
înlesnit accesul la Biblioteca Universităţii Stanford. 

Adresez călduroase aprecieri fiului meu Daniel şi nepotului meu 
Nathan Stout care m-au ajutat să creez personajul Olaf Sprîncenatul. 

Ca întotdeauna, îi mulţumesc lui Richard Jackson care mi-a oferit 
o şansă extraordinară. 


PERSONAJE 


OAMENI (SAXONI) 


Jack: în vîrstă de 11 ani (la începutul cărţii); 

Lucy: sora lui Jack; în vîrstă de 5 ani (la începutul cărţii); 

Mama: mama lui Jack şi a lui Lucy; vrăciţă; 

Tata: Giles Șchiopul; tatăl lui Jack şi al lui Lucy; 

Bardul: un druid venit din Irlanda; cunoscut şi ca Limbă-de-Dragon; 
Allyson: mama lui Thorgil; 

Colin: fiul fierarului; 

Fratele Aiden: un călugăr de pe Insula Sfîntă; 


OAMENI DE LA MIAZĂNOAPTE 


Olaf Sprincenatul: conducătorul berserkerilor Reginei; 

Sven Răzbunătorul: membru în echipajul lui Olaf; 

Eric Drăgălașul: membru în echipajul lui Olaf; 

Eric Nechibzuitul: membru în echipajul lui Olaf, îi e frică 
de întuneric; 

Eric Umeri-Laţi: membru în echipajul lui Olaf, îi e frică de 
întuneric; 

Rună: un skald care nu mai poate cînta; 

Thorgil: berserker aspirant; în vîrstă de 12 ani; 

Thorgrim: tatăl lui Thorgil; un berserker faimos; 

Egil Suliţă-Lungă: căpitanul unei corăbii; nu este berserker; 

Gizur Sfarmă-Degete: căpetenia unui sat; un om care şi-a 
încălcat jurămintele; 

Magnus Măciucă: căpetenia unui sat; 

Einar Stringe-Urechi: căpetenia unui sat; 

Heide: principala soţie a lui Olaf, vrăciţă din Finnmark; 

Dotti și Lotti: soțiile mai tinere ale lui Olaf; 

Skakki: fiul lui Heide şi Olaf; în vîrstă de 16 ani; 

Thorir: fratele lui Thorgil; 

Hrothgar: regele din palatul aurit; 

Beowulf: războinic faimos; 

Ivar Făr'-de-Oase: regele lui Olaf; căsătorit cu Frith; 

Picior-de-Copac: prieten cu Eric Drăgălaşul; are un picior lipsă, 
smuls de un trol; 

Rit-de-Porc, Nădragi-Jegoși, Butucănosul, Cocoșatul și 
Cocoșşata: sclavi; 

Hilda: una din fiicele lui Olaf cu Lotti; 


ANIMALE 


Îndrăzneţul: un corb cu suflet mare; 

Coamă-de-Nor: un cal al cărui tată a venit de pe Tărîmul Elfilor; 

Maeve: o căţea de vînătoare din Irlanda; 

Spintecătorul, Mușcă-Lupi, Huiduma și Măcelărică: copiii lui 
Maeve; 

Ţepi-Aurii: un mistreț uriaş şi foarte supărăcios; 

Pisicile zeiţei Freya: nouă pisici uriaşe, cu blană frumoasă, 
Toşu-aurie; 

Bufniţele albe ca zăpada: o familie de patru bufniţe din 
Jotunheim; 

Dragonul: o mamă cu un cuib plin cu pui; 

Găina sălbatică: o pasăre cam cît un curcan, cu zece puişori bălţaţi; 

Ratatosk: veverița guralivă care fuge în sus şi în jos pe trunchiul 
lui Y ggdrassil; 


JOTUNI (TROLI) 


Regina Muntelui: Glamdis, stăpîna din Jotunheim; 
Fonn: fiica Reginei; vorbeşte cu oamenii; 
Forath: fiica Reginei; vorbeşte cu balenele; 

Bolthorn: tatăl lui Fonn şi Forath; principalul soţ al Reginei 
Muntelui; 


DE NECLASIFICAT 


Frith Cea-pe-Jumătate-Trol: îşi poate schimba înfăţişarea; fata 
Reginei Muntelui şi a unui om rămas necunoscut; soţia lui Ivar 
Făr'-de-Oase; 

Frothi: sora lui Frith; îşi poate schimba înfăţişarea; mama lui Grendel; 

Grendel: un monstru; taică-său a fost un căpcăun; 

Nornele: nimeni nu ştie precis ce sînt Nornele, dar, în orice caz, 
ele sînt foarte puternice. 

Capitolul 1 


ADUNAREA MIEILOR 


Jack se trezi înainte de răsărit şi ascultă cum vîntul rece de febru- 
arie biciuia pereţii casei. Oftă. Începea o altă zi urâtă. Privi în sus, către 
tavanul înclinat, bucurîndu-se de ultimele clipe de căldură. Era întins 
pe o saltea de paie, învelit tot într-o mulţime de pături de lînă. Podeaua 
casei era săpată adînc, mult sub nivelul solului. Vîntul care-şi făcea 
loc pe sub uşă îi trecea pe deasupra capului. 

Casa era solidă, susținută de stilpi de stejar, plantați cu rădăcinile 
în sus pentru a opri umezeala care se înălța din pămînt. Cînd avea 
şapte ani, Jack îl urmărise pe Tata construind-o. Tata crezuse că un 
copil nu va fi în stare să înţeleagă o treabă aşa complicată, dar Jack 
izbutise. Fusese foarte atent, şi chiar şi acum, după patru ani, credea 
că ar putea reuşi la rîndul său să o facă. Jack nu prea uita nimic din 
ce vedea. 

La capătul îndepărtat al încăperii lungi, Jack o vedea pe Mama care 
înteţea focul pentru gătit. Luminile flăcărilor se alergau, proiectate pe 
tavanul podului. Acolo sus era mai cald, dar şi mai mult fum. Părinţii 
şi sora lui dormeau acolo, dar Jack prefera aerul proaspăt de lîngă uşă. 

Mama turnă ovăzul în apa care clocotea şi amestecă bine fiertura. 
Apoi turnă şi mierea — Jack îi simţea mirosul. Printre cărbunii din 
vatră se zări strălucirea vătraiului cu ajutorul căruia se încălzeau cănile 
de cidru pe care Mama le rînduia pe o policioară. 

— E aşa de frig, se plînse Lucy, de la mansardă. N-aş putea să 
mănînc masa de dimineaţă în pat? 

— O prințesă nu se teme de aşa un lucru neînsemnat cum e frigul, 
zise Tata. 

— Prințesele locuiesc în castele, remarcă Lucy. 

— Nu şi prinţesele care s-au rătăcit. 

— Nu-i mai cînta în strună, zise Mama. 

— Chiar m-am rătăcit, Tata? întrebă Lucy. Jack ştia cît de mult îi 
plăcea povestea. 

— Da, dar nu ai rămas pierdută prea multă vreme. Te-am găsit noi, 
zise Tata cu multă afecţiune. 

— Şi zăceam întinsă sub un tufiş de trandafiri, cu o monedă de aur 
în mînă. 

— Te-ai născut aici în casă, nu în vreun castel din poveştile cu zîne, 
se răsti Mama. 

Ea cufundă vătraiul încins în prima cană de cidru. Jack simţea 
mirosul puternic de mere. Ştia foarte bine că Lucy n-o s-o asculte pe 
Mama. Era mult mai interesant să fii o prinţesă pierdută în lume, decît 
fata unui ţăran oarecare. Totuşi, istoria cu moneda de aur era 
adevărată. Tata o găsise, în timp ce săpa în grădină. Pe ea era incrus- 
tat un cap de om, despre care Tata zicea că era un rege roman. 

— Cîndva, o să apară o ceată de cavaleri călare, zise Lucy. 

— Care te-au căutat de cînd te-au răpit trolii, zise Tata. Trolii se 
pregăteau să te mănînce, iubito — dar, aşa cum fac de obicei, au 
început să se certe între ei. 

— Oare s-o coacem la cuptor, cu un măr în gură? zise Lucy, repe- 
tînd povestea care-i fusese spusă de atîtea ori. Sau s-o băgăm într-o 
plăcintă? 

— În plăcintă cu ea! În plăcintă — strigau jumătate din troli, zise 
Tata. Cealaltă jumătate ţipau că vor copil la cuptor. S-au luat la bătaie 
Şi, în scurt timp, s-au culcat unii pe alţii la pămînt. Atunci am venit eu 
Şi te-am găsit. 

— Într-o bună Zi, cavalerii o să ne bată la uşă, zise Lucy. O să-mi 
facă o plecăciune şi o să-mi zică: „Vino să ne fii regină.“ 

— De ce-i bagi toate prostiile astea în cap? întrebă Mama. 

— Şi ce-i rău în asta? răspunse Tata. 

Jack ştia că Mama pierduse doi copii înainte să se nască el, şi încă 
doi după aceea. Tocmai cînd credea că n-o să mai poată face altul, ce 
să vezi, născuse acest ultim şi desăvîrşit copil. 

Lucy avea părul blond ca lumina soarelui. Avea ochi de culoarea 
violetelor care creşteau în adîncul pădurii. Era uşoară ca puful de 
păpădie şi voioasă ca o ciocîrlie. Şi de vreme ce pînă la vîrsta de cinci 
ani toată lumea o iubise, şi ea îi iubea pe toţi. Orice s-ar fi întîmplat, 
nici Jack nu putea s-o urască. 

Iar acum, Tata tocmai o ducea în braţe, coborînd-o pe scări. Era 
deja prea mare pentru asta. Jack observa cum tatăl său se strîmba de 
durere, păşind cu greu de pe o treaptă pe alta. Dar îi vedea şi bucuria 
de pe chip — ceea nu se prea întîmpla cînd Giles Șchiopul îl privea pe 
el, Jack, fiul său. 

Jack dădu păturile la o parte şi se ridică, întinzîndu-se, pentru ca 
noua zi să-i pătrundă în tot trupul. Dormea cu toate hainele pe el, ca 
şi restul lumii, aşa că îmbrăcatul nu era o problemă. 

El scoase ghemotocul de lînă care ţinea uşa închisă şi se căţără 
afară. Pe deasupra mării, de la răsărit, se strecura o lumină cenuşie, 
care se prelingea prin mlaştini şi murea dintr-odată, la marginea 
întunecatei păduri de la apus. Cerul era de culoarea gheții murdare. 
Se prevestea o zi foarte urîtă. 

Jack fugi spre privată, sărind în sus şi în jos pentru ca pămîntul 
îngheţat să nu i se lipească de tălpi. Bardul spunea că uriaşii gheţurilor 
obişnuiesc să stea întinşi pe jos, aşteptîndu-i pe oamenii neprevăzători 
cărora să le tulbure minţile cu respiraţia lor ceţoasă. Oricît ar fi fost de 
ispititor, niciodată nu trebuia să te întinzi pe jos afară, într-o noapte de 
iarnă, Căci aşa te puteau prinde uriaşii gheţurilor, şoptindu-ţi la ureche 
că te vei încălzi dacă adormi. 

Jack se întoarse în fugă spre casă, alunecînd pe o porţiune de 
gheaţă pe care n-o observase. Se năpusti pe uşă şi se opri acolo, 
scoţînd aburi peste tot şi mişcîndu-se de pe un picior pe altul, ca să şi 
le dezmorţească. 

— Frig, da? întrebă Tata, care se aşezase lîngă foc cu Lucy în braţe. 

— Frig ca într-o burtă de... 

— Ai grijă cum vorbeşti, zise Mama pe un ton răstit. 

Jack rînji şi veni săltînd lîngă vatră. Mama îi dădu o cană de cidru 
pe care el o apucă strîns în mîini, ca să se-ncălzească. 

— Oile sînt gata să fete, remarcă Tata. 

— Aşa-i, zise şi Mama. 

— Ce-mi plac mieluşeii, îngăimă Lucy, ţinîndu-şi strîns cana de 
cidru. 

— Asta pentru că nu tu trebuie să ieşi şi să-i cauţi, fir-ar ei să fie, 
zise Jack. 

— Aşa vrea Dumnezeu, zise Tata. Adam a păcătuit, aşa că noi, 
ceilalţi, trebuie să ne agonisim pîinea cu sudoarea frunţii. 

— Amin, zise Mama. 

Jack se întrebă de ce oamenii încă mai sufereau din cauza a ceva 
ce se întîmplase tocmai la facerea lumii. Cît timp mai trebuia să treacă 
pînă să se termine pedeapsa? N-ar fi fost mai firesc ca, după vreo mie 
de ani, Dumnezeu să zică „Ei, gata, destul. Puteţi să vă-ntoarceţi în 
Paradis“? Dar Jack nu putea spune asta cu voce tare. Tata era foarte 
supărăcios cînd venea vorba de religie. 

Tata avusese de gînd să se facă preot, dar familia lui nu era îndea- 
juns de bogată ca să-i plătească taxa de intrare la abație. De-atunci, el 
suferea încontinuu, căci din cauza piciorului schilod îi venea greu să 
ducă la îndeplinire munca de fermier. 

Cea mai frumoasă amintire a lui era că, în tinereţe, vizitase Insula 
Sfîntă. Fusese dus acolo cu nădejdea că i se va găsi o cale de vinde- 
care, iar apariţia călugărilor care-şi vedeau de vieţile lor liniştite îl 
umpluse de respect şi admiraţie. Lor nu li se cerea să are vreun cîmp 
plin de pietre, nici să taie lemne din vreo pădure înfricoşătoare, cu ure- 
chea aţintită după lupi sau — şi mai rău — după spiriduşii care se 
hrăneau cu carnea băieţilor. 

Dar, vai, nici măcar bunii călugări nu reuşiseră să-l vindece pe 
Giles Şchiopul. Nu putuseră face altceva decît să-i dea să mănînce 
pîine albă şi moale, şi miel fript, presărat cu rozmarin, şi să se roage 
pentru el într-o capelă al cărei vitraliu strălucea în toate culorile 
curcubeului, cînd razele soarelui cădeau asupra lui. 

— Mă gîndeam să repar azi acoperişul hambarului, zise Tata. 

Jack se încruntă. Asta însemna că-i revenea lui neplăcuta sarcină 
de a căuta mieii. Îşi îndesă pîinea, rămasă de noaptea trecută, în fier- 
tura de orz. Dacă nu se îmbiba, nici nu putea s-o mănînce, de tare ce 
era. Dinţii lui Jack scrîşniră, dînd peste un grăunte din nisipul care se 
strecura întotdeauna în pîinile negre şi îndesate pe care le cocea 
Mama. 

— Pot să vin şi eu să mă uit, Tată? întrebă Lucy. 

— Sigur, iubito, numai să nu te aşezi sub scară. Aduce ghinion. 

„Aduce ghinion pentru că Tata ar putea să-i scape un ciocan în 
cap,“ se gîndi Jack, dar nu spuse nici asta cu voce tare. 

— Săptămîna asta e rîndul nostru să-l hrănim pe Bard, zise Mama. 

— Mă duc eu, zise grăbit Jack. 

— Păi sigur că te duci, zise Tata. Să nu crezi că o să scapi, numai 
pentru că trebuie să aduni mieii. 

„Ei, poftim!“ se gîndi Jack. Adică el se oferea să ajute, iar Tata nu 
găsea altceva de făcut decît să-l mustre. Dar, la cît era de încîntat de 
noua lui sarcină, Jack nu putea rămîne prea multă vreme supărat. 

În scurt timp el îşi isprăvi pîinea şi fiertura, dădu pe gît cidrul 
fierbinte şi se pregăti de ziua ce-a lungă care-l aştepta în faţă. Îşi 
îndesă lînă în încălțările subţiri ca să nu-i îngheţe degetele, apoi îşi 
înfăşură picioarele cu încă un strat de pînză, îşi mai trase pe el o 
cămaşă şi, pe deasupra, o mantie unsă cu seu ca să nu se ude de 
ploaie. Era mare şi grea, dar îi ţinea de cald, ceea ce merita tot efor- 
tul. În sfîrşit, Jack luă un pachet cu mîncare şi-l puse în spate. 

— Ai grijă, nu te învîrti prea mult pe lîngă Bard ca să-l baţi la cap, 
zise Tata, cînd Jack tocmai ieşea pe uşă. 

Vîntul îi înfoie pelerina, trăgîndu-i-o peste cap. Jack o potrivi la 
loc şi o strînse pe lîngă trup. Pojghiţa de gheaţă îi trosnea sub tălpi. 
Totul în jur era limpede şi strălucitor ca un cristal; Jack putea să 
zărească pînă şi munţii aflaţi la apus, dincolo de pădure, şi marea 
îngheţată de la răsărit. Pe o culme care se înălța deasupra țărmului se 
afla casa construită de romani în care locuia Bardul. Jack zări o şuviţă 
de fum, ridicîndu-se pe coş, bătută de vînt. 

Se întreba oare de ce prefera bătrînul să locuiască tocmai acolo. 
Casa era atît de dărăpănată că nici o cantitate de lemne nu o putea 

scăpa de umezeală şi frig. Poate că Bardului îi plăcea să trăiască 
aproape de mare. Aşa ajunsese el în sat, într-o bărcuţă care sălta pe 
valuri ca o jucărie. Era de mirare că scăpase cu viaţă, dar poate că Bar- 
dul îşi ţinuse bărcuţa în siguranţă printr-o vrajă. 

Inima lui Jack începu să bată mai tare. Fireşte, el ştia de-acum 
despre vrăjile simple pe care le făcea mama lui. Învăţase de la ea cum 
să le vorbească albinelor sau cum să liniştească animalele înspăimîn- 
tate, cîntîndu-le. Dar Bardul cunoştea lucrurile cu adevărat importante. 
Se zvonea că el putea să-şi înnebunească duşmanii, suflînd într-un pai, 
şi mai putea să cheme crivățul sau să vorbească în graiul corbilor. 

Bătrînul sosise în sat cu doi ani în urmă şi, de îndată, începuse să 
dea porunci. Cît ai clipi, el se instalase deja în casa romană cu un pat, 
o masă, o grămadă de pături şi provizii. Nimeni nu pusese la îndoială 
că avea dreptul la toate acestea. 

— Domnule, v-am adus de mîncare, strigă Jack, din pragul 
străvechii locuinţe. El ciuli urechea, încercînd să audă paşii bătrînu- 
lui. După ceva timp, auzi un oftat, şi bocănitul unui toiag. Bardul 
deschise uşa şi chipul i se lumină de plăcere. 

— Jack! Ce răsfăţ! 

Ăsta era unul din motivele pentru care Jack îl simpatiza. Nu-i 
spunea niciodată: „Ce, iar tu?“, ba chiar părea să-i facă plăcere că-l 
vede. 

— Vreţi să încălzesc cidrul? întrebă Jack. 

— Ah, minunăţia asta făcută de maică-ta, zise Bardul. Ascultă 
ce-ţi spun, băiete, în degetele ei sălăşluieşte înţelepciunea. 

Jack puse vătraiul pe foc şi-i turnă o cană. 

— Presupun că în dimineaţa asta ai să pleci după miei, zise Bardul, 
aşezîndu-se şi întinzîndu-şi picioarele osoase în faţa focului. Dacă te 
interesează, află că au fătat deja şase oi. Şi sînt pe undeva prin capătul 
de apus. 

Jack nu se îndoia de ce auzise. Toată lumea ştia că Bardul putea 
să vadă în depărtare. Poate că bătrînul se transforma într-o pasăre care 
se rotea pe deasupra cîmpurilor sau poate că vorbea cu vulpile care 
treceau pe lîngă casa lui — asta nimeni n-o ştia cu siguranţă. Dar, 


MAREA TROLILOR œ 21 


oricum ar fi fost, Bardul cunoştea tot ce se petrecea împrejurul lui, şi 
încă multe pe deasupra. 

Jack supraveghe vătraiul pînă ce acesta începu să sclipească, apoi 
îl cufundă în cană; se auzi un bolborosit. 

— Vreti să vă adun vreascuri, domnule? întrebă el. Voia să stea cît 
mai mult cu putinţă prin preajma bătrînului. 

— O să-ţi ia vreo jumătate de zi să aduni mieii, zise Bardul, adul- 
mecînd cu multă plăcere aburul care se înălța din cidrul fierbinte. 
După ce termini, poţi să te întorci aici. 

Lui Jack nu-i venea să creadă. Nimeni nu-l voia prin preajmă, 
decît dacă aveau să-i dea ceva de făcut. 

— Aveţi nevoie de ajutor, domnule? întrebă el politicos. 

— Ajutor? Ajutor? Ghindă neîncolţită ce eşti! Pe sprîncenele lui 
Odin, voiam să te poftesc la masa de prînz. Ce, aştepţi o invitaţie 
scrisă? A, nu, nu, zise bătrînul cu un oftat, că nici n-ai putea s-o citeşti, 
dacă ai primi-o. Nu s-a ostenit nimeni să te-nveţe. De maică-ta nu zic 
nimic. Ea a făcut tot ce-a putut, dar cu bărbatu-său ăla, care umblă cu 
limba scoasă după călugări... 

Bardul o tinu tot aşa o vreme, certîndu-se cu sine însuşi şi 
încălzindu-şi palmele pe cana de cidru. Părea că uitase de Jack. 

— Mi-ar face plăcere, zise băiatul. 

— Ce? A, foarte bine, atunci, zise Bardul, făcîndu-i semn către uşă. 

Jack era aşa de zăpăcit încît se trezi că nici nu mai ştia cum a ajuns 
pe dealurile din capătul de apus al satului. Vîntul îi smucea pelerina, 
iar gheaţa îi pătrundea prin tălpile încălţărilor. Oare ce voia Bardul 
tocmai de la el? Erau vreo duzină de băieţi care cărau lemne şi apă la 
casa romană, dar nici unul dintre ei nu fusese invitat la prînz, din cîte 
ştia Jack. 

De ce fusese ales tocmai el? Băiatul căpeteniei era mai înalt şi mai 
bine educat. Fiul fierarului era mai puternic. Fiul morarului îi aducea 
Bardului pîini albe şi gustoase. Iar Jack — la urma urmei — nu avea nici 
o înzestrare specială. 

Gaăsi primul miel ghemuit lîngă un gard viu. Maică-sa sări la 
el, dar Jack o alungă. Oile cu botul negru erau la fel de sălbatice 
ca nişte capre de munte. Băiatul se grăbi să coboare dealul, ţinînd 

nou-născutul care tremura la adăpost, sub pelerină, şi ferindu-se de 
maică-sa. El culcă mielul pe un strat de paie în hambar şi ieşi, evitînd 
cu grijă coarnele oii. 

Merse de colo-colo pînă ce-i găsi pe toţi şase. De-acum era plin 
de noroi şi de vînătăi, de la cîte împunsături primise. „Urăsc oile“, se 
gîndi el, trîntind uşa hambarului. 

— Nu uita să-i hrăneşti, strigă Tata de pe acoperiş. 

— Am şi făcut-o, zise Jack. Oare de ce Tata nu putea şi el să zică: 
„Şase miei? Bravo!“‘? De ce nu era niciodată mulţumit? 

Lucy şedea sub scară, în ciuda avertismentelor Tatii. Era acolo, 
cuibărită într-o blană de oaie, şi, mai mult ca oricînd, aducea cu un 
iepure îndesat. Îi facu veselă cu mîna, iar Jack, îmbufnat, îi făcu şi el 
semn. Pe Lucy nu te puteai supăra. 


Capitolul 2 


UCENICUL 


— Intră! strigă Bardul cînd Jack se opri emoţionat în prag. Băiatul 
privi împrejur, căutînd din ochi vreo găleată goală sau vreo grămadă 
împuţinată de lemne care să-l lămurească de ce se afla acolo. Dar totul 
părea în bună stare. 

— Nu te-am chemat aici să munceşti, zise Bardul, ceea ce-l făcu pe 
Jack să clipească nervos. 

Oare bătrînul putea citi şi gîndurile? Printre îmbucăturile de brînză, 
pîine şi gurile de cidru din care se alcătuia prînzul, Bardul îl trase de 
limbă pe Jack în legătură cu nişte lucruri atît de neînsemnate că 
aproape nici nu merita să aducă vorba despre ele. Ce sunet scotea apa 
prelingîndu-se prin iarbă? Ce se auzea cînd păşeai prin noroiul din 
mlaştini? Cum se schimba melodia vîntului cînd trecea de la buruie- 
nile de lîngă apă la ierburile înalte de pe pajişte? Putea Jack să facă 
diferenţa între o ciocîrlie şi o rîndunică aflate sus, în văzduh? 

Sigur că putea. Oricine putea, observînd cum îşi flutura fiecare 
pasăre aripile. 

— Nu-i aşa, zise Bardul. Foarte puţini oameni văd mai departe de 
lungul nasului. Mai vrei brînză? 

Jack se îndopă, ceea ce-l făcu să se simtă oarecum vinovat. Rar i 
se întîmpla să primească de mîncare pe săturate. 

— Pare-mi-se că nu eşti chiar de cea mai joasă speţă, zise Bardul. 
Dar să nu ţi se urce la cap, băiete. Poate că nici prea răsărit nu eşti. 
Ce-ai zice să-mi devii ucenic? 

Jack se holbă la el. Mintea lui nu putea să priceapă toate înţele- 
surile. Nu auzise niciodată vorbindu-se de ucenicul unui bard. 

— Ăsta-i primul lucru de care trebuie să te fac să te descotoroseşti, 
zise bătrînul, oftînd. Ar trebui să arăţi a om ştiutor, chiar atunci cînd 
nu eşti. Acuma du-te. O să vorbesc eu cu taică-tău mai tîrziu. 

În seara aceea, Jack stătea cuibărit în pături, ascultîndu-i pe Tata 
şi pe Bard vorbind despre viitorul lui. Nu se aşteptase ca bătrînul să 
vină într-adevăr la ei, dar Bardul apăruse chiar după căderea nopţii, 
îmbrăcat într-o pelerină albă şi groasă şi sprijinindu-se într-un toiag 
din lemn înnegrit de frasin. Părea foarte impunător, cu barba sa albă 
care îi flutura în vînt. Tata îl pofti înăuntru şi-l ridică pe Jack de la 
locul lui de lîngă foc. 

Dar Giles Şchiopul nu fu prea încîntat să afle ce voia bătrînul. 

— Nu pot fără Jack, strigă Tata. Dacă aş fi avut mai mulți fii sau 
dacă n-aş avea piciorul ăsta strîmb — că veni vorba, n-ai putea să mă 
vindeci? 

— Mi-e teamă că nu, zise Bardul. 

— Merita să întreb. Asta-i pedeapsa pe care o îndur pentru păcatul 
lui Adam. 

— Amin, zise Mama. 

Tata, Jack şi Lucy murmurară şi ei: „Amin“, dar Jack observă că 
bătrînul nu zise nimic. 

— Ei, una peste alta, am nevoie de ajutor la reparaţii şi la arat. Îmi 
trebuie cineva care să meargă cu oile şi să adune vreascuri din pădure, 
zise Tata. Mă simt onorat că te-ai gîndit la fiul meu, dar n-ai nici o 
dovadă că ar fi cu adevărat deştept. 

— Eu cred în el, zise Bardul. 

Jack simţi un val de recunoştinţă faţă de bătrîn, şi un val la fel de 
mare de supărare faţă de tatăl său. 

— Aici nu-i vorba de înzestrarea lui Jack, obiectă Tata. Am nevoie 
de el şi cu asta, basta. 

— Ar fi frumos să aibă parte de învăţătură, zise Mama, şovăielnic. 
Şi tu ai vrut dintotdeauna să înveţi la călugări... 

— Taci, zise Tata, cu un glas care nu permitea nici un fel de obiec- 
ţie. Am vrut să mă dedic religiei, pe Insula Sfîntă, îi spuse el Bardului. 

Dar nu mi s-a oferit prilejul ăsta. Nu că l-aş ţine de rău pe taică-meu 
pentru asta. ÎI cinstesc şi nu vreau să cad în păcatul de a mă mînia pe 
el. În fiecare zi îi aduc durerea mea ca jertfă lui Dumnezeu. 

— Amin, zise Mama. 

— Amin, murmurară Tata, Jack şi Lucy. 

Oare ce făcea Dumnezeu cu toată durerea pe care Tata I-o aducea 
ca jertfă? Se întreba Jack. Poate c-o punea într-o cutie, la păstrare, lao- 
laltă cu toate durerile de dinţi şi de cap pe care i le trimiteau alţi 
oameni. 

— Fiul meu n-ar trebui să se întindă mai mult decît îi e plapuma, 
termină Tata vorba. De fapt, e mai bine pentru el să afle că viaţa e 
plină de dezamăgiri. Durerea e calea cea mai sigură spre mîntuire, 
dacă o înduri cu voie bună. 

— Aa, păi Jack n-o să se distreze deloc, fiindu-mi ucenic, zise Bar- 
dul, sclipind din ochi. Jack se întreba ce i s-o fi părut aşa de nostim. 
Te asigur că am să-l pun la muncă la fel ca pe-un măgăruş într-o mină 
de plumb. O să aibă o groază de îndurat. Cît despre ferma ta, Giles, 
află că am vorbit cu căpetenia. Dacă-l iau pe Jack cu mine, n-o să mai 
am nevoie de ceilalţi băieţi, aşa că el o să ţi-i trimită ţie. Zic eu c-o să 
ai parte de mai mult ajutor decît ai avea nevoie. 

Jack îşi dădu seama cît de deştept fusese Bardul. Aşteptase ca Tata 
să-i prezinte toate motivele pentru care se împotrivea ideii, apoi 
rezolvase afacerea ca şi cum ar fi prins în laţ o vulpe. 

— Ei, fie. Atunci, bombăni: Giles Șchiopul, privindu-l chiorîş pe 
Bard, ce să zic, presupun că m-aş putea descurca şi cu ceilalţi băieţi — 
deşi sînt cu toţii nişte puturoşi. 

Niciodată, îşi dădu Jack seama, Tata nu fusese mai aproape să 
recunoască faptul că el, Jack, era un băiat harnic. 

— O să muncească din greu, zici? întrebă Giles Şchiopul. 

— Îţi garantez că o să pice din picioare de oboseală, zise Bardul. 

— Dar o să mai vină şi pe-acasă din cînd în cînd? întrebă Mama cu 
voce stinsă. 

Bătrînul îi zîmbi: 

— Poate să treacă pe la voi duminicile şi cînd mă duc eu în pădure. 
Ca să te ajute să ai grijă de albine. 

Atunci, între Mama şi Bard păru să se pecetluiască o înţelegere, 
deşi Jack nu-şi putea da seama despre ce era vorba. 

— Ar fi frumos, zise Mama. 

— 'Treburi de femeie, mormăi Tata, aruncînd în foc o bucată de turbă. 


A doua zi, de dimineaţă, Jack îşi împachetă lucrurile. Îşi puse 
cămaşa de rezervă şi apărătorile pentru picioare într-o boccea, 
împreună cu o cană şi un castron de lemn. Mai puse acolo şi toate 
comorile sale — cochilii, pene, o bucată de lemn care-i amintea de o 
veveriţă, o piatră prin care puteai vedea. Toate celelalte lucruri le luă 
asupra sa, inclusiv cuțitul pe care i-l dăruise Tata de Crăciun. 

Jack se simţea foarte ciudat luîndu-şi toate lucrurile care-i 
aparţineau, de parcă, fără nimic care să le amintească de el, familia 
l-ar fi putut uita. Parcă era şi el unul din nenorociţii care erau duşi pe 
Tărîmul Elfilor şi se întorceau după o săptămînă — aşa credeau ei, cel 
puţin — ca să afle că, de fapt, lipsiseră o sută de ani. Lucy se lipi de 
Jack, plîngînd. 

— Nu pleca! Nu pleca! 

— Ei, hai. Prinţesele nu plîng, zise Tata. 

— Nu mai vreau să fiu prinţesă dacă înseamnă să-l pierd pe Jack, 
se jelui Lucy. 

— Cum? Nu mai vrei să trăieşti într-un palat? Nici să mănînci dul- 
ciuri de pe o tavă de argint? 

Lucy îşi ridică ochii. 

— Ce fel de dulciuri? întrebă ea. 

— Plăcinte cu afine şi tarte cu prune, zise Tata. Găluşti cu mere şi 
budincă. 

— Budincă? întrebă Lucy, dînd drumul pelerinei lui Jack. 

— Din cea mai bună, cu smîntînă şi nucşoară. 

Jack ştia că Tata descria mîncărurile de care avusese parte pe 
Insula Sfîntă. Nici Jack şi nici Lucy nu gustaseră vreodată budincă, 
dar lui Jack îi lăsă oricum gura apă. Părea aşa de bună. 

Lucy fugi la Tata, care o luă în braţe: 

— 'Turtiţe şi dulceaţă de căpşuni, plăcinte cu cireşe şi cremă de ouă, 
continuă el să recite. 

— Şi budincă, zise Lucy, care deja nu se mai gîndea la plecarea 
lui Jack. 

Jack oftă. Fusese destul de frumos să plîngă cineva după el, dar 
Lucy nu se preocupa niciodată prea mult timp de un singur lucru. La 
urma urmei, era încă un copilaş. 

Bardul mergea înainte cu paşi mari, iar Jack se străduia să se țină 
după el. Băiatul era încărcat nu doar cu lucrurile lui, ci şi cu mai mulţi 
saci de provizii. Pe drum se întilniră cu fiul fierarului. Pesemne că el 
era primul dintre băieţii trimişi să-l ajute pe Giles Șchiopul la treburi. 
Pe la spatele Bardului, fiul fierarului încercă să-i tragă lui Jack un 
pumn în braţ, dar Jack se feri cu agilitate. 

— Succes cu oile, strigă el, alergînd să-l ajungă din urmă pe bătrîn. 


Jack trudea de dimineaţă pînă seara, dar totul i se părea interesant. 
În unele nopţi ducea harpa Bardului, atunci cînd bătrânul pleca în cîte 
o vizită. Sarcina asta era nemaipomenită. Jack şedea pe locul de 
onoare, lîngă foc — ceea ce nu i se îngăduise niciodată pe cînd era 
numai „odrasla lui Giles Şchiopul“. I se dădea ceva cald de băut, după 
care nu mai avea nimic de făcut decît să se răsfeţe la căldurică şi să 
asculte poveştile Bardului. 

Într-o zi obişnuită, Jack se trezea înainte de răsărit, făcea focul şi 
pregătea fiertura pentru masa de dimineaţă. Aducea apă şi vreascuri. 
Apoi era trimis în afara satului. 

— Uită-te în jurul tău, îl îndemnă Bardul. Simte vîntul, adulmecă 
aerul. Ascultă păsările şi priveşte cerul. Spune-mi ce se mai întîmplă 
în lumea largă. 

Iar Jack, fără să ştie limpede ce i se cerea să vadă, se căţăra pînă 
în vîrful fiecărui deal. Cînd vremea era urîtă, se ghemuia în vechile 
staule ale oilor, iar cînd era frumos, se întindea pe vreo pajişte. Privea 
norii albi şi pufoşi cum se alergau pe cer şi ulii care se prăvăleau la 
pămînt ca nişte săgeți ca să prindă vreun şoarece mai lipsit de noroc. 

Jack învățase repede că nu-i era de nici un folos să dea un răspuns 
simplu. Dacă era leneş sau nu observa nimic, sau — lucrul cel mai rău 
din toate — se apuca să inventeze, Bardul îl lovea peste cap cu dosul 
palmei. Ştia precis cînd Jack îl minţea: 

— Ține ochii deschişi! ţipa el. Dacă mai mult de-atît nu poţi face, 
mai bine te-aş trimite la loc, ca pe un peşte prea mărunt pe care-l 
arunci îndărăt în apă. 

Jack îşi dădu seama că, pe măsură ce treceau săptămînile, observa 
din ce în ce mai multe lucruri, ca şi cum lumea largă se deschisese 
încă şi mai mult în faţa lui. Descoperi că uliul nu rătăcea prin văzduh 
fără nici un scop, ci urma anumite căi. Se odihnea pe unele ţancuri de 
stîncă şi avea diverse întilniri cu alţi ulii. Văzu şi că animalele sălba- 
tice se comportau unele faţă de altele ca şi oamenii din satul lui. Unele 
erau mai timide, altele mai agresive, unele mai trufaşe şi altele umile, 
care nu doreau decît să-şi vadă de treaba lor şi să nu aibă necazuri. 

Cînd Jack se întorcea din drumurile sale, se ducea drept la ceaunul 
de pe foc, care atîrna acolo toată ziua, plin cu o fiertură groasă din 
mazăre, orz, napi şi ceapă. Din cînd în cînd, Bardul arunca în ceaun 
şi o mînă de ierburi, aşa că gustul fierturii se schimba — dar era mereu 
la fel de bună. 

Lăsînd căldura focului să-i pătrundă în oase, Jack ronţăia o bucată 
de pîine. Şi pîinea era diferită, în funcţie de cine le aducea de mîncare 
în săptămîna respectivă. Cei mai mulţi săteni făceau pîine dintr-un 
amestec de ovăz, grîu, orz sau alte boabe — ce-aveau la-ndemînă. 
Familiile mai sărace amestecau făina cu ghindă şi coceau pîini tari ca 
piatra, care nu puteau fi înghiţite decît tăiate mărunt şi umezite. Bru- 
tarul însă folosea făină curată. Pîinea lui era minunat de moale şi le 
era adusă într-o pătură, ca să se păstreze caldă. 

După masa de prînz, Jack se ocupa de grădina din spatele casei. 
Aduna buruieni pe care le ardea şi, cu fumul lor, alunga gîngăniile 
cuibărite în hainele sale şi ale Bardului. Culegea stuf, îi scotea miezul 
alb şi-l cufunda în ceară de albine, fabricînd lumînări pentru serile 
lungi şi întunecoase. Împletea iarba tare, culeasă de pe dunele de nisip, 
făcînd din ea rogojini prin care nu trecea apa. În sfîrşit, în timpul 
mesei de seară, Jack povestea ce văzuse peste zi. 

— Bun, bun, zicea bătrînul. Ai văzut cîte ceva din felul în care toate 
lucrurile se leagă unele de altele. Nu totul, fireşte. Asta ti-ar lua mai 
multe vieţi la rînd. Dar nu mai eşti nici cu totul neştiutor. 


MAREA TROLILOR ® 29 


Apoi obişnuia să-l înveţe pe Jack cîte un cîntec, şi-l asculta cu 
mare atenţie în timp ce-l repeta. 

— Ai mult talent la muzică. Remarcabil de mult, murmura el, iar 
Jack se simţea fericit din cale-afară. 

La urmă de tot, Jack avea grijă ca focul să ardă mocnit toată 
noaptea şi întindea paiele şi pieile de oaie pe care dormeau. Bardul 
dormea în fundul casei, într-un pat pe roţi făcut din paie răsucite la 
capăt, pe care Jack îl asemăna cu un coş mare. Băiatul dormea într-un 
colţ, lîngă uşă. 

Ultimul lucru pe care-l vedea înainte să adoarmă era focul din 
vatră care strălucea pe pereţii casei. Vechii romani pictaseră pe pereţi 
copaci care nu semănau cu nici unii din cei pe care-i cunoştea el. Erau 
încărcaţi cu fructe galben-aurii, iar printre crengile lor îşi făcuseră cuib 
nişte păsări ciudate. Copacii îl îngrijorau pe Jack. Cîteodată, cînd 
cărbunii ardeau cu flăcări inegale, păsările păreau că se mişcă. Sau 
crengile, ceea ce era la fel de rău. 


Capitolul 3 


UMBRA DE PESTE APĂ 


— Nu... nu... 

Jack se trezi brusc. Afară, vîntul gemea, iar în casă se instalase 
frigul pătrunzător de dinaintea zorilor. 

— Nu... n-o s-o fac... e o ticăloşie... 

Jack dădu păturile la o parte şi se repezi, împleticindu-se, pînă în 
celălalt capăt al casei. Patul Bardului se scutura din toate încheieturile. 
ÎI văzu pe bătrîn întinzîndu-şi braţul, ca şi cum ar fi încercat să ţină pe 
cineva la distanţă. 

— Domnule! Domnule! Treziţi-vă! Totul e bine, strigă el, 
prinzîndu-l de mînă. 

— N-ai să mă sileşti să-ţi fac pe plac! Nu mi-e frică de tine, trol 
mizerabil! 

Ceva — o putere înfricoşătoare — îl îmbrînci pe băiat. El se lovi cu 
capul de piatră şi urechile începură să-i ţiuie de parcă se afla lîngă un 
fierar care lovea în nicovală. Simţi gust de sînge. 

— Of, pe stele, copile! Nu ştiam că eşti tu. 

Jack încercă să spună ceva, dar se înecă din cauza sîngelui şi 
începu să tuşească. 

— Mulţumescu-i Freyei, eşti viu! rămîi acolo. O să fac focul şi o 
să-ţi pregătesc un leac. 

Ţiuitul din urechile lui Jack se domoli, dar simţi că i se face greață. 
Îl auzi pe Bard mişcîndu-se prin casă şi, dintr-odată, în vatră izbucni 

o lumină. În cîteva clipe i se oferi o cană plină cu un lichid fierbinte. 
Încercă să înghită, dar îl durea înfiorător gura. 

— Ţi-ai muşcat buza, copile. Nu-i aşa rău pe cît pare. Leacul ăsta 
o să-ţi facă bine. 

Jack reuşi să înghită şi greaţa-i dispăru. Observă că începuse să 
tremure, sau poate că tremurase aşa de la bun început. Nu-şi putea 
aminti. 

— Aşa — adică, în felul ăsta — vă distrugeţi duşmanii? îngăimă el. 

Bardul se ridică de lîngă el. 

— Asta-i una din căi, îi răspunse. 

— Deci asta a fost... o vrajă. 

— Unii aşa-i spun, zise Bardul. 

— N-aţi putea să mă învăţaţi şi pe mine? 

— Pe barba înciîlcită a lui Thor! Aproape că te-am omorît, dar 
primul lucru pe care-l doreşti este să afli cum se face. 

— P-păi, domnule, eu sînt uce-ucenicul dumneavoastră. 

— Şi-ncă unul foarte obraznic. Alţi băieţi ar fi rupt-o la fugă acasă, 
la mama, dacă ar fi păţit aşa ceva. Totuşi, curiozitatea e lucru mare. 
Poate că noi doi chiar o să ne-nţelegem bine. 

Jack se simţi cuprins de un soi de căldură adormitoare. Încă îl mai 
durea, dar nici nu-i mai păsa de asta. 

— Ce-aţi păţit, domnule? 

— Băiete, ăsta a fost un Coşmar. Roagă-te să n-ai niciodată parte 
de aşa ceva. 

— Un vis urât, adică? 

— Un Coşmar. E mult mai rău. 

Jack ar fi vrut să mai pună nişte întrebări, dar se simţea prea bine. 
Cască de-i trosniră fălcile, se întinse pe podea şi adormi. 

Cînd se trezi, se afla afară întins pe un pat de paie. Dădu să se 
ridice. 

— Mai odihneşte-te, băiete, zise Bardul, care şedea pe un scăunel 
lîngă uşă. Barba sa albă şi pelerina îi străluceau, distingîndu-se pe 
lîngă pereţii casei bătute de vreme. Ah, soarele, zise bătrînul, oftînd 
de mulţumire. El ne vindecă de spaimele nopţii. 

— Coşmarul? întrebă Jack. Gura îl durea şi vorbea într-un fel ciu- 
dat, cu mare greutate. 

— Printre altele, zise Bardul. Jack îşi pipăi buza şi, spre groaza lui, 
descoperi că era umflată ca o ciupercă după ploaie. 

— Aşa cum arăţi acum, aduci destul de bine cu un trol, observă 
bătrînul. 

Jack îşi aminti ce strigase Bardul în somn. 

— Chiar aţi văzut troli, domnule? 

— A, da. O mulțime. Cei mai mulți sînt chiar simpatici, cu toate că 
îți ia ceva timp pînă să te obişnuieşti cu ei. Cei de care trebuie să te 
păzeşti sînt cei corciţi. Nici nu-ţi închipui cît de răi pot fi ăştia. Sau cît 
de vicleni. Ei îşi pot schimba chipul, iar cînd ţi se arată sub chip de 
oameni sînt aşa de frumoşi încît, în preajma lor, gîndurile ţi se 
zăpăcesc cu totul. 

— Oare unul din ei v-a trimis Coşmarul? întrebă Jack. 

— Unul din ei l-a călărit. Uite ce-i, flăcăule, încercam să te feresc 
de anumite lucruri pînă ce vei mai fi crescut. Dar s-ar putea să nu mai 
am destul timp. În ultima vreme, am simţit o negură venind peste 
mare. Vezi tu, Ea mă caută. Peste zi mă pot ascunde, dar noaptea nu 
am cum să mă păzesc, şi ea o ştie. 

— Aţi putea să vă mutaţi în casa căpeteniei, domnule. El v-ar putea 
apăra, zise Jack, începînd să se neliniştească. Asta nu mai era o 
poveste, nici vreun cîntec distractiv. Era ceva real. 

Bătrînul clătină din cap. 

— Căpetenia voastră e un bărbat curajos, dar nu poate să le ţină 
piept trolilor. Ea mă urmăreşte şi, dacă a descoperit unde mă aflu, 
poate că slujitorii ei au pornit deja la drum. N-am fost destul de gri- 
juliu. Ar fi trebuit să ţin minte că nicăieri în cele nouă lumi nu sînt în 
siguranţă, cîtă vreme există. S-ar putea să trebuiască s-o las să mă 
prindă. Mai bine aşa, decît să vă distrugă satul. 

— Dar nu puteţi fugi? 

— Jotunii se ţin după o urmă ca nişte ogari. Slujitorii ei vor veni 
mai întîi aici. Dacă nu mă găsesc, o să vă omoare pe toţi. 

— Jotunii? întrebă Jack cu glasul stins. 

— Aşa-şi spun trolii. Ei ţi se pot strecura în minte ca să afle ce 
gîndeşti. Ştiu unde şi cînd ai să loveşti, chiar dinainte s-o faci. Nu-i 
poate înfrînge decît un anume fel de războinici, foarte speciali. 

— Trebuie să facem ceva. Jack îşi dădea seama că glasul îi suna 
foarte piţigăiat, dar nu avea cum să evite asta. 

— O să facem, zise Bardul cu tărie. De-acum sînt prevenit. N-o s-o 
mai las să mă prindă pe nepregătite. Trebuia să încep de-acum vreo 
cîteva săptămîni să te-nvăţ, dar locul ăsta aşa liniştit m-a ademenit... 

Bardul tăcu, iar Jack îl văzu privind peste mare. Se uită şi el, dar 
nu văzu decît cerul fără nori şi valurile de un verde-cenuşiu alunecînd 
spre țărm. Dacă era vreo negură pe undeva, el nu putea s-o zărească. 

— Poţi să te duci acasă trei zile, zise Bardul. Eu o să merg prin 
pădure. Ah, şi nu cred că e bine să pomeneşti familiei tale nimic din 
toate astea, adăugă el, întinzîndu-se să-şi ia toiagul cel negru. Nu vrem 
să-i îngrijorăm pînă ce nu va fi cu adevărat nevoie s-o facem. Jotu- 
nii pot depista mirosul fricii la fel de uşor cum descoperă vulpile un 
coteţ de găini. 


— Jumătate din timp mi-l petrec alergînd după nemermnicii ăia de 
băieţi, zise Tata, sorbind dintr-un castron cu supă groasă de scoici, 
făcută de Mama. Scoicile le adunase Jack, de pe stîncile de lîngă casa 
Bardului. Cînd este vreo treabă importantă de făcut, dispar într-o clipă, 
ca nişte ţipari. 

— Oh, da. Nu-s de nici un folos, încuviinţă Mama, în timp ce o 
învăţa pe Lucy să ţină bine în mîini cana din care bea. 

Lui Jack nu i se păruse că ferma ar fi avut de suferit. Gardurile 
păreau solide; cîmpul era acoperit cu orz şi ovăz. În grădina de ierburi 
înfloreau muştarul, levănţica şi coriandrul, iar merii erau încărcaţi cu 
fructe micuţe şi verzi. 

Era aşa de frumos încît îl făcea să simtă o durere în piept. Nicio- 
dată nu-i plăcuse micuța fermă la fel de mult ca acum. Şi-l vedea şi 
pe tatăl său într-o nouă lumină. Îşi dădu seama că toate văicărelile lui 
Giles Șchiopul nu însemnau mai mult decît croncănitul corbilor din 
copaci. Era un obicei pe care şi-l luaseră corbii pentru momentele cînd 
lucrurile nu ieşeau cum voiau ei. La fel bombănea şi Tata, ca să-şi 

uşureze povara dezamăgirilor. Important era că mergea înainte, în 
ciuda nefericirii sale, şi că reuşise să facă din locul ăsta ceva atît de 
frumos. Jack văzu cu cîtă dragoste fusese ridicată casa, cu cîtă grijă 
fuseseră adunate proviziile pentru ca Mama, Lucy şi cu el să poată 
supravieţui. 

Totul putea să dispară într-o clipă. Nimeni n-avea habar de 
ameninţarea care se-ntindea de peste mare. 

— Jack plînge, zise Lucy. 

— Nu-i adevărat, zise Jack indignat, întorcîndu-şi capul ca să 
ascundă lacrimile care îi curseseră pe obraz. De cînd Bardul îl trîntise 
pe jos, devenise neaşteptat de sensibil. Parcă plîngea cu mai multă 
uşurinţă. 

— Lasă-l în pace, iubito, zise Mama cu glasul blînd. Îl doare foarte 
rău gura. 

— Bardul l-a cotonogit, zise Tata. 

— A fost un accident, zise Jack. 

— Da, da. Orice-ai zice tu, ştiu şi eu cînd cineva a încasat o mamă 
de bătaie. 

Jack nu mai spuse nimic. Dacă Tata voia să creadă că fusese 
pedepsit, de ce să-i strice plăcerea? Şi asta era o noutate. Înainte, Jack 
ar fi ţipat în gura mare că are dreptate. Acum însă vedea ridurile de pe 
chipul tatălui său, umerii lui aduşi şi mîinile brăzdate de cicatrice. Prin 
faţa ochilor îi trecu şi o altă imagine a Tatii, din copilărie, înainte să 
aibă accidentul. 

Îi veni din nou să plîngă. Emoţiile astea noi erau foarte ciudate şi 
îngrijorătoare. 

Mama se aplecă peste creştetul bălai al lui Lucy. 

— Trebuie să-ţi termini supa, şopti ea. 

— Nu-mi place partea de pe fund. E plină de nisip, zise Lucy. 

— Dacă speli scoicile, le piere gustul, zise Mama, dar termină ea 
însăşi resturile lăsate de Lucy şi îi dădu acesteia o plăcintă cu orz. 

— Cîte o mamă de bătaie e bună pentru băieţi, zise Giles 
Şchiopul. Văleu, ce mai bătăi îmi trăgea mie taică-meu şi uite aşa 
am ajuns bărbat. 

Apoi, pentru că era duminică, Tata le spuse o poveste despre sfinţi. 
Nici el, nici nimeni din sat, în afară de Bard, nu ştia să citească. Pen- 
tru Giles Şchiopul, scrisul era un fel de magie. Cînd Bardul desena 
litere pe pergament, Tata îşi făcea întotdeauna cruce, ca să se ferească 
de vrăji. 

Dar învățase pe dinafară o sumedenie de poveşti, de la călugării 
din Insula Sfîntă. În seara aceea le vorbi despre Sfîntul Laurenţiu, 
martirizat de păgîni. 

— L-au copt la foc mic, zise Tata, în timp ce Lucy îl asculta cu gura 
căscată de groază. I-au înfipt între degetele de la picioare căţei de ustu- 
roi şi l-au răsucit pe toate părţile ca pe un pui. Cînd era gata să moară 
şi să urce la cer, Sfîntul Laurenţiu a zis: „Cred că sînt gata. De-acum 
puteţi să mă mîncaţi.“* Păgînii au fost aşa de mişcaţi că au căzut în 
genunchi şi au început să se roage să fie creştinaţi. 

„Trolii mănîncă oameni“, se gîndi Jack. O să vină de peste mare 
şi o să înfigă căţei de usturoi între degetele tuturor. Îşi lăsă capul în jos 
şi începu să se gîndească la dealuri verzi şi nori pufoşi. Nu trebuia 
să-i fie frică. Jotunii adulmecau frica de la distanţă. 

Ceva mai tîrziu, Lucy dori să audă şi propria ei poveste, despre 
cum locuise ea într-un palat. 

— Asta nu-i a bună, zise Mama. Deja nu mai face diferenţa dintre 
adevăr şi basm. 

Tata n-o băgă în seamă. Jack ştia că şi lui îi plăcea povestea la fel 
de mult ca şi lui Lucy. Băiatul înţelegea — dar cum de se schimbase 
atît de mult în cîteva săptămîni? — că şi poveştile acestea erau pentru 
tatăl său o mîngiîliere. Putea Giles Şchiopul să bombăne ca un corb, 
dar, în acelaşi timp, el se pierdea, ca o pasăre, printre norii propriei 
sale fantezii. Nu mai trebuia să pună picioarele pe pămînt, şi uita că 
i-a fost scris să se tîrască pe suprafaţa lui. 

— A fost odată ca niciodată, zise Tata, o regină care a scăpat pe jos 
o prăjitură cu miere. 

— Cealaltă mamă a mea, sări Lucy. 

Mama pufni. De multă vreme renunţase să-i mai explice lui Lucy 
că nu putea avea două rînduri de părinţi. 

— Prăjitura a făcut rădăcini şi a crescut, zise Tata. 

— Pînă ce a ajuns la fel de înaltă ca şi copacul de lîngă fierărie, 
zise Lucy. 

— Şi fiecare creangă era plină de prăjiturele cu miere. Slujitorii 
nevăzuţi zburau prin aer ca să le culeagă. 

— Slujitori nevăzuţi! Mi-ar plăcea şi mie, zise Mama. 

— Tu aveai un căţel cu o zgardă verde pe care erau cusuţi clopoței 
de argint. Şi puteai să-l auzi cum fugea prin casă. 

— Prin castel, îl corectă Lucy. 

— Da, desigur. Prin castel. Şi putea şi să vorbească. Îţi povestea tot 
ce se-ntîmpla prin regat, doar că, vai, era foarte neascultător. Căţelul 
a fugit şi doica s-a luat după el. 

— Cu mine în braţe, zise Lucy. 

— Da. Şi s-a rătăcit în pădure. S-a aşezat jos, să plîngă şi să-şi 
smulgă părul din cap. 

— Dar mai întîi m-a culcat sub o tufă de trandafiri, zise Lucy. 

— Din pădure a ieşit un urs şi a înghiţit-o, dar pe tine, iubito, nu 
te-a găsit. 

— Şi aşa m-am pierdut, trîmbiţă Lucy, fără să-i pese cîtuşi de puţin 
de soarta doicii. 

Jack adormi ascultînd crivățul care-şi făcea de lucru cu stuful de 
pe acoperiş, de deasupra capului său. 


Capitolul 4 


VALEA LUNATICILOR 


Bardul avea chipul bronzat, de parcă stătuse mult timp afară, la 
soare. Jack se miră, dar şovăi să-i pună vreo întrebare. 

— Arăţi destul de bine, zise bătrînul. Cei din familia ta sînt sănătoşi 
cu toţii? 

— Da, domnule, răspunse Jack. 

— M-am tot învîrtit pe ici şi colo ca să aflu veşti. Dincolo de apă, 
lucrurile s-au pus în mişcare. Îşi construiesc corăbii, îşi făuresc săbii. 

— Şi asta e rău? 

— Fireşte. Lumea nu-şi face corăbii şi arme decît dacă are de gînd 
să le şi folosească. 

Bardul o porni înainte cu paşi mari, conducîndu-l pe Jack pe o 
cărare aflată deasupra țărmului. La dreapta lor, stîncile verzi se răreau, 
iar Jack putea auzi zgomotul valurilor care fierbeau dedesubtul lor, 
spărgîndu-se de malul stîncos. Pescăruşii pluteau prin aer, duşi de 
briză, alunecînd înainte şi înapoi în curentul de aer care-i purta în sus, 
cu o fluturare leneşă din aripi. 

— Vezi tu, pămîntul de peste mare nu-i aşa de bogat ca ăsta de-aici. 
Fermele sînt săpate drept în munte. Cea mai mare parte a anului, ele 
sînt acoperite de zăpadă şi gheaţă. Acolo nu pot supravieţui prea multe 
suflete, restul trebuie să plece în altă parte. Bardul urca panta abruptă 
fără să încetinească pasul şi fără să-şi piardă suflul. Jack se străduia 
din greu să se ţină după el. Oamenii din Miazănoapte, cei care locu- 
iesc acolo, îşi îndreaptă privirea spre răsărit, către pămînturile ruşilor, 

şi spre miazăzi, către franci. Nu înspre miazănoapte, pentru că acolo 
trăiesc jotunii. 

Jotunii. Jack se cutremură. 

— Mi-e teamă că unii dintre ei se uită şi spre apus. Adică spre noi. 

— Asta-i negura pe care aţi simţit-o, domnule? 

— Asta... şi altceva pe deasupra. Bardul se opri şi privi spre mare, 
la pescăruşii care pluteau încoace şi-ncolo prin aer. Oamenii ăştia din 
Miazănoapte — cei care se uită spre apus — sînt conduşi de un rege pe 
nume Ivar Făr'-de-Oase. 

Ivar Făr'-de-Oase! Pe Jack îl trecu un fior de parcă soarele tocmai 
ar fi intrat într-un nor. Zgomotul valurilor se auzea mai înăbuşit, iar 
tipetele pescăruşilor păreau să vină de la mare distanţă. 

— Jack, ai păţit ceva? întrebă Bardul. 

— Ce nume groaznic, murmură băiatul. 

— El e şi mai şi. Are ochii foarte deschişi la culoare, albaştri ca 
marea îngheţată. Pielea albă ca burta de peşte. Poate să sfărîme 
piciorul unui om cu mîinile goale, şi poartă o pelerină ţesută din 
bărbile duşmanilor pe care i-a învins. 

Jack se simţi aproape ameţit de frică. Ce i se întîmpla oare? Mai 
auzise o sumedenie de poveşti înspăimâîntătoare, şi de la Tata şi de la 
Bard. Îi şi plăceau — cu cît erau mai îngrozitoare, cu atît mai bine. 
Acum însă se simţea slab ca un mieluşel nou-născut. 

— Dar Ivar Făr'-de-Oase e floare la ureche pe lîngă nevastă-sa, 
continuă Bardul, tot uitîndu-se spre mare, ca şi cum căuta ceva. După 
o clipă, scutură din cap şi zise, cu glas scăzut: Regina Frith este pe 
jumătate trol. 

— Ea a trimis Coşmarul? întrebă Jack, simţindu-şi pieptul ca strivit 
de o mînă uriaşă. 

— Da, flăcăule. Spiritul ei îl călărea; e o fiară, o fiară cu chip fru- 
mos şi mincinos. Ştiai că un Coşmar are opt picioare? 

Dar Jack nu mai auzea nimic. Căzuse într-un leşin adînc, acolo, 
pe culmea năpădită de ierburi de deasupra apelor înspumate ale Mării 
Nordului. 

Cînd se trezi, îl văzu pe bătrîn aşezat pe o stîncă cenuşie, la mar- 
ginea cărării. Un corb care şezuse pe umărul Bardului se înălţă şi 

plană peste rîndurile dese de tufişuri şi brazdele de iarbă care se-ntin- 
deau între ei şi dealurile de la apus. Jack îşi frecă fruntea. Se simţea 
de parcă l-ar fi călcat în picioare o duzină întreagă de oi cu botul 
negru. 

— Spune-mi, zise Bardul, abătîndu-şi atenţia de la zborul corbului, 
te-ai simţit cumva mai ciudat de cînd te-am lovit? 

Jack îi povesti cum îi venea tot timpul să plîngă. Îi mai spuse că 
începuse să observe mult mai multe lucruri — culori şi mirosuri, 
bunăoară. Îi spuse că, preţ de o clipă, tatăl său i se păruse un copil, şi 
se făcuse om mare la loc, în clipa următoare. 

— Nu prea ştiu cum să mă descurc cu asta, zise el. 

— Te descurci foarte bine, zise Bardul. Trebuie să-ţi mărturisesc că 
nu mă aşteptam la asta. 

— Oare îmi pierd minţile? 

Bardul chicoti. 

— A, nu! De-abia îţi desfaci aripile. 

Bătrînul căută în traista pe care o căra cu el în drumeţii şi scoase 
de-acolo două mere întregi, uscate, din cele folosite la gătit. Îi aruncă 
unul lui Jack. 

— Vezi tu, flăcăule, cei mai mulţi oameni trăiesc ca nişte păsări în 
colivie. Asta-i face să se simtă în siguranţă. Lumea e un loc 
înfricoşător, plin de strălucire, de minunăţii şi de primejdii. Mai bine 
să te prefaci că nu faci parte din ea — asta crede mai toată lumea. Au! 

Bardul îşi băgă un deget în gură şi scoase un sîmbure. 

— Tare mi-ar mai plăcea ca brutarul să scoată cotoarele merelor 
înainte să le pună la uscat. 

Jack se chinuia din greu să priceapă ce-i spunea bătrînul. 

— Numai cîţiva oameni îşi dau seama că, de fapt, uşiţa coliviei nu 
e ferecată, continuă Bardul. Împing în ea şi împing şi — ce să vezi! — 
deodată ea se deschide, iar ei îşi iau zborul. De-afară, lumea arată 
cu totul altfel. Ca prin minune, peste tot dai peste ulii şi corbi, şi 
şerpi, şi şobolani... 

— Destul, strigă Jack, ridicîndu-şi braţele peste cap. 

Bardul îl privi părunzător, dar nu spuse nimic. Scormoni în traistă 
şi găsi o bucată de turtă de orz, pe care o ţinu sus, cu mîna ridicată. 
După cîteva clipe, un pescăruş se lăsă în jos spre pămînt şi o luă. 

— Asta a fost o vrajă? întrebă Jack, foarte emoţionat. 

— A fost răbdare. Multe lucruri se întîmplă, dacă ştii să le aştepţi. 
Asta am încercat să te învăţ în săptămînile astea care au trecut. Stai 
liniştit. Uită-te în jur. Aşa mi-am făcut şi eu ucenicia. E o treabă lungă, 
înceată, pentru că adevărata magie este primejdioasă. Acum tu ai 
deschis uşa prea repede. Cînd m-ai atins, în timp ce eu mă luptam cu 
Coşmarul, forţa vitală pe care o adunam s-a scurs din palma mea în 
trupul tău. Te-a trîntit la pămînt şi aproape că te-a omorît. 

Jack se ridică. Picioarele îi tremurau într-un mod foarte ciudat. 

— Mijloacele tale de apărare au fost distruse, zise Bardul. Tot ce 
întîlneşti în cale, de la prăbuşirea puiului din cuib şi pînă la 
înfricoşătoarea frumuseţe a uliului care plonjează prin aer ca să-l 
omoare, totul îți va cutremura sufletul pînă în adîncuri. Mare păcat. 
Nu eşti pregătit încă să ţii piept acestei realităţi, dar n-ai de ales. Poţi 
să umbli? 

— O să mă străduiesc, domnule. 

— Bravo ţie. 

Bardul mergea în frunte, dar ceva mai încet de data aceasta. 
Cărarea se îndepărta de marginea stîncilor şi ducea către o văioagă pe 
fundul căreia se afla un frasin de munte. La umbra copacului se întin- 
dea un ochi de apă, în care se vărsa un izvor. Crengile cenuşii şi ne- 
tede erau înţesate de mănunchiuri de flori galbene ca untul, deasupra 
cărora se învîrtea un roi de albine. Bîzîiau atît de tare încît murmurul 
izvorului nici nu se mai auzea. Jack se întrebă dacă roiul provenea din 
stupii mamei sale şi, deodată, cînd o albină i se aşeză pe mînecă, 
înţelese că aşa şi era. Recunoscu albina. Putea să-i simtă agitația gîn- 
durilor minuscule, încîntarea că găsise un copac atît de plin cu miere, 
nerăbdarea de a ajunge înapoi în adăpostul construit de Mama. Jack 
se împiedică. 

— Aproape c-am ajuns, zise Bardul, conducîndu-l pe băiat către un 
platou de piatră pe care se aşezară să se odihnească. Toată valea părea 
să freamăte, ca iarba într-o zi fierbinte. 

— Am mers de-a lungul unui drum pe care circulă forţa vitală. 
De-asta te simţi ciudat, îi spuse Bardul. 

Părea foarte cald. Pe Jack îl mînca pielea, ca şi cum s-ar fi urcat 
pe el nişte furnici. Se scutură ca să scape de ele. 

Bătrînul îi vorbea, dar lui Jack îi venea greu să fie atent. Din cînd 
în cînd, vorbele păreau că vin de undeva de-aproape, dar alteori parcă 
pluteau spre el din depărtare. Era ceva important, Jack ştia asta. Şi 
zbîrnîitul albinelor era important şi bolborositul izvorului, şi foşnetul 
neîntrerupt al frunzelor. 

— 'Trezeşte-te! 

Jack simţi cum cineva îl scutură şi privi cu gura căscată la chipul 
îngrijorat al Bardului. 

— Trebuie să fii atent. Îţi povesteam cum forţa vitală curge de-a 
lungul unor canale aflate adînc în pămînt. Ea este cea care hrăneşte 
codrii uriaşi şi pajiştile cu iarbă dulce. Ea este cea care scoate la 
lumină florile şi fluturii, care se aseamănă atît de bine cu nişte flori. 
Cerbiui, în rătăcirile lor, îi urmează căile. Hîrciogii şi cîrtiţele îşi sapă 
vizuinile deasupra ei. Chiar rîndunicile îi simt chemarea şi zboară în 
largul mării. Toate i se supun — numai oamenii, nu. 

Bardul se ridică şi începu să se învîrtă prin poieniţa de lîngă ochiul 
de apă. Jack se ridică şi el, numai ca să se mişte puţin, căci, altfel, i se 
părea că adoarme. 

— Cu mult timp în urmă, oamenii s-au hotărît că nu doreau să fie 
asemeni animalelor. Voiau să-şi aleagă singuri soarta, aşa că au făcut 
un lucru foarte primejdios. S-au rupt de forța vitală. 

Bardul îşi desfăcu braţele, întinzîndu-le către cer. Jack se gîndi că 
părea o pasăre, gata să-şi ia zborul. Lumina din vale părea să se adune 
în jurul lui. Apoi îşi cobori braţele, şi lumina se risipi. 

— Făcînd asta, ei şi-au pierdut puterea de a o mai înţelege. Nu se 
mai puteau cufunda în ea, inconştient, ca animalele. Şi asta i-a păgu- 
bit de o mare bucurie. Vieţile lor li se păreau plicticoase şi lipsite de 
sens. Cîţiva au încercat să spargă zidurile pe care le clădiseră, dar, 
de-acum, nu mai erau în stare să ţină piept realităţii. Ai auzit vreo- 
dată de Valea Lunaticilor? 

Jack se îndepărtă de trunchiul copacului. Fără să-şi dea seama pe 
de-a-ntregul cum ajunsese acolo, descoperi că se sprijinise de el, 
cufundat într-o amorţeală tăcută. 

— Hai, hai, mişcă-te, strigă Bardul. E mai rău decît credeam. 

ÎI trase pe Jack în poiană şi-l răsuci încoace şi încolo. 

— Sari! Aleargă! Stai în mîini! îi porunci. 

Iar Jack începu să danseze şi să ţopăie prin poiană, simțindu-se 
caraghios şi însufleţit în acelaşi timp. Gîndurile i se mai limpeziră. 
Aerul greu din vale se împrospătă. Într-un târziu se trînti pe iarbă, 
rizînd şi gîfiind. 

— Aşa mai merge, zise Bardul, care stătea cu mîinile pe şoldurile 
sale osoase. 

— Unde se află Valea asta a Lunaticilor? întrebă Jack. 

— În Irlanda. Bardul se aşeză pe iarbă cu atîta grijă, încât băiatului 
i se păru că-i aude şi oasele trosnind. 

— Asta-i de cealaltă parte a lumii, zise Jack. 

— Nu chiar. Se ajunge acolo în cîteva săptămîni. 

— Tata spune că irlandezii merg cu capul în jos şi au ochii în 
picioare, zise Jack. 

— Ei, taică-tău... nu mă zăpăci, flăcăule. Asta i-au spus-o călugării, 
în glumă. Păi, jumătate din ei sînt, de fapt, irlandezi. Totuşi, Valea 
Lunaticilor există cu adevărat. 

Bătrînul îşi mişcă degetele, şi Jack îi auzi încheieturile pîrîind. 

— Prietenul meu cel mai bun şi cu mine ne-am făcut ucenicia ca 
barzi în Irlanda. Am stat mulţi ani la învăţătură pînă să ni se îngăduie 
să ajungem la cunoaşterea secretului despre forţa vitală. Am fost duşi 
într-un loc, dedesubtul căruia ea se adună, ca într-un soi de lac. Acolo 
are puterea cea mai mare. Am mers acolo zi de zi, străduindu-ne să 
ne deschidem minţile în faţa ei, şi dînd înapoi la fel de repede, cînd o 
simţeam venind prea aproape. Ni se spusese să ne ridicăm şi să o luăm 
la fugă chiar în clipa în care simţeam că ne cuprinde. 

— De-asta mi-aţi spus să stau în mîini? întrebă Jack. 

— Chiar aşa. Asta ajută ca să-ţi reintri în trup şi nu te lasă să fii 
copleşit. Dar prietenului meu îi plăcea sentimentul puterii. 

Bardul oftă şi rămase cîteva minute tăcut. Jack îşi dădu seama 
că-l apuca din nou amorţeala. 

— Dacă simţ nevoia, mişcă-te, zise Bardul. 

Aşa că Jack făcu vreo cîteva tumbe şi sfîrşi prin a merge în mâini, 
aşa cum văzuse la un bufon, cîndva, la un bilci. 

— Vezi tu, toată puterea unui bard, continuă bătrînul, vine de la 
forţa vitală: muzica, puterea de a-şi fermeca publicul, priceperea de a 
chema furtuna. 

Jack se îndreptă. Ultimul lucru i se părea de-a dreptul interesant. 

— Îţi ia ani de zile să înveţi s-o controlezi, dar prietenul meu nu 
voia să aştepte atît. N-a acceptat să se oprească acolo unde încă era în 
siguranţă. La început i-a mers. Putea să facă focul să ardă în văzduh 
şi păsările să zboare cu burta în sus. Dar, într-o zi, pe cînd încerca să 
facă o pădure să-şi scoată rădăcinile din pămînt şi să umble, ceva a 
plesnit. Paf! Am auzit chiar şi zgomotul pe care l-a scos. El a căzut pe 
spate şi o clipă mai tîrziu a ţîşnit în picioare; tremura din tot corpul, 
ca şi cum l-ar fi prins între fălci un cîine uriaş. Apoi a scos un țipăt 
puternic şi a luat-o la fugă cît a putut de repede. 

Jack se simţi îngrozit. Bardul spusese că şi el îşi pierduse 
mijloacele de apărare. Oare îi era şi lui scris să înnebunească? 

— L-am urmărit, zise bătrînul. N-a fost uşor, pentru că la căderea 
nopţii trebuia să mă opresc şi trebuia să ocolesc tufişurile de mărăcini 
şi cursurile de apă. Dar bietul meu prieten mergea înainte, orice i-ar 
fi stat în cale. Găseam petice din hainele lui rămase înfipte în 
mărăcini. În cele din urmă, am ajuns în Valea Lunaticilor. 

Dinspre mare se înălţase un văl de ceaţă şi începuse să se facă 
răcoare. Albinele îşi terminaseră treaba. Se împuţinau văzînd cu ochii, 
pe măsură ce plecau îndărăt spre stupii lor călduroşi. 

— Înainte chiar să-i văd, le-am auzit chicotelile, zise Bardul. Era 
un sunet înfricoşător, atît de asemănător cu rîsul, dar totuşi lipsit de 
orice urmă de bucurie. Toți barzii din Irlanda care nu reuşiseră să-şi 
atingă scopul îşi croiseră drum către acel loc, în care forţa vitală era 
mai puternică decît oriunde altundeva. Şi acolo rămăseseră. Mi-am 
văzut şi prietenul, dar nu mai semăna cu cel pe care-l ştiam eu. Avea 
părul vîlvoi şi ochii rătăciţi. Era în ghearele unei puteri cu care nici 

gînd să se poată lupta, iar eu, un biet ucenic, n-aveam nici o cale să-l 
eliberez. 

Bătrînul se ridică şi-i întinse o mînă. 

— Hai să nu ne mai aducem aminte de toate nenorocirile astea din 
trecut. Poate că ţi-am făcut un rău, într-adevăr, dar de-acuma nu mai 
sînt un firav ucenic. Pot să te ajut. Şi poate c-a fost mai bine aşa. 
Primejdiile se abat peste noi. Se-adună nori de furtună. Se făuresc 
săbii... 

Tot bombănind pentru sine, Bardul o apucă în sus, pe cărare. Jack 
îl urmă, încă ameţit. Somnolenţa care-l cuprinsese mai devreme re- 
venea, încet-încet, dar se simţi din ce în ce mai bine pe măsură ce 
se-ndepărtau de vale. Iar cînd ajunseră la casa romană, de pe creasta 
ei bătută de vînturi, era complet refăcut. 


Capitolul 5 


PALATUL DE AUR AL LUI HROTHGAR 


Lunile se scurseră peste micuțul sat. Merele din copacii Tatii se 
făcură aurii. Vîntul din apus culca grînele, valuri-valuri, la pămînt şi, 
pînă la urmă, veni şi vremea recoltei. Apoi tunsul oilor, adunatul 
mierii din stupi şi tăierea porcilor pentru la iarnă. Jack rămase în casa 
romană. Chiar dacă nu putea auzi zgomotele scoase de porcii ucişi, 
simţea ce se-ntîmplă. Moartea lor făcea aerul să tremure. 

În tot acest timp, băiatul învăţa cu ajutorul Bardului să facă vrăji. 
Învață să adune ceața, să facă merele să cadă de pe o creangă la care 
nu putea să ajungă şi să cheme păsările de pe cer. Nu era mare lucru, 
dar îl încînta teribil. 

Apoi veni şi iarna. Pe dealurile cele înalte se aşeză zăpada. Marea 
se întunecă la culoare, iar soarele fugi să se-ascundă. Jack stătea în 
casă şi învăţa poeme pe de rost. Bardul îi făurise şi o harpă micuță, 
dar era atât de frig că degetele băiatului se mişcau foarte greoi pe corzi. 
Bătrînul hotărî că venise momentul să-l înveţe să facă focul. 

— Gîndeşte-te numai la căldură, zise el, aşezîndu-se în faţa unei 
grămezi de bețe şi paie. 

— Dar am îngheţat de tot, zise Jack. Dis-de-dimineaţă bardul stin- 
sese focul şi era înspăimîntător de frig. Desenele de pe pereţi aveau 
contururi de gheaţă. 

— Simţi frigul numai dacă tu crezi că ţi-e frig, zise Bardul. 

„Ei, da, ţie ce-ţi pasă? se gîndi Jack posomoriît. Ai pelerina aia 
groasă de lînă şi încălțări căptuşite cu blană. Eu am doar tunica asta 
amăriîtă pe mine.“ 

— 'Ţi-am spus nu o dată, ci de sute de ori, oftă bătrînul. Nu căuta 
să dobîndeşti forţa vitală cu ajutorul mîniei. 

„De unde ştie ce gîndesc? se întrebă Jack. Nu că n-ar fi adevărat. 
Am crescut, tunica nu-mi mai vine, iar încălţările mele sînt aşa de 
pline de noroi că aş putea să le ard şi să le transform în oale.“ 

— Mînia ţine de moarte, zise Bardul. Se întoarce împotriva ta cînd 
te aştepţi mai puţin. 

Oftînd, Jack se gîndi cum, vara trecută, razele soarelui se revărsau 
asupra pămîntului. Şi ploaia cădea pe pămînt şi apoi curgea de pe 
dealuri chiar şi multe luni mai tîrziu. Probabil că razele rămîneau şi 
ele adunate pe undeva. Începu să le caute, cufundîndu-se în adîncul 
pămîntului, trecînd de locurile în care-şi făceau cuib şoarecii-de-cîmp, 
trecînd chiar şi de rădăcinile noduroase ale copacilor, pînă ce dădu de 
piatră. Şi dincolo de piatră găsi căldura. Zări o sclipire palidă în 
mintea sa şi o scoase la suprafaţă. O chemă la el, imaginîndu-şi că-i 
întinde braţele. 

Simţi că i se face rău. Aşa se întîmpla uneori, cînd făcea vrăji. Pu- 
terea i se învîrtejea în stomac; îi venea să vomite. Deschise ochii şi 
văzu un fuior subţire de fum care se ridica din grămada de paie. 

— Nu te da bătut, zise Bardul. Continuă s-o chemi. Continuă. 

Dar greaţa îl învinse. Jack se împletici pînă la uşă, iar cînd se 
întoarse văzu că scînteia, murise. 

— Nu-ţi face griji, zise Bardul încurajator. Ce-ai făcut o dată, poţi 
să mai faci şi-a doua oară. Avem toată ziua la dispoziţie. 

„Chiar aşa“, se gîndi Jack, în timp ce crivățul vuia pe lîngă pereţii 
casei. 

— Dacă simți că ţi se face somn, mişcă-te, zise Bardul. 

„Nu mi-e somn, mi-e frig“, se gîndi Jack. Dar pînă la urmă îşi 
dădu seama că într-adevăr i se făcuse şi cam somn. Ce bine ar fi fost 
să se lase în voia acelei senzaţii. Parcă-i şi vedea pe uriaşii gheţurilor 
cum îl strigă. „Culcă-te, băiatule, îi spuneau ei. Gheaţa-i aşa un pat 
bun, mamă-mamă. Şi să vezi ce bine te înveleşti cu zăpadă.“ 

Simu că cineva îl scutura de umăr. 

— Ţi-am zis să te mişti! strigă Bardul. Trebuie să înveţi să recunoşti 
primejdia. 

ÎI sili pe băiat să facă întîi un pas, apoi altul. Pînă să reuşească din 
nou să umble, Jack mai că se prăvăli la pămînt. 

— Viaţa şi moartea se luptă în permanenţă una cu alta, zise Bardul. 
Iarna, moartea e mai puternică. Uriaşii gheţurilor stau la pîndă, în 
aşteptarea celor neprevăzători. Cînd faci vrăji pe timp de iarnă trebuie 
să ai foarte mare grijă. 

— V-v-văd c-că n-nu vă m-m-ai uit-t-taţi la m-m-mare, se bîlbîi 
Jack, clănţănind din dinţi. N-n-nu v-vă m-m-mai faceţ-ţ-ţi gr-gr-griji 
d-din cauza rr-r-reginei Frith? 

— Ai ceva spirit de observaţie, zise Bardul, în timp ce-l tot plimba 
dintr-o parte într-alta a casei, cu mişcări bruşte. Acum nu mai sînt 
îngrijorat pentru că slujitorii reginei Frith nu mai pot călători. Nici un 
om din Miazănoapte n-o să-şi scoată corabia mult iubită pe mare, 
iarna. Matahalele alea cu creier de bou chiar îşi iubesc corăbiile. Le 
cîntă şi le cumpără podoabe, ca unor femei. Cînd moare o căpetenie, 
este aşezat într-o corabie, cu toate bunurile sale din timpul vieţii, este 
dus în larg şi i se dă foc. Ba mai are cu el şi o sclavă care să-l slu- 
jească. 

— O femeie? zise Jack, rămas cu gura căscată de uimire. M...? 
Adică, o 0...? 

— Dacă o omoară? Da. E strangulată de o babormiţă căreia i se 
spune Îngerul Morţii. Apoi este culcată lîngă stăpînul ei şi amîndurora 
li se dă foc. 

Jack se înfioră din nou, de data asta nu doar din pricina frigului. 
Cu cît afla mai multe despre aceşti oameni din Miazănoapte, cu atât 
se îngrozea mai tare. 

— Mai încearcă o dată să faci focul, zise Bardul. O să te păzesc, ca 
să nu mergi prea departe. 

A doua încercare merse ceva mai uşor, iar la a treia, a patra şi a 
cincea aproape că izbuti. În sfîrşit, la a şasea încercare, cîteva ore mai 
tîrziu, reuşi să facă firicelul de fum să se transforme într-o flacără. 

— Am făcut-o! strigă el, dansînd prin cameră; nu-i mai era nici frig 
şi-i dispăruse şi senzaţia de neputinţă. De-acum sînt bard! Sînt o mi- 
nune! Sînt cel mai deştept băiat din lume! 

De-acum, căldura se revărsa din pămînt ca dintr-o fîntînă. Gheaţa 
de pe pereţi se topi. Stuful îngheţat de pe casă se înmuie şi din el 
începu să picure apă. Aerul deveni înăbuşitor. 

— Dispari! 

Dintr-odată, în cameră se făcu întuneric şi aerul se umplu de 
cenuşă şi fum. Jack se opri şi privi uimit în jur. Bardul şedea în prag, 
cu braţele încrucişate, în lumina palidă care intra pe uşă. 

— 'Ţi-am mai spus! Învață să te opreşti. 

Jack se simţea ca lovit cu leuca. 

— Cum îndrăzneşti să-mi stingi focul?! strigă el. Cum îndrăzneşti 
să-mi strici tot ce-am izbutit să fac?! 

Simţea puterea cum îi încălzeşte tot trupul, ridicîndu-i-se din 
picioare. Era plin de o bucurie sălbatică. Putea să facă orice — orice — 
şi încă mai bine decît prostul ăsta bătrîn care nu-şi dădea seama ce 
mare vrăjitor era el, Jack. 

Bardul îşi ridică toiagul. 

— Gata, zise el, pe un ton liniştit. Dacă pot să mă lupt cu un 
Coşmar venit de peste mare, nici nu vrei să ştii ce sînt în stare să-i fac 
unui ucenic cu caş la gură. 

Puterea dispăru. Jack căzu la podea. Se simţea de parcă ar fi fost 
singur, pe marea întunecată, şi de jur împrejurul lui numai valuri, gata 
să-l înghită. Era o biată gîză, tîrîndu-se pe o crenguţă luată de ape. 
Cum de-i trecuse prin minte să-i facă rău singurei persoane care încer- 
case să-l ajute? Cum de fusese aşa de lipsit de minte? Începu să 
plîngă. 

— Of, of, of, of, zise Bardul. Chiar că eşti copil. Iar eu am tras prea 
tare de tine. 

Îngenunche şi-şi puse palmele pe creştetul lui Jack. În scurt timp, 
băiatului i se năzări că se pogoară asupra lui, ca o pătură moale. Îi era 
cald şi se simţea în siguranţă. Şi-ar fi dorit să rămînă acolo, bine 
învelit, şi să nu mai iasă niciodată la lumină. 

— Ascultă, copile, se auzi glasul blînd al bătrînului. Trebuie să-ţi 
cunoşti limitele puterii şi să le respecţi. Dacă nu, poţi face mult rău. 
Ţi-am făcut o vrajă care să te apere. Fie ca toate spiritele rătăcitoare 
să-mi vadă semnul şi să nu se apropie. 

Jack nu mai auzi nici un cuvînt, ci doar şuieratul vîntului, ca nişte 
glasuri care se chemau unul pe altul. Apoi auzi trosnetul focului şi-i 
simţi căldura — căldura cea adevărată, nu arşiţa prefăcută a mîniei. 


În serile lungi de iarnă, Jack făcea o mulţime de drumuri pînă la 
grămada de vreascuri pe care o adunase în timpul verii. Acesta era 
momentul în care Bardului îi plăcea să spună poveşti şi îşi dorea, pe 
fundal, un foc vesel. 

— Poveştile astea sînt crude, zicea el. Trebuie spuse la lumină, 
alături de prieteni buni şi cu inima împăcată. 

Jack nu prea pricepea cum de puteai spune o poveste crudă cu 
inima împăcată, dar nu era treaba lui să-l contrazică pe Bard. 

— Dacă spuneţi că v-aţi făcut ucenicia în Irlanda, domnule, 
îndrăzni el să întrebe într-o noapte, cum de v-aţi întîlnit cu... ăăă... cu 
regele acela din miazănoapte? 

— Ivar Făr'-de-Oase? 

— Da. 

Lui Jack nu-i făcea nici o plăcere să rostească numele. Era ca un 
vierme lung şi verde care se tîra printr-o mlaştină. 

— Eram tînăr şi prostănac, aşa ca tine, zise Bardul. Îmi cîştigasem 
deja harpa de la Şcoala Barzilor şi mi se dăruise şi Vîscul de Aur, 
ca răsplată pentru vrăjile mele excelente. Oare ţi-am mai povestit 
despre asta? 

— Da, domnule. 

— Eram gata de aventuri şi, cum se întîmplă mereu cu cei ne- 
chibzuiţi, aventura mi-a ieşit în cale. La şcoală a venit un războinic 
din miazănoapte. A cerut un bard care să-l însoţească la castelul 
stăpînului său. Părea ceva minunat! Hrothgar era un stăpîn foarte pu- 
ternic care locuia într-un palat cu totul şi cu totul din aur. În toată 
lumea nu mai exista nimic asemănător. Era mare cît o sută de case şi 
plin de bărbaţi curajoşi şi de fecioare războinice. Numai în vatră putea 

să încapă un stejar întreg. Hrothgar era şi un om foarte darnic. Celor 
care-l slujeau le dăruia inele de aur şi pe toţi care căutau adăpost sub 
acoperişul lui îi poftea la nişte ospeţe foarte bogate. Un lucru însă îi 
lipsea, şi anume un bard de prima mînă. Ți-am spus oare că fusesem 
răsplătit cu Vîscul de Aur, pentru vrăjile mele excelente? 

— Da, domnule, zise Jack. 

— Deci îţi dai seama că eram omul potrivit pentru o asemenea 
cinste. lar gîndul la călătoria pe care urma s-o fac nu mă supăra 
deloc, căci noi, barzii, sîntem obişnuiţi cu asta. Am călătorit pe cora- 
bie pînă în Regatul lui Hrothgar şi era chiar mai frumos decît îmi 
fusese descris. Sala tronului era ca un foc uriaş, aprins în mijlocul 
unui ţinut sălbatic. 

Jack asculta cu răsuflarea tăiată. Pereţii casei romane tremurau, 
bătuţi de vîntul de iarnă, iar pietrele de pe plajă se loveau unele de 
altele, ca şi cum o ceată de soldaţi ar fi lovit cu armele peste scuturi. 
Cu mare grijă, Jack astupase crăpăturile din pereţi cu smocuri de iarbă 
şi de lînă, dar vîntul tot îşi croia drum înăuntru. Cărbunii din vatră 
străluceau şi lumina flăcărilor dansa pe pereţi. 

Dar în palatul lui Hrothgar, iarna nu putea pătrunde. Era bine 
apărat, ca o nucă, şi plin de căldură şi prietenie, ca o după-amiază de 
vară. Pereţii lui răsunau de hohote de rîs, care, după venirea Bardu- 
lui, se înteţiseră. 

— Trebuia să-mi fi dat seama, se jelui Bardul. Trebuia să fi ghicit. 

— Ce să fi ghicit? întrebă Jack, neputînd să se mai abţină. 

— A fost aşa cum ţi-am mai spus. Viaţa şi moartea se luptă în per- 
manenţă între ele. În lumea asta, nu poate exista numai fericire. 
Palatul de aur era un lucru prea frumos, aşa că, la fel ca oricare alt 
lucru plin de strălucire, şi-a atras propria distrugere. În adîncuri, în 
fundul unei mlaştini întunecoase, trăia Grendel, un monstru. 

— Un trol? întrebă Jack cu răsuflarea tăiată. 

— Pe jumătate, zise Bardul. Taică-său fusese un căpcăun. Ei, una 
peste alta, monştrii urăsc lumina. Nu pot suferi risetele, iar mirosul 
unui ospăț îi înfurie. Grendel a aşteptat să adoarmă toată lumea, apoi 
s-a strecurat în sală şi dintr-o muşcătură le-a smuls capetele celor zece 
războinici care dormeau lîngă uşă. Nu mai clipi aşa din ochi, Jack, 

adăugă Bardul. Cînd vei povesti, la rîndul tău, această istorie, va tre- 
bui să pari sigur pe tine. 

— Îmi cer iertare, zise Jack. 

— Grendel a luat cu el trupurile ca să le mănînce. Ce să-ţi mai spun, 
chestia asta a făcut ca tuturor celor din palat să le cam piară cheful de 
distracţii. Toți războinicii au jurat să-şi răzbune tovarăşii. Dar, chiar 
în noaptea aceea, au descoperit un lucru îngrozitor. Grendel nu putea 
fi rănit de nici o armă. Era apărat de un farmec. Războinicii l-au tot 
lovit cu săbiile, pînă ce au rămas fără ele, dar nu i-au putut nici măcar 
străpunge pielea solzoasă. Şi au ţinut-o aşa săptămîni întregi. De cîte 
ori i se făcea foame monstrului, trecea pe la Hrothgar să ia o gustărică. 
Nimeni nu-mi mai cerea să-i cînt. Erau cu toţii prea necăjiţi. 

Poate că Jack se înşela, dar îi făcea impresia că Bardul luase asta 
ca pe o jignire. 

— Dar dumneavoastră, domnule, nu vă era frică? 

— Ba da, fireşte! Dar n-are nici un rost să te dai bătut în faţa fricii. 
E ca şi cum ai deschide larg uşa şi ai spune: „Da' pofteşte înăuntru, 
jupîn Grendel. Ce-ai zice să-mi hăpăi şi mie o mînă sau un picior?“ 
Nu! Împotriva morţii trebuie să te lupţi cu ajutorul vieţii, şi asta 
înseamnă curaj şi bucurie. Ce să-ţi zic, modul în care Hrothgar şi 
oamenii lui tratau problema asta m-a scîrbit. Se ascundeau pe sub 
scări ca nişte iepuri. Asta pînă cînd a apărut Beowulf. 

— Beowulf? se miră Jack. Focul se stinsese. Cărbunii sclipitori 
aruncau umbre ciudate. Aşa cum se întîmpla adesea cînd lumina din 
cameră se micşora, păsările pictate pe pereţi păreau să-şi deschidă 
aripile. Penele lor tremurau în bătaia unui vînticel care nici nu se com- 
para cu furtuna grozavă de afară. Jack se ridică iute de la locul lui şi 
mai puse vreascuri pe foc. 

— Beowulf! Mamă, ce mai războinic! zise Bardul. Nu era el omul 
care să se ascundă sub scări. Hrothgar l-a îmbrăţişat, iar regina i-a 
oferit o cupă cu mied spumos. Cînd a venit miezul nopţii, cu toţii 
căzuseră într-un somn adînc de pe urma groazei. Cu toţii, în afară de 
Beowulf... şi de mine. Beowulf şedea lîngă uşă. Cînd a apărut 
Grendel, războinicul l-a apucat de braţ. Nici o armă făurită din metal 
nu-i putea face monstrului vreun rău, dar nişte braţe sănătoase şi 

puternice puteau să-l distrugă. Grendel s-a speriat şi a luat-o la fugă. 
Beowulf se ţinea de el cu atîta putere, că i-a smuls brațul direct din umăr. 

De data asta, Jack reuşi să se forțeze să nu-şi mai strîngă pleoapele 
de spaimă. 

— Zbierînd, monstrul s-a împleticit pînă în mlaştină şi s-a scufun- 
dat în adîncurile ei. Dar înainte să ajungă la fund, deja murise. 

— Ura! strigă Jack. 

— Stai. Povestea nu s-a terminat. 

— Nu s-a terminat? întrebă Jack. Păi, ce urmează? Cum au 
sărbătorit cu toţii izbînda? 

— Sigur că au sărbătorit, zise Bardul. Totuşi, ceea ce nu ştia nimeni 
era că Grendel avea şi o mamă. Şi aici totul devine interesant. 

„Cum oare să devină şi mai interesant decît pînă acum?“ se întrebă 
Jack. Tot ce auzise pînă atunci îl ţinuse cu sufletul la gură, încît inima 
încă-i bătea mai să-i spargă pieptul. 

— Mama lui Grendel s-a tîrît afară din mlaştină, urlînd că vrea să se 
răzbune. A spart uşa, smulgînd zăvoarele din țîțîni. Războinicii îşi cău- 
tau suliţele, dar într-o clipită ea străbătuse întreaga sală. A smuls braţul 
lui Grendel de pe perete, de unde-l înfipsese Hrothgar, ca pe un soi de 
trofeu. Să ştii că eu chiar îl prevenisem că nu era o idee prea bună. 

— Şi mai departe? Vă rog, domnule, mai povestiţi-mi, zise Jack, 
mişcîndu-se agitat pe scaun. 

— Mai departe? Bestia l-a omorît pe cel mai bun prieten al regelui 
şi s-a întors în mlaştină. În tot timpul ăsta, Beowulf dormea într-o 
cameră din spate, aşa că n-a auzit nimic. De dimineaţă, războinicii s-au 
dus călare pînă la muntele singuratic pe care trăiau făpturile nopţii. 
Din puţurile de noroi se înălța orăcăitul trist al broaştelor rîioase. Pe 
deasupra stîncilor mohorîte atîrnau ţurțuri de gheaţă, ca nişte pumnale 
prăbuşite. Beowulf a sunat din cornul său de luptă şi, de peste tot, au 
început să iasă sîsîind fel de fel de şerpi şi de făpturi cu trupul acoperit 
de solzi. Hrothgar şi războinicii lui s-au luptat cu săgeți şi topoare pînă 
ce i-au omorît pe toţi. O singură făptură a scăpat cu viaţă. 

— Mama lui Grendel, şopti Jack. 

— Ţi-am spus oare că o chema Frothi? Şi că era pe jumătate trol? 


Capitolul 6 


OAMENII CU CAP DE LUP 


Jack se strecură mai aproape de foc. Vreascurile ardeau cu flăcări 
verzi-albastre, aşa cum se întîmplă cînd lemnul a plutit multă vreme 
pe mare. Bardul luă dintr-un cui un burduf din piele de capră, trase o 
duşcă bună şi i-l întinse şi băiatului. Cidrul de mere, care stătuse lîngă 
foc, era cald, şi-i amintea lui Jack de razele soarelui care făcuseră 
merele să se coacă. 

— De-abia mai tîrziu am aflat eu cine era Frothi, zise Bardul. 
Pe-atunci ştiam doar că o bestie îngrozitoare locuia pe fundul 
mlaştinii. Beowulf a suflat din corn, chemînd-o la luptă. „Laşo!“ a 
strigat el. Dar nu s-a întîmplat nimic, numai suprafaţa apei a tremurat 
un pic. În rest, nici o mişcare, nici în mlaştină, nici în copaci, nici în 
munți. „Dacă nu vine ea la mine, mă duc eu la ea,“ ne-a spus el. 
Beowulf era un om de mare ispravă, dar cu deşteptăciunea nu stătea 
prea bine. Aşa-i cu marii războinici. Dau peste un dragon de zece ori 
cît ei şi, de îndată, se reped la luptă. Cîteodată mai şi cîştigă, dar, de 
cele mai multe ori, rezultatul este că dragonii au parte de o masă copi- 
oasă şi apoi se scobesc în dinți cu săbiile lor. „Beowulf, i-am spus eu, 
o să te duci la fund ca un pietroi cu toată armura aia pe tine. Şi ce-ai 
de gînd să respiri în loc de aer, acolo, jos?“ „Nu-mi pasă! Lupta asta 
îmi va aduce fie faima, fie moartea“, a răspuns el cu glas puternic. 
„Vechiul meu prieten, i-am zis, hai să nu ne gîndim încă la moarte. 
Cred că-ți pot fi de ajutor.“ Şi i-am rostit un descîntec ca să dobîn- 
dească repeziciunea unui păstrăv şi agilitatea unui țipar. I-am făcut 

sabia să strălucească, ca să-i lumineze drumul prin mlaştina întune- 
cată, şi i-am dat putinţa să respire sub apă. 

— Puteţi să faceţi toate astea? strigă Jack. 

— Da, dar numai pentru scurtă vreme. Nu pot schimba legile firii, 
pot doar să le răsucesc un pic. 

Jack era teribil de încîntat. Pînă atunci, Bardul nu promisese decît 
în treacăt de toate vrăjile pe care le cunoştea. Şi dacă bătrînul putea 
face toate minunăţiile astea, oare n-ar fi putut — n-ar fi primit — să-l 
înveţe şi pe ucenicul său? 

— Beowulf s-a cufundat în mlaștină. Întunericul l-a înghiţit şi s-a 
lăsat tăcerea. Broaştele nu mai orăcăiau. Vîntul se oprise. Parcă toate 
lucrurile din jur priveau şi aşteptau. „Grăbeşte-te““, mă gîndeam eu, 
căci Beowulf nu avea prea multă vreme la dispoziţie ca să-şi îndepli- 
nească misiunea. Dacă ar fi zăbovit prea mult, puterea descîntecului 
s-ar fi risipit, iar el s-ar fi înecat. Dar timpul trecea, şi tot nu se auzea 
nici un zgomot, în afară de valurile care se spărgeau de malul 
mlaştinii. Hrothgar şi oamenii lui au început să se jeluiască. „Bietul 
Beowulf! Mi-era ca un fiu, se văicărea regele. O să-i cinstim amintirea 
şi o să-i cîntăm cîntece de laudă în jurul focului“. Apoi şi-au luat 
armele, s-au urcat pe cai şi s-au dus acasă. Nu-mi venea să cred. Ple- 
cau ca nişte cîini, cu coada între picioare. Nu mai văzusem niciodată 
o ceată de războinici care să se dea bătuţi în felul ăsta. Mi-am jurat că 
n-o să-i mai închin vreodată un imn de laudă lui Hrothgar. 

— Şi cu Beowulf ce s-a-ntîmplat, domnule? întrebă Jack. 

— A, da. Uitasem. „Ce să fac, ce să fac?“ mă întrebam eu. N-aveam 
sabie. De fapt, n-aveam nimic în afară de propria-mi minte — o armă 
bunicică, aş putea spune. Trebuia să ajung pe fundul mlaştinii şi să 
aflu de ce întîrzia eroul nostru. Aşa că mi-am trimis spiritul în trupul 
unei ştiuci. 

— V-aţi transformat în peşte? Se miră Jack. 

— Nu, nu. N-am făcut decît să împrumut trupul unuia. Spiritul meu 
a găsit o ştiucă bătrînă şi morocănoasă şi a făcut schimb cu ea. Şme- 
cheria asta e primejdioasă, flăcăule. Cu cît stai mai mult într-un trup 
de animal, cu atît uiţi ce înseamnă să fii om. Cîţiva ucenici n-au mai 

reuşit să iasă din animalele în care intraseră, chiar în săptămîna exa- 
menelor în urma cărora ar fi devenit barzi. 

— Şi ce-a fost cu Beowulf? întrebă Jack răbdător. 

— M-am scufundat pînă la fundul mlaştinii şi am găsit acolo o 
încăpere mare, susţinută de stilpi puternici şi de un acoperiş pe care 
nici greutatea apei nu-l putea dărîma. Printr-un soi de magie, înăuntru 
era aer curat. Vraja pe care i-o făcuse lui Beowulf se risipise de-acum, 
dar el nu mai avea nevoie să respire sub apă. Pe de altă parte, eu eram 
închis în trupul unui peşte. În vatră ardea focul şi, la lumina lui, l-am 
văzut pe Beowulf care stătea nemişcat, de parcă ar fi împietrit în loc. 
Sabia îi căzuse din mînă. Se uita, cu gura căscată, la o femeie — cea 
mai frumoasă din cîte văzusem eu pînă atunci. 

— Frothi, şopti Jack. 

— Ea îl privea cum priveşte o pisică un porumbel numai bun de 
înghiţit, dar Beowulf era fermecat de frumuseţea ei. Nici nu-i trecuse 
prin cap că era, cum să zic, destul de ciudat să găseşti o domniţă pe 
fundul unei mlaştini. 

— Dar nu puteaţi să-l preveniţi? strigă Jack. 

— Păi ce, ai uitat că eram ştiucă? Eram în apă. Frothi îl mîngîia pe 
Beowulf pe obraz, ca o pisică care se joacă cu un şoarece fără apărare. 
Şi-atunci mi-am dat seama de ce vedeam. Asta nu putea fi femeie. Nici 
un om n-ar fi fost în stare să sfărime uşile lui Hrothgar şi să scoată din 
țîțîni zăvoarele de fier. Făptura la care mă uitam era pe jumătate trol. 
Cei de felul ăsta stau cu un picior într-o lume, cu celălalt în alta, şi-şi 
pot schimba înfăţişarea, luînd ambele chipuri. În clipa aceea, Frothi 
era om, dar în curînd avea să-şi reia înfăţişarea de trol şi să-l facă 
fărîme pe Beowulf. S-a întins către el, şi-atunci am ştiut ce-aveam de 
făcut. M-am aruncat înăuntru, m-am zvîrcolit pe podea pînă ce-am 
ajuns la picioarele lui Frothi şi mi-am înfipt dinţii în glezna ei. Ea a 
tipat. Reuşisem să-i abat atenţia. S-a preschimbat într-un trol uriaş, cu 
braţele şi picioarele groase ca nişte trunchiuri de copaci. Beowulf a 
strigat şi a făcut un salt înapoi, şi-a luat sabia, şi a început lupta. 
N-o să te plictisesc cu toate amănuntele. A fost o luptă ca toate luptele — 
lovituri, blesteme, oase sfărîmate şi sînge peste tot. Pînă la urmă, 
Beowulf i-a dat lovitura hotărîtoare, dar eu eram în timpul ăsta prea 

ocupat să mă tîrăsc înapoi în apă, înainte să moară trupul care mă 
găzduia. 

Drept la suprafaţă m-am dus şi mi-am luat trupul înapoi. Nu mult 
după aceea a ieşit şi Beowulf, nespus de mulţumit de sine. Bineînţeles 
că i-am povestit despre strălucita mea găselniţă, iar el, fireşte, mi-a 
mulţumit. Era un om foarte bine-crescut. Dar mai bine mi-aş fi ţinut 
gura, oftă Bardul. 

Focul se stinsese. Jack aduse un buştean şi-l potrivi cu grijă în 
vatră, pentru ca scînteile să nu sară şi să aprindă acoperişul de stuf. 
Era aşa de încîntat că-i venea să alerge de cinci ori în jurul casei. Bar- 
dul chiar ştia să facă vrăji! Cu timpul, o să înveţe şi el. „„Oare în ce ani- 
mal să mă transform? se întreba el. În şoim, ca să pot vedea tot satul 
de sus? Sau în focă, să prind peşti? Stai aşa! Ce grozav ar fi să fiu urs, 
ca să-l sperii de moarte pe fiul fierarului.“ 

— Dacă ai fi aşa drăguţ să isprăveşti cu prostiile, zise Bardul, aş 
putea să termin şi eu povestea. 

— Îmi pare rău, domnule, zise Jack, aşezîndu-se la loc. 

— Vestea despre izbînda lui Beowulf s-a răspîndit peste tot — asta, 
pot să spun, şi cu ajutorul unui poem foarte reuşit pe care l-am com- 
pus eu. Pînă la urmă a ajuns şi în Jotunheim, Regatul 'Trolilor. 

— Opa! zise Jack. 

— Frothi avea o soră. 

— Frith? ghici Jack. 

— Mi-e teamă că da. Trecuseră mulţi ani, dar Frith tot tînjea să 
răzbune moartea surorii sale. A trimis un dragon care scotea foc pe 
nări, ca să distrugă pămînturile lui Beowulf. Jotunii trăiesc mult, iar 
Frith de-abia trecuse de vîrsta tinereţii, în timp ce Beowulf era deja 
bătrîn. N-a mai făcut faţă luptei şi-a murit. 

„Aşa-i cu poveştile care ţin prea mult, se gîndi Jack. Mai devreme 
sau mai tîrziu ajungi şi la partea tristă.“ Cînd va fi el bard, se hotărî 
băiatul, o să se oprească din povestit la momentul în care toată lumea 
e fericită. 

— În vremea aceea, eu mă aflam la curtea lui Ivar Făr'-de-Oase. 
Nu te mai strîmba, flăcăule, zise bătrînul. Şi barzii trebuie să-şi 
găsească de lucru, la fel ca oricine altcineva. Pe-atunci, Ivar nu era 

chiar aşa rău. Era el un hăndrălău fără pic de minte, căruia îi plăcea 
să-i chinuie pe alţii, dar avea simţul onoarei. Dar, după ce-a pus Frith 
gheara pe el, gata. Era frumoasă ca o corabie cu toate pînzele sus. 
O iluzie, fireşte. A pus gheara pe el, i-a supt toată vlaga şi l-a pre- 
schimbat într-un tiran pe jumătate nebun, cum a rămas pînă-n ziua 
de azi. Cred că ultimul lucru frumos pe care l-a făcut a fost să-mi 
salveze viaţa. 

— Atunci aţi ajuns la noi, zise Jack. 

— Chiar aşa. Ivar m-a luat pe corabia lui şi m-a aruncat în larg 
într-o bărcuţă prăpădită. Poate că s-a închipuit că o să mă înec. Sînt 
convins că asta i-a spus lui Frith. Dar îmi place să cred că mi-a dat o 
şansă să scap cu viaţă. 

— Ce mă bucur că aţi ajuns aici! zise Jack, într-o izbucnire de 
recunoştinţă. 

— Şi eu. 

Bardul îşi luă harpa din cui şi cîntă o melodie pe care dansau 
sătenii la sărbătorile din timpul verii. Lumina focului sclipea pe pereţii 
casei romane. Păsările pictate îşi desfăcură aripile şi începură să 
plutească dintr-o parte într-alta. 

Harpa fusese făurită din osul pieptului unei balene. După o vreme, 
bătrînul începu să cînte ceva mai solemn şi mai trist. Jack se întreba 
dacă balena, moartă de multă vreme, îşi mai amintea de viaţa ei şi 
dacă muzica venea de la Bard sau de la apa mării. 


Jack fugea de-a lungul țărmului; se opri cînd simţi un val spăr- 
gîndu-i-se de picioare. Cerul de martie era limpede şi albastru, iar 
văzduhul plin de ţipetele păsărilor migratoare. Se îndrepta către un şir 
de stînci unde, acum la vremea refluxului, avea toate şansele să gă- 
sească nişte scoici. Pe umăr îi atîrna desaga în care să le adune. Trecuse 
mai mult de un an de cînd era ucenicul Bardului şi, de-acum, simţea 
că merită să aibă şi el un prilej să se mai joace puţin. 

Ajunse la stînci şi se trînti la pămînt să-şi tragă sufletul. 

— Ce zi minunată! spuse el, fără să se adreseze cuiva în mod special. 

Aerul se îndulcise odată cu venirea primăverii, iar razele soarelui 
poleiau algele care se înghesuiau la mal. Jack se sprijini de o movilă 

de nisip şi urmări cu privirea un stol de gîşte care zburau pe deasupra 
lui. Ar fi putut să le facă să coboare la pămînt şi chiar să omoare una, 
ca s-o mănînce la cină — dar o asemenea îndrăzneală n-ar fi putut 
avea niciodată. Bardul îi spusese că era o ticăloşie să foloseşti forţa 
vitală în acest fel. 

Iarna fusese atît de friguroasă, iar Bardul îl muncise atît de mult 
timp că pînă şi Tata fusese mulţumit. Azi era prima dată cînd Jack 
reuşise să scape. Fusese pus să adune scoici şi alge, iar dacă avea timp, 
trebuia să exerseze vraja care făcea să se coboare ceața. 

— Cît pot... să urăsc... ceața, zise Jack, privind în sus spre cer. 

După o vreme se ridică, simțindu-se vinovat. Privi în largul 
mării, protejîndu-şi ochii cu mîna. Era ceva acolo, ceva mic, care 
aproape că nu se vedea din cauza uriaşei întinderi de apă. La început, 
Jack crezu că ar fi o pasăre, dar valurile o aduseră mai aproape şi 
văzu că era de fapt o lădiţă. Poate că înăuntru se aflau obiecte pre- 
țioase. Poate vreun inel care-ţi putea îndeplini trei dorinţe sau o 
tichie care te făcea invizibil. Jack îşi smulse hainele de pe el şi se 
năpusti în apă. Era un înotător bun. Între două mişcări din braţe îşi 
ridica ochii la suprafaţă, ca să nu piardă din vedere lădiţa, aşa că 
intră repede în stăpînirea ei. 

Ajuns din nou la mal, începu să o cerceteze cu înfrigurare. Era 
încuiată, deşi înăuntru clipocea apa cînd o clătină. Cinci din cele şase 
laturi erau neîmpodobite. Pe ultima se afla incrustată imaginea 
unui om. 

De fapt, Jack nu era chiar sigur că era om — era o făptură mică de 
statură şi vînjoasă, cu încălțări în picioare. Avea în mînă o sabie. Dar 
trupul îi era acoperit cu păr şi avea cap de lup. 

Băiatul se înfioră. Lădiţa mirosea — nu tocmai a putreziciune, dar, 
în orice caz, ciudat. Era un miros în acelaşi timp dulce şi amar. Avu- 
sese intenţia să o deschidă, spărgînd-o cu o piatră, dar acum i se păru 
un lucru mai înţelept să-i ceară sfatul Bardului. Îşi adună în grabă 
scoicile şi porni spre casă. 

Bătrînul se uită la lădiţă, apoi alergă pînă la marginea stîncii, 
privind înspre mare. 

— Au sosit, şopti el. 

— Ce a sosit? Ce s-a-ntîmplat? strigă Jack. 

— Încă nu-i pot zări, dar ştiu că sînt pe-acolo, pe undeva. Sfărîmă 
totul în cale... pun foc... şi pe urmele lor se răspîndeşte moartea ca un 
val de culoarea sîngelui. 

— Domnule, vă rog, spuneţi-mi ce se-ntîmplă. 

Bardul întoarse lădiţa cu fundul în sus. Printr-o crăpătură subţire 
începu să picure apă. 

— Speram să nu mai simt niciodată mirosul ăsta, zise el. 

Apăsă cu degetele pe lemnul cutiei în diverse locuri, pînă ce se 
auzi o trosnitură uşoară. Desenul cu omul-lup ieşi în afară. Dedesubt 
se afla un ghemotoc de frunze de culoare verde-închis. Bardul scurse 
toată apa mării care pătrunsese în cutie. 

— Ăsta, flăcăule, este mirt de mlaştină. 

Jack era profund dezamăgit. Sperase să fie ceva vrăjit. 

— Iar ăsta, zise Bardul, arătînd capacul, este cel căruia îi aparţine 
cutia. 

— Un jotun? întrebă Jack. 

— Nu, nu jotunii sînt deocamdată motivul nostru cel mai mare de 
îngrijorare. Ăsta-i un berserker şi, dacă mă iau după starea cutiei, aş 
zice că se află prin apropiere. 

Jack îl urmă pe bătrîn înapoi în casă, dorindu-şi ca acesta să-i dea 
mai multe explicaţii. 

— Berserkerii sînt oameni sau lupi? 

— Foarte bună întrebare, zise Bardul. Cea mai mare parte a timpu- 
lui sînt oameni, dar, după ce beau o licoare făcută din planta asta, 
devin furioşi ca nişte cîini turbaţi. Îşi muşcă scuturile şi le sfărîmă în 
dinţi. Aleargă cu picioarele goale peste ţancuri de stîncă şi nici nu 
simt. Nu-i poate opri nici focul, nici fierul. În acele clipe, se cred urşi 
sau lupi. Părerea mea e că nu-s decît nişte brute fioroase şi fără minte. 
Nu că n-ar fi periculoşi. O ceată de asemenea indivizi a debarcat pe 
țărm, undeva prin apropiere. Fugi şi dă alarma în sat, flăcăule. Spune-le 
oamenilor că vin şi eu. Spune-le să-i trimită pe cei dragi în pădure şi 
să-şi adune topoarele, tîrnăcoapele, tot ce poate folosi ca armă. O să 
aibă în curînd nevoie de ele. 


Capitolul 7 


ZIUA CEA DIN URMĂ 


Dar nici nu mai era nevoie ca Jack să le spună ceva sătenilor. Pe 
drum, el se întîlni cu Colin, fiul fierarului, care urca în fugă. 

— Jack! Jack! Cheamă-l pe Bard! S-a întîmplat ceva groaznic, zise 
Colin, apoi se opri să-şi tragă sufletul. 

— Vine de îndată, zise Jack. 

— Ce om de nădejde e Bardul, zise fiul fierarului. Tata a zis că el 
o să ştie ce-i de făcut. O să-i arunce pe piraţii ăia înapoi în mare, să-i 
mănînce peştii. 

— Piraţii? Deja? Strigă Jack. 

Colin îşi şterse nasul cu mîneca şi apoi îl luă pe Jack pe după 
umeri cu acelaşi braţ. 

— Ştiai de ei? Păi da, fireşte, că doar eşti ucenicul Bardului. 

Colin nu părea îngrijorat de apariţia piraţilor. Jack băgă de seamă 
că se purta cu mult mai multă căldură faţă de el, şi-i răspunse cu 
aceeaşi monedă. De-acum, Jack nu mai era doar odrasla unui fermier, 
pe care să-l chinuie toţi. Era ucenicul unui bard, şi urma să devină 
bard în toată puterea cuvîntului şi să dispună de puterea de a-i face pe 
toţi să înnebunească sau să-i acopere de negi dacă nu-i făceau pe voie. 

— Încă n-au ajuns, zise fiul fierarului, luîndu-şi braţul de pe umerii 
lui Jack şi ştergîndu-şi din nou nasul. De data asta, Jack se trase mai 
la o parte, ca să nu-l mai ajungă. 

— Tata a zis că o să fie o luptă cumplită. Ce noroc pe noi, nu? Au 
trecut ani de zile fără să avem nici cel mai mic prilej de distracţie, iar 

acum mergem la război, ca eroii din vechime. Poate că regele o să ne 
ridice la rang de cavaleri. 

Jack ştia că undeva departe, înspre miazănoapte, exista un rege. 
Dar nimeni nu-l văzuse vreodată. Erau zvonuri că mai era unul şi la 
miazăzi. Nu era limpede care din cei doi ar fi putut să apară şi să-i facă 
pe toţi cavaleri, dar Jack, ca şi Colin, era încîntat de idee. 

Cei doi băieţi coboriîră în fugă în sat, unde-i găsiră pe toţi adunaţi 
lîngă casa căpeteniei. Bărbaţii aveau cu ei bîte şi tîrnăcoape. Cîţiva îşi 
aduseseră şi arcurile cu care vînau cerbi, şi toţi aveau cuțite. Pînă şi 
Tata căra cu el o coasă, pe care o flutură prin văzduh ca să arate ce 
armă bună era. Lucy izbucni în urale. 

Dintr-odată, Jack se înfioră. De-acum, coasa nu va mai folosi ca 
să reteze nevinovatele grîne, ci va hăcui braţe şi picioare. Îi apucă 
aceeaşi amețeală ca în ziua tăierii porcilor. Peste tot răsunau strigăte. 
Caii nechezau, iar corbii croncăneau, adunîndu-se deasupra cîmpului 
de luptă. 

— Jack, ţi-e bine? auzi el vocea Mamei. 

Îşi ridică ochii şi-i văzu pe toţi holbîndu-se la el. Stătea în 
genunchi, pe pămînt — cum ajunsese oare acolo? — cu braţele întinse 
pentru a ţine parcă la distanţă înfricoşătoarea viziune. Se ridică în 
picioare, împleticindu-se. 

— Mă uitam după pirați. Aşa fac barzii. 

Văzîndu-i pe toţi că zîmbesc, se simţi plin de recunoştinţă. 

— O să vină repede? strigă Lucy, bătînd din palme. Of, ce-mi mai 
doresc să văd cum arată! 

— Spune-ne de unde vin, flăcăule, zise căpetenia, cu mai mult 
respect decît dacă i s-ar fi adresat 'Tatii. Jack se ruşină. Habar n-avea 
unde se aflau piraţii. Spusese şi el primul lucru care-i trecuse prin 
minte. Trebuie să ne facem un plan de bătaie, zise căpetenia. Vin pe 
vechiul drum roman? Sau prin mlaştini? 

Jack încercă să-şi dea seama unde erau piraţii, dar nu izbuti. Avea 
o şansă din două s-o nimerească. Dacă ghicea, devenea un erou. Dacă 
nu, sătenii aveau toate şansele ca, la întoarcere, să dea peste oamenii 
cu cap de lup, aşteptîndu-i. 

— Cum aţi auzit de ei? întrebă el, trăgînd de timp. 

— John, fabricantul de săgeți, era plecat să caute lemne, zise căpe- 
tenia. Chiar cînd se lăsa întunericul, a zărit o corabie — lungă, cu multe 
rînduri de vîsle. Fugea împinsă de vînt ca o pasăre care zboară spre 
cuib şi se îndrepta încoace. Eu unul n-am mai văzut niciodată o cora- 
bie de pirați, dar am auzit nişte descrieri. 

— Era limpede că nu-i o corabie de pescari, zise John, fabricantul 
de săgeți, unul din bărbaţii înarmaţi cu arcuri. 

— Ei? Unde sînt? întrebă căpetenia. 

Pe dată, Jack îşi dădu seama că va trebui să recunoască faptul că 
habar n-avea. Ar fi fost prea primejdios să greşească. Deschise gura, 
pregătindu-se să vorbească. 

— Doar ţi-am spus să nu faci nici o vrajă fără voia mea, zise 
Bardul. 

Jack se răsuci pe călcîie, înmuiat tot de uşurare şi recunoştinţă. 
După cît se părea, bătrînul n-avea de gînd să-i dea pe faţă prostia. 

— Duşmanii sînt pe vechiul drum roman, o, căpetenie! Dar n-o să 
vă luptaţi cu ei. N-o să vă folosiţi armele decît în cazul cel mai rău. 
Adunaţi-vă familiile şi toate bunurile pe care le puteţi duce şi ascun- 
deţi-vă în adîncul pădurii. 

— Nu-mi place să mă ascund, zise căpetenia. 

— Nici mie! strigă fierarul. 

— Nici nouă! urlară şi alţi cîţiva bărbaţi. 

— Noi, saxonii, nu ne furişăm ca potăile din calea primejdiei, zise 
căpetenia. Sîntem mîndrii stăpîni ai acestei coaste. 

— Da, cîndva aţi fost, zise Bardul. Cîndva. Dar v-aţi pierdut pri- 
ceperea de a lupta. V-aţi lăsat săbiile să ruginească şi suliţele v-au 
putrezit. V-aţi îngrăşat în rînd cu oile. 

— Dacă n-ai fi bardul nostru, ţi-aş tăia limba pentru vorbele spur- 
cate pe care le-ai rostit, strigă căpetenia. 

— Dar chiar sînt bardul vostru, asta-i problema, zise liniştit bătrînul. 
Cei cu care vreţi să vă luptaţi nu sînt oameni ca voi sau ca mine. Sînt 
berserkeri. 

Mulțimea începu să şuşotească. Pesemne că mulţi auziseră de 
berserkeri. Bardul le arată cutia găsită de Jack. Căpetenia o trecu din 

mînă în mînă şi fiecare bărbat o mirosi. Era limpede că mirosul nu-i 
încuraja deloc. 

— Chiar... au... capete de lup? întrebă căpetenia. Jack vedea că 
bărbatul se străduia să pară îndrăzneţ, numai Că-i pierise tot curajul. 

— Nimeni nu ştie precis, zise Bardul, iar Jack observă că nesigu- 
ranţa era un lucru mai rău decît să fi încredinţat că duşmanul era pe 
jumătate fiară. 

— [Iată ce-am înţeles eu, continuă Bardul. Berserkerilor nu le pasă 
nici de foc, nici de tăişul sabiei. Ei trăiesc numai pentru a găsi prile- 
jul să moară în luptă. Orice alt fel de a muri este pentru ei o ruşine, 
aşa că nu renunţă la luptă oricît le-ar fi rănile de adînci. Se zice că pînă 
şi un cap retezat va încerca să te muşte de gleznă. Nu ştiu dacă-i chiar 
aşa, dar asta vă dă o idee despre ce fel de oameni sînt. 

— Adevărat, zise căpetenia, pălind. Adevărat. 

— Nu-i nici o ruşine să te retragi din calea unui astfel de duşman, 
zise Bardul. Scopul vostru este să vă apăraţi femeile şi copiii. Un con- 
ducător înţelept se bazează pe un plan şi lasă vitejiile zadarnice în 
seama nătîngilor din satul vecin. 

— Da chiar că-s nătîngi cei de-acolo, nu-i aşa? zise căpetenia. 

— Chiar în clipa asta, cred eu, căpetenia lor îi zoreşte la luptă — 
idioţii! răspunse Bardul. 

— Ei, eu n-am de gînd să fac asemenea prostii, declară căpetenia. 
Hei, fierarule! Instruieşte femeile să scoată totul din case. O să mînăm 
oile pe dealuri. 

— Ar fi bine să vă grăbiţi, zise Bardul. 

— Aşa-i! Hai, hai, toată lumea la treabă. Le-arătăm noi piraţilor 
ăstora. N-o să ne ia ei pe noi pe nepregătite! 

Bardul îi făcu semn lui Jack să rămînă cu el. 

— Treaba noastră începe cînd ei şi-o termină pe-a lor, îi zise cu glas 
scăzut. 

Jack urmări cu privirea femeile care cărau mobila din case şi o 
ascundeau în șanțurile care despărţeau ogoarele. Fetele fugeau pe plajă 
să îngroape oalele şi uneltele. Băieţii îndesau în coşuri găinile care 
cotcodăceau nemulţumite. Cu toţii turnau grîne în desagi şi adunau 
fructele grămezi-grămezi. Fierarul mergea de colo-colo, dîndu-le 

ordine cu glas poruncitor, cu toate, din cît se vedea, femeile şi copiii 
se descurcau bine şi fără el. 

În toată agitația asta, Jack zări în depărtare o siluetă care venea 
împleticindu-se pe drum. Omul dădu peste o moviliţă şi era cît pe ce să 
cadă la pămînt, dar reuşi să se ţină pe picioare, sprijinindu-se într-un 
toiag, şi se tîrîi mai departe. 

— Domnule, ia priviţi, şopti Jack, arătînd spre drum. 

— Oh, pe stele, un călugăr, zise Bardul, croindu-şi drum printre 
săteni, cu Jack pe urmele lui. În afară de ei, nimeni nu-l mai obser- 
vase. 

Cînd se apropiară, Jack văzu că sutana călugărului nu era neagră, 
cum crezuse el, ci murdară de funingine. Un miros de fum veni spre 
ei. Călugărul se împiedică din nou, dar de data asta nu se mai ridică 
de jos. Bardul se repezi spre el. 

— Linişteşte-te. Aici eşti printre prieteni, îi zise. 

— S-au prăpădit, s-au prăpădit cu toţii, gemu călugărul. Au murit. 
Scrum s-au făcut. 

— Jack, du-te după ajutoare. Omul ăsta nu mai e în stare să meargă. 

În scurtă vreme, călugărul se afla întins pe un pat improvizat de 
fìn. Mama lui Jack îi dădea să bea suc de lăptucă, pentru a-i uşura dure- 
rea, iar soţia fierarului îi ungea arsurile cu grăsime de gîscă. Tatăl lui 
Jack şi căpetenia stăteau în genunchi lîngă el. 

— Cred că-i fratele Aiden, de pe Insula Sfîntă, şopti căpetenia. 

— Da! Da! strigă călugărul. Aşa-mi zicea. 

Dădu din picioare, dărîmînd oala cu grăsime de gîscă, şi continuă: 

— Fugiţi cu toţii. A venit Sfîrşitul Lumii. 

— Chiar asta făceam cînd ai apărut dumneata, zise Bardul, care 
stătea pe o piatră, în apropiere. 

— Ce-i cu Insula Sfîntă? întrebă căpetenia. 

— S-a zis cu ea, gemu fratele Aiden. 

— Cum adică s-a zis cu ea? întrebă Tata, cu ochii măriţi de uimire. 

— S-a zis cu ea. A ars din temelii. 

— Nu se poate! strigă Tata, ridicîndu-se cu greu în picioare. Nimeni 
nu atacă Insula Sfîntă. E singurul loc sigur de pe pămînt. Domnul o 
apără. Domnul n-ar îngădui aşa ceva! 

— Taci din gură, Giles. Omul nu mai are puterea să zbiere mai tare 
ca tine, zise Bardul. 

Încet-încet, aflară groaznica poveste. Fusese o zi minunată şi 
călduroasă, şi călugării se aflau pe cîmp şi tăiau iarba. Măicuţele 
pregăteau untul şi coseau o nouă cuvertură pentru altar, iar slujitorii 
adunau pietre ca să mai construiască un staul de vite. Pe la prînz, 
cineva observase corăbiile. Erau patru, poate chiar cinci, şi veneau 
grabnic spre țărm. „Ce surpriză plăcută“, spusese cineva. „Avem 
musafiri“. Fratele Aiden fugise să-i spună bucătarului. Se gîndeau să 
pregătească un ospăț pentru oaspeţii neaşteptaţi. Dar nici nu ajun- 
seseră bine corăbiile la mal, că din ele începuseră să se reverse bărbaţi 
înarmaţi, fluturîndu-şi topoarele de luptă şi urlînd blesteme. 

— Pe primii care le-au ieşit în cale i-au hăcuit, plînse fratele Aiden. 

Celorlalţi, îndîrjiţii războinici le legaseră pietroaie de picioare şi-i 
aruncaseră în mare. Uciseseră totul în cale: bărbaţi, femei, slujitori, 
vite şi oi. Apoi dărîmaseră clădirile. Sfîşiaseră tapiseriile de mătase şi 
le călcaseră în picioare. Spărseseră marele vitraliu. 

— Nu şi vitraliul, gemu Tata. 

— Ba da, şi chiar mai mult de-atât, zise fratele Aiden. 

Duşmanii răsturnaseră altarul şi-şi făcuseră nevoile pe cărţi. Tre- 
cuseră prin bibliotecă şi rupseseră în bucăţi manuscrise a căror copiere 
îi costase pe călugări cincizeci de ani din viaţă. 

— Acolo eram şi eu, zise fratele Aiden. Mă ascunsesem într-o nişă, 
chiar sub acoperiş. Au rupt manuscrisele în bucățele şi le-au dat foc. 
N-am îndrăznit să plec. Am rămas ghemuit sub acoperiş, în timp ce 
fumul se tot îngroşa, iar roba aproape că-mi luase foc. Cînd n-am mai 
putut suporta, mi-am dat drumul jos, în flăcări, şi am luat-o la fugă. 

În acel moment, insula ardea toată: mînăstirea de călugări, cea de 
maici, biserica, depozitul de grîne, celelalte hambare şi ogoarele. 
Fratele Aiden trecuse, tîrîş-grăpiş, peste tot, căutînd să găsească vreun 
om care scăpase cu viaţă, dar nu mai era nimeni. Corăbiile cele lungi 
plecaseră, încărcate de comori şi de animalele măcelărite. În urma lor 
nu mai rămăseseră decît ruine fumegînde şi cadavre. 

— Vai, ce grozăvie, ce grozăvie! strigă Tata, căzînd în genunchi. 

Mama izbucni în lacrimi. Soţia fierarului dădu fuga la ceilalţi 
săteni, care nu terminaseră cu adunatul bagajelor, şi le dădu vestea. 
Strigătele de neîncredere şi bocetele furtunoase se răspîndiră de jur 
împrejur ca flăcările care cuprind o pădure. Jack plîngea şi el. Nu 
văzuse niciodată Insula Sfîntă — puţini dintre săteni o văzuseră — dar 
ea fusese mereu acolo, ca o lumină blîndă la marginea unei lumi 
nesigure. 

Dintr-odată, Jack îşi aminti de vorbele Bardului: „În lumea asta, 
nu poate exista numai fericire. Palatul de aur era un lucru prea frumos, 
aşa că, la fel ca oricare alt lucru plin de strălucire, şi-a atras propria 
distrugere.“ 

— Aşa s-a întîmplat şi cu palatul lui Hrothgar, zise el cu voce tare. 

— Foarte bine, zise Bardul, şi Jack observă că, dintre toţi, numai el 
nu plîngea. Cîteodată, deşteptăciunea ta chiar mă uimeşte. 

— Trebuia să fiu şi eu acolo, se jelui Tata. Trebuia să fi fost călugăr 
şi să cad ca un adevărat martir. Oh, ce grozăvie! 

— Eşti un idiot, Giles. Dacă ai fi fost călugăr, n-ai mai fi avut-o de 
soţie pe femeia asta de toată isprava şi nici copiii ăştia reuşiţi. În 
schimb, ai fi şi tu acum acolo, făcut scrum. 

Bardul se ridică şi-şi întinse braţele spre cer. Din depărtare veni 
țipătul răguşit al unui corb. După o vreme, acesta apăru, se învîrti pe 
deasupra lor şi se aşeză pe o cracă. 

— Probabil că s-a ghiftuit cu cadavre, zise Tata. 

— Ar cam fi timpul să plecăm, îi zise Bardul căpeteniei, fără să-i 
dea nici o atenţie Tatii. Căpetenia se trezi din amorţeală. 

— Aşa-i, zise el, ca prin vis. 

— O să-i pun pe băieţi să facă o targă, ca să-l puteţi lua şi pe fratele 
Aiden. 

În scurt timp, un şir de săteni, dintre care mulţi încă plîngeau, îşi 
croi drum spre apus, către pădure. Zgomotele scoase de animale se 
pierdură în depărtare. Liniştea se cobori peste ogoare. 

Jack simţea o puternică durere. De cîte ori se gîndea la Insula 
Sfîntă, îi dădeau lacrimile. Fusese un loc fermecat în care se mînca 
miel fript, presărat cu rozmarin, şi plăcintă cu afine şi budincă — din 
cea mai bună, cu nucşoară şi smîntănă dulce. Blînzii călugări se rugau 

pentru cei bolnavi sub un vitraliu care sclipea în culorile curcubeului, 
atunci cînd îl străbăteau razele soarelui. 

— Bună treabă au făcut femeile, observă Bardul, întrerupîndu-i 
şirul gîndurilor. Fireşte că tot eu le-am învăţat. S-au pregătit de luni 
de zile. 

— Ştiaţi că se va întîmpla asta? întrebă Jack. 

— Nu chiar. Ştiam doar că vor apărea nişte tulburări odată ce se 
sfîrşea cu furtunile de iarnă. Le-am trimis vorbă şi celor din satele din 
jur. Sper că m-au ascultat. 

— Şi-acum? întrebă Jack, care vorbea numai ca să nu se lase întris- 
tat de liniştea din sat. 

— Acum facem să se adune ceața cea mai deasă şi mai umedă pe 
care ai văzut-o vreodată. 


Capitolul 8 


RUNA DE APĂRARE 


Cei doi se aşezară pe pămînt, lîngă casa romană, chemînd în aju- 
tor forţa vitală. Rîurile de pe pămînt începură să curgă mai repede. 
Rîurile din aer se toarseră în fuioare. Niciodată, pînă atunci, Jack nu 
le simţise atît de puternic. De-atita uimire şi frumuseţe îi dădură 
lacrimile, care de-abia îi atingeau obrajii că se şi topeau, transfor- 
mâîndu-se în ceaţă. 

Un stol de corbi se prăbuşi din cer ca şi cum roiuri de săgeți i-ar 
fi culcat pe toţi la pămînt. Se lăsară greoi pe acoperiş şi îşi înfipseră 
ghearele în stuf. Pliscurile li se deschiseră şi se închiseră la loc fără 
zgomot. Erau prea ameţiţi ca să mai croncăne. 

Undeva departe, marea se frămînta, ca o panglică albă, de-abia 
întrezărită prin ceaţă. Cămaşa lui Jack se îmbibă de umezeală rece, 
dar era o umezeală bună. Îi veni să rîdă, şi chiar o făcu, iar corbii îi 
răspunseră cu un croncănit înfundat. 

— Ar fi timpul să ne odihnim, zise Bardul. 

Jack se trezi din visare şi descoperi că se întuneca. Soarele apu- 
sese! Trecuse o zi întreagă! Se ridică, simțindu-se stors de puteri de 
parcă s-ar fi luptat cu o sută de oi cu botul negru. Îl dureau braţele şi 
picioarele, capul, pînă şi pielea. 

Bardul se ghemui la pămînt, iar Jack îşi dădu seama că bătrînul 
era la capătul puterilor. 

— Fac focul, domnule, zise băiatul. O să vă aduc şi ceva de mîncare. 

Luă cremenea şi fierul — nu mai avea putere să cheme focul — şi, 
în scurt timp, un castron cu fiertură de boabe bolborosea deasupra 
unui foc bun. Îl duse pe Bard la vatră şi-i puse în palme o cupă 
aburindă de cidru. Oricât i-ar fi fost de foame, Jack era mai preocupat 
să-l readucă pe Bard în simţiri. 

— Ahhh, să te binecuvînteze Frey şi Freya, zise bătrînul, oftînd. 
Sorbi lichidul fierbinte, apoi îl lăsă pe Jack să-i dea fiertura cu lin- 
guriţa, direct în gură. Ce te mai stoarce de puteri, adăugă el în sfîrşit. 

— În seara asta mai trebuie să chemăm ceața? întrebă Jack. 

— Nu mă simt în stare. Mă bizui pe faptul că o se ne apere 
întunericul. 

Bătrînul se repezi afară, la privată. Jack îl urmă cu o torţă în mînă, 
ca să se asigure că Bardul nu cădea de pe creastă. Era beznă, ca 
înăuntrul unei mine de plumb. 

Cînd se întoarseră, Bardul se prăvăli în patul său pe roţi şi adormi 
într-o clipită. Jack pregăti focul pentru noapte şi trase de-o parte fier- 
tura care mai rămăsese, pentru a doua zi dimineaţă. Se terminase cu 
mâîncarea pe care le-o aduceau sătenii. 

Oare unde dormeau ei, se întreba Jack, privind păsările pictate care 
se foiau pe ramurile lor, pictate şi ele. Erau afară, pe umezeala asta? 
Lui Lucy nu cred că-i place. Ea voia mereu un pat moale şi căldură. 
„Sînt o prinţesă rătăcită““, obişnuia ea să spună. „Prinţesele rătăcite au 
nevoie să doarmă într-un pat.“ Acasă, văicărelile lui Lucy îţi făceau 
plăcere pentru că era o fiinţă atît de mică şi frumoasă. În schimb, în 
pădure, s-ar putea ca Tata şi Mama să nu le mai considere atît de 
înduioşătoare. 

Jack adormi în cîrîitul corbilor care scormoneau cu ghearele stu- 
ful de pe acoperiş. 


— Trezirea! strigă Bardul. Jack se ridică. Razele de soare se revăr- 
sau pe uşă şi, timp de cîteva clipe, se simţi mulţumit. Apoi îşi aduse 
aminte că aveau nevoie de vreme rea. 

— Să încălzesc fiertura, domnule? 

— Nu-i vreme. O mîncăm rece. 

Jack scoase cu mare greutate din oală fiertura vîscoasă şi plină de 
cocoloaşe. Avea un gust afumat din cauza focului — şi nu-i strica, 
hotărî băiatul. Măcar bine că-i umplea golul din stomac. Luă o felie 
de pîine tare şi o înmuie în cidru. 

— Hai, hai, zise Bardul. Doar nu crezi că berserkerii lîncezesc atîta 
la masa de dimineaţă. 

„Nici eu nu Iîncezesc, se gîndi Jack posomorit. Sînt obosit, mi-e 
foame şi trebuie să muncesc, în timp ce sătenii se lăfăie în pădure.“ Dar 
ştia că nu-i cinstit să gîndească aşa. Probabil că sătenii erau înghesuiți 
unul în altul, ca o turmă năucită de oi. Văzuse el ce se întîmpla cînd 
turma se rătăcea departe de casă, pierzîndu-se de oaia care deschi- 
dea drumul. 

Oftînd, se aşeză iar afară, lîngă Bard, şi începu să invoce forţa 
vitală. De data asta, totul merse mult mai uşor. Pămîntul şi văzduhul 
îi răspundeau de parcă tocmai asta aşteptau. Ceaţa se aduna cu o 
repeziciune aproape înfricoşătoare. „Şi dacă nu mai putem s-o facem 
să se risipească? se gîndi Jack. Dacă soarele n-o să mai strălucească 
niciodată şi o beznă veşnică o să învăluie pămîntul?“ 

— Ce s-a-ntîmplat? întrebă Bardul. 

Jack deschise ochii. Un vînt dinspre mare, iscat pe neaşteptate, 
destrăma ceața. Deasupra capetelor lor apăruseră fişii de albastru. 

— La ce te gîndeai? vru să ştie bătrînul. 

— Păi, la nimic, decît că ceața e aşa deasă, se bilbii Jack, încît poate 
că n-o să mai dispară niciodată. 

— Ja ascultă, flăcăule. Forţa vitală este mereu în mişcare, schim- 
bîndu-şi înfăţişarea. Numai moartea nu se schimbă niciodată. 

— D-dar dacă n-ar fi aşa şi ea nu s-ar mişca... zise Jack, simțindu-se 
îngrozit, fără să poată pricepe de ce, atunci s-s-ar lăsa întunericul pe 
vecie. Aşa cum spune Tata că se-ntîmplă cu păcătoşii care sînt arun- 
caţi în bezna eternă. 

— Pe ciocanul şi nicovala lui Thor! Scuteşte-mă de basmele lui 
Giles! Bardul ridică braţele, chemîndu-l parcă pe zeul trăsnetului să 
fie martor la aşa o dovadă de prostie. Corbii de pe acoperiş — de cîtă 
vreme stăteau acolo? — scoaseră un croncănit puternic, aproape ca 

un hohot de rîs. Totuşi e posibil... există o fooarte mică posibilitate... 
zise Bardul. 

— Ce anume? strigă Jack. 

— Vorbeşte mai încet. S-ar putea ca Ea să încerce să ne strice planu- 
rile. Poate că-şi trimite gîndurile încoace, peste mare, dar puterile-i 
sînt mai mici, căci trebuie să treacă peste apă. Nu i-am observat vraja 
pentru că e prea slabă ca să mă afecteze pe mine. La distanţa asta, nu 
poate avea efect decît asupra unei minţi mai slabe. 

— Ia staţi puţin, protestă Jack. 

— Dar am eu grijă de ea. O să-i ridic în cale aşa o piedică, de o să-şi 
rupă colții ăia putrezi, dacă mai încearcă să pătrundă. Ia asta. 

Bardul îşi băgă o mînă pe sub cămaşă şi scoase un medalion atîr- 
nat pe un lanţ, pe care-l puse în jurul gâtului lui Jack. Băiatul nu-l mai 
văzuse niciodată, deşi locuise de luni de zile împreună cu bătrînul. ÎI 
ridică în faţa ochilor, cu gura căscată de uimire. Pandantivul avea 
formă pătrată şi era din aur masiv. Pe el se afla incrustat un desen care 
ar fi putut reprezenta un soare, numai că fiecare rază avea la rîndul ei 
ramuri, ca un copac înmugurit. În timp ce Jack se holba la el, 
medalionul dispăru. Băiatul trase surprins aer în piept. Asta era cu 
adevărat magie. Putea însă să simtă, în jurul gâtului, lanţul greu de aur. 

— Asta-i o rună de apărare, zise Bardul. Am purtat-o de cînd 
hălăduiam prin Valea Lunaticilor, în Irlanda. Asta m-a ajutat să nu-mi 
pierd minţile, cînd alţii şi le pierdeau. Poţi s-o păstrezi. 

— Dar, domnule, îngăimă Jack simțind că-i vine iar să plîngă. 
Nimeni nu-l mai socotise vreodată vrednic de un asemenea dar — 
moneda romană găsită de Tata era pentru Lucy. Dacă vă atacă Frith? 

— Nu-i rosti numele! De cum îl aude rostit, se şi îndreaptă într-acolo. 
Nu-ţi face griji pentru mine, zise bătrînul morocănos. Am pus eu 
pielea pe băț multor monştri la viaţa mea. Şi-acum, hai să mai facem 
nişte ceaţă. 

Jack nu-şi dădea seama dacă era din cauza runei sau pur şi simplu 
a bucuriei de a şti că cineva îi purta de grijă, dar se simţea fericit şi 
plin de putere. Chemă apele din pămînt. Coborise norii de pe cer. 
Simţi cum atingerea umedă a ceţii îi mîngiîie faţa şi-i îmbibă hainele. 

Părul îi era ud leorcă, din bărbie îi picura apa care i se scurgea în 
încălțări. Dar era fericit ca o broască în iaz într-o zi însorită. 

Deodată, auzi o tuse hîrîită. Deschise imediat ochii, dar nu văzu 
nimic. Lumea se cufundase în întuneric. O clipă se simţi cuprins de 
panică. Apoi auzi din nou tusea. Era Bardul. 

Cufundat în vraja pe care o făcea, Jack nu observase că se făcuse 
noapte — o noapte pură, simplă şi nevinovată. Ceaţa pe care o 
adunaseră era atît de deasă, încît nu se zărea nici urmă de stea. Pe 
dibuite, Jack căută uşa casei. Tusea venea dinăuntru. 

În casă se vedea doar licărirea unui cărbune minuscul care moc- 
nea în vatră. 

— Domnule? Aţi păţit ceva? şopti el; i se părea firesc să vorbească 
în şoaptă. 

— În pat, zise bătrînul. 

Băiatul se îndreptă pe dibuite spre pat. Atinse faţa Bardului şi 
observă cu groază că ardea din cauza febrei. 

— O să fac eu focul, domnule, şi o să vă pregătesc un leac. 

— Ce băiat bun eşti, îngăimă Bardul. 

Într-o clipită, Jack făcu să izbucnească în flăcări cărbunele din 
vatră. Încălzi apă amestecată cu coajă de salcie şi adăugă puţin corian- 
dru ca să-i mai ia din amărăciune. Leacul ăsta îl învățase de la Mama. 
Tatii nu-i plăcea cînd Mama îl învăţa lucruri de soiul ăsta. Erau taine 
femeieşti, zicea Tata, nepotrivite pentru bărbaţi, şi poate chiar primej- 
dioase pentru un bun creştin. Mama zîmbea şi-i explica mai departe. 

— iîh, se strîmbă Bardul, gustînd licoarea. 

— Mama se jură că ajută la scăderea febrei. 

— Sînt convins. Dar asta nu înseamnă că trebuie să-mi şi placă. 

Bătrînul termină de băut şi, deodată, se încovrigă şi începu să 
tuşească îndelung, din toţi rărunchii. Jack se înfricoşă. 

— Luaţi medalionul înapoi, strigă băiatul. Aveţi mai multă nevoie 
de el decît mine. 

— Nu se poate, zise Bardul, chinuindu-se să vorbească. Odată 
dăruit, nu mai poate fi înapoiat. Şi, oricum, prefer să-l păstrezi tu. 

Se lăsă pe spate, iar Jack îl acoperi cu o blană de oaie. Apoi, băia- 
tul începu să scotocească prin lăzile din fundul încăperii. Va trebui să 

pună fasole la înmuiat. De dimineaţă, va trebui să meargă să adune 
creveţi. Oare cît puteau rezista fără mîncarea trimisă din sat? Şi de 
unde o să ştie cînd pleacă oamenii cu cap de lup? 

Jack puse la fiert în ceaun mazăre uscată, ceapă şi napi. Adăugă şi 
nişte şuncă veche, care nu apucase să se înverzească prea tare. Miro- 
sul mîncării îl înnebunea, dar ştia că nu va fi gata prea repede. Mai 
găsi şi o bucată de pîine, tare ca piatra, şi o înmuie în cidru; o trans- 
formă într-o pastă moale şi-l hrăni pe Bard. 

Era aşa de obosit că se tot împiedica de lucrurile din jur. Ochii i se 
împăienjeniseră. În timp ce trebăluia, mîinile îi tremurau. Mai găsi 
totuşi răgazul să ia un mănunchi de buruieni şi să le dea foc, lăsîn- 
du-le să fumege pe un raft, lîngă patul Bardului. Ştia că fumul o să-l 
ajute pe bătrîn să respire mai bine. 

Nici nu-şi dădu seama cînd se întinsese pe jos. Voia să mai aducă 
nişte lemne, dar, cine ştie cum, trupul său se lăsase pe podea şi, într-o 
clipă, se întinsese cu totul. Oricum, Jack dormea buştean, cu capul pe 
un sac cu fasole, cînd sosi Coşmarul. 


Capitolul 9 


CĂLARE PE COŞMAR 


Mai întîi de toate, Jack auzi vîntul. Venea dinspre mare şi vîjiia pe 
lîngă casă, făcînd acoperişul să se mişte. Se strecura şi pe sub uşă. 
Aerul rece se răspîndi pe podea, înteţind focul. Apoi se auzi un zuruit, 
precum cel scos de pietrele care se rostogolesc pe o plajă, din ce în ce 
mai puternic, pînă ce se revărsă ca un tunet asupra băiatului adormit. 

Jack sări în picioare. Vîntul care bătea pe sub uşă răspîndise 
cărbunii din vatră, iar el se repezi să-i adune la loc. Acoperişul gemea 
din încheieturi; o bucată uriaşă de stuf se ridică şi căzu, smulsă de vînt. 
Patru sau cinci corbi care se adăpostiseră acolo îşi luară zborul, 
împleticindu-se, şi se năpustiră spre patul Bardului, unde puteau fi în 
siguranţă. Din depărtare venea un zgomot oribil, ca de copite care se 
tot apropiau, pînă ce întreg văzduhul începu să răsune. 

Jack putea vedea cerul care se întindea pe deasupra acoperişului 
căscat, negru şi rece, plin de stele ce sclipeau indiferente. Ceaţa care-i 
apărase pînă atunci se risipise. Trebuia să facă ceva, dar ce oare? Nici 
nu-şi putea aduna gîndurile. Toată atenţia îi era atrasă de tropotul de 
copite. Nu-şi dorea decît s-o ia la fugă. Făcu un pas înapoi şi călcă pe 
un cărbune aprins. Durerea îl dezmetici îndeajuns ca să-şi dea seama 
ce se întîmpla. 

Era Coşmarul. La adăpostul întunericului, Ea se întorsese. 
Descoperise slăbiciunea Bardului şi venise să-l distrugă. Jack strînse 
în pumn runa de apărare care-i atîrna de gît. Era ciudat de caldă, 

fierbinte chiar. Căldura i se revărsă în trup ca şi cum s-ar fi aflat în 
bătaia soarelui de amiază. 

Îl auzi pe Bard scoţînd un geamăt lung, înfricoşat. Sunetul îngro- 
zitor semăna cu cel scos de un iepure prins în ghearele unui şoim. 
Bătrînul se zvîrcoli, iar corbii se agăţară de blana de oaie cu care era 
învelit. 

— Huş! Î speriaţi! strigă băiatul, dar corbii croncăniră şi rămaseră 
pe loc, neînduplecaţi. 

De-acum, tunetul aproape că ajunsese deasupra lor. Era mai rău 
decît cea mai cumplită furtună din timpul iernii, mai puternic decît 
marea care se năpustea asupra unui țărm stîncos. Jack nu auzise nicio- 
dată un zgomot aşa de asurzitor, îl ameţea. Se încovrigă în pat şi ridică 
ochii spre gaura din acoperiş. Ca şi corbii, se simţea împietrit şi nu 
mai putea face nici o mişcare. 

Deodată, din înaltul cerului apăru o siluetă atît de uriaşă şi de 
înfricoşătoare că Jack scoase un urlet, iar păsările începură să cîrîie de 
spaimă. Era un cal, acoperit de ţurţuri care i se desprindeau din păr şi 
cădeau în odaie. Avea trupul cenuşiu, coama încîlcită şi plină de pînze 
de păianjeni şi prea multe picioare! Jack nu stătu să le numere, dar îşi 
dădu seama că erau mult mai multe decît ar fi trebuit. 

Pe spinarea calului se vedea conturul unui călăreț, mai întunecat 
chiar decît văzduhul, atît de negru încît înghiţea pînă şi lumina 
stelelor. Picioarele sale ghimpoase strîngeau burta calului, făcîndu-l 
să sîngereze — sînge alb, vîscos, care semăna mai degrabă cu puroiul. 
Calul necheză. Jack căzu la podea; nu se mai putea gîndi la nimic, nu 
mai era conştient decît de căldura pandativului care pulsa, cuibărit la 
pieptul său. 


Se trezi în beznă. Focul se stinsese. Prin gaura din acoperiş se 
vedeau stelele, dar, slavă Domnului, nu şi Coşmarul. Era linişte, ca şi 
cum furtuna nici nu s-ar fi abătut pe acolo. 

Jack se îndreptă pe pipăite spre pat. Bardul respira liniştit şi părea 
că doarme. Jack îşi simţi inima zvîcnind de uşurare. Dădu să atingă 
blana de oaie, dar unul din corbi îl muşcă de deget. 

— Huş de-aici! strigă băiatul, fluturîndu-şi palmele; în întuneric se 
auziră murmure înfundate. Nimeni nu v-a cerut să veniţi, adăugă Jack. 

Îi trecu prin minte să alunge zburătoarele cu o mătură, dar, pe de 
altă parte, se gîndi şi că nu era rău să aibă alături cîţiva tovarăşi, chiar 
şi nişte corbi supărăcioşi. Nu credea că mai poate îndura singurătatea, 
după ce zărise făptura aceea de pe spinarea Coşmarului. 

„Gata; nu mai trebuie să mă gîndesc“, îşi zise. Bardul îi spusese 
că era o greşeală să-ţi faci griji despre lucrurile rele; mai bine era să-ţi 
îndrepţi gîndurile spre lucruri bune precum razele soarelui sau copacii 
înverziţi. Nu avea de unde să ştie de ce dispăruse Coşmarul, dar bine 
măcar că ea nu mai era acolo, iar bătrînul scăpase nevătămat. Miine, 
împreună, o să găsească o cale s-o învingă. 

Jack bîjbîi pînă ce reuşi să găsească cremenea şi fierul. Adună 
cărbunii stinşi laolaltă şi le dădu iarăşi foc. Ceaunul cu fiertură era rece 
ca gheaţa. Sau el zăcuse leşinat mai mult decît credea, sau cea care 
călărea Coşmarul absorbise toată căldura dimprejur. 

„Să nu mă mai gîndesc. Să nu mă mai gîndesc“, îşi zise Jack. 

Adună toate lumînările cu fitil de papură pe care le putu găsi şi le 
aprinse. Era o diferenţă ca de la cer la pămînt. Pînă şi corbii se 
înveseliră, săriră jos din patul pe roţi şi se apropiară de vatră, privind 
gînditori ceaunul. 

— Nici să nu vă treacă prin cap să mîncaţi asta, zise Jack; corbii 
croncăniră de parcă i-ar fi răspuns: „Mai vedem noi“. 

Jack se ţinu treaz pînă ce gaura din acoperiş începu să se lumineze. 
„Trebuie să adun stuf“, se gîndi el, adăugîndu-şi încă o corvoadă pe 
lista care deja îl copleşea. Cînd se uită din nou spre cer, acesta era 
limpede şi albastru — îşi dădu seama că trăsese un pui de somn. 

— Ştiu că trebuie să adunăm ceața, domnule, zise Jack, adresîndu-se 
Bardului în timp ce-şi dezmorţea braţele şi picioarele. Dar dumnea- 
voastră aveţi nevoie de odihnă, iar eu trebuie să găsesc de-ale gurii. 
După ce mîncăm, o să cobor pe plajă. 

Clătină ceaunul şi văzu că mazărea se înmuiase exact cît trebuia. 
Mirosul de ceapă şi şuncă îi făcu stomacul să ghiorăie. Unul din corbi, 
mai îndrăzneţ, se apropie ţopăind. 

— Huş de-aici, zise Jack, fluturînd lingura prin aer. De pe ea zbu- 
rară cîteva picături de zeamă, la care corbii se năpustiră pe dată. Huş! 
Asta-i mîncare pentru oameni, nu pentru voi. Dacă vă e foame, 
adunaţi creveţi. 

Jack umplu un castron şi astupă ceaunul cu un capac greu de fier. 
Îndreptîndu-se spre pat, dădu păsările la o parte cu piciorul. Nu mai 
văzuse niciodată făpturi aşa de îndrăzneţe. 

Bardul zăcea cu ochii deschişi. 

— N-aţi vrea să vă ridicaţi? întrebă politicos băiatul. Mi-ar veni 
mult mai uşor să vă hrănesc. 

Bardul clipi şi adulmecă aerul, la marginea bărbii apărîndu-i o dîră 
de salivă. 

— Să vă ajut, zise Jack; îşi propti bine castronul între genunchi, ca 
să-l ferească de păsări, şi dădu să apuce braţele Bardului. 

— Nu pricep, spuse băiatul, simțindu-se, dintr-odată, înfricoşat. 

— Craaa, zise Bardul. Dîra de salivă din barbă era singurul semn 
că fiertura îi făcea poftă. 

— Vă e rău? Dacă vă e prea rău şi nu puteţi vorbi, măcar daţi din cap. 

Bardul părea să se mînie, fulgera cu privirea şi-şi ţuguia buzele. 
Jack rămase uluit. Ce i se întîmplase oare? Boala aceasta era cu mult 

mințile? Sau poate sufletul? 

— Domnule, vă rog, mă speriați. Încercaţi măcar să vă ridicați, aşa 
o să vă pot ajuta. 

Dar bătrînul continuă să scoată zgomote ciudate şi, în scurt timp, 
se enervă atât de tare că se-nroşi la faţă şi începu să urle ca un bebeluş 
apucat de o criză de plins. Jack încercă să-i dea de mîncare cu lingura, 
dar bătrînul întoarse capul şi împroşcă mîncarea în tot patul. 

— Craaa, ţipă el. 

— E bună, e chiar bună mîncarea. Uitaţi-vă, gust eu primul, zise 
Jack disperat. 

Şi fiertura era într-adevăr gustoasă. Stomacul lui Jack urla disperat 
să mai primească; băiatul trebuia să se ţină foarte tare ca să nu 
golească dintr-o înghiţitură castronul. Încercă din nou să-l hrănească 
pe Bard, iar acesta îl răsplăti scuipîndu-i o gură de mîncare drept în 
faţă. Corbii începură cu toţii să croncăne. 

— Aşa, rîdeţi de mine, ai? strigă Jack, scos din fire din pricina 
neputinței; aruncă în păsări cu castronul — lucru care, fireşte, le oferi 
acestora exact prilejul pe care-l aşteptau. Corbii se repeziră la fiertura 
care se vărsase şi o înghiţiră într-o clipă. 

— Cum de-am putut fi aşa de prost? 

Jack simţea că-i vine să plîngă. Nu mai prea aveau cine ştie ce de 
mîncare, iar el se aruncase într-o răbufnire de mînie. Cît despre Bard, 
nu reuşea cu nici un chip să-l trezească din vraja sub care se afla. 

— Măcar beţi ceva, zise Jack şi înmuie o cîrpă de lînă în apă, stor- 
cînd-o apoi pe buzele Bardului, aşa cum o hrănise Mama pe Lucy 
cînd era foarte mică. Bardul îşi lipi buzele de cîrpă şi începu să o sugă. 
Măcar am obţinut ceva, şopti Jack; continuă să toamne apă pe cîrpă 
pînă ce Bardul dădu semne că s-ar fi săturat. 

Apoi umplu din nou castronul şi începu să înmoaie cîrpa în fier- 
tură, dîndu-i-o apoi bătrînului s-o mestece. 

I se părea că trecuseră ore întregi de cînd tot umezea şi turna, de 
fiecare dată trebuind să-i descleşteze Bardului fălcile. În cele din 
urmă, acesta scuipă cîrpa şi rîgîi. Pe chip îi apăru o expresie mulţumită 
şi somnoroasă. Jack se aşeză lîngă ceaun şi — în sfîrşit — reuşi să-şi 
potolească foamea care-l tot chinuise. 

Şi-acum ce-i rămînea de făcut? Să înceapă să cheme ceața de unul 
singur? Să meargă după ajutor în pădure? Nu era convins că Bardul 
ar fi fost în siguranţă, dacă-l lăsa singur. 

Toţi corbii plecaseră prin gaura din acoperiş, cu excepţia unuia sin- 
gur care aştepta, stînd la distanţă, pentru ca Jack să nu-l poată atinge 
cu piciorul, şi privindu-l cu ochi ageri. Era o făptură frumoasă, cu 
pene negre şi pefect aranjate. Avea un singur defect — îi lipsea una din 
ghearele de la piciorul stîng. Pesemne că se apropiase prea mult de 
vreo vulpe, credea Jack. 

— Bine, bine. Îţi dau şi ţie o lingură. Una singură, zise Jack; ridică 
lingura plină, iar pasărea veni şi începu să mănînce cu multă eleganţă, 
ca o pisică. Cine te-a învăţat să faci asta? strigă băiatul încîntat. Poate 
chiar Bardul. Lumea zice că el vorbeşte cu păsările, deşi mie nu mi-a 
arătat niciodată cum se face. 

— Ce mi-aş mai dori să-mi poţi spune ce am de făcut, continuă 
băiatul. Trebuie să apăr satul, dar şi pe Bard. Şi nu pot sta multă vreme 
fără mîncare. Cînd faci vrăji ţi se face o foame de lup. 

Corbul ţopăi în sus şi în jos, de parcă i-ar fi spus: „Aici ai drep- 
tate.““ Jack rîse şi-i oferi încă o porţie de mîncare. 

— Mai bine l-aş duce pe Bard în pădure, se gîndi Jack cu voce tare. 
Aşa el o să fie în siguranţă, iar eu o să-i pot apăra pe săteni. 

Undeva, în adîncul inimii, băiatul simţi o tresărire, ca şi cum ar fi 
auzit strigătul unui şoim într-o dimineaţă geroasă sau ar fi văzut un 
delfin sărind dintr-un val. Era ceva neaşteptat — şi înfricoşător — dar, 
în acelaşi timp, foarte emoţionant. „Pot să mă descurc singur, se gîndi 
el. De-acum nu voi mai fi ucenic. Voi fi un adevărat bard.“ 

Corbul ţopăi pînă la uşă şi bătu cu ciocul în lemn. 

— Aşa-i, zise Jack. Cu cît plecăm mai repede, cu atît mai bine. 

Se duse să deschidă uşa. Cerul era limpede, iar soarele se înălţase 
pe cer; era aproape ora prînzului. Jack trase de Bard pînă ce reuşi 
să-l facă să stea în picioare. Apoi nu mai trebuia decît să-l pună în 
mişcare. Pentru asta, băiatul îl legă cu o funie de mijloc şi începu să 
tragă. Încet, cu multă grijă, bătrînul făcu un pas, părînd foarte dornic 
să meargă la o plimbare. 

— Exact aşa, zise Jack, conducîndu-l pe cărare în jos, către sat. 

La început, băiatul se gîndise să ajungă în pădure, străbătînd satul, 
dar Bardul mergea atît de încet încît i se făcu teamă că nu va putea 
ajunge pînă după căderea întunericului. Trecură prin faţa fermei lui 
Jack. Băiatul se uită cu dor la casă. Ce loc minunat şi atît de bine con- 
struit! Fiecare clădire, fiecare gard şi fiecare cîmp fusese făcut de Tata, 
cu mîna lui. Acum părea groaznic de părăsită. Jack îşi şterse ochii cu 
mîneca şi, încruntîndu-se, trase de funia legată de mijlocul Bardului. 

Nici un răspuns. Jack se întoarse şi văzu că bătrînului îi venise în 
cap să se aşeze. 

— Nu acum, zise băiatul. Ştiu că aţi obosit, domnule, dar pur şi 
simplu nu ne putem opri pînă nu ajungem la adăpost. 

— Craaa, zise Bardul, uitîndu-se spre casă. 

Jack îi urmări privirea. Prin coş ieşea un firicel de fum alb. Oare 
izbucnise vreun foc înăuntru? Jack lăsă funia jos şi se năpusti în susul 
dealului. Era limpede că acolo ardea un foc — putea să-i simtă şi miro- 
sul. Se aruncă în uşă cu toate puterile, descoperi că era zăvorită şi 
începu să bată tare cu pumnii. 

— Lucy, nu te mişca, şopti un glas pe care Jack îl recunoscu. 

— Eu sînt, Mama! Jack! Ce s-a-ntîmplat? De ce sînteţi aici? 

Întâi tăcere, apoi se auzi cum cineva trage zăvorul de fier. Tata 
scoase nasul pe uşă. Jack văzu că ţinea în mînă o furcă, gata să-i 
împungă pe cei care ar fi încercat să intre. În spatele lui era Mama, cu 
un ceaun cu apă fiartă în mînă. Lucy ţipă şi-şi făcu loc cu coatele pe 
lîngă Tata. 

— Oh, iubitule, tu erai, zise Mama, lăsînd jos ceaunul. 

— Bine ai venit acasă, zise Tata cu blîndețe, de parcă ar fi fost un 
lucru absolut firesc să-şi întîmpine musafirii cu furca. 

— Acum totul e minunat, strigă Lucy, ţopăind de colo-colo. Îi trase 
pe Jack înăuntru. Casa era goală, căci cele mai multe lucruri fuseseră 
îngropate sau ascunse în pădure, dar lîngă vatră se aflau întinse paturi 
de iarbă, iar de un perete se sprijinea un sac cu provizii. Jack se simţi 
zăpăcit. 

— S-au întors cu toţii în sat? întrebă el. 

— Numai noi, zise Tata. 

— Pentru că noi sîntem deştepţi, zise Lucy. 

Jack se uită la Mama, singura care părea stînjenită. 

— S-a-ntîmplat din cauza lui Lucy, începu ea. 

— Era urît în pădure! Umed şi rece, strigă Lucy. Pietre peste tot. 
Nu era locul potrivit pentru o prinţesă rătăcită. 

— Era un loc sigur pentru o prinţesă rătăcită, zise Jack; îşi dădu pe 
dată seama ce se-ntîmplase. Dînd de greu pentru prima dată în viaţa 
ei, Lucy ceruse să se întoarcă. Ştia el bine cît de încăpăţînată putea fi. 

O ţinea una şi bună pînă ce-ţi venea să-i dai o palmă, numai că fireşte 
că n-o loveai pentru că era atît de mică şi frumoasă. Cred că-i o idee 
foarte proastă să rămâîneţi aici, zise Jack. 

— Ştiu, dar... Mama arătă spre Tata. Era limpede că Giles Şchiopul 
cedase în faţa rugăminţilor lui Lucy. Întodeauna îi făcuse pe voie. 

— Eu nu mă mai întorc acolo! strigă Lucy. Mai ales după ce s-a-ntîm- 
plat azi-noapte! 

— Da, a fost ceva cumplit, zise Mama. 

— Parcă venise Sfirşitul Lumii, zise Tata cu vocea spartă. A venit 
din cer, scoţînd strigăte. Peste tot cădeau ţurţuri de gheaţă, ca nişte 
pumnale. Stelele s-au întunecat. Oamenii fugeau de jur împrejur, 
lovindu-se de copaci. Fiul fierarului s-a lovit şi a leşinat, iar caii şi-au 
rupt dîrlogii şi au fugit. Nici pînă dimineaţă nu reuşiseră să-i găsească 
pe toţi. 

— Coşmarul, murmură Jack; şi-apoi îşi aminti. Of, pe stele, am 
uitat. Azi-noapte, Bardul a fost atacat — cu o vrajă, nu prea înţeleg nici 
eu limpede — şi cineva i-a luat minţile. Tocmai îl duceam în pădure. 

Coborîră pe drum. Bătrînul se proptise chiar în mijloc, ca o 
buturugă. 

— Dacă nu vă mişcaţi de-aici, o să vă prindă oamenii cu cap de lup, 
zise Jack, apucîndu-l de mînă şi începînd să-l tragă. 

— Au-au-au-au! strigă bătrînul. 

— Şşşt! Nu mai faceţi zgomot, zise Jack, încercînd să-i acopere 
gura cu mîna; dar bătrînul îl muşcă zdravăn. 

— Aăă-ăâă! 

— Vă dau eu un ăăă-ăăă de nu vă vedeţi, strigă Jack, oblojindu-şi 
mîna. Nu, iertaţi-mă. N-am vrut să spun asta. Numai că mă înnebuniți. 
Ştiu că vi s-au făcut vrăji, domnule, aşa că nu mă supăr. Dar n-aţi 
putea să mă ajutați măcar un pic? 

— N-are nici un rost să-i vorbeşti. E ca o oaie. 

Nici una, nici două, Giles Șchiopul îl luă pe bătrîn în braţe şi se îna- 
poie acasă, împleticindu-se, în timp ce Bardul ţipa şi încerca să-l 
lovească. Chiar dacă Tata era schilod, anii de trudă îi întăriseră muşchii. 

— Uff! zise el, trîntindu-l pe bătrîn pe podea, destul de dur. Ai drep- 
tate, fiule. E limpede că şi-a pierdut minţile. Zici că i le-a luat 
Coşmarul? 

— Nu ştiu. Poate e o vrajă. 

— Sau poate e din cauza vîrstei, zise Mama cu blîndeţe; ea îi 
şterse Bardului faţa cu o cîrpă umedă, şi-i puse sub cap o pelerină 
împăturită, drept pernă. Dacă se odihneşte şi are parte de îngrijire, 
poate-şi revine. 

Jack se aşeză pe podea, încercînd să gîndească. Dar nu era prea 
uşor, căci Lucy se tot căţăra pe el şi-i povestea de necazurile ei din 
pădure. 

— Ceaţa era oribilă! Se strecura peste tot, iar căpetenia nu voia să 
ne lase să facem focul. Ce om rău! 

— Bardul a chemat ceața ca să vă apere, zise Jack. 

— Puah! se strîimbă Lucy. Prin chestia aia poate să apară orice. 
Mongştri! Troli! 

— Nu mai vorbi de troli. 

— Ba da, vorbesc dacă am chef. Troli şi troli şi troli şi troli! 

Pe Jack îl mînca palma să-i tragă una. 

— Lasă-l în pace, iubito, zise Mama, atrăgîndu-i atenţia lui Lucy 
cu o mînă de alune. Fetiţa se apucă să le spargă cu o piatră şi să 
culeagă miejii. 

— Vrei să spui că Bardul a chemat ceața? zise Tata. Asta nu-i fapta 
unui om cu frică de Dumnezeu. Asta-i vrăjitorie. 

„De ce nu mi-oi fi ţinut gura?“ se gîndi Jack. De cîte ori auzea 
pomenindu-se de magie, Giles Şchiopul se şi pornea. Era o ticăloşie. 
Mirosea a foc şi pucioasă. O să te prindă dracii cu ghearele lor lungi. 

— Sper că nu te-a dus şi pe tine pe căile pierzaniei, zise Tata. Pe cei 
care încalcă porunca Domnului îi aşteaptă focul iadului. 

— Era ceaţă, atît şi nimic mai mult, zise Jack obosit. Încercam 
numai să-i explic anumite lucruri lui Lucy. 

Se simţea copleşit de situaţie. Familia lui venise înapoi, drept în 
mijlocul primejdiei. Bardul îşi pierduse minţile. Şi poate chiar în acel 
moment, oamenii cu cap de lup mărşăluiau pe calea romană. Se 
simţea foarte, foarte obosit. 

— Nu vrei să stai în grădină să mănînci ceva? îl întrebă Mama. 

Jack îşi dădu seama că ea ştia mult mai multe decît lăsa să se vadă. 
Înţelese deodată simpatia tăcută care exista între ea şi Bard. Şi ea, la 
rîndul ei, era puţin vrăjitoare — ştia vrăjile cu care să-şi farmece 
albinele şi fiarele sălbatice. Cum de nu înţelesese asta niciodată? Poate 
că lucrul cu forţa vitală îi făcuse şi mintea mai ascuţită. Acum 
recunoştea toate vrăjile blînde care se împletiseră în anii copilăriei 
sale, cîntecele care potoleau febra, atingerile care făceau ca pînă şi cea 
mai obişnuită mîncare să aibă gust bun. 

— Mulţumesc, Mamă, zise Jack. 

În scurt timp, se afla în grădina de ierburi, cu o cană cu cidru 
fierbinte şi cu pîine unsă cu miere. Mama se uită spre nord, către calea 
romană. Nu zise nimic, dar se vedea că ştie că de-acolo urma să apară 
primejdia. 

Cum plecă Mama, Jack se ridică în picioare. Era obosit şi-l durea 
tot corpul. Mai mult ca oricînd, şi-ar fi dorit să fie iar copilaş, fără griji 
şi fără responsabilităţi. Dar nu se mai putea. Timpul trecuse. El era 
singura piedică între oamenii cu cap de lup şi sat, aşa că era de dato- 
ria lui să ducă treaba pînă la capăt. 


Capitolul 10 

Jack stătea ascuns într-o scobitură, lîngă calea romană. Se pitise 
între buruieni, ca un iepure care se ascundea de o vulpe. Nimeni n-ar 
fi putut să-l vadă, numai că el plănuia să se ascundă încă şi mai bine. 
Trase aer în piept, simțind miros de pămînt şi de ferigi. Cu ajutorul 
gîndurilor, pipăi rădăcinile umede ale copacilor. „Veniţi. Veniţi la 
mine. Umbriţi văzduhul cu mantia voastră cenuşie. Aduceţi marea şi 
cerul laolaltă.“ 

Nu se putea spune că văzu ceața care se aduna; mai degrabă o 
simţi. Lumina soarelui deveni din ce în ce mai stinsă, mai întîi de 
culoarea perlei, apoi ca penele de porumbel, apoi se lăsă amurgul. 
Umezeala i se strecura în piept. Pe frunzele de ferigă se adunară 
picături de apă. Stropi rotunzi poposeau o clipă pe marginea frunzelor, 
apoi cădeau, trimiţind unde subţiri peste pămîntul acoperit de muşchi. 
Întreg văzduhul suspina şi foşnea de-atîta ceaţă. 

Niciodată Jack nu se cufundase atît de adînc în forţa vitală. Înota 
prin ea ca un peştişor, ca o făptură din adîncul pădurii care nu se gîn- 
dea decît să trăiască. Era de ajuns. Şi chiar mai mult decît atît. Era o 
senzaţie uimitor de plăcută, care-l împingea de la spate. 

— Jack... Jack... 

Auzi glasul venind de undeva, de la mare depărtare. Fugi de el, 
nedorind să devină om la loc. 

— Jack... Te rog! Mi-e aşa de frig şi de frică! 


MAREA TROLILOR % 85 


Îşi veni în simţiri. O clipă se simţi cuprins de o furie oarbă. Cum 
îndrăznea cineva să-l deranjeze! 

Auzi oftaturi şi strigăte întrerupte de sughiţuri care-i sfîşiau inima. 
Era Lucy! Era pe undeva pe-aproape, dar ascunsă într-o ceaţă atît 
de groasă şi de grea, că-l speria pînă şi pe Jack. De data asta chiar că 
se-ntrecuse pe sine. 

— Lucy, sînt aici, strigă el. 

— Unde aici? E aşa de întuneric şi de urît. Precis că sînt şi monştri 
pe aici pe undeva, răspunse ea, începînd să suspine. 

— Lucy, rămîi pe loc şi vorbeşte în continuare, ca să te pot găsi. 

— Cînd am ieşit afară era soare. Tu trebuia să fii în grădină. Tata a 
zis că eşti în grădină, dar nu erai. 

În mintea fetei, teama începea să facă loc indignării. Jack se împie- 
dică de o piatră şi se zgîrie într-o creangă. 

— Te-am văzut de departe, zise Lucy. Mergeai repede. Am vrut să 
te strig, dar nu voiam să ştie Mama că sînt afară. Azi a fost aşa rea cu 
mine. N-a vrut să mă lase să mă joc, nu mi-a dat voie să fac nimic. 

Jack se gîndi că, probabil, Mama îşi ieşise din minţi de îngrijorare. 
Ea ştia în ce primejdie se aflau cu toţii. Şi Tata ştia, numai că el prefera 
să nu bage în seamă. 

— Am mers pînă la calea romană, dar nu te-am mai găsit. Ai ple- 
cat şi m-ai lăsat, Jack, răule! Apoi a venit ceața, foarte repede. S-a 
întunecat şi m-am speriat. Ai făcut vrăji? Tata zice că asta fac vrăjitorii 
Şi că, apoi, ajung în Iad. Te duci şi tu în Iad? 

— Prin ceața asta, nici nu cred că l-aş putea nimeri, bombăni Jack. 
Pipăi marginea drumului cu vîrful picioarelor. O clipă mai tîrziu o 
văzu pe Lucy, ghemuită pe pietre. Îi atinse braţul, iar ea ţipă. Eu sînt, 
îi zise el, ferindu-se de loviturile ei. 

— De ce te-ai furişat aşa pe lîngă mine? se văicări fetiţa. 

— Nu m-am furişat — of, las-o baltă. Ascultă, am de făcut o treabă 
foarte importantă, iar tu nu trebuie să faci zgomot. 

— Eu niciodată nu fac zgomot. Pot să stau ore-n şir fără să spun 
vreun cuvînt. Tata zice că parc-aş fi un şoricel. Mi-a spus că, pe cînd 
trăiam în palat, o zînă rea m-a transformat în şoarece, dar o zînă bună 
m-a făcut la loc. 

— Păi ce-ar fi să taci şi acum? zise Jack; i se părea că aerul din jur 
începuse să se mişte. Poate că se iscase un vînt dinspre mare. 

— E o poveste frumoasă. Şi eu pot s-o spun aşa cum trebuie. Tata 
zice că ştiu atîtea cuvinte de parc-aş avea zece ani. 

— Şsş! 

Jack o trase şi pe ea în jos, printre ierburi. 

— Mă ud, strigă Lucy. 

— Taci din gură. Vine cineva pe drum, şopti Jack. Poate-i vreun 
monstru, adăugă el. 

Lucy se lipi de el şi încetă să se mai plîngă de umezeală. În 
depărtare se auziră glasuri. Erau prea departe şi nu puteau distinge 
cuvintele, dar Jack, fără să ştie de ce, îşi simţi părul zbîrlit pe ceafă la 
auzul acelor sunete. Apoi, pe neaşteptate, undeva aproape de ei, 
cineva suflă într-un corn de vînătoare. 

Lucy încercă să se ascundă în cămaşa lui Jack. El o strînse în 
braţe, simțind cum tremurau amândoi. În depărtare se auzi un alt corn 
care-i răspundea primului. 

— Hvad er thetta? zise cineva, atît de aproape încît Jack mai avea 
puţin şi ţipa de spaimă. Auzi şi alte glasuri — încă vreo patru sau cinci. 
Ceaţa se subţia văzînd cu ochii. Pe drum se puteau vedea siluete, 
făpturi cu nişte clăi de păr aspru în cap şi cu mersul îndesat. Auzi 
clincănitul săbiilor. 

— Veniţi. Veniţi la mine. Învăluiţi văzduhul în mantia voastră cenu- 
şie, strigă Jack, chemînd forţa vitală, dar nu se mai putea concentra. 
Frica ameninţa să-l copleşească. Erau oamenii cu cap de lup. În carne 
şi oase. Şi se îndreptau spre sat. 

— Aştia sînt cavaleri? şopti Lucy. 

— Nu. Taci. 

Chiar fără ajutorul ceţii, Jack era de părere că erau bine ascunşi 
printre ierburi. Puteau să scape. Dar ce-o să se întîmple cu Mama şi 
Tata? Şi cu Bardul? 

— Eu zic că-s cavaleri, zise Lucy. 

— Sînt nişte monştri. Taci din gură. 

— Hvad? zise unul dintre cei de pe drum. El se apropie de margine 
Şi încercă să vadă ce se ascundea în ierburile de dedesubt. 

— Ekkert. Thetta er bara kanína, zise altul. 

Cuvintele erau aproape ca în saxonă, limba maternă a lui Jack. 
Mai auzise el şi alte cîteva limbi la viaţa lui, de la oameni care treceau 
pe acolo cu prilejul vreunei sărbători. Auzise galeza, ersa, limba 
picţilor şi, fireşte, latina, dar nu putea vorbi în nici una dintre ele. Nu 
semănau deloc cu limba lui. Asta, în schimb, semăna. Era aproape 
sigur că primul bărbat întrebase: „Ce e?“ Iar al doilea îi răspunsese 
„Nimic. E doar un iepure.“ 

Lucy începu să se fiţiie pe lîngă el, aşa că o strînse mai tare. 
Războinicii care treceau pe deasupra lor se vedeau din ce în ce mai 
limpede. Erau îmbrăcaţi în piei de oaie şi purtau tichii de piele pe dea- 
supra pletelor blonde şi lungi. La cingători le atîrnau săbii şi topoare. 
Unul dintre ei era numai un băietan. 

Bărbaţii se sfătuiră, destul de multă vreme, apoi, ca prin minune, 
se întoarseră şi o porniră îndărăt în direcţia din care veniseră. N-o să 
găsească satul! Jack o îmbrăţişă pe Lucy. 

— Pleacă, şopti ea. 

— $şşş, zise Jack. Băiatul se întorsese spre ei şi cerceta din nou ier- 
burile. 

— Komdu, Thorgil, strigă un bărbat. 

— Ăştia-s cavalerii care au venit să mă ducă la castelul meu, strigă 
deodată Lucy. Aici sînt! Aici! 

Băiatul de pe drum strigă: „Tharna er kanínan!“ El sări în ierburi, 
cu cuțitul în mînă, şi o înşfăcă pe Lucy. Jack încercă să-l trîntească la 
pămînt, dar băiatul o trase pe Lucy de păr, săltîndu-i capul, şi-i puse 
cuțitul la gît. De-acum, bărbaţii veneau în fugă înapoi. 

Jack avea un răgaz de o clipă — numai una — în care putea să fugă, 
lăsînd-o pe Lucy în ghearele berserkerilor. Nu putu s-o facă. Era aşa 
MICĂ şi neajutorată. Era sora lui. Nu avea cum să învingă aşa o ceată 
de războinici, dar putea să rămînă alături de ea, chiar dacă asta n-ar fi 
fost de mare folos. Măcar ar muri împreună. 

În clipa următoare, un bărbat uriaş, cu o singură sprânceană stu- 
foasă care i se întindea de-a curmezişul frunţii, căzu ca un copac peste 
Jack şi-l făcu să-şi piardă cunoştinţa. 

Pămâîntul se mişca. Întâi îl sălta în sus, apoi îl arunca la loc, răsu- 
cindu-l şi făcîndu-l să-i fie greață. Jack dădu să respire, dar în loc de 
asta înghiţi apă, foarte rea la gust, şi vomită. Se ridică în patru labe. 
Zăcuse cu faţa în jos, într-o băltoacă murdară; era ud tot şi înfrigurat. 
Pămîntul se clătină din nou. 

— Proellinn er vaknaður, zise cineva. 

Capul lui Jack pulsa. Lăsă ochii în jos şi văzu o picătură de sînge 
curgînd într-o băltoacă mizerabilă. Îşi pipăi părul. Era încâlcit şi lipi- 
cios. Ce se-ntîmplase oare? 

— Hei præll! Pú hefur svolitið kettlingkalor parna. 

Se auziră hohote grosolane de rîs, cărora li se adăugară şi alte 
cîteva glasuri. 

Jack se chinui să înțeleagă. Vorbeau o limbă care aducea cu saxona, 
dar cu un accent atît de sălbatic, încît nu înțelegea mai mult de un 
cuvînt din trei. Oare præll era cuvîntul corespunzător lui thrall? 
Atunci — Jack trebui să se sforțeze pentru a se putea concentra — 
însemna „servitor“ sau poate „sclav“. Nu-i suna a bine. Kettlingur, 
care era ceva apropiat de kettlingaklór, însemna „pisoi“. Ce-aveau 
pisoii de împărțit cu el? 

Jack ridică ochii în sus — capul îl durea aşa de tare că-i era frică să 
se mişte prea brusc. Pămîntul se clătină din nou şi-atunci văzu, din- 
colo de o balustradă de lemn, o mare întindere de apă cenuşie. Se uită 
şi în partea cealaltă. Tot apă. 

Se afla pe o corabie! Jack mai fusese pe apă, în bărci de mici 
dimensiuni, care navigau în apropierea țărmului. Le folosea ca să 
ajungă la nişte insulițe, cînd venea refluxul, de unde aduna ouă de 
pescăruşi şi crabi. Nu mergea prea departe în larg. Acum nu mai 
vedea nici o insulă în jur, numai marea cenuşie, tremurătoare, şi dea- 
supra un cer la fel de cenuşiu şi nemilos. Gemu şi-şi lăsă ochii în jos, 
ca să nu mai vadă înfricoşătoarea privelişte. 

— Skræfan pin. 

Skrafan thin. Jack reuşi să traducă uşor expresia. Era una din insul- 
tele preferate pe care şi le aruncau băieţii din sat: „Tremură-n nădragi“. 
Păi, chiar era speriat. Cine n-ar fi fost? Se afla în derivă în largul mării, 
fără să-şi poată aduce aminte cum ajunsese acolo. 

Se întoarse ca să-l vadă pe cel care-i vorbea şi se înfioră. Era un 
uriaş. Poate nu unul adevărat — ăştia se zicea că au nişte braţe aşa de 
mari că puteau ridica un bou. Dar că era, fără discuţie, cel mai înalt 
om pe care-l văzuse Jack pînă atunci. Avea nişte plete blonde, 
împletite în cosiţe care-i cădeau pe umeri, o barbă deasă care-i 
acoperea pieptul şi o singură sprînceană stufoasă care i se întindea 
de-a curmezişul feţei. 

Atunci băiatul îşi aminti. Între momentul în care o văzuse pe Lucy 
cu cuțitul la gît şi bezna cumplită care-i urmase, mai existase un 
moment în Care un uriaş cu o singură sprînceană se aruncase asupra 
lui. Ăsta era! Era un berserker în carne şi oase, exact la fel de 
înfricoşător ca în poveştile pe care le auzise. În spatele lui, Jack zări 
alţi bărbaţi care trăgeau la vîsle. Erau mai mici de statură decît uriaşul, 
dar arătau la fel de înspăimîntători. 

Lucy! Cu ea ce se-ntîmplase? Oare o...? Era ceva de neînchipuit. 
Dar pentru nişte bărbaţi care putuseră să-i măcelărească pe blînzii 
călugări, să ucidă o fetiţă nu însemna nimic. Jack închise ochii. Nu 
reuşise s-o salveze pe singura făptură pe care avea datoria s-o apere. 
Micuța lui surioară fusese răpusă de parcă viaţa ei nu era mai însem- 
nată decît a unui şoarece. 

Îşi dădu seama că, dacă stătea cu ochii închişi, simţea încă şi mai 
mult răul de mare. Se chinui să se ridice şi se împletici pînă la 
balustradă. Nu i-ar fi fost prea greu să se arunce peste ea. Şi de ce să 
n-o facă? La ce să mai trăiască? Lucy murise, poate chiar şi părinţii 
lui. Nu ştia ce se întîmplase cît timp zăcuse leşinat. Viitorul părea 
sumbru. Probabil că berserkerii aveau de gînd să-l omoare, într-un 
mod cît mai distractiv pentru ei. Poate chiar să-l mânînce. 

Jack se simţea ameţit de durere şi disperare. Degeaba avuseseră 
toţi încredere în el. Chiar şi Bardul. Dacă bătrînul nu i-ar fi dat runa 
de apărare, poate ar fi izbutit să ţină piept Coşmarului. 

Îşi pipăi gîtul. Medalionul era încă acolo, nevăzut, dar tot călduţ 
la atingere. Ce caraghioslic! Îi salvase viaţa, dar pentru ce? Era un 
amărît, un neputincios, care-i lăsase pe berserkeri să-i omoare sora. Îi 
permisese Coşmarului să-i fure Bardului minţile. De-acum, bietului 

bătrîn nu-i mai rămînea decît să rătăcească, pînă ajungea în Valea 
Lunaticilor. Măcar acolo o să-şi găsească şi el ceva prieteni. 

Jack schiţă un zîmbet. Pesemne că nu era nici el în toate minţile, 
că doar n-avea nici un motiv să zîmbească. Numai că gîndul la Bard, 
întreţinîndu-se cu amicii săi în Valea Lunaticilor — spunînd cu toţii 
de amuzant. „Nu, nu-i adevărat“, îşi spuse Jack. 

— Ba da, este, îi ziseră buzele, care se încăpăţînau să zîmbească. 

Simţi un val de căldură care se împrăştia din runa nevăzută. ÎL 
umplu de speranţe vagi. La urma urmei, nu ştia sigur dacă părinţii lui 
erau sau nu morţi. Bardul putea să-şi revină. Viaţa era un lucru de preţ, 
care nu trebuia irosit. 

În clipa aceea, Jack privi spre capătul corabiei şi-l văzu pe băiatul 
care-o omorise pe Lucy. O porni spre el, păşind cu greutate, dar 
observă că nu avea cum să treacă de ceilalți bărbaţi care stăteau drept 
în mijlocul punţii, proptindu-se fiecare într-o pereche de vîsle. Uriaşul 
şedea în faţa lor, pe un cufăr de lemn. 

— Hvert ertu ad fara? întrebă uriaşul. 

„„Unde te duci?“ traduse Jack. 

— Să-l omor pe băiatul ăla, răspunse el, arătînd cu degetul. 

Uriaşul rămase o clipă tăcut, parcă încercînd să priceapă. Apoi îl 
privi cu ochii măriţi de uimire. 

— Að drepa petta brjostabarn. Ha! Ha! Ha! Ha! 

— Ég er ekki brjostabarn! se auzi glasul supărat al băiatului. 

— Ju, pad ertu! 

Toţi bărbaţii păreau să găsească întîmplarea teribil de amuzantă. 
Hohoteau şi răcneau din toate puterile. Băiatul protesta, cu glasul ceva 
mai subţire şi mai ascuţit. 

— Pad er gott, zise uriaşul, căruia îi dăduseră lacrimile de rîs; îşi 
dădu la o parte picioarele, groase ca nişte trunchiuri de copaci, şi le 
făcu semn şi celorlalţi să facă la fel. 

— Ad drepa petta brjostabarn. Ha! Ha! Ha! 

„Ce fel de oameni mai erau şi ăştia?“ se întrebă Jack. Ştiau că el 
se pregăteşte să omoare pe cineva, şi le plăcea! Nu înţelegea ce 
înseamnă brjâstabarn, dar drepa însemna cu siguranţă „a ucide“. Îşi 

făcu loc pe lîngă berserkeri, trecînd peste picioarele şi coatele lor. Dar 
ce avea de gînd să facă, odată ajuns la capătul corabiei, nu ştia. 

Cînd se strecură pe sub braţul urit mirositor şi îmbrăcat în piei de 
oaie al ultimului bărbat din şir, se împiedică de Lucy, ghemuită în 
balta murdară de pe fundul corabiei. 

— Era şi timpul, se smiorcăi ea. Am suferit îngrozitor şi tu ai dor- 
mit tot timpul. 

— Trăieşti! Mulţumesc Cerului, strigă Jack, îmbrăţişîndu-şi suri- 
oara care începu de îndată să plîngă. 

— Am tot încercat să le spun cavalerilor ăstora să mă ducă la cas- 
tel, suspină ea. 

— Nu-s cavaleri, zise Jack, nu prea sigur ce să-i spună şi ce nu. 

— Fireşte că nu-s! Miros ca nişte porci şi urlă ca nişte cîini. Şi rîd 
de mine. Spune-le să ne ducă acasă imediat. 

— Nu prea cred c-o să m-asculte, zise Jack. 

— Hei præll! Pvi drepurdu ekki petta brjostabarn? 

— Întreabă de ce nu mă omori, zise băiatul, într-un grai saxon 
foarte curat. Dacă încerci, îţi tai capul. 

El continuă să-şi mînuiască vîsla, care se deosebea de celelalte. 
Atârna într-un fel de cîrlig şi intra drept în apă. 

— Tu eşti brjostabarn? întrebă Jack. 

Drept răspuns, băiatul îi trase un picior în burtă şi imediat îl lovi 
şi la cap. 

— Eşti un sclav nenorocit. Pot să te omor cînd am chef. 

Din cauza loviturii, tăietura de pe fruntea lui Jack se redeschise. 
Încercă să opună rezistenţă, dar era prea slab. Tot ce putea face era 
să-şi adune puterile încercînd să nu i se facă rău şi să vomite. 

— Monstrule! urlă Lucy. Brjostabarn ce eşti! 

Ea se strecură pe sub pădurea de arme şi braţe, pînă la locul în 
care stătea uriaşul şi i se căţără în poală, ajutîndu-se de părul lui îm- 
pletit în cosiţe. 

— Nu... nu... gemu Jack, aşteptîndu-se ca uriaşul s-o arunce direct 
în mare. 

— Trebuie să faceţi ceva! striga Lucy. Sînteţi cavalerii mei, trebuie 
să mă duceţi la castel. Ridică-te de pe lada asta şi trage-i o bătaie 
acelui... brjostabarn! 

În loc să se înfurie, uriaşul izbucni iar într-un hohot de râs tunător. 
O lăsă pe Lucy jos şi îşi făcu loc să treacă pînă la pupa corabiei, care 
se clătina îngrijorător sub greutatea lui. 

— Hann er prællinn minn, Thorgil, zise el, trăgîndu-i băiatului o 
palmă aşa de puternică, încît capul acestuia zvîcni pe spate. 

Apoi, uriaşul se întoarse cu paşi înceţi la lada lui. 

Thorgil scrîşni din dinţi, dar nu scoase nici un sunet. Se uită la 
Jack cu priviri încărcate de atîta ură, că Jack aproape putea să le simtă. 
Între timp, Lucy se întorsese. Se lăsă pe vine în băltoaca cea murdară 
şi-l bătu pe Jack pe braţ. 

— Te apăr eu, îi zise ea. La urma urmei, sînt prinţesă. 

Încet-încet, rana 1 se opri din sîngerat, iar Jack reuşi să-şi revină 
de pe urma puternicei lovituri în burtă. Nu-i trecea nimic altceva prin 
minte, decît că trebuia să rămînă în viaţă de dragul lui Lucy. Ea habar 
n-avea în ce primejdie cumplită se găseau. Pentru ea, totul era numai 
o aventură cam neplăcută. 

După o lungă perioadă, Thorgil se întoarse spre Jack şi-i vorbi din 
nou, tot în graiul său curat saxon. 

— Nu te omor pentru că eşti al lui Olaf Sprîncenatul, şi numai el 
poate s-o facă. Dar fata este sclava mea, adăugă el, aruncîndu-i un 
zîmbet rece. Dacă mă superi, pot s-o omor oricînd am chef. 

Şi zicînd acestea, îşi îndreptă din nou atenţia spre vîsla pe care 
o mînuia. 


Capitolul 11 

Navigară toată ziua, oprindu-se doar pentru ca vîslaşii să se poată 
odihni un pic. Cerul rămase acoperit, dar norii se ridicaseră îndeajuns 
pentru ca Jack să poată observa uscatul, undeva departe, în stînga lor. 
La un moment dat trecură de o insulă de pe care se înălţau trîimbe de 
fum. Oare era Insula Sfîntă? Din cauza negurii, nu-şi putea da seama. 

Într-una din pauze, Olaf Sprîncenatul le împărţi tuturor peşte afu- 
mat, brînză şi un fel de lipie din care Jack nu mai mîncase niciodată. 
I se păru delicioasă, pînă ce-şi dădu seama că trebuie să fi fost furată 
din satul unor bieţi amăriţi. Olaf găsi un borcan cu miere şi unse cîteva 
felii de pîine pentru Lucy. Nimeni altcineva nu mai avu dreptul la aşa 
o delicatesă. 

— Litla valkyrja, mormăi uriaşul, mîngîindu-i părul lui Lucy. 

— Prinţesă, îl corectă ea, întorcîndu-i zîmbetul. 

— Pacoste, zise băiatul de la vîslă. 

Jack îl privi. În felul lui bosumflat, Thorgil era destul de arătos. 
Avea ochi albaştri şi părul i-ar fi fost la fel de auriu ca al lui Lucy, 
dacă n-ar fi fost atît de murdar. Jack îşi dădu seama că toţi berserkerii 
erau murdari din cap pînă-n picioare. Încălţările lor răspîndeau un 
miros de mortăciune, iar blănurile de oaie puţeau a transpiraţie. Lucy, 
cu rochiţa ei albastră precum cerul, părea o floricică scăpată într-o 
cocină de porci. 

Cum s-o ajute? El, Jack, putea încerca să înoate pînă la țărm, dar 
cum s-o lase de izbelişte? Se prea putea ca Olaf Sprîncenatul să se lase 

convins s-o elibereze, numai că ea nu-i aparţinea şi berserkerii puneau 
mare preţ pe dreptul de proprietate. Se întîmplase deja ca Thorgil s-o 
ciupească, vrînd să vadă reacţia lui Jack, iar Olaf nu intervenise. 

Pluteau spre miazănoapte, pe oceanul cenuşiu, pînă ce, pe la 
jumătatea după-amiezii, ieşi soarele care se înălța, roşu şi umflat, dea- 
supra orizontului, în timp ce ei cîrmiră şi se îndreptară spre țărm. 
De-a lungul malului, Jack zări o pădure deasă şi focuri. Încă două 
corăbii se aflau ancorate acolo. Sosirea lor fu întîmpinată cu urale. 

Cu totul erau vreo patruzeci de bărbaţi şi şapte băieţi. Cei de pe 
țărm îşi fluturau prăzile pe care le obţinuseră — şaluri brodate, coliere, 
chiar şi perechi de încălțări elegante de damă pe care şi le atîrnaseră 
de gît ca pe nişte trofee. Mergeau fuduli de jur împrejur, hohotind şi 
arătîndu-se cu degetul unii pe alţii. Alte prăzi fuseseră întinse pe 
nisip: obiecte de metal, vase, linguri, bucăţi de stofă viu colorate şi 
o cruce împodobită cu pietre scumpe care ar fi putut proveni de pe 
Insula Sfîntă. La marginea pădurii stăteau înghesuiți prizonierii, cu 
picioarele legate. 

Jack fu dus în grupul acestora, dar Lucy fu arătată războinicilor adu- 
naţi ca un trofeu de mare preţ. Olaf o ridică deasupra capului şi tună: 

— Litla valkyrja! 

Apoi o lăsă din nou la pămînt. Cu toți o admirară. Lucy făcu o 
plecăciune, iar ei se înclinară la rîndul lor. Ea începu să bată din 
palme, iar ei rîseră. Dinspre partea ei, era pe deplin cufundată în bas- 
mele cu prințese, dar Jack se simţea teribil de îngrijorat, gîndindu-se 
la adevăratele motive ale preţuirii berserkerilor. 

— E o scumpă, nu-i aşa? zise o femeie slabă, cu ochii plini de 
durere. Am avut şi eu o fată, dar nu aşa frumoasă ca sora ta. 

Ea tăcu, iar Jack ghici ce se întîmplase. Pesemne că fata femeii nu 
fusese îndeajuns de drăguță ca să scape cu viaţă. 

— Fetiţa e sclavă, ca şi noi, zise un bărbat îmbrăcat într-o robă 
zdrenţuită de călugăr. O s-o crească şi-o să aibă grijă de ea, ca de un 
animal pe care-l duci la tîrg, apoi o s-o vîndă. 

— Măcar e în viaţă, zise Jack. 

— Cîteodată ţi-e mai bine mort. 

— Nu, nu-i aşa. 

Călugărul rîse. 

— l-auzi la el! Copilul ăsta are îndrăzneala să le ţină predici celor 
mai bătrîni decît el. Ascultă, băiete. Viaţa lungă nu este decît un prilej 
să te umpli de păcate. Cu cît trăieşti mai mult, cu atît Satana îţi 
şopteşte mai tare la ureche. Sufletul ţi se îngreunează şi, pînă la urmă, 
ajunge în iad. Mai bine mori tînăr, de preferat imediat după botez, şi 
urci la ceruri. 

— Fata mea e în ceruri, zise femeia cu ochii trişti. 

— Păi, ce să zic, n-ai de unde şti, zise călugărul. Chiar şi copilaşii 
foarte mici sînt în stare de rele. 

— Ba ştiu că e în ceruri, răspunse pătimaş femeia. 

— Eu te cred, zise Jack. După părerea mea, totul depinde de un 
lucru — dacă un om vrea sau nu vrea să fie rău. Soră-mea Lucy te 
înnebuneşte uneori, dar o face fără vreun strop de răutate. 

— Omul se naşte stricat, zise călugărul cu vocea spartă. Jack nu-i 
răspunse. Lucrurile astea le spunea tot timpul şi Tata. 

Războinicii se ghiftuiră cu carne friptă pînă ce burţile li se umflară, 
iar bărbile deveniră lucioase de grăsime. Băură şi mied pînă se ameţiră 
de tot. Izbucniră certuri. Mulţi se duseră la culcare cu buza tăiată sau 
nasul însîngerat, dar păreau cu toţii bine dispuşi. Totuşi, Jack observă 
că unii nu luau parte la aceste distracţii. 

Ceata lui Olaf Sprîncenatul îşi făcuse tabăra undeva la o parte. 
Nimeni nu le trăsese, în glumă, vreun pumn şi nici nu le aruncase cu 
nisip în păr. Nimeni nu îi fluierase pentru a-i dojeni. Din cîte se părea, 
oamenii lui Olaf erau mai de soi ca să se amestece în asemenea dis- 
tracţii ieftine. 

Singurul care făcea excepţie era 'Thorgil. Un alt băiat cu părul tuns 
perie trecuse în fugă pe lîngă grupul lor şi aruncase în el cu o piatră. 
Thorgil sărise în picioare cu un strigăt şi o pornise după cel care-l 
provocase. Alergaseră de jur împrejurul taberei de cîteva ori, pînă ce 
Thorgil îl ajunsese din urmă. 

— Haettu! strigase băiatul cu păr scurt. 

— Aldrei! Nei! zbierase Thorgil. 

Ceilalţi ţopăiau în jurul lor, scandînd: 

— Dreptu hann! Dreptu hann! 

— „„Omoară-l, omoară-l““, asta zic, spusese încet călugărul. 

— Le înţelegeţi graiul? întrebase Jack, în timp ce observa cum mult 
mai îndîrjit, Thorgil era pe punctul să cîştige lupta. 

— A, da. Am avut prilejul să le ţin şi predici acestor... animale. 

De-acum, băiatul cu păr scurt încerca să scape, dar Thorgil îl 
trăgea înapoi şi continua să-i care pumni şi picioare cu o sălbăticie 
care-ţi făcea silă. Strigătele războinicilor se schimbară în: „Vog/ 
Hættu!“ 

— Acum spun: „De ajuns! Opreşte-te!“, numai că ea nici nu vrea 
să audă, zise călugărul. 

— Ea? 

Jack tresărise, smulgîndu-se din amorțeala cu care privea lupta 
care devenise foarte urîtă. Thorgil îi trăgea capul băiatului pe spate, 
încercînd să-i rupă gâtul. 

— Oh, da. E fată. 

— Nóg, mîrîise Olaf Sprîncenatul, smulgînd-o pe Thorgil din 
încăierare, cu aceeaşi uşurinţă cu care ar fi ridicat un pisoi de la 
pămînt. Băiatul cu păr scurt se furişase în patru labe de la locul luptei. 
Ceilalţi se risipiseră. 

— Ca să vezi, spusese călugărul. De obicei, Olaf lasă lupta să con- 
tinue pînă la sfîrşit. 

Uriaşul se întorsese cu paşi mari la locul său de pe plajă, ţinînd-o 
pe Thorgil strîns la subsuoară. 

— Cum să fie fată? se întrebase Jack. Mai cunoscuse el fete 
supărăcioase în sat, dar nici una dintre ele n-ar fi sărit să ia parte la o 
asemenea luptă sălbatică. De fapt, nici măcar vreun băiat n-ar fi 
îndrăznit. 

— E o fecioară războinică, zisese călugărul. O blestemăţie micuță, 
care, cu siguranţă, o să se prăjească pe vecie în Iad. Încearcă să intre 
pe sub pielea lui Olaf, aşa că sare la bătaie de două ori mai repede 
decît bărbaţii din ceata lui, care nu-s nici ei nişte pămpălăi. 

Călugărul îşi aţintise privirile asupra cetei de războinici, privindu-i 
cu atenţie. De-acum, majoritatea lor se prăbuşiseră pe nisip, beţi morţi. 
Numai oamenii lui Olaf îşi aşternuseră bucăţi de pînză pe care se 
întinseseră cum se cuvenea. 

Culcuşurile lor formau cele patru laturi ale unui pătrat, de parcă şi în 
somn se aşezaseră în poziţie de luptă. În mijloc dormea Thorgil, iar 
lîngă ea, pe o pătură, Lucy, care avea o pemă adevărată sub cap şi o cuver- 
tură frumos brodată, pesemne, furată de pe altarul vreunei biserici. 

— Ce înseamnă brjostabarn? întrebase Jack. 

— Ce întrebare ciudată, îi răspunsese călugărul. 

— Aşa i-a spus Olaf lui Thorgil. 

— Aha, încuviinţase călugărul cu un aer sumbru, înţelegînd despre 
ce era vorba. Înseamnă „copil de ţiţă“. Îi spune aşa ca s-o înfurie. Aşa 
le place oamenilor din miazănoapte să-şi omoare timpul. 

— Dar... şi Jack se oprise să-şi aducă aminte cuvîntul, kettlingak- 
lor ce înseamnă? 

Călugărul zîmbise amar. 

— Înseamnă „zgîrietură de pisică“. Aşa spun ei loviturilor care te 
lasă lat. Înţeleg că ai încasat şi tu una. 

— Da, spusese Jack. 

— Nu pare să-ţi fi lăsat vreo urmă. Crede-mă, n-ai vrea să vezi cum 
poate cu adevărat să te zgîrie o pisică. 

Spunînd acestea, călugărul se cufundă în gîndurile sale şi tăcu. 
Jack rămăsese cu ochii la focurile care sclipeau, la războinicii întinşi 
pe jos şi la oamenii lui Olaf care dormeau înşiruiţi ordonat. 

Prizonierii erau păziţi de trei bărbaţi cărora nu li se îngăduise să 
bea. Nu puteau să scape. În plus, se gîndise Jack, în timp ce se întinse 
pe pămîntul rece şi umed, nu putea pleca fără Lucy. Şi nu avea cum 
s-o scoată din locul acela înconjurată de ceata lui Olaf. 


Rămaseră pe plajă timp de cîteva zile. Corăbiile plecau şi se 
întorceau încărcate de pradă. În cele din urmă, după ce războinicii 
adunaseră cît puteau să ducă, plecară cu toţii spre miazănoapte. 

Era un trai foarte greu. Jack şi ceilalţi prizonieri erau legaţi fedeleş, 
ca nişte găini gata de pus la copt. Zăceau cu faţa în sus şi nu puteau 
decît să privească cerul, simțind apa rece care băltea sub spinările lor. 
Corăbiile luau permanent apă. Pe rînd, prizonierii erau dezlegaţi şi 
puşi să scoată apa cu găleţile şi s-o arunce peste bord. Cînd îi veni rîn- 
dul, Jack observă cu groază că marea era cît pe ce să se reverse 

înăuntru. Corabia era atît de încărcată încît fie şi un balot de stofă în 
plus i-ar fi putut trage la fund. 

„Asta-i fată“, se gîndea el, privind-o pe furiş pe Thorgil. De-acum 
pricepuse că vîsla ei era de fapt cîrma cu care corabia se ţinea pe 
drumul cel bun. Nici n-ar fi putut să mînuiască o vîslă adevărată. 
Jack încercă să şi-o imagineze îmbrăcată în rochie, dar nu izbuti — 
era o fiinţă prea grosolană. Cînd bărbaţii îşi aruncau insulte unul 
altuia, ea îi întrecea pe toţi în răutate. Cînd scuipau şi trăgeau vîn- 
turi, li se alătura. 

Una peste alta, era făptura cea mai scîrboasă — bărbat sau femeie — 
pe care o văzuse Jack în viaţa lui. Tot timpul trebuia să intervină între 
ea şi Lucy, căci cea mai mare bucurie a lui Thorgil era să provoace 
durere. Nu ajunsese chiar să o lovească pînă la sînge, dar braţele lui 
Lucy erau pline de vînătăi din pricina ciupiturilor. 

Jack rămăsese uimit de modul în care fetiţa reuşea să-şi păstreze 
buna dispoziţie. De-acum trebuia să-şi fi dat seama că nu se îndrep- 
tau spre nici un castel. Măcar trebuia să i se fi făcut dor de Mama şi 
Tata. Totuşi, Lucy îşi revenea după fiecare ciupitură, se ştergea la ochi 
şi îl căuta pe Olaf. Îi dădea tot felul de porunci, ca şi cum ar fi fost 
ogarul ei preferat, şi chiar dacă uriaşul nu-i dădea ascultare, Lucy 
pretindea că i-a dat. Era ceva ciudat şi neliniştitor în acelaşi timp. 

Olaf nu era un tovarăş de încredere. Împărţea cu uşurinţă pedepse 
în stînga şi în dreapta, spărgînd dinţi sau rupînd cîte o coastă, dacă-i 
venea cheful. Văzînd-o pe Lucy împreună cu monstrul, Jack se simţea 
scîrbit, dar n-avea ce să facă. 

În cea de-a treia zi izbucni o furtună. Corabia se legăna înspăi- 
mîntător şi valurile se revărsau peste bord. Toţi prizonierii trudeau din 
răsputeri să scoată apa, în timp ce vîslaşii se chinuiau să ajungă la 
țărm. Femeia cu ochii trişti se prăbuşi. De la bun început se văzuse că 
nu era prea puternică. Olaf o târîi la o parte şi, cu o mişcare agilă care-l 
făcu pe Jack să strige de groază, îi tăie gîtul şi o aruncă peste bord. 

Jack şi ceilalţi îngheţară. Apoi se reapucară de treabă, cu şi mai 
mult spor, înainte ca Olaf să-i observe. Chiar şi aşa, ţărmul rămînea 
înfricoşător de departe. Vîntul îi împingea înapoi şi, la fiecare trei 
lungimi de vîslă parcurse, dădeau înapoi cu două. Thorgil stătea 

agăţată de cîrmă, cu un aer îndîrjit. Marea încerca să i-o smulgă din 
mînă, dar ea strîngea din dinţi şi se lupta din răsputeri. 

— Îngerii să te ducă lîngă fiica ta, şopti călugărul în timp ce trudea. 
Fie ca timpul pe care-l vei petrece în purgatoriu să fie scurt. 

Se ruga pentru sărmana femeie ucisă. Pe chipul lui Jack, lacri- 
mile se amestecau cu picăturile de ploaie. Nici nu-i ştia numele, iar 
chipul ei deja începuse să i se şteargă din memorie. „Fie ca forţa 
vitală să te ţină în palma sa“ se gîndi Jack, repetînd cuvintele pe care 
le învățase de la Bard. „Fie să te întorci odată cu soarele şi să te naşti 
din nou în lume.“ 

Tatii nu i-ar fi fost pe plac să audă asemenea rugăciune. l-ar fi tras 
o bătaie soră cu moartea, dacă l-ar fi auzit rostind-o. Dar lui Jack i se 
părea un lucru bun şi firesc să invoce două religii, în caz că una sin- 
gură n-ar fi fost de ajuns. 

Lucy era înghesuită între baloturile de piei şi de pînză. Jack o auzea 
plîngînd, pe deasupra zgomotului furtunii, care se înteţise într-atât încît 
nici nu mai putea vedea pupa corabiei. Încercă să nu se mai gîndească 
la sărmana femeie moartă. Datoria lui era să aibă grijă ca Lucy să nu 
păţească la fel — asta dacă nu se înecau amîndoi. De-acum, nu se mai 
simţea cuprins de groaza din primele zile de captivitate. În schimb, îl 
copleşise o nefericire profundă şi tăcută, ca a unui cal de povară. 

Olaf trecea de la un capăt al corabiei la altul, împărțindu-le oame- 
nilor monede. 

— Acum Chiar că am păţit-o, mormăi călugărul. 

— Ce face, îi plăteşte? întrebă Jack, care era atît de stors de puteri 
că nici nu mai simţea durerea. 

— Le dă aur ca să nu ajungă cu mîna goală în palatul zeului mării. 
Satana o să le ia aurul din mîini şi o să-i tragă drept în iad, zise 
călugărul, zîmbind strîmb. 

„Ar fi bun acum focul iadului, măcar o flăcăruie, acolo“, se gîndi 
Jack. Din cauza frigului se mişca stîngaci, iar găleata cu care scotea 
apă îi tot aluneca din mîini. Era atît de obosit că începuse să vadă pete 
de culoare în faţa ochilor. Gîndul că ar putea leşina îl îngrozea. Dacă 
leşina, murea. 

— Land fyrir stafni! strigă cineva. Perdeaua de ploaie se subție o 
clipă, permițîndu-le să vadă că, într-adevăr, erau aproape de țărm. 

Putin mai tîrziu, Jack simți cum chila corabiei dă de nisip. Vislaşii 
săriră peste bord şi traseră corabia printre valuri, aducînd-o în sigu- 
ranţă pe țărm. 


Zăceau pe mal, ca nişte şobolani înecaţi. Nimeni nu mai avea 
putere să se mişte, nici măcar berserkerii. Trăseseră corabia pe țărm, 
cît mai departe de valuri, apoi se prăbuşiseră. Jack reuşi să ajungă la 
Lucy şi o luă în braţe. Marea mugea, vîntul vuia şi ploaia cădea neîn- 
cetat. Pe corabie erau piei unse cu seu care puteau fi folosite ca 
adăposturi, dar nici unul nu se mişcă să le scoată. 

La un moment dat se lăsă întunericul. Cînd ajunseseră la țărm, 
soarele aproape că apusese. Jack o simţi pe Lucy tremurînd şi încercă 
să-i sape o groapă în nisip. Măcar aşa se putea apăra cît de cît de frigul 
care devenea din ce în ce mai pătrunzător. Se ridică. Cîţiva război- 
nici — printre care şi Olaf — îşi reveniseră îndeajuns pentru a se ridica 
în picioare. Cu glas puternic, începură să dea porunci, însoţindu-le cu 
lovituri de picior. Încet, cu mare greutate, prizonierii se ridicară şi ei. 
Cei care nu puteau s-o facă fură tîrîţi, fără nici un fel de menajamente, 
pe un teren aflat deasupra nivelului la care ajungea fluxul. 

De-acum se întunecase aproape de tot. Jack simţi cum cineva îi 
lega gleznele cu o frînghie. Fu dus lîngă ceilalţi şi priponit la un loc 
cu ei, dar, din fericire, Lucy rămase lîngă el. O luă din nou în braţe şi, 
spre marea sa uşurare, simţi cum cineva întinde deasupra lor o blană 
unsă cu seu. Pesemne că berserkerii n-aveau de gînd să-şi piardă prada 
din cauza vreunei boli. 

— Hai, hai, murmură Jack, în timp ce Lucy tot tremura; băiatul îşi 
simţea gîtul uscat, după ce încercase să se facă auzit prin zgomotele 

— De ce nu mă duc la castel? întrebă ea, clănţănind din dinţi. 

Jack rămase uimit. Cum de credea încă în povestea asta? Tăcu, 
neştiind ce să-i răspundă. Lucy începu să plîngă. 

— Le-am spus şi le-am tot spus. Dar nu mă ascultă. 

— Iubito, ăştia nu-s cavaleri. 

— Ba da, ba da. Unii răi. 

Jack îşi muşcă buzele şi se hotărî să-i spună adevărul. 

— Sînt neguţători de sclavi. 

— Nu-mi spune asta! se rugă Lucy. Nu vreau s-aud. 

— Trebuie să ne obişnuim cu gîndul, iubito. Sîntem sclavi. 

— Nu vreau s-aud! 

Ea suspină pînă ce-şi pierdu toate puterile. Se agăţă de Jack, 
tremurînd şi gemînd. Băiatului nu-i venea în minte nici o cale de ao 
ajuta. Apoi, spre marea lui mirare, Lucy spuse, cu un glas aproape 
liniştit: 

— Ştiu că ăştia nu-s cavaleri. Am văzut cum... cum a murit femeia 
aia, sărmana de ea. Ştiu că Thorgil mă urăşte şi... probabil că o să mă 
omoare. Atunci o să mă duc în ceruri, nu? 

— Sigur că da, zise Jack cu un nod în gît, venindu-i să plîngă. 

— Asta-i bine. Dar pînă atunci, nu vreau să mă gîndesc la ce-o să 
fie. Nu înţelegi că nu pot să trăiesc ştiind ce m-aşteaptă? 

Şi Jack înţelese. Lucy era ca Tata. Tata era aşa de nefericit din pri- 
cina piciorului schilod că trebuia să inventeze poveşti. Lucy era dis- 
trusă pentru că fusese luată de lîngă toţi cei pe care-i cunoştea. La fel 
şi Jack, numai că el era mai mare, putea să îndure. Lucy era gata să-şi 
piardă minţile, şi singurul lucru care o mai putea ajuta era pojghiţa 
subţire a unei iluzii. Pe dată, luă o hotărîre. 

— De cele mai multe ori, prinţesele trec prin tot felul de peripetii 
înainte să ajungă la castelele lor, zise Jack. 

— Da, groaznice, uneori, zise Lucy, căscînd şi ghemuindu-se mai 
aproape. 

— Sînt prinse de căpcăuni şi uneori lăsate ca hrană pentru dragoni. 
Îţi poţi închipui vreun lucru mai groaznic decît să fii legată de un 
copac în faţa unei peşteri adînci şi întunecate? 

— Din care iese fum, completă Lucy, cu vocea din ce în ce mai 
adormită. 

— Fum negru, înecăcios, urit mirositor. 

— Dar întotdeauna apare un cavaler care le salvează. 

— Da, întotdeauna, zise Jack, clipind ca să-şi oprească lacrimile. 

Mina lui Lucy, care îl apucase de haină, se desfăcu. În scurt timp 
o auzi sforăind uşor, ca un bebeluş. 

Să nu plîngă. Să nu plîngă. Lucy nu-l avea decît pe el; trebuia să 
o apere. Jack îşi pipăi gîtul. Runa de apărare răspîndi un val de căldură 
peste mîna şi braţul lui. La urma urmei, nu era un lucru rău să aibă 
grijă de Lucy. Era mult mai bine decît dacă n-ar fi avut pe nimeni. „Ce 
ciudat“, îşi spuse Jack. Nu avea mai multă putere de a-şi hotărî soarta 
decît un cîine legat de lanţ, dar faptul că avea grijă de Lucy îl făcea să 
se simtă... oarecum... puternic. 

„Aş vrea să fie aici Bardul, să-mi explice“, se gîndi Jack. Oftă şi 
se pregăti pentru noaptea cea lungă, în timp ce ploaia răpăia peste 
blănurile unse de deasupra capetelor lor. 


Capitolul 12 


TĪRGUL DE SCLAVI 


Se odihniră o zi, apoi plecară mai departe, navigînd de-a lungul 
coastei spre miazănoapte. Împrejurimile deveniră din ce în ce mai 
sălbatice. Prin aceste locuri erau puţine sate, care, cu toatele, se 
înfipseseră adînc în pămîntul stîncos, de parcă se aşteptau să fie luate 
de vînt. 

Marea era încă învolburată, deşi ploaia se oprise şi ieşise chiar şi 
soarele. Prizonierii lucrau în schimburi să scoată apa din corabie, o 
corvoadă care nu se mai sfîrşea. Cînd şi cînd, Jack zărea turnuri 
rotunde, ridicate pe vîrfurile dealurilor din depărtare. Erau singuratice 
şi oarecum amenințătoare. Nu văzu nici un om în preajma lor. 

— Astea sînt fortărețele picţilor, zise călugărul posomorit. 

Jack mai văzuse oameni din neamul picţilor. Veneau din cînd în 
cînd pe drum, în satul lor, ca să cumpere mîncare dînd în schimb 
obiecte din fier. Erau un neam de oameni scunzi şi secretoşi, acoperiţi 
din cap pînă în picioare de desene albastre despre care lumea zicea că 
sînt de neşters. Asta le dădea o înfăţişare fantomatică — ei se puteau 
topi în umbra înşelătoare a pădurii la fel de uşor ca animalele sălba- 
tice. Nu văzuse niciodată mai mult de doi sau trei la un loc. 

— Sînt mulţi la număr? întrebă Jack, nu fiindcă asta l-ar fi intere- 
sat în mod deosebit, ci mai degrabă ca să-şi omoare timpul. 

— Nu ştie nimeni, zise călugărul. Ei se arată numai în zori şi la 
apus, dar la amiază se ascund. Unii spun că lumina soarelui le slăbeşte 
puterile. Totuşi sînt războinici de temut. 

Jack privi turnurile cu interes, căutînd să vadă vreun firicel de fum 
sau vreo altă urmă de viaţă. Dar pe dealuri nu se mişca nimic, în afara 
umbrelor norilor care se alergau pe cer. 

De cînd cu furtuna, Jack simţea că i se luase de pe umeri o povară. 
Nu că situaţia lui s-ar fi îmbunătăţit. Se îndepărta din ce în ce mai mult 
de casă, dar aerul mării părea plin de speranţe. De-acum înţelegea 
mişcarea valurilor şi modul în care corabia le răspundea. Nu-i mai era 
frică. De fapt, începea chiar să-i placă. Era minunat să călătorească 
atît de repede. 

— Pad er gott. Pú ert hrifinn af sjónum, mormăi Olaf din spatele 
lui. Fără să vrea, Jack clipi din ochi de spaimă. 

„E bine. Îţi place marea“, îi spusese uriaşul. Jack începea să înţe- 
leagă din ce în ce mai mult graiul oamenilor de la Miazănoapte; era 
ca şi cum s-ar fi uitat într-un ochi de apă tulbure. Odată ce te obişnuiai 
cu tremuratul undelor, imaginea se limpezea. 

— Mer likar hann, răspunse Jack. Îmi place. 

Uriaşul păru mulţumit de răspuns şi profită de ocazie ca să-l mai 
înveţe pe Jack cîteva cuvinte. 

— Skip, zise el, arătînd spre corabie. Vigamenn — şi-i indică pe 
războinici. Brjostabarn. Ha! Ha! Ha! Ha! adăugă, aţintindu-şi dege- 
tul spre Thorgil, care scrişni din dinţi. 

După furtună, chiar şi ea părea schimbată. N-o mai chinuia atît de 
des pe Lucy, şi-şi petrecea vremea privind fix către mare. Nu prea se 
mai amesteca în concursurile de rîgîit şi tras vînturi care le plăceau atât 
de mult berserkerilor. Dacă cineva i-ar fi cerut părerea, Jack ar fi spus 
că e nefericită. 

„Dar de ce Dumnezeu să fie nefericită?“, se întreba Jack. Era printre 
oameni din neamul ei, mergea acasă. Părea oarecum firesc ca o brută 
cum era Thorgil să devină mai drăguță cînd era tristă. 

Într-o bună zi, ocoliră un promontoriu şi intrară într-un golf larg. 
La capătul lui se afla un oraş mare şi un doc bine construit. Celelalte 
corăbii ale berserkerilor, de care fuseseră despărțiți în timpul furtunii, 
ajunseseră deja. Cînd Olaf se ridică şi suflă în cornul de luptă, se 
auziră urale. Corabia alunecă spre locul de ancorare la fel de uşor ca 
o pasăre care zbura în cuib. De pe mal li se aruncară frînghii şi 

începură întreceri de forţă, în cursul cărora unii războinici erau traşi 
peste bord, apoi se urcau la loc, dornici să mai încerce o dată. 

Revederea era atît de veselă, încît Jack aproape că uită de propria 
situaţie. Apoi însă, văzu o mulţime de alţi prizonieri, legaţi fedeleş şi 
întinşi pe țărm. Şi el era prizonier. Şi Lucy. N-aveau motive de 
bucurie, nici unul nici altul. Pesemne că acesta era locul în care urma 
să fie vînduţi. Părea o aşezare îndeajuns de mare. 

Prizonierii lui Olaf fură conduşi cu forţa lîngă ceilalţi şi lăsaţi să 
aştepte, toată ziua, în timp ce războinicii sărbătoreau sosirea. Oamenii 
din partea locului veniră să se holbeze la ei. Unii îl împunseră cu 
degetul pe Jack şi-l siliră să se ridice şi să se învârtă pe călcîie. Îi cer- 
cetară dinţii, îi deschiseră larg pleoapele, ca să vadă (ghici el) dacă 
avea vreo boală. Dacă n-ar fi fost legat, probabil că i-ar fi aruncat şi 
bețe, punîndu-l să le aducă. 

Numai că era legat. Odată ajunşi aici, prizonierii puteau evada, aşa 
că erau bine păziţi. Lucy era singura care fusese ferită de insultele 
cumpărătorilor. În sfârşit, în faptul serii, la marginea oraşului ajunse o 
nouă ceată. 

Era greu de spus cîţi erau la număr. Umbrele lungi şi albastre ale 
caselor se întindeau pe pămînt, pînă ce întîlneau tenebrele serii, la 
poalele unei pădurici. În această zonă întunecoasă apărură, rînd pe 
rînd, nişte oameni. Pe corpurile lor păreau că se încolăcesc corzi de 
viţă; ai fi zis că pădurea însăşi se trezea la viaţă. Lui Jack i se zbîrli 
părul pe ceafă. 

Oamenii se apropiară cu grijă, în tăcere, ca o turmă de cerbi. 
Atunci observă Jack că erau complet dezbrăcaţi — de fapt, singurul lor 
acoperămâînt erau motivele neregulate, albastre, pictate direct pe piele. 

— Picţii, şopti el. Nu semănau cu neguţătorii timizi pe care-i văzuse 
în satul lui; arătau încrezători, din pricina numărului lor mare, şi pute- 
rile le sporeau odată cu lăsarea întunericului. Picţii se înghesuiră toţi 
odată în jurul prizonierilor, ciupindu-i ca să vadă cît erau de graşi. 

— Hæaettið! strigă un berserker. Gata! O dată în viaţă, Jack se simţi 
recunoscător pentru prezenţa lor acolo. Războinicii îi împinseră pe 
picţi la o parte, iar Olaf Sprîncenatul ieşi în faţă să-i înfrunte. 

— Ekki núna’! tună el. Nu acum! 

„Nici altădată“, se gîndi Jack, cu inima bătînd să-i spargă pieptul. 

— Farið! Plecaţi! 

Şuierînd printre dinți, picţii se retraseră. Acum erau acolo, la mar- 
ginea drumului, iar o clipă mai tîrziu dispăruseră înapoi în pădure. 

Orice soartă era de preferat aceleia de-a fi cumpărat de vreunul 
dintre ei, se gîndi Jack, cuprins de panică. Mai bine muncea ca sclav 
într-o mină de plumb, căra pietre sau aduna bălegar pînă la sfîrşitul 
zilelor, decît să-l ia cu ei picţii. 

De-acum, Olaf le porunci oamenilor săi să-i curețe şi să-i aranjeze 
pe prizonieri. Îi cufundară în apă rece ca gheaţa, le spălară părul cu 
săpun urît mirositor, apoi îi aliniară, uzi leoarcă, să se usuce la căldura 
focurilor de tabără care trosneau vesel. Le dădură de mîncare felii 
mari de pîine pe care întinseseră o fiertură gustoasă de carne. 

Mai bine de-atât, Jack nu mîncase de săptămîni întregi. O dădu pe gât 
şi-şi linse degetele, căutînd să nu piardă nici o picătură. Burdufurile de 
cidru trecură din mînă în mână şi fiecare bău pe săturate. În cele din urmă, 
umflat de mîncare şi ameţit, Jack se întinse pe jos alături de ceilalţi. 

„„Parc-aş fi un animal de povară“, se gîndi el, în timp ce mîncarea 
grea i se învărtejea în stomac. „Nici nu mi-am spus rugăciunea. N-am 
dat nimic ca jertfă spiritelor vieţii. M-am îndopat ca un porc pus la 
îngrăşat şi hrănit cu mere.“ 

Se ridică în picioare şi privi scînteile împroşcate de focurile de 
tabără. Încercă să cheme spiritele vieţii, dar era prea obosit şi cu burta 
plină. „M-am transformat într-un adevărat sclav“, se gîndi el nefericit, 
în timp ce adormea. 


În oraş era zi de tîrg. Fermierii aduceau coşuri cu mere şi napi. 
Brutarii scoteau la vedere tăvi cu pîine fierbinte, care mirosea ade- 
menitor. În alte coşuri erau înşiraţi puii, iar caii, caprele şi porcii erau 
plimbaţi de colo-colo, pentru a putea fi cercetaţi de cumpărători. Însă 
lucrul cel mai important, care pesemne nu se întîmpla prea des, era 
tîrgul de sclavi. 

Prizonierii fură împărţiţi pe grupuri — tinerii, bărbaţi şi femei, apoi 
cei mai în vîrstă, precum şi un grup special alcătuit din femei însărci- 
nate. ,„ Tveir á verði eins“, striga Olaf. Doi la preţ de unul. De vînzarea 

propriu-zisă se ocupa un prieten de-al lui Olaf pe nume Sven 
Răzbunătorul, care ştia mai multe limbi. 

Copii nu mai erau în afară de Jack. Lucy nu fusese inclusă în grup, 
dar el nu-şi dădea seama de ce. „Doamne, să nu ne despartă!“, se ruga 
Jack. Un cuplu, soţ şi soţie, cu înfăţişare plăcută şi veselă, păreau 
foarte interesaţi de el şi-l răsuciră într-o parte şi în cealaltă cu 
admiraţie. Apoi însă soţia spuse ceva, iar soţul ridică din umeri şi trecu 
mai departe, către locul în care se aflau adulţii. 

După cît se părea, copiii nu erau prea folositori. Jack prinse cîteva 
frînturi de conversatii. El nu ştia nici ersa, nici latina, dar unii săteni 
vorbeau în saxonă. Copiii erau pricăjiţi şi se îmbolnăveau uşor. Să 
cumperi unul însemna să arunci banii pe ceva care, de cum ajungeai 
cu el acasă, cădea la pămînt şi se prăpădea. 

Încet-încet, toţi prizonierii fură vînduţi şi plecară cu noii stăpîni. 
Cei mai puternici primii, apoi femeile însărcinate, apoi cei mai în 
vîrstă sau cu sănătatea mai şubredă care, însă, compensau aceste lip- 
suri prin experienţă. Unul era cîrpaci, altul ştia să dreseze caii, iar o 
bătrînă cu înfăţişare fragilă ştia să gătească şase feluri de terci şi, în 
plus, să facă bere. 

Erau totuşi şi unii respinşi. Doi bărbaţi aveau spatele plin de cica- 
trice, un semn sigur că erau scandalagii. O femeie avea un picior 
strimb — văzînd-o, Jack îşi aminti cu durere de Tata. Alta scuipa pe 
oricine se apropia. Cît despre călugăr, nimeni nu încercă măcar să 
ofere vreun preţ. Jack auzi un bărbat spunînd că un călugăr putea să 
te blesteme şi să facă să ţi se acrească tot laptele din casă. 

La sfîrşitul zilei, aceştia erau singurii rămaşi. În sfîrşit, apăru şi 
Thorgil cu Lucy. Fecioara războinică se aşeză pe jos, ca să-şi taie 
unghiile de la picioare cu un cuţit foarte ascuţit, iar Lucy fugi lîngă 
Jack şi se lipi de el. Cu toate că se bucura să-şi revadă sora, el îşi aminti 
de picţi. Soarele aproape că apusese şi ştia sigur că se vor întoarce. 

Tîrgul se golea, iar cei mai mulţi localnici plecară acasă; rămaseră 
doar cîţiva care vindeau animale mai jigărite. Cu toţii priveau pîlcul 
de copaci cu mare atenţie. Deodată, umbrele tresăriră, iar Jack o apucă 
pe Lucy de mînă. Olaf şedea în faţa focului, aşteptînd. 

Era limpede că uriaşului nu-i erau pe plac bărbaţii pictaţi, dar el 
se afla acolo pentru a scoate un profit. Picţii se apropiară tiptil din 
pădure, aducînd cu ei o grămadă de arme şi de podoabe, care 
zdrăngăneau în saci. Le întinseră pe jos în faţa focului. 

— Pe plozii trolilor, murmură Thorgil, în ochii căreia sclipea o 
lumină stranie. 

Jack era silit să recunoască faptul că armele erau într-adevăr fru- 
moase. Erau împodobite cu desene stranii, cam ca modelele de pe 
pielea picţilor. Podoabele — ace, broşe, cercei şi brățări — erau mai 
meşteşugite decît te-ai fi aşteptat, pentru asemenea făpturi sălbatice. 
Poate că nu erau chiar aşa răi, la urma urmei, se gîndea Jack, dar 
privind în ochii lor ameninţători îşi dădu seama că nu se putea aştepta 
la nimic bun din partea unui asemenea neam. 

Picţii cercetară prizonierii. Nu păreau interesaţi nici de cicatricele 
de pe spatele bărbaţilor, nici de şchiopătatul primei femei. Cînd 
cealaltă începu să strige la ei, se dădură puţin înapoi, dar se întoarseră 
de îndată, zîmbind tainic. lar de călugărul cel îndesat erau vădit 
încîntaţi. ÎI ciupiră pe tot corpul, scoţînd strigăte şi şuierînd printre 
dinţi. Sven Răzbunătorul traduse şi fixă un preţ pentru tot grupul. 

Apoi veni rîndul lui Jack şi al lui Lucy. 

Un pict vînjos, cu o barbă încîlcită şi cu sprîncene stufoase se 
apropie de ei să-i cerceteze. Părea să fie chiar conducătorul cetei. El 
pipăi părul blond al fetei şi-i admiră picioarele şi mîinile micuţe. 

Jack îşi strînse pumnii, arzînd de dorinţa de a-i trage un cap în stomac. 

Şeful picţilor zimbi şi scoase o armă pe care nu o arătase încă. Era 
o sabie minunată, cu un dragon incrustat de-a lungul lamei străluci- 
toare. Mînerul era din lemn de culoare întunecată, suflat cu aur. 
Thorgil rămase cu gura căscată. 

— Tu hotărăşti, zise Olaf cu glas scăzut. 

— Da, zise Thorgil, cu aceeaşi sclipire ciudată în ochi. 

— Dacă păstrezi fata, i-ai face mare plăcere reginei. Şi mie, de 
asemenea. 

— Știu! se răsti Thorgil şi luă minunata sabie, întorcînd-o pe toate 
părțile, în lumina tremurătoare a focului, şi urmărind cu degetul con- 
turul dragonului. 

— Frumuşică lucrătură. Nu-i prea solidă, da-i drăguță, comentă 
Olaf. 

— Bine! Bine! Ştiu ce vrei să fac, strigă Thorgil, aruncînd sabia şi 
apucînd-o pe Lucy de păr, ca s-o tragă la o parte. 

Şeful picţilor puse sabia la loc în desagă şi scoase un pumnal mic 
şi prăpădit. Arătă spre Jack, care-şi dădu seama că, în mod limpede, 
el nu valora prea mult. 

— Cred că glumeşti! zise Olaf. 

Pictul scoase şi un ac gros, făcut dintr-un metal închis la culoare. 

— Aşa-i mai bine, zise uriaşul. 

Se tot tocmiră aşa, pînă ce atît pumnalul, acul, cît şi un inel subţire 
de cupru se aflau întinse pe nisip. Olaf ridică mîna, gata să încheie 
tîrgul. Îl privi pe Jack, ca şi cum s-ar fi socotit dacă putea obţine 
mai mult. 

„Nu! Nu!“ se gîndi Jack. Era pe punctul de a fi despărţit de Lucy, 
nevoit să plece cu ăia în pădurile lor întunecoase şi în fortărețele tăcute 
de pe dealuri. Şi dintr-odată îşi dădu seama că înţelesese tot ce spu- 
sese Olaf pînă atunci. 

De cîteva săptămîni nu făcea altceva decît să asculte şi să traducă. 
Limba oamenilor din Miazănoapte nu era atît de diferită de a lui, 
numai că-i fusese frică să vorbească. Îi fusese frică să nu rîdă cineva 
de el. Ce prostie! 

— Nu mă vinde, spuse. 

Olaf lăsă mîna în jos. 

— Ce? 

— Am zis nu mă vinde. 

Olaf Sprîncenatul chicoti. 

— Şi, mă rog, de ce nu? 

Jack îşi scotoci disperat mintea, încercînd să găsească o soluţie. 
Nici prin gînd nu-i trecea să se roage. Berserkerii urau smiorcăielile. 
N-avea nici o înzestrare cu care să se mîndrească, decît aceea de a 
prinde oi. Sau, stai puţin! Avea un talent. Nu ştia dacă asta putea 
impresiona un berserker, dar ştia să cînte. 

Fără să mai stea pe gînduri, le cîntă un descîntec pe care-l învățase 
de la Bard. Era în saxonă, dar n-avea ce face. Putea să-l traducă Sven 
Răzbunătorul. 


Iată desciîntecele pe care le ştiu. 

Nu le mai ştie nici un om de viță nobilă, şi nici o femeie. 
Primul se numeşte „ajutorul“ — mă ajută cînd sînt la necaz. 
Mă scapă de orice nenorocire. 

Al doilea îmi ține duşmanii la distanţă. 

Cu ajutorul lui, fac săbiile duşmanilor să nu mai taie. 

Și iată-l pe al treilea: Dacă cineva îmi pune lanţuri la picioare, 
Descintecul meu mă va elibera. 

Lanţurile cad de pe trupul meu. 


Olaf părea absolut împietrit de uimire. 

— Ce-a fost asta? Am înţeles eu bine, oare? 

— Un descîntec magic, zise Sven cu glas tremurător. 

— L-am mai auzit undeva, dar nu-mi vine în cap unde, zise Olaf. 
Oare ne poate face vreun rău? 

— N-aş vrea să risc, zise Sven. 

— Eşti bard? îl întrebă Olaf pe Jack. Drept răspuns, acesta cîntă 
primele strofe din Saga lui Beowulf. Era unul din cele mai bune cîn- 
tece pe care le ştia, plin de aventuri şi cu o melodie antrenantă. Glasul 
îi suna chiar bine, se gîndi el, mai bine decît ultima dată cînd îi cîn- 
tase Bardului. 

— Na! la-ţi gunoaiele înapoi! strigă Olaf, trăgînd un şut în pum- 
nalul care sări cît colo, cu un zgomot ca de tinichea. Căraţi-vă de 
îndată, sau o să-mi ascut toporul pe ţestele voastre. 

Picţii îşi adunară cu grijă bunurile. Ameninţările lui Olaf nu-i 
impresionau cîtuşi de puţin, deşi abia dacă erau pe jumătate cît el. 
Unaşul îl luă pe Jack la subsuoară şi porni cu paşi mari spre tabăra 
berserkerilor. Jack îi aruncă o ultimă privire călugărului, zărindu-i 
chipul palid şi nefericit, în bătaia focului. 


Capitolul 13 


OLAF POVESTEȘTE CUM E CU VIAŢA DE APOI 


A doua zi, porniră la drum. Vîntul bătea puternic, umplînd pînzele 
mari, şi-i ducea cu o viteză ameţitoare. Corabia lui Olaf era de departe 
cea mai rapidă şi cu ajutorul vîntului bun le lăsă pe celelalte în urmă, 
pierdute în negura dinspre miazăzi. La stînga lor, ţărmul devenise 
neregulat, plin de golfuleţe şi canale mari, iar marea se colorase într-un 
verde lăptos. Aerul mirosea a proaspăt şi a sălbăticie. În faţa lor se 
împrăştiau stoluri de pescăruşi şi alte păsări marine, precum şi cîţiva 
corbi care, la trecerea lor, îşi luau zborul de pe insuliţele stîncoase. 

— Păsările lui Odin, zise Olaf, arătîndu-i-le. 

Jack încuviinţă. Bardul îi povestise despre asta. Zeul cel cu un sin- 
gur ochi de la Miazănoapte nu ieşea decît rareori din fortăreaţa sa, 
aflată undeva departe. În schimb, slujitorii săi cu pene negre zburau 
peste tot, ca să-i aducă veşti despre războaie, vărsări de sînge şi despre 
alte lucruri care erau pe placul crudului lor stăpîn. 

În apă, la dreapta lor, apăru o movilă cenuşie. Eric Drăgălaşul, un 
ditamai monstrul cu chipul brăzdat de o cicatrice, strigă: 

— Priviţi balena! 

— Întoarce! Întoarce! tună Olaf. Războinicii se grăbiră la vâsle, pe 
care nu le mai folosiseră datorită vîntului prielnic. Porniră în urmărire, 
iar movila cenuşie fugi din faţa lor pînă ce se scufundă în adîncuri. 
Ne-am distrat pe cinste, zise Olaf, întorcîndu-se la locul lui de lîngă 
Jack. Dacă nu eram aşa încărcaţi, aş fi vînat-o. 

— Aia era o balenă? întrebă Jack. Auzise vorbindu-se de aceste 
făpturi, dar nu-şi imaginase niciodată cît puteau fi de uriaşe, văzute 
de-aproape. 

— Chiar aşa, tinere skald, răspunse Olaf, folosind cuvîntul pentru 
bard al oamenilor din Miazănoapte. Trolii călăresc pe spinările lor. Ele 
ne dau fildeş de mare, de bună calitate, şi seu cu care se luminează 
satele în timpul iernii. 

De cînd aflase despre talentele lui Jack, Olaf îşi petrecuse multă 
vreme explicîndu-i diverse lucruri şi învăţindu-l cuvinte noi şi 
meşteşugul poeziei. Uriaşul ştia foarte multe versuri, deşi glasul nu-i 
era nici pe departe dulce. 

— Vreau să ştii toate cuvintele, cînd vine vremea să-mi cînţi imnuri 
de laudă, îi spuse el. 

Jack nu era prea sigur dacă-i plăcea o asemenea atenţie, dar era 
mai bine decît să fi plecat cu picţii. 

Dintre sclavi nu mai rămăseseră decît el şi cu Lucy. Restul pri- 
zonierilor cu ochi trişti fuseseră schimbaţi pe blănuri, vase, unelte de 
metal, leacuri şi saci cu grîne, care se adăugaseră la prada cucerită mai 
înainte. Toți berserkerii se întorceau acasă bogaţi şi fericiţi. Mă rog, 
toți în afară de Thorgil, care zăcea deznădăjduită la locul ei de la pupa. 
Cîteodată se însufleţea îndeajuns ca s-o mai tragă puţin pe Lucy de 
păr, dar, de cele mai multe ori Jack reuşea să-şi apere surioara. Acum 
că ştia că Jack e bard, Olaf era dispus să-i asculte plîngerile. 

Şi ceilalţi berserkeri se purtau cu grijă faţă de el, ca şi cum, nici 
una, nici două, Jack ar fi putut slobozi fulgerele asupra bietelor lor 
trupuri. Nu că nu i-ar fi plăcut să cheme fulgerele să-i prăjească, dar 
nu ştia cum. „Ce n-aş da ca Bardul să mă fi învăţat cum să-i fac pe 
oameni să înnebunească“, se gîndea Jack în timp ce Olaf îi dădea 
înainte cu foloasele fildeşului de mare. „I-aş face pe toţi să sară peste 
bord, ca să-i hăpăie balenele.“ 

— Vreau pîine cu miere, zise Lucy, care stătea ghemuită la ge- 
nunchii lui Jack. 

Învăţase limba berserkerilor chiar mai repede decît el şi o folosea 
ca să le dea tot felul de porunci. Părea foarte încrezătoare în ea, ca o 
adevărată prinţesă, şi numai Jack ştia că nu era departe de a-şi pierde 

minţile. Numai el putea vedea semnele adînci ale disperării. Chipul 
lui Lucy îşi pierduse prospeţimea şi arăta cumva îmbătrînit. Glasul i 
se piţigăise, de parcă era pe punctul să izbucnească în ţipete isterice. 

— Vreau pîine cu miere chiar acum, zise Lucy. 

Olaf rîse şi desfăcu capacul unui coş cu mîncare. 

— Şi dacă nu-ţi aduc, ce-o să faci? o tachină el. 

— O să-i spun fratelui meu să facă să-ţi cadă barba. 

— Taci, zise Jack cu glas scăzut; îi era groază ca nu cumva cineva 
să-i ceară să facă vreo vrajă. 

— Oho! Ce m-am mai speriat, zise Olaf, dîndu-i gustarea pe care 
şi-o dorise. 

— Foarte bine, zise fetiţa; ea linse mierea, apoi începu să roadă 
bucata de pîine, tare ca piatra. 

— Olaf, zise Jack şovăielnic. 

— Şi ţie ţi-e foame? Măi copii, sînteţi mai răi ca o haită de lupi. 

— Nu mi-e foame. 

Jack nu prea ştia cum să deschidă subiectul cu Olaf. De cele mai 
multe ori, bărbatul părea prietenos, dar putea şi să se mînie cumplit. 

— Mă gîndeam că... nu ai nevoie de Lucy. Adică, ea e foarte 
micuță; pot eu să muncesc de două ori pe-atîta, cîntînd imnuri spre 
lauda ta, şi altele asemenea. N-ai putea... n-ai putea să-i dai drumul? 
Adică s-o laşi la vreo mînăstire, unde să poată avea cineva grijă de ea? 
zise Jack repede, văzînd cum Olaf se înroşeşte la faţă. Ţi-aş putea plăti 
cumva. Nu ştiu cum, dar am s-o fac. Te rog... 

Lovitura îl culcă la pămînt, pe o parte, izbindu-l de punte. Urechile 
începură să-i ţiuie, dar îşi dădu seama că Olaf nu-l lovise chiar cu toată 
puterea. Se alesese doar cu o altă zgîrietură de pisoi. Una venită de la 
o pisică adultă l-ar fi trimis drept pe lumea cealaltă. 

— Opreşte-te! Opreşte-te! zbieră Lucy. Nu-ţi dau voie să-mi loveşti 
fratele! Eşti... eşti un findaskitur împuţit! 

Înjurătura îl luă pe Olaf cu totul pe nepregătite. Izbucni în rîs şi în- 
cepu s-o învîrtă pe fetiţă ca într-un dans. Corabia se clătină periculos. 

— Aşa, micuță valkirie, deci sînt o grămadă de bălegar de oaie. 
Pesemne că ai luat ceva lecţii de la 'Thorgil. 

Uriaşul o propti pe un balot de blănuri. Jack se tîrî la picioarele ei. 
Meritase să încerce, numai că acum îşi dădea seama că faptul că era 
bard nu-l apăra de orice. 

Îşi şterse sîngele de la nas cu mîneca. Nu îndrăznea să plîngă. 
Smiorcăitul era lucrul care-i deranja cel mai mult pe oamenii de la 
Miazănoapte. Îşi petrecu braţele în jurul trupului ca să nu tremure. 
Dacă voia să scape cu viaţă, trebuia să-şi ţină firea. 

La un moment dat, Olaf se aşeză la loc pentru a continua lecţia, ca 
şi cum nu s-ar fi întîmplat nimic: 

— Trebuie să înveţi cum vorbim noi despre lucrurile importante, 
zise el. Nu e suficient să spui „corabie“. Asta nu dovedeşte nici un 
respect, aşa că noi o numim „armăsarul mării“ sau „carul oceanului“. 
La fel, sabia nu este doar sabie, ci „şarpele din luptă“ — un nume care-i 
cinsteşte agerimea cu care muşcă. 

— Ea ce-a păţit? întrebă Jack, întrerupîndu-l (căci părea să urmeze 
o discuţie foarte lungă). Se referea la Thorgil, pe care o urmărise cum 
şedea prăbuşită lîngă bordul corabiei de ore întregi. Nu făcuse nici o 
mişcare şi nici nu vorbise. 

Uriaşul îşi puse mîna ştreaşină la ochi şi se uită spre pupa: 

— Cine, brjostabarn? E nefericită pentru că nu a căzut în luptă. 

— Nu înţeleg. 

— Nu a murit. Nu a fost ucisă. 

— Acum Chiar că nu mai înţeleg nimic, zise Jack, privind chipul 
mohorît şi murdar de noroi al războinicei. 

— l-am spus să mai aştepte un pic, zise Olaf. Nu putem să murim 
cu toţii de prima dată cînd plecăm la luptă. Mai devreme sau mai 
tîrziu o să izbuteşti. Dar nu m-a ascultat. Aşa-i ea, posomoriîtă din fire. 

— De ce să vrea să moară? strigă Jack. 

— Numai aşa se intră în Valhalla. Ce, nu ştiai? Aa, dar am uitat că 
tu ai fost crescut creştin. 

Apoi Olaf îi povesti despre tărîmurile în care un om de la 
Miazănoapte putea încerca să ajungă după moarte. Cel mai bun era 
Valhalla, fortăreaţa lui Odin. Acolo, cei mai buni şi mai vrednici îşi 
petreceau toată ziua în lupte grozave, ucigînd şi căzînd ucişi. Pe seară, 
morții înviau şi-şi petreceau apoi noaptea benchetuind cu cei care-i 

omorîseră. Mistreţul fript nu se termina niciodată, iar cupele de mied 
erau mereu pline. Era un loc minunat, dar numai cei căzuţi în luptă 
puteau pătrunde acolo. 

— Unii războinici şi femeile care au murit de o moarte curajoasă 
sînt aleşi de zeiţa Freya să vină în lumea sa, îi explică Olaf. Mie unuia 
mi s-ar părea plicticos. Pe Freya o interesează iubirea, aşa că acolo nu 
e nici o bătaie. Se munceşte la ferme şi se dresează cai. Femeile tes şi 
cos. E ca în viaţa de toate zilele, numai că nu există suferinţă. 

— Mie-mi sună bine, zise Jack. 

— Dacă mori pe mare, ajungi în palatul zeului Aegir şi al soţiei 
sale, Ran, zise Olaf. E un loc bun. Berea e gustoasă şi se mănîncă 
foarte bine, dacă-ţi place peştele. După care navighezi pe mare, pe 
orice fel de vreme, şi nu-ţi mai faci griji că te-ai putea îneca, pentru 
că eşti deja mort. Ca să fii cu adevărat bine-venit, trebuie să-i aduci 
lui Ran o ofrandă. 

— De-asta le-ai împărţit oamenilor aurul cînd era să ne ducem la 
fund, zise Jack. 

— Foarte bine! Deci chiar erai atent, zise uriaşul, încîntat. 

— Dar prizonierii n-au primit nimic. 

— Fireşte că nu. Că doar ei sînt sclavi şi nimic mai mult. 

— Şi sclavii unde se duc? întrebă Jack. 

— În ţinutul lui Hel, zise sec Olaf. 

„Păi nu-i aşa? se gîndi Jack. Nu era de ajuns că luau oamenii în 
robie şi le stricau traiul, dar le mai făceau şi viaţa de apoi un calvar. 
De fapt, Jack nu credea că urma să ajungă într-unul din tărîmurile lui 
Olaf. Bardul îi spusese că oamenii se alegeau cu viaţa de apoi la care 
se aşteptau, aşa că era important să-ţi alegi una bună. Şi-i mai spusese 
că el, Bardul, avea intenţia să se retragă în Insulele Fericiţilor, alături 
de străvechii regi şi regine din Irlanda. 

Uriaşul tăcu şi privi oceanul cu ochii săi albaştri îmblînziţi de 
admiraţie. Era o zi frumoasă, cu valuri nici prea mari, nici prea mici 
şi cu vînt prielnic. Pînza cea mare se umfla deasupra corăbiei încărcate 
pînă la refuz cu pradă. 

Jack observă că Lucy adormise, ţinînd încă în mînă o bucăţică de 
pîine pe jumătate mîncată. Se ridică şi o acoperi cu o blană, apoi 

rămase în picioare, privind îngîndurat în adîncul apei şi dorindu-şi să 
nu-l fi văzut niciodată pe Olaf şi nici echipajul lui ticălos. În acelaşi 
timp, valurile care-i treceau prin faţă îi răscoliră ceva din adîncul 
sufletului. Pieptul i se umplu cu suflarea rece şi tăioasă a vîntului. Era 
minunat să trăieşti. Lumea era frumoasă chiar şi pentru un sclav. 
Soarele era la fel de cald şi aerul la fel de dulce şi pentru el, şi pentru 
Thorgil. Poate chiar mai mult, dacă se uita la faţa ei acră. 

— Tata vorbea mult despre iad!, zise Jack după o vreme. Acolo 
ajungi dacă eşti păcătos. 

— Hel nu e un loc, e un monstru, îl corectă Olaf. Ea îi prinde în 
gheare pe laşi, pe cei care-şi încalcă jurămintele şi pe cei care nu-s 
oameni de onoare. Fortăreaţa ei, lumea de gheaţă, e plină de negură 
şi întunecată. Acolo e mereu frig şi singurul zgomot care se aude este 
foşnetul şerpilor care se tîrăsc printre gheţuri. 

— ladul nostru e fierbinte, dar presupun că asta nu contează, zise 
Jack. E un loc urît, pentru oamenii care nu-ţi sînt pe plac. Tot nu 
înţeleg, de ce Thorgil vrea să moară. 

— Păi, nu m-ai ascultat cu atenţie, zise Olaf. Războinicii trebuie să 
cadă în luptă. Dacă mor de boală sau de bătrîneţe ca orice păstor de 
rînd, sînt consideraţi laşi şi ajung în fortăreaţa lui Hel, la un loc cu 
sclavii. Thorgil şi-a pus în cap să ajungă în Valhalla şi n-o să se simtă 
fericită pînă ce nu izbuteşte. 

Olaf îl trimise pe Jack să scoată apa din corabie, o corvoadă per- 
manentă la care, acum că nu mai aveau robi adulţi, participau şi 
oamenii de la Miazănoapte. Jack muncea alături de Eric Drăgălaşul, 
ale cărui braţe vînjoase puteau ridica de cinci ori mai multă apă ca el. 
Eric fredona fals un cîntec printre dinţii stricaţi. Pe un picior avea o 
cicatrice veche, de parcă îl muşcase vreun animal uriaş. 

Luîndu-şi inima în dinţi — căci ştia că oamenii de la Miazănoapte 
se mîniau repede — Jack îl întrebă: 

— Cum te-ai ales cu asta? 

— CE? întrebă Eric, care-şi pierduse auzul din cauza loviturilor 
încasate de-a lungul anilor şi vorbea mereu foarte tare. 


! Neînţelegerea este cauzată de faptul că hell, cuvîntul pentru „iad“, se pronunţă 
la fel ca numele divinității Hel din mitologia nordică. (n.red.) 

— Cum te-ai ales cu asta? repetă Jack, arătînd spre cicatrice. 

Chipul lui Eric se destinse într-un zîmbet strîmb: 

— MUŞCĂTURĂ DE TROL, răspunse el. 

— Ce... mare e, zise Jack şi, gîndindu-se cît trebuie să fi fost de 
mare botul care produsese o asemenea muşcătură, i se făcuse inima 
cît un purice. 

— NICI VORBĂ, ERA UN AMĂRÎT MITITEL. AM COLŢUL 
LUI AICI, zise Eric, arătîndu-i trofeul care îi atîrna de gît cu un şnur. 
Era un colţ de animal, cam cît cornul unui ţap. Nefiind prea priceput 
la conversaţie, Eric trecu din nou la treabă. 

„Ăştia-s nebuni cu toţii, se gîndi Jack, aplecîndu-se să scoată apa. 
N-aş mai putea să le iau minţile, nici dac-aş şti cum s-o fac. Sînt duşi 
cu pluta de pe-acum, ca şi apucaţii din Valea Lunaticilor. Merită să-şi 
petreacă veşnicia în Valhalla.“ 

În sfîrşit, cele trei corăbii ajunseră la o insulă singuratică, unde se 
afla o mică aşezare. Căsuţele, făcute din chirpici, se ridicau la mică 
înălțime deasupra pămîntului. Păreau nişte moviliţe. „Sau nişte mor- 
minte“, se gîndi Jack înfiorat. 

Aceasta se dovedi ultima oprire, înainte s-o apuce spre răsărit. 
De-acum în larg pe oceanul cenuşiu aveau să fie doar ei şi balenele — 
armăsarii trolilor, cum le spunea Olaf — care să le ţină tovărăşie. 

Războinicii cumpărară apă proaspătă şi peşte uscat. Jack privi pen- 
tru ultima dată pămîntul care rămînea în urma lui. Era sterp şi bătut de 
vînturi, dar departe, înspre apus, se vedea o lumină blîndă, de parcă din- 
colo de marginea mării se afla ceva sclipind. Erau Insulele Fericiţilor, 
unde domneau vechii zei şi unde încă mai locuiau eroii şi eroinele de 
demult. Poate că acolo era şi Bardul, aşezat la umbra unui măr. 

Spre răsărit, în direcţia în care călătoreau, cerul era ca de plumb. 
Nu se vedea nici o lumină. Jack oftă şi pipăi runa de apărare de la gît. 
Pînă acum îşi făcuse bine treaba. Nici el, nici Lucy nu fuseseră ucişi, 
nici nu erau închişi într-unul din turnurile întunecate ale picţilor. 
Fireşte, el era profund nefericit, iar Lucy mai avea puţin şi-şi pierdea 
minţile, dar, pe de altă parte, runa nu le promitea fericirea, ci doar viaţa. 


Capitolul 14 

Nesfîrşita întindere de apă îl înspăimâînta pe Jack. Cu fiecare zi, în 
timp ce înainta, prin pustiul lipsit de orice repere, casa lui rămînea şi 
mai în urmă. Chiar dacă ar fi putut să preia controlul corăbiei, prin 
cine ştie ce vrajă, tot n-ar fi putut să tragă la vîsle sau să mînuiască 
pînzele. N-ar avea cum să se întoarcă. 

Jack se simţea neajutorat, ca o gîză pe o frunză plutitoare. Orice 
accident, cît de mic, putea trage frunza la fund. Cine ştie, din mare 
putea să iasă un şarpe uriaş care să înghită corabia. Olaf se jurase că 
văzuse un asemenea monstru, la venire. 

Lucy privea pustiul cenuşiu de ape cu ochi neliniştiţi. 

— Vreau copaci, zise ea. Vreau să nu se mai mişte. 

— Şi eu la fel, răspunse Jack. Suferea din nou de rău de mare. 

Corabia se clătina în sus şi în jos, întorcîndu-i stomacul pe dos. 
Atunci cînd nu lua valurile direct din faţă se înclina uşor pe o parte, 
făcînd ca apa să se reverse peste picioarele tuturor. De-acum Jack pri- 
cepea de ce corăbiile oamenilor de la Miazănoapte miroseau atît de urât. 

La început, avură parte de un vînt uşor, dar constant, îndeajuns 
pentru a le umfla pînza. Războinicii şedeau întinşi pe punte şi jucau 
un joc numit Lupii şi oile — foloseau o tablă de joc şi mai multe 
beţişoare care se puteau înfige pe tablă în şapte rînduri de găuri. 
Beţişorul din mijloc era lupul. În jurul lui se găsea turma, formată din 
treisprezece oi. Scopul era ca oile să-l prindă pe lup în capcană, în 
timp ce lupul încerca să le ajungă şi să le mănînce. Era destul de 
interesant, iar Jack stătea şi se uita, cînd nu-i era rău. 

Curînd, vîntul se înteţi. Pe crestele valurilor începu să apară spumă. 
„Vai, nu! Doar nu vine iar furtuna“, se gîndi Jack. Catargul scîrţiia 
îngrijorător, iar Olaf dădu poruncă să se mai strîngă puţin pînza. 
Războinicii trecură la vîsle. 

— Acum ar fi un moment bun să vedem de ce eşti în stare, mormăi 
uriaşul pe deasupra capului lui Jack. 

Acesta ştia bine ce voia Olaf. Îi cerea să potolească valurile, numai 
că el habar n-avea cum s-o facă. În ciuda a ceea ce-l lăsase pe Olaf să 
creadă, nu era încă bard în toată puterea cuvîntului. 

Înfricoşătorul războinic părea să umple toată puntea cu trupul său. 
Fiecare amănunt — încălţămintea urît mirositoare, picioarele sale 
groase ca trunchiurile de copaci, ochii albaştri îngheţaţi care priveau 
încruntat pe sub unica sprînceană stufoasă — totul dădea de înţeles că 
nu era dispus la milă sau iertare. Jack îşi dădu seama că trebuie să facă 
ceva, şi încă repede. 

— Îmi trebuie linişte deplină, zise el, tremurînd de groază. 

— Hei, nememicilor, linişte! strigă Olaf către echipaj. Dacă aud vreo 
vorbă, cel care nu şi-a ţinut gura zboară direct în palatul lui Aegir. 
Altceva? îl întrebă el pe Jack. 

— Lucy să stea la celălalt capăt al corabiei. Daţi-i ceva dulce, să 
stea liniştită. E prea mică să priceapă. Dar dacă aud că o chinuie 
Thorgil, nu mai fac nici o vrajă. 

— Fie şi-aşa, zise Olaf, îndreptîndu-se cu paşi apăsaţi spre pupa ca 
s-o amenințe pe Thorgil. 

Vîntul era şi mai puternic. Valurile începuseră să se reverse peste 
bord. Doi războinici se opriră din vîslit şi trecură la găleți. 

„Altceva decît ceaţă nu ştiu să fac, se gîndi Jack cu disperare. Şi 
asta la ce m-ajută? Şi cum s-o fac aici, unde nu se vede nici uscatul, 
nici vreun copac? Dar apoi, ca şi cum un glas i-ar fi murmurat la ure- 
che, îşi aminti ce-i spusese Bardul: „Îţi povesteam cum forţa vitală 
curge de-a lungul unor canale aflate adînc în pămînt. Ea este cea 
care hrăneşte codrii uriaşi şi pajiştile cu iarbă dulce. Ea este cea care 
scoate la lumină florile şi fluturii, care se aseamănă atît de bine cu 
nişte flori. Cerbii, în rătăcirile lor, îi urmează căile. Hîrciogii şi 
cîrtiţele îşi sapă vizuinile deasupra ei. Chiar rîndunicile îi simt 
chemarea şi zboară în largul mării.““ 

În largul mării! Dacă păsările puteau simţi forţa vitală, chiar şi în 
văzduh, însemna Că şi el putea s-o invoce de-acolo de jos, de pe cora- 
bie. Jack închise ochii şi-şi lăsă mintea să rătăcească, cercetînd întin- 
derea oceanului dimprejurul său. Trase aer în piept, simțind mirosul 
pătrunzător al vîntului. Auzi — da, auzi cu urechile sale — gemetele 
balenelor care-şi urmau cărările prin adîncul apelor. Îşi trimise mintea 
Jos de tot, acolo unde nu mai exista nici o lumină şi reuşi să găsească, în 
străfunduri, un rîu de foc. ,,Veniţi, chemă el. Veniti la mine. Aşterne- 
ti-vă în văzduh mantiile cenuşii. Aduceţi marea şi văzduhul laolaltă.“ 

Razele soarelui începură să se stingă. Vîntul se domoli — sau poate 
că Jack însuşi plutea undeva, din ce în ce mai departe. Umezeala i se 
strecură în plămîni. Hainele i se îmbibară de apă, dar picăturile erau 
limpezi şi curate, nu ca apa din cală. După o vreme deschise ochii şi-l 
văzu pe Olaf care părea — să fie posibil? — de-a dreptul speriat. 

O ceaţă deasă acoperea oceanul, iar corabia plutea blind pe valuri. 
Fireşte. Ceaţa şi vîntul nu mergeau împreună. Fără să-şi dea seama, 
Jack nimerise singura cale de a linişti valurile. „Am izbutit, îşi spuse 
el încîntat. Sînt cu adevărat bard.““ 

Numai că-şi aminti ce se întîmplase cînd încetase să cheme ceața 
de la marginea căii romane. Vîntul se înteţise, răspîndise norii şi-i lă- 
sase pe el şi pe Lucy descoperiţi în faţa oamenilor de la Miazănoapte. 

Jack închise din nou ochii. Se întinse în căutarea forţei vitale şi o 
găsi peste tot în jurul lui. Se învălătucea în curenţii ascunşi din străfun- 
duri, ducînd cu ea roiuri întregi de făpturi care licăreau în întuneric. 
Nu mai văzuse niciodată unele asemănătoare. Cum de le putea vedea 
acum? Simţi şi mişcarea furişă a unui banc de peşti aflaţi aproape de 
suprafaţa apei. Simţi şi zborul unui corb care dădea tîrcoale undeva, 
pe deasupra stratului de ceaţă. Lumina soarelui îi făcea penajul negru 
să scînteieze. 

Un corb? Dar ce căuta o pasăre de uscat aşa departe de mal? Din 
cîte ştia el, corbii nu puteau înota. Nu erau ca pescăruşii. Îşi aminti 
cum găsise unul înecat într-un şanţ de irigaţii de la fermă. Tovarăşii 
săi se înghesuiseră printre ramurile copacilor din jur, cloncănind şi 
plesnind din ciocuri, ca la o înmormântare. Purtarea lor îl impresionase 
într-atât încît intrase în apă şi scosese biata făptură pe uscat, aşezînd-o 

pe o piatră ca să se usuce la soare — părea oarecum mai bine pentru ea 
să zacă sub cerul liber. În tot răstimpul, ceilalţi corbi rămăseseră pe 
crengile copacilor, croncănind şi mişcîndu-se de colo-colo. 

Pesemne că pasărea pe care o simţise acolo, deasupra valului de 
ceaţă, fusese luată de furtună. Părea istovită. O dureau aripile. De-abia 
mai putea respira. N-ar mai fi putut zbura prea mult. ,„Coboară, se 
gîndi Jack. Vino la mine.“* Nu ştia de ce făcea acest lucru şi nici măcar 
dacă pasărea îl putea auzi. Nici pe sine însuşi şi pe Lucy nu se putea 
apăra, darmite să mai aibă grijă şi de un corb stors de puteri. Dar 
părea un lucru groaznic să lase pasărea să zboare mai departe şi apoi 
să cadă în mare. 

„Vino la mine, vino la mine!““, se gîndi Jack. Simţi corbul şovăind, 
apoi pierziîndu-şi simţul orientării odată intrat în ceaţă. Îi simţi panica. 
„Totul e bine. O să te salvez.“ Vino la mine! Corbul dădea ocol, 
coborînd din ce în ce mai jos. Se mişca orbeşte. Îşi deschise ciocul ca 
să croncăne... 

„„. Şi se împiedică de pînza corabiei. Alunecă pe suprafaţa ei 
umedă şi căzu pe punte. Războinicii dimprejur se feriră de parcă i-ar 
fi înţepat ceva. 

— Nu-i faceţi nimic! strigă Jack, apoi se duse, bălăbănindu-se din 
cauza clătinăturilor corabiei, şi-l luă în braţe. Corbul tremura din tot 
trupul, dar nu încercă să scape. 

Jack îşi dădu seama că lui Olaf aproape îi ieşiseră ochii din cap de 
uimire. 

— Asta-i pasărea lui Odin, zise el, cu glasul ascuţit şi panicat. Dacă 
războinicul n-ar fi fost atît de uriaş şi ameninţător, Jack ar fi izbuc- 
nit de-a dreptul în rîs. A venit la tine. Aici. Pe unde nu zboară nici 
un corb. 

— L-am chemat, zise Jack, înţelegînd pe dată că acest lucru îl 
făcuse să crească în ochii celuilalt. 

— De unde-ai învăţat meşteşugul ăsta? întrebă Olaf. Pasărea 
cloncăni din cioc, iar el clipi speriat. 

— De la stăpînul meu, zise Jack solemn. M-a învăţat multe lucruri — 
graiul animalelor, chemarea vînturilor, dar şi cum să-i fac pe oameni 
să-nnebunească, suflînd într-un pai. Au! 

Corbul îl ciupise tare de mînă. 

— Păsării i-e foame şi, că veni vorba, şi mie. Am vrea ceva peşte 
uscat şi pîine. 

Dacă tot spunea o minciună, măcar să fie una gogonată, se gîndi 
Jack. Văzîndu-l pe Olaf cum se grăbeşte să-i dea ascultare, se simţi 
răsplătit. În scurtă vreme, Jack hrănea corbul cu bucăţi de peşte. După 
ce se sătură şi bău şi cîteva înghiţituri de apă, pasărea se strecură între 
doi saci de grîu şi adormi. 

Jack se duse să vadă ce făcea Lucy. 

— Ce deştept te crezi, îi zise Thorgil în saxonă. Jack observase că, 
de cîte ori voia să spună vreo vorbă răutăcioasă, o dădea pe saxonă. 
Ştia că lui Olaf nu-i plăcea să-i amenințe bardul. 

— Păi chiar sînt deştept, zise Jack, zîmbind vesel; văzînd-o cum 
strînge din dinţi de furie, se simţi şi mai bine. 

Cum n-avea nimic de făcut Thorgil se sprijini de cîrmă. Război- 
nicii nu se mai opinteau la vîsle, ci-şi dezmorţeau mîinile şi picioarele. 
Era atâta linişte în jur, că apa de-abia se mai încreţea. 

— Bagă de seamă că n-au întins pînza, zise ea. 

— Păi ce rost ar avea? zise Jack. Nu e pic de vînt. 

Lucy i se urcă în poală şi rămase cu privirile aţintite în gol, către 
negura care înconjura corabia, sugîndu-şi degetul mare. 

— Dar nici nu viîslesc. 

Lui Jack îi trecu prin minte ceva ca o ameninţare pe care încă n-o 
putea vedea limpede. 

— Şi ce dacă? Chiar şi un berserker fără minte mai oboseşte 
cîteodată. 

Chipul lui Thorgil deveni şi mai întunecat ca de obicei. Jack ştia 
bine că o provoacă, dar nu-i păsa. Să încerce numai să-i facă vreun rău! 

— Crezi că eşti în siguranţă. Dar, ia zi, cam cît o să-l ţină pe Olaf 
buna dispoziţie, dacă nu se ridică ceața? 

— O să se ridice cînd vreau eu, zise Jack. 

— Oare? Mă întreb cîte şmecherii ar fi un adevărat bard dispus să-i 
arate slujitorului său. Poate că, de fapt, ai prins şi tu din zbor una-două 
dintre cele mai uşoare. 

— Eu nu-s hoţ! zise Jack, simțindu-se jignit. 

— Spui că poţi vorbi cu animalele, şi-i poţi înnebuni pe oameni, 
suflînd într-un pai. Eşti mult prea tînăr pentru un bard, după părerea 
mea. Singurul bard pe care l-am văzut pînă acum avea o barbă lungă 
şi albă. Şi nici chiar el nu ne-a putut ţine piept. Regele nostru l-a arun- 
cat în largul mării. 

— Ia stai puţin, zise Jack, căruia tocmai îi trecuse ceva 
înspăimîntător prin minte. Cînd s-a-ntîmplat asta? 

— Acum trei ani, răspunse Thorgil. Regina voia să-l ardă de viu, 
dar regele s-a milostivit. Eu n-aş fi făcut-o! Regele Ivar s-a înmuiat 
din cauza bătrîneţii. 

Jack îngheţă. 

— Regele Ivar... Făr'-de-oase? 

— Să nu-i spui aşa în faţă, zise Thorgil, scoțînd un hohot de rîs 
răguşit, ca zgomotul unui cui scos dintr-o scîndură. Înainte s-o întîl- 
nească pe regină era numit Ivar cel Îndrăzneţ. Dar adevărata 
războinică este ea. Cînd o să cresc, o să intru în rîndurile berserkerilor 
reginei şi o să omor sute de duşmani. 

Pentru prima dată, chipul lui Thorgil se lumină, căpătînd o expre- 
sie aproape fericită. Aşa, părea chiar drăguță. 

— Ivar Făr'-de-oase, murmură Jack, mîngîind-o pe Lucy pe păr. 

— Ce groaznic trebuie să fie, zise fetiţa, ghemuindu-se la pieptul 
lui. Ce braţe subţiratice avea! Şi cît era de trasă la faţă! Jack îşi dădu 
seama că ea nu mîncase mai nimic de cînd se îndepărtaseră de uscat. 

— Groaznic, aşa e, zise Thorgil, aplecîndu-se spre Lucy, încîntată 
de teama pe care i-o provocase. Are ochii ca nişte ouă fierte şi desco- 
jite, cu două punctuleţe de un albastru stins la mijloc. Şi cînd se 
supără — adică aproape tot timpul — poţi să-l auzi scrîşnind din dinţi 
şi de la celălalt capăt al sălii. 

— N-o să-l las să-ţi facă rău, Lucy, zise Jack, încercînd să nu pară 
înfricoşat. Mi-am făcut ucenicia cu Bardul. Chiar dacă Ivar l-a arun- 
cat în mare, el a ieşit la suprafaţă ca un dop de plută şi a ajuns la noi. 

— Ce? strigă Thorgil. Tu ţi-ai făcut ucenicia cu... Olaf! Olaf! 

Ea ţîşni în picioare şi strigă în graiul din Miazănoapte: 

— Sclavul ăsta zice că şi-a făcut ucenicia cu Limbă-de-Dragon! 

Olaf se năpusti spre capătul corabiei. O dădu pe Lucy la o parte 
şi-l înşfăcă pe Jack de tunică, uitîndu-se la el de-aproape; sprînceana 
i se zburlise, iar mirosul de peşte al gurii sale îl făcu pe băiat să lăcri- 
meze. După o clipă, uriaşul îi dădu drumul pe punte. 

— Aşa se limpezesc multe lucruri, mîrîi el. 

Sven Răzbunătorul dădu drumul vîslei şi veni şi el la pupa. 

— Regina era sigură că pacostea bătrînă n-a ajuns hrană pentru peşti. 

— De-asta a trimis Coşmarul să-l distrugă. Cînd l-am văzut, am 
presupus că... zise Olaf clătinînd din cap. 

— Cu toţii am crezut la fel. 

— Am fost trimişi să-i speriem pe localnici şi să le arătăm că nu e 
bine să-i adăpostească pe duşmanii reginei. lar eu trebuia să mă asigur 
că Limbă-de-Dragon a murit. Dar m-am lăsat pe tînjală şi nu mi-am 
făcut treaba pînă la capăt. 

— Nu-i vina ta, Olaf, zise Sven. Cine ar fi putut întoarce spatele 
unei asemenea prăzi? Pe sprîncenele lui Odin, ce ne-am mai distrat! 

— Da, dar puteam măcar să-i caut trupul, se văicări uriaşul. 

— Am văzut şi eu Coşmarul, zise deodată Lucy. 

Jack îi puse mîna peste gură. Nu voia ca ea să dezvăluie că Bar- 
dul era încă în viaţă. 

— Lasă-mă să spun! strigă ea, zgîriindu-l cu unghiile. Era sus pe 
cer, urlînd. Gheaţa cădea de jur împrejur. Eu voiam acasă, dar Tata, 
nu. Şi-am plins, şi-am plîns! 

De-acum, Lucy izbucnise în suspine, nemaiputînd să vorbească. 

— Nu-i de glumă cu Coşmarul, zise Olaf, neaşteptat de blînd, 
luîndu-l pe Jack prin surprindere. Arma lui este cătuşa minţii, care-l 
face şi pe cel mai încercat războinic să scape sabia din mînă. Dacă 
l-a găsit — mai ales dacă era şi ea acolo, Limbă-de-Dragon nu prea 
avea cum să scape cu viaţă. 

— L-a găsit, zise Jack. „Fă ca Lucy să plîngă în continuare, se ruga 
el. Fă să nu-mi strice povestea.“ Eram şi eu acolo. L-am văzut căzînd. 

Jack lăsă capul în jos, sperînd să lase impresia că atacul fusese 
hotărîtor. Într-un fel, Bardul chiar era mort. Fără minte, nu mai era 
nimic de capul lui. 

— Bine. Păi, atunci, totul e în regulă, zise Olaf, înveselindu-se puţin. 

— Dar sclavul ăsta a fost ucenicul lui. Ce-i spunem reginei? 
întrebă Sven. 

— Nimic, răspunse Olaf. Ne-am făcut treaba. Am adus o sumede- 
nie de prăzi. De ce să ne mai jucăm cu focul? 

— Eu zic că e o laşitate să ascundem adevărul, zise Thorgil. 

— N-ar fi un lucru prea deştept, zise Olaf cu multă grijă, s-o 
supărăm pe regină. Tînărul skald ne poate fi de folos şi, că veni vorba, 
micuță brjostabarn, nici să dai de înţeles că eu aş putea fi un laş nu-i 
un lucru prea deştept. 

Amenințarea strecurată în glasul uriaşului era limpede. 

Thorgil se înroşi, dar îşi ţinu gura. ÎL privi lung şi pătrunzător pe 
Jack, care rămase cu impresia că n-ar fi deranjat-o prea tare s-o supere 
pe regină, dacă aşa el ar fi avut de suferit. 

— Crede-mă, dacă o mînii pe regină, n-o să mai ai prilejul să i te 
alături, zise Olaf. 

Thorgil se încruntă: 

— Tot timpul rămîne pe-a ta, zise ea şi se întoarse la cîrmă. 

Olaf şi Sven se duseră şi ei înapoi la locurile lor de la prova. Jack 
o aşeză pe Lucy printre coşuri şi baloturi, în locul în care stătuse el 
mai înainte. 

Ceaţa era încă deasă. Nu puteai vedea în nici o parte. Negura 
umedă îi înghiţise cu totul, de parcă ar fi fost închişi într-o peşteră. Se 
întunecă — era aproape de asfinţit, deşi nimeni nu putea spune unde 
venea răsăritul şi unde apusul. Războinicii şedeau degeaba lîngă vîsle. 
Nu prea vorbeau, ca şi cum ceva îi neliniştea. 

— Cine-i Limbă-de-Dragon? întrebă Lucy. 

— Nu-l cunoşti, zise Jack. 

Îi arătă fetiţei corbul care se ascunsese printre sacii de grîu. Lucy 
voia să se joace cu el, dar Jack îi distrase atenţia cu o bucată de peşte 
uscat. Ascultătoare, ea începu s-o mestece, dar apoi o scuipă pe punte, 
lîngă pasărea care dormea. 

— Vreau mîncarea pe care-o făcea Mama, zise ea. 

— Încearcă să mănînci, iubito, trebuie. Nu mai durează mult, numai 
pînă ce ajungem iar pe uscat. 


126 œ NANCY FARMER 


— N-o s-ajungem niciodată pe uscat, gemu Lucy. O să råmînem 
mereu aici, în ceață, cu monștrii ăştia care miros urît. Mereu, mereu 
şi mereu. 

Ea îşi îngropă fața trasă la pieptul lui Jack. 

— Nu aşa vorbeşte o prinţesă adevărată, zise Jack. O prinţesă ade- 
vărată şi-ar da seama că asta nu-i decît o aventură şi că magia i-ar sări 
în ajutor cînd ar avea nevoie. „Cerule mare! Zici că-s Tata“, se gîndi el. 

— Ar face bine să vină odată, zise Lucy. 

— Păi deja a venit. Corbul ăsta a zburat pînă la noi din Insulele 
Fericiţilor. A fost trimis să vegheze asupra ta. 

— Şi o să-mi îndeplinească trei dorinţe? întrebă Lucy, scoțînd o 
pelerină dintr-o boccea cu haine pe care oamenii din Miazănoapte le 
prădaseră dintr-un sat. Jack o ajută să şi-o pună pe umeri. 

— La vremea potrivită, zise Jack. Acum e foarte obosit. A zburat mult. 

— Aş vrea o încăpere caldă, cu foc în vatră şi un pat moale. Şi pe 
Mama şi p-pe... T-tata, zise Lucy, începînd din nou să plîngă. 

— Aduc-ţi aminte că dorinţele nu se îndeplinesc pe dată. 

Pesemne că mirosul de peşte străbătuse pînă în visele corbului, 
căci plesni din cioc şi începu să-şi dezmorţească picioarele, cu ochii 
încă închişi. 

— Ia uită-te la piciorul lui, şopti Lucy. 

Jack simţi cum i se ridică părul pe ceafă. Se cam întunecase, dar văzu 
limpede că păsării îi lipsea o gheară de la piciorul stîng. Ca şi cum i-ar 
fi smuls-o o vulpe. Făptura asta îi era cunoscută. Era corbul care 
rămăsese cu el după ce Bardul îşi pierduse minţile. Era cel care-l păcălise 
să-l hrănească şi-l ascultase cu mare atenţie cum îşi plîngea de milă. 

Se zicea că Bardul primea veşti de la păsări, cu toate că lui Jack 
nu-i explicase niciodată cum o făcea. 

— Mi-aş dori să pot pricepe ce spui, zise Jack, mîngîind pasărea şi 
îndreptîndu-i penele zburlite. Aş vrea să aflu de ce m-ai urmărit pînă 
în mijlocul mării. Oricum, mă bucur că ai făcut-o. 

Iar corbul, ca şi cum i-ar fi auzit glasul prin somn, îşi zburli penele 
şi se cuibări mai bine printre saci. 


Capitolul 15 


ÎNDRĂZNETUL 


Jack dormi dus. Se obişnuise de-acum să se încovrige într-un colţ, 
oriunde putea, iar mişcarea valurilor era atît de blîndă încît aproape 
că n-o mai băga în seamă. Se trezi cînd primele raze de soare căzură 
asupra corabiei. 

Se luminase, dar nu era deloc senin. Ceaţa era pretutindeni, 
învăluindu-i în haina ei cea umedă. Din parîme picura apă, care-i 
îmbiba hainele lui Jack şi-i făcea părul să se lipească de cap. Cînd 
privi peste bord, observă că apa şi cerul se contopiră, alcătuind o întin- 
dere albastră-cenuşie atît de densă încît nu se putea vedea decît la 
cîteva picioare distanţă. S-ar fi zis că pluteau nu pe mare, ci în 
mijlocul unui nor. 

În jurul său, îi auzea pe războinici trezindu-se — se întindeau, 
gemeau, rigîiau şi (pentru că nu era nici un pic de vînt) îşi făceau 
nevoile peste bord. Nu vorbeau între ei, ceea ce era cam neobişnuit. 
În alte zile se trezeau unul pe celălalt aruncîndu-şi insulte şi glume 
grosolane. 

Lucy se mişcă puţin sub pelerina cu care se învelise, dar Jack o 
lăsă în pace. Cu cît dormea mai mult, cu atît putea scăpa de nefericire, 
refugiindu-se în vise. Corbul sări pe bord şi se ghemui acolo, plesnind 
supărat din plisc. Cumva, fără să-şi dea seama de ce, Jack era convins 
că era „băiat“. 

— Doar nu vrei să-ţi iei zborul într-acolo, zise Jack, iar pasărea îi 
răspunse cu un mormăit înfundat, atît de asemănător zgomotelor 

scoase de oameni, că băiatul izbucni în rîs. Lunile pe care le petrecuse 
observînd făpturile sălbatice, la porunca Bardului, îl făceau să-şi dea 
îndeajuns de bine seama ce simţea corbul. E urît, nu-i aşa? Ca un 
scuipat de trol, îi spuse el. Ieri nu mai puteam de nerăbdare să se 
oprească vîntul, acuma însă de-abia aştept să se stîrnească iar. 

— E treaba ta să chemi vîntul, răsună glasul lui Olaf din spatele lui; 
Jack se prinse cu mîna de bord, simțind un puternic impuls să se ghe- 
muiască înspăimîntat la pămînt. Era uimitor: Pentru cît era de mare, 
războinicul se mişca aproape neauzit. 

— Credeam că vrei ca valurile să se potolească, zise Jack, pregă- 
tindu-se pentru o nouă lovitură. Lui Olaf nu-i plăceau disputele. 

— Da, asta voiam. Acuma vreau soare. 

— Ceaţa nu durează prea mult, zise Jack cu prudenţă. Nu ştia cum să 
cheme vîntul şi căuta să cîştige timp. Sînt convins că pînă după-amiază 
se ridică. 

Nu încasă nici o lovitură, în schimb Olaf îl apucă de umăr cu mîna 
sa uriaşă, ceea ce era aproape la fel de rău. 

— Ia ascultă, micuţule skald. Am rămas aici pe loc şi habar n-avem 
unde-i miazănoaptea şi unde miazăziua. Dacă vîslim în direcţia 
greşită, o să ne trezim în mijlocul mării nesfîrşite. După ceva timp o 
să rămînem fără apă proaspătă şi n-o să mai avem ce bea în afară de 
sîngele tău, zise Olaf, cu un glas scăzut şi liniştit, mai înfricoşător decât 
orice strigăt. 

— Ei, dacă o iei aşa... zise Jack. Mîna cea grea se ridică de pe 
umărul său, iar el se lăsă pe un sac de grîu cu inima bătîndu-i mai să-i 
spargă pieptul. 

Corbul îşi dădu capul pe spate şi scoase un sunet ca un gîlgîit. 

— Dacă ţi se pare că te-ai descurca mai bine, te rog să încerci, zise 
Jack. 

Corbul îşi legănă trupul în sus şi în jos, ca şi cum i-ar fi spus: „Cine 
eu? Nu, băieţică. Asta-i treaba ta.“ 

— Aşa-i. E treaba mea. Eu sînt aicea bardul, zise Jack, vorbind 
numai ca să încerce să-şi potolească panica. Habar n-avea ce să facă. 
Ei, dacă tot o să mai rămii pe-aici, mai bine ţi-aş da un nume. Ce-ai 
zice de... Strîimbul? 


MAREA TROLILOR ® 129 


Pasărea scoase nişte cîrîieli puternice, care-i făcură pe oamenii de 
la Miazănoapte să-şi strîngă bine în pumni amuletele pe care le pur- 
tau la gît. N-aveau nici o teamă să glumească despre trolii care sfîrte- 
cau oameni, dar un amăriît de corb îi umplea de spaimă. 

— Chiar eşti strîmb, să ştii. Pesemne că vreo vulpe ţi-a smuls gheara, 
iar acum nu mai poţi merge drept. 

Corbul îşi aţinti pliscul spre faţa lui Jack, ca şi cum ar fi vrut să-l 
ciupească. 

— Ei bine, atunci. Să zicem că ai fost curajos şi te-ai luptat cu ea 
ca să scapi cu viaţă, aşa că o să-ţi spun Îndrăzneţul. 

Auzind asta, corbul făcu un salt pe spate şi ateriză din nou pe bord 
cu penele răvăşite. Părea nespus de încîntat de noul său nume. 

— Acum, dă-mi voie, te rog. Am ceva treabă, zise Jack. 

Se aşeză mai bine pe sacul de grîu şi căzu pe gînduri. „Ce să fac, 
ce să fac?“ Îndrăzneţul ţopăi pînă ce ajunse din nou sub ochii lui Jack, 
îşi ridică aripile spre cer şi piui, de parcă ar fi văzut un şoim. Era uimi- 
tor cîte sunete putea scoate. 

— Asta ce-nseamnă? întrebă Jack. N-am timp de joacă, iar dacă-mi 
ceri de mîncare, află că va trebui s-aştepţi pînă termin. 

Băiatul închise ochii şi se pregăti să-şi îndrepte gîndurile spre forţa 
vitală. Spre marea lui mirare, o găsi repede, de parcă, odată ce-o 
străbătuse o dată, calea devenea mai uşoară. 

Simţi focul undeva, în străfunduri, dar nu numai acolo. Forţa 
vitală radia peste tot împrejur, în mare şi în văzduh. Se mişca ritmic, 
ca o melodie, şi umplea totul cu prezenţa ei încîntătoare. Jack se trezi 
că se află în mai multe locuri deodată, ba pe cer, urmărind un stol de 
gîşte care zburau alcătuind un soi de V, ba în apă, înotînd alături de 
un banc de heringi care alunecau într-o direcţie pînă ce, speriaţi, se 
întoarseră cu toţii şi o porniră în alta. Era minunat! Ca şi cum ar fi fost 
de o sută de ori mai viu. 

În cele din urmă, îşi aminti că avea o misiune de îndeplinit şi-şi 
cufundă din nou gîndurile în adîncuri. „Întoarce-te la mine!“, se gîndi 
Jack. „Rupe marea de cer. Strînge-ţi norii şi ceața.“ Nu ştia de unde-i 
veniseră aceste cuvinte, dar păreau potrivite. Simţi un deget de foc 
înălţîndu-se din văpaia din străfunduri şi străpungînd întunericul 

umed. Dădu la o parte curenţii reci din ocean şi se ridică spre el. La 
trecerea lui, heringii se împrăştiară. Se întindea ca o plasă uriaşă — aici, 
acolo, peste tot, strîngînd ceața. Apa se învîrteji într-o mie de locuri. 
De undeva, de foarte departe, Jack auzi strigăte. 

— Jack! Jack! ţipă şi Lucy, scuturîndu-l de umăr. 

Deschise ochii. Apa curgea din cer atît de puternic că de-abia mai 
vedea în jur. Oamenii de la Miazănoapte blestemau, încercînd să pună 
la adăpost bunurile care se puteau strica. Ploaia cădea ca o cascadă. 
Olaf porunci tuturor să treacă la scos apa. 

— Fă-o să se oprească, strigă Lucy, cu ochii măriţi de spaimă. 

Jack o strînse la piept. Mintea refuza să-l asculte. Nu putea decît 
să se holbeze la tot prăpădul dimprejurul său. Îndrăzneţul îi sări în 
poală şi-şi vîri ciocul sub braţul lui Lucy. 

— Mă place, zise fetiţa, uitînd o clipă de ploaie. 

Jack se gîndi că, mai probabil, pasărea încerca să nu se ude, dar spuse: 

— Fireşte. Doar a venit ca să te apere. 

Lucy schiță un zîmbet. Apa din corabie îi ajungea aproape la 
genunchi. Dacă mai ţinea mult, se duceau sigur la fund. 

— Hei! Bardule! Fă ceva, tună Olaf. 

Jack închise ochii şi încercă din răsputeri să atingă forţa vitală. Dar 
puterile care traversau pămîntul nu puteau fi ajunse fără voia lor. Jack 
încercă o dată şi încă o dată, dar degeaba — nu auzea decît răpăitul 
ploii şi nu simţea decît apa care i se înălța din ce în ce mai mult la 
picioare. Oricît de repede trudeau războinicii, ploaia cădea şi cu mai 
mare repeziciune. De-acum corabia aproape că se umpluse, mai avea 
puţin şi ajungea chiar la nivelul mării. Fiecare picătură o trimitea mai 
aproape de pieire. 

Apoi, chiar cînd părea că s-a isprăvit cu ei, ploaia se opri. Oamenii 
continuară să scoată apa, muncind din răsputeri. În scurt timp, nu mai 
rămăsese decît o baltă murdară care clipocea în jurul încălţărilor lor 
ude. Erau încă înconjurați de nori, dar deasupra lor apăruse o fişie de 
cer senin, care le arăta că nu se rupseseră cu totul de soare. 

— Mai că nu ne-ai înecat, urlă Olaf, lovind cu piciorul într-o 
grămadă de haine îmbibate cu apă. Ne-ai stricat jumătate din pradă! 

Şi plecă furios, făcînd corabia să se clatine. 

— Ia uite, supărăciosul, şopti Lucy, ca şi cum ar fi vorbit despre un 
copilaş. 

Remarca ei era atît de neaşteptată şi de potrivită, că Jack izbucni în 
rîs. Nu se putuse abţine. Îi fusese atît de mult timp frică, încât acum scă- 
pase de ea. Olaf, pufnind de mînie şi blestemînd, cu barba udă care-i 
atîrna în fuioare ca nişte cozi de şobolan, părea un sugar uriaş — mai 
avea puţin şi se prăvălea pe punte, dînd din picioare. Jack rîse pînă 
ce-şi pierdu răsuflarea. Venindu-şi în simţiri, îi văzu şi pe ceilalţi 
oameni de la Miazănoapte pufnind şi pocnindu-se unul pe altul pe 
spinare. Olaf părea împietrit de uimire. 

— Fir-ai tu... fir-ai tu... bălmăji el. Apoi chipul i se schimonosi şi 
începu şi el să rîdă. Îşi dădu capul pe spate şi scoase nişte hohote 
răguşite, ca o gîscă sălbatică: hăăâu... hăăău... hăăău. Lacrimile îi 
curgeau pe faţă şi se pierdeau în mustaţa udă. Lucy izbucni şi ea în 
chicote copilăreşti, şi chiar şi Îndrăzneţul ţopăia în sus şi în jos, 
cuprins parcă de un extaz nebunesc. 

O ţinură aşa timp de cîteva minute. Jack simţi forţa vitală licărind 
de jur împrejur. Toţi fuseseră cuprinşi de bucurie. Scăpaseră cu viaţă! 
Trăgeau în plămîni aerul dulce. Marea se întindea în faţa lor, ca un 
drum plin de nesfîrşite posibilităţi. Apoi îşi reveniră, iar războinicii se 
sprijiniră de marginile corabiei, gîfîind. 

— Oho! Ce joc periculos mai joci, tinere skald, zise Olaf în cele din 
urmă. Dar măcar ai făcut ploaia să se oprească, aşa că n-am să te omor. 

Jack ştia prea bine că nu făcuse nimic. Pur şi simplu, cerul se 
golise, dar n-avea de gînd să-i spună asta lui Olaf. 

La orizont cerul era încă plin de nori cenușii, aşa că nu puteau 
vedea unde se afla soarele. Olaf scotoci într-o pungă pe care o purta 
atîrnată de gît. Jack veni mai aproape, iar uriaşul, observîndu-i curi- 
ozitatea, întinse palma. Jack văzu o piatră limpede, dreptunghiulară, 
care reflecta lumina ca o bucăţică de gheaţă. Era transparentă, dar nu 
şi lipsită de culoare. 

— Nu, nu, zise Olaf, închizînd degetele. Nu-ţi dau voie s-o atingi. 
Îi iei magia. Piatra soarelui e numai a mea. 

Întinzîndu-şi braţul, o ridică înspre fişia de albastru dintre nori. 
Lumina străbătu prin ea, galbenă ca un ochi de pisică. Olaf se răsuci 
încet pe călcîie. La un moment dat, piatra îşi schimbă culoarea şi 
devini albastră. Jack rămase cu gura căscată. 

— Nu numai tu ai puteri ascunse, mormăi uriaşul. Se răsuci din 
nou, şi piatra îşi redobîndi culoarea de la început. Şi Olaf se tot 
întoarse încolo şi încoace, pînă ce se declară mulţumit. Asta-ţi arată 
unde e soarele, explică el. Într-acolo — şi arătă cu degetul — se află 
răsăritul, şi acolo e şi soarele. Vezi ce puternic e albastrul? 

Se răsuci, iar Jack văzu cum culoarea pietrei devine albastră, apoi 
galbenă, apoi albastră-cenuşie. 

— Într-acolo e apusul, de-acolo venim. Ei hai, cîini leneşi ce sînteţi! 
La treabă, voiniceşte! 

De îndată, oamenii de la Miazănoapte trecură la vîsle şi începură 
să se opintească în ele. 

O porniră spre răsărit, în timp ce Olaf, cînd şi cînd, verifica dacă 
ţineau calea cea bună. După o vreme norii se risipiră, ceea ce-i îngădui 
să pună piatra la loc în pungă. Razele soarelui îi binedispuseră pe toţi. 
Războinicii se trudeau şi cîntau: 


Ba sosesc prea devreme, 

Ba sosesc prea tirziu, 

Ori s-a terminat berea, 

Ori nici n-au pus s-o facă măcar. 
Mare pacoste-i viaţa, prieteni. 
Pacoste mare de tot. 


Ba mă invită la cină, 

Și-acasă tocmai m-am îndopat. 
La ce bun că-i o şuncă pe masă 
Dacă-i una şi-n burtă deja? 
Mare pacoste-i viaţa, prieteni. 
Pacoste mare de tot. 


După ce terminară cîntecul (care avea multe strofe), trecură la 
altul. Glasurile lor puternice şi limpezi răsunau peste mare: 

Mor şi vite, şi rude. 
Casele ard din temelii. 
Da” e ceva ce nu piere: 
Faima de mare războinic. 


Corăbiile se duc la fundul mării. 
Regatele se fac pulbere toate. 

Ceva însă ține mult mai mult ca ele: 
Faima de mare războinic. 


Faima nu moare nicicînd! 
Faima nu moare nicicînd! 
Faima nu moare nicicînd! 


Ultimele vorbe fură închinate cerului limpede şi albastru. Jack se 
cutremură. Pentru prima dată îşi dădu cu adevărat seama ce-i mîna în 
luptă pe aceşti bărbaţi sălbatici. Vieţile lor erau scurte, dar trăiau 
fiecare clipă din plin. Ştiau că sînt deja osîndiţi. Cîndva, Odin, care 
acum le zîmbea, o să arunce asupra lor cătuşa minţii. Aşa-i spusese şi 
Olaf. Odin era un zeu înşelător. Îi sprijinea pe cei care luptau pentru 
el, dar țelul lui suprem era să-i aleagă pe cei mai buni pentru a-i aduce 
în palat. Într-o bună zi, săbiile le vor scăpa din mîini. Vor rămîne 
neputincioşi în faţa duşmanilor şi apoi vor fi chemaţi în Valhalla, ca 
să se lupte şi să moară iar şi iar. 

Chiar dacă ştiau asta prea bine, oamenii de la Miazănoapte nu 
încetau lupta. Era o dovadă de mare curaj, de mare nebunie şi uriaşă 
prostie. Dar şi de nobleţe. 

Ca răspuns la cîntecul lor însufleţit, vîntul se stîrni şi umflă pînza 
cu dungi roşii şi gălbui. Războinicii izbucniră în urale. Aegir şi soția 
sa Ran le răspunseseră. Le mulţumiră zgomotos zeilor, apoi se lăsară 
pe vîsle să se odihnească. 

„Faima nu moare niciodată!“ Jack îşi dădu seama că era impre- 
sionat. Îl scotea din sărite — cum să se simtă apropiat de asemenea 
ucigaşi nemernici? Ar fi trebuit să-i urască. Dar nu putea. 

„Mijloacele tale de apărare au fost distruse“, îi spusese Bardul, 
cu multă vreme în urmă. „Tot ce întîlneşti în cale, de la prăbuşirea 

puiului din cuib şi pînă la înfricoşătoarea frumuseţe a uliului care 
plonjează prin aer ca să-l omoare, totul îți va cutremura sufletul pînă 
în adîncuri. Mare păcat. Nu eşti pregătit încă să ţii piept acestei uriaşe 
cantităţi de realitate, dar n-ai de ales.“ 

— Dacă asta-i realitatea, nu-mi prea place, îi zise Jack corbului care 
îşi lăsă capul pe-o parte. Acuma poţi să-ţi dezmorţeşti aripile, adăugă 
băiatul. Ce n-aş da ca şi restul lucrurilor să se usuce la fel de repede. 

Vaăzînd cît erau de uzi sacii cu grîu, se simţi profund descurajat. 
Pînza unsă cu seu îi apărase de apa care curgea de sus, dar nu şi de cea 
care se strecura pe dedesubt. Grămezile de pîini se topiseră cu totul. 
Peştele uscat era ud şi moale. Fasolea începea deja să se umfle. 
Gîndindu-se cît de mult munciseră sătenii pentru a obţine toată 
mâîncarea asta — şi cum oamenii de la Miazănoapte îi omoriseră ca 
să le-o prade — Jack simţi că-i vine să-i tragă lui Olaf Sprîncenatul 
cu o vîslă în cap. 

Totul se pierduse. Atîta cruzime pentru nimic. 

Jack găsi o bucată de brînză cu care încercă s-o momească pe 
Lucy. Războinicii ronţăiau peştii moi — ca să nu apuce să se strice, 
desigur. Aproape de seară, Eric Drăgălaşul, care stătea de veghe la 
prova, strigă în gura mare că se vedea pămîntul. Jack îşi miji ochii 
prin întinderea de apă de la răsărit, încercînd să vadă ce era acolo. Zări 
un fuior gros de nori albi care se ridicau din mare. Cînd se apropiară, 
i se păru că fuiorul curgea încet în sus, ca un rîu lăptos. Priveliştea îl 
fermeca. Era ceața care se înălța împrejurul unui munte împădurit. În 
depărtare, auzi foşnetul valurilor care se spărgeau de mal. 

— Unde sîntem? întrebă Olaf. 

— După cum arată muntele ăla, aş zice că sîntem în ţinutul lui 
Magnus Măciucă, zise un războinic. 

— Nu, nu. Curenţii din fiordul ăla arată ca un S, protestă altul. Sîn- 
tem în ţinutul lui Gizur Strîimbă-Degete. 

— Trădătorul ăla nemernic! se răsti Olaf. 

„De ce oare pe oamenii ăştia nu-i poate chema Gizur cel Bun sau 
Magnus cel Vesel?“ se gîndi Jack. 

— Mai bine să-l întrebăm omul care se pricepe, zise Sven Răz- 
bunătorul. 

De la capătul șirului de vîsle se ridică un bărbat pe care Jack mai 
că nu-l băgase în seamă, decît ca să se-ntrebe ce căuta pe corabie. Era 
atît de bătrîn încît abia mai era în stare să vislească, darmite să 
mânuiască sabia într-o luptă. Purta o tichie din piele, de sub care îi atâr- 
nau şuviţele neîngrijite de păr. Pielea de pe mîini îi era plină de pete 
din cauza vîrstei şi era slab ca un ţîr. leşi de la locul lui cu mare greu- 
tate, căci stătuse prea mult la vîslă şi amorţise. 

— Ai vrea să ne dai o mînă de ajutor, Rună? îl întrebă Olaf, politi- 
cos. Niciodată pînă atunci uriaşul nu mai rugase pe altcineva să-l 
ajute, ci poruncise sau, de cele mai multe ori, ameninţase. 

— Primesc, zise Rună, cu un glas aşa de stins, că Jack trebui să 
ciulească urechile ca să-l audă. Apoi observă că bătrînul avea o cica- 
trice cumplită pe o parte a gâtului. Era de mirare că mai putea respira, 
darmite să mai şi vorbească. 

Războinicii îl ajutară pe bătrîn să se dezbrace. Dacă îmbrăcat arăta 
jalnic, despuiat era şi mai rău. Tot trupul îi era străpuns de vechi 
tăieturi şi împunsături. Era zbîrcit ca un măr uscat, iar genunchii şi 
coatele i se umflaseră din cauza bolilor de oase care-i năpăstuiau pe 
cei bătrîni. 

Oamenii îl legară cu o frînghie pe la subsuori şi-l coborîră peste 
bord. Jack auzi un pleoscăit, semn că ajunsese la apă. 

— Încetişor, tună Olaf. Nu sîntem la pescuit de balene. 

Jack îl auzi pe Rună despicînd apa cu braţele şi scuipînd, după ce 
luase o gură de apă. Cu toţii stăteau nemişcaţi, în aşteptare. Cîţiva 
pescăruşi curioşi dădeau tîrcoale corăbiei. Era tîrziu, aşa că se învîr- 
tiră de vreo două ori pe deasupra şi apoi se întoarseră pe uscat. 

— Gata, bătrîne prieten? strigă Olaf. 

Pesemne că Rună răspunsese că nu era gata, căci oamenii nu avură 
nici o reacţie. În cele din urmă, bătrânul fu ridicat la loc, ud tot şi tre- 
murînd. De îndată, Olaf îl înveli în blănuri şi-i dădu un burduf cu vin. 

— Marea nu mai e aşa de caldă cum era în tinereţea ta, nu? zise el. 

— Aiurea. Dintotdeauna a fost rece ca un fund de trol, zise Rună 
cu glasul său şoptit. 

Olaf rise: 

— Ei, ce ne spui? 

— Apa are gust de pin şi molid. În ea se varsă un rîu repede care 
coboară din munţi. Curentul şerpuieşte ca o viperă care se tîrăşte pe nisip, 
şi e întunecat, în timp ce marea e verde-deschis, şi miroase urît pentru că 
vine dintr-o zonă cu zăpadă. În văzduh miroase a carne de căprior pusă 
la afumat şi a turbă de-abia scoasă la lumină. Dintr-o vale aflată nu 
departe la miazănoapte adie o briză, care urmează cursul rîului. 

Şi Rună vorbi şi vorbi, dîndu-le uimitor de multe amănunte. La 
urmă, spuse: 

— Sîntem în ţinutul lui Gizur Sfarmă-Degete. Satul lui este cam la 
o oră de mers spre miazănoapte. 

Războinicii se înghesuiră în jurul bătrînului. Soarele asfinţise, iar 
seara cenuşie se întindea peste mare pînă la norul de ceaţă care încă 
se înălța împrejurul muntelui întunecat şi împădurit. Ici-colo înce- 
puseră să apară stelele. 

— Cine vrea să se îmbete de focul luptei? întrebă Olaf cu glas scăzut. 


Capitolul 16 


GIZUR SFARMĂ-DEGETE 


— Vreau să merg şi eu! Am dreptul, zbieră Thorgil. Corabia fusese 
trasă pe uscat, pe o plajă. Războinicii despachetau arme şi le cercetau 
la lumina unui foc mic. 

— Da, ai dreptul să-mi asculţi poruncile, zise Olaf. Vreau să stai de 
pază pe corabie. 

— De ce eu? 

— Cine altcineva să aibă grijă de sclava ta? 

— Dar n-o vreau, strigă Thorgil din toţi rărunchii. E slabă, nu-i 
bună de nimic. Am vrut s-o schimb pe o sabie, dar nu m-ai lăsat. 

— Faptul că am fost bun prieten cu taică-tău te face prea încrezută, 
zise Olaf, cu glas liniştit. Jack descoperise că acesta era chiar semnul 
prevestitor că era pe cale să se înfurie. 

Pesemne că Thorgil îşi dăduse şi ea seama, pentru că dădu înapoi. 

— Nu voiam decît să te fac mîndru de mine. 

— Păi, sînt mîndru de tine, zise uriaşul, dar trebuie să-nveţi ce-i aia 
disciplină. O să stea cu tine Eric Umeri-Laţi şi Eric Nechibzuitul. Le 
e frică de întuneric, aşa că oricum n-o să fie de prea mult folos. O să 
rămînă şi Rună, ca să aibă grijă să te porţi bine cu Lucy. 

— Rună, bombăni Thorgil. 

— Dacă mai ai nevoie de un războinic cu tine, pot eu să am grijă 
de soră-mea, zise Jack plin de speranţă. Dacă avea puţin noroc, era 
posibil ca fecioara războinică să cadă în luptă. 

— A, nu. Tu vii cu noi, zise Olaf. 

— Eu? strigă Jack. 

— EI? strigă şi Thorgil în acelaşi timp. 

Olaf o luă de o gleznă, o ridică de la pămînt cu capul în jos şi o 
tinu aşa pînă ce-şi pierdu tot suflul şi se opri din blestemat. 

— Disciplină, mormăi el, dîndu-i drumul să cadă pe nisip. 

Apoi îl trase pe Jack lîngă foc şi-i alese un cuţit pe care să-l ia cu el. 

— Asta ca să ai cu ce să te aperi. Nu ai voie să intri în luptă. 

— Nu-ţi face griji pentru asta, zise Jack. 

— Ştiu cît e de interesant să tîlhăreşti, zise uriaşul cu nostalgie, ciu- 
fulindu-i părul lui Jack, care se simţea de parcă l-ar fi lovit. Dar, oricât 
ai fi de ispitit, spune pur şi simplu NU. 

— Spun NU tîlhăriei. Am priceput. 

Olaf se lăsă pe vine, pînă ce ajunse să-l privească pe Jack drept în 
faţă. Ochii îi scăpărau în lumina focului. 

— Vreau să compui un cîntec despre mine. Eşti tînăr, ca skald, dar 
numai pe tine te-avem, de cînd Rună s-a ales cu gâtul despicat. 

— Nu cumva şi el... zise Jack înghițind în sec, asista la o luptă? 

— Ba da. Trebuia să stea deoparte şi să-şi vadă de versuri, dar a uitat 
şi s-a năpustit drept în mijlocul bătăliei. Nu-i port pică. Odinioară era 
un războinic dintre cei mai buni, dar l-a doborît durerea de oase. Cîndva 
am să-l iau cu mine într-un raid, ca să poată muri cu sabia în mînă. 

— Drăguţ din partea ta, zise Jack. 

— Aşa-i, aşa-i, zise Olaf, plin de încîntare. Ai grijă să vorbeşti şi 
despre asta în cîntecul tău. 

Jack îi privi pe războinici luîndu-şi armele. Cei mai mulţi aveau 
săbii, dar cîţiva se mulţumiseră doar cu sulițe scurte, cu care puteau 
lupta de-aproape. Cu toţii aveau topoare de luptă. Un bărbat ducea cu 
el un mănunchi de torţe şi o găleată cu cărbuni aprinşi. Fiecare avea 
cîte două scuturi, unul în faţă, iar celălalt atîrnat pe spate; ambele scu- 
turi erau din lemn şi nu păreau prea rezistente. 

Cel mai strălucitor era Olaf Sprîncenatul. Oamenii lui purtau tichii 
de piele ca să-şi apere capul, dar el avea un coif de metal, care avea 
în creştet o creastă ca de cocoș şi două clape, de-o parte şi de alta, pen- 
tru a-i apăra obrajii. Partea cea mai înfricoşătoare era o mască de 
metal, ca un cioc de şoim, ataşată în faţă. Ciocul se potrivea drept 

peste nasul lui Olaf, iar ochii i se vedeau prin găurile măştii. Arăta 
straniu, ca o făptură de pe altă lume. 

Spre deosebire de ceilalţi, avea o cămaşă de zale. La cingătoare îi 
atîrna o sabie mare şi două toporişti cu care putea arunca. Una peste 
alta, era absolut îngrozitor. Jack era de părere că oricine s-ar întîlni, în 
miez de noapte, cu uriaşul berserker, ar leşina pe loc. 

Şi erau chiar în miez de noapte. La apus se ridicase luna, în primul 
pătrar. Olaf îi spuse că era probabil ca străjile lui Gizur să fi adormit. 
Dacă puteau momi şi cîinii de pază, cu ajutorul unei desagi pline cu 
peşte pe jumătate stricat pe care o ducea Sven Răzbunătorul, 
războinicii se puteau mişca după pofta inimii. 

— Aşa că o să puteţi lua tot ce vreţi, fără luptă, zise Jack. 

Lovitura pe care o încasă de la Olaf îl culcă la pămînt. 

— Da” drept ce fel de brută fără onoare mă iei? Dacă i-aş lua ave- 
rile lui Gizur fără să provoc o luptă, n-aş fi decît un hoţ. Ar însemna 
să nu-i arăt pic de respect, chiar dacă e un trădător care-şi calcă 
jurămintele. 

Jack se ridică, încercînd să-şi limpezească gîndurile. N-o să reu- 
şească niciodată să-i înţeleagă pe monștrii ăştia. 

— Mai trebuie să afli un lucru, auzi el glasul lui Olaf, în timp ce 
încă încerca să se dezmeticească. Acum o să bem fiertura lupului. 

Băiatul ridică ochii şi văzu un războinic care tocmai lua de pe foc 
un ceaun de metal. Chipul bărbatului era învăluit în aburul care se 
ridica; briza îi aduse lui Jack pe la nas un miros dulce acrişor. Părul i 
se ridică pe ceafă. Cunoştea mirosul! Aşa mirosea şi cutia pe care o 
găsise în mare. 

„Berserkerii sînt oameni sau lupi?“ îl întrebase el odată pe Bard. 

„Cea mai mare parte a timpului sînt oameni, răspunsese bătrînul, 
dar după ce beau o licoare făcută din planta asta, devin furioşi ca nişte 
cîini turbaţi. Îşi muşcă scuturile şi le sfărîmă în dinţi. Aleargă cu 
picioarele goale peste ţancuri de stîncă şi nici nu simt. Nu-i poate opri 
nici focul, nici fierul.“* 

— Cînd bem fiertura asta, zise Olaf, ne... transformăm... în altceva. 

— Deveniţi berserkeri, zise Jack. 

— Berserkeri sîntem mereu, îi explică Olaf. Aşa ne naştem. Este 
ceva ce ni se trage din neam, dar putem alege clipa în care ne lăsăm 
cuprinşi de nebunie... sau, măcar, cei mai mulţi dintre noi pot. 

Uriaşul se strîmbă, străfulgerat parcă de-o amintire durerosă. 

— Tatăl lui Thorgil era unul dintre cei mai buni, dar l-a cuprins ne- 
bunia fără voia lui. Înainte să se nască Thorgil, fratele ei Thorir era 
afară, în faţa casei părintești, jucîndu-se. Avea numai trei ani. Tatăl ei 
a fost cuprins de nebunie şi l-a omorît. 

Jack era atît de uimit, că rămase fără grai. 

— N-a fost vina lui. Nu mai ştia de el, iar copilul i-a ieşit în cale. 
Aşa că ai o lecţie de învăţat — stai departe de noi, zise Olaf, clătinînd 
din cap. După ce bem fiertura lupului, freacă-te pe corp cu frunzele 
astea. O să te facă să miroşi ca noi. Cînd ne transformăm în lupi, 
simţul mirosului ni se ascute. Cine nu-i asemenea nouă înseamnă că 
e duşman. 

Războinicii se lăsară pe vine în jurul focului. Îşi trecură ceaunul 
din mînă în mînă şi fiecare bău cîte o duşcă zdravănă. Atunci cînd îi 
veni rîndul lui Jack, Olaf pescui frunzele şi le strivi de braţele, 
picioarele şi chipul băiatului. Apoi îi turnă resturile de fiertură pe 
haine. Lichidul era călduţ, dar se răci repede din pricina brizei care 
venea dinspre mare. Mirosul îl înfioră pe Jack. Inima începu să-i bată 
mai tare. Dintr-odată, descoperi o sumedenie de lucruri: foşnetul unui 
iepure care-şi croia drum printr-un tufiş, zgomotul valurilor de-a lun- 
gul țărmului, mirosul — şi ce tare se simţea — de peşte mort, frunze de 
pădure, pin şi foc. Mai ales de peşte mort. 

Îi venea să se tăvălească prin toată putreziciunea. 

Auzi un zgomot ciudat şi văzu că războinicii începuseră să gîfiie. 
Ochii le sclipeau galbeni în lumina focului, iar limbile le atîrnau în 
afară. Olaf gemu uşor, iar Jack simţi că-i îngheaţă sîngele în vine, dar 
se şi însufleţi. Îi venea să alerge, să nu se mai oprească niciodată. 
Miîinile şi picioarele îi ardeau de dorinţă. 

Olaf sări de la locul lui, iar ceilalţi îl urmară. Jack n-avea nici o 
nădejde să se poată ţine după ei, dar îi auzea gonind undeva în faţă, 
bubuind cu picioarele în nisip. Se îndepărtară de plajă şi trecură peste 
o colină înverzită, traversară un pîrîiaş şi zburară peste un cîmp de 

mărăcini şi rogoz. Din pămînt ieşeau mirosuri proaspete. Ajunseră la 
marginea unei văi abrupte şi se opriră brusc. 

Jack îi ajunse din urmă, gîfiind din greu. Avusese foarte mult de 
alergat. Şi berserkerii gîfîiau şi se înghionteau unul pe altul, 
nerăbdători, ca nişte cîini de vînătoare aflaţi în aşteptarea poruncii de 
a sări pe un cerb, ca să-l doboare. 

Dedesubt erau mai multe clădiri, una lîngă alta, care de-abia se 
vedeau în lumina lunii. Din vale se ridica miros de vite, cai, cîini şi 
oameni, un amestec bogat şi săţios, mai ales după mirosurile mai 
limpezi de pădure şi mare. Jack îl găsi delicios, deşi n-ar fi putut 
explica de ce. De obicei mirosurile venite din grajduri îi făceau scîrbă. 

Sven Răzbunătorul se strecură în josul pantei, ducînd cu el de- 
saga cu peşte stricat. După cîteva clipe, Jack îi văzu silueta întune- 
cată, mergînd de-a lungul plajei cu care se învecinau casele. În 
spatele lui ţopăiau alte siluete mai mici care scheunau şi cereau să 
ia parte la ospăț. 

Olaf aprinse torţele şi le împărţi oamenilor. Coiful îi sclipea roşu 
în lumina flăcărilor. Găurile pentru ochi erau întunecate şi păreau 
goale. 

— Acum! tună el. 

Berserkerii scoaseră un strigăt şi năvâăliră în josul coastei, alune- 
cînd şi împiedicîndu-se de pietre. Se năpustiră spre case, continuînd 
să urle, şi aruncară torţele pe acoperişuri. Stuful se aprinse în cîteva 
locuri. Se deschise o uşă, iar unul dintre săteni ieşi în fugă, încercînd 
să-şi tragă sabia. Aruncînd cu pietre, muniţia pe care o adunaseră de 
pe coasta văii, berserkerii îl culcară la pămînt. Alţi săteni ieşiră afară, 
împleticindu-se, dar fură întîmpinaţi cu ghioagele, străpunşi cu suliţele 
sau se aleseră cu ţestele sfărîmate de topoare. Totul se întîmpla atît de 
repede, că Jack nici nu putea gîndi cum trebuia. 

Dar nici sătenii, care fuseseră luaţi cu totul prin surprindere de 
atac. Fugeau de colo-colo, strigînd după ajutor. În schimb berserkerii 
îi aruncau la pămînt şi-i ciopîrţeau. Peste tot curgea sînge, care scli- 
pea negru în lumina tremurătoare a flăcărilor. 

De-acum, casele începuseră să ardă din plin. De dinăuntru se 
auzeau strigătele de scoase de femei şi copii. Unii încercară să scape, 

dar fură întîmpinaţi cu aceeaşi sălbăticie. Jack şedea în vîrful pantei, 
neputînd să se mişte din loc şi fără să-şi poată lua ochii de la ce vedea. 
Îl zări pe Olaf tăindu-i capul unei tinere şi aruncîndu-i copilul îndărăt 
în flăcări. Văzu acoperişurile prăbuşindu-se într-o izbucnire de scîn- 
tei. Văzu berserkerii scoţînd vite din staul şi apoi, neputîndu-şi stăpîni 
furia, măcelărindu-le şi pe ele. 

Nici nu ştia cît timp trecuse de cînd stătea acolo. Cînd îşi veni în 
simţiri, văzu că cerul se înroşise la apropierea zorilor. Casele se 
prăbuşiseră în grămezi fumegînde. Berserkerii scormoneau prin 
cenuşă, căutînd argintul îngropat. Reuşiseră să pună deoparte saci de 
grîu şi peşte uscat din hambarele care nu fuseseră incendiate. De un 
copac erau legate trei vaci. Un cal superb, alb, cu o dungă neagră pe 
spinare, scăpase cu viaţă. 

Şi cam atât. 

Jack auzise povestea călugărului de pe Insula Sfîntă. Auzise 
istorisirea îngrozitoare a acelui prăpăd, dar n-o luase în seamă. Era 
doar o poveste, la fel ca toate poveştile acelea înfiorătoare despre 
morţile sfinţilor, care-i plăceau 'Tatii. Sau ca lupta lui Beowulf cu 
Grendel. Dar ceea ce vedea acum era adevărat. 

Cobori pe plajă şi intră cu picioarele în apă. Ar fi putut să înoate 
în larg, pînă acolo unde cerul se întîlnea cu marea, tot mai departe 
pînă cînd ar fi obosit. Iar apoi, pe cărări cunoscute numai sufletelor 
celor dispăruţi, ar fi putut să ajungă în Insulele Fericiţilor. Acolo l-ar 
fi găsit pe Bard, cu harpa sa. „Bună ziua, flăcăule, i-ar fi spus el. Ce 
zi frumoasă...“ 

Da, numai că i s-ar fi părut mai probabil ca Bardul să-i spună: „Ce, 
nu ţi-e bine, cum de-ai lăsat-o pe soră-ta la ananghie?“ 

— O să-i meargă bine, îi spuse Jack bătrînului, în timp ce apa rece 
i se învolbura pe la picioare. Aşa-i de drăguță că pînă şi oamenii de la 
Miazănoapte o plac. Thorgil o să i-o dăruiască reginei. 

„Pooooftim? răspunse Bardul. Despre cine vorbim aici, despre 
Frith, mătuşa lui Grendel?“ 

Jack continuă să înoate spre larg. Un val dădu peste el şi-l băgă la 
fund; apa sărată îi intră pe nări. Runa de apărare ţişni în sus şi-l lovi 
peste gură. Căldura ei era la fel de tulburătoare ca şi răcoarea apei. 

Jack se zbătu să iasă la suprafaţă, tuşind şi scuipînd, apoi călcă apa, 
lăsînd căldura să i se împrăştie prin trup. 

Deasupra capului său se afla un stol de rîndunele, care dădea tîr- 
coale norilor de dimineaţă. Una din ele plonjă spre el, uşoară ca o 
săgeată şi veni îndeajuns de aproape pentru a-şi putea întoarce capul, 
privindu-l drept în ochi. Apoi bătu aerul cu aripile sale ascuţite şi se 
întoarse la tovarăşele care o aşteptau în văzduh. 

„Împotriva morţii lupţi cu ajutorul vieţii, iar pentru asta ai nevoie 
de curaj şi veselie“, îi spuse Bardul, din locul unde obişnuia să stea, 
în livada de meri. 

— Nu mi-a spus nimeni că viaţa se va dovedi mai grea ca moartea, 
murmură Jack, în timp ce ieşea din mare. Se aşeză pe plajă, aşteptînd 
ca soarele să-i usuce hainele. 

— Sper că tocmai cauţi nişte lucruri frumoase de spus despre mine, 
zise Olaf Sprîncenatul, aplecîndu-se să-şi curețe sabia de sînge, cu o 
mînă de nisip. 


Capitolul 17 


RUNĂ 


Aflîndu-se oarecum la adăpost, pe corabie, Jack privea cum 
oamenii de la Miazănoapte sărbătoreau pe țărm. Mai întîi de toate, 
scoaseră noua pradă ca s-o admire. Reuşiseră să dezgroape destul de 
multe obiecte din argint. Lîngă ele se aflau rînduiţi saci cu fasole 
uscată şi cu orz, pe care Sven Răzbunătorul îi tot aranja în diverse 
moduri, dîndu-se apoi cîţiva paşi mai în spate ca să vadă efectul. Pînă 
la urmă se hotărî să facă, în jurul obiectelor din argint, un cerc larg de 
saci cu grîu. În faţă, aşeză un rînd de burdufuri cu vin. Eric Umeri-L aţi, 
cel căruia îi era frică de întuneric, dovedi că nu-i era deloc teamă să 
măcelărească cele trei vaci care scăpaseră cu viaţă, iar Eric Nechib- 
zuitul săpă o groapă adîncă în care să le pună la fript. 

Cea mai interesantă descoperire fusese o ascunzătoare plină cu 
bulgări de un alb murdar, aflată undeva sub acoperişul unui hambar. 
La început, Jack crezuse că erau un fel de pîini, dar încîntarea 
războinicilor îi dovedi că erau cu totul altceva. 

— Sare! strigă Olaf, ţopăind de colo-colo, cu cîte un bulgăre în 
fiecare mînă uriaşă. 

— Sare! Sare! Sare! urlară ceilalţi. Începură să arunce bulgării de 
la unul la altul, oprindu-se să-i lingă. 

— Sare! strigă Thorgil, ţinînd un bulgăre în echilibru pe creştet. 

— Ce-o fi aşa de nemaipomenit? şopti Lucy, ghemuită lîngă Jack. 
El o înconjură cu braţul. 

— Ei, sînt nebuni, asta-i tot, îi răspunse. 

Oamenii de la Miazănoapte ronţăiră bulgării de sare pînă ce mus- 
tăţile li se umplură de praf alb. Un om normal s-ar fi îmbolnăvit de la 
o asemenea cantitate, iar Jack spera să aibă satisfacția de a-i vedea 
vomitînd, dar nu se întîmplă aşa. După o vreme, le trecu nebunia cu 
sarea, iar ei strînseră cu multă grijă bulgării şi-i puseră la adăpost. 

Mîncarea stricată de pe corabie fu aruncată pe plajă. Pe dată, un 
nor de pescăruşi şi corbi se repezi spre ea. Îndrăzneţul se lupta cot la 
cot cu cei mai voinici dintre ei. Era ciudat cum Jack putea să-l 
recunoască de la distanţă, din grămada de păsări negre care se înghe- 
suiau la mîncare; Îndrăzneţul era mai rapid, mai deştept, ce mai, mai 
îndrăzneţ decît ceilalți. 

— Acum o să plece, cred, zise Jack. 

— Nu, declară Lucy. Ne-a fost trimis din Insulele Fericiţilor. 

Jack nu-i mai spuse că pasărea ajunsese pe corabie pentru că nu 
mai avea puterea să zboare, deşi îi trecu prin minte. 

Războinicii chefuiră toată ziua. Se îndopară cu vacă friptă şi băură 
vin roşu, dulce, care venea dintr-un loc numit Iberia. Cu vocile lor 
tunătoare, cîntară cîntece despre zeii lor, care păreau la fel de desfrînaţi 
ca şi credincioşii. Unul din cele mai lungi poeme vorbea despre un 
ospăț cam ca acesta la care asistau Jack şi Lucy. Aegir, zeul mării, 
preparase un ceaun cu bere şi toată lumea se îmbătase. Nu numai atât, 
dar începuse o întrecere de înjurături, avîndu-l în prim plan pe Loki, 
zeul farselor răutăcioase. Loki îl făcuse pe Odin mincinos; drept 
răspuns, acesta îi spusese că-i un pervers. Apoi Loki spusese că Freya, 
zeiţa dragostei, trăgea vînturi cînd era speriată şi că Njord, zeul 
corăbiilor, fusese odată prins de către troli, care-şi făcuseră nevoile în 
gura lui. Fiecare strofă era întîmpinată cu hohote de rîs. De bine ce se 
simțeau, oamenii îşi trăgeau reciproc pumni în spinare. 

— Ce fel de oameni simte nevoia de a avea un zeu al farselor 
răutăcioase? se întrebă Jack, privindu-i de pe corabie, în timp ce 
soarele apunea. 

— Ca astea, căscă Lucy. Pentru prima dată de cîteva săptămîni 
întregi mîncase şi ea o masă completă, iar acum capul îi tot cădea în 
piept. Şi Îndrăzneţul se hrănise bine, apoi se cocoţase pe balustradă, 
cu ochii închişi. 

— Ce zici, să încercăm să fugim acum? întrebă Lucy. 

— Şi unde să mergem? replică Jack cu amărăciune în glas. 

— Nu ştiu. Aaa, zise Lucy, căscînd din nou, poate în satul pe care 
l-au prădat. 

— Dar sătenii au fugit. 

Jack nu-i spusese surioarei sale ce se-ntîmplase de fapt cu oamenii 
lui Gizur Strîmbă-Degete. 

— Dacă i-am putea găsi, ne-ar ajuta. 

— N-o să-i putem găsi. Mai bine culcă-te, scumpo. 

Iar Lucy, ascultătoare, se ghemui pe o grămadă de blănuri. 

Se lăsa noaptea, dar benchetuiala nu dădea nici un semn că s-ar 
apropia de sfîrşit. De-acum, cîntecele deveniseră atât de vulgare, că 
Jack se simţi mulţumit că surioara lui adormise. Cea mai grosolană 
era Thorgil, care se prefăcea a fi Freya, uipînd „Vai, ce frică mi-e!“ şi 
trăgea cîte un vînt. 

— Nu peste multă vreme, Olaf o să-şi vrea cîntecul de laudă, se 
auzi o voce slabă din spatele lui Jack. El se răsuci şi-l văzu pe Rună 
care stătea lîngă catarg. Lumina era slabă, iar bărbatul, numai piele 
şi os, aproape nu se distingea de catarg. Îndrăzneţul deschise ochii şi 
cloncăni. 

— De ce nu te-ai dus şi dumneata cu ceilalţi? întrebă Jack. 

— Durerile de oase, răspunse Rună sec. Şi, în plus, tîlhăria nu-mi 
mai e pe plac. 

Se opri pentru a-şi trage răsuflarea, gîjiind. Era limpede că şi vor- 
bitul era pentru el o mare trudă. 

— Poate c-a fost din vina lui Limbă-de-Dragon. El s-a bucurat din- 
totdeauna de viaţă şi pesemne că m-a stricat şi pe mine. 

Jack se întoarse cu faţa spre plajă, privind ospăţul. Acum, Olaf 
Sprîncenatul se prefăcea a fi o femelă de trol, ce suferea din dragoste. 
Îndrăzneţul ţopăi pe balustradă pînă la Jack şi-l trase de mînecă, dînd 
din cap înspre Rună. 

— Grozavă făptură mai ai pe lîngă tine, şopti bătrînul războinic. Şi 
Limbă-de-Dragon avea obiceiul să stea de vorbă cu corbii. 

— El mi-a arătat meşteşugul, zise Jack, nevrînd să piardă ocazia de 
a se da mare. 

— A fost un om bun, zise Rună brusc. Nu semăna deloc cu noi, dar 
era un adevărat războinic. 

Jack nu răspunse. Ochii i se umplură de lacrimi. 

— Ştiu că nu te pricepi să compui cîntece pentru Olaf, zise bătrînul 
din Miazănoapte; Jack se întoarse să-l privească — atât cît se putea în 
lumina slabă. Limbă-de-Dragon nu-i putea preamări pe oamenii pe 
care-i ura. Era prea cinstit. 

— Ce-o să-mi facă Olaf? întrebă Jack, fără să pună la îndoială vor- 
bele lui Rună. De cîte ori se gîndea la baia de sînge din satul lui Gizur, 
i se făcea rău. 

— O să te dea la peşti, zise Rună. Mai e ceva: nu cunoşti încă 
îndeajuns de bine limba noastră. Eşti priceput, dar tot mai faci greşeli. 

— Vrei să-mi zici să fug? 

Din instinct, fără să-şi dea seama de ce, Jack avea încredere în 
bătrînul războinic. Era ceva profund în fiinţa lui; îl impresiona 
aproape la fel de mult cum o făcuse Bardul. 

— Nu. N-ai scăpa cu viaţă. La miazăzi se întinde ţinutul lui Marcus 
Măciucă. La miazănoapte este Einar Strînge-Urechi — are o colecţie 
de urechi strînse de pe la duşmani şi puse la uscat, pe care caută s-o 
sporească. 

— Pricep, zise Jack. 

— O să te învăţ eu ce să cînţi, zise Rună. Cîndva, am fost şi eu 
skald. Nu eram aşa vestit ca Limbă-de-Dragon, dar eram destul de 
bun. În fiecare zi simt cum clocotesc versurile în mine, dar nu mai am 
glas să le scot la iveală. Vei fi tu glasul meu. 

Strigătele războinicilor care se veseleau păreau să vină de foarte 
departe. Lumea se micşoră, pînă ce nu rămaseră din ea decît trei per- 
soane: Jack, surioara lui şi acest uimitor tovarăş nou. 

— Cred că Olaf n-o să se supere, zise Jack. 

— Să nu-i spui nimic! 

Izbucnirea îi provocă bătrînului o criză prelungită de tuse. Neştiind 
ce să facă, Jack se tot mută de pe un picior pe altul. Într-un tîrziu, 
Rună îşi reveni şi respiră de cîteva ori, tremurînd. 

— Olaf vrea să aibă un skald numai pentru el. Vrea să fii al lui în în- 
tregime, aşa cum vrea şi calul ăla de-a fost al lui Gizur. Asta-i sporeşte 
faima. Dacă îi trecu prin cap că nu poţi face faţă, o să te omoare. 

Armăsarul de care vorbea bătrînul războinic era priponit lîngă 
mormanul de obiecte din argint. Era o făptură frumoasă, albă ca 
bulgării de sare, cu o dungă neobişnuită, neagră, pe spinare. Îi privea 
pe oamenii de la Miazănoapte, care se bălăbăneau de colo-colo, cu 
ochi întunecaţi şi inteligenţi. 

— Atunci... mulţumesc. Jack se simţea recunoscător, dar, în acelaşi 
timp, îi displăcea ideea de a fi proprietatea cuiva. 

— Să începem, şopti Rună. 

Lecţia dură cîteva ore bune. Îndrăzneţul se culcă din nou, iar Jack 
şi-ar fi dorit să-i poată urma exemplul. Nu dormise deloc noaptea tre- 
cută, şi-şi petrecuse toată ziua muncind. Pînă la urmă, focul de pe 
plajă se stinse, rămînînd numai tăciunii. Oamenii de la Miazănoapte 
se culcară. Jack se înfioră văzîndu-i cum îşi întind aşternuturile şi se 
aşează în şiruri ordonate. Însemna că, deşi păreau criţă de beţi, încă 
se mai puteau purta ca nişte războinici. 

În cele din urmă, Rună se declară mulţumit de progresele lui Jack. 
Băiatul căzu pe o grămadă de haine şi adormi, parcă înainte de a 
apuca să se întindă. 

Îşi continuară drumul spre miazănoapte, pe lîngă coastă. După ce 
trecură de ţinutul lui Einar Strînge-Urechi, îşi făcură tabăra pe mal. 
De-acum încolo nu se mai temeau că s-ar fi putut întâlni cu cineva care 
să îndrăznească să-i atace. 

Olaf şi echipajul său nu se grăbeau deloc. Erau de părere că meri- 
tau din plin cîteva zile de odihnă. Armăsarul cel falnic, pe care Olaf 
îl botezase Coamă-de-Nor, era priponit bine la mijlocul corabiei. În 
fiecare zi, cineva îl ducea pe mal ca să găsească iarbă proaspătă. 

Războinicii vînau în pădurile întunecate care se întindeau de-a lun- 
gul țărmului şi aduceau căprioare şi mistreți. Prindeau cu plasele 
păstrăvi din pîraiele de apă. Eric Nechibzuitul sfărîmase o căpăţină de 
sare, pe care o folosea pentru a da gust mîncărurilor. Jack observă din 
nou cît erau cu toţii de dornici de sare — tînjeau după ea mai mult ca 
după vin, ceea ce era mare lucru. 


MAREA TROLILOR ® 149 


— Acasă, nu avem deloc sare, îi explică Rună. 

— Noi facem rost din apa mării, pe care o punem la soare să se 
evapore, zise Jack. Voi de ce nu puteţi face la fel? 

— Nu e destul soare, zise bătrînul războinic, întorcîndu-se cu 
spatele. El refuza să-şi piardă suflul răspunzînd unor întrebări 
prosteşti, şi-şi păstra glasul pentru recitări. În fiecare noapte îl lua pe 
băiat cu el, departe de ochii lui Olaf. Jack era uimit de cît de compli- 
cate erau versurile. Nici unui lucru nu i se spunea pe numele adevărat 
şi, cu cît găseai mai multe căi diferite de a-l numi, cu atât era mai bine. 
Corabia se numea Proră de fiară, Armăsarul oceanului sau Lebăda lui 
Njord — toate aceste expresii apăreau într-o singură strofă. În loc de 
luptă spuneai „o încleştare de zale şi vîrfuri de sabie“. Era foarte deru- 
tant şi, după părerea lui Jack, cu totul nefolositor. 

— Nu! şuieră Rună, auzindu-l pe Jack zicînd „Regele a traversat 
marea, mergînd la luptă“ în loc de „Cel care dăruieşte inele de aur a 
minat lebăda lui Njord pe calea balenelor, către o încleştare de zale şi 
vîrfuri de săbii.“ Nu! Nu! Nu! Rună se îndoi de şale, pradă unei put- 
ernice crize de tuse, iar lui Jack i se făcu ruşine că-l aţiţase. Nu, zise 
Rună, după ce-şi revenise. Aici nu-i vorba doar de cîntat. E o vrajă. 

— Vrajă? zise Jack, devenind dintr-odată mai atent. 

— Trebuie să-ţi fi explicat Limbă-de-Dragon. Fiecare cîntec îşi 
dobîndeşte puterea de la Yggdrassil, măreţul copac care creşte prin 
toate cele nouă lumi. 

— N-am auzit niciodată de Yggdrassil. 

— Probabil că Limbă-de-Dragon l-ar fi numit forţa vitală. El îți dă 
putinţa să creezi. lar acum m-ai stors de puteri şi m-ai făcut să-mi 
pierd timpul. 

Rună tăcu şi se concentră să-şi recapete suflul. Scotea un zgomot 
oribil, aspru şi dureros. De fiecare dată, bătrînul războinic se oprea, 
de parcă îşi aduna puterile pentru a mai trage o dată aer în piept. 

— Îmi pare rău, domnule, zise Jack. 

Rună îi făcu semn cu mîna să se îndepărteze. 

Jack se întoarse în tabără cu mintea frămâîntată de sute de gînduri. 
Aşadar, oamenii de la Miazănoapte nu se gîndeau numai şi numai la 
măceluri şi tîlhării. Credeau Yggdrassil, care era un alt nume pentru 

forţa vitală. Oare copacul chiar exista? Dacă era aşa, pesemne că era 
minunat la vedere. Pe cine oare ar putea întreba despre asta? 

Jack îi urmări pe Sven Răzbunătorul şi pe Eric Drăgălaşul 
explicînd care era calea cea mai potrivită pentru a sfărîma un craniu. 
Asta îi plăcu atît de mult lui Thorgil încît ea aşeză în şir cîteva cranii 
de căprioară şi le sfărîmă, rînd pe rînd, cu o măciucă. Pe ei trei, se 
gîndi Jack, n-avea nici un rost să-i întrebe de forţa vitală. Oftînd, se 
întoarse şi o găsi pe Lucy jucîndu-se cu nişte figurine din lemn pe care 
1 le cioplise Olaf ca s-o distreze. 

Avea o vacă, un cal, un bărbat şi o femeie. Lucy făcuse un gard 
din beţişoare şi desenase pe nisip conturul unei case. Îndrăzneţul o 
privea atent. El luă vaca în cioc, apoi îi dădu drumul. Lucy ţipă, iar el 
începu să ţopăie, părînd foarte bucuros de ce făcuse. Apoi luă calul. 

— Fă-l să înceteze, ţipă Lucy, încercînd să-i tragă păsării un pumn. 
Aceasta însă se feri cu uşurinţă din calea ei. Jack îi luă Îndrăzneţului 
calul din cioc şi-l puse la loc în faţa fetiţei. Îndrăzneţul începu să-şi 
curețe penele, cu aerul că nu mai dădea nici o atenţie jocului, dar, o 
clipă mai tîrziu, smulse figurina care reprezenta bărbatul şi zbură pe 
o piatră din apropiere. 

Lucy urlă, drept pentru care Sven Răzbunătorul scăpă toporul din 
mînă drept pe piciorul lui Eric Drăgălaşul. Se stîrni o ceartă zdravănă. 

— Termină! Nu vezi c-o superi? strigă Jack. „Ce m-o fi apucat să 
vorbesc cu o amărîtă de pasăre?“ se gîndi el. Dar Îndrăzneţul înţele- 
sese! El veni înapoi în zbor şi puse jucăria în faţa lui Lucy. 

— Era şi timpul, mormăi ea. 

Sven Răzbunătorul şi Eric Drăgălaşul se opriră din ceartă şi-şi 
duseră mîinile la amuletele pe care le purtau la gît. 

— Seider, murmură Sven. Plecară amîndoi, privind speriaţi peste 
umăr. 

— Say-thur, repetă Jack. Asta ce-nseamnă? 

— Vrăjitorie, zise 'Thorgil, ridicîndu-şi privirile de la jocul ei de-a 
sfărîmatul craniilor. Nu ne plac vrăjitorii. Din cînd în cînd, adăugă ea 
zîmbind, îi înecăm în mlaştini. 

Îndrăzneţul dădu un ocol prin aer, chiar deasupra creştetului ei. 
Thorgil ţipă şi lăsă capul în jos. 

— Vezi? Asta spuneam! Eşti un vrăjitor, iar pasărea asta este sluji- 
torul tău. Nu-i firesc ca un corb să rămînă treaz după căderea întune- 
ricului. Nu-i firesc să stai de vorbă cu el. Ar trebui să vă înece pe 
amândoi într-o mlaştină. 

Îndrăzneţul zbură din nou spre ea — de data asta cu ghearele 
scoase —, iar Thorgil fugi, apărîndu-şi capul cu braţele. 

Jack rămase împietrit în loc, văzînd-o cum se duce la Olaf şi-l ia 
de braţ. Începu să-i explice ceva, dar, din păcate pentru ea, îl între- 
rupsese pe uriaş dintr-o treabă importantă. Olaf o culcă la pămînt 
dintr-o scatoalcă. 

— Taci din gură cu prostiile astea cu vrăjitorii, strigă el. 

Fecioara războinică, îngînînd blesteme, se ridică şi se îndepărtă cu 
paşi şovăielnici. 

Jack se aşeză, cufundat în gînduri. Thorgil n-avea cum să renunţe 
cu atîta uşurinţă. O să aştepte ocazia şi o să atace din nou. Trebuia să 
găsească o cale de a se apăra. 

Nu vedea nimic rău în a sta de vorbă cu animalele. Mama o făcea 
tot timpul, le cînta albinelor ca să le liniştească sau unei oi nărăvaşe 
ca s-o îmblînzească. Îi arătase şi lui aceste vrăji mărunte, dar Jack nu 
se gîndise mai deloc la ele. Faptul că le cunoştea îl făcea, oare, vră- 
jitor? Dar Îndrăzneţul? Adevărul era că zbura şi după căderea întune- 
ricului, ca o bufniţă. 

Acum însă, el se aşezase în faţa lui Lucy, cloncănind uşor, ca o găină. 

— Ştiu că la o fermă ar trebui să fie şi găini, răspunse ea, dar Olaf 
nu mi-a cioplit nici una. 

Corbul cloncâni iar. 

— Aşa-i, le-aş putea face din nişte scoici. Ce idee bună! 

Pe Jack începu să-l doară capul. Acum şi Lucy vorbea cu corbul, 
iar războinicii vor crede că şi ea era vrăjitoare. 

— Treci la culcare, îi porunci el, strîngînd jucăriile. Lucy începu să 
protesteze cu voce tare. Jack o duse la un maldăr de blănuri şi o culcă 
acolo, acoperind-o bine. O să-ţi spun o poveste, îi promise el. 

— Bine, dar să fie una frumoasă, zise ea. 

Îndrăzneţul zbură pînă la un copac din apropiere şi se lăsă pe o 
cracă, deasupra capului lui Coamă-de-Nor. Calul se foi nervos. 

Îndrăzneţul începu să scoată zgomote tremurate, ca un tors de pisică, 
iar Coamă-de-Nor închise din nou ochii. Modul în care pasărea se 
ataşase de ei era foarte ciudat. În fiecare zi o pornea în zbor, iar Jack 
se tot aştepta să dispară, dar se întorcea întotdeauna. 

„Ce n-aş da să fie Bardul aici, se gîndi Jack cu tristeţe. Sper că 
o duce bine în Insulele Fericiţilor. Ce n-aş da să fiu cu adevărat 
vrăjitor! I-aş preschimba pe toţi oamenii de la Miazănoapte în 
broaşte rîioase — în afară de Rună. Iar pe Thorgil aş transforma-o 
într-o rîmă băloasă, şi i-aş da-o lui Olaf s-o mănînce.““ 


Capitolul 18 

Pe măsură ce înaintau spre miazănoapte, se făcea din ce în ce mai 
rece, iar cerul se umplea de nori. Ceaţa se lăsa devreme şi se risipea 
tîrziu. Coasta deveni mai abruptă. Olaf îşi îndemna oamenii să 
vîslească mai cu nădejde. 

— Aproape c-am ajuns, tună el. Aducem cu noi mari averi! Ne-am 
umplut de faimă! Sîntem berserkerii reginei! 

Oamenii începură să cînte cîntecul care se termina cu „Faima nu 
moare nicicînd“. 

— Berserkerii reginei? se miră Jack. Credeam că pe rege îl slujiţi. 

— Ei da, păi, el n-a prea fost în apele lui de cînd s-a însurat, 
recunoscu Olaf. 

— De-asta îi spunem Ivar Făr'-de-Oase, zise Sven. 

— Dar nu de faţă cu el, zise uriaşul. De-abia aştept să aud poemul pe 
care l-ai compus despre mine. Poţi să-l reciţi la petrecerea de bun venit. 

Olaf părea foarte încîntat la gîndul de a-şi prezenta bardul personal 
în faţa regelui şi a reginei. Jack încercă să pară şi el entuziasmat. 
Graţie lui Rună, avea un minunat poem, numai că era plin de cuvinte 
grele şi Jack era convins că se va încurca recitîndu-l. Asta, din cîte îi 
spusese Rună, ar fi fost un păcat de moarte — şi bătrînul insista asupra 
ultimului cuvînt. 

În scurtă vreme, ceața îi înghiţi — nu era prea deasă, dar era umedă 
şi apăsătoare. Jack înţelese de ce oamenii de la Miazănoapte nu puteau 
scoate sare din apa mării. Din cînd în cînd, ceața se risipea puţin, 

lăsînd la vedere un peisaj care te îngrozea. Valurile se spărgeau de 
stînci. Şanţurile săpate în maluri duceau către văi mohorîte şi sterpe. 
Părea un loc pe gustul dragonilor. 

— Astea sînt fiorduri, zise Olaf, care, ştiindu-se pe cale de-a fi săr- 
bătorit şi lăudat, era tot un zîmbet. 

— Trăieşte ceva pe-acolo? întrebă Jack, uitîndu-se spre un intrînd 
care arăta mai mult decît sumbru. 

— Nu, pe-acolo nu întîlneşti nimic bun, zise uriaşul, rîzînd. Fireşte, 
şi noi trăim la capătul unui fiord. Dar nici noi nu sîntem buni. 

„Mare dreptate ai“, se gîndi Jack. 

— Eram într-un fiord cînd m-am luptat cu primul meu jotun, zise 
Olaf. Eram foarte tînăr, nici nu-mi crescuse barba, şi nici trolului nu-i 
căzuseră colții de lapte. Of, ce mai trece timpul! 

— Ai cîştigat, bănuiesc. 

— Fireşte. Dacă nu cîştigam, mă mînca. O să-ţi povestesc odată, ca 
să poţi compune un poem. 

Olaf îi dădu mai departe cu amintirile din tinereţe. Cunoştea 
fiecare stîncă şi fiecare copac de-a lungul coastei. Avea o ţinere de 
minte fabuloasă şi, în scurtă vreme, lui Jack îi păru rău că-l întrebase. 

Ajunseră într-un loc în care coasta făcea un cot. Marea deveni mai 
agitată, se iscă un vînt care spulberă ceața, iar peisajul numai vesel nu 
se putea numi. Dinspre miazănoapte, veneau valuri mari şi cerul avea 
o culoare ciudată, lăptoasă. Apa era verde-deschis, iar vîntul aducea 
cu sine miros de gheaţă. Corabia se înclină primejdios atunci cînd 
schimbară direcţia, şi o luară de-a lungul coastei spre răsărit. 

— Marea asta e numită Marea Trolilor, zise Olaf. 

— Aici trăiesc ei? întrebă Jack. 

— Nu, de-aici au venit. Acum trăiesc în munţii cei mai înalţi, unde 
zăpada nu se topeşte niciodată. 

— Nu ştiam că jotunii pot construi corăbii. Jack şi-i imaginase ca pe 
nişte făpturi uriaşe şi neîndemâînatice. Se aştepta — sau poate spera — să 
fie şi nătîngi. 

— Au venit pe jos, zise Olaf. 

— Pe apă? 

Jack se înfricoşă. Tata spunea că numai călugării foarte virtuoşi 
puteau face aşa ceva. Fusese unul şi pe Insula Sfîntă, dar renunţase la 
acest meşteşug ca să nu cadă în păcatul trufiei. Gîndul că şi un mize- 
rabil de trol avea această putere îl speria. 

— Nu pe apă. Pe gheaţă. Acum multă vreme, marea asta era 
îngheţată, zise Olaf. Nici un om n-a văzut-o în starea asta, dar jotunii 
se află aici de mai mult timp decît noi. Vechiul lor sălaş era în capătul 
de miazănoapte al lumii, lîngă un munte care scuipa foc. 

— Glumeşti, zise Jack. 

— Nu, nu, astfel de lucruri chiar există. Rună a văzut un astfel de 
munte în Italia. Zicea că înăuntrul lui trăia un dragon. Ei, una peste 
alta, muntele trolilor a scuipat atîta foc că a plesnit în două, iar pămîn- 
tul s-a dus la fundul mării. Jotunii n-au avut de ales, a trebuit s-o ia la 
fugă pe gheaţă. 

— Poate că tot ce-au povestit e o minciună, zise Jack, căruia nu-i 
venea să creadă că marea umflată, nesfîrşită, fusese vreodată complet 
îngheţată. 

— Trolii nu mint, zise Olaf, simplu. 

— Omoară oameni şi-i mănîncă, dar sînt prea corecţi ca să întru- 
museţeze puţin adevărul? 

— Voiam să spun că nu pot să mintă. Ei nu vorbesc aşa ca noi, deşi 
sînt şi unii care ne-au deprins graiul. Îţi vorbesc în gînd. 

Şi Jack îşi aminti ceva ce-i spusese Bardul despre troli, cu multă 
vreme în urmă: „Ei ţi se pot strecura în minte ca să afle ce gîndeşti. 
Ştiu unde şi cînd ai să loveşti, încă înainte s-o faci. Nu-i poate înfrînge 
decît un anume fel de războinici, foarte speciali.“ 

— Ţi se strecoară în minte, zise Jack. 

— Aşa-i, zise Olaf. Nu-i poţi lua prin surprindere, pentru că ştiu ce 
pui la cale. Dar nici ei, la rîndul lor, nu te pot păcăli pe tine, căci nu 
pot minţi în gînd. 

Jack se gîndi la asta, ţinîndu-se strîns de balustradă. Corabia plutea 
pe marea verzuie, iar bietul Coamă-de-Nor, priponit de catarg, tot 
aluneca. Coastele din dreapta lor erau încununate de copaci uriaşi. 
Stoluri dese de păsări se învîrteau pe lîngă rîurile înspumate care se 
prăvăleau din munţi. 

— Cum te poţi lupta cu un duşman care-ţi cunoaşte fiecare miş- 
care? se miră Jack. 

— Aha, aici intervin berserkerii, zise Olaf. Cînd ne-apucă nebunia, 
nici măcar noi nu ştim ce-avem de gînd să facem, şi nici nu ne 
amintim ce-am făcut înainte. Jotunii nu ne pot citi gîndurile, pentru 
că nu gîndim! 

„Deci despre ei vorbea Bardul“, se gîndi Jack. Se uită pe furiş la 
Olaf, care stătea la prova, înalt şi mîndru de sine. Vîntul îi sufla pe 
spate barba căruntă şi-i răvăşea sprînceana stufoasă. Olaf părea 
nerăbdător, ca un copil la petrecerea de Crăciun. Avea chipul îmbu- 
jorat de frig şi ochii albaştri îi străluceau de încîntare. 

Nu prea puteai să-l urăşti pe Olaf cînd era aşa. Îţi venea greu să-ţi 
aminteşti cum omoriîse călugări şi măcelărise sate întregi, pînă la ulti- 
mele animale de povară. Poate că era tocmai din cauză că într-adevăr 
nu-şi amintea ce făcuse. Pe de o parte era Olaf cel bun, care cioplea 
jucării pentru Lucy, pe de alta Olaf cel rău, care stătuse cîndva, gîfiind, 
pe creasta dedesubtul căreia se afla satul lui Gizur. 

Una peste alta, Jack nu-şi îngăduia să uite că amîndoi erau la fel 
de periculoşi. 

— Fără berserkeri, oamenii n-ar fi putut să trăiască aici, zise uriaşul. 
Ştii cum ne spuneau trolii? „Căpriori pe două picioare“. Mai aveau şi 
altă expresie: ,„Gustare pentru jotuni“. Primii oameni au fost vînaţi ca 
nişte vite. Pe cei slăbănogi îi băgau în cuşti şi-i puneau la îngrăşat. 

Jack se înfioră. 

— Şi acum fac tot aşa? 

— Nu, acum a devenit un fel de distracţie. Ştiu că sîntem oameni 
şi nu animale. Dar un trol tînăr nu-şi poate căpăta tatuajul de pe frunte 
pînă ce nu răpune un om, şi are şi-acum dreptul să-şi mănînce trofeul. 
Ah, uite! Una din corăbiile noastre. 

Olaf arătă spre o corabie care tocmai ţîşnise dintr-un fiord. Cele 
trei corăbii din grupul lui Olaf se pierduseră una de cealaltă în cursul 
lungii călătorii. 

— Pun rămăşag că Egil Suliţă-Lungă crede că sîntem duşmani şi 
va sări la bătaie, zise Olaf, vorbind despre căpitanul celeilalte corăbii. 
Ce-o să se mai ruşineze cînd o să-şi dea seama de greşeală! 

Egil se făcu alb ca varul cînd îi recunoscu pe berserkeri şi începu 
să strige de pe punte, îngăimînd nişte scuze. 

— Rămii dator cu un burduf cu vin, strigă şi Olaf. Pe moment, 
luase chipul lui Olaf cel bun, iar Egil, jucîndu-se cu amuleta de la gît, 
îi promise, plin de recunoştinţă, burduful dorit. 

Cele două corăbii îşi continuară drumul împreună. De a treia nu 
se vedea nici urmă. Egil le strigă că, după cîte credea el, se dusese la 
fund în timpul unei furtuni. Nici un berserker nu părea prea trist. 
Thorgil spuse că bărbaţii fuseseră norocoşi, pentru că de-acum se 
ospătau în palatul lui Aegir şi al lui Ran. 

— Totuşi, eu aş prefera Valhalla, zise ea. E un loc mult mai glorios. 

„Ce n-aş da să fii deja acolo“, se gîndi Jack. Ea plănuia s-o dăruiască 
pe Lucy lui Frith, cea care călărea Coşmarurile. Jack îşi aminti de 
făptura care trecuse peste casa Bardului. „Venise călare pe un cal, 
acoperit de ţurţuri care se desprindeau din părul său şi cădeau în 
cameră. Călărețul era mai întunecat chiar decît văzduhul, atât de negru 
încît înghiţea chiar şi lumina stelelor. Picioarele sale ghimpoase 
strîngeau burta calului, făcîndu-l să sîngereze — sînge alb, vîscos, care 
semăna mai degrabă cu puroiul.“ 

Jack simţi că ameţeşte de groază. Înţelese că regina nu călărea cu 
adevărat pe spinarea Coşmarului, ci era numai spiritul ei. Dar dacă 
spiritul, slăbit, aflat la mare distanţă de trup, peste ape, fusese atît de 
înfricoşător, oare cum o fi arătînd ea de aproape? Jack îşi pipăi runa 
de apărare de la gît. Răspîndea căldură, de parcă la pieptul lui se afla 
un soare micut. 

Poate c-ar trebui să-i dea runa lui Lucy. Ea ar avea mai multă 
nevoie, dac-ar fi să cadă în mîinile lui Frith. Odată ce i-o dădea, gata. 
N-o mai putea lua înapoi. Jack se uită spre Lucy, care se juca de-a 
sperieturile cu Eric Drăgălaşul. Războinicul îşi acoperea chipul muti- 
lat cu mîinile care semănau cu nişte bucăţi de şuncă, apoi lua palmele 
de la ochi, iar Lucy striga: „Te-am văzut!“. „HAU! HAU! HAU!“ 
mormăia Eric Drăgălaşul. Cu toate că era un joc de copii mici, pe ea 
n-o mai amuza aşa de mult, dar, din cîte îşi dădea Jack seama, omu- 
lui de la Miazănoapte, cu mintea sa puţină, i se potrivea mănuşă. 

Lucy era pur şi simplu prea mică pentru a pricepe importanţa 
runei. Singurul lucru care i-ar fi putut trezi interesul era strălucirea 
aurului, iar aceasta nu s-ar vedea decît atunci cînd Jack i-ar pune 
runa la git. 

— Cu ce te tot joci acolo? se auzi glasul lui Thorgil. 

De îndată, Jack îşi luă mîna de la gît. 

— Ţii ceva ascuns acolo. Dă-l încoace imediat! 

Ea încercă să-l apuce de gît, dar Jack îi trase una cu piciorul. Pe 
dată, Thorgil se aruncă peste el, ţipînd şi lovindu-l cu pumnii. 

Jack încercă să se apere, dar nu-i putea ţine piept fecioarei 
războinice. Nu numai că ea era mai puternică, dar se şi implica în 
luptă cu trup şi suflet. Jack se trezi aruncat pe punte. Urechile îi ţiuiau 
şi sîngele-i curgea din nas. Fata îi puse genunchiul pe piept şi dădu 
iarăşi să-l apuce de gît. 

— Aaaaiii, zbieră Thorgil, căzînd pe spate. M-a ars! M-a ars! 

De-acum apăruse şi Olaf, care se uită cînd la nasul însîngerat al 
lui Jack, cînd la chipul lui Thorgil, schimonosit de durere. Ea îşi ridică 
mîna, arătîndu-i arsura proaspătă cu care se alesese. 

— Aruncă-l peste bord! ţipă ea. 

— Pare-mi-se că nici tu nu n-ai fost mai blîndă, observă Olaf. 

— Mi-a făcut vrăji. Ăsta nu-i om, e o grozăvie! 

— 'Ţi-am spus de mai multe ori să nu te mai baţi cu sclavul meu, 
zise uriaşul. Tu, nu el, ai să fii pedepsită pentru asta. La ospăţul de bun 
venit, nu-ţi dau voie să stai cu noi, la masa cea mare. O să stai lîngă 
uşă, în rînd cu sclavii mai isprăviţi. 

— Nu-i cinstit! Te urăsc! O să te omor! spuse Thorgil izbucnind în 
plîns. 

— Dac-o ţii tot aşa, te trimit să mănînci cu porcii, zise Olaf. Ce dacă 
flăcăul a făcut şi el o vrajă ca să se apere? Asta face un skald. Acum 
treci la pupa şi stai acolo pînă ajungem în port. 

În timp ce ea se îndepărta împleticit spre pupa, plîngînd în hohote, 
Jack îi scoase limba. 

— Iar tu... şi mîna uriaşă a lui Olaf îl smuci de jos, n-o mai aţîţa. 
Dacă mai faceţi scandaluri din astea pe corabia mea, o să vă adunaţi 
dinţii de pe jos, amîndoi. 

Îl duse pe băiat la catarg şi-l legă de gît lîngă Coamă-de-Nor. 

Tot restul zilei, Jack rămase acolo, posomorit, cu o funie de gât. Îşi 
şterse sîngele de la nas cu mîneca şi-şi pipăi trupul, căutîndu-şi 
vînătăile. Un dinte începuse să i se clatine. Lucy n-avea voie să-i vor- 
bească. 

Pedepsele nu erau ceva nou pentru Jack. În schimb, să fie priponit 
ca un cal era. I se făcu foarte ruşine. 

— Ție ce-ţi pasă, îi spuse el lui Coamă-de-Nor. Nu eşti îndeajuns 
de deştept ca să te simţi jignit. Pentru tine totul e bine, cîtă vreme îţi 
primeşti ovăzul. 

Coamă-de-Nor îl privi pe Jack cu ochii săi întunecaţi şi fornăi pe 
nări, ca şi cum ar fi simţit un miros urit. 

— Nici tu nu te-ai spălat de mult, nici eu, aşa că nu te lega de mine, 
mormăi Jack, în timp ce corabia plutea spre răsărit, de-a lungul coastei. 


Capitolul 19 


SOSIREA ACASĂ 


În dimineaţa următoare, întîlniră primele semne că se apropiau de 
ţinutul regelui Ivar. O corabie lată, greoaie, trecu pe lîngă ei, salutîn- 
du-i pe Olaf şi Egil. Jack, care fusese dezlegat de catarg, se aplecă 
peste balustradă ca s-o privească. Era încărcată pînă la refuz cu peşte 
uscat. Bărbaţii care vîsleau, deşi vînjoşi, nu erau zvelţi şi nu aveau 
înfăţişarea înfricoşătoare a celor din echipajul lui Olaf. 

— Asta se numeşte knorr, îi explică Olaf. Îi spunem aşa pentru că, 
de cîte ori iese pe mare, lemnul din care-i făcută trosneşte — knorr, 
knorr, knorr. Îţi ia ceva timp pînă te obişnuieşti, dar oamenii care 
călătoresc cu ele spun că-i ca o melodie. lar cea de-acolo se cheamă 
tolfaeringr, un vas cu douăsprezece vîsle. Ptiu! 

Olaf scuipă peste bord, în direcţia unei corăbii mici, dar care, de 
altminteri, arăta foarte respectabilă. 

— E bună numai pentru bebeluşi, aşa zic eu. Pesemne că a pornit 
să caute heringi. Vezi plasele? 

Jack încuviinţă. 

— Dar corabia noastră cum se cheamă? 

— Karfi, zise Olaf, mulţumit şi îl bătu pe Jack pe spate, făcîndu-l 
să-şi amintească de toate vînătăile cu care se alesese de la Thorgil. 
E lungă, zveltă şi rapidă. Şi mai mult, poate pluti în susul unui rîu şi 
poate fi trasă pe nisip. E numai bună pentru raiduri. 

— Dar aia? întrebă Jack, arătînd spre un vas uriaş care-şi croia drum 
pe lîngă coastă în faţa lor. Avea pînza roşie ca sîngele şi nenumărate 

rînduri de vîsle. Acestea loveau apa la unison, împroşcînd o peliculă 
sclipitoare. Silueta subţire a corăbiei era perfectă, aproape nepămîn- 
teană. Jack se întoarse şi observă pe chipul lui Olaf Sprîncenatul o 
expresie de dor deznădăjduit. Părea aproape bolnav. 

— Se numeşte Drekar, Corabia-dragon. 

lar Jack observă că prora ei se arcuia grațios în sus, în formă de 
cap de dragon. 

— Asta e Rătăcitorul. E corabia regelui Ivar. 

De pe faţa lui Olaf dispăruse orice urmă de zîmbet. Jack încercă 
să se strecoare şi să se îndepărteze, dar nu prea avea unde. Era con- 
semnat la prova, iar Thorgil, la pupa. 

— N-am de gînd să intru în port în urma prăpăditului de Drekar! 
strigă Olaf. N-o să mă las umilit de nevolnicul ăla, care iese pe mare 
numai ca să se plimbe! Eu sînt cel care se întoarce acasă plin de glo- 
rie, nu? Eu am înfruntat primejdia nu... nu... 

— Nemermnicul ăla făr' de oase, termină Sven vorba, alegîndu-se cu 
o lovitură, drept răsplată pentru efortul făcut. 

— Care-i ultimul lucru curajos pe care l-a făcut el? Poate să-şi 
treacă mîinile prin părul lui Frith! 

Uriaşul păşea de colo-colo pe corabie, mînios foc, împărțind în 
dreapta şi-n stînga lovituri. Cu toţii se ghemuiseră cum putuseră mai 
bine. În cele din urmă — liniştindu-se un pic — Olaf porunci să tragă 
corabia într-un golfuleţ. Egil Suliţă-Lungă veni după ei, cu corabia lui. 

Toată după-amiaza, uriaşul rămase posomorit lîngă focul pe care-l 
aprinseseră pe țărm. La căderea nopţii, Jack, îndemnat de Rună, îi 
recită începutul poemului: 


Daţi-mi ascultare, voi, cei cu inele pe degete, 
O să cînt despre fapta de vitejie, despre Olaf cel Brav. 
Generos mai e el, acest fioros luptător. 


— Gata! strigă Olaf, înroşindu-se ca un copilaş. Nu vreau să-mi 
deschid cadourile înainte de petrecere. Totuşi, începutul e minunat, 
adăugă el, scormonind în flăcări cu sulița. 

Jack şi Rună se uitară unul la celălalt. Egil, care toată după-amiaza 
mersese în vîrful picioarelor, încercînd să nu-l supere pe Olaf, le zîmbi. 

— Dar e mai lung de-atât, nu? întrebă uriaşul. 

— O, da, zise Jack. 

— Mult mai lung, şuieră Rună. 

— N-ar strica să ascultăm acum un alt poem, zise Olaf, aşa că Jack 
le cîntă povestea lui Beowulf şi a luptei sale cu Grendel. Poate că nu 
era alegerea cea mai înţeleaptă, dar reuşi să-l înveselească pe Olaf. 

— Presupun că l-a compus Limbă-de-Dragon, zise el. Se vede că 
versurile n-au fost scrise în graiul nostru. 

— L-am tradus, zise Jack. 

— Şi te-ai descurcat destul de bine, şopti Rună. Ai greşit numai 
cuvintele pentru „melancolie“ şi „broaşte rîioase care orăcăiau. 

— Bietul Limbă-de-Dragon, zise Egil. Frith n-ar fi aflat niciodată 
cine a omorît-o pe soră-sa, dacă el nu se lăuda atîta. Niciodată n-a ştiut 
să-şi ţină gura. 

— Măcar a avut curajul s-o înfrunte, mîrîi Olaf. 

Jack rămase surprins. Din cîte i se părea, bărbaţii aceştia îl apreci- 
aseră pe Bard. Şi era limpede că nu ţineau deloc la regină. 

— Dacă Frith... regina, vreau să spun... este pe jumătate trol, 
începu el, pe ocolite, înseamnă că-şi poate da seama cînd cineva nu 
o place? 

Deasupra taberei păru să se lase o perdea de gheaţă. 

— Întrebi adică dacă poate citi gîndurile? Răspunsul e nu, zise Olaf. 
Trolii corciţi sînt foarte deosebiți de ambii lor părinţi. Sînt... cum să 
ZIC... ? 

— Nişte scîrboşenii, zise Egil. 

— Jotunii sînt cinstiţi, în felul lor. Sînt nătîngi, grosolani, urîţi... 

— Foarte urîţi, completă Egil. 

—... Dar, cum spuneam, în felul lor sînt cumsecade. Ce să zic, eu 
m-aş încumeta să trăiesc alături de un trol, dacă ajungem întâi la o 
înţelegere clară, zise Olaf. 

— Trolii corciţi îşi pot schimba înfăţişarea, şopti Rună. Nu sînt 
supuşi legilor firii. Şi nu cunosc decît ura. 

— Deci... Frith poate să mintă? întrebă Jack. 

— Frith habar n-are ce-i adevărul, nici vreo altă virtute, zise Olaf. 
Acum, băiete, ascultă-mă şi bagă la cap. Aici putem vorbi despre ea, 
dar cînd ajungem la palat, trebuie să-ţi ţii gura. Şi ţine-ţi şi corbul 
undeva la adăpost. Ea urăşte corbii. Crede că ei zboară drept la Odin 
s-o pîrască. 

— Îi cinstim pe Ivar pentru ce a fost la viaţa lui, dar trebuie să 
recunoaştem că el a dus regatul de rîpă, zise Egil. 

Pentru a încheia seara, lui Jack i se ceru o altă poveste. Însă nu mai 
tradusese nici un poem, aşa că recurse la una din istorisirile Tatii. Mar- 
tiriul Sfîntului Laurenţiu se bucură de un imens succes printre oamenii 
de la Miazănoapte. 

— Sfîntul Laurenţiu a fost fript la foc mic, le povesti Jack războini- 
cilor care se adunaseră în cerc şi-l ascultau absorbiți. Păgînii i-au înfipt 
căţei de usturoi între degetele de la picioare şi l-au uns cu grăsime ca 
pe un pui. 

— Zici că erau troli, zise Olaf. 

— De fapt cine sînt păgînii ăştia? întrebă Sven Răzbunătorul. 

Cînd Jack ajunse la momentul în care Sfîntul Laurenţiu zicea: 
„Cred că m-am copt. De-acum puteţi să mă mâîncaţi “, toţi ascultătorii 
izbucniră în urale. 

— Aşa războinic mai zic şi eu, zise Egil Suliţă-Lungă. Un om de 
soiul ăsta o să ajungă drept în Valhalla. 

— Cred că a ajuns mai degrabă în paradisul creştin, zise Jack. 

— Dacă sînt oameni de teapa asta în paradis, mai-mai că m-aş face 
şi eu creştin, declară Olaf. 

Una peste alta, seara se dovedi foarte reuşită. 

Ziua următoare o petrecură în tabără. Cu toţii se îmbăiară în mare 
şi-şi pieptănară părul pentru marea întoarcere. Jack o duse pe Lucy pe 
o plajă retrasă. Rochiţa pe care o purtase cînd fuseseră prinşi, cusută 
de Mama cu atîta grijă, era de-acum numai zdrenţe. Olaf îi dăruise una 
nouă, foarte frumos brodată. 

Cînd o luă în mîini, Jack avu o senzaţie ciudată. Ai fi zis că femeia 
care o cususe lăsase în țesătură ceva din fiinţa ei, ca o melodie care 
răsuna foarte slab în jurul lor. 

— Vai, ce drăguță e! strigă Lucy, smulgîndu-i-o din mîini. Ea 
aruncă cît colo rochiţa de la Mama, fără să-i mai pese de ea. Ei, era 
totuşi foarte mică, se gîndi Jack. El luă rochiţa şi o îngropă undeva 
sus pe țărm, ca să nu fie luată de flux. 

Thorgil se duse în spatele unei stînci şi se spălă, folosind un calup 
de săpun pe care-l luase dintr-un sat saxon. Îşi uscă părul la soare, iar 
Jack rămase surprins să vadă ce plete aurii avea. Era aproape la fel de 
drăguță ca Lucy. Apoi însă, ea ţipă la el, adresîndu-i un şir de înju- 
rături şi blesteme, ceea ce strică totul. 

Jack se aşeză lîngă Coamă-de-Nor şi privi pregătirile. Îndrăzneţul 
se lăsă şi el pe spinarea calului. 

— Trebuie să te fereşti de Frith, îi spuse Jack. Aş vrea să fiu sigur 
că ai priceput. Pari tare deştept, dar nu eşti decît o pasăre, la urma 
urmei, un fel de găină cu pene negre. 

Îndrăzneţul nu-l băgă în seamă şi începu să caute căpuşe pe 
spinarea lui Coamă-de-Nor. 


Venise vremea. Clipa cea groaznică în care aveau să dea ochii cu 
Ivar Făr'-de-Oase se apropia cu fiecare bătaie de vîsle. Jack, îngîn- 
durat, privea coasta care aluneca pe lîngă ei, în timp ce războinicii 
vîsleau cu forţe noi. Se împopoţonaseră cu fel şi fel de lucruri — broşe, 
brățări, inele, cu cît mai multe, cu atît mai bine — şi-şi schimbaseră 
tichiile unsuroase de piele cu bentiţe lucrate în aur. Olaf purta o 
superbă pelerină de lînă, prinsă pe umărul drept ca să-i lase liber braţul 
cu care mînuia sabia. Pînă şi Thorgil avea un colier din frunzuliţe de 
argint, frumos lucrate, pe care-l purta peste tunica decolorată. Părul îi 
strălucea în bătaia vîntului şi o făcea s-arate chiar ca o fată. 

Lui Jack îi trecu prin minte să i-o spună, dar îşi aminti ce pedeapsă 
1 se promisese dacă o mai aţiţa. 

Întâlniră corăbii de toate mărimile, deşi nici una la fel de mare ca 
Drekar-ul regelui Ivar, şi nici măcar cît corăbiile lui Olaf şi Egil. 
Cînd ajunseră la gura fiordului, un roi de bărcuţe de pescuit se îm- 
prăştie din calea lor. Pescarii izbucniră în urale, iar Olaf se duse la 
provă, înalt şi impunător. 

Urmâînd fiordul, înaintară din ce în ce mai mult în inima uscatu- 
lui. Zgomotul mării se stinse. Valurile dispărură. În scurtă vreme, 
apa deveni liniştită ca un lac. Pe ambele părţi erau munţi mohorîţi, 
împăduriţi; ici-colo se vedea cîte un şoim care dădea tîrcoale prin 
văzduh. Departe, înspre miazănoapte, erau şiruri de munţi înalţi, 
acoperiţi de zăpadă. 

— Jotunheim, zise Olaf. 

„Ţara Trolilor““, îşi traduse Jack cu o strîngere de inimă. 

După o vreme zăriră ferme aflate sus, pe dealuri, şi pajiști abrupte 
pe care păşteau turme de oi şi cirezi de vite. La un cot al fiordului, 
unde pajiştea ajungea pînă la malul apei, se afla un doc mare şi mai 
multe case. Un copil îi văzu venind şi o luă la fugă îndărăt pe uliţă, 
strigînd. De îndată, casele se goliră. Bărbaţi, femei, copii şi cîini se 
repeziră spre doc, chiuind şi lătrînd din toate puterile. 

— Îl vede cineva pe Ivar? zise Olaf. 

— Încă nu, zise Sven Răzbunătorul. 

Sărbătoarea de pe țărm continua. Oamenii erau din ce în ce mai 
bucuroşi, cu toate că erau şi unii care nu arătau prea veseli. Îşi duceau 
mîna streaşină la ochi şi priveau de la o corabie la cealaltă. Jack îşi 
dădu seama că erau cu ochii după cea de-a treia corabie, care proba- 
bil se scufundase, sau după neamurile lor care s-ar fi putut întoarce. 

— Uite-l pe Ivar, zise Sven. 

Dincolo de oraş se afla un pisc care se înălța deasupra fiordului. 
Era un vîrf din piatră de culoare albastru-închis, sumbră şi lipsită de 
viaţă, ca metalul. În vîrf se găsea o casă lungă pe care Jack n-o 
observase pînă atunci. În faţa ei — era prea departe ca să poată vedea 
bine — se afla un grup de persoane. 

— O să aştepte să te duci tu la el, zise Sven. 

— Pămpălău călărit de troli ce e, mormăi Olaf în barbă. 

În ciuda faptului că regele lipsea, războincii fură întîmpinaţi cu 
toate onorurile visate. Femeile îi îmbrăţişară şi-i sărutară. Bărbaţii, mai 
ales bătrîni, le traseră pumni cu prietenie. Părinţii îşi întîmpinau Copiii; 
soțiile — bărbaţii — uneori cîte două sau trei pentru un singur om. Copiii 
alergau de colo-colo zbierînd. Cei ale căror rude nu se întorseseră 

stăteau la o parte şi plîngeau încetişor. Poate că oamenii lor erau încă 
pe drum. Sau poate că nu. 

Jack o ţinea pe Lucy strîns de mînă. Mulțimea se înghesui în jurul 
lor, împingîndu-i încoace şi încolo. 

— Ce sclavă drăguță! strigă o femeie, ciupind-o pe Lucy de bărbie. 

— Lasă-mă în pace! țipă ascuţit Lucy. 

— Şi hotărîtă, pe deasupra, zise femeia pe un ton aprobator. 

Jack îşi scoase surioara din înghesuială şi o duse undeva în sus, 
printre case. Nu ştia ce să facă. Se simţea singur şi speriat. Nimănui 
din oraşul ăsta nu-i păsa de ei. Erau ca nişte vite, buni de vîndut sau 
de tăiat. Totuşi, trebuia să-şi ţină firea, ca s-o poată apăra pe Lucy. Se 
uită în jur, căutînd ceva care să-l facă să uite de la necazuri şi o văzu 
pe Thorgil mergînd încet pe uliţă. Şi ea era singură. Nimeni nu venise 
s-o întîmpine. Ai fi zis că nici n-avea prieteni. 

Jack se simţi mişcat. Cum putea cineva să fie atât de singur? Oricât 
era de grea situaţia lor, Lucy şi cu el se aveau unul pe celălalt. Şi 
aveau părinţi care le duceau dorul şi jeleau după ei. Aveau un sat în 
care, dacă s-ar fi întors, ar fi fost primiţi cu acelaşi entuziasm ca 
oamenii de la Miazănoapte. Cum de cineva putea să se întoarcă acasă 
şi să nu găsească nimic? 

Apoi Jack văzu o ceată de cîini, năvălind în josul uliţei. Nu mai 
văzuse niciodată unii asemănători. Se deosebeau chiar şi de câinii cu 
cozi răsucite care se zbenguiau pe lîngă doc. Făpturile acestea erau 
uriaşe, aproape de înălţimea lui. Aveau capete mari şi lunguieţe şi 
urechi mici. Blana le era cenuşie şi deasă. 

Jack o împinse pe Lucy în spatele lui. Cîinii galopau spre ei ca 
nişte cai. În ultima clipă însă, ei se opriră şi începură să ţopăie în jurul 
copiilor, lătrînd vesel şi ţopăind. 

— Spintecătorule! Muşcă-Lupi! Huiduma! Măcelărică! ţipă Thorgil. 
Cîinii se repeziră la ea, scheunînd şi încercînd s-o lingă. O culcară la 
pămînt şi se luară la trîntă. Apoi, unul dintre ei — lui Jack i se păru a 
fi Măcelărică — se ridică din grup şi se întoarse la Lucy. Se lăsă pe 
labele din faţă şi începu să dea tare din coadă. 

— Ce căţeluş drăguţ, zise Lucy. 

— N-aş prea crede, zise Jack, cu inima bătînd să-i spargă pieptul. 

— Nu te atinge de ei! strigă Thorgil, zbătîndu-se să se ridice din 
învălmăşeală. Aştia sînt prietenii mei. Ai mei. Nu au ce căuta cu nişte 
netrebnici de sclavi. 

Apoi o luă la fugă pe uliţă, strigîndu-le: 

— Haideţi, prieteni. Hai la mine! 

Cîinii o zbughiră după ea. Jack rămase cu privirile aţintite, bucuros 
că monştrii plecaseră. 

— Ce căţeluşi drăguţi, zise Lucy. 

— Hai să-l găsim pe Olaf, zise Jack. Tocmai îi trecuse prin minte 
că Thorgil, atunci cînd strigase „Haideţi, prieteni. Hai la mine!“ folo- 
sise graiul saxon. 


Capitolul 20 


VRĂCIŢA 


Olaf îi duse la ferma sa, aflată mai sus de sat. Cîţiva dintre sclavii 
săi — purtînd la gît inele de fier — cărau lăzile încărcate cu prăzi. Jack 
se întreba dacă îi va fi şi lui hărăzit să poarte un asemenea inel. Ar fi 
o umilinţă cumplită şi fără sfîrşit. Oricine s-ar fi uitat la el ar fi aflat 
în ce situaţie se găsea. 

Chiar dacă mai avea ceva nădejdi în legătură cu prietenia dintre stă- 
pîn şi sclav, ele se risipiră atunci cînd află numele celorlalţi: Rît-de-Porc, 
Nădragi-Jegoşi, Butucănosul şi un cuplu, soţ şi soţie, numiţi Cocoşatul 
şi Cocoşata. Cocoşata îl duse pe Coamă-de-Nor la un staul. Pînă şi 
calul avea un nume mai bun. 

Cea mai mare dintre casele lui Olaf avea pereţii curbați înăuntru. 
Cormnişa se arcuia, precum chila unei corăbii răsturnate. La fiecare 
capăt al ei fusese sculptat un cap de dragon. În jur erau răspîndite alte 
clădiri: staule, hambare, bucătării şi dormitoare de rezervă. 

Înăuntru, la fel ca în casa Tatii, podeaua se afla sub pămînt. Pe 
lîngă pereţi erau bănci şi mese şi un război de ţesut, foarte meşteşugit, 
sprijinit de peretele din fund. Peste tot se vedeau urme ale talentului 
de cioplitor al lui Olaf. Cai, păsări, peşti şi dragoni împodobeau 
grinzile şi stilpii de susţinere. 

În mijlocul încăperii se afla o vatră dreptunghiulară, lungă, făcută 
din piatră, în care ardea un foc. Era cald şi plăcut, dar şi mult fum. 
Jack şi Lucy începură să tuşească de cum intrară. 

— Face bine la plămîni, strigă Olaf, lovindu-se cu pumnul în piept. 
O tuse straşnică este semnul cel mai bun că am ajuns acasă. Doam- 
nelor, ia veniţi! Veniti să vedeţi ce v-am adus. 

Cele trei soţii ale lui Olaf se înghesuiră în jurul lui, împreună cu o 
ceată de copii cu părul bălai. Erau cel puţin o duzină. Săriră pe tatăl 
lor, cerîndu-i să le arate ce le adusese. 

— O palmă la fund! tună uriaşul. 

Copiii nu arătau cîtuşi de puţin speriaţi, ci continuau să se caţere 
pe genunchii tatălui şi să i se atîrne de braţe. 

În cele din urmă, nevestele reuşiră să-i stăpînească şi începu 
împărțeala darurilor. Ele constau în şaluri, bucăţi de material şi unelte 
pentru casă. Văzînd mormanul de căpăţini de sare, nevestele izbuc- 
niră în strigăte de încîntare — numele lor, află Jack, erau Dotti, Lotti şi 
Heide. Olaf le dărui băieţilor bentiţe brodate pentru strîns părul, iar 
fetelor, eşarfe. "Toată lumea primi cîte un cuţit nou-nouţ. Nevestelor le 
aruncă un pumn de coliere, brățări şi broşe şi izbucni în rîs, văzîn- 
du-le cum se certau pe ele. 

— Sclavii pentru cine sînt? întrebă Dotti. Femeile întoarseră 
nerăbdătoare capul spre Jack şi Lucy. 

— Asta-i un skald pentru mine, zise Olaf. 

— Oho! Un skald! strigă Dotti. 

— Îl meriţi, să ştii, zise şi Lotti, încîntată. Cele două semănau ca 
două mere culese din acelaşi copac: blonde, cu ochii albaştri, obraji 
rotofei şi îmbujoraţi, braţe rotunde. 

Cea de-a treia soţie era deosebită. Avea o faţă lată şi suptă, şi ochii 
alungiţi la colţuri. Avea pielea arămie, ceea ce-i scotea în evidenţă 
ochii de un albastru-deschis. Dar mai erau şi alte lucruri ciudate în 
legătură cu ea. În timp ce-l privea, Jack simţi cum tremură aerul în 
jurul lui. Se încălzi, îl cuprinse lenea şi toropeala, iar glasul lui Olaf 
păru să se stingă. Nu mai putea fi atent la nimic, decît la femeia ciu- 
dată şi oacheşă care se uita fix la el. Apoi ea izbucni în rîs, iar Jack se 
trezi din amorţeală. 

— Băiatul ăssta îmi pllace, spuse ea, vorbind cu un accent foarte 
pronunţat. 

— Ei lasă, Heide, că nu ţi-l dau, zise Olaf. 

— Nu e în puterea ta ssă disspui de ell, zise Heide. 

— Şi nici în puterea ta să mi-l smulgi, femeie. Uite aici, ţi-am adus 
ierburi şi leacuri, după cum mi-ai cerut. 

Heide încuviinţă, primindu-şi tributul. 

— Cu fata ce-i? mai întrebă ea. Avea o voce joasă şi răguşită. 

Lucy se agăţase de mîna lui Jack, ţinîndu-şi degetul de la cealaltă 
mînă în gură. Se holba la focul mocnit din mijlocul încăperii şi părea 
rătăcită prin vreuna din fanteziile ei. 

— E a lui Thorgil. 

— Thorgil? strigară într-un glas Dotti şi Lotti. 

— Prima ei pradă, zise Olaf. A fost foarte încîntată de ea. 

— Thorgil, zise Heide cu glasul ei voalat, nu-i încîntată de nimic. 

— Ei da, dar n-am de gînd să încalc regulile şi să o lipsesc de prima 
ei pradă. 

Jack era fascinat să vadă cît de grijuliu se purta Olaf cu Heide. Pe 
oamenii din echipaj îi zvînta în bătăi, probabil că le mai atingea şi pe 
Dotti sau Lotti, dar femeia aceasta era dintr-un alt soi. S-ar fi zis că lui 
Olaf îi era frică de ea. 

— Şşi ce-o ssă facă Thorgillil cu copillull? întrebă Heide. 

— O să i-o dea lui Frith. 

— Nu! strigară celelalte soţii, iar pe chipul lui Olaf apăru o expre- 
sie de regret. 

— Vrea să fie primită în rîndul berserkerilor reginei, zise el. Asta-i 
cea mai mare dorinţă a ei. Eu o pot lua cu mine în călătorii, dar n-am 
puterea s-o primesc printre noi în mod oficial. Cu ajutorul lui Lucy — 
aşa o cheamă pe micuța asta — o să dobîndească ce-şi doreşte. 

— Assta nu-i bine, zise Heide. E o mare prosstie, bărbate puţţin la 
minte ce eşti. O ssă iassă un dezasstrru. 

Acum Jack chiar se aştepta ca Olaf să-i tragă una, dar acesta nu 
făcu decît o strîmbătură. 

— Nu-ţi încerca vrăjitoriile pe pielea mea, Heide. Sînt obosit, mur- 
dar, şi tot ce-mi doresc este să asud din greu în saună şi să beau o 
găleată bună cu mied. 

Şi chiar la o „găleată“ se gîndea Olaf. Dotti îi umplu una cu 
miedul dintr-un butoi aflat într-o cămară, iar Olaf bău pînă ce barba i 
se îmbibă toată. 

— Pe umerii laţi ai lui Aegir, că bun a fost, zise el. Vin dulce de pe 
pămînturile tale. Nu există nimic mai bun. 

Lotti îi aduse în mare grabă pîine şi brînză. 

— Ştiţi ce-ar merge acum? întrebă Olaf. Graffsk. Aduceţi-mi nişte 
graffisk! 

Lotti se repezi pe uşă. 

— O să ai parte de un ospăț, băiatule, îi spuse Olaf lui Jack. De 
multe ori, cît am fost pe mare, am visat la mîncarea asta. Aşa simt cu 
adevărat că sînt acasă. Pentru că te plac, o să-ţi dau şi ție puțin. 

— Mulţumesc, zise Jack, nesigur pe el. 

Pîinea şi brînza nu i-ar fi displăcut, numai că la ele nu fusese 
îmbiat. Deodată, o putoare incredibilă se strecură prin uşă. Aducea cu 
mirosul unghiilor de la picioare, al dinţilor stricaţi şi al apei adunate 
de multă vreme pe fundul corabiei. Era de nedescris. Jack de-abia se 
putea abţine să n-o zbughească din încăpere. 

Lotti veni foarte veselă, cu un castron. 

— Am deschis un butoi proaspăt, ciripi ea. 

„Proaspăt?“ se întrebă Jack. Castronul era plin de bucăţi sîngerii 
care pluteau într-o zeamă cenuşie şi noroioasă. Aspectul era la fel de 
groaznic ca şi mirosul. 

— Grafjisk, zise Olaf, înmuind în castron o bucată de pîine şi hăpă- 
ind-o. Barba i se încreţi într-un zîmbet de mulţumire. Ia şi tu, adăugă 
el, întinzînd castronul. 

— Nnu... nu mi-e foame, zise Jack. 

— Ja, am zis! 

Aşa că Jack luă o bucăţică de pîine şi o înmuie puţin de tot în 
zeamă. O băgă în gură şi înghiţi repede. Dar nu îndeajuns de repede. 
Gustul i se întinse prin gură ca noroiul care i se lipea de picioare cînd 
curăța hambarul de gunoi. Jack fugi la uşă, se aplecă şi scuipă, şi tuşi 
din toţi rărunchii. 

— Ha! Ha! Ha! Ha! Brjostabarn! zise Olaf, hohotind. Nevestele şi 
copiii începură şi ei să rîdă voioşi. După o vreme, lui Heide i se făcu 
milă de el şi-i aduse o cană cu apă. 

— Aşşa-i pllace lui să gllumeasscă cu sstrăinii, zise ea. Jack se luă 
după ea şi se întoarse împleticindu-se înăuntru. În cele din urmă îşi 
dăduse seama ce însemna graffisk: „peşte de mormînt“, deci mort, 
deci putrezit. 

— Asta facem noi cu peştele cînd nu avem sare, îi explică Olaf, 
care întingea de zor pîine în mîncarea scîrboasă. Era clar că îi plăcea! 
Uneori dăm peste un întreg banc de heringi — mii şi mii — atît de mulţi 
că marea fierbe din cauza lor. Poţi să-ţi aşezi toporişca pe valuri şi nu se 
duce la fund. Aşa! Aducem peştii acasă. Şi pe urmă? Nu-i putem mînca 
pe toţi iar, dacă plouă, nu putem pune la uscat ce rămîne. Aşa că punem 
peştele în butoaie şi le îngropăm. Luni de zile tot aşteptăm. Peştele se 
frăgezeşte ca brinza cea mai bună. Se face purpuriu. Capătă un miros 
delicios. Cu cît îl lăsăm mai mult, cu atît capătă un gust mai bun. 

— Cum de nu vă otrăviţi? întrebă Jack, gîndind de fapt: „Ce n-aş 
da să vă otrăviţi.““ 

Olaf zîmbi şi-şi trase o palmă peste burtă. 

— Noi, oamenii de la Miazănoapte, sîntem puternici. Nu ca saxonii. 

În tot acest timp, Cocoşatul şi Cocoşata pregătiseră sauna. 
Cocoşatul intră pe uşă. Uriaşul se ridică, îşi scutură firimiturile din 
barbă şi-l urmă pe sclavul cel posomorit. 

Jack se duse să se aşeze lîngă Lucy. Ea privea focul din mijlocul 
încăperii, părînd pierdută în admiraţia lui. 

— Lucy? 

Nici un răspuns. 

— Lucy? 

O luă de mînă. Avea o expresie foarte stranie, ca şi cum nici nu 
mai era acolo. 

— Ce drăguţ e, zise ea, privind fix focul. Una din fetele lui Olaf 
veni şi o împinse de pe bancă. 

— Hei! strigă Jack. 

— Faţă-de-Broască, zise fata. Cred că aşa o să-ţi spun. Faţă-de-Broască. 
E rîndul meu să dau nume sclavilor. 

— Llassă Lucy în pace, zise Heide, care se apropiase cu paşi 
liniştiţi, ca un lup. Fetiţa fugi. Jack o aşeză pe Lucy din nou pe bancă. 
Ea continua să privească focul, ca şi cum nu s-ar fi întîmplat nimic. 

— Ce-o fi păţit? O fi bolnavă? strigă Jack. În sinea lui se întreba 
dacă nu cumva o fi înnebunit. 

— I-a fugit ssuflletul, zise Heide. Acum rătăceşşte printr-un lloc 
necunosscut... şşi frumoss, cred eu. 

— Tata obişnuia să-i spună că este o prinţesă rătăcită, zise Jack, 
simțindu-se oarecum încurajat. I-a spus că, într-o bună zi, o s-o 
găsească nişte cavaleri şi o s-o ducă îndărăt la castel. Mi-e teamă că 
Lucy l-a crezut. 

— Am mai văzut aşşa ceva, zise femeia cea oacheşă. În ţinutull 
meu, iermnille ssînt llungi şşi întunecate. Ssufletelle oamenilor plleacă 
de lla ei, ca ssă nu înnebuneasscă. Cînd vine primăvara, sse întorc. 

— Sper să vină primăvara şi pentru Lucy. 

— Cu ajutorull tău, poate va veni. Eşşti un băiat deosebit. Şştiu asta. 
Am văzut înăuntrull tău. 

— Eşti vrăciţă? întrebă Jack. 

Heide rîse, cu un hohot la fel de răguşit ca şi glasul ei. Ceilalţi 
oameni din casă se opriră din treburile pe care le făceau. Din cîte se 
părea, toată lumea se purta cu mănuşi cu Heide. 

— Mullţumessc că nu mi-ai sspuss vrăjitoare, zise ea. Ei, şi-i arătă 
pe ceilalţi din încăpere, assta cred. E adevărat că mă ocup cu seider. 

— Şi asta nu-i... vrăjitorie? 

— E magie de femeie. Aşşa cum ceea ce face un skald esste magie 
de bărbat. Vrăjitorie e numai atunci cînd celle două sse amesstecă. 

Jack nu era prea convins că a înţeles, dar se simţi mai uşurat. El 
era skald, aşadar, vrăjile pe care le făcea erau în regulă. Thorgil n-o 
să-l poată acuza de nimic. 

— De unde vii dumneata? întrebă el. 

— Olaf m-a cîşştigat din ţinutul Finnmark. Tatăll meu era căpete- 
nia unui ssat, iar Olaf făcea comerţ cu bllănuri. 

„Deci uriaşul mai ştie şi altele în afară de a ucide şi de a fura“, se 
gîndi Jack. 

— Am avut muliţi peţitori. Mullţi. Vrăciţelle ssînt foarte preţuite. 
Dar sspiritull meu l-a alless pe Olaf. Poate c-ar fi trebuit ssă mă mărit 
cu alltull dintre ei, dar, adăugă Heide ridicînd din umeri, ell era aşşa 
de mare şşi de frumoss. Eu nu-ss ca elle, se încruntă ea spre Dotti şi 
Lotti, care-şi căutau copiii în cap de păduchi. Eu nu sstau cu el decît 
dacă uriaşull Cap-de-Bou sse poartă cum trebuie. Dacă mă jigneşşte, 
o ssă pllec. 

Heide se întoarse la vasele cu leacuri şi ierburi. Jack rămase cu 
Lucy. Fetiţa părea îndeajuns de fericită, privind în flăcări. Cînd Jack 
îi aduse jucăriile pe care i le cioplise Olaf, începu să se joace cu ele. 
Jack îi ceru lui Lotti pîine şi brînză. Nu prea înţelegea ce avea voie să 
facă şi ce nu. Poate că sclavii erau bătuţi dacă cereau de mîncare. Lotti 
însă îi dădu ce voia şi, pe deasupra, şi o cană cu lapte prins, cu care 
Jack o hrăni pe Lucy. 

Interesul pe care i-l purta Heide avu şi o urmare: Jack şi Lucy fură 
lăsaţi în pace. Nimeni nu-i mai dădu jos de pe bancă şi nici nu-i mai 
ameninţă să le dea nume ca Faţă-de-Broască. 

Ceva mai tîrziu apăru şi Thorgil, iar Jack descoperi cu oroare că 
şi ea locuia împreună cu familia lui Olaf. Thorgil năvăli în casă, tran- 
spirată toată de cît se zbenguise cu cîinii. Heide o trimise de îndată la 
saună. Rună sosi şi el pentru cină, prilej cu care Jack îşi dădu seama 
că şi el făcea parte din familie. 

— Soţia mea a murit acum mulţi ani şi nici unul dintre fiii noştri nu 
a trecut de vîrsta copilăriei, îi şopti Rună. Casa lui Olaf este mereu 
călduroasă şi prietenoasă, ca o după-amiază de vară. Ca o lumină 
mare care scînteiază în mijlocul unui pustiu. 

Jack se înfioră. Nu era prima dată cînd auzea aceste cuvinte. 

— Adică este ca palatul lui Hrothgar, înainte să vină Grendel. 

— Oare am citat din poem? Da, presupun că da. E cel mai reuşit 
din toate cîte a compus Limbă-de-Dragon, zise Rună, întinzîndu-şi 
picioarele spre vatra din mijlocul încăperii. Am trăit îndeajuns de mult 
ca să ştiu că nimic nu ţine o veşnicie. Bucuria cu care se înconjoară 
Olaf îşi va atrage, mai devreme sau mai tîrziu, propria distrugere. Dar 
mai ştiu şi că e o adevărată crimă să-ţi plîngi de milă şi, din cauza asta, 
să nu dai atenţie bucuriei, atîta cît durează. 

Heide îi aduse o cupă cu leacuri fumegînde, ca să-şi aline gîtlejul 
rănit. Cei doi îşi zîmbiră, iar Jack simţi ceva plutind în aer, care-i făcea 
să comunice într-un fel aparte. 

Masa de seară se dovedi nemaipomenită. Soţiile şi slujitorii lui 
Olaf trudiseră toată ziua ca să o facă de neuitat. Scaunul pe care urma 
să se aşeze uriaşul fusese tîrît pînă la un capăt al vetrei. De fiecare 
parte erau rînduite mese cu străchini de lemn, linguri şi cupe. Nu erau 
cuțite, pentru că se presupunea că fiecare comesean şi-l va aduce pe 
al său. Jack primi unul, căci al lui se pierduse demult. 

Pîine de grîu, roţi de brînză, somon copt în frunze de mărar, gîşte 
din care picura o grăsime delicioasă, fripturi care răspîndeau un miros 
aţiţător de usturoi şi chimion — toate acestea, şi altele pe deasupra, fură 
aduse, rînd pe rînd, de servitori. Oricine dorea avea parte de lapte 
prins, cidru, bere şi mied. Pe fiecare masă erau aşezate castroane cu 
mere. Jack nu văzuse niciodată atîta mîncare. Aşa reuşi să uite de scîr- 
bosul graffisk de care avusese parte ceva mai devreme. 

Olaf şedea în scaunul său mare, la capătul vetrei. De o parte 
şedeau Jack şi Rună, în timp ce fiii săi fuseseră aşezaţi pe cealaltă 
parte, unde acum se certau pe cele mai bune bucăţi de carne. Soţiile 
şi fetele, atunci cînd nu erau plecate să aducă diverse lucruri din 
bucătării, mîncau, ceva mai liniştie, undeva pe la mijlocul încăperii. 
Heide avea grijă de Lucy. Chiar şi sclavii primiseră locuri lîngă uşă 
Şi, din cîte vedea Jack, aveau parte de aceleaşi bucate ca şi ceilalți. 

Era o adunare veselă; mulţi dintre meseni începură din senin să 
cînte. O singură persoană şedea retrasă şi nu participa la sărbătorire — 
Thorgil, care fusese aşezată la mijloc, între locurile bărbaţilor şi cele 
ale femeilor. Olaf nu-şi dusese la îndeplinire ameninţarea de a o tri- 
mite în rînd cu sclavii; totuşi, ea nu ocupa un loc de onoare, în timp 
ce Jack, da. Stătea singură, ca un petic de nefericire, în mijlocul voioa- 
sei petreceri. „Unde o fi familia ei?“ se întreba Jack. 

— Poţi ssă dai o mînă de ajutor la sspăllat, îi zise Heide fetei, care 
şedea bosumflată. 

Drept răspuns, Thorgil dădu de podea cu strachina de lemn din 
care mîncase: 

— Eu nu fac treburi de femeie! strigă ea. 

— Nu-i nici o ruşşine în assta. Că-ţi pllace ssau nu, eşşti una dintre 
noi. 

Toţi tăcură. Peste încăpere se lăsă o linişte înfrigurată, întreruptă 
numai de focul care trosnea. 

— Adună! tună deodată Olaf, făcîndu-i pe toţi să se înfioare. 

— Eu nu-s ca ele! Sînt războinică! strigă Thorgil. 

— Eşti o copilă orfană, care trăieşte din mila mea. Dacă vreunul din 
oamenii mei s-ar fi purtat ca tine, l-aş fi băgat cu nasul în mizeria de 
pe jos. ACUM MIŞCĂ! 

Thorgil fugi pe uşă, dărîmîndu-şi scaunul. Nimeni nu încercă s-o 
oprească. Heide clătină din cap şi se aplecă să curețe mîncarea şi 
bucăţile de pîine care se răspîndiseră pe podea. 

Jack se lăsă pe spate, cu inima bătînd să-i spargă pieptul. Se simţea 
rău de la stomac. Cînd Olaf începuse să urle, se afla chiar lîngă el, aşa 
că urechile încă îi ţiuiau. Şi mai rău, furia şi disperarea care veneau 
dinspre 'Thorgil îl loviseră ca un pumn. Era de neînțeles. 

Fusese învăţat să slujească forţa vitală. Cînd era liniştit, putea s-o 
simtă curgînd în văzduh sau în pămînt. Simţise legătura dintre Rună 
şi Heide, dar asta nu era de mirare. Heide era vrăciţă, Rună — skald. 
Erau oameni care-i plăceau. 

Pe Thorgil, în schimb, o ura la culme. Era grosolană şi rea. Moartea 
era pentru ea o bucurie. Firea ei nu avea nimic nici pe departe 
atrăgător şi totuşi... Jack şi-o aminti urcînd pe uliţă, fără s-o întîmpine 
nimeni. Olaf o numise orfană, aşadar nu avea familie. Îl privi pe Rună, 
care-şi înmuia liniştit pîinea în zeama de la friptură. 

— Unde se duce? întrebă Jack. 

— Cine, Thorgil? O să doarmă în saună, zise bătrînul războinic, 
fără să pară neliniştit. Dacă luna străluceşte îndeajuns de tare, o să urce 
dealul şi o să se strecoare alături de cîinii regelui. 

— Fraţii şi surorile ei, zise unul dintre fiii lui Olaf, un flăcău înde- 
sat căruia începuseră să-i dea tuleiele. Avea ochii uşor migdalaţi, 
aşa că Jack ghici că trebuie să fi fost fiul lui Heide. Ei sînt singurii 
care-o suportă. 

— Gata, Skakki, zise Olaf. Crizele astea de furie nu-s din vina ei. 
Le-a moştenit de la taică-său şi, Odin mi-e martor, n-a existat nicio- 
dată un berserker mai bun ca el. 

Cu toții încuviinţară. 

— Cîinii ăştia ai regelui sînt mari şi cenuşii? întrebă Jack. 

— Înţeleg că i-ai văzut, zise Olaf. 

Era uimitor cît de repede trecea uriaşul de la mînie la voioşie. Dar 
Jack ştia că se putea şi invers, la fel de repede. 

— Au sărit la Lucy şi la mine în după-amiaza asta, dar nu ne-au 
făcut nici un rău, răspunse el. 

— Nu le fac nimic copiilor, zise Skakki. Ai putea s-o pui şi pe 
Hilda în strachina lor cu mîncare, continuă el, arătînd spre un prunc 
cam grăsan care sugea zgomotos la sînul lui Lotti, şi nici măcar n-ar 
mMiîrîl-o. 

— Dar, ferească zeii, să vadă vreun lup, că nici Thor însuşi n-ar 
putea să-i ţină în frîu, completă Olaf. 

— Mai bine spune-i povestea, zise Lotti, mutînd-o pe Hilda la 
celălalt sîn. Copila începu să plîngă, deranjată de întrerupere. 

Olaf se lăsă pe spătarul uriaşului scaun, care scîrţii îngrijorător. 

— Tatăl lui Thorgil, începu el, a fost cel mai grozav berserker din 
toate timpurile. ÎI chema Thorgrim. Era mereu primul în luptă şi 
ultimul care se retrăgea. La şaisprezece ani avea deja un colier făcut 
din colţi de trol. Totuşi, cea mai mare pacoste a vieţii lui era furia. 
Cînd îl apuca, nu mai vedea şi nu mai auzea nimic în jurul său. 

— Era de neoprit, zise Skakki. Mi-aduc aminte. 

— Nu avea, de fapt şi de drept, nici o soţie — nici o femeie nu pri- 
mise să-l ia de bărbat, continuă Olaf. Dar avea o sclavă. O saxonă. Nu 
mai ţin minte cum o chema. 

— Allyson, dragull meu Cap-de-Bou, zise Heide. Nici nu-i de mirare 
că tu nu ţii minte numele femeillor. 

— Ei, mă rog, Allyson asta i-a dăruit un fiu pe nume Thorir. Ţi-am 
spus ce s-a-ntîmplat cu el. 

— Da, zise Jack, amintindu-şi de moartea îngrozitoare de care avu- 
sese parte. 

— După aceea, Allyson şi-a ieşit din minţi. Parcă nici nu-şi mai 
dădea seama ce se petrecea împrejurul ei. După ce a născut şi o fetiţă, 
singura vorbă pe care a rostit-o a fost Jill. Aşa i-a spus copilului. 

— Numai că, fiind sclavă, nu avea nici un drept să-i dea vreun 
nume, zise Skakki. 

— Moaşa i l-a dus lui Thorgrim, dar el nu a vrut să-l primească. 

— N-a vrut? se miră Jack. 

Aşa ceva era de neauzit. Oricât ar fi fost pruncul de urit, el venea 
de la Domnul. Erai obligat să-l iubeşti. 

— E dreptul tatălui, zise Olaf, privindu-şi sever numeroşii copii. Se 
vedea limpede că el îi acceptase pe toţi, iar ei nu păreau defel 
neliniştiţi că s-ar fi putut întîmpla şi altfel. 

— Thorgrim voia un băiat, şopti Rună, şi cu toţii tăcură ca bătrînul 
să se poată face auzit. Voia un fiu care să-i ia locul lui Thorir, dar cînd 
1 s-a născut o fată a poruncit ca pruncul să fie aruncat în pădure. 

Jack era aşa de impresionat că rămăsese fără grai. 

— Aşa că moaşa a dus pruncul departe de casă şi l-a culcat sub un co- 
pac, continuă Olaf. Regele Ivar primise în dar o pereche de ogari irlan- 
dezi, iar căţeaua făcuse pui, nu cu multă vreme înainte. Şi, pe cînd alerga 
prin pădure, a dat peste prunc. Cred că plîngea cît îl ţineau puterile. 

— Ca şi Hilda mea, zise Lotti cu mult drag, dezlipindu-şi pruncul 
de la sîn. 

— Căţeaua s-a culcat pe jos şi i-a dat să sugă, ca unui căţeluş. Cînd 
paznicul a venit s-o caute, a găsit-o încolăcită în jurul pruncului, 
ţinîndu-i de cald. 

— De ce tot spui „prunc“? întrebă Jack. Nu era o fetiţă? 

— Nu era încă nimic, zise Rună. Nu fusese primită. 

— Numai că acum Thorgrim avea o problemă, zise Olaf. Legea 
noastră spune că un copil, odată ce i s-a dat să sugă, nu mai poate fi 
părăsit. Căţeaua regelui îi dăduse să sugă aşa că, de voie de nevoie, 
Thorgrim a fost silit să ia înapoi pruncul — adică, de-acum, fetița. l-a 
dat numele Thorgil şi i-a încredinţat-o lui Allyson. 

— Căreia nici nu i-a păssat de ea, zise Heide. O hrănea şşi atît. Nici 
taică-ssău n-a băgat-o în sseamă. Ssingurii care au iubit-o au fosst 
căţeaua şi apoi căţelluşşii. 

Deci asta era povestea! Era la fel de uimitoare ca toate cele pe care 
i le spusese Bardul. Jack se gîndi că ar fi putut ieşi din ea un poem 
foarte reuşit, deşi era atât de tristă. Avea nevoie de un sfîrşit mai plăcut, 
iar Jack îşi făgădui că se va gîndi la asta. 

Discutia se îndreptă spre alte lucruri. După o vreme, lui Jack i se 
făcu somn de-atîta căldură şi mîncare bună. Heide îl conduse la o 
colibă de-afară, unde i se dădu o grămadă de paie şi o pătură 
grosolană. Acolo se aflau deja cîţiva sclavi tineri, care sforăiau de zor. 
Lui Lucy i se făcuse patul într-un colţ din sala cea mare. 

Pătura era plină de purici — Jack îi simţea ţopăindu-i pe picioare, 
dar era prea somnoros ca să-i mai pese. Îşi dădu vag seama că, la 
un moment dat, intraseră în colibă Rît-de-Porc, Nădragi-Jegoşi şi 
Butucănosul, mirosind a bere acră şi a transpiraţie, şi se îngropaseră 
de îndată în paie. 


Capitolul 21 


ȚEPI-AURII 


A doua zi, Jack află că, oricît de bine ar fi fost tratat la ospăț, el era 
doar un sclav, şi asta urma să rămînă pe veşnicie. Oricine îl întilnea 
putea s-o vadă. În zori, N ădragi-Jegoşi îl trezi cu brutalitate şi-l duse 
la fierărie, unde-i făuri un inel de fier pe care i-l puse, cu de-a sila, în 
jurul gâtului, stringîndu-l apoi cu un cleşte. 

— L-am făcut mai mare, ca să ai loc să creşti, îi spuse acesta. Acuma 
trebuie să cureţi cocinile. Sînt acolo, lîngă livada de meri. 

Jack se îndepărtă de fierărie, de-abia ţinîndu-se pe picioare, amorțit 
de disperare. Nădragi-Jegoşi îi făcuse pe gît nişte vînătăi dureroase. 
Inelul era rece şi prea mare ca să-l poată ascunde sub tunică. 

Cufundat într-o neagră visare, el se îndreptă spre clădirea îndepăr- 
tată pe care i-o arătase Nădragi-Jegoşi. Forţa vitală părea undeva, la 
mare distanţă, şi chiar şi runa invizibilă, cuibărită la pieptul său, se 
răcise un pic din cauza inelului. Din jurul cocinilor se înălţă un stol 
de corbi care dădură cîteva ocoluri prin văzduh, croncănind puternic, 
înainte să se aşeze din nou. Dar nu aveau de ce să se teamă. Era doar 
un sclav care venea să curețe mizeria. 

Una dintre păsări, mai frumoasă şi mai curată decît celelalte, 
ţopăia pe marginea acoperişului. 

— Îndrăzneţule! strigă Jack. Nu mă mai ţii minte? Sînt Jack. 

Dar pasărea îl privi cu ochi reci şi nici nu încercă să se apropie. 

Gheara lipsă de la piciorul stîng arăta limpede că nu se înşela. Era 
chiar Îndrăzneţul. 

— Ştiu că tu eşti, Îndrăzneţule, zise băiatul. Te-am chemat jos din 
Cer şi ţi-am salvat viaţa. I-am spus lui Lucy că vii din Insulele 
Fericiţilor şi poate că aşa şi e. Tare deştept mai eşti. 

Jack se urcă pe o găleată şi încercă să ajungă la acoperiş. Reuşi să 
atingă în treacăt, cu degetele, penele păsării, dar aceasta îşi luă zborul. 
Jack îşi pierdu echilibrul şi căzu. Văzu corbul dispărînd între crengile 
unui copac. Nu era mare lucru, dar fuga păsării i se păru ultima dintr-un 
şir de întîmplări groaznice. Jack se încovrigă pe pămînt, suspinînd din 
toţi rărunchii. 

— Gata! Asta e! Nu mai sînt decît un sclav! Pînă şi păsările o ştiu. 
Sînt ca Nădragi-Jegoşi şi Rît-de-Porc! Vai, ce n-aş da să mă fi înecat 
în mare! Măcar atunci aş fi putut să merg în Insulele Fericiţilor şi să-l 
găsesc pe Bard. 

Vorbea în saxonă, lucru, de-acum, neobişnuit, căci, în afara 
momentelor cînd vorbea cu Lucy, folosea numai graiul de la 
Miazănoapte. 

Jack simţi cum cineva îl trăgea de păr. Ridică ochii şi văzu corbul 
care ţopăia şi dădea din aripi. Îndrăzneţul îi vorbea şi-i tot vorbea în 
limba corbilor, croncănind ba mai gros, ba mai subţire şi aplecîndu-se 
ca să-l tragă pe Jack de păr şi de tunică. Îşi înfoia penele. Ţopăia de 
pe un picior pe altul. Dacă ar fi fost un cîine, se gîndi Jack, s-ar fi tăvă- 
lit pe spate, cerîndu-şi cu umilinţă iertare. 

— Nu-i nici o problemă, zise Jack, ridicîndu-se ca să-i mîngiie pe- 
nele. Înţeleg. Ai plecat cu prietenii tăi corbi şi ai uitat de mine. E firesc 
să te simţi mai bine în mijlocul lor. 

Pasărea îi sări în poală şi se lăsă la pieptul lui, croncănind foarte 
încet şi tremurînd. 

— Să ştii că nu eram supărat pe tine, doar trist, îi spuse băiatul. E o 
mare diferenţă. Cine n-ar fi trist, cu inelul ăsta oribil de sclav în jurul 
gîtului? Dar pot să îndur, cîtă vreme mai am şi eu un prieten. 

Îndrăzneţul cloncăni, arătîndu-i ce părere avea despre inel. 

— Acum trebuie să trec la treabă, îi spuse Jack. Nu ştiu ce păţesc 
sclavii leneşi pe aici, dar precis e ceva urât. Dacă vrei, poţi să stai să 
te uiţi ce fac. 

Gaăsi o greblă sprijinită de perete şi se duse înăuntru. Îndrăzneţul 
îl urmă, lăsîndu-se pe o bîrnă din acoperiş. Cele trei scroafe aflate 
acolo ridicară ochii, nerăbdătoare. 

La fel ca în satul lui Jack, cele mai multe animale erau lăsate pe tim- 
pul verii să-şi caute singure de mîncare, pe afară. Porcii zburdau prin 
pădure, ca animalele sălbatice, şi numai cîţiva purcei, în fiecare pri- 
măvară, erau prinşi şi domesticiţi. Erau făpturi înzestrate cu multă minte. 
Obişnuiau să se ţină după tine peste tot, grohăind mulţumiţi atunci 
cînd îi scărpinai după urechi. De-asta era şi greu cînd venea toamna, 
căci atunci toţi porcii erau tăiaţi, cu excepţia unei scroafe gestante care 
să facă purcei la timp pentru sărbătoarea Anului Nou. 

Scroafele veniră spre marginea ţarcului. Aveau piele de culoare 
deschisă şi picioare lungi, nu ca porcii mărunți, albi cu negru, cu care 
Jack era obişnuit. Ciuliseră urechile şi-l priveau cu ochii sclipind 
interesaţi, ridicîndu-şi riturile lungi către el. S-ar fi zis că, dacă nu era 
atent, l-ar fi putut pune la pămînt într-o clipă. 

— Ce de noroi, oftă Jack. 

Mizeria le venea scroafelor pînă la genunchi. Mirosul puternic îi 
făcea ochii să lăcrimeze, şi nici animalelor nu le plăcea, căci, din cîte 
ştia Jack, porcii erau, la urma urmei, nişte fiinţe îngrijite. Dacă aveau 
cum, se păstrau curaţi. Băiatul zări un ţarc mic şi curat, aflat mai la o 
parte, şi înţelese că acolo trebuia să ducă animalele, cîtă vreme le 
curăța ţarcul cel mare. 

Jack se duse afară, căutînd ceva cu care să le poată atrage. Spre 
mirarea lui, îi văzu pe Rît-de-Porc, Nădragi-Jegoşi şi Cocoşatul care 
şedeau pe un gard. Pesemne că erau încîntaţi de ideea de a avea un 
nou-venit printre ei, care să joace după cum îi cîntau. În ceea ce-i 
privea, era limpede că nu prea îşi făcuseră treaba bine în ultima vreme. 

— Cauti nutreţ? întrebă Cocoşatul. 

Jack încuviinţă din cap. Bărbatul îi arătă o grămadă de frunze de 
muştar sălbatic. 

— Trebuie să închizi uşa, ca să nu fugă cînd le schimbi ţarcurile, 
zise Rît-de-Porc. Jack luă un braţ de frunze şi se duse înapoi. Mirosul 
era îndeajuns de puternic pentru a face păsările să se prăbuşească din 
cer. Jack văzu că Îndrăzneţul se aşezase lîngă o gaură din acoperiş. 

Odată uşa închisă, lumina zilei nu putea intra decît pe acolo. 
Întunericul transformă cocina într-un loc cam sinistru. Pe pereţi atîr- 
nau formele nedesluşite ale uneltelor folosite pentru munca la fermă, 
Care-i aminteau lui Jack de drăcuşorii care, din cîte povestea Tata, 
stăteau la pîndă, aşteptînd sufletele păcătoase. 

— Îmi fac idei, se dojeni singur. Acolo e o funie şi dincolo o 
coasă — cred — ceva ascuţit, oricum. Şi ăsta-i un ferăstrău. 

Jack intră în ţarcul curat şi lăsă frunzele pe jos. Scroafele grohăiau 
nerăbdătoare. 

Găsi poarta dintre cele două ţarcuri şi o deschise. Scroafele 
năvăliră înăuntru, culcîndu-l la pămînt în graba lor. Partea asta fusese 
de-a dreptul uşoară. 

— Poftă bună, doamnelor, zise el, rîzînd de lăcomia lor. 

Deodată, Îndrăzneţul începu să cîrîie, iar Jack se ridică îngrijorat 
în picioare. Văzu o făptură uriaşă care se înălța din noroi, în ţarcul cel 
mare. Făptura se năpusti înainte, cu noroiul scurgîndu-i-se pe trup, cu 
gura deschisă şi colții monstruoşi îndreptaţi spre băiat. Jack încercă 
să închidă poarta, dar animalul era prea puternic. Pătrunse înăuntru, 
se întoarse şi se repezi la el. 

Jack se urcă pe gard. Nu avea mai mult de o clipă la dispoziţie ca 
să se hotărască. Putea să sară în noroiul de dincolo — dar animalul nu 
avea decît să se năpustească şi el înapoi — sau putea să sară pe o bîrnă 
de sus. Alese cea de a doua cale. Aşchiile de lemn îi pătrunseră în 
carne, în timp ce se chinuia să se urce pe bîrnă. Îşi trecu un picior pe 
deasupra ei şi se ridică, ţinîndu-şi cu greu echilibrul, agăţat de bîrnă 
cu mîinile şi picioarele. 

Ce putea să fie oare acolo dedesubt? Jack îşi miji ochii, încercînd 
să vadă prin semiîntunericul dinăuntru, iar animalul îşi ridică uriaşul 
cap şi guiţă. Era un mistreţ uriaş! Chiar pentru un mistreţ, era mai 
mare decît oricare altul pe care-l văzuse Jack pînă atunci şi, pe sub 
stratul de murdărie, băiatul văzu un petic de piele, acoperit cu peri 
aurii. Dacă n-ar fi fost plin de noroi, animalul ar fi arătat minunat. 
Grohăi din nou, iar Jack mai că nu căzu de pe bîrnă. Nu mai putea 
rămîne acolo prea mult. Încet, cu mare grijă, îşi răsuci trupul, pînă ce 

reuşi să se aşeze. Trebuia să se sprijine cu mîinile de acoperiş ca să nu 
cadă. Acum îl durea şi spatele, nu numai mîinile. 

Mistreţul grohăia fioros, dînd tîrcoale pe dedesubt. Se înălţă pe 
picioarele din spate şi scrîşni din dinţi. Dar unde erau ceilalţi sclavi, 
se întreba Jack. Nu ştiau că e în primejdie? Dădu să strige, cînd auzi 
un alt zgomot venind de afară. 

Riîsete. Sclavii rîdeau de el! Ştiau de mistreţ şi nu-l preveniseră. 
De fapt — îşi dădu Jack seama — nu avusese de ce să închidă uşa. 
Porcii nu aveau cum ieşi din cele două ţarcuri unite. Întunericul era 
cheia. Sclavii ştiau că mistrețul se va ascunde în noroi şi că după ce 
va închide uşa nu avea cum să-l vadă. 

— Ce prost sînt, gemu Jack. Dar, la urma urmei, cum să-i fi trecut 
prin cap atîta viclenie? Nu le făcuse nimic rău celorlalți. Erau cu toţii 
sclavi laolaltă, iar duşmanul ar fi trebuit să fie cel care-i luase în robie. 

— Oare îl mursecă? întrebă Nădragi-Jegoşi. 

— Aşa nădăjduiesc, al naibii şmecher, stătea la masa mare cu 
stăpînul, zise Rît-de-Porc. 

— Poate ar trebui să-l salvăm, zise Cocoşatul. Că, ştiţi voi, e doar 
un copil şi... 

— Neee, cînd Ţepi-Aurii se pune pe treabă, tre” să-l laşi s-o ter- 
mine, zise Nădragi-Jegoşi. În plus, nu vrem nici un martor. 

— Mda, cred că ai dreptate, zise Cocoşatul. 

„„Pesemne că pe mistreţ îl cheamă Ţepi-Aurii“, se gîndi Jack. Era 
un nume frumos, dar nepotrivit cu starea în care se afla deocamdată 
animalul. Era atît de murdar de noroi, încît trupul îi părea acoperit cu 
o armură. 

De la locul lui, de lîngă gaura din acoperiş, Îndrăzneţul scoase un 
sunet ascuţit. 

— Nu încap pe acolo, zise Jack. Şi nici nu pot să ajung în zbor, ca 
tine, amice. Trebuie să aştept pînă vine cineva să mă caute. 

Chiar în timp ce vorbea, Jack se simţi cuprins de disperare. Braţele 
îl dureau din cauza efortului de a-şi menţine poziţia. Cum să stea 
acolo mai multe ore? Şi oare se va gîndi cineva să vină după el? 

Îndrăzneţul ccroncăni din nou. Era un sunet neobişnuit de dulce 
pentru un corb, iar Jack nu mai auzise niciodată aşa ceva. 

— Ce vrei să-mi spui? Sau poate vrei să-i spui Jui ceva? 

Căci, de-acum, Jack observase că Ţepi-Aurii îşi ridicase rîtul şi 
privea pasărea cu multă atenţie. 

— Văd că-ţi cam place asta, zise băiatul, gînditor. 

Şi-apoi îi veni ideea. Pentru a linişti oile şi berbecii, Mama le 
cînta. Le cînta şi albinelor, înainte să le ia mierea. Îl învățase şi pe Jack 
cum să facă această mică vrajă, dar lui nu i se păruse că merită să ia 
aminte. Faţă de cunoştinţele pe care i le împărtăşea Bardul, părea ceva 
de-a dreptul neînsemnat. 

Jack începu cu un descîntec folosit pentru a linşti albinele, atunci 
cînd erau supărate: 


Damice spirite ale văzduhului, 

Ce bogate şi pline sînt palatele voastre 
Cînd vă întoarceţi din îndepărtatele cîmpii, 
Purtate de vînt. 


Continuă cu un cîntec de leagăn, îngînat pentru a alina mieii de-abia 
fătaţi apoi, de nu ştiu unde, îi veni pe buze un cîntec nou, plin de 
bucurie şi de viaţă. Cîntă despre adîncurile pădurii, despre grămezile 
de ghindă de sub stejari, despre razele vărgate ale soarelui şi rădăcinile 
de praz sălbatic, dezgropate şi apoi mîncate cu mare plăcere. La sfîrşit, 
se simţea uşor şi fericit, ca şi cum el însuşi alergase prin pădure. 

Se uită în jos şi-l văzu pe Ţepi-Aurii guiţînd încet şi privindu-l fix, 
cu ochii plini de blîndeţe. Fiara se schimbase uimitor. Între timp, 
scroafele terminaseră frunzele şi căutau altele primprejur. Erau făpturi 
fără suflet, hotărî Jack, spre deosebire de Ţepi-Aurii, care acum 
grohăia de parcă voia să-l momească. Era limpede că uriaşul mistreţ 
îi spunea: „Mai vreau.“ 

Aşa că Jack îi mai cîntă un cîntec, dar, în acelaşi timp, se tîrî pe 
bîrnă (alegîndu-se cu spatele plin de aşchii), cît de mult putu. Nu 
scăpase încă de primejdie, dar avea o şansă să fugă pînă la gardul 
exterior, înainte să-l prindă 'Ţepi-Aurii. 

Jack se lăsă pe podea. Picioarele îi alunecară şi căzu. Se ridică 
într-o clipă, dar Ţepi-Aurii se dovedi şi mai rapid. Mistreţul ţîşni spre 
gard şi se opri între Jack şi drumul spre libertate. 

Băiatul şi animalul se priviră în ochi. Apoi Ţepi-Aurii înaintă, 
gîfiind şi guiţind, cu capul în sus, exact ca un cîine care cerşeşte să fie 
băgat în seamă. Cu multă grijă, Jack întinse mîna şi-l scărpină sub 
bărbie. Ţepi-Aurii scoase un grohăit de plăcere. 

— Ce te mai răsfeţi, zise Jack, ca şi cum i-ar fi vorbit unui copilaş; 
aşa făcea şi cu porcii de-acasă. lar dacă îţi fac şi aşa, te topeşti ca 
untul. 

Şi începu să-l scarpine pe Ţepi-Aurii după urechi. Mistreţul 
închise ochii de plăcere. 

— Ei, ca să vezi, zise Jack. Cred că sclavii ceilalţi o să aibă parte 
de o surpriză. 

Închise scroafele şi mistrețul în cocina curată şi se duse să 
deschidă uşa. 

Rît-de-Porc, Nădragi-Jegoşi şi Cocoşatul, care ascultaseră la uşă, 
făcură un salt înapoi. 

— Cîntai, zise Nădragi-Jegoşi. Ce-a fost asta? 

— Nu te-a mursecat, zise şi Rît-de-Porc, dezamăgit. 

— Nu, nu m-a mursecat, zise Jack, stînd mîndru în faţa lor, cu 
mîinile în şolduri. 

— Dar l-am auzit pe Ţepi-Aurii ţipînd, murmură Rît-de-Porc. 

Jack fierbea de furie, dar nu avea de gînd să le-o arate. Avea alte 
intenţii. 

Sclavii dădură buzna înăuntru. 

— Ptiu, ce mizerie! comentă Cocoşatul. 

— Nu-i vina mea, zise Rît-de-Porc. Mistreţului îi place mult prea 
mult carnea de om. E un mistreţ de-al trolilor. Eu nu mă apropii de el. 

— O să te-apropii dacă-ţi spune Olaf s-o faci, zise Nădragi-Jegoşi. 

— De-asta îl avem pe băiatul cel nou. Hei, băiete! Treci încoace. 
Nu ţi-ai făcut treaba. 

Jack intră şi se aplecă, intenţionat, peste gard. Ţepi-Aurii veni spre 
el şi-şi ridică bărbia pentru a fi scărpinat. 

— Ce purceluş drăguuuţ, zise Jack, cîntat. 

Sclavilor aproape că le ieşiseră ochii din cap. 

— Seider, murmură Nădragi-Jegoşi. Asta era cîntecul. 

— Deci de-asta Heide îi poartă de grijă, şopti şi Cocoşatul. 

— Asta-i o vrajă făcută de un skald, nu seider, îi anunţă Jack, nu 
prea sigur de sine. Eu sînt skald. Nu e treaba mea să curăţ cocinile. 

Îi dadu grebla Cocoşatului, care o luă cu un gest reflex. 

— Dacă mă supăraţi, fac să vă iasă bube pe tot corpul. Dacă încer- 
caţi să-mi faceţi vreun rău, vă fac să înnebuniţi — sau ceva şi mai şi! 

Sclavii păreau împietriţi de uimire. Era limpede că încercau să-şi 
dea seama ce putea să însemne „şi mai şi“. 

— Dacă-i spun lui Olaf ce-aţi făcut, vă face bucăţi. 

Chipurile albe ca varul ale sclavilor îi spuseră lui Jack că măcar 
această ameninţare merită crezare. 

— Acum mă duc în sala mare să iau masa de dimineaţă. Să faceţi 
bine să curăţaţi totul pînă diseară. Şi aruncaţi cîteva găleți de apă peste 
Ţepi-Aurii. Nu-i place să fie plin de noroi. 

Jack plecă ţanţoş, de parcă era căpitanul unui drekar. Nici nu privi 
înapoi. Avusese parte de destule în ţinutul ăsta neprietenos. Dacă 
reuşea să-i facă pe sclavi să-i ştie de frică, cu atît mai bine. Nu le era 
dator cu nimic. 

După ce se îndepărtă, Jack se prăbuşi sub un gard, copleşit de 
spaima prin care tocmai trecuse. 'Tremura, iar lacrimile începuseră 
să-i curgă pe obraji. De ce încercau atîţia oameni să-i ia viaţa? Cum 
să ţină piept atîtor duşmani? Ridică ochii şi-l văzu pe Îndrăzneţ 
undeva în apropiere, ciripind ca pentru sine. 

— Măcar am şi eu un prieten adevărat, zise Jack, ştergîndu-şi ochii 
cu mîneca. Poate şi doi, dacă-l pun la socoteală şi pe Ţepi-Aurii. 

Băiatul îşi scoase aşchiile din palmă, în timp ce încerca să se 
liniştească. Auzi blesteme şi strigăte venind dinspre cocină, ceea ce 
însemna că Ţepi-Aurii nu mai făcea pe purceluşul cel drăguţ şi 
cuminte. Asta-l înveseli pe Jack, care o porni spre sala cea mare, într-o 
stare de spirit ceva mai bună. Îndrăzneţul îl urmă tot drumul, fără să 
mai plece cu ceilalţi corbi, aşa cum făcuse înainte. 


Capitolul 22 


PROFEȚIA LUI HEIDE 


— Assta nu-i bine, zise Heide, în timp ce-i aranja lui Olaf superba 
pelerină stacojie. Era după-amiaza tîrziu şi toţi membrii familiei se 
pregăteau să plece la ospăţul de bun venit oferit de regele Ivar. În 
ciuda darurilor trimise de Olaf, Ivar aşteptase două săptămîni — o mare 
insultă — înainte să-l bage în seamă pe eroul triumfător. Îi duci în dar 
misstreţţul, dar dacă regelle îll vede pe băiat, o să-l vrea şi pe ell, zise 
Heide, pieptănîndu-i barba lui Olaf, care fusese împodobită cu pan- 
glici. Apoi îi aduse coiful pentru ospeţe, la vederea căruia Jack simţi 
un fior. Avea aceaşi fomă stranie, de şoim, dar, spre deosebire de cel 
purtat în luptă, acesta era acoperit cu aur şi gravat — la margine se 
vedea un şir de războinici în marş, iar la vîrf corzi de viţă, foarte 
meşteşugit lucrate. 

— Femele, el o să-mi cînte cîntecul de laudă. Ce rost ar avea s-o 
facă fără public? 

— Şşi ce, zise Heide, pronunţînd cuvintele ca suspinele vîntului 
venit dinspre mare, crezi că o ssă zică regelle, cînd tu ai un skalld şi 
ell nu? 

— Nu-s probleme cu Ivar, zise Olaf stînjenit. L-am slujit toată viaţa. 
E un om de onoare. 

— Era, zise Heide, oftînd, înainte ssă apară ea. 

— Ei da, fie, dar n-ai să mă faci să mă răzgîndesc. Adu-mi sabia, 
băiete. Va trebui s-o dau jos cînd ajungem la uşă, dar arată bine 
împreună cu pelerina, oricum. 

Şi chiar aşa şi era. Avea o teacă nouă pe care Skakki o împodobise 
cu pietre preţioase, desprinse de pe un crucifix luat ca pradă. Jack 
de-abia putea s-o ridice, dar Olaf şi-o potrivi la cingătoare cu mare 
uşurinţă. Skakki urma să fie şi el acolo, îmbrăcat în haine frumoase şi 
încins cu o sabie pe care o cîştigase în luptă. Era limpede că băiatul 
nu va ajunge niciodată de statura uriaşă a lui taică-său, dar curajul nu-i 
putea fi pus la îndoială. 

Lui Jack îi plăcea de Skakki. Moştenise inteligenţa mamei sale. 
Era blînd cu fraţii săi mai mici şi neaşteptat de bun cu sclavii. Olaf 
spunea, cu regret, că Skakki nu-i moştenise crizele de furie războinică, 
dar, în ciuda acestei scăpări, era mîndru de fiul său. 

Dotti şi Lotti erau acoperite de bijuterii — inele pe fiecare deget, 
brățări, coliere, amulete şi trei broşe mari; cu două dintre ele îşi fixa- 
seră bretelele rochiilor, iar pe a treia şi-o prinseseră la mijloc. De 
fiecare broşă atîrnau diverse alte obiecte, pe lanţuri de aramă: chei, 
piepteni, foarfeci, cuțite şi un cleştişor mic de argint despre care Dotti 
spunea că foloseşte la scobitul în nas. Aflaseră despre acest instrument 
de la Heide şi li se păruse foarte folositor. 

Rună arăta ca un skald în toată puterea cuvîntului — avea o robă 
albă şi harpa atîrnată pe spate. Deşi nu mai avea glas pentru a cînta, 
degetele sale nu-şi pierduseră îndemînarea. Pînă şi Thorgil se lăsase 
înduplecată să poarte o tunică verde, curată. La gît îi strălucea colierul 
din frunze de argint de care se îndrăgostise. În schimb, Jack purta la 
gît inelul de fier, semnul sclaviei. 

Jack se simţea neliniştit la gîndul întîlnirii cu regina, numai că el, 
după ce cînta (fără să greşească, după cum îl prevenise Rună de mai 
multe ori), putea să se facă nevăzut în mijlocul mulţimii. Adevărata 
problemă era cu Lucy. Ea urma să-i fie dăruită reginei, iar Jack nu 
putea face nimic pentru a împiedica asta. Olaf spunea că lui Frith îi 
plăceau copiii drăgălaşi, poate şi pentru că ea nu avea nici unul. Cînd 
nu era nervoasă, se purta bine cu ei. Dar nu-i mai spusese şi ce se 
întîmpla dacă era nervoasă. 

— În sfîrşit! În sfârşit! Mă duc la castelul meu, strigă Lucy. O să-mi 
cunosc adevărații părinți. 

— Mama şi Tata sînt adevărații tăi părinţi, zise Jack. 


190 8 NANCY FARMER 


— Nu, nu-i aşa, declară Lucy, iar Jack nu avu inima să-i răpească 
iluziile. 

— Dumneata nu mergi? o întrebă el pe Heide, care încă nu-şi 
schimbase rochia pătată cu care stătea prin casă. 

— Reginei nu-i pllace prezența mea, răspunse ea, cu glasul ei 
răguşit. O îngrijorează. 

Jack se simţi dezamăgit. Ar fi fost frumos să fie în preajma cuiva 
care o putea îngrijora pe regină. 

— Assculltă ce-ţi spun, dragull meu Cap-de-Bou, continuă Heide, 
în timp ce Olaf se pregătea să plece. Dacă-i duci pe băiat şşi pe ssora 
llui la curtea regellui Ivar, o ssă-ţi găsseşşti pieirea. Ţi-am mai sspuss-o 
de mullte ori, dar n-ai vrut ssă m-asscullţi. Te rog pentru ulltima oară. 
Nu-i duce în faţa reginei. Am avut o viziune — te-am văzut zăcînd pe 
sspate, într-o pădure întunecată, în timp ce ssîngelle ţi sse sscurgea 
în pămînt. 

Rună părea uimit. 

— Despre asta nu mi-ai povestit, Olaf. 

— Femeia bate cîmpii, zise uriaşul. 

— Nu cred că a acuzat-o cineva pe Heide, vreodată, că ar bate cîmpii. 

— Ia ascultă, bătrîne prieten. Cei care duc o viaţă ferită sînt mereu 
înfricoşaţi de primejdii. Dar tu ştii că noi războinicii, tocmai pentru 
primejdii ne-am născut. Spiritele noastre ne îmboldesc spre mare, să 
plutim peste valurile sărate. Pentru noi, fericirea înseamnă să riscăm 
totul în cîte-o aventură, iar dacă scăpăm cu viaţă, întoarcerea acasă 
este cu atît mai dulce. Dar fiecare om îşi găseşte pieirea, mai devreme 
sau mai tîrziu. Tot ce putem face este s-o întîmpinăm cu îndrăzneală. 
Orice-am face, tot ne ajunge. 

Rună îl privea cu ochi scînteietori. 

— Meriţi să ai parte de cel mai frumos poem pe care l-a compus 
vreodată un skald. 

— Merit, nu? zise Olaf, înseninîndu-se. 

— Meriţi un şşut în sspate, strigă Heide. Oare cine Ile-a băgat în cap 
bărbaţillor atîtea prosstii? De cce nu puteţi ssta departe de primejdii, 
ca ssă mai apucaţi ssă luptaţi şşi a doua zi? 

Dar nimeni, în afară de Jack, nu-i dădu ascultare. 

După-amiaza era senină şi călduroasă. Cîmpurile erau acoperite 
de roiuri de albine, ca de o ceaţă, iar caii de la fermă alergau pe 
lîngă garduri. Pînă şi Coamă-de-Nor, care era ceva mai retras de felul 
lui, necheză la trecerea lor. În frunte venea Olaf, ducînd-o pe Lucy. 
Skakki era lîngă el. În spate, laolaltă, erau Dotti şi Lotti, Rună, 
Thorgil şi Jack. Iar la urmă de tot scîrţiia căruţa pe care-l urcaseră pe 
Ţepi-Aurii. Era trasă de boi şi însoţită de Butucănosul, Nădragi-Je- 
goşi şi Cocoşatul care erau, dacă nu bine îmbrăcaţi, măcar curaţi. 
Rît-de-Porc rămăsese acasă, să-şi îngrijească o rană de la picior, cu 
care se alesese de la Ţepi-Aurii. 


Urcară muntele, străbătînd păduri de pini şi pajişti. Printre 
grămezile de usturoi sălbatic ţopăiau lemmingi, iar elanii se dădeau la 
o parte din calea lor, ascunzîndu-se după rugii de mure. Jack zări un 
şoim dînd tîrcoale pe deasupra, apoi coborînd în picaj pentru a culege 
din iarbă un rozător mic, care chiţăia speriat. Băiatul se duse să vadă 
ce era cu 'Ţepi-Aurii. 

— Îți place, nu-i aşa, purceluşule? îi şopti el, iar mistrețul guiță 
drept răspuns. 

— Nu te ataşa prea mult de el, zise Cocoşatul. Urmează să-i fie jert- 
fit zeiţei Freya. 

— Jertfit? 

— Că doar nu ţii pe lîngă casă o asemenea fiară numai pentru cum 
arată, zise Nădragi-Jegoşi. Sclavii se împrieteniseră cu Jack, după ce 
îşi dăduseră seama că nu avea de gînd să le facă necazuri. 

— Credeam că îl ţin pentru... ştiţi voi, ca să facă purcei. 

— Aa, păi s-a ocupat şi de asta, zise Cocoşatul, chicotind. 

— Ăsta nu-i un mistreţ obişnuit, îi explică Butucănosul. Şi mistreţii 
obişnuiţi sînt destul de răi, dar speța lui a venit de peste mare cu jotu- 
nii. Ăsta n-are pereche. Cînd a fost prins, a omorît un om, şi a mîncat 
doi băieţi care se ocupau de el. 

„„De-asta m-aţi închis cu el în cocină“, se gîndi Jack, dar n-o spuse 
cu voce tare. 

— Păi, presupun că nu-i o soartă mai rea decît să fie ucis pentru 
a fi mîncat. 

— Ba da, mult mai rea, zise Nădragi-Jegoşi. O să-l arunce, cu căruță 
cu tot, în Mlaştina zeiţei Freya. O să se ducă la fund încet-încet. Uneori 
durează mai multe ceasuri, iar el va şti ce i se întîmplă. Porcii sînt deştepţi. 

— Dar asta-i... ceva oribil. 

— Asta şi merită, e o fiară care mănîncă oameni, zise Cocoşatul. 
Păcat că nu va fi şi Rît-de-Porc să vadă. 

Jack mergea pe lîngă mistreţ, cîntîndu-i cu glas scăzut. Nu voia 
să-i atragă atenţia lui Thorgil. Îi cânta de Insulele Fericiţilor, unde nu nin- 
gea niciodată şi aerul era mereu dulce şi apa limpede ca cerul. "Ţepi-Aurii 
părea să-l înţeleagă, căci începuse să grohăie uşor. 

La ieşirea din pădure, dădură peste un loc unde nu mai creştea 
nimic. Pe dată, Thorgil se năpusti în căutarea dulăilor regelui. Promon- 
toriul, cunoscut drept Colţul-de-Stîncă, se înălța deasupra fiordului, 
iar palatul lui Ivar se întindea chiar la capătul său. Palatul făcea ca 
toate clădirile din jur, şi chiar casa lui Olaf, să pară pitice. Acoperişul 
său încovoiat era cam de două ori mai lung decît la Olaf şi era susţinut 
de cel puţin două duzini de stîlpi, pe fiecare parte. În ciuda mărimii, 
era o clădire urîtă. Lui Jack îi amintea de un gîndac uriaş, cu stîlpi în 
loc de picioare. Afară se aflau vreo douăsprezece focuri, din care se 
înălţau rotocoale de fum. 

Alţi oaspeţi, care se aflau deja acolo, îi întîmpinară — Sven Răzbună- 
torul, Egil Suliţă- Lungă şi un alt bărbat, numit Picior-de-Copac. 
Acesta arăta ca un butoi de bere. Pieptul său lat era acoperit de o barbă 
roşie şi cîrlionţată, dar primul lucru care sărea în ochi era piciorul său 
stîng, a cărui parte de jos fusese înlocuită cu un ciot de lemn, frumos 
cioplit, împodobit cu aceleaşi modele variate care se găseau şi pe bîr- 
nele din casa lui Olaf. 

— HA! HA! HA! tună Picior-de-Copac, ieşindu-le şchiopătînd în 
întîmpinare. DECI AI LĂSAT PEŞTII CU BUZELE UMFLATE şi 
îl pocni pe Olaf pe spate. 

— Ce-i face piciorul? 

— NEMAIPOMENIT. EŞTI UN MEŞTER ÎNTR-ALE CIOPLI- 
TULUI. 

Se vedea limpede că Picior-de-Copac era la fel de surd ca Eric 
Drăgălaşul, iar cînd apăru şi acesta din urmă, Jack se văzu nevoit 
să-şi astupe urechile. 

— Ce i s-a-ntîmplat cu piciorul? îl întrebă el pe Rună, odată ce se 
îndepărtaseră îndeajuns de cei doi bărbaţi care strigau unul la celălalt. 

— Į l-a smuls un trol, zise Rună. Acelaşi care a încercat să-i facă 
felul lui Eric Drăgălaşul. 

Sosiră din ce în ce mai mulţi oaspeţi, care începură să se plimbe 
printre focuri, adulmecînd mirosurile de porc fript, somon, giscă şi 
vînat. Rună îşi încordă harpa, iar lumea se adună împrejur ca să 
cînte. Mulțimea era fericită, dar Jack nu putu să nu observe că 
nimeni nu intra în palatul lui Ivar. Dinăuntru, prin uşa larg deschisă 
nu se vedea mai nimic. Palatele oamenilor de la Miazănoapte nu 
aveau ferestre, dar erau puternic luminate de focurile din vatră. Şi 
în palatul lui Ivar se găsea o vatră lungă, dar care părea înăbuşită, ca 
şi cum întunericul din jur era atît de dens că pînă şi lumina trebuia 
să se lupte ca să pătrundă. 

Era miezul verii, aşa că soarele asfinţea încet şi nici măcar după 
ce acesta dispăru nu se făcu beznă. Munţii înzăpeziţi de la Miază- 
noapte aruncau sclipiri roşietice. „Jotunheim, se gîndi Jack. Sălaşul 
unora care smulg picioarele oamenilor dintr-o muşcătură.“ Roşeaţa 
inundă cerul şi îmbrăcă pămîntul în culoarea sîngelui uscat. 

— Cred c-a venit momentul să intrăm, zise Olaf. 


Capitolul 23 


TRIUMEUL LUI OLAF 


Odată cu venirea serii, interiorul palatului lui Ivar nu mai arăta 
chiar aşa de ameninţător. Prin mijlocul lui ardea un foc lung, iar ici şi 
colo se aflau lămpi de piatră umplute cu seu de peşte. Acestea îmbiîc- 
seau aerul din încăpere, care căpătase un miros puternic şi amar. 
Pereţii erau străbătuţi de o nişă continuă, un spaţiu strîmt, dar bine 
apărat, pentru dormit. Fără îndoială că pe Colţul-de-Stîncă era foarte 
frig, fiind un loc deschis. Jack era de părere că a dormi în nişa aceea 
era foarte asemănător cu a dormi într-un mormânt. 

La capătul îndepărtat al sălii se afla un podium înalt, încadrat de 
stîlpi ornamentali. Un simplu scaun aşezat la capătul vetrei nu era de 
ajuns pentru Ivar. El avea nevoie de o platformă de unde, împreună 
cu regina sa, să-şi domine oaspeţii. 

Stâlpii şi pereţii erau acoperiţi de gravuri, dar nu cu imaginile ani- 
malelor jucăuşe care împodobeau casa lui Olaf. Trupuri lungi, 
răsucite, fără capete, se încovrigau şi se apucau unul pe altul cu 
ghearele. Cînd apărea şi cîte un cap, acesta era umflat şi palid, cu ochii 
căscaţi şi cu o gură schimonosită. 

De-a lungul pereţilor atîrnau tapiserii. Deşi ţesute cu mare grijă, 
ele nu făceau nici o plăcere ochiului. Erau înfăţişate acolo făpturi 
stranii, care priveau ameninţător prin sală. Chiar şi siluetele omeneşti 
aveau pe cap coarne ciudate şi dansau cu armele în miîini. Jack nu-şi 
dădea seama ce intenţii aveau, dar era limpede că nu te puteai aştepta 
la ceva bun de la ei. Ici şi colo se vedea şi cîte un cal cu opt picioare. 

Pe podiumul din capătul sălii se aflau două siluete, aşezate pe 
tronuri. Jack îşi aminti cum îl descrisese Bardul pe regele Ivar: „Are 
ochii foarte deschişi la culoare, albaştri ca marea îngheţată. Pielea albă 
ca burta de peşte. Poate să sfărîme piciorul unui om cu mîinile goale, 
şi poartă o pelerină ţesută din bărbile duşmanilor săi învinşi“. Olaf şi 
grupul său, ca oaspeţi de onoare, fură conduşi la o masă aflată chiar 
lîngă podium, aşa că Jack putea privi nestingherit mantia regelui. Era 
făcută din fire şi brune, şi negre, şi blonde, şi albe, şi părea foarte mur- 
dară. Ivar nu părea un om în stare să rupă cuiva vreun picior. Se lăsase 
pe braţul tronului ca şi cum de-abia reuşea să stea cu spatele drept. Ca 
şi cum chiar nu avea oase în trup. 

Jack amînă cît putu momentul în care să privească spre celălalt 
tron. Simţea prezenţa reginei, ca o uşă deschisă care ducea spre o 
noapte de iarnă. Căldura vetrei radia în toată sala, dar degeaba. 
Băiatul simţea frigul care dădea tîrcoale runei atîrnate de gîtul său. 
Ridică ochii. 

Regina era frumoasă. 

Era mai mult decît frumoasă. Jack nu băga fetele în seamă decît 
dacă n-avea încotro, şi tot rămase împietrit de uimire. Cum putuse să 
creadă că această fiinţă era rea? O asemenea frumuseţe nu putea veni 
decît de la zei — sau de la îngeri, depinde de religia în care credeai. 
Pielea ei era albă ca laptele; părul ei — părul ei — se unduia în valuri 
roşii-aurii. O învăluia ca o cascadă strălucitoare, pînă la podea. Prin 
contrast, părul lui Lucy arăta ca fînul vechi. 

Regina Frith zîmbi şi, pe dată, Jack se ridică şi-i făcu o plecăciune. 
Nu se putu abţine. De-abia îşi dădu seama că Rună îl trase în jos şi-i 
întoarse cu de-a sila faţa în altă direcţie. 

Şi apoi — ce ciudat — senzaţia de frig îi reveni. Cînd n-o privea 
simţea un fior din cap pînă în picioare. 

— Nu te holba la regină, băiatule, şopti Rună. O să te tragă după 
ea, acolo, între cele două lumi. Concentrează-te asupra poemului. 
Repetă versurile. 

Aşa că Jack repetă iar şi iar versurile, deşi îşi dorea, mai mult ca 
orice pe lume, s-o vadă din nou pe regina Frith zîmbindu-i. 

Începu ospăţul; porci şi căpriori, fripţi întregi, fură serviţi pe nişte 
platouri uriaşe. Pe fiecare masă fură aduse gîşte umplute cu găini 
umplute cu ciocîrlii umplute cu coriandru. Miedul, vinul şi berea 
curgeau în valuri, deşi Rună, foarte sever, nu-i permise lui Jack să bea 
vreo picătură. Trebuia să-şi păstreze minţile pentru a recita poemul de 
laudă al lui Olaf. 

Şi, în cele din urmă, chiar cînd Jack credea că ospăţul îşi atinsese 
culmea, bucătarii regelui aduseră castroane cu budincă. 

— Budincă, şopti Lucy (era primul cuvînt pe care-l scosese în toată 
seara). Din cea mai bună, cu nucşoară şi smîntînă dulce. 

Jack trebui să se străduiască din răsputeri ca să nu izbucnească în 
plins. 

Regele Ivar se ridică şi în toată sala se lăsă tăcerea. 

— Sîntem aici pentru a sărbători întoarcerea bunului nostru prieten 
Olaf Sprîncenatul. 

— URA! URA! strigă Picior-de-Copac, de la celălalt capăt al sălii. 

— El a fost mereu primul în luptă şi ultimul care s-o părăsească. 
M-a salvat atunci cînd Regina Muntelui m-a închis în peştera ei şi tot 
el, de unul singur, l-a silit pe Regele Elfilor să ne dea înapoi vitele pe 
care le furase. 

Jack îl privi surprins pe Olaf. Nu auzise niciodată poveştile astea. 

— De la moartea lui Thorgrim, el a fost conducătorul berserkerilor 
mei, adăugă regele Ivar, ridicîndu-şi cornul din care bea. Cu acest 
ospăț îl cinstesc şi de-abia aştept să aud poemul compus în cinstea vic- 
toriei sale. În sănătatea lui Olaf! 

Regele dădu băutura pe gît, iar sala explodă în urale şi strigăte. 

— ÎN SĂNĂTATEA LUI OLAF! strigară şi Picior-de-Copac şi 
Eric Drăgălaşul. 

— Şi eu îl cinstesc, se auzi un glas dulce ca adierea vîntului de vară 
deasupra unui cîmp de trifoi. În ciuda vacarmului din sală, Jack o auzi 
limpede şi, din câte se părea, la fel şi ceilalţi. Încă o dată, în sală se lăsă 
tăcerea. 

— Olaf a fost mereu pe cît de curajos, pe atît de darnic, continuă 
glasul fermecător al lui Frith; Jack încercă să-şi ridice ochii, dar Rună 
îl sili să ţină capul jos. Ne-a dăruit inele de aur şi stofe fine. Ne-a adus 

un mistreţ minunat de-al trolilor pentru jertfa miezului de vară. Iar 
acum ne-a adus şi un skald adevărat. Prea multă vreme a stat această 
curte fără muzică. Prea mult a rămas regele Ivar fără un poet. 

„la stai aşa, se gîndi Jack. Doar nu mă dăruieşte regelui.“ 

Olaf se ridică. Jack observă că nici el nu-şi ridica ochii din pămînt. 
Se uita spre picioarele reginei — şi ce mai picioare frumoase! Se iţeau 
cochet de sub fusta ei — iar apoi din spatele tronului se mai iţi ceva: o 
pisică uriaşă! Îşi facu loc în faţă, frecîndu-se de rochia lui Frith şi tor- 
cînd zgomotos. În umbră, în spatele podiumului, stăteau tolănite şi 
alte pisici. Cu toatele aveau blana lungă, roşie aurie, şi priveau în sală 
cu ochi galbeni şi strălucitor. 

— Măreaţă regină, înainte ca skaldul meu să cînte, am ceva impor- 
tant de făcut, zise Olaf. Thorgil a participat la prima sa expediţie şi a 
dobîndit o primă pradă. În loc s-o păstreze pentru sine, ea insistă să 
ţi-o dăruiască, ştiind că-ţi plac copiii drăgălaşi. Dintotdeauna Thorgil 
mi s-a părut darnică şi curajoasă. Aş primi-o în rîndul berserkerilor 
mei, dacă ai binevoi să fii şi dumneata de acord. 

Thorgil se ridică şi făcu o plecăciune. Chipul ei era îmbujorat şi 
fericit. Era şi oarecum şifonată, pentru că tocmai se jucase cu câinii. 
Olaf o ridică pe Lucy de la locul ei. 

„Nu!“ se gîndi Jack. Acum că venise momentul, simţea că trebuia 
s-o ia pe sora lui de-acolo, orice s-ar fi întîmplat mai departe. Dar apoi 
îşi ridică ochii şi o văzu pe regină. 

Era frumoasă şi nevinovată ca o dimineaţă de mai. Nu putea, cu 
siguranţă, face vreun rău. 

Thorgil o luă pe Lucy de mînă şi o conduse pe treptele podiumu- 
lui. Pisicile înaintară să le miroasă, iar lui Jack i se păru că o vede pe 
Thorgil clipind speriată. Era limpede că animalele n-o plăceau, poate 
pentru că mirosea a cîine. Îşi dădură urechile pe spate şi scuipară. 
Lucy se aplecă să mîngiîie una dintre acele fiare; Jack se încordă, 
temîndu-se de ce putea fi mai rău, dar animalul începu să se frece de 
ea şi să toarcă. 

— Te plac, spuse regina. 

— După ce-am fost furată de la castel, o pisică mi-a ţinut de cald, 
o informă Lucy. 

— Aha! Deci eşti prinţesă. 

— Sînt prinţesa ta, prostuţo, zise Lucy. Nu-ţi aminteşti? Trolii m-au 
furat de la tine cînd eram doar un copilaş. 

Cînd Lucy pronunţă cuvîntul „prostuţo“, toţi mesenii rămaseră cu 
gura căscată. Jack îşi dădu seama că nimeni nu-şi permitea s-o insulte 
pe Frith. În schimb, regina rîse. 

— Acum că-mi spui, parcă-mi aduc aminte că am avut o fată. Mă 
mir că trolii nu te-au mîncat. 

„Şi tu eşti pe jumătate trol. Normal că ştii ce spui“, se gîndi Jack, 
deşi parcă nu putea crede într-o asemenea oribilă descendență, cînd o 
privea pe Frith. 

— A, păi, au vrut s-o facă! strigă Lucy. Au început să se certe între 
ei. „Oare s-o coacem în cuptor cu un măr în gură?“ se întrebau ei. 
„Sau s-o băgăm într-o plăcintă?* „În plăcintă, în plăcintă“ strigau 
jumătate dintre troli. Cealaltă jumătate voia copil la cuptor. Au început 
să se certe şi, în scurt timp, s-au culcat unii pe alţii la pămînt. Atunci 
a venit Tata şi m-a găsit — adică, celălalt tată al meu. Cel care nu-i aici 
acum. 

Trecuseră mai multe săptămîni de cînd Lucy nu mai vorbise atît. 
Ea îşi intrase în rolul de prinţesă cu o uşurinţă uimitoare. Mă rog, se 
pregătise toată viaţa, se gîndi Jack. Lucy se duse lîngă regină şi-i 
îmbrăţişă genunchii cu mare îndrăzneală. 

— Ce mai imaginaţie! se minună Frith. Văd că o să mă distrez cu 
tine. Îţi mulțumesc, Thorgil. E un dar foarte generos. 

Thorgil mormăi ceva şi rămase în aşteptare. Politeţurile nu erau 
punctul ei forte. 

— Poftim? o întrebă regina. 

— Oare aş putea... adică aţi fi de acord... aţi putea să-mi permiteţi 
să mă alătur berserkerilor? 

— O copilă ca tine! ciripi Frith, cu glasul ei fermecător. Cu sigu- 
ranţă că ai prefera să înveţi lucruri mai potrivite pentru o fată — să coşi, 
să ţeşi, să găteşti. 

Parcă regina ştia precis ce-o putea supăra pe Thorgil. Războinica 
se înroşi din cauza efortului de a-şi ţine firea. Jack se gîndi că exista 
şi posibilitatea să nu izbutească. 

— Mărită regină, o întrerupse Olaf. Este fiica lui Thorgrim. Nu a exis- 
tat niciodată un berserker mai bun ca el, iar ea i-a moştenit spiritul. 

— Chiar aşa, zise Frith, cu o oarecare răceală în glas. N-aş fi crezut 
că o fecioară războinică ar primi să poarte aşa o podoabă femeiască 
precum acel colier de frunze. 

„Deci asta vrea, se gîndi Jack, care nu se mai uita la regină, aşa că 
putea gîndi mai limpede. Vrea colierul lui Thorgil.“ 

Thorgil îşi desfăcu colierul şi i-l dădu lui Frith. Jack îşi dădu 
seama că suferea. 

— Nu-l vreau, zise nepoliticoasă fata. E un lucru urît, bun pentru 
o fată. 

— Ei, cred că mie nu mi-ar strica, piui Frith. Vai, îţi mulţumesc. 
Acum te poţi întoarce la masă. De-abia aştept să aud cîntecul spre 
slava lui Olaf şi nu mai vreau să zăbovim nici o clipă. 

Thorgil cobori împleticindu-se de pe podium şi se prăbuşi pe 
bancă. Chipul îi era stacojiu de mînie; Olaf îi puse o mînă pe umăr. 

— Mai tîrziu, valkiria mea, îi şopti el. 

Thorgil se înmuie oarecum auzind această laudă, dar tot arăta ca un 
nor de furtună, încărcat de fulgere. Renunţase la prima ei pradă şi la fru- 
mosul colier de argint, şi tot nu intrase în rîndurile berserkerilor reginei. 


Jack privi împrejurul sălii. Cel puţin o sută de chipuri erau îndrep- 
tate spre el, multe dintre ele fiind ale oamenilor lui Ivar. Olaf îi adusese 
pe Picior-de-Copac şi pe Eric Drăgălaşul la masa lui şi-i ameninţase 
cu bătaia dacă deschideau gura în timpul reprezentaţiei. Cei doi îşi 
dăduseră jos coifurile de ospăț, ca să audă mai bine. Rună îi zîmbea 
uşor, sprijinindu-şi bărbia pe harpă. Triumful urma să fie şi al lui, deşi 
nimeni n-o ştia. Thorgil se închisese în sine, singură cu furia ei, dar, 
oricum, nu pentru ea cînta Jack. 

Îşi drese glasul. O simţea pe regină în spatele lui, chiar dacă n-o 
vedea. „Să nu mă mai gîndesc la ea“, îşi spuse Jack. Pe şira spinării îi 
trecu un fior rece. Începu: 


Daţi-mi ascultare, voi, cei cu inele pe degete, 
O să vă cînt despre fapte de vitejie, despre Olaf cel Brav! 

Generos mai e el, acest fioros luptător. 
Norocoși sînt cei care intră în casa lui Olaf, 
Dăruiţi cu faimă, onoare, avere. 

Oamenii cu cap de lup îl numesc şeful lor. 
Cercetaşii lui Odin îi sînt prieteni. 


Pe măsură ce cînta, Jack se simţea din ce în ce mai în largul său. 
Uitase de public. Uitase de regină. Forţa vitală sclipea peste tot în jur, 
în ciuda conţinutul înfricoşător al poemului. Era atrasă, după cum 
cugeta Jack, de splendoarea versurilor lui Rună. Ea făcea ca fiecare 
cuvînt al poemului să devină încă şi mai frumos, iar glasul lui Jack — 
mai răsunător. Îşi dădu ca prin vis seama că unul din cercetaşii lui 
Odin — un corb — se aşezase undeva sus, pe o bîrnă. Asta îl deranjă o 
clipă, apoi îi ieşi din minte. 

Cînd termină — şi era un poem foarte lung — nu se auzi nici un zgo- 
mot. Nici măcar focul din vatră nu mai trosnea. Apoi, sala cea mare 
izbucni în urale. 

— MINUNAT! MINUNAT! tuna Picior-de-Copac, ştergîndu-se la 
ochi cu colţurile bărbii. 

— TE FACE SĂ PLÎNGI, NU-I AŞA? cazu de acord şi Eric 
Drăgălaşul. 

— Cel mai mult mi-a plăcut cînd a pomenit de sfărîmatul capetelor, 
zise Egil Suliţă-Lungă. 

— Şi despre cum mergea prin balta de sînge care-i ajungea la 
glezne, adugă Sven Răzbunătorul. 

— Nu-i cinstit, zise Thorgil cu glas tare. Jack obţine toată gloria 
deşi n-a făcut nimic. Nu s-a luptat în viaţa lui şi nici n-a prădat ceva. 

Rună stătea la locul lui, zîmbind liniştit. În jurul lui, felicitările 
curgeau ca mierea încălzită. Jack şi-ar fi dorit să-i recunoască meritele, 
dar, pe moment, ar fi fost primejdios s-o facă. Poate, într-o bună zi, 
reuşea să-şi exprime recunoştinţa. 

— Ce melodie superbă, răsună glasul reginei din spatele lui. Ceva 
din felul în care o spusese făcea ca reuşita lui Rună să pară neînsem- 
nată şi prostească. Jack se răsuci pe călcîie, gata să sară în apărarea 

bătrînului războinic. Îşi aduse însă aminte de primejdie şi reuşi să-şi 
transforme mişcarea într-o plecăciune. 

— Nu ţi s-a părut o melodie drăguță, Lucy? 

Lucy, care adormise în poala reginei, se ridică şi încuviinţă din cap. 

— În ultima vreme, viaţa noastră a fost cam plicticoasă, zise Frith. 
Dar de-acum, cu noul nostru skald, ne-aşteaptă vremuri minunate. 

— E fratele meu, zise mîndră Lucy. 

— Cu atît mai mult trebuie să vină să stea cu noi. Nu crezi, stăpîne? 

„Olaf, fă ceva“, se gîndi Jack. 

Ivar se ridică în picioare. Avea chipul palid ca moartea şi părea 
stors de puteri, ca şi cum ar fi fost măcinat de vreo boală. 

— Mi l-ai adus în dar pe acest skald, Olaf? 

— Nu, vechiul meu prieten, spuse simplu uriaşul. Ţi-am dăruit 
multe din comorile mele. Am făcut-o de bunăvoie şi cu bucurie. Am 
prins un mistreţ uriaş de-al trolilor la hotarele din Jotunheim şi ţi l-am 
dat să-l duci jertfă zeiţei Freya. Nu e de ajuns? 

Ivar lăsă capul în jos. 

— Mi-e ruşine să par lacom. 

— Nu te-am crezut niciodată lacom, vechiul meu prieten, zise Olaf. 

— Atunci înseamnă că eu sînt cea lacomă, zise regina. Ea se ridică, 
trîntind-o pe Lucy pe podea. Pisicile ieşiră din umbră şi o înconjurară, 
dîndu-i tîrcoale, ca un şuvoi de aur însufleţit. Lucy plînse puţin, apoi 
tăcu, rămâînînd cu degetul în gură. 

Frith veni lîngă Jack şi-i atinse buzele cu vîrful degetului. Trupul 
băiatului fu străbătut de fiori de gheaţă, care se luptau cu căldura dega- 
jată de rună. 

— Ce glas superb. Ce păcat că nu-l vom auzi preaslăvindu-te, Ivar. 

De-acum, pisicile se învîrteau în jurul picioarelor lui Jack. De mari 
ce erau, îi ajungeau pînă la brîu, iar foiala lor permanentă îl ameţea. 

— Prea bine, atunci! Recunosc că sînt lacomă — dar numai pentru 
faima curţii tale, dragă bărbate. Îl vreau pentru mine pe acest skald. 

— Mărită regină, începu Olaf, iar Jack observă că pe Ivar îl numise 
„vechiul meu prieten“, dar lui Frith îi vorbea fără urmă de căldură. 
Mărită regină, nu-mi cere asta. 

— Ba ţi-o cer. 

— Ia altceva în loc, zise regele Ivar. Privirea pe care i-o aruncă 
regina îl făcu să se prăbuşească la loc pe tron. 

— Am un nou armăsar de luptă, zise Olaf, iar Jack văzu că îl durea 
să recunoască, la fel de mult pe cît o duruse pe Thorgil cînd renunţase 
la colierul ei. Cred că tatăl lui a venit de pe Tărîmul Elfilor. ÎL ţineam 
pentru fiul meu Skakki. Dacă mi-l laşi pe skald, ţi-l dăruiesc. 

— Eu nu mă tîrguiesc, nobile Olaf, zise regina. Vai de mine! Că 
doar nu sînt o vînzătoare de peşte din piaţă. Calul, fireşte, e bine venit, 
dar asta nu rezolvă problema băiatului. 

— Ba da, zise Jack. Îi era groaznic de frică. Trebuia să lupte 
împotriva voinţei ei şi a pisicilor care i se strecurau în continuu printre 
picioare. Mai trebuia să lupte şi cu frumuseţea ei, dar asta se dovedi 
mai uşor, acum cînd forţa vitală mai plutea prin aer. În apropierea 
acesteia, Frith nu mai arăta frumoasă. Văzu o umbră în spatele ei care 
nu aducea cu chipul ei omenesc. Există legi în acest ţinut, se chinui 
Jack să spună. Ivar este rege şi el v-a spus să nu mă luaţi. 

Aproape că-i pierise glasul de frică, dar auzi din sală un murmur 
de aprobare. 

— Mama face întotdeauna ce-i spune Tata, ciripi Lucy. 

Se auzi un hohot de rîs, repede înăbuşit. 

— O să vă cînt un cîntec de laudă, mărită Regină, zise Jack. Dar 
trebuie să mă supun voinţei regelui Ivar. 

Frith îşi mişcă abia perceptibil trupul. Flăcările lămpilor cu seu tre- 
murară, iar vatra păru că se răceşte şi ea. Apoi, totul reveni la normal. 

— Văd că eşti şi deştept, nu doar talentat, zise regina. Accept — pen- 
tru moment — compromisul. Cîntă-mi un cîntec de laudă, băiete, să 
vedem dacă-mi este pe plac. 

Jack simţi că-i vine să leşine. N-avea nici un cîntec pregătit, iar 
mintea i se golise. Pisicile continuau să se foiască împrejurul lui, ba 
îmbrîncindu-l cu trupurile lor, ba călcîndu-l pe picioare. 

— N-aţi putea... n-aţi putea să vă chemaţi pisicile înapoi? întrebă el 
cu voce slabă. 

— Nu sînt ale mele, ciripi Frith. Sînt ale zeiţei Freya. Sînt în- 
hămate la carul ei de jertfe şi se supun voinţei ei. Doar nu pot eu să-i 

spun unei zeițe ce să facă. Le-ai căzut cu tronc animalelor sale, şi cu 
asta basta. 

Dinspre partea lui, Jack nu credea că le „căzuse cu tronc“ pisicilor, 
care îl înghionteau cu destulă forţă şi îl călcau apăsat pe picioare. Se 
mai jucase el cu pisicile, acasă, la fermă, şi ştia că, din cînd în cînd, le 
veneau idei ciudate şi, tocmai cînd păreau mai fericite, le trecea prin 
cap că erai un animal care trebuia vînat şi săreau la tine. 

Totuşi, nu avea de ales. „Ce pot să spun? Ce pot să spun?“ se tot 
întreba. Toate poemele de laudă pe care le cunoştea vorbeau despre 
fapte măreţe şi calităţi deosebite precum cîntatul la harpă sau înotul. 
Se potriveau şi pentru bărbaţi şi pentru femei, dar nici unul nu era bun 
pentru Frith. Să mintă? „Nu“, se gîndi Jack. Talentul unui bard venea 
de la forţa vitală, pe care n-o puteai minţi. 

Ce-i mai rămînea deci? Frumuseţea. În poemele de laudă, fru- 
museţea unei femei era pomenită în termeni generali. Era ceva real. 
Era ceva bun. Caracterul era cu mult mai important, dar caracterul lui 
Frith nu avea nimic lăudabil. Era avidă şi lacomă. N-avea de ales, 
nu-i rămînea decît frumuseţea. 

Jack începu şovăielnic. Trebuia să inventeze pe loc anumite 
lucruri. Îşi ridică ochii şi văzu un corb ascuns printre bîmele din tavan. 
Îndrăzneţul! N-avea cine altcineva să fie decât el. Pesemne că se tinuse 
după ei tot drumul de la casa lui Olaf. Îndrăznețul ţopăia în sus şi în 
jos, părînd supărat. Probabil că prezenţa pisicilor îl irita. Ele l-ar fi 
putut înghiţi cu fulgi cu tot, fără să le ajungă nici pe o măsea. 

— De ce te-ai oprit? întrebă regina. 

Jack se întoarse şi văzu că se aşezase pe tron şi o luase din nou pe 
Lucy în poală, alintînd-o. Sau, mai bine zis, fetiţa se alinta. Căci Frith 
nu era în stare de vreun gest de afecţiune. Viaţa surorii lui depindea 
acum de el. Era musai s-o mulţumească pe Frith, dacă nu voia să afle 
ce se întîmpla cu copiii, cînd ea avea cîte o criză de furie. 

Se uită drept la regină şi frumuseţea ei îl împietri, aşa cum făcuse 
Şi înainte. Începu să cînte, mai întîi despre braţele ei albe, apoi despre 
chipul ei desăvîrşit. Numai că nu era chiar desăvîrşit. Vorbind despre 
femei, poeţii le pomeneau întotdeauna ochii, iar ochii lui Frith erau ca 
două ferestre care se deschideau înspre neant. 

Părul! Despre asta chiar putea să cînte. Era într-adevăr demn de 
toată lauda, un rîu roşu-auriu care se răspîndea în jurul ei ca o pelerină 
ţesută de elfi. Se unduia pînă la pămînt şi cădea ca razele de soare de 
pe fruntea ei cea albă. Nici pisicile zeiţei nu erau mai frumoase. 

Cînd Jack pomeni de pisici, una din ele întoarse capul şi-l muşcă 
de picior. El scoase un strigăt de uimire. Vraja, căci vrajă era, se rupse. 
Jack simţise puternic prezenţa forţei vitale, ca şi atunci cînd chema 
ceața. Părul lui Frith devenise şi mai auriu şi cursese cu şi mai multă 
eleganţă. Cursese. 

Odată vraja ruptă, părul lui Frith i se desprinse pur şi simplu de pe 
creştet şi căzu la podea cu un zgomot uşor, ca un oftat. 

Messenii îngheţară. Frith părea nedumerită, de parcă nu înţelesese 
încă ce se întîmplase. 

— Seider! ţipă Thorgil, rupînd tăcerea. E un vrăjitor, vedeţi? Ani- 
malul lui de casă e acolo, sus. 

Îndrăzneţul croncăni jalnic şi fugi pe uşă. 

— Un corb? zise Frith, căzută pe gînduri. Apoi ea îşi pipăi creştetul 
şi scoase un țipăt, un țipăt înfricoşător şi neomenesc. Trupul i se 
umflă în mai multe locuri. Trăsăturile ei se văluriră şi se schimono- 
siră ca ale fiarelor de pe pereţi. Capul îi deveni livid şi bulbucat, cu 
ochii larg deschişi şi o gură fioroasă. Ţipă întruna. Sala se goli — 
războinicii se călcau în picioare şi scînceau de groază, într-un fel cu 
totul lipsit de eroism. 

Jack încercă să ajungă la Lucy, dar Olaf îl prinse şi-l luă cu el. 
Uriaşul îşi croi drum pentru sine, soțiile şi prietenii săi, în timp ce 
Skakki încheia şirul. Picior-de-Copac şi Eric Drăgălaşul îl duceau 
pe Rună. Bătrînul războinic era prea slab ca să-şi facă singur loc prin 
mulţime. Odată ajunşi afară, Olaf îi duse spre marginea pădurii şi 
rămase să privească oaspeţii care se adunau la o distanţă măricică 
de palat. 

Ţipetele se opriseră. Noaptea era înţesată de stele şi la zenit atîrna 
luna plină. O urmă de strălucire de-a lungul orizontului arăta că, pînă 
şi în miez de noapte, soarele de vară nu era prea departe. Nimeni nu 
vorbea, iar Jack nu îndrăznea să pună întrebări. Acum ce-o să fie? 
Ce-o să păţească Lucy? 

În cele din urmă, Rună şopti: 

— Asta a fost cea mai grozavă criză din cîte am văzut vreodată. 

Asta rupse încordarea. Olaf rîse strîmb: 

— Heide avea dreptate. Mereu are dreptate. N-ar fi trebuit să iau 
copiii la petrecere. 

— Aşa a fost scris, zise Rună. 

— Îmi pare rău, zise Jack, pregătindu-se să încaseze o lovitură, 
numai că Olaf era prea îngrijorat ca să se mai lege de el, şi rămăsese 
cu ochii la intrarea în palatul lui Ivar. 

— Să aduc sclavii, tată? întrebă, în cele din urmă, Skakki. 

— Da, răspunse uriaşul. Ia-l şi pe Jack cu tine. El o să liniştească 
mistrețul în timp ce tu dezlegi boii. 

Se duseră înapoi la ceilalţi oaspeţi, iar Jack începu să întrebe în 
stînga şi în dreapta ce se-ntîmplase cu Lucy. Nimeni nu ştia şi nimeni 
nu voia să intre s-o caute. Jack îşi tot ştergea ochii de lacrimi, în timp 
ce-l urma pe Skakki pe drumul spre căruţa în care se afla 'Ţepi-Aurii. 
Dedesubtul ei se ascundeau Butucănosul, Nădragi-Jegoşi şi Cocoşatul. 

— Ce-a fost zgomotul ăla? se smiorcăi Cocoşatul. 

— Regina a făcut o criză. De-acum puteţi să ieşiţi, zise Skakki. 
Dezlegaţi boii. Plecăm. 

Bărbaţii îşi făcură de lucru cu căruţa, în timp ce Jack îi cînta 
încetişor lui Ţepi-Aurii. În tot acest timp, băiatul sfişie cu cuțitul 
curelele de piele care ţineau închisă uşa cuştii. În sfîrşit, Skakki îl 
chemă să plece împreună. 

— La revedere, purceluşule, şopti Jack. Mult noroc! 

Se întoarseră în tăcere prin pădure. Luna plină le arăta drumul, în 
timp ce, de-o parte şi de alta, umbrele se adunau pe sub copaci. Era 
totuşi un întuneric limpede, nu picla murdară din sala mare a regelui 
Ivar. Jack zări un corb plutind prin aer, luminat de discul lunii, şi 
ţinînd pasul cu grupul lui Olaf. 


Capitolul 24 


MISIUNEA 


A doua zi dimineaţă, Olaf i-l trimise regelui pe Coamă-de-Nor. 

— Poate o să-i mai potolească supărarea. Dinspre partea lui Frith, 
nu avem nici o nădejde. 

— Ar trebui ssă luăm corabia şşi ssă fugim în Finnmark, zise 
Heide. Acollo o ssă ne apere fraţii mei. 

— Nu te supăra, iubită soţie, dar nu am de gînd să locuiesc într-un 
cort puturos, laolaltă cu fraţii tăi. Nici nu vreau să se zică despre mine 
că-s laş. 

— Fuga e cell mai ssănătoss llucru care ne rămîne, zise Heide, 
lungind cuvintele. 

— E o ruşine. Eu sînt omul regelui Ivar şi nu-mi calc jurămintele. 

— Deci ai prefera ssă fim cu toţii măcellăriţi, în lloc ssă rişşti ssă-ţi 
pierzi sscumpa faimă. 

Heide îi putea ţine piept lui Olaf ca nimeni altcineva. 

— Ce altceva are omul în afară de faimă? Oricum, voi n-o să 
muriti. Îl cunosc pe Ivar. S-ar putea să mă pedepsească pe mine şi, cu 
siguranţă, şi pe Jack, dar n-o să meargă mai departe. 

Jack s-ar fi bucurat să i se ivească ocazia de a lua corabia şi de a fugi 
în Finnmark, deşi nu ştia pe unde venea asta. Nu i-ar fi displăcut nici să 
trăiască toată viaţa într-un cort puturos, numai că nu avea de ales. Era 
consemnat în sala cea mare, legat de o masă solidă, cu o curea petre- 
cută prin inelul de fier de la gît. „Parc-aş fi un cîine“, se gîndea el. 

Şi Thorgil era consemnată, dar în ea toţi aveau încredere că se va 
supune. Olaf se mîniase din cauza izbucnirii ei din palatul lui Ivar. 

— Ca şi cum nu era şi-aşa destul de rău, mîrîi el, te-ai mai trezit şi 
tu să-l acuzi pe Jack de seier. 

— Da” vorbeşte cu corbii, mormăi ea cu voce joasă. 

Skakki dădu buzna pe uşă: 

— N-o să vă vină să credeţi ce s-a-ntîmplat! Ţepi-Aurii a sfărîmat 
uşa cuştii şi a fugit. Regina e moartă de supărare din cauza asta. 

— Din rău în mai rău, gemu Olaf. Se zice că atunci cînd soarta unui 
om îl duce spre moarte, tot ce face iese rău. 

— Regele a poruncit să vii la palat, zise Skakki. Şi Jack, şi Rună, 
de asemenea. 

— Rună? 

— Da, pentru că el cunoaşte tradiţiile şi se pricepe la vrăjile pe care 
le face un skald. Şi a mai chemat-o şi pe Thorgil, din pricina 
acuzațiilor de seiăer. 

— Pe mine? strigă 'Thorgil, ofensată. 

— Niciodată n-ai şştiut ssă-ţi ţii gura, zise Heide. 

Cu toţii se îmbrăcară în grabă, iar Rună îşi puse roba cea albă, pen- 
tru că urma să i se ceară sfatul în probleme de magie. Se grăbiră prin 
pădure, Olaf ţinîndu-l pe Jack de curea. „Ca pe un cîine“, se gîndi iar 
băiatul, întrebîndu-se ce pedeapsă îi va da regina. Poate că-i va fura 
minţile, cum făcuse cu Bardul. Sau îl va arunca în Mlaştina zeiţei 
Freya, să se ducă încet la fund. Sau poate îl va coace în foc. Îi treceau 
prin minte o mulţime de posibilităţi, toate îngrozitoare. 

Măcar 'Ţepi- Aurii scăpase. E adevărat că era o bestie în toată pute- 
rea cuvîntului şi că, probabil, nu merita nici un fel de milă, dar lui Jack 
îi plăcea. Era destul de măgulitor ca talentul să-ţi fie apreciat, chiar şi 
de către un porc. 

Regele şi regina şedeau pe tronurile lor, înălțate pe podium. 
Războinicii lor stăteau înşiruiţi de-a lungul sălii, iar în faţă erau preoţii 
zeilor Odin şi Freya. 

— Preoţii nu au reuşit să desfacă vraja, zise regele. 

Jack se simţi uşurat s-o vadă pe Lucy la picioarele reginei. Dar 
cînd fetiţa îşi ridică privirile, văzu că mintea i se tulburase. Avea ochii 

goi şi nu-l recunoştea. Unde i-o fi fost spiritul? Nu în castel, cu sigu- 
ranţă, şi nici rătăcit prin vreo fantezie în care mama ei era Frith, cea 
pe jumătate trol. 

Aruncă o privire spre regină şi, pe dată, ea îi prinse privirea şi nu-l 
mai lăsă să-şi întoarcă ochii în vreo altă parte. Avea din nou înfăţişare 
omenească, dar îşi pierduse frumuseţea strălucitoare. Părea neîngri- 
jită şi buboasă, ca aluatul care n-a fost bine frămâîntat. Părul ei se afla 
într-un Coş, la picioarele tronului, iar ea purta pe cap un şal. 

— Vreau să fie pedepsit, şuieră regina; în spatele ei, aerul tremură, 
iar Jack îşi dădu seama că nu-şi pierduse nimic din blestematele ei 
puteri. Vreau să sufere cum n-a mai suferit nimeni niciodată. Vreau să 
ţină zile întregi. Să-l cuprindă disperarea, apoi nădejdea, apoi iar dis- 
perarea. 

— Dacă faci asta, n-o să-ţi mai recapeţi niciodată frumuseţea, zise 
Rună. 

— Cum aşa? După moartea lui, vraja se va rupe de la sine. 

— Mi-e teamă că nu, zise Rună. Ăsta nu-i un truc ieftin de-al scama- 
torilor de bîlci. Jack a fost ucenicul lui Limbă-de-Dragon. 

— Limbă-de-Dragon! ţipă ascuţit Frith. Războinicii îşi lăsară capul 
în jos şi-şi acoperiră urechile. Regele Ivar se făcu cenuşiu la faţă. Dar 
el a murit! A murit! A murit! continuă să urle regina. 

— Învățăturile lui trăiesc, zise Runā. Era cel mai puternic skald din 
Tărîmul de Mijloc, iar Jack l-a moştenit. 

— Acum Sînt sigură că vreau moartea băiatului! 

— Mărită regină, spuse preotul lui Odin, dacă asta-i lucrătura lui 
Limbă-de-Dragon, numai persoana care a făcut vraja o poate desface. 

— Aşa-i, încuviinţă preoteasa zeiţei Freya. 

Frith făcu o pauză, de parcă îşi aduna puterile. Umbrele din spatele 
ei încetară să se mai mişte. 

— Ei, băiete, zise ea cu un glas aproape dulce, ce mai aştepţi? 

Olaf îl împinse pe Jack în faţă. Băiatul simţi valuri de răceală 
revărsîndu-se asupra lui. 

— Eu, ăăă, eu... începu Jack. 

— Hai, hai! Desfă vraja. 

— Nu ştiu cum, îngăimă Jack. 

— Poftim? 

Jack înghiţi în sec. 

— Nu ştiu cum. 

Apoi regina începu să ţipe şi cu toţii, chiar şi Olaf, căzură în 
genunchi. 

— Ei, şi cu asta s-a terminat, zise preotul lui Odin. 

— Îmi pare rău, băiete, gemu Olaf. Chiar credeam că avem o şansă. 

— Şi o avem încă, zise Rună. 

Thorgil îl ajută să se ridice şi-i scutură genunchii de praf, căci 
paiele de pe podelele lui Ivar erau pline de oase şi cartilagii, ca să nu 
mai vorbim de păduchi. 

— Chiar dacă Jack nu cunoaşte vraja acum, poate s-o afle de la fîn- 
tîna lui Mimir. 

— Fîntîna lui Mimir? Preotul părea zăpăcit de uimire. Dar asta-i în 
Jotunheim! 

— N-am spus că o să fie uşor. 

— Să treci în Jotunheim este incredibil de primejdios, zise regele 
Ivar. Eu am fost şi ştiu bine. 

— Şi eu la fel, zise Olaf. 

— Dar cu dreptul de liberă trecere, s-ar putea face, zise Rună. 

Cu toţii se întoarseră spre Frith, care se uită urit la ei. 

— Nu îndrăgesc ţinutul Jotunheim. Propria mea mamă m-a arun- 
cat afară din regat. 

— Nu te-a aruncat nicăieri, zise regele Ivar răbdător. Te-a căsătorit 
cu mine. 

— Tot aia e, îl batjocori Frith. Nădăjduiam la vreun căpcăun 
zdravăn sau la vreun goblin, dar nu. Maică-mea a insistat să mă 
căsătoresc cu un pricăjit de om. 

Regele Ivar îşi trecu palma peste ochi, ca şi cum mai auzise de 
multe ori aceste vorbe. 

— S-ar părea că... zise Jack, dregîndu-şi vocea în momentul în 
care atenţia lui Frith se îndreptă spre el. Chiar şi aşa, urîţită, îi lua 
minţile. S-ar părea că singura şansă ca Maiestatea Voastră să se vin- 
dece este să găsesc această fîntînă a lui Mimir şi... şi ce-ar mai tre- 
bui să fac, Rună? 

— Să bei mied din ea. Miedul cîntecelor, zise încet bătrînul răz- 
boinic. E visul oricărui skald. Toată viaţa mi-am dorit... ei, dar ce rost 
are să regret un lucru care nu se mai poate întîmpla niciodată. Miedul 
cîntecelor hrăneşte rădăcinile lui Y ggdrassil, copacul care creşte prin 
mijlocul celor nouă lumi. Este forţa vitală în stare pură, cum ar fi spus 
Limbă-de-Dragon. 

În timp ce Rună vorbea, pe Jack îl încerca o senzaţie ciudată. Era 
ca vîntul adiind peste mare şi ca şoimii care se prăvăleau la pămînt cu 
aripile strînse, şi ca dealurile îndepărtate, cufundate în negură. Parcă 
se vedea pe sine mergînd printr-o pădure de pini uriaşi. În aer se sim- 
tea mirosul puternic al unui ghețar. „Pe ceruri, se gîndi Jack. Cred că 
aventura asta îmi place.“ Senzaţia era atît de neobişnuită, încît se 
întrebă dacă nu era cumva bolnav. 

Deschise ochii şi o văzu pe Thorgil, care părea de-a dreptul 
încîntată. 

— În căutarea fîntînii lui Mimir, zise ea. Ce misiune! 

Pînă şi Olaf avea o figură nostalgică. 

— Pare încîntător, zise regele Ivar, oftînd. Dar vai, eu nu mai sînt 
în stare. Aşadar, floricica mea de stîncă, eşti de acord să-i dai lui Jack 
libera trecere, pentru ca rudele tale să ştie că e un oaspete şi nu un, 
ăăă, cerb pe două picioare? 

Frith se strîmbă şi începu să ridice obiecţii. Ceilalţi fură nevoiţi 
s-o măgulească şi s-o roage. Ivar îi promise multe daruri şi, în cele din 
urmă, ea încuviinţă. Scoase din robă o piesă de şah, aurită, pe care o 
furase de la mama sa. 

— Este chiar regina, zise ea. Sper că i-am stricat setul de piese. 
Oricum, o s-o recunoască. Dar vreau să fiu sigură că vă întoarceţi şi că 
nu daţi bir cu fugiţii, ca o ceată de oameni care-şi încalcă jurămintele. 

— Noi nu ne încălcăm jurămintele, mîrîi Olaf. 

— Astă-noapte, mistrețul a scăpat, zise Frith. De-acuma cred că a 
şi ajuns aproape de Jotunheim, aşa că nu mai am nici o victimă pen- 
tru Freya. 

„Ghinion“, îşi spuse Jack. 

— M-am gîndit la Coamă-de-Nor, zise regina, care zîmbi, văzîn- 
du-l pe Olaf întristat. Apoi mi-a venit o idee foarte bună. Mi s-a cam 

acrit de darul tău, Thorgil. Fetiţa nu mai vorbeşte şi nu mai e amu- 
zantă. Mă plictiseşte. Aşa că m-am gîndit: „De ce să n-o jertfesc pe 
Lucy zeiţei Freya?“. 

— Nu! strigă Jack. 

— De ani de zile nu i-am mai dat zeiţei un om. Lucy e drăguţică şi 
zeiţei n-o să-i pese că-i aşa de proastă. 

— Nu poţi să faci aşa ceva! N-o să-ţi dau voie! 

Jack încercă să urce treptele spre tron, dar căzu pe spate, cînd 
întreaga putere răufăcătoare a reginei îl lovi. Îşi pierdu răsuflarea şi 
începu să gîfiie. Era înconjurat de o beznă rece. Dar runa l-a salvat 
de la îngheţ. 

— Dacă-l omori, Maiestate, misiunea nu mai poate fi dusă la 
îndeplinire, zise Rună. 

Bezna ucigătoare se retrase. Jack deschise ochii şi văzu că avea 
trupul acoperit cu cristale de gheaţă, care se topiră chiar în timp ce le 
privea. 

— O să aştept pînă la sărbătoarea recoltei, zise Frith. Aveţi timp să 
ajungeţi în Jotunheim, să găsiţi fìntîna lui Mimir şi să vă întoarceţi. 
Dacă întîrziaţi — sau dacă fugiţi cu coada între picioare — o s-o aşez pe 
Lucy în carul sacru şi o s-o arunc în Mlaştina zeiţei Freya cu mîna mea. 


„E vina mea. E numai vina mea, se gîndea Jack, pe drumul de 
întoarcere prin pădure. Bardul şi-a pierdut minţile pentru că mi-a 
dăruit mie runa de apărare. Nu i-am putut împiedica pe oamenii de la 
Miazănoapte să o răpească pe Lucy şi am greşit vraja pentru Frith. 
Dacă nu l-aş fi eliberat pe Ţepi-Aurii, Lucy n-ar fi fost ameninţată cu 
jertfa. Şi acum, din cauza mea, toată lumea trebuie să plece în misi- 
unea asta tîmpită, într-un ţinut unde ţi se rupe piciorul dintr-o muşcă- 
tură. N-o să pot găsi fîntîna. Sau o să cad în ea şi-o să mă înec.“ 

În faţa apăru o umbră, care se lăsă pe umărul lui Jack. Îndrăzneţul 
avea ghearele tare ascuţite. 

— Hei, gata! strigă Jack. 

Corbul se mută pe un tufiş din apropiere. Olaf, Rună şi Thorgil 
se opriră. 

— Poate chiar ştie să facă seiðer, zise uriaşul. 

— 'Ţi-am spus eu, zise Thorgil. 

— Prostii. Nu face decît să le vorbească animalelor, şopti Rună. 

La curtea regelui Ivar vorbise mult, iar acum glasul îi pierise 
aproape de tot. Ceruse ca, dacă se întorceau victorioşi din Jotunheim, 
războinicii să fie răsplătiți. Avea de partea lui legea şi sprijinul 
preoţilor zeilor Odin şi Freya. Era de datoria regelui să răsplătească 
faptele de vitejie. 

Dacă Jack reuşea, spusese Rună, el şi Lucy ar fi trebuit să-şi 
recapete libertatea. Ar fi trebuit duşi acasă. 

— Dacă vrei ca Jack să se întoarcă, trebuie să-i oferi şi altceva decît 
o viaţă de sclav, îi spusese reginei. Ei nu-i convenise asta, dar, pe de 
altă parte, nu putea înţelege de ce şi-ar fi riscat cineva viaţa pentru 
vreun alt lucru. Răsplata — sau „mita“, cum îi spusese ea — i se părea 
de bun-simt. 

— Am auzit că sîngele de dragon îţi dă putinţa să vorbeşti cu 
păsările, şopti acum Rună. 

— Am auzit şi eu, zise Olaf. Limbă-de-Dragon vorbea de un bărbat 
pe nume Sigurd care ucisese un dragon. Tocmai îşi punea sabia de-o 
parte cînd s-a tăiat din greşeală la deget, şi l-a băgat în gură. Degetul 
era încă pătat cu sînge de dragon şi, pe dată, Sigurd a înţeles ce vor- 
beau două ciocîrlii care se aflau pe acolo. 

— "Ţin minte povestea. Nimeni nu l-a acuzat pe Sigurd de seiăer, 
zise Rună. 

— Şi nici un sclav josnic nu a ucis vreodată un dragon, mormăi 
Thorgil, după ce-şi reluară drumul. 

Dotti şi Lotti fură extrem de uşurate să-l revadă pe Olaf. Îi căzură 
la piept, îmbrăţişîndu-l şi plîngînd. Pînă şi Heide îl sărută. 

— Iubitull meu Cap-de-Bou! Ai sscăpat de llupi! 

Dar soțiile nu se arătară atît de încîntate, aflînd de misiune. 

— De-abia te-ai întors, se văicări Lotti. De ce acum trebuie să pleci 
după troli? 

— Porunca regelui, zise Olaf, luînd-o pe Lotti pe un genunchi şi pe 
Dotti pe celălalt. Trebuie să găsim fîntîna lui Mimir, ca Jack s-o poată 
vindeca pe regină. 

— Da” cine ar vrea s-o vindece? se miră Dotti, bosumflată. 

— Foarte bună întrebare, zise Heide. 

— Dacă n-o facem, micuța Lucy îi va fi jertfită zeiţei Freya. 

Olaf îşi sălta nevestele mai tinere în sus şi în jos, ca pe nişte copii. 
Ele chicoteau şi îi cereau să nu se oprească. 

— O să fie o misiune măreaţă, zise Thorgil, cu ochi strălucindu-i 
de încîntare. O să întîlnim troli, goblini şi căpcăuni. O să prădăm aurul 
din atelierele piticilor. Poate chiar o să cad glorios în luptă. 

— Ce proasstă eşşti, zise Heide. 

— Iar Jack va bea miedul cîntecelor din fîntîna lui Mimir, şopti 
Rună. Dintotdeauna am visat la asta. 

— Din partea cellorilallţi mă aşşteptam ssă sse comporte ca nişşte 
idioţi, dar nu şşi tu, zise Heide, făcînd un gest de exasperare şi plecînd 
să-şi vadă de ţesut. Ea avea un război mare, sprijinit de un perete. Iţele 
erau ţinute întinse de pietrele care le atîrnau la capete, iar firul era 
petrecut cu mîna şi strîns cu o bucată lungă din osul unei balene. Pînza 
pe care o făcea Heide era frumoasă, colorată în roşu, galben şi albas- 
tru, mai fină decît orice țesătură la care se încumetase vreodată Mama. 

„Mama“, se gîndi Jack cu tristeţe. Nici nu ştia dacă ea sau vre- 
unul dintre ceilalţi mai erau în viaţă. Drumul său spre casă trecea 
prin Jotunheim, unde te puteai întâlni cu goblini şi căpcăuni la fel de 
uşor precum, la ferma Tatii, dădeai peste vreo oaie. N-o să izbu- 
tească. Nici vorbă. 

Olaf îşi trase la mal karfi, corabia sa cea lungă şi zveltă, îi astupă 
crăpăturile dintre scînduri cu dopuri din lînă şi păr de animal, îi curăţă 
carena de scoicile care se prinseseră acolo şi cercetă parîmele, căutînd 
semne de uzură. Dotti şi Lotti cîrpiră găurile din pînză. Skakki şi 
Heide se ocupară de provizii. Jack fugea de colo-colo şi-l ajuta pe 
fiecare cum putea. 

N-aveau nevoie de un echipaj numeros, căci nu plecau la război. 
Şase bărbaţi, printre care Sven Răzbunătorul, Eric Drăgălaşul şi Eric 
Nechibzuitul se oferiră voluntari. La sfîrşitul săptămînii, erau deja 
gata. La trecerea lor, docul era plin de oameni veniţi să le ureze drum 
bun şi de pescari care se îmbarcau pe bărcuţele lor. Înainte să apuce 
să se îndepărteze de sat, Îndrăzneţul coborî pe punte, croncănind tare. 

— Să ştii că nu căutam să plec fără ştirea ta, îi explică Jack. M-am 
gîndit numai că această călătorie e prea periculoasă pentru tine. O să 
ne întîlnim cu troli şi căpcăuni şi alte alea. Nu-i locul potrivit pentru 
o pasăre. 

Drept răspuns, corbul îi întoarse spatele şi se uşură pe punte. 

— Nu mai vorbi cu el. Îmi dai fiori, mîrîi Sven Răzbunătorul. 

Thorgil, la cîrmă, îi conduse în josul fiordului pînă la mare, căci 
numai ultima parte a călătoriei spre Jotunheim putea fi făcută pe uscat. 
Pentru oameni, zicea Olaf, era prea periculos să încerce să traverseze 
direct munţii. 

— Marea Trolilor, murmură Jack, după ce pătrunseră în pustietatea 
verde-cenuşie. 

— De-acum e a noastră, zise Olaf. Era a lor cînd era îngheţată. Jotu- 
nilor nu le place apa adîncă, după cum nu le place lumina soarelui. Ei 
sînt făcuţi pentru gheaţă şi iarnă. Unii le spun uriaşii gheţurilor. 

— Deci asta sînt uriaşii gheţurilor, zise Jack. Bardul mi-a povestit 
despre ei — stau întinşi pe jos, în aşteptarea oamenilor pe care să-i 
ameţească, folosindu-se de respiraţia lor ceţoasă. Mi-a zis că iarna 
nu trebuie niciodată să te întinzi undeva afară, oricît ar fi de ispiti- 
tor. Uriaşii gheţurilor te fac somnoros, cînd, de fapt, eşti pe cale să 
mori îngheţat. 

— Mda, aduce cu şmecheriile trolilor, zise Olaf. 

În ciuda tuturor primejdiilor care-i aşteptau, călătoria i se păru lui 
Jack minunată. Marea nesfîrşită şi cerul îl umpleau de bucurie. lubea 
strigătele pescăruşilor. Dar Îndrăzneţului nu-i plăceau la fel de tare ca 
lui. Îşi lua zborul de pe corabie ca să-i alunge, dar pescăruşii se 
întorceau de îndată. 

Jack învăţă jocul cu Lupii şi oile, jucînd cu războinicii. Li se 
alătură şi atunci cînd cîntau. Peste valuri răsună o dată şi încă o dată 
refrenul cu „Faima nu moare nicicînd!“ Chiar şi Thorgil cîntă, pînă 
ce Rună îi spuse că avea un glas plăcut, ceea ce-o făcu să se bosum- 
fle şi să se îndepărteze. 

Pe măsură ce înaintau de-a lungul coastei spre miazănoapte, 
văzură din ce în ce mai puţine aşezări şi întîlniră din ce în ce mai 
puţine corăbii. După o vreme, nu mai văzură nimic. Copacii se înălţau 
din ce în ce mai sus, cu trunchiuri atît de groase că în spatele lor se 
puteau ascunde şase oameni. Aproape că-ţi venea să crezi că pădurea 
fusese făcută pentru jotuni, nu pentru oameni. Elani uriaşi, cu coar- 
nele mai mari decît braţele lui Olaf, întinse în lături, îi priveau din 
umbră. O dată, Jack avu impresia că zărise şi un urs. 

Într-o după-amiază întîlniră un banc de heringi, şi Jack înţelese 
ce zicea Olaf, anume că puteai să-ţi aşezi toporişca pe apă şi nu s-ar 
fi dus la fund. Marea era invadată de mii şi mii de peşti, iar corabia 
nu mai putea înainta. Eric Nechibzuitul aduna peştii cu o plasă, 

iar Îndrăzneţul zbura cu unul în gheare, dar ai fi putut să-i scoţi şi 
cu mîna. 

— Ce păcat să risipim asemenea pleaşcă, zise Olaf. Pe stomacul 
fără fund al lui Thor, mi-aş dori să-i pot trimite acasă. 

— Thor ar fi un bun tovarăş acum, zise Sven Răzbunătorul. El ştia 
cum să se ocupe de troli. 

— Odată, jotunii i-au furat ciocanul, ştiai? îl întrebă Rună pe Jack. 

Băiatul clătină din cap. 

— 'Thyrm, regele trolilor, a furat ciocanul în timp ce zeul dormea, 
zise Olaf. După cum ştii, toată puterea lui Thor stă în acel ciocan. 
Thyrm i-a zis că i-l va înapoia, dacă zeiţa Freya se căsătoreşte cu el. 

— Ca şi cum ar primi cineva s-o dea pe zeiţa dragostei pe mîinile 
unui jegos de jotun! zise Sven. 

Olaf continuă: 

— Thor şi-a pus rochie şi văl şi s-a dus în Jotunheim. „Ooo, voi, 
jotuni mari şi puternici, daţi-mi drumul înăuntru“ a zis el, cu glas 
subţiratic. „Eu sînt Freya, iar voi sînteţi cu toţii aşa de drăguţi!“. Îţi 
dai seama ce repede i-au deschis poarta. „Oooo, aş vrea ceva de mîn- 
care“, a zis Thor. I-au adus opt somoni, un bou fript, zece pui, un porc 
şi o oaie. Thor a mîncat tot şi s-a ajutat cu un butoi de bere. „Iunete 
şi fulgere, că mult mai mănîncă zeiţa asta“, au zis jotunii. Thyrm i-a 
ridicat vălul, a văzut ochii arzători ai lui Thor şi a tresărit de parcă toc- 
mai şi-a pus mîna pe sobă. „Ce fierbinte e!“ a strigat el. „Se vede că 
mă iubeşte“. Trolii au adus ciocanul lui Thor, ca să se tîrguiască pen- 
tru Freya. Thor şi-a smuls vălul şi l-a luat. 

Olaf se opri şi se uită la Jack aşteptînd să vadă dacă ghiceşte 
sfîrşitul. Ceilalţi războinici se foiau nerăbdători. 

— Şi ce s-a mai întîmplat? întrebă în cele din urmă Jack. 

— Le-a sfărîmat capetele tuturor şi s-a dus acasă! trîimbiţă Olaf. 
Războinicii izbucniră în rîs şi se înghiontiră unul pe altul fericiţi. 

— De-atunci s-a terminat de tot cu Thyrm! strigă Sven. 

— Buf! Tronc! Paf! Zdrang! urlă Thorgil, prefăcîndu-se că răsuceşte 
prin aer un Ciocan. 

„N-o să-i înţeleg niciodată pe oamenii ăştia din Miazănoapte“, 
se gîndi Jack. 

— PLEACĂ PEŞTII, zise Eric Drăgălaşul. Jack văzu bancul de 
peşti, care făcea marea să fiarbă şi să sclipească, îndepărtîndu-se spre 
miazăzi. Corabia se cutremură şi reuşi să se elibereze. 

— Să ne oprim pentru masă, înainte să intrăm în fiordul jotunilor, 
zise Rună. După ce ajungem, nu cred să mai avem prea mult răgaz 
de odihnă. 


Fiordul jotunilor. La intrare, apa era adîncă şi întunecată. În 
depărtare, înălţîndu-se la capătul canalului, se afla un munte acoperit 
cu gheaţă. Culmile stîncoase de pe cele două părţi ale fiordului erau 
pline de toate soiurile de pescăruşi şi cormorani. Pe stînci atîrnau mii 
de cuiburi, iar văzduhul răsuna de ţipetele păsărilor. Vulturii-de-mare 
pluteau leneş, urmărindu-şi prada. Şi în apă era plin de peşti — cod, 
Calcan şi somon. 

— Aşa e la hotarele dintre lumi, îi explică Rună. 

— Nu înţeleg, zise Jack. 

— Părăsim Tărîmul de Mijloc şi intrăm în Jotunheim. Aici, forţa 
vitală e foarte puternică, pentru că Y ggdrassil înconjoară hotarul cu 
una din crengile sale. 

— Dar nu văd nimic. 

— Străduieşte-te, zise Rună. 

Iar Jack se duse la provă şi-şi lăsă mintea să zboare. La început nu 
văzu nimic. Zgomotul păsărilor îl deranja, iar faptul că Eric 
Drăgălaşul începuse să fredoneze era şi mai rău. Jack se temea ca nu 
cumva, din greşeală, să facă să se adune ceața sau, şi mai rău, să 
cheme vreun potop. Nu prea ştia ce face. 

— Arătați-vă, prezenţe vii ale pămîntului şi cerului. Arătaţi-mi 
cărările voastre prin apa mării. Desfaceţi-vă prin frunze, Sclipiți în 
lumina soarelui, umpleţi văzduhul cu muzica voastră. Jack habar 
n-avea de unde-i veneau cuvintele. Erau pur şi simplu acolo, 
sclipind de jur împrejurul său. Văzduhul se îngroşă ca mierea; apa 
începu să fiarbă. 

Dintr-odată, peste tot era plin de rădăcini, care se încolăceau în 
toate direcţiile, atrăgînd şi soarele în adîncurile lor verzui. Peştii se 
strecurau printre ele. Rădăcinile crescură şi se înălţară; ajungînd în 

văzduh, deveniră crengi. Pe ele apărură frunze, aşa cum nu se mai 
vedeau pe nicăieri în Tărîmul de Mijloc. Străluceau în verde şi auriu, 
iar păsările îşi făcuseră cuiburi printre ele. 

Era prea mult. Era peste puterile lui să mai îndure o asemenea 
viziune. Jack simţi că i se învîrte capul şi căzu la pămînt. Cînd se 
dezemetici, Rună îi ţinea la buze un burduf cu apă, iar Olaf era înge- 
nuncheat lîngă el. 

— Ce-ai făcut? 

— Păi... eu... zise Jack, înecîndu-se cu apa. 

— A vorbit cu Yggdrassil, zise Rună. 

Jack se ridică în capul oaselor şi-i văzu pe Eric Drăgălaşul, Sven 
Răzbunătorul şi ceilalţi adunaţi la capătul corabiei. Păreau absolut 
răvăşiţi. Îndrăzneţul stătea pe catarg şi piuia bucuros. Pesemne că pe 
el nu-l supărase deloc apariţia lui Yggdrassil. 

— Rună mi-a zis că pe-aici forţa vitală e puternică şi m-a îndemnat 
să încerc s-o găsesc, zise Jack. 

— Să nu mai faci, zise Olaf. Te-am auzit cîntînd ceva, apoi 
văzduhul s-a umplut de zgomot de aripi. Am crezut că a dat peste noi 
vreun dragon. Apoi marea a început să se frămâînte, şi Sven s-a gîndit 
că ne atacă un şarpe-de-mare. Ştiu că tu eşti obişnuit cu lucrurile astea, 
dar nouă, celorlalţi, nu ne plac. 

— Îmi pare rău, zise Jack. 

— E vina mea, zise şi Rună. El e încă ucenic şi are tendinţa să 
exagereze. 

— Ca şi atunci cînd a chelit-o pe regină. Mă rog, asta a fost o 
şmecherie bunicică, zîmbi Olaf. Eşti un skald bun; dacă scăpăm cu 
viaţă, aştept de la tine multe poeme. 

— Şi eu aş putea compune poezie, zise 'Thorgil. Dacă mi-aş da silinţa. 

— Tu? Nu mă face să rîd, zise Olaf. Toată lumea ştie că femeile nu 
pot compune versuri. Asta-i treabă de bărbaţi. 

— Pot să fac tot ce face şi-un bărbat! strigă Thorgil, înroşindu-se 
la faţă. 

— Eşti o războinică de ispravă şi, cîndva, o să iasă din tine un mare 
berserker. Nu te întinde mai mult decît ţi-e plapuma. 

— Dar aş putea! Nu mai ride de mine! 

— Mai bine să rîd, decît să te-arunc peste bord, zise Olaf. Glasul 
său devenise calm, dar primejdios. Thorgil o lăsă baltă, dar continuă 
să-i arunce priviri otrăvite lui Jack, în timp ce manevra cîrma. 

Pe măsură ce intrau mai adînc în fiordul jotunilor, abundența de 
păsări şi peşti dispăru. Jack nu mai văzu decît un somon care sărise 
din apă ca să prindă o muscă. Dar era un somon enorm. Pe Jack începu 
să-l mănînce pielea şi auzi ceva — poate vîntul printre copaci — un 
sunet prea slab pentru a-şi putea da seama ce era. 

— Pare ciudat pe aici, zise el. 

— Pentru că sîntem în Jotunheim, zise Rună, cu glasul şi mai stins 
decît de obicei. 

— Deja? 

— Am trecut hotarul dintre lumea noastră şi a lor. Aici e loc pen- 
tru ei, zise bătrînul războinic, arătînd spre pădure, munţi şi fiord, dar 
nu şi pentru noi. Te simţi urmărit. 

Jack îşi dori ca Rună să nu-i fi explicat asta. De-acum simţea 
atenţia îndreptată spre corabie. Copacii păreau mai atenţi. Munţii se 
apropiaseră, parcă, deşi nu aveau cum să se fi mişcat din loc, nu? Din- 
tre molizi şi tufele de ienupăr îi priveau mai multe perechi de ochi. 
Jack nu putea să le vadă, dar ştia că sînt acolo. 

— Nu prea le sîntem pe plac, nu? întrebă el. 

— Nici nouă nu ne sînt pe plac, cînd năvălesc în lumea noastră, zise 
Rună. Din fericire, un trol este mult mai slab în lumea noastră decît 
într-a lui. Dacă n-ar fi fost aşa, acum dinţii lui Eric Drăgălaşul ar fi 
împodobit pieptul unui jotun, nu invers. N-am fi izbutit niciodată 
să-l prindem pe Ţepi-Aurii în locul său de baştină. 

— Asta înseamnă Că aici şi noi sîntem mai slabi? 

— Da, zise Rună. 

Corabia alunecă în adîncul fiordului. Muntele înzăpezit, pe care 
Jack îl observase de cînd intraseră, părea acum mai înalt. În jurul lui, 
în aer schpea un soi de lumină tremurătoare. 

— Acolo trăieşte Regina Muntelui, zise Olaf, care venise lîngă ei. 
Mama lui Frith. 

— Dar tatăl ei cine e? 

— Vreun amăriît, zise Olaf. O fi fost vreun mare erou. Nu ştiu. 
A murit acum mulţi ani. 

— Jotunii trăiesc mult, zise Rună. 

— De ce ar vrea un om să se căsătorească cu o femeie trol? 
întrebă Jack. 

Olaf şi Rună se priviră unul pe celălalt. 

— Păi n-are de ales, zise Olaf. Fetele trolilor îşi aleg bărbaţii luîn- 
du-i prizonieri. Vezi tu, ele sînt mai zdravene. De cele mai multe ori 
îşi găsesc cîte un hăndrălău pe măsură. 

— Aşa li se spune bărbaţilor troli — „hăndrălăi“, explică Rună. 

— Dar cînd şi cînd, cîte o femeie trol se leagă de vreun căpcăun sau 
chiar de vreun om aşa, mai zdravăn. 

— Ca... tine? întrebă Jack, privindu-l pe Olaf. 

Uriaşul strînse pleoapele, speriat. 

— Eu am scăpat de soarta asta, deşi numai datorită unui mare 
noroc. Ivar însă a fost mai ghinionist. Ne învîrteam pe aici, încercînd 
să găsim un atelier de pitici şi, poate, ceva aur. Jotunii ne-au luat prin 
surprindere. Eu am căzut de pe o creastă, încercînd să scap, şi am 
ajuns într-un lac. Troli au crezut că m-am înecat, dar l-au prins pe Ivar 
şi Regina Muntelui l-a închis în peştera ei. 

— Deci nu Frith l-a prins, ci maică-sa, zise Jack. 

— Regina Muntelui îşi cam pierduse nădejdile. Nici un hăndrălău 
n-o voia pe Frith. Nici căpcăunii, nici goblinii, măcar. Regina 
Muntelui ar fi putut să-i silească să cadă la învoială, dar ăsta nu-i un 
mod bun de a începe o căsătorie. 

— Ivar... a fost torturat? 

— Ah, nu! A fost încîntat. El, spre deosebire de ceilalţi, nu putea 
vedea adevărata fire a lui Frith. A crezut că se alege cu cea mai fru- 
moasă prinţesă din lume. 

— Dintotdeauna a fost cam uşuratic, comentă Rună. Eu mi-aş fi 
putut da seama într-o clipă cu cine aveam de-a face. 

— Cînd am ajuns eu, erau deja căsătoriţi, zise Olaf. E adevărat că 
am pus la pămînt cîţiva jotuni ca să-l eliberez pe Ivar, dar ei nu s-au 
chinuit prea mult să mă oprească. Regina Muntelui de-abia aştepta să 
scape de fiică-sa. 

De-acum, ajunseseră la capătul fiordului, acolo unde acesta se 
lărgea, devenind un lac. Pe celălalt mal, Jack zări o pajişte acoperită 
cu brazde de flori albastre, roz, galbene, violete şi albe. Parfumul lor 
pluti spre ei pe deasupra apei. 

— Ce frumos, zise Jack, dorindu-şi să rămînă pe pajiştea aceea şi 
să nu se mai apropie de munte. 

— Spînz, omeag, zîrnă şi gură-de-trol, zise Rună. În lumea noastră 
sînt otrăvitoare numai dacă le mănînci, dar aici pînă şi mirosul te face 
să-ţi pierzi cunoştinţa. 

— Glumeşti! 

— Sîntem în Jotunheim. Aici totul e mai rău. 

Jack privi disperat spre ţărmul care se tot apropia. Florile erau mai 
mari decît cele cu care era el obişnuit şi se clătinau în bătaia vîntului. 
Dar oare chiar bătea vîntul? Pământul pe care creşteau părea mlăştinos. 

— După ce treci de ele, dai de o pădure care este destul de lipsită 
de primejdii. Acolo puteţi face tabăra. 

— Cum adică putem face tabăra? Dar dumneata? 

— Cîndva aş fi fost încîntat de o asemenea misiune, dar acum... oftă 
Rună. Ca să izbutiţi, e important să vă mişcaţi repede şi să rămîneţi 
ascunşi. Aşa că o să meargă cu tine numai doi oameni. Fireşte că Olaf 
va fi printre ei. Noi, ceilalți, o să vă aşteptăm la fiord. Lacul ăsta, oricît 
ar părea de paşnic, nu e un loc bun de stat. 

Jack împietri de uimire. Nu fusese prea încîntat de călătoria în 
Jotunheim, dar prezenţa celor şase bărbaţi, ca să nu-i mai pună la 
socoteală şi pe Olaf, Rună şi Thorgil, era destul de liniştitoare. Acum 
rămăsese cu doi! 

— Şi cum o să vă mai găsim? 

— O să ne întoarcem aici în fiecare zi, zise Rună. Vă propun să 
aşteptaţi în pădure pînă ce ne zăriţi. 

Se opriră la o oarecare distanţă de țărm, unde mirosul florilor nu 
era prea putemic. Totuşi, cînd se schimbă vîntul, oamenii de la 
Miazănoapte începură să se mişte mai lent, iar Îndrăzneţul căzu de 
vreo două ori din locul în care stătea. 

Împachetară provizii şi-şi luară şi apă, deşi de apă nu aveau cum 
să ducă lipsă pînă ce ajungeau la ţinuturile îngheţate. Rună îi dădu lui 

Jack o sticluţă cu suc de mac, pentru a calma durerea. „„Asta dacă ai 
cumva nevoie“. ,„Pesemne că vrea să spună că o să am nevoie“, se 
gîndi Jack. Flaconul era din sticlă suflată, nu ca borcănaşele închise 
la culoare în care Bardul îşi ţinea cele mai bune elixiruri, ci transpar- 
ent, cu semnul unui mac încrustat pe o latură. 

— Uneori, durerea poate ucide la fel de sigur ca o lamă de cuţit, 
zise Rună. 

Îi dadu şi lui Olaf un flacon, în formă de cap de lup. Mirosul îl 
facu pe Jack să simtă un fior pe şira spinării. Era mirt de mlaştină, gata 
fiert şi pregătit. Undeva, în cursul călătoriei, Olaf plănuia să se îmbete 
de nebunia luptei. 

— Am ales-o pe Thorgil să vină cu noi, anunţă uriaşul. 

— Thorgil! strigă Jack. Nu se poate! Ne trebuie un războinic 
adevărat nu... nu... pipernicita asta! 

Thorgil se aruncă pe el, dar Jack se feri şi-i puse o piedică. În 
ultimele săptămîni învățase cîte ceva despre bătaie. Ea se întoarse şi 
puse mîna pe el. Căzură amîndoi pe fundul corabiei. Olaf îi despărţi, 
luîndu-i pe fiecare în cîte o mînă şi scuturîndu-i, aşa cum fac câinii 
cînd prind cîte un şobolan. 

— Păstrează-ţi mînia pentru clipa cînd ne-ntîlnim cu trolii! O iau 
pe Thorgil pentru că sînt de părere că şi-a cîştigat dreptul să plece 
într-o misiune. În plus, ea vrea să moară în luptă, iar aventura asta 
este ocazia cea mai nimerită. Şi, că veni vorba, amîndoi sînteţi nişte 
pipermniciţi. 

Olaf le dădu drumul să cadă pe punte. Jack şi Thorgil se priviră 
urât, respirînd din greu. Îndrăzneţul veni şi el să se aşeze pe umărul lui 
Jack. 

— Nu şi tu, strigă acesta, încercînd să-l alunge. Călătoria asta nu-i 
pentru păsări. 

— Nici eu nu vreau prin preajmă pasărea asta de vrăjitor! ţipă 
Thorgil. 

Îndrăzneţul îşi înfipse ghearele în tunica lui Jack şi refuză să se 
clintească de-acolo. Băiatul încetă să-l mai alunge şi se lăsă să alu- 
nece, descurajat, pe fundul corabiei. 

— Nu pot să te iau cu mine, înţelege. 

— Mă întreb, zise Rună, îngenunchind cu ceva greutate, ca să se 
uite la corb. Mă întreb de ce făptura asta a venit la noi acolo, în mijlo- 
cul mării. Şi de ce rămîne cu noi. 

Îi întinse un deget strîmb, iar Îndrăzneţul îl ciupi uşor. Bătrînul 
războinic zîmbi. 

— Stă cu noi pentru că e un animal vrăjit şi un blestem, mîrîi 
Thorgil. 

Rună îl mîngiie pe Îndrăzneţ pe cap. Pasărea începu să croncăne uşor. 

— Eu zic că... şi dacă-l ţinem aici cu noi, o să fugă şi o să te urmă- 
rească, Jack. Asta ţi-e soarta. 

— Adică să-l luăm cu noi? întrebă Olaf. 

— Oh, nu! strigă Thorgil. 

— Nu cred că avem de ales. Că vrem sau că nu vrem, el toto să 
plece. Jack, va trebui să-l duci tu prin poiană. Păsările sînt mai sensi- 
bile la mirosurile otrăvitoare decît oamenii. 

— Deci a rămas aşa cum ai vrut tu, murmură Jack, în timp ce Rună 
îi petrecea pe după gît o desagă în care era Îndrăzneţul. Dar n-o să-ţi 
fie pe plac. 


Capitolul 26 


DRAGONUL 


Ultima parte a călătoriei dură foarte puţin. Războinicii vîsliră din 
toate puterile şi aduseră corabia pe uscat. Eric Drăgălaşul şi Eric 
Nechibzuitul săriră în apă ca s-o ţină dreaptă. Olaf, Thorgil şi Jack o 
luară la fugă chiar din clipa în care puseseră picioarele pe pămînt. 

Jack avusese dreptate. Pămîntul era mlăştinos. Noroiul li se lipea 
de tălpi şi îi făcea să nu poată înainta prea repede. Peste pajişte zbu- 
rau albine, mari ca nişte castane coapte, iar Jack văzu cum una dintre 
ele se zbătea, prinsă de o frunză foarte mare şi care părea lipicioasă. 
S-ar fi zis că frunza se închidea de la sine, strivind albina ghinionistă. 
Apoi Jack se frecă de o altă frunză şi, spre marea lui groază, văzu că 
aceasta se lipise şi de e/. Se smulse şi, pe dată, se împiedică de altele. 
Erau peste tot! 

Simţea că oboseşte foarte repede; poate că vina o purta mirosul 
florilor. Piciorul său dădu peste un vierme, lung cît braţul băiatului, 
care se înălţă de la pămînt; era de culoare galben-deschis, cu pete 
vineţii, şi îşi flutura antenele către el. Îndrăzneţul îşi scoase capul din 
desagă şi croncăni. 

— Treci înapoi, gîfîi Jack, îndesînd pasărea la locul ei. 

Mirosul era atît de puternic încît îi venea să vomite. Ochii i se 
împăienjeniră şi toate simţurile îi erau amorţite. „Nu! Nu! Nu! Nu 
vreau să mă opresc!“ Rămase cu impresia limpede că viermele nu era 
doar un oaspete nevinovat al pajiştii. Căuta de mîncare — şi ce ospăț 
mai copios putea găsi decît trupul unui băiat, căzut la pămînt şi 

ameţit? Jack îşi pierdu echilibrul şi se împiedică. Se uita fix la mar- 
ginea pădurii, dar ştia că n-o poate ajunge. Căzu în genunchi. 

— Nu-i timp de tras un pui de somn, mormăi Olaf, ridicîndu-l din- 
tre frunzele care foşneau. Uriaşul străbătu în fugă pajiştea şi alergă 
printre copaci pînă ce ajunse la un deal. Urcă panta din cîteva sal- 
turi şi-l culcă pe Jack pe un petic de iarbă însorită. Era iarbă nor- 
mală, nu vegetaţia stranie şi înfricoşătoare de pe pajişte. Thorgil 
zăcea şi ea alături. Olaf îl scoase pe Îndrăzneţ din desagă şi-l întinse 
alături de Jack. 

Băiatul se întinse în bătaia razelor de soare, lăsînd aerul proaspăt 
să-i limpezească simţurile. Pipăi în jur, căutîndu-l pe Îndrăzneţ, şi 
simţi că-i vine inima la loc cînd pasărea flutură din aripi. 

— Dacă vrei să vezi corabia, ridică-te, îi strigă Olaf. 

Ameţit şi bolnav, Jack se ridică totuşi şi se tîrî pînă în vîrful dealu- 
lui. Văzu corabia străbătînd lacul. Olaf făcu cu mîna şi cineva — erau 
prea departe, şi nu se vedea limpede cine — îi răspunse. Războinicii 
vîsleau voiniceşte. Jack văzu — sau crezu că vede — apa încreţindu-se 
în urma lor, ca şi cum ceva lung şi întunecat îi urmărea. 

— Ufff! Aşa ceva nu mai vreau să fac niciodată, zise Olaf, spri- 
jinindu-se de o piatră. Nu ştiam că otrava e aşa puternică. Data trecută 
am venit prin altă parte. 

— Şi de data asta de ce n-am luat-o tot pe acolo? întrebă Jack. Era 
încă ameţit, iar Thorgil era prea slăbită ca să se ridice. Tot încerca să 
se proptească în şezut şi cădea la loc. Văzînd că Jack îşi revenise mai 
repede decît ea, se înfuriase. l-ar fi mai bine, se gîndi Jack, dacă nu 
şi-ar mai pierde răsuflarea din cauza tuturor blestemelor pe care le 
îngăima. Îndrăzneţul izbutise să se ridice, dar tot cădea pe o parte, mor- 
măind ca pentru sine. „Cine ştie, se gîndea Jack, o fi blestemînd şi el 
pe limba corbilor.“* Nu părea să spună lucruri prea drăguţe, oricum. 

— Pe drumul celălalt am dat de un cuib de pui de dragon. Mă gîn- 
desc că pînă acum s-or fi făcut mari, zise Olaf. Bău nişte apă şi-i 
dădu burduful lui Jack. A trebuit s-o scot pe 'Thorgil de pe pajişte, 
apoi să mă întorc după tine. Aproape că m-a dat gata! Uff! Am mai 
îmbătrînit şi eu. 

Jack îşi dorea să se întindă la pămînt, dar era mult mai plăcut să 
stea sus şi, astfel, s-o scoată pe Thorgil din sărite. Mişcă din cap, la 
stînga şi la dreapta, ca să vadă dacă se simţea încă ameţit. Mda, nu-i 
trecuse. 

— Ce erau frunzele alea de pe pajişte? 

— Roua-soarelui. Se hrăneşte cu gîzele pe care le prinde, zise Olaf. 

— Poftim? Plantele mănîncă alte făpturi? 

— Roua-soarelui, da. Poftim, aproape c-am făcut un vers. Poate că 
iese din mine un skald, pînă la urmă. În lumea noastră, frunzele de 
roua-soarelui sînt mici, dar în Jotunheim... 

— Ştiu. Totul e mult mai rău, zise Jack. 

— Cred c-ar trebui să rămînem aici peste zi. Aşa ne putem veni în 
fire. Am găsit un loc printre stîncile alea care pare uşor de apărat. 

Olaf se ridică şi începu să strîngă vreascuri. 

— Sclavul ar trebui să facă treburile astea mărunte, strigă Thorgil, 
dar Olaf n-o băgă în seamă. Jack cercetă copacii care împrejmuiau 
luminişul. Erau nişte pini uriaşi care se înălţau din ce în ce mai sus, 
cu acele de un verde-închis şi trunchiuri atît de întunecate la culoare, 
încît păreau aproape negre. Era de la sine înţeles că şi umbra pe care 
o aruncau era la fel de mohorîtă. „Mă întreb ce trăieşte acolo, jos,“ se 
gîndi Jack. Auzise aceleaşi murmure ciudate — aproape ca nişte 
şoapte — pe care le prinsese şi de pe corabie. Îşi încordă auzul ca 
să-şi dea seama ce era. Să fi fost glasuri? 

Jack se ridică şi se duse mai aproape de Olaf. 

— N-o lăsa singură pe Thorgil, zise uriaşul. E şi mai neajutorată 
ca tine. 

— Nu-i adevărat! strigă Thorgil. 

După o vreme, Olaf o duse la locul de tabără pe care-l alesese, 
printre stînci. Era o peşteră puţin adîncă pe care uriaşul o cercetase cu 
atenţie; odată intraţi, erau complet ascunşi privirilor. Intrarea era 
aproape astupată de un copac prăbuşit. Olaf scăpără o bucată de cuarţ, 
folosindu-şi lama cuţitului, şi aprinse un foc micuţ. Mîncară peşte 
uscat şi pîine pe care trebuia s-o ronţăi ca un şobolan. După ce ter- 
mină, pe Jack începu să-l doară falca. 

Cu burta plină, lui Thorgil îi reveniră puterile. Începu să-i dea lui 
Jack tot felul de porunci, cum se obişnuise, pînă ce Olaf îi spuse să 
termine cu asta. 

— Sîntem într-o misiune. Sîntem cu toţii egali. 

— Şi animalul ăla? se strîmbă ea, arătînd spre Îndrăzneţ. 

— Nu ştiu ce rol va avea corbul, dar Rună a fost de părere că e 
important. Mie unuia, asta mi-e de ajuns. 

Uriaşul îşi întinse picioarele şi încercă să se aşeze mai comod. 
Tavanul peşterii era atît de jos încît el nu se putea ridica, deşi pentru 
Jack şi Thorgil era mai mult decît de ajuns. Fiind miezul verii, întune- 
ricul se lăsa încet şi nu dura mult. 

„Poate că-i mai bine aşa, se gîndi Jack. Cine ştie ce făpturi ies la 
plimbare în miez de noapte!“ Se gîndi la lupi şi urşi, apoi la alte fiare, 
mai Ciudate, despre care auzise din poveştile Tatii: vasiliscul, manti- 
cora, dragonul. Cît era de mare un pui de dragon? Dar maică-sa? 

— Am început-o cu stîngul, nu? îl întrebă Jack pe Olaf. 

— Aşa-i cu misiunile astea. Merg mai bine sau mai rău, mormăi uria- 
şul. Ceea ce contează este să nu renunti, chiar dacă te trezeşti căzînd 
de pe o stîncă. N-ai de unde să ştii ce se mai poate întîmpla pînă jos. 

— Poate mori ca un erou şi ajungi în Valhalla, adăugă Thorgil. 

— Vorbiţi mereu despre moarte, zise Jack, de parcă ar fi ceva în 
neregulă cu viaţa. Oricum, din ce spunea Rună, fecioarele războinice 
nu o duc prea bine în Valhalla. Rolul lor este să-i servească pe bărbaţi 
la masă. 

— Retrage-ţi cuvintele! urlă Thorgil. Nu-i adevărat! Odin iubeşte 
valkiriile! 

— După părerea mea sînt numai nişte slujitoare, ce-i drept, bine 
preţuite. 

Thorgil zbieră şi sări la el. Amîndoi, şi ea şi Jack, erau slăbiţi de 
puteri. Pînă la urmă, începură amîndoi să gîfñe, întinşi unul peste altul 
pe podeaua peşterii. 

— Ce mai bătaie! Una mai jalnică n-am văzut niciodată, comentă 
Olaf. 

Se duseră la culcare înainte de apusul soarelui. Toţi trei îşi ţineau 
cuţitele la îndemînă, iar Olaf întinsese o funie la intrarea peşterii, de 

care să se împiedice vizitatorii neaşteptaţi. Jack se trezi o singură dată, 
în bezna de scurtă durată a nopţii. $$$... $$$... şşş... făceau copacii de 
afară, deşi nu era nici un pic de vînt. 


— Aha! Ce zi frumoasă pentru o aventură! zise Olaf, ieşind din 
peşteră. Simt miros de gheaţă. 

Jack se strecură afară şi adulmecă aerul. Era limpede, proaspăt şi-ţi 
dădea putere. Îndrăzneţul se luă după o veveriţă, pe care o fugări în 
josul unui trunchi de copac. Ea fugea de jur împrejurul trunchiului, în 
timp ce corbul o ciupea de coadă. Apoi, veverița dispăru într-o sco- 
bitură. Îndrăzneţul îşi înfoie penele şi croncăni. 

— Ai dreptate. E o dimineaţă foarte plăcută, încuviinţă Jack. 
Thorgil unde e? 

Războinica era încă încovrigată lîngă foc. Se uita urit şi la Jack şi 
la Olaf, şi nu se prea grăbi să se ridice din culcuş. 

— Noi o să căutăm de-ale gurii, propuse Olaf. Iar tu poţi face focul. 

Îşi luă pe umăr arcul şi săgețile şi o porni cu paşi mari, cu Jack 
după el. Jack era fericit să plece de lîngă fata cea posomorîtă. Dacă-l 
mai făcea o dată sclav, presimţea că o să se lase cu nişte bătăi crunte. 

Pădurea, în bătaia soarelui de dimineaţă, părea un loc vesel. Razele 
pătrundeau printre copaci şi cădeau pe peticele de muşchi cu flori 
aurii, pe petalele violetelor şi ale orhideelor cu pete roz. Mai erau şi 
alte plante, pe care Jack nu le cunoştea, şi nişte fluturi mari — foarte 
mari — care pluteau de la o corolă la alta. 

— Este şi pe aici ceva... Ăăă... primejdios? întrebă Jack. 

— Pe-aici trebuie să fii mereu cu grijă, răspunse Olaf, dar din cîte 
ştiu eu, pădurea asta e un loc destul de lipsit de primejdii. Este o vale 
bine apărată şi mai călduroasă decît alte locuri din Jotunheim. Din- 
colo de ea o să găsim stînci şi gheaţă, aşa că, atît cît mai putem, ar tre- 
bui să ne simţim cît mai bine. 

Ajunseră la o movilă, alcătuită din buşteni prăvălii, printre care 
crescuseră tot felul de buruieni. Dintr-odată se auzi un tril ascuţit şi 
jalnic, apoi un fel de „pac-pac-pac“ şi nişte paşi grăbiţi şi furişaţi. Spe- 
riat de moarte, Jack era cît pe aci să intre într-un copac. 

— Ai auzit? şopti Olaf. O potîrniche. E plină pădurea asta de ele. 

„O potîrniche“, se gîndi Jack, încercînd să-şi liniştească bătăile 
inimii. O pasăre şi nimic mai mult. Cam cît o găină. Mă rog, cît o 
găină din Jotunheim, îşi dădu el seama, o clipă mai tîrziu. Potirnichea 
îşi luă zborul, cu un zgomot puternic din aripi. Avea trei picioare în 
lungime, şi aripile late ca într-un vis urît. Dintr-o săgeată Olaf o culcă 
la pămînt. 

Uriaşul o luă de jos şi i-o puse lui Jack pe umeri, apoi porni mai 
departe, în căutarea altor păsări. Potîrnichea atîrna cam cît un miel. 
Ghearele i se prinseseră în inelul de fier şi-l zgîriau pe gît, dar el nu 
îndrăznea să se oprească. Olaf mergea repede înainte, iar băiatul se 
gîndi că era mai bine să se aleagă cu cîteva zgîrieturi decît să se piardă. 

Văzu nişte ciuperci uriaşe care creşteau pe trunchiul unui copac. 
Erau foarte albe şi strălucitoare, iar Jack văzu un vierme cu pete 
vineţii, hrănindu-se cu ele. O altă potîrniche îşi luă deodată zborul din- 
tre ierburi, iar Olaf o dobori. 

— Cred că ajunge, mormăi el, luînd pe umeri trupul păsării. Eu 
mănînc una, iar tu cu Thorgil pe cealaltă. Hai pe aici. Să-ţi arăt ceva 
interesant. 

O luară în susul unei pante abrupte, unde nu mai erau copaci, iar 
sub picioarele lor era numai piatră goală. Jack zări o vale uriaşă, în 
formă de U, pe fundul căreia şerpuia un rîu. Într-un loc, chiar 
dedesubtul culmii pe care se aflau, cîteva trunchiuri prăbuşite de 
copaci alcătuiseră un soi de stăvilar, aşa că rîul se împărțea în mai 
multe pîrîiaşe, ca să poată răzbate. Un elan — un animal superb, cu 
coarne uriaşe — ieşi din desiş şi o luă uşor în susul rîului. 

— Înăuntru este o văgăună, explică Olaf. Acolo se ascund elanii, 
cînd coboară pînă aici ca să caute muşchi. O s-o folosim şi noi mîine, 
înainte s-o luăm pe cursul rîului, spre miazănoapte. 

Stîncile din vale erau de un albastru închis, vîrstate ici şi colo cu 
petice de zăpadă. La capătul văii se afla uriaşul munte de gheaţă. 

„De ce se ascund elanii?“ se întrebă Jack. Ținutul era atât de pustiu 
şi mohorît încît ai fi zis că un duşman se putea zări de la o mare dis- 
tanţă, înainte să fie vreo primejdie. 

— Hai să ne odihnim puţin, zise Olaf, iar Jack se simţi recunoscător 
să lase puţin potîrnichea de pe umeri. Sînt neobişnuit de obosit, 

recunoscu uriaşul. Ţinutul Jotunheim este un loc neprietenos pentru 
oameni şi poate că de-asta simt ce simt. Dar mă cam îngrijorează. 

„Olaf obosit?“ se miră Jack. Pesemne că uriaşul voia să spună că 
nu mai putea scoate din rădăcini decît un copac, în loc de doi. Cel puţin 
aşa nădăjduia Jack. Gîndul de a se întilni cu trolii, lipsit de puterea lui 
Olaf, era într-adevăr neliniştitor. 

După o vreme, băiatul zări ceva care se desprindea de pe o culme 
aflată la mare distanţă şi venea plutind leneş pe deasupra cursului rîu- 
lui. Avea aripi aurii, strălucitoare, şi o coadă lungă ca un bici care flu- 
tura încoace şi încolo, în timp ce fiara se ghida după curenţii din aer. 

— Asta este ceea ce cred eu că este? şopti Jack. 

— Un dragon, zise Olaf cu voce scăzută. Este femela pe care am 
luat-o ca model pentru a sculpta prova corabiei lui Ivar. 

— Tu ai construit-o? 

— A fost o mare cinste. Ivar era un rege mare, înainte să pice în 
ghearele lui Frith. 

Elanul ridică ochii, văzu primejdia, şi o luă la galop, căutînd 
adăpost. Femela de dragon îşi strînse aripile şi se lăsă în picaj, 
clătinîndu-se de pe o parte pe alta în timp ce cîştiga tot mai multă 
viteză. Prinse elanul, îşi deschise aripile cu o străfulgerare aurie şi se 
înălţă într-un arc mare de cerc, care o aduse în apropierea locului în 
care poposiseră Jack şi Olaf. Jack dădu să fugă, dar uriaşul îl ţinu bine. 

— Uită-te în ochii ei! 

Jack văzu capul uriaş, acoperit de solzi, al dragonului, răsucindu-se 
Şi privindu-i, în timp ce trecea pe lîngă ei. Ochii i se deschiseră largi, 
iar băiatul văzu o flacără aprinzîndu-se în adîncurile lor. Apoi fiara se 
îndepărtă, apucînd-o spre culmea cea îndepărtată, cu elanul care 
mugea disperat în ghearele ei. 

Olaf oftă: 

— Nu multă lume a văzut aşa ceva şi a scăpat cu viaţă! 

Jack tremura din tot trupul. Auzise de dragoni de la Tata şi de la 
Bard, dar nu avusese de unde să ghicească ce fiinţe înspăimîntătoare 
şi măreţe erau de fapt. 

— E bine că s-a ospătat, observă Olaf. Dragonii ies la vînătoare în 
fiecare săptămînă, dar în restul timpului dorm. Seamănă bine cu 
pisicile. 

— O s-să m-mai înt-tîlnim-m ş-şi alţ-ţii? întrebă Jack. 

— Nu, pe unde trecem noi, nu, zise Olaf vesel. Cînd puii cresc, 
mama îi alungă din cuib. Asta-i valea ei. Pesemne că acum are şi un 
cuib pe acolo pe undeva. În general, puii nu scapă mulţi cu viaţă. Se 
omoară unul pe altul în luptă. 

Uriaşul zîmbi, privind peisajul. Astăzi era la cîrmă Olaf cel bun. 
Părea atît de destins, încît Jack riscă să pună o întrebare. 

— De ce Thorgil mă urăşte atît de mult? întrebă el. 

— Te urăşte pentru că aşa-i e firea, răspunse războinicul, şi pentru 
că a fost şi ea sclavă, cîndva. 

— Thorgil — sclavă? 

— Să ştii, băiete, că n-am de gînd să-ţi dau pe mînă o armă cu care 
s-o răneşti. Dacă scapi vreo vorbă despre asta, îţi rup gâtul. 

Ameninţările lui Olaf nu erau niciodată vorbe în vînt. Jack încu- 
viinţă din cap cu foarte mult respect. 

— Copilul născut de o sclavă este şi el sclav. Thorgrim nu a apucat 
s-o elibereze. 

— Şi-atunci...? întrebă Jack. 

— Regele Ivar pornise la război împotriva regelui Sigurd Ochi-de- 
Şarpe. 'Thorgrim şi cu mine, ca nişte adevăraţi berserkeri, eram în prima 
linie de bătaie. Ce mai bărbat! În privinţa curajului, mă făcea şi pe mine 
de ruşine. Dar de asta să nu pomeneşti în poemele mele, te rog. 

— Fireşte că nu, zise Jack. 

— 'Thorgrim era mai nerăbdător să se lupte ca oricare altul. Dădea 
cu toporul în stînga şi-n dreapta şi străpungea uite-aşa scuturile 
duşmanilor — buf, buf, buf — unul după altul. Parcă-l văd, deşi şi eu, 
în timpul ăsta, sfărîmam nişte ţeste, la rîndul meu. Dar Thorgrim s-a 
trezit înconjurat. Pînă să ajungem la el, regele Ivar şi cu mine, fusese 
rănit de moarte. A cerut să fie înmormîntat ca un erou, iar Ivar a încu- 
viinţat pe dată. A cerut să i se aducă şi jertfele cuvenite. Asta însemna 
că Allyson trebuia să-l însoţească pe drumul spre lumea de apoi, iar 
Thorgrim a mai cerut şi un cal şi un cîine de mare preţ. 

— Pricep, zise Jack, care se simţea scîrbit de un asemenea tablou. 
Ce fire din cale afară de egoistă putea să ceară ca o femeie nevinovată 
şi nişte animale credincioase să fie măcelărite la un loc cu el? Era ceva 
monstruos. Jack simţi că-i revin toate sentimentele de ură la adresa 
oamenilor de la Miazănoapte. 

— „Cu Thorgil cum rămîne?“ l-am întrebat eu, zise Olaf. „Cine?“ 
a zis el. Thorgrim uitase că mai avea şi un copil. „Fata lui Allyson“ 
am spus eu. „Ie rog, dă-mi-o mie, ca să-mi amintească de tine“. Vezi 
tu, mă temeam că o să ceară să fie şi ea omorită. „Aha, sclava“, a spus 
el. „„Poţi s-o iei, şi ia şi una din săbiile mele — nu cea mai bună, a 
doua“. I-am dus trupul acasă şi a avut parte de o înmormiîtare superbă, 
continuă Olaf, cu ochii umezindu-i-se la acest gînd. I-am dus corabia 
în cimitir şi am umplut-o pînă la vîrf cu lucrurile care-i plăceau lui — 
vin, arme, blănuri — am aşezat trupul lui Allyson lîngă el, şi trupurile 
armăsarului şi cîinelui la picioare. Regele Ivar i-a dăruit căţeaua care 
o salvase pe Thorgil, lucru care mi s-a părut foarte frumos. Apoi am 
dat foc la toate astea şi i-am trimis spiritul în Valhalla. 

„Ce poveste cu totul şi cu totul şi cu totul scîrboasă“, se gîndi Jack. 
Lui Thorgrim nu-i ajunsese că-i răpise lui Thorgil mama. Mai trebuise 
să ceară şi o altă făptură, singura care-i arătase copilei puţină afec- 
țiune. Apoi îşi azvîrlise fata cît colo, ca pe o gheată veche. O vreme, 
Jack nu îndrăzni să scoată vreun cuvînt. Se temea să nu spună ceva 
urît, care să-l readucă la suprafaţă pe Olaf cel rău. 

Mai jos de locul unde stăteau ei apăruseră mai mulţi elani, care 
căutau de mîncare. Erau în siguranţă, deşi n-o ştiau. Îşi tot ridicau 
privirile şi păreau foarte speriaţi. Poate că simțeau miros de sînge. 

— Am eliberat-o de îndată pe Thorgil, zise Olaf, rupînd tăcerea. 
Asta se întîmpla acum trei ani, aşa că ea îşi aminteşte bine cum este 
să fii sclav. 

Jack îşi pipăi inelul de fier din jurul gâtului şi zgîrieturile lăsate de 
ghearele potimicii. 

— Trebuia să-ţi scoatem asta înainte să plecăm, zise Olaf, 
observîndu-l. I-am spus lui Nădragi-Jegoşi să ţi-l pună ca mijloc 
de apărare. 

Jack îl privi surprins. 

— Eşti skald. Dacă erai liber, Ivar avea dreptul să-ţi dea orice 
poruncă. Însă pentru a lua un sclav în palatul său, trebuia să discute 
cu mine. Că veni vorba, să ştii că niciodată nu am avut intenţia să te 
pun să cureţi cocina. La asta s-a gîndit Rît-de-Porc. 

— Nu ştiam că ai aflat despre asta, zise Jack. 

— A, Heide are metodele ei prin care află tot ce vrea să ştie. Dacă 
mi te-ai fi plîns, i-aş fi omorît pe toţi sclavii care luaseră parte. Cum 
n-ai făcut-o, i-am lăsat în pace. Ai făcut o faptă foarte onorabilă, că 
nu te-ai răzbunat pe nişte oameni mai prejos de tine. 

Olaf se ridică, îl ajută pe Jack să-şi ridice potîmichea şi o luă şi el 
pe a lui. O pomi la drum, fără să se uite în urmă ca să vadă dacă 
băiatul venea după el. 

Lauda lui Olaf îl umplu pe Jack de o fericire aproape caraghioasă. 
Oameni mai prejos. Asta voia să însemne că el, Jack, era mai presus. 
Uriaşul nu-l considera sclav. Pentru prima dată, băiatul se gîndi cu 
entuziasm la misiunea sa. Erau trei războinici plecaţi într-o aventură 
măreaţă şi glorioasă. Erau egali. Iar faima lor nu va muri nicicînd. 


Capitolul 27 


MOVILA 


Pe drumul de întoarcere, Olaf găsi o altă potîrniche, aşa că acum 
aveau mai multă carne decît le trebuia. Pentru a le putea coace pe 
toate, el făcu încă un foc în luminişul plin de iarbă. 

— Nu e bine să miroasă a mîncare prea aproape de locul în care 
dormi, zise el, fără să le explice mai mult. 

Jack jumuli cele trei păsări uriaşe, în timp ce Olaf ascuţea ţepuşe 
şi cioplea suporturi în formă de Y pentru a le pune la fript. Thorgil nu 
făcea nimic. După ce Jack terminase de jumulit o pasăre, Olaf i-o 
aruncă lui Thorgil. 

— Curăţ-o, îi spuse el. 

— Eu nu fac munci de sclav, zise fata, în bătaie de joc. Olaf o luă 
de o gleznă şi o ţinu cu capul în jos. 

— Pînă acum n-ai mai fost în nici o misiune, aşa că nu ştii regulile, 
îi explică el, în timp ce ea se chinuia să se elibereze. Toţi membrii se 
ocupă de toate muncile, oricît ar fi de josnice. Pînă şi Thor găteşte, 
cînd tovarăşii săi sînt ocupați. Ai înţeles? 

Chipul lui Thorgil se înroşise din cauza sîngelui care i se urcase 
la cap. 

— Da, gîfîi ea. 

Uriaşul o lăsă jos. Plină de furie, ea curăţă potirnichea, împroş- 
cîndu-şi pe haine sînge şi măruntaie. 

— Ei, asta Thor nu ar face, remarcă Olaf, anume să atragă lupii 
mirosind tot a potîrniche. 

Fata continuă să lucreze furioasă. În cele din urmă, toate cele trei 
păsări se frigeau la foc. Jack se duse să se spele într-un pîrîu şi, ceva 
mai tîrziu, Olaf făcu la fel. Nu şi Thorgil. Era hotărîtă să le facă 
necazuri, aşa că pe măsură ce trecea timpul începu să miroasă a carne 
de vînat. Totuşi, se ospătară de minune. Olaf umpluse păsările cu 
usturoi sălbatic. Carne era din belşug pentru toţi, chiar şi pentru 
Îndrăzneţ, care ciuguli resturile de pe oase. 

După ce terminară, Olaf puse bucăţile care rămăseseră într-o 
desagă, iar Jack se căţără într-un copac şi o atîrnă sus, mult deasupra 
pămîntului. Apoi se duseră în peşteră şi Olaf desenă în praful de pe 
jos o tablă pentru Lupii şi oile. În loc de pioni, folosiră boabe de 
ienupăr. Thorgil cîştigă de mai multe ori, izbucni în urale puternice şi 
spuse că era uşor să învingă nişte adversari aşa de nătîngi. Thorgil nu 
ştia nici să cîştige, nici să piardă. 

Se treziră din pricina unor trosnete puternice. Undeva, departe, 
cineva rupea crengile dintr-un copac. Olaf îşi scoase sabia din teacă. 

— Ce-i asta? şopti Thorgil. 

Uriaşul îi făcu semn să tacă. Afară, pădurea era cufundată în 
beznă. Jack se gîndi că focul lor, din care acum nu mai rămăseseră 
decît nişte tăciuni, putea încă să atragă atenţia, mai ales pe întuneric. 
Totuşi, copacul prăbuşit care bloca intrarea putea să-i apere. Jack avea 
şi el cuțitul la îndemînă, şi mai luă şi un pumn de nisip de pe podeaua 
peşterii, pentru ca, dacă ar fi intrat cineva, să i-l arunce în ochi. 

Zgomotele se mai auziră încă ceva timp, apoi încetară şi se lăsă o 
linişte deplină. Odată cu zorii, pădurea începu să se lumineze; cînd 
începură să desluşească împrejurimile, stinseră focul şi plecară. 
Mergeau repede, de-a lungul unei cărărui care străbătea pădurea, plină 
de umbre albastre. Cărarea şerpuia şi cobora încet, pînă ce ajunse în 
valea în formă de U pe care Jack o văzuse în ziua precedentă. 

Cerul se limpezi. În faţa lor se aflau stînci goale şi sumbre, iar din- 
spre muntele acoperit cu gheaţă bătea un vînt rece. Totuşi, razele de 
soare înveseleau puţin atmosfera. Jack era bucuros să nu mai fie 
înconjurat de copacii printre care se putea ascunde cu uşurinţă un 
duşman. Îndrăzneţul, cuibărit pe umărul lui, croncănea încetişor ca şi 
cum şi el s-ar fi simţit uşurat să se afle într-un loc deschis. 

— Cine făcea zgomotele alea? îşi repetă Thorgil întrebarea. 

— Cineva căruia îi place potîmichea friptă, zise Olaf. 

Jack îşi dădu seama că nu se întorseseră la locul în care 
ascunseseră mîncarea. Începu să se neliniştească. Urcase desaga cu 
carne de potîrniche cît putuse de sus. Făptura care o găsise fusese prea 
mare ca să poată coborî pur şi simplu printre crengi, aşa că trebuise 
să le rupă — unde mai pui că erau şi nişte crengi foarte solide. 

Olaf îi conduse de-a lungul văii. Vîntul li se strecura pe sub veşt- 
minte, iar de pe jos se înălța o pulbere fină care-l făcu pe Jack să 
lăcrimeze. Schimbarea de temperatură era uimitoare. În pădure fusese 
cald, ca vara. Aici, în schimb, era un loc din care iarna nu pleca nicio- 
dată. În locurile în care soarele nu putea ajunge sclipeau petice de 
gheaţă, iar ici şi colo se vedeau cîmpuri întregi de zăpadă. Privind spre 
munte, Jack văzu din ce în ce mai puţină piatră şi din ce în ce mai 
multă zăpadă, pînă ce tot drumul spre inima ținutului Jotunheim era 
acoperit cu o pătură albă, neîntreruptă. 

Ajunseră la un loc unde erau o mulţime de copaci doboriţi. Jack 
privi în urmă, căutînd înălțimea de unde el şi cu Olaf văzuseră drago- 
nul. Pădurea înainta pînă la marginea stîncii şi fără îndoială că, de-a 
lungul anilor, sute de copaci căzuseră peste margine şi ajunseseră aici 
jos. Aşa se alcătuise o grămadă destul de mare de buşteni, crengi, 
muşchi uscat şi vreascuri. În faţă se auzea clipocitul apei. 

— Ăsta-i ultimul loc adăpostit, înainte să ajungem la munte, zise 
Olaf. Ar trebui să ne odihnim puţin, iar tu, Thorgil, să te speli şi să-ţi 
cureţi hainele. 

— Dar e ger! strigă ea. 

— Dacă te-ai fi spălat în pădure, nu ţi s-ar fi părut aşa de rău, spuse 
uriaşul. Necazurile de azi-noapte au fost un semnal de alarmă. Este 
ceva acolo, o făptură flămîndă, şi mulţumită ţie n-o să-i vină greu să 
se ţină pe urmele noastre. 

Mirosul lui Thorgil se putea simţi pînă la intrarea în palatul 
Reginei Muntelui, se gîndi Jack. Peste noapte, sîngele şi măruntaiele 
de potîmiche începuseră să se strice. Habar n-avea cum de putea 
Thorgil să suporte duhoarea, dar pesemne că, în mintea ei sucită, ea 

credea că asta era o dovadă de tărie sufletească. De-abia aştepta s-o 
audă ţipînd de frig, odată intrată în apa rîului. 

Olaf îi conduse înăuntrul pîlcului întortocheat de copaci, dar 
Îndrăzneţul refuză să intre. Printr-o trecătoare şerpuită ajunseră la o 
văgăună care aducea cu o peşteră. Riîul cel întunecat trecea prin 
mijlocul ei, acoperit de o boltă de trunchiuri şi crengi. Jack se uită 
neliniştit în sus. Putea vedea petice de cer şi i se părea că nu mai era 
mult pînă ce toţi buştenii să se prăvălească la pămînt. Dar Olaf le 
spuse că văgăuna se afla acolo de mulţi ani. Podeaua sa era acoperită 
cu un strat gros de ace de pin, iar Jack văzu şi locurile în care stătuseră 
animalele. Peste tot se simţea un miros slab, cam ca într-un grajd. 

Aici era puţin mai cald, dar nu foarte, se gîndi Jack, fericit, în timp 
ce el şi Olaf se întoarseră cu spatele, pentru ca Thorgil să se poată 
spăla. Jack o auzi gîfîind şi apoi blestemînd de zor, cînd împroşca apa. 
Apoi o auzi curăţîndu-şi hainele, cu nişte bucăţi umede de muşchi. 

— Gata, puteţi să vă întoarceţi, strigă ea. Încă nu mirosea prea bine, 
dar era suportabilă. 

— Ai idee ce animal e pe urmele noastre? întrebă Jack. 

— Poate că nu-i nimic, zise Olaf. Dacă avem noroc, îi e mult prea 
frică de dragon şi nu va ieşi din ascunzătoare. 

— Dragon! strigă Thorgil. 

— Mai încet. Jack şi cu mine am văzut unul ieri. 

— Și de ce nu mi-ați spus? 

— Nu erai prea vorbăreaţă, zise Olaf. Oricum, acum dragonul are 
burta plină de carne de elan. N-o să mai iasă cel puţin o săptămînă la 
vînătoare, dar făptura din pădure nu ştie asta. 

— Ce făptură? insistă Jack. 

— Dacă aş şti, ţi-aş spune, zise Olaf supărat. O să ne odihnim puţin 
aici, apoi îi dăm bătaie. O să ne ia trei zile să ajungem la palatul 
Reginei Muntelui. Pare aproape, dar ultima bucată e alunecoasă şi 
greu de străbătut. 

Olaf curăţă acele de pin şi le desenă pe jos drumul pe care urma 
s-o apuce. Era destul de drept: se ţineau după cursul rîului pînă la 
locul din care izvora, la poalele muntelui. Dacă pînă atunci nu se întîl- 
neau cu nici un trol, aveau să urce pînă găseau unul. 

— Jotunii patrulează cu regularitate prin ţinuturile lor, zise Olaf. 
Cînd sînt prin apropiere îţi poţi da seama cu uşurinţă pentru că — nu 
ştiu cum să vă spun exact — simţi cum ceva te gîdilă în minte. Ca 
o şoaptă. 

— Şoaptă? zise Jack. Aud tot felul de şoapte de cînd am sosit aici. 

— Interesant. Eu n-am auzit nimic, zise uriaşul. Poate că tu simţi 
mai multe lucruri pentru că eşti skald. 

— Sau poate pentru că-i vrăjitor, zise Thorgil. 

— Am tot vrut să întreb, zise Jack. De unde ştim noi că trolii n-au 
să ne atace încă din clipa în care ne zăresc? 

— Mai întâi vor fi curioşi pentru că nu căutăm să ne ascundem. 
Înainte să încerce să ne spargă capetele, ne vor întreba ce căutăm pe 
aici. Aşa o să avem răgaz să le arătăm piesa de şah, zise Olaf, încîn- 
tat de strategia sa. 

— Eşti sigur că aşa vor face? întrebă Jack. 

— Destul de sigur. 

— Am compus un poem, îi anunţă deodată Thorgil. 

Se întoarseră s-o privească. Ea se ridică şi se înclină, ca şi cum se 
aflau într-un palat măreț şi nu într-o văgăună bătută de vînturi. 


Ascultați-mă, cu toții, să vă povestesc 

Despre Olaf, care ştie să se bată, să cînte, să navigheze 
Să cioplească lemnul şi să joace Lupi şi oi 

(Deşi nu prea cîştigă). 

(Eu sînt mai bună.) 

Totuşi şi Olaf se pricepe la multe 

Și cu toții credem că el e grozav. 


— Mai bine am porni la drum, zise Olaf. Avem mult de mers pînă 
la căderea nopţii. 

— Nu-ţi place poemul meu? întrebă Thorgil. 

Olaf oftă. 

— Thorgil, las-o moartă. Oricât te-ai întinde, n-o să ajungi la şapte 
picioare în înălţime, şi oricît de repede ţi-ai flutura braţele, n-o să poţi 
zbura. Unele lucruri nu sînt să fie. Fetele nu se pricep la poezie. 

— Eu da! Mă pricep la toate, mai bine ca Jack! strigă ea. 

— Mai încet. Eşti mai pricepută în luptă, dar ca skald n-ai să-l 
întreci niciodată. 

— Te urăsc! urlă ea. 

Deodată, un strigăt scos de Îndrăzneţ îi făcu să le îngheţe sîngele 
în vine. Croncănind tare, corbul zbura de jur împrejurul acoperişului 
văgăunei — Jack îl vedea prin spaţiile goale dintre crengi. Ceva din 
strigătele lui îi făcu pe toţi să-şi scoată armele. Acoperişul de deasupra 
lor tremură, cînd ceva greu se urcă pe el. 


Capitolul 28 


FAIMA 


— Ce-i asta? şopti Thorgil. 

— Nu ştiu, răspunse Olaf, tot în şoaptă, pipăind tavanul văgăunii şi 
ținîndu-şi sabia la îndemînă, ca să poată străpunge duşmanul prin 
crăpăturile dintre trunchiuri. Acestea scîrţiiră şi se deplasară uşor. 

— N-ar fi mai bine să ieşim? întrebă Jack. 

— Poate că ne e mai bine să rămînem înăuntru. Putem să-i ţinem 
piept la intrare. 

Văzură o labă uriaşă şi păroasă pătrunzînd printr-o crăpătură. Olaf 
o împunse cu sabia. Animalul ţipă şi încercă să-şi recapete echilibrul, 
scrijelind trunchiurile cu ghearele sale negre. Faţa lui Jack fu împroş- 
cată cu sînge. 

Îndrăzneţul trecu în zbor prin dreptul altei deschizături. Monstrul 
urlă şi se clătină înainte şi înapoi, făcînd să cadă peste ei o ploaie de 
crengi şi de ace de pin. Thorgil ridică ochii spre tavan cu o expresie 
de bucurie sălbatică pe chip. 

— Dacă pică tavanul nu mai avem nici o şansă, îi îmboldi Jack. 

Se auzi un nou urlet, în timp ce Îndrăzneţul trecea iarăşi prin drep- 
tul lor. 

— Cred că pasărea îl atacă, spuse Olaf, uimit. 

— Ne dă o şansă să scăpăm, zise Jack; Olaf şi Thorgil se întoarseră 
cu faţa la el. 

— Fuga e bună pentru nişte sclavi laşi, îl batjocori Thorgil. 

— Da, pentru că un idiot preferă să se lase ucis în luptă, zise Jack. 
Chestia aia e prea mare pentru noi trei la un loc. 

— N-am fugit niciodată din luptă, niciodată, mormăi uriaşul. Sînt 
berserker şi mă trag dintr-un neam măreț de berserkeri. N-o să-mi fac 
fiii de ruşine. 

— Fiii tăi nu vor afla nimic, dacă murim cu toţii! strigă Jack. 

— O să le spui chiar tu. Îţi dau voie să fugi. O să te întorci şi o să 
compui un poem despre mine, povestind cum mi-am întîmpinat cu 
bucurie soarta. 

— Poţi să compui unul şi pentru mine, zise Thorgil, cu glas 
piţigăiat, aşa cum i se întîmpla de obicei cînd se entuziasma. 

— Dar misiunea? Cum o să mai găsim fîntîna lui Mimir? Cum o 
s-o mai salvăm pe Lucy? 

Jack nu mai avea aproape nici o nădejde să pătrundă prin cara- 
pacea de prostie a lui Olaf. În tot acest timp, animalul trecea încoace 
şi încolo pe deasupra văgăunii, pesemne urmărindu-l pe Îndrăzneţ, 
care continua să croncăne puternic şi să-l atace. Buştenii trosneau şi 
pe jos cădea o ploaie de aşchii. 

Olaf scoase flaconul cu capul de lup. 

— Ah, nu! strigă Jack. Nu-i momentul să-ţi pierzi minţile! Trebuie 
să scapi cu viaţă ca s-o salvezi pe Lucy! 

Dar uriaşul nu-l băgă în seamă. El bău aproape toată licoarea şi-i 
dădu lui Thorgil ce mai rămăsese. Mirosul puternic al fierturii lupu- 
lui îl făcu pe Jack să se încordeze din tot trupul, neliniştit. Îi venea s-o 
ia la fugă — dar nici el nu ştia dacă avea de gînd să fugă de primejdie 
sau să-i iasă în întîmpinare. Olaf începu să respire greu, iar Thorgil să 
gîfîie. Pupilele fetei se măriră. Amîndoi scînciră. 

— Judecînd după laba pe care am văzut-o, cred că este un urs de-al 
trolilor, zise Olaf. Glasul îi răsuna aproape ca un mîrîit, semn că 
mirtul de mlaștină îşi făcea efectul. În afară de dragoni, astea sînt 
fiarele cele mai primejdioase care există. Nu cred că vom scăpa cu 
viaţă din luptă. 

— Vom avea parte de o moarte măreaţă care va fi proslăvită pînă 
în vecii vecilor, zise Thorgil. 

— Faima nu moare nicicînd, zise uriaşul. 

— Faima nu moare nicicînd, încuviinţă ea, părînd cu totul ameţită. 

— De ce vreţi cu toţii să muriţi? strigă Jack. E rău să fii în viaţă? 

Olaf şi Thorgil gîfîiau ca nişte cîini, cu limbile atîrnîndu-le printre 
dinţi. Deodată, amîndoi scoaseră un urlet şi se năpustiră prin 
trecătoare, lovindu-se de pereţi la fiecare cotitură. Faţa şi braţele lui 
Thorgil erau zgîriate de crengi. Tunica i se găurise, dar ea nu se opri 
nici măcar o clipă. Olaf mugi. Din gură îi curgeau şuvoaie de salivă. 

Jack alergă după ei, cu ceva mai multă grijă. Pînă cînd ajunse 
afară, cei doi deja se căţărau pe tavanul văgăunii, sărind din buştean 
în buştean. Olaf păşi apăsat şi făcu o bucată din tavan să se 
prăbuşească. 

— Întoarceţi-vă! zbieră Jack, fără nici un folos — putea la fel de bine 
să încerce să oprească o avalanşă. Cei doi războinici scoaseră un 
strigăt de luptă — glasul lui Olaf răsuna ca un tunet, iar Thorgil zbiera 
ca o pisică jupuită. Acum, Jack văzu şi duşmanul, înălţîndu-se la 
capătul celălalt al văgăunii. 

Era într-adevăr un urs, dar mai mare decît şi-ar fi închipuit vreo- 
dată Jack. Era cel puţin de două ori cît ursul dansator pe care-l văzuse 
la iarmaroc. Şi avea o culoare superbă, galben-aurie. Animalul se 
ridică pe labele din spate şi se mişcă puţin într-o parte, adulmecînd 
aerul. Îşi ţinea ghearele lungi şi negre pregătite de atac. Dacă existase 
vreodată un urs berserker, ăsta era! 

Pe lîngă el, Îndrăzneţul, care-i tot dădea tîrcoale, părea o gîză. 
Fiara avea o labă însîngerată şi un ochi spart; pesemne că asta era 
opera corbului. Jack se simţi oarecum încurajat. 

Apoi se întîmplară trei lucruri deodată. Ursul uriaş se întinse şi 
reuşi să lovească una din aripile Îndrăzneţului, aruncîndu-l mult din- 
colo de văgăună, în noroi. Thorgil, grăbindu-se să sară peste buşteni, 
puse un pas greşit şi căzu prinzîndu-şi un picior într-o crăpătură. Ea 
scoase un țipăt şi lăsă să-i cadă sabia din mînă. Încercă să se ridice, 
dar nu izbuti. Jack se grăbi s-o salveze. 

Ursul se lăsă în patru labe şi se năpusti spre Olaf. Cei doi se întîl- 
niră cu un zgomot puternic. Olaf lovea cu sabia în stînga şi-n dreapta. 
Ursul dădea cu ghearele şi încerca să-l muşte. De la bun început se 
văzuse că omul nu avea nici o şansă. Chiar şi aşa, fără un ochi, şi cu 

o labă rănită, fiara era de două ori cât el. Îl înconjurase cu labele din 
faţă şi-i sfişia spatele şi umerii. 

Cei doi se rostogoliră pe tavanul văgăunii. Apoi, cu un zgomot ca 
de tunet, grămada de buşteni se prăbuşi. Partea din mijloc căzu 
înăuntru. Buştenii din margini, eliberaţi, căzură într-o parte. Unul din 
ei trecu foarte aproape de capul lui Jack, care se feri şi continuă să 
urce. Mormanul de lemne îşi schimbase cu totul înfăţişarea; peste tot 
apăreau crăpături, care apoi se închideau, pe măsură ce întreaga con- 
strucţie se deplasa. Gaura în care alunecase piciorul lui Thorgil se 
căscă, apoi se închise, astupată de un trunchi uriaş. 

Totuşi, Jack reuşise s-o tragă afară. Nici el nu ştiuse că are atîta 
forţă. O trase în sus, se împletici peste movila care continua să se mişte, 
apoi, fără să se gîndească, se năpusti în vale. O lăsă pe Thorgil să cadă 
la pămînt şi se prăbuşi în genunchi, gîfiind din cauza efortului. 

Fata era albă la faţă de durere, dar nu scotea nici un sunet, ci 
privea drept înainte, în stare de şoc. Şi Jack era năucit. Se întîmplase 
totul atît de repede. Îl pierduse pe Îndrăzneţ, pe Olaf, şi poate şi pe 
Thorgil, despre care nu ştia cît era de grav rănită. 

După o lungă vreme îşi reveni îndeajuns pentru a se putea uita la 
piciorul ei; acesta era sucit. Nu se vedea nici o altă rană. 

— Mă auzi? o întrebă el pe Thorgil. 

Ea încuviinţă. 

— O să te las aici cîteva clipe. Trebuie să mă duc să-l caut pe Olaf. 
Te descurci, da? 

Ea dădu din cap că da, cu ochii plini de lacrimi. Jack alergă îndărăt 
spre mormanul de lemne. Intrarea în văgăună se surpase. Se căţără 
sus, rămînînd nemişcat atunci cînd construcţia păru că reîncepe să se 
mişte. Ajunse în vîrf şi privi în jos. 

În mijloc era o grămadă de aşchii de lemn. De-o parte zăcea ursul cel 
uriaş, cu capul sfărimat de un buştean. Olaf era de cealaltă parte. Sîngera 
din mai multe locuri. Avea braţele rupte şi nişte răni foarte adînci pe 
umeri şi pe piept. Dar era încă viu. Ridică mîna, în semn de salut. 

Jack coborî. Măcar această parte părea stabilă. Văgăuna se 
umpluse, iar buştenii nu mai aveau unde să cadă. 

— Mă auzi? întrebă el. 

— Aud, răspunse Olaf. Vorbea cu glasul spart şi hîrîit, ceea ce-l 
făcu pe Jack să-şi dea seama că probabil avea şi alte răni, care nu se 
vedeau. Ce-i cu Thorgil? întrebă uriaşul, cu multă greutate. 

— Şi-a sucit glezna. Doar atît, din cîte pot să-mi dau seama. 

— Ursul? 

— A murit. 

— Bun, zise Olaf. 

— Rună mi-a dat un leac împotriva durerii, zise Jack. Ţi-l las şi mă 
întorc la corabie. 

— Degeaba, zise uriaşul. 

— Nu, nu-i degeaba. Rună ştie meşteşugul vindecării. O să te ducă 
Eric Drăgălaşul şi Eric Nechibzuitul. 

— Sînt pe moarte, şopti Olaf, iar Jack îşi dădu seama că aşa şi era. 
Avea pur şi simplu prea multe răni. Pînă să ajungă el la corabie — 
admiţînd că reuşea să străbată pajiştea otrăvitoare — ar fi fost prea 
tîrziu. 

— Măcar dă-mi voie să-ți dau nişte suc de mac. 

— Da, dă-mi puţin, zise Olaf. Aşa o să pot aştepta... pînă ce 
reuşeşte şi Thorgil să ajungă. 

Plîngînd, Jack îi dădu flaconul. Bărbatul înghiţi cîteva picături şi-i 
făcu semn băiatului să plece. 

Jack se grăbi spre locul în care se afla Thorgil, dar pe drum îl văzu 
pe Îndrăzneţ zăcînd în noroi. Pasărea flutura din aripa nevătămată şi 
încerca să se ridice. 

— Îndrăzneţule! strigă Jack. 

Cu multă blîndeţe, el ridică pasărea de jos şi observă că, deşi avea 
o aripă ruptă, nu păţise nimic mai grav, Ci aterizase pe moale, în noroi. 

— N-o să te părăsesc, promise Jack. 

Se întoarse şi o găsi pe Thorgil încercînd şi ea să se ridice; numai 
că rana ei era ceva mai gravă. 

— Ştiu cum i-au tratat călugării piciorul 'Tatii, zise el. Pot să-ţi 
leg glezna foarte strîns cu nişte bețe. O să te doară, dar osul o să 
se-ndrepte. Necazul cu piciorul Tatii a fost că l-au lăsat pînă ce-a 
fost prea tîrziu. 

Continuă să vorbească, în primul rînd pentru a se linişti, în timp 
ce aduna beţişoare şi rupea fişii de pînză din pelerină. 

— Acum o să mă grăbesc un pic, dar o să fac o treabă mai bună 
ceva mai tîrziu. Olaf vrea să te vadă. Trebuie să ne mişcăm repede. 

Auzind de Olaf, Thorgil dădu pentru prima oară semne de viaţă. 

— E pe moarte, zise băiatul, cu glasul întretăiat de lacrimi, dar a 
omorît ursul. 

Tremurînd din toate încheieturile, el legă strîns glezna fetei şi o 
ajută să se ridice. Ea gemu şi se lipi de el, ţopăind pe piciorul sănătos. 
La fiecare pas, scotea un geamăt uşor de durere. Pentru Jack, drumul 
era foarte dificil, pentru că-l ducea şi pe Îndrăzneţ, într-o desagă atîr- 
nată de gît. Încet-încet ajunseră înapoi. Ultima parte a drumului se 
dovedi mai uşoară, căci Thorgil se putea folosi de braţe pentru a se 
căţăra în vîrful mormanului de lemne. Jack se minună de cît era de 
tăcută. În locul ei, el ar fi izbucnit în plîns. Probabil că glezna sucită 
o durea îngrozitor. 

Ajunseră la scobitura din mijloc şi coborîră în ea. Olaf le zîmbi slab. 

— Thorgil, fiică a lui Olaf, zise el. 

— P-poftim? zise Thorgil. 

— Te-am numit fiica mea, răspunse el; pesemne că leacul împotriva 
durerii îl ajuta să vorbească mai uşor. Le-am spus asta lui Skakki şi 
lui Heide, înainte să plec. 

— D-dar eu n-nu vreau s-să trăiesc fără tine, plînse ea. 

— Aşa-mi arăţi recunoştinţă? Odin mă cheamă la el. Deja zăresc 
Valkiriile care mă aşteaptă în vîrful dealului. 

— Fără tine am să mor! O să fiu şi eu jertfită ca mama! 

— Nu! tună Olaf, începînd apoi să tuşească şi împroşcîndu-şi barba 
cu sînge. Nu, adăugă el, cu glasul ceva mai blînd. Nu pentru asta te-am 
salvat de Thorgrim. Ai făcut faţă luptei în mod onorabil. Trebuie să 
mergi mai departe. Misiunea ta nu s-a sfîrşit. 

— D-dar eu v-vreau să mor. 

— Păi, n-ai cum. Nimeni nu moare dintr-o gleznă sucită. 

Thorgil izbucni în suspine şi începu să-şi brăzdeze chipul cu 
unghiile, pînă ce Jack îi dădu mîinile la o parte. 

— Jack, tu trebuie să duci piesa de şah Reginei Muntelui, zise Olaf. 
Este în punga mea. Piatra soarelui e pentru Skakki, iar ciocanul lui 
Thor pentru tine, Thorgil, fiică a inimii mele. 

Jack găsi toate cele trei obiecte. Ultimul era un talisman de argint, 
aşa cum purtau mulţi dintre oamenii de la Miazănoapte. 

O vreme, Olaf rămase tăcut, respirînd din greu. Jack îi propuse să 
mai bea din leacul împotriva durerii, dar el refuză. 

— Ea are mai multă nevoie, zise uriaşul, arătînd spre Thorgil. 

Pe măsură ce trecea timpul, soarele se deplasa pe linia orizontu- 
lui. Urmau vreo patru ore de întuneric. Olaf, din ce în ce mai slăbit, 
continua să-i vorbească lui Thorgil. Jack îi privea, cu multă durere în 
suflet. Acum că primejdia trecuse, îşi dăduse seama în ce situaţie se 
aflau. Majoritatea proviziilor zăceau în văgăuna prăbuşită şi nu avea 
nici o nădejde să le găsească. Pînă la palatul Reginei Muntelui mai 
aveau trei zile — deşi, din pricina lui Thorgil, drumul putea să dureze 
şi o săptămînă. 

Într-o săptămînă, dragonul va fi digerat carnea de elan. 

Dar, între timp, ei ce o să mănînce? În restul văii nu creştea nici o 
plantă. Însemna că aveau să rabde de foame. Iar după ce ajungeau la 
muntele de gheaţă — dacă nu cumva îi măcelăreau trolii — trebuia să 
ceară ajutorul Reginei pentru a putea găsi fîntîna lui Mimir. Şi oare ea 
ştia unde se află? 

După aceea, ar trebui să se întoarcă pe acelaşi drum, aşadar, să 
străbată pajiştea cu flori otrăvitoare şi să ajungă la timp pentru 
sărbătoarea recoltei, ca s-o împiedice pe Frith s-o jertfească pe Lucy. 

Era prea mult. Jack lăsă capul în jos, simțindu-se cuprins de dis- 
perare. 

Îşi făcu puţin de lucru legînd mai bine glezna lui Thorgil. Ea se 
făcu şi mai albă la faţă în timp ce el îi potrivea piciorul la loc, dar nu 
scoase un sunet. Băiatul despachetă şi cele cîteva provizii pe care le 
mai avea Olaf. Nu se simţea în largul său să ia de la un om care încă 
trăia, dar uriaşul îl asigură că era un lucru absolut firesc. 

— Mi-aş fi dorit măcar să am parte de o înmormiîntare demnă de 
un erou, oftă Olaf. 

Jack se ridică. 

— Dar asta încă se mai poate face, strigă el. Ai sabia, arcul şi 
săgețile alături. Thorgil şi cu mine nu le putem folosi. Nici măcar nu 
le putem ridica. La picioare ai trupul ursului. Nici măcar Thorgrim nu 
a avut parte de o asemenea jertfă. Şi, mai mult, eu am învăţat de la 
Bard cum să chem focul. Cînd... cînd vine vremea, o să aprind toate 
lemnele de aici. N-a mai avut nimeni parte de un asemenea rug. O să 
se vadă pînă în Valhalla. Iar cînd mă întorc, o să-ţi compun un poem 
de neuitat! 

Ochii uriaşului sclipeau de bucurie. 

— Faima mea nu va muri nicicînd, şopti el. 

— Nicicînd, întări Jack. Ce-ai zice să auzi din nou poemul pe care 
l-am recitat în palatul regelui Ivar? 

— Da, te rog, murmură Olaf, care se stingea în acelaşi ritm cu 
soarele, care cobora dincolo de linia orizontului. Aşa că Jack se ridică 
şi recită din nou poemul compus de Rună, care suna acum şi mai glo- 
rios decît înainte. 


Daţi-mi ascultare, voi, cei cu inele pe degete, 

O să vă cînt despre fapte de vitejie, despre Olaf cel Brav! 
Generos mai e el, acest fioros luptător. 

NOrocoși sînt cei care intră în casa lui Olaf, 

Dăruiți cu faimă, onoare, avere. 

Oamenii cu cap de lup îl numesc şeful lor. 

Cercetaşii lui Odin îi sînt prieteni. 


Cînd Jack pomeni despre cercetaşii lui Odin, Îndrăzneţul îşi scoase 
capul din desagă şi cîrîi ascuţit. Pe măsură ce recita, Jack văzu cum 
cerul se închide la culoare. Se iscă şi un vînt, care cînta cu glasuri de 
femeie pe deasupra movilei de buşteni. 

După ce termină, cobori ochii şi văzu că spiritul lui Olaf plecase. 
Jack o luă pe Thorgil de mînă şi o ajută să urce, iar apoi să coboare în 
vale. Se lăsa întunericul şi trebuia să se îndepărteze, cîtă vreme se mai 
vedea cîte ceva. 

Jack o ajută pe Thorgil să se aşeze între doi bolovani şi puse ală- 
turi şi desaga în care se afla Îndrăzneţul, sprijinind-o într-o scobitură. 
Nu era un loc foarte ferit de vîntul îngheţat, dar nu aveau ce face. 

— Mă întorc să aprind focul, le spuse el. 

„Sper“, adăugă în sinea lui, în timp ce se aşeza comod pe jos. Se pri- 
cepea să facă vreascurile să se aprindă. O făcuse pe furiş, cînd nu-l 
vedea nimeni, doar ca să nu-şi piardă îndemâînarea. Dar treaba pe care 
o avea de făcut era mult mai grea. Buştenii erau groşi şi cei mai mulţi 
erau şi umezi; numai mușchiul era uscat. Asupra lui trebuia să-şi 
îndrepte atenţia. 

Jack tremură în bătaia vîntului şi-şi strînse pelerina în jurul trupu- 
lui. Cerul era albastru-închis, iar deasupra capului său sclipeau mii de 
stele. Privind către stîncile din depărtare, văzu un foc care ardea în 
vîrful muntelui. Ce mai era şi asta? Vreo tabără de jotuni? Oare ei 
vegheau asupra văii? Apoi Jack îşi aminti de femela dragon. 

„Mai bine ar veni ea să aprindă focul, se gîndi el. Sau nu, mai bine 
nu. Ne-ar lua pe mine şi pe Thorgil şi ne-ar da puilor ei să ne mănînce. 
Pe-aici nimic nu merge bine. Ei, hai acum.“ Băiatul îşi îndreptă atenţia 
asupra razelor fierbinţi de soare care se revărsau în pămînt ca o ploaie 
de vară. Căldura se adunase undeva, în adîncuri, aşteptînd s-o cheme 
la suprafaţă. 

Îi venea greu să-şi păstreze mintea limpede, căci murea de frig. 
Vîntul îi smucea pelerina şi încerca să-i ia gluga de pe cap. Urechile 
îi amorţiseră. „Concentrează-te. Concentrează-te““, îşi tot repeta. 

Ce mai încurcătură! Era aproape sigur că vor muri amîndoi, îna- 
inte ca jotunii să aibă prilejul să le smulgă picioarele dintr-o muşcătură. 
Lumea asta aparţinea uriaşilor gheţurilor, iar ei vor avea grijă să stingă 
focul încă înainte să înceapă să ardă cum se cuvenea. Lui Jack i se 
făcu somn. Ce bine ar fi să se lase în voia amorţelii. „Culcă-te, băia- 
tule, îi şopteau uriaşii. Gheaţa-i aşa un pat bun, mamă-mamă.““ 

— Mor de frig, zise Jack cu voce tare. 

— Asta numai pentru că ţi-a intrat în cap că e ger, zise Bardul. 

— Ce să zic, pentru dumneavoastră e uşor, zise Jack cu obidă. Staţi 
la umbra unui măr, în Insulele Fericiţilor. Acolo nu vine iarna nicio- 
dată. Iar de-aici nu mai pleacă. 

— Eşti convins? întrebă Bardul. 

— Ar trebui să fie vară, încuviinţă Jack. Şi e frig numai din cauza 
nesuferiţilor de troli şi a muntelui lor nesuferit de gheaţă. Pe ei nu-i 
mulţumeşte decît dacă totul în jur e pe jumătate mort. Dar se înşală. 
Chiar este vară. Soarele de-abia aşteaptă să răsară de cealaltă parte 
a munţilor. 

Îl căută şi-i simţi căldura, ca în miezul zilei. Lumina era tot tim- 
pul aproape, dacă ştiai cum s-o cauţi. 

Jack se simţi mai încrezător. Aici, magia părea mult mai aproape 
de suprafaţă. Îşi aminti ce uşor îi fusese să-l vadă pe Y ggdrassil. Şi 
simți şi şoaptele vieților dimprejurul lui. Olaf îi spusese că erau gîn- 
durile jotunilor, dar Jack ştia mai bine. Da, erau şi ei, dar şi şoimii, 
copacii, peştii — tot ce trăia în Jotunheim. Ceea ce auzea Jack era 
şoapta vieţii înseşi care se scurgea prin acest ţinut straniu. 

Jack se întinse în căutarea razelor de soare din verile trecute, 
îngropate în pămînt. Străbătu frigul şi bezna pînă ce le găsi, arzînd cu 
furie chiar în inima lumii uriaşilor de gheaţă. Căldura se războia cu 
gheaţa. La chemarea lui, ea se năpusti, croindu-şi drum. Clocotea, 
măturînd totul în cale. 

Thorgil ţipă ca să-i atragă atenţia. Jack deschise ochii. Ici-colo, 
peste tot prin movila de buşteni apăruseră flăcărui, de la muşchiul care 
se aprindea. Flăcările se întindeau repede, şuierînd şi trosnind printre 
acele uscate de pin. Vreascurile se aprinseră şi ele, apoi crengile, apoi 
chiar trunchiurile de copac izbucniră în flacări care se înălţară şi se 
răsuciră, ca o coloană uriaşă. 

Jack se sperie şi fugi la adăpostul stîncilor. El şi cu Thorgil, uitînd 
că se duşmăneau, se agăţară unul de celălalt, în timp ce coloana de foc 
se înălța din ce în ce mai sus. Arăta ca un copac din care se desfăceau 
crengi aprinse, care împroşcau în noapte scîntei. Era atît de fierbinte 
că trebuiră să se ascundă după bolovani. Îndrăzneţul se tîrî afară din 
desagă, iar Jack îl trase şi pe el în siguranţă. 

— Locul meu e lîngă Olaf, strigă deodată Thorgil. Ea începu să se 
tîrască spre foc. Jack o trase cu forţa înapoi, de glezna sănătoasă. 

— Proasto! El ţi-a spus să trăieşti! 

— Nu-mi pasă! Vreau să merg în Valhalla! 

— Atunci ce-ai zice să-ţi trag una în cap cu o piatră? strigă el, scos 
din minţi de furie. 

— Nu! Nu! ţipă Thorgil, părînd de-a dreptul înspăimâîntată. Dacă 
un războinic moare de mîna unui sclav, nu se duce în Valhalla, ci 
direct în Hel. E o moarte ruşinoasă. 

— Atunci rămîi aici, se răsti Jack. Fir-ar să fie! Rămîi în viaţă sau 
îţi promit că-ţi sparg capul cu o piatră! 

— N-ai putea fi aşa de crud, se văicări ea. 

— Stai să vezi! 

Un strigăt ascuţit îi făcu să se oprească din ceartă. Se auzi din nou, 
din ce în ce mai tare. Jack ridică ochii şi văzu dragonul plutind prin 
aer către ei. Zbură peste coloana de foc, cu un strigăt aspru, se răsuci 
şi se întoarse. Lumina flăcărilor se reflecta pe stomacul său şi pe 
partea de dedesubt a aripilor. Fiara zbura înainte şi înapoi, ca o cas- 
cadă însufleţită de aur, ţipînd ameninţător către foc. 

Era o provocare, se gîndi Jack. 

— Crede că a pătruns alt dragon în valea ei, murmură băiatul. 

— Nu. Îl cinsteşte pe Olaf, zise Thorgil. 

Fata avea chipul umed de lacrimi, aşa că Jack nu o mai contrazise. 
La urma urmei, poate că dragonul chiar îl cinstea pe Olaf. Amîndoi 
erau nişte făpturi mai mari şi mai impozante decît celelalte. Poate, 
chiar în această clipă, Olaf se afla la porţile Valhallei, contemplînd cin- 
stirea care i se aducea şi gîndindu-se că a avut parte de cea mai fru- 
moasă înmormântare din tot Tărîmul de Mijloc. 


Capitolul 29 


CÎMPIA ÎNGHEȚATĂ 


Zorile făcură muntele de gheaţă să se coloreze în roşu, iar un vînt 
rece se iscă şi spulberă cenuşa de pe rugul funerar al lui Olaf într-un 
nor întunecat, care, odată ajuns în văzduhul luminat de soare, se albi 
şi se risipi spre miazăzi. Din movilă rămăseseră numai cîţiva buşteni 
de pe la margine, aproape carbonizaţi; tot restul dispăruse. Rîul curgea 
vesel, ca şi cum acolo nu ar fi existat niciodată vreo piedică. 

Jack cercetă puţinele provizii pe care le aveau — o desagă cu peşte 
uscat, un burduf cu apă, flaconul cu suc de mac. Ca arme, şi el şi 
Thorgil aveau cuţitele — sabia lui Thorgil dispăruse odată cu movila, 
dar ea mai avea şi un topor. 

— Mai bine mă laşi aici, zise Thorgil. 

— De ce? Glezna o să ţi se vindece, răspunse Jack. 

— Dar nu prea repede. O să rămîn aici, să aştept dragonul şi să-l 
înfrunt. 

— Nici vorbă de aşa ceva. Vii cu mine sau îţi sparg capul. 

Acum că Jack descoperise ce înspăimîntată era Thorgil de ideea 
de a muri de mîna unui sclav, ştia că avea la dispoziţie o armă pe care 
s-o folosească împotriva ei. N-ar fi putut s-o omoare, dar ea nu avea 
de unde şti, căci îl judeca după propria sa purtare. 

— Atunci o să fim amâîndoi mîncaţi, în vreun alt loc, răspunse ea, 
cu un zîmbet melancolic. 

Jack luă toporul şi se duse în pădure să caute un băț pe care ea 
l-ar fi putut folosi pe post de cîrjă. Găsi un frasin — lucru neobişnuit, 

într-o pădure atît de friguroasă — din care tăie două crengi. Una era 
despicată la capăt, şi Thorgil se putea sprijini în ea. Din cealaltă, îşi 
făcu şi el un toiag. Nu avusese de gînd s-o facă, dar lemnul noduros 
îi amintise de toiagul înnegrit de vreme pe care-l folosise Bardul. 
Ţinîndu-l în mînă, avu o senzaţie ciudată, ca şi cum ar fi mers pe dru- 
mul pe care îl croise bătrînul, cu multă vreme în urmă. 

Întorcîndu-se, Jack adună şi o mînă de fructe timpurii de pădure, 
pe care i le dădu lui Thorgil. 

— Mănîncă-le tu, zise ea, oftînd, şi dîndu-i mîna la o parte. Eu n-are 
rost să mă ating de ele, că tot o să mor în curînd. 

Jack nu se mai simţea în stare să se certe cu ea. Împărţi fructele cu 
Îndrăzneţul şi băură cu toţii apă pe săturate. Apoi o ajută pe Thorgil 
să se ridice, dar ea căzu de îndată la pămînt. El o ridică din nou. 

— Ei, haide. Fă un efort! strigă băiatul, văzînd-o cum se prăbu- 
şeşte iar. 

— Degeaba. Rămîn aici să înfrunt dragonul. 

Jack o smuci, fără prea multă blîndeţe, şi încercă să-i vîre cîrja sub 
braţ. Ea o aruncă la o parte. 

— Ori... foloseşti... cîrja, zise Jack printre dinţii încleştaţi,... şi 
mergi... cu mine, ori... îți trag una în cap cu o piatră şi te trimit drept 
în Hel! 

El recuperă cîrja, iar Thorgil, cu gura schiminosită de furie şi 
durere, îi dădu ascultare. În schimb, refuză să se lase ajutată, dar lui 
Jack nu-i păsa. Şi-aşa îi venea destul de greu să ducă proviziile şi 
pe Îndrăzneţ. 

Încet-încet îşi croiră drum prin vale. Jack deschidea drumul, cu 
corbul pe umăr. Îndrăzneţul nu mai putea zbura şi părea că nu se va 
mai vindeca niciodată. Totuşi, arăta destul de vesel şi bombănea ceva 
ca pentru sine, cu ghearele înfipte în tunica lui Jack. 

Băiatul ridică ochii şi văzu o pală de fum înălţîndu-se de pe o 
stîncă. Ştia că pe acolo, pe undeva, se afla dragonul, care probabil 
veghea asupra unui cuib plin de pui. O să i se facă foame cu mult 
înainte ca ei să fi ajuns la muntele de gheaţă. 

La căderea nopţii, îşi făcură tabăra sub cerul liber. Jack aprinse un 
foc mic din muşchi şi licheni, care arse repede şi-i lăsă la fel de 

înfriguraţi ca şi înainte. Se înghesuiră laolaltă, acoperindu-se cu cele 
două pelerine, luîndu-l pe Îndrăzneţ la mijloc. Dormiră iepureşte; 
Thorgil se trezi plîngînd, iar Jack visă dragoni. Cînd nu putea dormi, 
se gîndea cum să le atragă atenţia trolilor cu piesa aurită de şah, 
înainte să-i rupă piciorul dintr-o muşcătură. 

Odată cu zorii, porniră mai departe. De-acum nu mai erau nici 
copaci, nici tufişuri primprejur. Peticele de zăpadă erau mai mari şi 
alunecau din cauza gheții, ceea ce-i întîrzia încă şi mai mult. Jack 
observă că, pe măsură ce Thorgil îşi pierdea puterile, devenea din ce 
în ce mai uşor să se înţeleagă cu ea. Nu-l mai făcea sclav, ba chiar, 
odată, după ce-i oferise burduful cu apă, îi şi mulţumise. Poate că nu 
mai avea puterea să fie aşa de ticăloasă. 

„În starea asta, e chiar simpatică“, se gîndi Jack. Ea îi asculta poveş- 
tile şi punea întrebări despre viaţa lui. O interesau mai ales părinţii lui 
Jack. Faptul că Tata era aşa de dornic s-o facă pe Lucy fericită era 
uimitor pentru ea. 

— De-asta e ea aşa de slabă, hotărî Thorgil. Ar fi trebuit s-o bată şi 
s-o trimită să doarmă afară fără pătură, ca s-o întărească. 

— Aşa ţi-a făcut ţie tatăl tău? întrebă Jack, îngrozit de ideea că 
cineva se putea purta cu atîta cruzime faţă de un copilaş. Dar, la urma 
urmei, Thorgrim fusese cel care poruncise ca fiica sa de-abia născută 
să fie dată pradă lupilor. 

— Fireşte, zise Thorgil cu mîndrie. Aşa am ajuns ce sînt astăzi. 

„Aici ai dreptate“, se gîndi Jack. 

— Totuşi, Maeve mi-a ţinut de cald, zise fata. Totdeauna mă găsea 
cînd trebuia să dorm afară. 

— Maeve? 

— O căţea irlandeză de vînătoare. Era a regelui Ivar. 

— Aha, zise Jack, înţelegînd; aceasta era căţeaua care o salvase pe 
Thorgil în copilărie. Ştiai că numele ei venea de la o regină războinică 
foarte faimoasă? 

— Zău? Chiar aşa? 

— Limbă-de-Dragon mi-a povestit despre ea. A domnit acum mulţi 
ani, în Irlanda. Mi-a spus şi că ea trăieşte încă, în Insulele Fericiţilor, 
alături de toţi marii eroi. 

— N-am auzit niciodată de Insulele Fericiţilor. 

— Sînt la capătul dinspre apus al lumii, acolo unde coboară soarele. 
Împrejurul lor, marea este limpede precum cerul şi iarna nu vine nicio- 
dată. 

— Au voie şi câinii pe insulele astea? întrebă încet Thorgil. 

— Sînt sigur că da. 

Jack simţea o greutate în piept care-l împiedica să mai vorbească. 
Îşi continuară drumul prin valea pustie; muntele de gheaţă părea la fel 
de îndepărtat ca atunci cînd porniseră. Jack se gîndi la Bard, care 
şedea la umbra unui măr, avînd-o alături pe frumoasa căţea Maeve. 


A doua zi dimineaţă, Thorgil refuză să se ridice. Glezna i se um- 
flase şi avea cearcăne adînci sub ochi. Nu mîncase de cîteva zile. 

— Am să mor aici, îl anunţă ea. 

— Te simţi sfîrşită din cauza durerii, zise Jack. Olaf mi-a spus să 
păstrez sucul de mac pentru tine. A spus că vei avea nevoie de el în 
cursul călătoriei. 

— Vreau să sufăr. Odin iubeşte războinicii care ştiu să îndure 
durerea. 

— Voi, oamenii de la Miazănoapte, sînteţi nişte nebuni, zise Jack. 

— Sîntem curajoşi, îl corectă Thorgil. Unchiul meu era pe moarte din 
cauza unei răni de săgeată şi şi-a smuls săgeata din piept cu un cleşte. 
Cînd a văzut sîngele ţîşnind, a rîs şi a spus: „Vedeţi ce bine hrănită a 
fost inima asta!“ Apoi a murit în picioare, ca un adevărat berserker. 

— Ar fi fost mai normal să lase o vrăciţă să aibă grijă de el, zise Jack. 

— Un sclav saxon nu are cum să-nţeleagă asta. 

— Şi tu eşti pe jumătate saxonă. Sau ai uitat? 

— Mama mea nu contează. Sînt berserker pe de-a-ntregul, zise 
Thorgil. 

Jack era cît pe ce să-i aducă aminte că se născuse sclavă, dar îşi 
aminti de promisiunea făcută lui Olaf. 

— Ştii ce... cred că am să-ţi spun Jill. 

— Ce? 

— Aşa te-a numit mama ta. Thorgil e nume de băiat şi nu ţi se po- 
triveşte, zise el. 

Ea se ridică. Părea mult mai însufleţită, dar asta şi voia Jack. Cu 
Thorgil nu te puteai înţelege, în schimb puteai conta pe furia ei ca 
s-o pui în mişcare. 

— Jill e un nume frumos. E saxon şi foarte vechi, zise Jack. 

— Nu-mi place! 

— Ah, da” ţi se potriveşte. Aşa un nume drăguţ, numai bun pentru 
o fată drăguță. Jill! Jill! Jill! 

Jack începuse să ţopăie în jurul ei, iar Thorgil se ridicase şi ea, 
cuprinsă de furie. Gîfîia din cauza efortului, dar nu se oprea. Ţopăia 
pe urmele lui Jack, cu priviri ucigaşe. Îndrăzneţul croncăni şi se tîrî la 
o parte din calea ei. 

— Oh, Jill! Dulce Jill! Sărută-ne, Jill! Ce drăguță ai să fii cu pan- 
glicuţe şi cu flori în păr! 

— Nu mă cheamă Jill! 

Thorgil ridică băţul pe care se sprijinea, căutînd să-l lovească, şi 
se prăbuşi cu zgomot la pămînt. Îşi dădu ochii peste cap şi leşină pe 
stîncile îngheţate. 

„Vai de mine, ce-am făcut?“. Pe dată, el îngenunche lîngă trupul 
fetei şi încercă să vadă dacă mai respira. 

— N-am vrut să-ţi fac rău, Thorgil, strigă el. Te rog, te rog, tre- 
zeşte-te. Promit să nu mai fac. 

Thorgil îşi înfipse dinţii în mîna lui. Jack scoase un țipăt şi se trase 
înapoi. Sîngera! 

— Grămadă de bălegar de oaie, kindaskitur ce eşti! strigă el. 

— Te doare, aşa-i? rînji ea. 

Jack tremura de furie; parcă voia s-o lovească, dar parcă nu voia. 

— Da, mă doare, zise el. 

— Aşa că sîntem chit. 

— N-o să fim niciodată chit, zise Jack, dar putem cădea la pace. 
Ştiu, adăugă el, ridicînd o mînă, pe cînd Thorgil încerca să-l întrerupă, 
berserkerii nu se tîrguie. Dar sîntem plecaţi într-o misiune şi Olaf a zis 
că trebuie să lucrăm împreună. 

Auzind de Olaf, chipul lui Thorgil deveni solemn. Ea îl privi o 
lungă vreme, iar ochii i se umeziră în chip neaşteptat. 


256 ®© NANCY FARMER 


— Aşa-i, zise ea, în cele din urmă. M-am purtat ca un om fără 
onoare. Îţi jur că nu voi mai încerca să-ţi fac rău. 

Jack nu se aşteptase ca Thorgil să-şi ceară scuze şi se holbă la ea. 
Poate glumea? Sau încerca altă şmechenie? 

— Sper că nu-ţi calci jurămintele, murmură el, aşteptîndu-se să-i 
sară din nou la gît. 

— Thorgil, fata lui Olaf, nu-şi calcă jurămintele, răspunse ea 
serioasă, şi nici măcar nu încercă să-l lovească. 

Jack îşi curăţă rana de la mînă şi o spălă în apa îngheţată a rîului. 
Se tot uita la Thorgil şi se minuna de schimbarea ei bruscă. 

— Ştii, e de datoria tuturor membrilor acestei expediţii să se men- 
ţină în puteri. 

— Aşa-i, recunoscu ea. 

— Atunci ai face bine să mănînci. Şi dacă bei şi un pic de suc de 
mac — cum ţi-a poruncit Olaf — ai să poţi merge mai departe. 

— O să mănînc un peşte uscat şi o să beau o picătură de suc, zise 
ea. Măcar aşa, cînd vine dragonul, o să am puterea să-l înfrunt. 

Jack privi spre stînci. Nu mai vedea fum, dar ştia că nu mai aveau 
timp. Dacă dragonul nu mai găsea nici un elan, îşi putea îndrepta 
atenţia spre ospăţul gustos care se afla chiar dedesubtul cuibului său. 

Jack o făcu pe Thorgil să mănînce doi peşti uscați şi să bea două 
picături din licoare. Apoi îi refăcu bandajul, încruntîndu-se la vederea 
gleznei tumefiate. 

— De ce pui aşa un preţ pe durere? întrebă el. 

— Ţi-am spus. Odin îi iubeşte pe cei care ştiu să îndure, zise 
Thorgil, strîngînd din dinţi, în timp ce Jack îi potrivea mai bine atelele. 
Durerea îţi deschide mintea. 

— Şi bucuria la fel. 

— Da, dar numai pentru prostii şi lucruri de nimic. Atunci cînd 
Odin şi-a dorit cunoaşterea care să-l facă regele zeilor, a trebuit s-o 
plătească prin suferinţă. A fost străpuns cu o suliță şi spînzurat, timp 
de nouă zile şi nouă nopţi, de crengile lui Yggdrassil. 

— Asta-i o mare prostie, zise Jack. 

— Zeul vostru a fost răstignit pe cruce. E acelaşi lucru. 

— Nu, nu e. 

— Oricum, continuă 'Thorgil, Odin avea nevoie de şi mai multă 
cunoaştere pentru a stăpîni cele nouă lumi, aşa că a trebuit să bea din 
fintîna lui Mimir. 

— Fîntîna lui Mimir? Acolo mergem şi noi. 

— Dacă scăpăm cu viaţă şi o putem găsi. 

— Vai, ce veselă eşti, zise Jack. 

— Sînt realistă. Lui Odin nu i s-a dat voie să bea pînă ce nu-şi jert- 
fea un lucru foarte drag lui. Aşa că şi-a scos un ochi şi l-a aruncat în 
fîntînă, zise 'Thorgil. Se spune că e încă acolo. 

— Şi-a scos un ochi? 

Jack simţea că i se face rău. Nu-şi putea imagina aşa ceva, dar 
probabil că oamenilor de la Miazănoapte li se părea ceva firesc, pre- 
cum a-ţi tăia unghiile. 

„Ce faci azi, amice Odin?“ 

„Ah, mai nimic. Mă gândeam să-mi scot un ochi după masa de prînz.“ 

„Ce frumos!“ 

— Ia stai, zise Jack. În fîntîna lui Mimir nu poţi aşa, pur şi simplu, 
să vîri un pocal? 

— Înainte să ţi se dea voie să bei, trebuie să jertfeşti un lucru de 
mare preţ, îi explică Thorgil, răbdătoare. Poate mîna dreaptă sau 
limba. Ai putea să cazi la învoială să mori ceva mai tîrziu de o moarte 
oribilă sau să-ţi vezi primul născut sfîşiat de lupi. 

Jack lăsă capul în jos, îngrozit. Rună nu-i pomenise despre asta. 
Asemenea misiune nu-i era deloc pe plac. Să mergi cale lungă şi să 
rabzi de frig şi de foame — astea mai treacă meargă. Fie şi o luptă cu 
trolii (sincer vorbind, se aşteptase ca Olaf să se ocupe de troli). Dar 
nimeni nu-i spusese că trebuie să-şi scoată vreun ochi. 

— Nu te îngrijora, zise Thorgil. Eu nu cred c-o să găsim fîntîna. În 
fond, nici Rună, nici Limbă-de-Dragon n-au găsit-o. 

— Nu ştiam că a fost pe-aici şi Limbă-de-Dragon, zise Jack. Dacă 
el n-a găsit-o, noi n-avem nici o nădejde. „Şi nici Lucy“, se gîndi el, 
cu durere în inimă. 

— Aici nu-i vorba de meşteşug, zise Thorgil. Rună spune că dru- 
mul spre fîntînă este vegheat de Norne. Şi ele hotărăsc cine s-o 
găsească şi cine nu. 

— Norne? Minunat. Încă nişte făpturi din ţinutul ăsta groaznic care 
vor să te calce în picioare sau să te muşte. 

— Ah, nu! zise Thorgil, părînd speriată. Nornele hrănesc copacul 
Y ggdrassil. Fără ele, nu ar exista nimic. 

— Şi ce sînt? Nişte troli uriaşi şi îngrozitori? 

— Sînt femei, zise Thorgil. Mă rog, arată a femei. Aşa zice Rună, 
deşi el nu le-a văzut. Se arată cînd te naşti şi hotărăsc de ce fel de viaţă 
o să ai parte. 

— Cred că nu erau într-o dispoziţie prea bună cînd m-am născut eu, 
zise Jack, luînd burduful şi desaga cu provizii. 

— Nici cînd m-am născut eu, zise Thorgil, serioasă. 

Pe măsură ce se apropiau de muntele de gheaţă, se făcea tot mai 
frig. Cînd vîntul bătea dinspre munte, era dureros pînă şi să tragi aer 
în piept. Jack îşi trase pelerina peste nas. Numai căldura trupului său 
făcea ca burduful de apă să nu îngheţe. 

Îndrăzneţul tremura, iar ghearele sale, pe care tot încerca să şi 
le-nfigă în umărul lui Jack, se acoperiseră cu cristale de gheaţă. 

— Bietul de tine, zise Jack. Pun rămăşag că-ţi pare rău că ne-ai ieşit 
în cale. Hai că te duc eu o vreme. 

Corbul intră plin de recunoştinţă în desagă, iar băiatul şi-o petrecu 
pe după gât. 

„Parc-aş fi un măgar într-o mină de plumb, se gîndi Jack, în timp 
ce se chinuia să meargă mai departe. Sînt încărcat de poveri. Mi-e 
foame şi frig. Nu pot să m-aştept la altceva decît la trudă şi la o moarte 
urîtă. Pe mine e clar că nu mă iubesc Nornele. Vai, acum chiar că am 
noroc! Thorgil vrea să se sprijine de mine.“ 

Poate că cele două picături de suc de mac fuseseră prea mult pen- 
tru ea sau poate că Thorgil, stoarsă de puteri şi moartă de foame, nu 
mai putea face faţă. Ea se împletici şi se agăţă de Jack. Ochii i se tot 
închideau, iar băiatul se temea că va cădea la pămînt chiar acolo. Nu 
putea sub nici o formă s-o ducă în spate. De-abia se mai ţinea el însuşi 
pe picioare. „Sînt cel mai nenorocit băiat din lume. Nornele m-au 
blestemat, se gîndi, în timp ce Thorgil se lovea din nou de el. Nici că 
se poate mai rău.“ 

Dar se-nşela. 


Capitolul 30 


MOARIEA VINE DIN CER 


Pentru cît era de mare, dragonul putea zbura aproape fără să scoată 
vreun sunet, cel puţin unul pe care Jack să-l poată auzi pe deasupra 
zgomotului vîntului şi a respirației sale greoaie. Fiara le căzu în spate 
ca o frunză care se lasă pe o plajă. Ghearele ei îi ridicară de la pămînt 
înainte ca băiatul să fi putut măcar striga. 

Nu-i omori pe loc. Ar fi fost prea blînd. Nu făcu altceva decît să-i 
culeagă de pe pămînt şi să o pornească în zbor, ţinîndu-i în gheare ca 
într-o cuşcă. O clipă, Jack nu reuşi să priceapă ce se-ntîmplase. Era 
înconjurat de bare negre şi fierbinți. Văzu pămîntul dispărînd 
dedesubt. Simţi vîntul şuierîndu-i pe la urechi. 

Auzi un țipăt îngrozitor, asurzitor, care făcea să ţi se oprească 
inima în piept şi-l recunoscu pe dată. Era acelaşi strigăt de luptă care 
fusese aruncat către rugul funerar al lui Olaf. 

— E... €..., încercă Jack să spună, dar nu izbuti. Zborul ameţitor şi 
propria groază îl făceau să se simtă bolnav. 

— Dragonul, termină Thorgil în locul lui. O văzu încercînd să-şi în- 
figă cuțitul într-o gheară. Era ameţită şi slabă, dar tot încerca să se lupte. 

— E fierbinte, zise Jack. Şi chiar aşa şi era, o fierbinţeală foarte 
neplăcută. Ghearele radiau căldură, şi trebuia să se tot mişte, ca să nu 
se aleagă cu vreo arsură. De-acum erau sus de tot. Dragonul zbura la 
înălţimea stîncilor. Fiecare bătaie din aripi sufla o pală de aer fierbinte 
peste chipul lui Jack, iar oasele dragonului scîrţiiau jalnic, ca o cora- 
bie care plutea cu toate pînzele sus. „Este un knorr““, se gîndi prosteşte 

Jack, amintindu-şi de cuvintele rostite de Olaf cu multe săptămîni 
înainte: „O numesc aşa pentru că scîndurile scîrţiie întruna: knorr, 
knorr, knorr. E destul de greu să te obişnuieşti.“ 

Dragonul se înălţă şi dădu un ocol prin aer. Îşi desfăcu ghearele, 
iar Jack şi Thorgil căzură într-un cerc de piatră. În jurul lor, mai multe 
perechi de ochi, ca nişte mărgele, îi urmăreau. Spre imensa lui groază, 
Jack îşi dădu seama că fuseseră aduşi — aşa cum o pisică le aduce 
pisoilor cîte un şoricel — pentru ca mama să-şi înveţe puii să vîneze. 

— Loveşte între solzii de pe piept, dedesubtul gîtului, zise Thorgil 
cu voce joasă. Aşa mi-a spus Olaf. 

Jack nu-şi credea urechilor. Ea se ridicase şi era gata de luptă. El, 
în schimb, numai gata nu se putea numi. Era fascinat de puii de 
dragon, care şuierau şi se aplecau înainte şi înapoi, lungindu-şi 
gîturile. Ochii le sclipeau răutăcioşi. Cum de Thorgil se putea gîndi la 
luptă tocmai acum? Totul se terminase. Erau pierduţi. 

Cei patru monştri — cu toţii erau de două ori mai mari ca Jack — îşi 
făceau curaj să urmeze îndemnurile mamei lor, care se ghemuise pe 
o latură a cuibului, gîlgîind ca o oală cu apă clocotită. Ochii ei mari, 
aurii, erau pe jumătate închişi. 

Îndrăzneţul îşi scoase capul din desagă şi croncăni ascuţit. Dra- 
gonul sări înapoi, ca şi cum l-ar fi muşcat ceva. Îndrăzneţul ieşi cu 
totul din desagă şi ţopăi pe pămînt. Croncăni din nou şi mormăi ceva 
pe limba corbilor. Dragonul gîlgîi la rîndul său. 

— Ce fac, vorbesc? şopti Jack. 

— Habar n-am. Fii cu ochii pe cel verde. E mai curajos decât ceilalţi. 

Thorgil nu se gîndea decît la puii de dragon. Şi avea dreptate: cel 
verde îşi umezea buzele cu limba sa lungă, ca de şarpe, privind 
animăluţele pe care mama sa le adusese. Saliva — sau ceva asemănător 
cu aceasta — îi cădea pe jos cu un şuierat. Ceilalţi trei pui îşi priveau 
stingheri fratele. Erau mai mici şi aurii, ca mama lor. Jack observă că 
erau femele. 

Îndrăzneţul parcă înnebunise — croncănea şi piuia întruna. Părea 
că încearcă să convingă dragonul de ceva anume. Fiara şuieră şi dădu 
din coadă. Apoi, fără veste, ea se înălţă şi zbură spre vale. Îndrăzneţul 
îşi îndreptă atenţia asupra puilor. 

Şi ei păreau că-l înţeleg, dar erau prea mici pentru a se putea con- 
centra mai multă vreme. Una din femelele aurii îşi scărpină stomacul 
cu unghiile sale lungi. Părea că e pe punctul de a adormi. 

— Thorgil, întinde-te, şopti Jack. 

— Eu nu sînt laşă, zise ea. 

— Am un plan. Nu cred că puii ştiu prea multe despre vînătoare. 
Dacă stăm nemişcaţi, n-o să ne mai bage în seamă. 

— 'Thorgil, fiica lui Olaf, nu se retrage din luptă. 

Puiul cel verde îşi arcui gîtul pentru a se uita la ea. Limba ca de 
şarpe îi flutura printre buze. Jack renunţă la gîndul de a o convinge pe 
războinică. Dacă se tot mişca, erau amîndoi în primejdie. 

— Stai nemişcată şi fă-l să se simtă încrezător în el. Apoi poţi să-l 
străpungi, zise Jack. 

Pesemne că spusese un lucru de bun-simţ, căci Thorgil se supuse 
de îndată. Puiul se uită o lungă vreme la ea, apoi atenţia îi fu distrasă 
de un şoim care tocmai trecea pe lîngă ei. 

Îndrăzneţul ţopăi în faţa lui. Cu respiraţia tăiată, Jack aştepta lovi- 
tura fatală, dar corbul părea că vorbeşte ceva cu micuțul dragon. 
Pasărea croncănea şi ţopăia, arătînd cu capul spre ceilalţi pui. Jack nu 
înţelegea vorbele, dar sensul era limpede: „Hei, ia te uită! Mama nu-i 
acasă. E prilejul cel mai nimerit să scapi de rivali.“ 

Cu cît vorbea Îndrăzneţul mai mult, cu atît mai agitat devenea dra- 
gonul cel verde, şi cu atît mai speriaţi cei aurii. Deodată, cu o repezi- 
ciune uluitoare, puiul cel verde se năpusti de-a curmezişul cuibului, 
trecînd cu ghearele foarte aproape de Jack şi Thorgil. Îşi apucă surorile 
de gît — buf, buf, buf, una după alta — şi le aruncă de pe stincă. 

Jack le auzi jeluindu-se în cădere. Erau numai nişte puişori. Nu 
puteau zbura. Dragonul cel verde îşi dădu capul pe spate şi scoase un 
țipăt ascuţit şi asurzitor de izbîndă... iar Thorgil se ridică şi-l străpunse 
cu sabia printre solzii de pe piept, dedesubtul gîtului. Strigătul se 
curmă brusc. Puiul se zbătu şi încercă să ajungă la cuţit, dar lovitura 
fusese mortală. Se prăbuşi peste războinică. 

De îndată, Jack îl apucă de aripile încă firave şi-l trase la o parte — 
din fericire, fiara era mult mai uşoară decît părea — dar, spre marea lui 
groază, o văzu pe Thorgil ducîndu-şi mîinile la ochi. Cîteva picături 

din sîngele dragonului o stropiseră şi o ardeau ca focul. Înfrigurat, el 
o spălă cu apa din burduf şi o şterse cu pelerina. Păru că ajută. Avea 
un obraz şi buzele arse, dar ochii, slavă cerului, erau neatinşi. 

Thorgil părea ameţită. Avea privirile rătăcite şi părea că nu-şi 
dădea seama ce se petrecea în jurul ei. După cîteva clipe, îşi reveni 
totuşi, şi, sprijinindu-se de Jack, ţopăi jos din cuib. Băiatul o duse în 
spatele unui bolovan şi se întoarse în fugă să caute proviziile pe care 
le mai putea găsi. 

Cîrja ei se rupsese în două în timp ce dragonul îi adusese sus, dar 
toiagul lui era încă întreg şi nu pierduse nici piesa aurită de şah, nici 
piatra soarelui, nici sucul de mac, pe care le avea într-o pungă legată 
de gît. Mîncarea se dusese pe apa sîmbetei. Burduful era gol. Pelerina 
lui era plină de găuri, căci se topise cu sîngele puiului, la fel şi desaga 
în care îl cărase pe Îndrăzneţ. Jack se hotărî să le lase acolo. Ar fi vrut 
să recupereze cuțitul lui Thorgil, dar acesta era acoperit de sînge 
închegat şi-i era frică să-l atingă. 

Între timp, Îndrăzneţul sărise pe una din pietrele dimprejurul 
cuibului. 

— Ai fost nemaipomenit! strigă Jack. Habar n-aveam că ştii limba 
dragonilor. 

Corbul scoase un gîlgîit care-l făcu pe Jack să clipească speriat şi 
să se uite în jur. 

— Gata, gata, am înţeles. Chiar ştii limba dragonilor. 

Îndrăzneţul ţopăi ţanţoş de colo-colo, ca şi cum i-ar fi spus: „Sînt 
cel mai tare! Sînt cel mai tare! Sînt cel mai grozav corb din Tărîmul 
de Mijloc şi din Jotunheim la un loc!“ 

— Da, aşa-i, încuviinţă Jack, dar acum ai face bine să vii cu mine. 
Trebuie să găsim un ascunziş înainte să se-ntoarcă dragonul. 

Luă corbul pe umăr şi se grăbi să se ducă la Thorgil. 


Se strecurară printre bolovani, croindu-şi drum ca să coboare de pe 
stînci. Jack, neliniştit, căuta o peşteră sau o văgăună — ceva unde să se 
poată ascunde de dragon, dar nu găsi nimic altceva, decît pietre. Thorgil 
obosea repede. Era de mirare că avusese puterea să ucidă puiul. Acum 
ostenise şi se sprijinea din ce în ce mai tare pe umărul lui Jack. 

Şi Jack era stors de puteri. Cu Thorgil pe un umăr şi cu Îndrăzneţul 
pe celălalt. Sus, pe stîncă, vîntul bătea puternic; era foarte rece şi nu se 
potolea nici o clipă. Îl durea şi cînd trăgea aer în piept, şi cînd păşea. 

„Cred că Odin mă iubeşte la nebunie, se gîndi Jack. Sufăr cît pen- 
tru şase oameni de la Miazănoapte.“ Ajunseră cu chiu cu vai la un 
defileu strîmt şi se ascunseră cît putură de bine. Fireşte că acolo, la 
umbră, era teribil de frig. 

— Trebuie să ne odihnim, şopti Jack. Cel puţin eu. Ai fost minu- 
nată, Thorgil. Nici n-am visat că ar putea fi cineva atât de curajos. 

Ea nu răspunse. 

— Nu-i nimic rău dacă te bucuri de laudele care ţi se aduc, zise el. 
Olaf le îndrăgea. Îţi promit că, dacă scăpăm cu viaţă, o să-ţi compun 
cel mai reuşit poem de care a avut parte vreodată un războinic — ţie şi 
lui Olaf, fireşte. 

Thorgil scoase un zgomot de parcă se sufoca. Jack se aplecă, 
mijindu-şi ochii ca s-o poată vedea prin întuneric. Avea buzele pline 
de arsuri şi, deodată, băiatului îi trecu prin cap ceva groaznic. 

— 'Thorgil, ia deschide gura. 

Ea făcu întocmai şi, spre groaza lui, Jack observă că avea şi limba 
plină de bube cu puroi. Nu scotea nici o vorbă pentru că nu putea. 

— Of, nu, nu, nu, şopti Jack, luînd-o în braţe (şi faptul că ea nu-l 
înghionti arăta limpede că era foarte slăbită). Apă nu am, dar am să 
caut nişte gheaţă. 

Căută printre stînci pînă ce găsi un petic de zăpadă, pe care i-l 
aduse. Ea îl înghiţi, încetul cu încetul, şi păru că-i face bine. Limba i 
se mai dezumflă un pic şi, măcar, nu se mai sufoca. 

Jack se lăsă pe spate şi privi fişia de cer de deasupra ascunzişului 
lor. Habar n-avea ce să facă mai departe. Din obişnuinţă, aşa cum 
făcea de cîte ori era supărat, băiatul îşi pipăi runa de apărare de la gît. 
De-abia mai era călduţă. Nici măcar ea nu reuşi să-l încurajeze prea 
mult, în situaţia disperată în care se găseau. 

Îndrăzneţul se ghemui şi scoase un geamăt, care nu semăna cu nici 
un sunet pe care-l scosese înainte. Jack ridică ochii şi văzu o 
grămăjoară de zăpadă în vîrful defileului. Asta de unde mai apăruse? 
O clipă mai tîrziu, apăru o a doua grămăjoară, apoi alta şi alta. 

„Uuu-huu, uuu-huu, uuu-huu, uh-uh-uh, zise prima grămăjoară. 

Celelalte îi răspunseră cu nişte lătraturi ca de cîine, hohote, ţipete 
Şi şuierături. 

„Uuu-huu! Uuu-huu!“ spuse prima cu hotărîre. Nu se vedea bine 
din cauza fîşiei limpezi de cer, dar Jack reuşi să zărească un cap uriaş, 
rotund, cu ochii galbeni. Era o bufniţă uriaşă, îndeajuns de mare pen- 
tru a duce în gheare un miel sau pentru a ataca doi oameni, slăbiţi şi 
disperaţi. Îndrăzneţul se piti în spatele lui Jack. 

„Uuu-huu uh-uh-uh!“ ţipă prima bufniţă. Celelalte îi răspunseră 
prin tot felul de ţipete indignate, devenind din ce în ce mai agitate. Îşi 
zburliră penele, îşi strînseră gîturile şi-şi deschiseră aripile. Strigau 
ceva ce aducea cu „Kruf-guf-guf-guf“ şi dansau înainte şi înapoi pe 
picioarele lor groase şi acoperite cu pene. 

Jack lăsă ochii în jos şi o văzu pe Thorgil holbîndu-se la ele, cu o 
expresie de groază pe chip. Thorgil, speriată? Doar ţinuse piept şi 
dragonilor! 

Pe deasupra stîncilor răsună un țipăt îngrozitor, ca un bocet. 
Bufniţele îşi luară de îndată zborul de la locurile lor, bătînd dezordo- 
nat din aripi. Jack auzi un scîrţiit de rău augur. Mama puilor de dragon 
descoperise distrugerea cuibului. 

— Nu cred că are cum să ne vadă, îi şopti Jack lui Thorgil. Stai 
nemişcată. Ar fi mai bine să aşteptăm aici pînă ce oboseşte să ne 
mai caute. 

Dar asta nu se întîmplă prea curînd. Dragonul umbla încoace şi 
încolo, căutînd printre stînci. Umbra fiarei pluti de cîteva ori pe dea- 
supra lor, în timp ce soarele înainta încet pe cer. Umbrele din defileu 
se lungiră. 

Cînd, în sfîrşit, păru că dragonul se îndepărtase, Jack se tîrî şi 
umplu burduful cu zăpadă. Scurse cîteva picături în gura lui Thorgil 
şi în ciocul Îndrăzneţului iar el supse cîteva bucăţi de gheaţă pe care 
le găsise pe stînci. Atîta aveau, şi nici nu puteau nădăjdui la mai mult. 

În cele din urmă, dragonul păru că se linişteşte. Auziră cînd şi cînd 
alte izbucniri de jale, dar fiara nu mai plecă din cuib. 

— Mm, zise Thorgil, luîndu-l pe Jack de mînă. 

— Ce-i? Mai vrei apă? 

— Mm! insistă fata. Încă nu putea vorbi. Îl trase pe Jack şi arătă cu 
degetul în josul defileului. 

— Nu-i ăsta drumul spre muntele de gheaţă, zise el, dar nu cred că 
mai contează. Nu putem cobori de pe stînci, aşa că o să îngheţăm şi o 
să murim aici. 

După-amiaza, vîntul se înteţise şi începuse să şuiere prin defileu. 
Jack îl ridică pe Îndrăzneţ, care părea mult mai slăbit decît înainte. 
Nici unul dintre ei nu mîncase prea mult în ultimele zile. Aripa rănită 
a păsării atîrna fără vlagă, iar picioarele, care nu era acoperite cu pene, 
ca la bufniţe, i se împleticeau. 

Pe Jack îl durea tot trupul din cauza oboselii, dar o luă pe Thorgil 
cu un braţ şi se folosi de toiag pentru a se sprijini. Îndrăzneţul i se 
aşezase pe umăr. Defileul era plin de pietre pe care alunecau, aşa că 
înaintară foarte încet. Coboriîră din ce în ce mai jos, în timp ce pereţii 
de stîncă deveneau din ce în ce mai înalţi, pînă ce, pe fundul văii, se 
făcu aproape întuneric. Ajunseră într-un loc în care poteca — dacă se 
putea numi aşa — se bifurca. Jack se opri. Era atît de obosit că nu se 
putea hotărî. 

Thorgil, în schimb, nu avu nici o ezitare. Ea îl conduse cu fermi- 
tate spre stînga. Ajunseră la alte răspîntii şi, de fiecare dată, Thorgil 
alese o cale, ca şi cum ar fi ştiut încotro mergeau. Lui Jack nu-i păsa. 
Măcar era cineva care să ia deciziile. 

Spre marea lui mirare, ajunseră într-o văioagă plină de copaci, 
străbătută de un pîrîiaş. De ambele părţi erau tufişuri pline cu mure, 
iar pe jos era plin de căpşuni de munte. Era cald, iar în aer plutea un 
miros dulceag. 

— Oh, Thorgil, murmură Jack. O ajută să se aşeze pe un strat gros 
de trifoi şi se grăbi să adune fructe. Se ospătară toţi trei, deşi, pentru 
Thorgil, trebui să le stoarcă şi să-i picure sucul direct în gură. 
Îndrăzneţul se înfruptă singur. 

Pe ascuns, Jack amestecă alte două picături de suc de mac în 
fructele pe care i le dădu fetei. Nu era convins că face bine, dar, îşi 
dădu seama că ea nu ar fi scăpat cu viaţă dacă nu se odihnea. În scurt 
timp, era întinsă pe grămada de trifoi şi sforăia. Chipul ei era mai 
liniştit decît fusese de cînd... mă rog, dintotdeauna, hotărî Jack. 

Odată cu venirea serii, lumina deveni albastră, iar din apa pîrîului 
se adună ceața. Jack făcu cîţiva paşi pe mal. Era greu de crezut că, în 
acest loc, putea exista ceva care să meargă prost. Totul era aşa de 
paşnic. Pe malurile acoperite de muşchi creşteau flori — flori obişnuite, 
nu cele ale trolilor, care voiau să te omoare. Pe buştenii prăbuşiţi se 
vedeau ciuperci, de toate formele şi culorile. 

Jack se aplecă să umple burduful cu apă. Pîrîiaşul era călduţ — nu 
fierbinte, doar îndeajuns de cald pentru a lăsa o senzaţie plăcută. Se 
spălă pe faţă şi pe mîini. Apoi se întinse lîngă Thorgil şi Îndrăzneţ. 
Aveau o singură pelerină, dar era de ajuns, căci în văioagă aerul era 
cald şi plăcut. Jack adormi, privind fărîmele strălucitoare de stele care 
spuzeau cerul întunecat de deasupra. 


Capitolul 31 


GĂINA-DE-MUNTIE 


În noaptea aceea, din pădure nu ieşi nici o făptură oribilă, care să 
rupă crengile sau să scuipe foc, sau să încerce să rupă picioare dintr-o 
muşcătură. Jack se trezi în mijlocul unei păduri pline de păsări. Erau 
peste tot, prin toţi copacii, cîntînd şi ciripind. Văzduhul era plin de 
triluri şi piuituri, şi cîntece, căci fiecare pasăre întîmpina zorile în felul 
ei. Forfecuţele zburau dintre crengile de pin. Ciocănitorile sfredeleau 
scoarţa tuturor copacilor. Sturzii şi cintezele ţîşneau printre plopi, ste- 
jari şi mesteceni, căci această vale, ascunsă şi călduroasă, aducea cu 
pădurile din Anglia. 

— Nu-i aşa că-i minunat? întrebă Jack, oftînd şi mîngîind penele 
Îndrăzneţului. 

Thorgil părea înspăimâîntată. 

— Nu-i nimic rău, o asigură Jack. Numai că nu e ce ne-aşteptam. 
Nu ştiu cum de-ai găsit locul ăsta, dar tare mă bucur că ai făcut-o. Că 
veni vorba, pîriul e călduţ. Dacă vrei să te speli, te ajut eu să ajungi la 
mal. 

Thorgil îl privea de parcă era nebun de legat. 

— Ei da, ştiu. Voi, oamenii de la Miazănoapte, preferaţi să fiţi 
împuţiţi, dar apa e bună, să ştii. Ce mi-aş dori să putem rămîne aici. 
Măcar ne-am odihni. 

— Vau să pecăm, zise Thorgil, cu mare greutate. 

— Poţi vorbi! Deschide gura, să văd dacă mai ai limba umflată. 

Thorgil se supuse, iar Jack se simţi mulţumit de evoluţia ei. Chipul 
şi buzele i se mai dezumflaseră; urmele arsurilor dispăruseră aproape 
cu totul, lăsînd în urmă doar o uşoară iritaţie. 

— Vau să pec imediat, zise Thorgil. 

— Da, înţeleg. O să mă duc în spatele copacilor de-acolo, ca să te 
las singură. 

— Nu-i asta. Să pecăm di” vale. Scav post ce e'ti. 

Jack se holbă la ea. Trebuia să-şi dea seama. Cum dădea peste 
vreun lucru bun, nu se putea să nu-l respingă. 

— Să ştii că-i o greşeală să-l faci „sclav prost“ pe cel care are sin- 
gurul cuţit. 

— Nu-mi pac păsă'ile. Nu-mi p-p-plac păsările, zise Thorgil şi 
izbucni în lacrimi. 

Jack rămase cu gura căscată. Fără să vrea, îi părea rău de ea. La 
urma urmei, ea îl salvase de puiul de dragon şi găsise valea. Oare 
ce-o apucase? 

— Crezi că locul ăsta e periculos? întrebă el. E ceva ce-ar trebui să 
ştiu şi eu? 

— Nu. Nu-mi plac păsările, asta-i tot. 

— Ei, degeaba, zise Jack. Mie-mi plac. Şi pot şi să vorbesc cu ele, 
cel puţin cu cele care au minte, ca Îndrăzneţul. N-avem de ales, tre- 
buie să ne odihnim. Dacă nu-ţi place cum cîntă, astupă-ţi urechile cu 
muşchi. Eu plec să găsesc de mîncare — e şi asta o mică problemă, 
dacă ai uitat cumva. 

Ea făcu după cum îi propusese: îşi astupă urechile cu muşchi. 
Apoi rămase cu ochii în lacrimi, holbîndu-se la pîrîiaş. 

Jack i-l lăsă pe Îndrăzneţ să-i ţină tovărăşie. Cu Thorgil nu te 
puteai înţelege. Oricât i-ar fi fost de bine, era hotărită să sufere. Dis- 
poziţia băiatului se schimbă pe măsură ce mergea de-a lungul apei. 
Forţa vitală părea a fi peste tot, în copacii cu frunze mari, în păsările 
care ciripeau pline de încîntare, în lemmingii şi cîrtiţele care se fiţiiau 
printre tufişurile de căpşuni, în fluturi, musculiţe şi cărăbuşi. Valea era 
plină de viaţă. 

Jack găsi nişte rugi de mure, dar căuta ceva mai hrănitor. Se gîndi 
să culeagă ciuperci — dacă nu erau cumva otrăvitoare. Găsi nişte 
rădăcini de praz sălbatic şi le scoase din pămînt. 

Dintr-odată, auzi ceva care venea foşnind printre ierburi şi îngheţă. 
Încet şi solemn, o pasăre superbă ieşi din umbră. Avea o coadă 
măreaţă, de culoare maronie, care-i atîrna desfăcută în spate, iar la 
picioarele ei se foiau zece puişori bălţaţi. Lui Jack îi lăsa gura apă. Era 
o găină sălbatică, mare cît patru păsări de curte la un loc. Heide le 
oferise una la masă, în casa lui Olaf. Jack îşi amintea foarte bine cît 
era de gustoasă carnea împănată cu capere din grădina lui Dotti. 

Găina-de-munte îl privea trufaş. Ochii ei, înconjurați de pete roşii 
care aduceau cu nişte sprîncene, păreau uşor surprinşi. Nici măcar 
nu-i era frică. Jack îşi pipăi cuțitul. 

Pasărea veni spre el. Puişorii bălţaţi ciuguleau de pe jos şi priveau 
spre mama lor, căutînd să vadă dacă era mulţumită de ei. Găina 
sălbatică îşi lăsă capul în jos şi cloncăni uşor. Jack îşi dădu seama că 
s-ar fi putut hrăni cu carnea ei zile întregi. Putea s-o frigă la un loc cu 
prazul pe care-l adunase mai devreme, şi s-o servească la masă 
împreună cu căpşunile sălbatice pe care puii erau ocupați să le înghită. 

Pasărea trecu pe lîngă el cu paşi demni. Nu-i era frică de el. Nu 
i-ar fi luat mai mult de o clipă să-i taie gîtul, dar nu putea s-o facă. 
Bardul îi spusese că era o ticăloşie să folosească forţa vitală pentru 
a-şi atrage vînatul. Forţa vitală se găsea din belşug în vale şi, datorită 
ei, găina se simţea în siguranţă. Ar fi fost un lucru rău s-o omoare — 
NICI el nu ştia de ce. 

„„Pesemne că sînt peste măsură de tîmpit“, se gîndi el, privind 
pasărea care dispărea în pădure. Totuşi, în scurt timp, nimeri peste un 
alt peisaj. Văzu meri, castani, nuci şi peri care se amestecau printre 
pinii peste care dăduse pînă acum. Erau plini de flori, dar şi de fructe 
coapte, ca şi cum primăvara şi toamna mergeau mînă în mînă. Jack îşi 
scoase tunica şi o folosi ca pe-o desagă. 

Iar apoi auzi un bîzîit, undeva în depărtare, care-l făcu să se 
înfioare. Erau roiuri de albine, nenumărate, de parcă veneau din sute 
de stupi. Jack era obişnuit cu ele, datorită Mamei, şi le înţelegea bîzîi- 
tul. Dacă stăteai să le asculţi, îţi dădeai cu uşurinţă seama de starea lor. 

Auzise albine supărate şi vesele, neliniştite sau atît de disperate, 
încît tot stupul era pe moarte. Acestea însă erau pradă unei mari 
bucurii. Jack şi le putea imagina, zburînd în sus şi în jos peste copaci. 
Se simţi îngrijorat, deşi pînă acum nu-i fusese niciodată frică de ele. 
Emoţiile erau atît de puternice, încît, pur şi simplu, el nu putea îndura, 
aşa că se îndepărtă. 

Cînd se întoarse, o găsi pe Thorgil holbîndu-se la pîrîu. Îi tăie 
cîteva felii de pere coapte. Găsi o stîncă plată şi sfărîimă miejii de 
nucă, pe care ea îi mîncă, şi-apoi continuă să se holbeze la pîrîu. 

„Cu plăcere“, spuse în gînd Jack. Totuşi, după o vreme, se ridică 
şi-i schimbă bandajul de la gleznă. Nu era vina ei că era un berserker 
care-l scotea din sărite. Băiatul observă că glezna i se mai dezumflase, 
ca şi arsurile de pe obraz. Fără să vrea, Thorgil se însănătoşea. 

Jack îşi petrecu restul zilei moţăind sau jucîndu-se cu o nucă 
împreună cu Îndrăzneţul. Ştia că ar trebui să-şi facă planuri legate de 
continuarea călătoriei, dar era mult prea mulţumit. Trecuse multă 
vreme de cînd nu se mai simţise atît de bine. 

La căderea nopţii, se duse într-o plimbare şi, într-un luminiş, dădu 
peste bufniţele albe ca zăpada care se hrăneau cu mure şi huhuiau 
fiecare pentru sine. Jack observă o cîrtiță care rodea de zor o rădăcină 
de mazăre sălbatică, drept în mijlocul lor. Bufniţele cu care era Jack 
obişnuit ar fi sfirtecat micuța făptură într-o clipă. 

Jack hotări să mai rămînă în vale, deşi Thorgil se opunea. De-acum 
putea vorbi, şi o făcea din plin. 

— Avem o misiune, zise ea. E adevărat că un sclav ca tine n-are 
cum să priceapă, dar asta înseamnă că nu ne permitem s-o ducem prea 
bine. E de datoria noastră să ajungem cît mai repede la Regina 
Muntelui. Aşa ar fi vrut şi Olaf. M-am săturat să zac pe aici. 

— Păi da, tu ai zăcut, replică Jack, dar eu m-am dus să caut de 
mîncare. 

— Eu te-am adus în valea asta. 

— Chiar aşa, cum de-ai reuşit s-o găseşti? întrebă Jack. 

Thorgil se înroşi. 

— Ei, am avut noroc. 

— Oricum, glezna ta trebuie să se vindece. Nu pot să te mai car de 
colo-colo ca pe-o pisică. 

— Nu sînt pisică! Sînt Thorgil, fiica lui Olaf. Dacă trebuie, o să mă 
tîrăsc în patru labe, fir-ar să fie de treabă! 

Jack se simţi mulţumit să observe că-şi recăpătase vechea 
dispoziţie. Însemna că revine la normal. Glezna i se vindecaă repede, 
tinînd cont de cît de rău şi-o sucise. Într-o zi sau două putea să meargă 
de una singură, iar băiatul avea de gînd să aştepte pînă atunci. Nu era 
NICI O grabă. 

Cu fiecare zi, valea cea caldă şi primitoare devenea din ce în ce 
mai plăcută. Jack se obişnui să plece în fiecare dimineaţă după mîn- 
care. La prînz se spăla la pîrîu, iar după-amiezile se ducea să se 
plimbe. Între timp, mai schimba şi cîteva cuvinte cu Thorgil (care, pe 
măsură ce-şi revenea, devenea din ce în ce mai morocănoasă) şi cu 
Îndrăzneţul, care nu părea nici el prea încîntat de situaţie. 

Văzduhul răsuna de veselie. Din cînd în cînd, Jack simţea o 
dorinţă nestăvilită să se rostogolească printre muşchi sau să-şi umple 
gura cu mure şi să simtă sucul picurîndu-i pe bărbie. Uneori chiar asta 
şi făcea. Din cînd în cînd izbucnea în rîs şi rîdea şi iar rîdea, fără 
motiv, pînă ce-şi pierdea răsuflarea. „Pesemne că în locul ăsta colcăie 
forţa vitală“, se gîndi el. 

Şi, brusc, se ridică. 

Îşi amintise ce povestea Bardul despre ucenicia pe care-o petre- 
cuse în Irlanda, împreună cu cel mai bun prieten al său. „Am mers 
acolo zi de zi, străduindu-ne să ne deschidem minţile în faţa forţei 
vitale şi să ne retragem la fel de repede, cînd o simţeam venind prea 
aproape. Dar prietenului meu îi plăcea senzaţia puterii. N-a acceptat 
să se oprească acolo unde era încă în siguranţă. Într-o zi, ceva a 
plesnit. Paf! El a scos un țipăt puternic şi a luat-o la fugă cît a putut 
de repede, pînă ce a ajuns în Valea Lunaticilor. Înainte chiar să-i văd, 
le-am auzit chicotelile, continuase Bardul. Era un sunet înfricoşător, 
atît de asemănător cu rîsul, dar, cu toate astea, lipsit de orice urmă de 
bucurie. Toți barzii din Irlanda care nu reuşiseră să-şi atingă scopul îşi 
croiseră drum către acel loc, în care forţa vitală era mai puternică decît 
oriunde altundeva. Şi acolo rămăseseră.“ 

— Poate că nu-i aşa de bine să rîd pînă nu mai pot, murmură Jack. 
Stătuse cu ochii închişi, lăsînd puterea care mustea acolo să-i curgă 
prin trup. Acum îi deschise şi văzu ceva foarte neplăcut. 

În faţa lui stătea prima făptură primejdioasă peste care dăduse în 
această vale fermecată: un mistreţ de-al trolilor, mare şi voinic, cu 
botul căscat. Jack îi vedea şi colții, ascuţiţi ca nişte foarfeci. 

Băiatul rămase uluit. Nu-i veni altceva în minte decît descîntecul 
cu care Mama liniştea albinele supărate. Îl cîntă iar şi iar, simțind în 
el ecourile forţei vitale. Puterea era prea aproape, covîrşitoare, ca un 
val de flăcări care se revărsa spre el. 

Jack se simţi culcat la pămînt printre tufişurile de căpşuni. Mintea 
1 se limpezi, iar flăcările dispărură. Mistreţul îl adulmeca pe tot trupul, 
lingîndu-l pe braţe, pe piept şi pe faţă. 

— Ţepi- Aurii? strigă băiatul, îmbrăţişînd fiara şi scărpinînd-o după 
urechi. Ai ajuns acasă. Ce purceluuuuş deeeeştept! 

Jack se ridică şi mîngiîie animalul pe spatele acoperit de păr. 

— Ce mă bucur! Aşa-i că ăsta e un loc nemaipomenit? 

Ţepi-Aurii încuviinţă printr-un guiţat. 

Jack îl conduse înapoi în tabăra pe care o făcuse Thorgil. De cum 
îl văzu, ea se ridică, luă o piatră şi ţinti capul mistreţului. 

— Nu, nu, nu! E un prieten, strigă Jack. Vezi? 

Se căţără pe spatele animalului, cu grijă, de parcă pe undeva se 
aştepta ca acesta să-l dea jos. Dar Ţepi-Aurii era pe deplin mulţumit 
să fie călărit ca un măgăruş. 

Mistreţul grohăi, iar Îndrăzneţul îi răspunse printr-un ciripit. 

— Zice că tu l-ai eliberat, spuse Thorgil, încruntîndu-se ca un nor 
de furtună. 

— Aşa-i. Dar ia stai. De unde ştii tu ce-a spus? 

— Nu-i treaba ta. Olaf aproape şi-a dat viaţa cînd l-a prins! 

— Şi ce dacă? Avea de gînd să-l înece. Eu nu sînt un berserker cu 
creierul cît o nucă şi nu-mi place suferinţa. 

— Sclav prost ce eşti! Acum Lucy o să-i ia locul, strigă Thorgil. 

— Asta nu-i din vina mea! ţipă şi Jack, sărind jos de pe spatele lui 
Ţepi-Aurii. 

— Ba da, saxon nătîng! 

— Brjostabarn! Tu eşti cea care i-a dăruit-o lui Frith! zbieră Jack. 
Stăteau faţă în faţă, clocotind de furie. Jack îşi simţea mintea mai 
limpede decît o avusese de mai multe zile. Mînia îi ştersese din minte 
farmecele văii, prin care păşise ca într-un vis. Dintr-odată, îşi aminti 
de Lucy. Pe ceruri, din pricina ei se afla aici, iar el uitase! Nici măcar 
nu ştia cît timp trecuse de cînd sosise în vale. 

— Aşa-i, zise Thorgil, intrepretîndu-i corect expresia de pe chip. În 
timp ce ţie-ţi lăsa gura apă printre căpşuni, vremea trecea. 

— Of, Lucy, şopti el; apoi îi trecu prin minte un alt gînd. Chiar ai 
ştiut ce spunea Ţepi-Aurii. Înseamnă că te-ai ocupat dintotdeauna cu 
seider. M-ai minţit! 

Thorgil lăsă capul în jos. 

— Eu nu mint niciodată. Puterea asta blestemată am dobîndit-o pe 
neaşteptate. Mi-e aşa de ruşine, murmură ea. 

— Ţie? Ruşine? Mai degrabă m-aş aştepta la asta de la pisicile 
zeiţei Freya. 

Războinica ridică din umeri. Nu era ea omul care să dea înapoi în 
faţa durerii. 

— Pe mistreţ nu-l înţeleg, dar ştiu ce spune Îndrăzneţul. Şi toate 
păsărelele alea nenorocite! zise ea, ameninţînd cu pumnul în direcţia 
copacilor. E ca şi cum aş fi într-o încăpere plină de războinici beţi. Tot 
timpul tranca, tranca, tranca. Spun nişte lucruri ca: „Jos din pomul 
meu“ sau „N-am mai văzut niciodată aşa nişte pui frumoşi“ sau „Îmi 
cer iertare, mă duc să-mi fac nevoile“. Şi nu tac nici o clipă, de cînd 
se trezesc şi pînă adorm! Bufniţele o ţin tot aşa şi noaptea. 

— Aşa ai găsit locul ăsta, zise Jack. Datorită bufniţelor. 

— Da! Atunci mi-am dat prima dată seama că înţeleg ce-şi spun 
păsările. Erau supărate din cauza dragonului, temîndu-se de ce va face 
cînd îşi va găsi puii morţi. Una din bufniţe le-a explicat celorlalte cum 
să ajungă în vale. Din cîte se pare, dragonului îi este interzis să 
coboare aici. 

— Eşti ca Sigurd. Ai înghiţit sînge de dragon. 

— Măcar dacă n-aş fi făcut-o! M-am transformat într-o vrăjitoare 
scîrboasă! 

— 'Thorgil, dar ăsta-i un dar grozav, zise Jack. 

— Mie nu-mi place! 

Era ferm hotărâtă să-şi urască norocul ce dăduse peste ea. Jack şi-ar 
fi dorit să înţeleagă graiul păsărilor, dar ştia că, probabil, sîngele de 
dragon l-ar fi omorît. Aproape c-o omorise şi pe Thorgil. 

— Cred că ar trebui să plecăm, zise el. Cu cît ajungem mai repede 
la Regina Muntelui, cu atît mai bine. 

— Era şi timpul, mormăi Thorgil. 

Adunatul lucrurilor nu le ridică probleme. Nu mai aveau aproape 
nimic. Jack strînse o provizie de nuci şi fructe pentru drum şi folosi 
pelerina lui Thorgil pentru a le putea duce. Chiar dacă ei o să-i fie frig 
după ce porneau la drum, o să-i fie şi lui, dar amîndoi aveau nevoie 
de mîncare. Întorcîndu-se, văzu bufniţele zăcînd pe o pajişte. Erau atît 
de slăbite că nici nu mai puteau zbura. 

Fugiseră din calea dragonului, dar aici dăduseră peste o primejdie 
şi mai mare. Pacea din vale le furase minţile, aşa cum păţise şi Jack. 
Nu-şi dăduseră seama că nu vor mai putea vîna. Bufniţele nu puteau 
trăi numai cu fructe şi mure. 

Jack lăsă proviziile jos şi duse fiecare bufniţă în afara pajiştii, 
aşezîndu-le printre stîncile goale de pe dealurile învecinate. Le lăsă 
pe o cărare care ducea în susul muntelui. Frau la o distanţă destul de 
mare de vale şi păreau mai însufleţite, odată ajunse acolo. 

— Ce-a durat atîta? se plînse Thorgil, la întoarcerea lui. 

— Bufniţele, zise Jack scurt, şi nu-i mai dădu nici o explicaţie. 

El luă mîncarea pe umăr şi înşfăcă toiagul ca pe o armă. Thorgil 
luă cuțitul care le mai rămăsese, pe motiv că ştia mai bine să-l mînu- 
iască. Îndrăzneţul îşi găsise un loc pe spinarea lui Ţepi-Aunii, căci 
reieşi că mistrețul se îndrepta deja spre peştera Reginei Muntelui, 
atunci cînd le ieşise în cale. Era bun prieten cu ea, din cîte le spusese, 
şi-i făcea mereu cîte o vizită cînd era prin apropiere. 

Jack află toate acestea pe o cale foarte ocolită. Ţepi-Aurii îi vor- 
bea Îndrăzneţului, care traducea din limba porcilor în cea a corbilor, 
ca să poată înţelege şi Thorgil. Apoi ea îi povestea ce aflase. Dar nu 
chiar tot. Cele mai multe lucruri le ţinea pentru ea, fie pentru că aşa-i 
ceruse 'Ţepi-Aurii, fie pentru că voia să-l enerveze pe Jack. 


Capitolul 32 


PODUL DE GHEAŢĂ 


La capătul văii, acolo unde rîul intra sub pămînt, Țepi-Aurii 
decoperi o intrare ascunsă de liane. N-o puteai vedea pînă ce nu 
ajungeai chiar înăuntrul ei, iar după ce ieşeai pe cealaltă parte, nu se 
mai vedea decît o crăpătură subţire în coasta dealului. Pe dată, în jurul 
lor se făcu rece. 

Cărarea pe care o găsiseră trecea printr-un alt defileu, foarte adînc. 
Era şerpuită şi se bifurca ici şi colo, în timp ce cobora. Ţepi-Aurii 
alegea drumul. La căderea întunericului, erau încă în defileu şi fură 
nevoiţi să se culce printre pietre. 

Era o noapte rece şi tristă. Jack şi Thorgil dormiră aşezaţi în capul 
oaselor, sprijinindu-şi spatele de trupul masiv al mistreţului. Acesta 
era plin de păduchi, mai mari decît cei obişnuiţi. I se strecurau printre 
peri, dar şi prin părul lui Jack şi 'Thorgil, deşi nu muşcau. Pesemne că 
nu le plăcea sîngele de om. Chiar şi aşa, Jack se trezea din somn de 
cîte ori le simţea picioruşele grăbite. 

Nu că ar fi dormit prea mult, oricum. Defileul era bătut de vînt, iar 
spre dimineaţă se lăsă ger. Jack îl adăposti pe Îndrăzneţ sub tunică, 
ceea ce se dovedi un lucru bun pentru amîndoi. 

Numai Ţepi-Aurii petrecu o noapte liniştită, adăpostit de straturile 
sale de grăsime. Sforăia îngrozitor, scoţînd şi tot felul de alte sunete, 
şi mişca din picioare cînd visa. 

— Cît mai avem? gemu Jack, în timp ce înaintau, alunecînd şi 
împiedicîndu-se printre stânci, imediat după revărsatul zorilor. De-abia 
se mai putea ţine pe picioare, chiar şi cu ajutorul toiagului de frasin. 

— Să întreb, zise Thorgil. 

Ea era mai vioaie, acum că sufereau cu toţii laolaltă. ÎI întrebă pe 
Îndrăzneţ, care-i traduse lui Ţepi-Aurii. Mistreţul dădu un răspuns 
lung. Corbul traduse, ceea ce-i luă şi lui destul de mult timp. Apoi 
Thorgil răspunse: 

— Nu mai e mult. 

— Aţi vorbit cam mult pentru aşa un răspuns scurt, zise Jack. 

— Da, ai dreptate, zise Thorgil, fericită. 

— Îmi ascunzi ceva. 

— N-ai de unde să ştii. 

„Brjostabarn“, se gîndi Jack. Se opriră să mănînce, deşi nu mai 
aveau prea multe. Fructele şi nucile se terminau repede, cînd trebuia 
să le împarţi cu un mistreţ uriaş. Thorgil şi Jack călăreau cu rîndul pe 
spinarea lui, atît de lată că de-abia o puteau cuprinde cu picioarele; 
cînd încercau să se agaţe de urechile lui, Ţepi-Aurii îi mîrîia. 

Merseră şi merseră, pînă ce Jack îşi pierdu nădejdea să mai ajungă 
vreodată undeva. Apoi, chiar cînd credea că e pe punctul de-a se 
prăbuşi la pământ din cauza oboselii, ajunseră pe un cîmp sclipitor de 
gheaţă. Soarele strălucea orbitor, după întunericul din defileu. Gheaţa 
era limpede şi albastră ca apa unui rîu, iar prin ea se puteau vedea 
trupuri de animale şi oameni, şi alte făpturi mai stranii, prinse în adîn- 
curile sale. Privind în jos, Jack simţea că-i vine rău. 

Suprafaţa sclipitoare era şi mai periculoasă. 'Thorgil încercă să 
meargă mai repede, dar alunecă pe ambele picioare şi se prăbuşi 
înainte, oprindu-se pe marginea unei crevase. După această întîmplare, 
deveni mai grijulie. Jack se ţinea de părul lui Ţepi-Aurii, în ciuda 
protestelor acestuia. Mistreţul nu părea să aibă vreo greutate, numai 
că, fireşte, el pentru asta era făcut. Copitele sale masive se înfigeau ca 
nişte cuțite, făcîndu-l să lase în urmă un şir de zgîrieturi adînci. 

— Priviţi! strigă Thorgil, după ce o cotiră. În faţa lor se înălța 
muntele de gheaţă, mai înalt decît crezuse Jack, mai complex şi mai 
măreț decît se vedea din depărtare. Părea un castel uriaş cu turnulețe, 
pasarele şi curţi spaţioase. Era ceva desprins din poveştile Tatii, iar 
Jack îşi dori să-l fi putut vedea şi Lucy. 

— Cum o să facem să trecem? murmură el, căci drumul dintre 
creasta pe care stăteau şi palatul Reginei Muntelui trecea peste un pod 
înalt, care se arcuia deasupra unor adîncuri de neimaginat, urcînd şi 
tot urcînd, apoi coborînd şi tot coborînd într-un arc strălucitor de 
gheaţă care sclpea de-ţi tăia răsuflarea şi era foarte alunecos. 

Îndrăzneţul croncăni grabnic. 

— Zice că va trebui să ne ducă Ţepi-Aurii, traduse Thorgil. 

— Roagă-l să întrebe dacă mistrețul o să ne dea voie să-l ţinem de 
urechi, zise Jack, privind în prăpastia de sub pod. Nici nu-i putea 
vedea fundul. La poalele muntelui se ridicase o ceaţă rece, care plutea 
de colo-colo. Îndrăzneţul îl întrebă pe '[epi-Aurii, iar acesta scoase un 
mormăit. 

— Înţeleg că răspunsul e nu, zise Jack. 

— Spune că are urechile sensibile. O să ne lase să-l ţinem de păr, 
dacă nu tragem prea tare, traduse Thorgil şi se uită neîncrezătoare 
în prăpastie. Mă întreb dacă oamenii care cad de pe poduri ajung 
în Valhalla. 

— Sînt convins că da, zise Jack. E o moarte îndeajuns de stupidă. 

În ultima clipă îi veni o idee bună. Sfişie pelerina lui Thorgil şi 
făcu o funie lungă. Trecu unul din capete pe după gâtul lui Țepi-Aurii, 
ca o zgardă, iar pe celălalt îl petrecu după mijlocul lui şi al lui Thorgil. 
Se aşezară pe spinarea uriaşă, cu picioarele larg desfăcute şi ţinîndu- 
se de părul mistreţului. Toiagul lui Jack — pe care n-avea nici un sens 
să-l ia cu el, dar nici nu-i venea să-l lase — era petrecut pe sub funia de 
la gîtul lui Ţepi-Aurii, iar Îndrăzneţul se cuibărise în tunica lui Jack. 

— La drum, zise băiatul cu un oftat, gîndindu-se: „Sper că o să mi 
se dea voie să trec prin Insulele Fericiţilor, după ce cad.“ 

Jack şedea în faţă, iar 'Thorgil în spatele său. Mistreţul uriaş începu 
să urce podul. Copitele sale se înfigeau în gheaţă. Jack observă cum 
bucățele mici se desprindeau şi dispăreau în adîncuri. I se întoarse 
stomacul pe dos şi se sili să privească drept înainte. 

„„Scîrţ, scîrţ, scîrţ, scîrţ făceau copitele lui Ţepi-Aurii pe gheaţa 
care tremura sub greutatea sa. Un vultur — un vultur din Jotunheim, 
aşadar, foarte mare — pluti pe lîngă ei. Se întoarse cînd îi văzu pe cei 

doi oameni şi veni îndeajuns de aproape pentru ca Jack să poată privi 
în ochii lui galbeni. 

— Pleacă! ţipă ascuţit Thorgil, fluturîndu-şi cuțitul. Podul se clătină. 

— Nu te mişca! strigă Jack. 

Vîntul se potolise în timpul traversării cîmpiei de gheaţă, dar acum 
se porni din nou. Şuieră pe la urechile lui Jack şi-i pătrunse prin 
gulerul tunicii. Îndrăzneţul gemu. Mîinile lui Jack se învineţeau de 
frig. 

Vulturul trecu din nou pe lîngă ei şi-l lovi pe Jack în umăr cu 
ghearele. Simţi lovitura, dar nici o durere. Era mult prea amorţit de 
frig. 

— Te omor! mugi Thorgil, din spatele lui. Ea se întinse spre vultur 
şi nu lipsi mult să cadă. Podul se clătină iarăşi. Jack se simțea prea rău 
din cauza sperieturii ca să mai ţipe la ea. Nu simţea durere, dar trupul 
său ştia că se întîmplase ceva rău. Începu să tremure ca varga. 

— 'Ţine-te bine! strigă Thorgil. Dacă mai vine, mă ocup eu. 

Jack ar fi vrut să-i spună să nu se mai mişte. Dacă mistrețul îşi 
pierdea echilibrul din cauza ei, cădeau cu toţii în prăpastie. 

„Scîrţ, scîrţ, scîrţ, scîrţ“* făceau copitele lui Ţepi-Aurii pe gheaţă. 
Ajunseseră în punctul cel mai înalt al podului. Mistreţul grohăi şi o 
porni în jos. Vulturul pluti a treia oară pe lîngă ei, iar Thorgil se întinse 
şi-l lovi cu cuțitul. Pasărea căzu cu un țipăt ascuţit, dar şi fata îşi pierdu 
echilibrul şi se prăbuşi pe o parte. Jack încercă să se ţină, dar avea 
mîinile prea amorţite şi căzu şi el după ea. 

Singurul lucru care-i salvă se dovedi funia cu care se legaseră de 
mijloc. Jack şi Thorgil atîrnau acum deasupra prăpastiei, de gâtul lui 
Ţepi-Aurii. Vîntul îi sucea şi-i răsucea, iar coarda se strîngea în jurul 
trupului lui Jack şi-l făcea să-şi piardă răsuflarea. „Mai repede, mai 
repede, mai repede“, îl ruga el pe mistreţ, în tăcere. 

Dar Ţepi-Aurii se mişca încet şi cu grijă. Nu era făcut pentru ast- 
fel de coborîri, mai ales cu o funie de gît. Respira şuierat. 

„Să-mi iau toiagul“, se gîndi Jack ametit. Nici el nu ştia de ce-l voia, 
dar măcar asta putea să mai uşureze strînsoarea de la gîtul mistreţului 
care dădea semne de sufocare. Jack apucă un capăt al toiagului şi 
trase. Reuşi să-l scoată, dar aproape îl scăpă în prăpastie. „Căldură, 

am nevoie de căldură“, se gîndi el. Vedea numai pete roşii în faţa ochi- 
lor. Toiagul începu să-i alunece dintre degetele amorţite. 

„Nu e frig decît dacă aşa crezi tu“, zise Bardul de pe undeva. 

„Ar trebui să fie cald. Şi chiar e cald“, se gîndi Jack, căutînd forţa 
vitală, aflată în inima ținutului stăpînit de uriaşii gheţurilor. Din 
palmele sale începu să radieze căldura care se scurse prin capătul 
toiagului. Izbucni un jet de flăcări, care lovi podul de gheaţă. 
Începu să picure apă. Copitele lui Ţepi-Aurii alunecară, iar el se 
prăbuşi la vale. 

Unaşul mistreţ guiţă puternic în timp ce aluneca pe pod, din ce în 
ce mai repede, pînă ce ajunse la capăt şi se rostogoli de mai multe ori 
prin zăpada de pe cealaltă parte. Jack şi Thorgil fură tîrîiţi după el 
într-un troian gros. Thorgil se ridică pe dată şi dădu zăpada la o parte 
de pe chipul lui Jack. Dezlegă funia şi-l scoase pe Îndrăzneţ, ca să 
poată respira şi el. Ochii îi sticleau de bucurie. 

— Ce... aventură... minunată! spuse ea, cu respiraţia întretăiată. Şi 
ea fusese cît pe ce să moară sugrumată din cauza funiei, dar era prea 
entuziasmată ca să-i mai pese. M-am luptat cu un vultur uriaş! Am 
atîrnat deasupra prăpastiei ca Odin pe crengile lui Yggdrassil! Sînt... 
aşa... de fericită! 

Ţepi-Aurii grohăi supărat. Jack, căruia i se învîrtea capul, se uită 
în urmă şi văzu că gheaţa se topise, săpînd o gaură chiar la mijlocul 
podului. Rămăseseră numai două bîrne subţiri, de o parte şi de alta. 
Toiagul său se îngropase în zăpadă — zări capătul cel negru care se iţea 
din troian. 

— Habar n-aveam că ştii să faci vrăji de soiul ăsta, strigă Thorgil, 
ţopăind de jur împrejur, pradă unui acces de veselie nebunească. 

— Nici eu, zise Jack. Acum că ajunseseră în siguranţă, îşi aminti 
de rana adîncă de la umăr pe care i-o făcuse vulturul. O umbră căzu 
peste el. De undeva se răspîndi un miros greu, urît, ca de sulf. 

— Cred că ar trebui să mai faci una, zise Thorgil, căutîndu-şi cuțitul. 
Dar acesta dispăruse, se prăbuşise în prăpastie odată cu vulturul. 

Jack ridică ochii şi văzu o făptură desprinsă din visele sale cele 
mai negre şi urite. Avea opt picioare în înălțime şi o claie de păr por- 
tocaliu care-i creştea pe cap şi pe umeri. Ochii, de culoarea nucilor 

putrezite, se iţeau de sub o cută de piele care semăna cu o ciupercă ce 
creştea pe scoarţa unui copac. Făptura avea unghii lungi şi verzui, 
tivite cu noroi, iar dinţii — căci îşi ţinea gura larg deschisă — erau ca 
nişte buturugi strîmbe de copac. Doi colţi de mărimea unor coarne de 
tap îi schimonoseau buza de sus într-un zîmbet perpetuu. Făptura rîgfi, 
răspîndind din nou mirosul puternic de sulf. 

Jack n-avu de ales. Leşină. Tocmai se întîlnise, pentru prima dată 
în viaţă, cu un trol. 


Capitolul 33 


FONN ȘI FORATH 


Zăcea pe un pat incredibil de moale. Încăperea în care se afla era 
atît de frumoasă, încît Jack crezu că murise şi ajunsese în rai. Pereţii 
erau vopsiți precum cei din casa Bardului, numai că aici pictura fusese 
făcută de curînd. Jack zări copaci acoperiţi cu flori, o casă în faţa căreia 
şedeau un bărbat, o femeie şi nişte copii care se jucau cu un câine. 

Podeaua era făcută din diverse esențe de lemn, aranjate pentru a 
forma un model de frunze de toamnă. Pe un stativ de metal, frumos 
împodobit, se afla un vas, tot de metal, plin de cărbuni care ardeau 
mocnit. Jack îi simţi căldura pe faţă — singura parte a trupului care-i 
rămăsese în afara cuverturilor. 

Şi cuverturile erau o minune, ca model şi culoare, şi erau căptuşite 
cu pene. Jack se cufundase în aşternut, simțindu-se la fel de bine ca o 
ghindă în coaja ei. 

Începu să-şi amintească anumite lucruri. Cu multă grijă, îşi pipăi 
umărul. Era bandajat şi nu-l durea atît de tare pe cît se aşteptase. „Se 
trezeşte“, spuse cineva. Nu, de fapt nu spuse. Era altceva. Cuvintele 
apăruseră pur şi simplu în mintea lui Jack. 

„E destul de drăguţ pentru un cerb cu două picioare.“ 

„Serveşte-i tu masa de dimineaţă, iar eu îi spun Mamei.“ Jack auzi 
zgomotul unor paşi greoi şi o uşă deschizîndu-se şi închizîndu-se 
la loc. 

„Pînă la urmă nu sînt în rai, se gîndi el nefericit. M-au prins jotu- 
nii. Poate că, dacă-mi ţin ochii închişi, o să creadă că încă mai dorm. '“ 

— Nu ţine, zise un glas aspru. Noi ne dăm seama cînd oamenii mint. 

Jack deschise ochii şi-i închise la fel de repede. 

— Da, da, ştiu. Trolii te sperie puţin la început. În ceea ce mă 
priveşte, eu zic că oamenii arată ca nişte broaşte opărite, dar m-am 
obişnuit să nu mai ţin seama de asta. 

Jack deschise din nou ochii. Trolul — era o femeie, judecînd după 
rotunjimile acoperite de bluză — era chiar mai mare decît masculul pe 
care-l întîlnise la podul de gheaţă. Şi ea avea o claie de păr portocaliu. 
Umerii îi erau acoperiţi, aşa că nu-şi putea da seama dacă avea şi 
acolo păr, sau nu. Avea urechi mari, ca nişte toarte, şi purta cercei 
groşi de aur care-i atîrnau de lobi, trăgîndu-i în jos pînă sub bărbie. 
Buza de sus i se arcuia deasupra a doi colti cocheţi — cocheţi prin com- 
paraţie cu cei pe care-i văzuse la mascul. 

În afară de asta, făptura era mult mai îngrijită. Avea unghiile curate 
şi lăcuite. Dinţii, deşi îngrijorător de mari, erau sănătoşi. Chipul îi era 
vesel. Dacă ar fi stat ceva mai departe de el, Jack presupuse că n-ar fi 
arătat cu totul oribil. 

Făptura scoase un fel de lătrat, un sunet care-l făcu pe Jack să se 
afunde cît putu de mult în aşternut. 

— Nu cu totul oribil! Asta-mi place! Să ştii că nici tu nu eşti chiar 
oribil, deşi nu stai prea bine cu politeţea. 

— Îmi pare rău, zise Jack. 

— Nu-i nimic. Pe mine mă cheamă Fonn. Sora mea Forath şi cu 
mine am vegheat asupra ta. 

— Mulţumesc, zise Jack, nefiind prea sigur ce însemna „a veghea“. 
Poate că aveau grijă pur şi simplu ca el să nu fugă înainte să-l 
mănînce. 

Fonn lătră din nou. S-ar fi zis că rîdea. 

— Noi nu mai mîncăm cerbi cu două picioare — decît dacă 
învingem vreunul în luptă dreaptă. Şi, mai ales, nu-i mîncăm pe 
oamenii care sosesc la noi cu piesa lipsă din jocul de şah al reginei. 

— Mă bucur că n-am pierdut-o. Mi-era frică să n-o fi scăpat cînd 
am căzut de pe pod. 

— Ţi-a dat-o Frith, nu? 

Jack încuviinţă. 

— Pesemne că vrea ceva în schimb. Frith nu face niciodată nimic 
decît din motive egoiste. Mama a fost foarte supărată că nu mai putea 
chema Nornele la o partidă de şah. A pus să i se facă o piesă nouă, dar 
nu era vrăjită şi, fireşte, lor nu le-a convenit. 

În mintea lui Jack apărură dintr-odată zeci de întrebări. Ce fel de 
vrajă conţinea piesa de şah? Cine erau Nomele? De unde o ştia Fonn 
pe Frith? Şi cine era „Mama“? 

— Mai încet, zise Fonn, cu rîsul ei ca un lătrat. Nu eşti pregătit pen- 
tru atîta agitaţie. Trebuie să-ţi spun că, o vreme, n-am fost prea 
mulţumiţi de rana de la umărul tău. Credeam că n-ai să-ţi mai poţi 
folosi braţul, dar Mama a descîntat otrava. 

— Cine-i Mama? întrebă Jack. 

— Regina Muntelui. Forath şi cu mine sîntem fiicele ei. Aşa cum 
e, din păcate, şi Frith. 

— Dumneata nu arăţi ca Frith. 

— Mulţumesc. Mă rog, ea a avut alt tată. Bietul om. S-a chinuit ani 
de zile în încăperea asta, dorindu-şi mereu să se întoarcă în Tărîmul 
de Mijloc, la familia lui. Ei sînt cei de pe pereţi. 

Picturile cu bărbatul, femeia şi copiii care se jucau cu un cîine 
căpătară o nouă semnificaţie. 

— Şi regina, de ce nu l-a lăsat să se întoarcă acasă? 

— Familia lui murise într-o avalanşă. Mama l-a salvat, dar el n-a 
crezut-o niciodată. M-am tot gîndit că e posibil ca nefericirea lui s-o 
fi afectat şi pe Frith. Dar, fireşte — Fonn oftă, scoţind un sunet ca de 
furtună — marele ei necaz este că nu se simte în largul ei nicăieri. 
Oamenii se pot căsători cu alţi oameni, de oriunde ar proveni. Dar 
căsătoriile între oameni şi troli sau între oameni şi elfi nu sînt aproape 
niciodată reuşite, iar copiii care se nasc sînt sfîşiaţi pentru vecie între 
două lumi. 

Forath intră val-vîrtej în cameră iar Jack, fără să vrea, se ascunse 
sub cuvertură. Doi jotuni, înalţi de nouă picioare, cu păr vîlvoi şi por- 
tocaliu şi cu colți erau cam prea mult. 

— leşi afară, laşule, zise Thorgil. Jack reapăru. Niciodată nu fusese 
mai bucuros să vadă o altă persoană. Fata avea veştminte noi şi purta 
la brîu un cuţit şi încă unul legat de picior. 

— Văd că te-ai descurcat bine, observă el. 

— Şi de ce nu? ăsta-i locul cel mai frumos în care am fost vreodată. 
Ce-mi mai plac trolii! 

Jack se ridică în capul oaselor, dar ameţeala îl făcu să se întindă 
la loc. 

— Îndrăzneţul! Am uitat de el! O fi bine? 

— Este în sala mare, cu 'Ţepi-Aurii. Ştiai că regina i-a vindecat 
aripa? L-a descîntat şi i-a pus-o la loc. Acum zboară peste tot. Eu sînt 
oaspete de onoare, pentru că sînt fiica lui Olaf. Regina Glamdis era 
îndrăgostită de el şi-l voia în haremul ei, dar îi dăduse cuvîntul că 
poate pleca. 

— Ce noroc pe Heide, Dotti şi Lotti, zise Jack, care şi-l şi imagi- 
nase pe Olaf prizonier în acea încăpere. 

— S-ar fi descurcat ele cumva, zise Thorgil, nepăsătoare. 
Hăndrălăni — adică bărbaţii troli — sînt meşteri la luptă. M-au învăţat 
nişte şmecherii. 

— Grozav, zise Jack, cufundîndu-se din nou în salteaua moale. 
Durerea din umăr i se înteţise şi tot trupul îi era stors de puteri. Pipăi 
runa. Lipsea ceva. Inelul de fier... zise el. 

— Ah, ăla. Ca fiică a lui Olaf, eu te-am moştenit, zise Thorgil. El 
îmi spusese că la întoarcere avea de gînd să te elibereze, aşa că am 
facut-o eu, chiar aici. Dar să nu crezi că aşa ai scăpat de misiune. Îmi 
datorezi recunoştinţă veşnică şi mă aştept să mori cu zîmbetul pe 
buze, dacă trebuie. 

— Sau să trăiesc cu zîmbetul pe buze, murmură Jack. Forath o con- 
duse pe Thorgil afară din încăpere, lucru pentru care Jack se simţi 
recunoscător. Se întîmplaseră multe şi avea nevoie de linişte ca să se 
gîndească. Jotunii, de care fusese învăţat să se teamă şi să-i urască, 
se dovediseră a nu fi chiar aşa de răi. De fapt, Olaf spusese de mai 
multe ori că nu l-ar fi deranjat să trăiască la un loc cu ei, dacă 
ajungeau în prealabil la o înţelegere. Pesemne că ştia mai multe 

despre ei decît credeau ceilalţi. Iar Thorgil — Thorgil cea prost dis- 
pusă, care-l numea sclav cu fiecare prilej şi nu-i arătase pînă acum 
decît dispreţ — îl eliberase. 

Totul era absolut uimitor. 

Unul din lucrurile cele mai complicate cu care Jack ar fi trebuit să 
se obişnuiască era foşnetul neîntrerupt de gînduri dimprejurul lui. 
Erau amestecate, pentru că toată lumea gîndea în permanenţă, dar 
dacă cineva se afla prin apropiere, reuşea să înţeleagă şi cuvintele. 

O lăsă pe Fonn să-i dea supă cu lingura direct în gură. Ea rupse 
felii mari de pîine albă şi moale şi le unse cu unt şi miere, şi-i aduse 
şi un vas cu fructe pe care i-l aşeză la îndemâînă. 

— Ce-i acolo? întrebă Jack, arătînd spre un ghem de boabe violete. 

— Struguri, zise Fonn cu mîndrie. Îi cultiv în seră. Olaf ne-a adus 
seminţele din Italia, cînd a venit o dată pe aici. 

„Cînd a venit o dată pe aici?“ repetă în gînd Jack. 

— Cît timp am fost bolnav? 

— O săptămînă. Cînd ai sosit, erai într-o stare cam proastă, aşa că 
Mama s-a gîndit că ar fi cel mai bine să te adoarmă. 

O săptămînă! Jack pierduse complet şirul zilelor. Nu mai ştia cît 
timp rămăsese în valea cea ascunsă, iar acum irosise o altă săptămînă. 
Oare cîtă vreme mai avea ca s-o salveze pe Lucy? 

— Nu te îngrijora, zise Fonn cu vocea ei aspră, dar ciudat de blîndă. 
Îngrijorarea te face să te vindeci mai greu. Totul e hotărît de Norne şi 
nimic din ceea ce facem nu le poate schimba hotărîrile. 

Ea trase o perdea groasă peste o fereastră, pe care Jack o obser- 
vase, dar nu o privise cu atenţie. Băiatul se întrebă ce era afară. 
Adormi cu gîndul la Olaf, prizonier în acea încăpere micuță, cioplind 
jucării pentru copiii pe care nu-i va mai vedea niciodată. 


Înainte ca Jack să-şi recapete puterile îndeajuns pentru a cobori 
din pat, mai trecu o săptămînă. Ghearele vulturului fuseseră otrăvite, 
iar otrava îi pătrunsese în sînge. Numai vrăjile făcute de regină îi sal- 
vaseră viaţa. Se obişnui cu Fonn şi Forath, deşi celei de-a doua nu-i 
venea uşor să vorbească cu glas tare. Jotunii comunicau cu ajutorul 

gîndurilor. Vorbirea nu le era de folos, dar cîțiva dintre ei făcuseră 
efortul s-o deprindă, din motive strategice. Uneori, oamenii invadau 
tinutul Jotunheim, iar trolilor — mai ales celor adolescenți — le plăcea 
să plece în expediții prin Tărîmul de Mijloc. 

Priveliştea care se vedea pe fereastră era o prăpastie de gheaţă 
care părea fără fund. Era şi frumoasă, dar şi înspăimîntătoare. Nici 
un om nu ar fi putut fugi pe acolo. Undeva, departe în jos, ar fi putut 
fi pământul, dar Jack nu reuşea să vadă nimic din pricina vîrtejurilor 
de gheaţă. 

Jotunilor le plăcea frigul. Cînd temperatura trecea de limita 
îngheţului, se plîngeau de arşiţă. În lumea lor reuşiseră să menţină o 
zonă în care era mereu iarnă, dar Fonn spunea că vara le declara 
război în fiecare an. Cîndva, spusese ea, întreg pămîntul fusese 
acoperit de gheaţă. Şi marea fusese îngheţată. Puteai să mergi tot dru- 
mul din Utgard pînă în Jotunheim. 

— Utgard? întrebă Jack. 

— Tărîmul de dincolo de mare. Străvechiul nostru sălaş. 

— Olaf a pomenit ceva de asta, zise Jack. A zis că a fost distrus de 
un vulcan. 

— Da, zise Fonn cu tristeţe. Stră-stră-străbunica a venit de-acolo, 
trecînd pe gheaţa care tocmai se topea. Asta ne-a îndepărtat de inima 
tărîmului nostru. Nu ne mai putem întoarce şi, cu fiecare generaţie, 
puterile verii intră şi mai adînc în regatul nostru. Cîndva, el va 
dispărea cu totul. 

— Îmi.. îmi pare rău, zise Jack. Din Utgard n-a mai rămas nimic? 

— Forath le vorbeşte balenelor. Asta-i darul ei. Ele i-au spus că a 
rămas o insuliţă. În mijloc este vulcanul, iar de jur împrejur sînt 
pustiuri de gheaţă, bătute de vînt. Pare minunat, oftă Fonn. 

— N-aţi putea să construiți o corabie şi să vă întoarceţi? 

— Nu sîntem noi făcuţi pentru corăbii. Sîntem prea grei şi tuturor 
ne e groază de apa adîncă. Cîţiva dintre noi, cum e Forath, călăresc pe 
spinarea balenelor, dar numai pe lîngă coastă. 

Îndrăzneţul îl vizita în fiecare zi, iar Thorgil dădea şi ea buzna din 
cînd în cînd, cu tot felul de poveşti oribile despre cum să omori o 

făptură sau alta. Jotunii nu erau sălbatici cînd venea vorba să-şi ucidă 
duşmanii, dar erau foarte eficienţi. Din cîte se părea, mica şi entuzi- 
asta luptătoare le căzuse cu tronc. Apăru şi Ţepi-Aurii, iar Fonn îi 
traduse vorbele. El îi mulţumi lui Jack pentru că-l scăpase de carul 
zeiţei Freya, iar Jack îşi aminti, cu un val de vinovăţie, că Lucy urma 
să-i ia locul în curînd. 

Oare cît timp trecuse de cînd venise în Jotunheim? Nu era prea 
sigur. După poziţia lunii, ar fi zis trei săptămîni, dar asta însemna că 
nu petrecuse nici măcar o zi în valea cea micuță de lîngă sălaşul dra- 
gonului. Cum se putea? Oricum, Jack îşi dădea seama că vremea tre- 
cea — încet, poate, dar trecea. Iar ziua în care Lucy urma să fie jertfită 
se apropia şi ea. 


Capitolul 34 


PALATUL REGINEI MUNTELUI 


Palatul Reginei Muntelui era foarte diferit de micuța încăpere în 
care zăcuse Jack, dar era şi frumos — într-un fel grandios, specific jotu- 
nilor. Avea pereţii de gheaţă, iar prin ferestrele înalte pătrundea lumina 
albastră care înconjura culmea muntelui. De ambele părţi, aerul 
încărcat cu particule de gheaţă se învîrtejea, ca o draperie. 

Cei mai mulţi dintre jotuni purtau blănuri, deşi unii hăndrălăi 
aveau doar o fustanelă, pentru a-şi arăta muşchii. După părerea lui 
Jack, hainele lungi de blană erau exact ce le trebuia. Umerii gheboşaţi 
şi acoperiţi cu păr portocaliu, stomacuri ridate şi carnea pătată de trol 
arătau mult mai bine acoperite. Dar chiar şi aşa, cutele de piele de dea- 
supra ochilor bărbaţilor tot ar fi rămas la vedere. Erau un motiv de 
mâîndrie — cu cît mai mari, cu atît mai bine — iar cei care aveau deja la 
activ vreun om ucis purtau acolo un tatuaj. 

Regina Glamdis şedea pe un tron de aur, încrustat cu diamante. 
Fusese făcut de pitici, îi şoptise Fonn lui Jack, în timp ce aşteptau la 
o parte să fie chemaţi. Regina purta o coroană sclipitoare în părul por- 
tocaliu şi o rochie lungă, albastră, brodată cu aur. Pe deasupra avea o 
pelerină din blană de urs. Chipul ei arăta mult mai bătrîn decît al lui 
Fonn şi avea trăsături ascuţite, ca de şoim. Jack se gîndi că arăta foarte 
înspăimîntătoare. Începuse să se obişnuiască cu trolii. 

De o parte a tronului era Ţepi-Aurii, cu Îndrăzneţul pe spinare. 
Thorgil şedea mîndră la picioarele Reginei Muntelui. De cealaltă 
parte, era rînduit haremul. 

Erau şaisprezece hăndrălăi, de diferite vîrste, îmbrăcaţi în 
veştminte elegante. Cel mai în vîrstă şedea pe un tron doar puţin mai 
simplu decît cel al reginei Glamdis. Era aşa de bătrîn, încît cuta de 
piele îi căzuse peste ochi şi trebuia s-o proptească, folosind un beţişor 
în formă de Y. 

— El e tatăl meu, Bolthom, şopti Fonn. 

Jack însuşi era îmbrăcat, pentru această ocazie, cu trei rînduri de 
veştminte de lînă, unul peste altul, pe sub o pelerină din blană de jder. 
Şi tot îi era frig. Încălţămintea era făcută din piele de vacă, necurăţată 
de păr, ca să se poată ţine pe picioare şi să nu alunece pe podeaua 
făcută din argint poleit, foarte frumoasă şi strălucitoare, dar la fel de 
alunecoasă ca gheaţa. 

— Vino mai aproape, zise Regina Glamdis cu o voce aspră, ca a lui 
Fonn. Jack ştia că pentru jotuni era un chin să vorbească şi că nu se 
puteau deprinde să folosească tonuri mai dulci. Înaintă, aşa cum i se 
spusese, şi făcu o plecăciune adîncă. 

— Deci tu eşti cel care mi-a topit podul de gheaţă, zise regina. 

„Hopa“, se gîndi Jack. 

— Eşti un vrăjitor de foc, spuse ea. 

— Sînt bard, măreaţă regină. Slujesc forţa vitală. 

— Cîndva, am mai întîlnit unul ca tine. Se numea Limbă-de- 
Dragon. El mi-a topit peretele de-acolo şi l-a găurit, adăugă ea, arătînd 
spre un petic de gheaţă mai întunecată la culoare, de lîngă o fereastră. 
Am pus să-l repare, fireşte, dar a rămas o urmă. 

— El a fost ucenicul lui Limbă-de-Dragon, ciripi Thorgil. 

„Taci din gură“, zise în gînd Jack. 

— Eu hotărăsc cine să tacă şi cine nu, zise regina, iar Jack se 
blestemă pentru prostia sa; uitase că jotunii puteau citi gîndurile. 
Oricum, nu văd nici o urmă de răutate în sufletul tău, continuă 
Glamdis. Thorgil, fiica lui Olaf, mi-a povestit despre misiunea 
voastră, şi m-am hotărît să vă ajut. Dar te previn că Normele nu ascultă 
de nimeni, nici măcar de zei. Pot să cer să fii şi tu de faţă cînd vin în 
vizită. Dar atît. 

— Mulţumesc, mărită regină. 

— Mai lasă-mă cu prostiile astea cu „mărită regină“, se răsti 
Glamdis. Astea-s bune pentru Frith. Eu sînt cu adevărat o mare 
regină şi toată lumea o ştie. Iar tu eşti încă un puişor, aşa că poţi să-mi 
spui mamă. 

— Bine, m-mamă, zise Jack; i se părea cam ciudat să-i spună aşa 
unei persoane care nu era mama sa adevărată. Îţi sînt cu adevărat 
recunoscător că mi-ai vindecat umărul şi că l-ai făcut bine pe 
Îndrăzneţ. 

— Ah, Îndrăzneţul, zise Glamdis, cu o sclipire în ochii ei întunecați. 
Ce mai şmecher obraznic! 

Dar nu le explică ce voia ce spună. 

— Şi acum, vă chem pe toţi la un ospăț în cinstea lui Olaf Sprînce- 
natul. Va fi cum şi-a dorit, o sărbătoare cu muzică, dans şi mîncare 
bună. Îmi pare rău că a plecat înspre Valhalla, dar ştiu că Odin se va 
bucura să-l vadă. A fost cel mai grozav cerb pe două picioare din câţi 
am cunoscut. 

Ochii lui Jack se umplură de lacrimi şi chiar şi Regina — sau 
Mama, îşi reaminti Jack — se şterse la ochi cu marginea pelerinei. 
Thorgil plîngea în hohote. 

În cele din urmă, părăsiră sala tronului şi străbătură nişte coridoare 
lungi pînă ce ajunseră într-o curte interioară. Era uriaşă şi rotundă, 
semănînd foarte bine cu un lac îngheţat. Nu era acoperită, iar de jur 
împrejurul ei fuseseră aşezate mese. Jack simţi miros de potîrniche 
friptă. El fu condus la o masă mică, împreună cu Thorgil — mesele 
jotunilor erau mult prea mari pentru ei. Fonn şi Forath rămaseră şi 
ele cu ei. 

Pentru prima dată, Jack zări nişte copii de trol — puişori, după cum 
li se spunea. Ei fugeau de colo-colo printre mese şi furau cele mai 
bune bucăţi, cînd nimeni nu era atent. Patinau pe gheaţă, se loveau 
unul de altul şi-şi strigau tot felul de lucruri, după care, nu de puţine 
ori, ajungeau să se ia în joacă la bătaie. Nu erau prea mulţi. Fonn le 
spuse că ei creşteau greu — unii, care păreau de vîrsta lui Jack, aveau 
de fapt cincizeci de ani. În ceea ce o privea pe Fonn, ea nu era con- 
siderată încă îndeajuns de în vîrstă pentru a-şi face un harem. 

Puişorii făceau scandal peste tot, dar nimănui nu părea să-i pese. 
Adulții zîmbeau cu blîndeţe cînd cei mici se căţărau pe draperii, dări- 
mau scaunele şi se băteau cu zăpadă. Acasă la el, Jack ar fi încasat-o 
pentru mai puţin de atât. 

Jack şi Thorgil fură serviţi cu potîrniche cu capere, iepure umplut 
cu ceapă, labe de urs (Jack nu se atinse de ele) şi felii de elan. Regina 
Muntelui avea o coapsă de elan numai pentru ea, iar Fonn şi Forath 
rupeau bucăţi dintr-un somon uriaş. Nici la masa trolilor nu se mînca 
mai frumos şi cu mai multă eleganţă decît la ospăţul regelui Ivar. 

— Un picior pe podea! tună un hăndrălău tînăr care îi tot făcea ochi 
dulci lui Fonn. Asta-i singura regulă pe aici. Trebuie să-ţi ţii un picior 
pe podea în timp ce mănînci. 

— Vrea să-mi facă impresie bună, învăţînd graiul omenesc, zise 
Fonn. 

Jack şi Thorgil fură apoi serviţi cu pîine cu unt proaspăt şi miere, 
plăcintă cu mere şi mirodenii, struguri din sera lui Fonn şi brînzeturi 
făcute din laptele unei făpturi despre care Thorgil spunea că se 
numeşte iac. Ea povesti că regina avea o cireadă de iaci în staulele ei. 
Găleţile de cidru, mied şi bere treceau din mînă în mînă. Hăndrălăii 
tot încercau s-o ispitească pe Thorgil să ia parte la o întrecere de băut, 
dar ea refuză cu hotărire. 

— N-am cum să cîştig, şi ei o ştiu. N-am de gînd să mă umilesc, 
declară ea. 

După ce se termină mîncarea şi mesele fură strînse, începură cîn- 
tecele şi dansurile. Hăndrălăii se înghesuiră la un capăt al lacului, iar 
fetele-trol la celălalt. Hăndrălăii se aranjau şi-şi puneau în valoare 
cutele de piele de deasupra ochilor, căci urma ca fetele să decidă cu 
cine vor dansa. Forath şi alţi cîţiva se ocupau de muzică. Era un cîn- 
tec ciudat, fără cuvinte, cel puţin din cîte putea Jack să înţeleagă. 
Răsuna din pereţi şi părea să-i vibreze în coşul pieptului. Era atît de 
trist, încît Jack simţi cum îi dădeau iar lacrimile. 

— E un bocet? o întrebă el pe Fonn. 

— A, nu. E un cîntec de balenă. De fapt şi de drept, e destul de 
vesel. Cîntă despre Utgard, sălaşul nostru iubit, pierdut pe vecie din- 
colo de mare. 

Dacă acela era un cîntec vesel, Jack era ferm convins că nu voia 
să asculte şi unul trist. De-abia se putea abţine să nu suspine. 

— Vă supăraţi dacă mă duc şi eu să dansez? întrebă timidă Fonn. 

— Fireşte că nu, răspunseră Jack şi Thorgil. 

Aşa că Fonn se duse să se alăture fetelor. Mai întîi, acestea se 
răspîndiră pe tot lacul. Se apropiară de hăndrălăi, care se ferchezuiseră 
de mama focului. Una cîte una, fetele îşi aleseseră un partener, 
punîndu-i pe umăr una din mîinile lor grele. Perechile se împrăştiară 
pe gheaţă. 

Prin sărituri şi alunecări, fetele-trol îşi conduceau partenerii de jur 
împrejurul lacului, în timp ce Forath şi ceilalţi scoteau fel de fel de 
bocete şi gemete, ca acompaniament. 

— Sînt convinsă că Olaf se simte onorat, zise 'Thorgil, oftînd în 
cupa ei de cidru. 

— Habar n-aveam că a fost aşa de iubit, zise Jack. 

— Da, nici Heide, Dotti şi Lotti nu ştiau, zise Thorgil cu o urmă de 
zîmbet. 

La sfîrşitul serii, Jack se duse spre masa reginei. Făcu o plecăciune 
politicoasă şi întrebă: 

— Nornele o să vină mîine? 

— Poate că da. O să vină cînd le convine, zise regina. 

— N-ai putea... cum să zic... să le zoreşti puţin? zise Jack, gîndin- 
du-se cu groază la ziua jertfirii lui Lucy. 

— Nimeni nu le zoreşte pe Norme. 

— Dar dac-ar şti cît e de important... 

— Ia ascultă, puişorule, zise Glamdis cu blindeţe. Dacă ele hotărăsc 
să ai parte de izbîndă, nu mai contează dacă ajung mai curînd sau mai 
tîrziu. Totul se va întîmpla după cum a fost sortit. 

— Dar nu pot să stau pur şi simplu aici şi să aştept! 

Jack nu voia să pară grosolan — mai ales în faţa reginei trolilor, 
înaltă de nouă picioare — dar era mort de îngrijorare. 

— Mi-e teamă că n-ai de ales. Fonn poate să-ţi arate palatul. 

— Nu-i nevoie să stea după mine, murmură Jack. 

— Un lucru ştiu, continuă regina. E un mare păcat să nu bagi în 
seamă bucuria, atâta cît ţine, şi să nu te gîndeşti decît să-ţi plîngi de milă. 

— Aşa mi-a spus şi Rună, strigă Jack. 

Glamdis zîmbi, arătîndu-şi colții cocheţi. 

— De la mine a-nvăţat-o. Acum du-te, cerb cu două picioare. 
Bucură-te de timpul care se scurge pînă la partida de şah. 

Şi se întoarse la pulpa de elan pe care o rodea — a treia, ghici Jack, 
după grămada de oase de la picioarele ei. 


Jack îşi petrecu ziua următoare vizitîind marele palat al reginei 
Glamdis. Trecu prin bucătărie, sala de arme, harem şi seră. Sera lui 
Fonn era făcută din bucăţi de gheaţă foarte limpezi şi curate. Razele 
puternice ale soarelui de munte le străbăteau, iar căldura rămînea 
prinsă înăuntru. Pereţii erau umezi şi alunecoşi pe dinăuntru, iar 
picăturile de apă se scurgeau în pămînt, însă pe dinafară rămîneau 
îngheţaţi. Un trol tînăr avea misiunea să arunce apă pe dinafară, ca să 
se-asigure că pereţii rămîneau groşi. 

Jack nu mai văzuse niciodată viță-de-vie, decît în picturile de pe 
pereţii casei romane. Descoperi şi alţi pomi care pînă acum existaseră 
doar în imaginaţia lui: piersici, caişi şi migdali. Toţi aceştia fuseseră 
aduşi de Olaf de prin expedițiile sale în Italia. 

— Spunea că la ferma lui nu-i poate cultiva, îi explică Fonn. Nu 
avea seră. Limbă-de-Dragon m-a învăţat s-o construiesc; în felul ăsta 
şi-a cerut scuze pentru că distrusese peretele palatului. 

— Şi de ce-o fi făcut asta? întrebă Jack. 

— Ah, a fost o ceartă din cauza lui Frothi. Frith trăia încă aici cu 
noi, iar Frothi a fost sora ei bună. Ea era cu adevărat o scandala- 
gioaică. A provocat tot felul de necazuri la palatul lui Hrothgar, iar 
Limbă-de-Dragon a fost de vină pentru moartea ei. Mă rog, dacă nu 
era el, atunci s-ar fi găsit altcineva. 

Fonn nu părea prea îndurerată că-şi pierduse sora vitregă. 

— Înţeleg că Olaf venea de multe ori pe aici, zise Jack cu delicateţe. 
Nu voia s-o supere pe Fonn, dar era mort de curiozitate să afle mai multe 
despre relaţiile dintre omul de la Miazănoapte şi Regina Muntelui. 

— Mama nu mai putea după el, zise Fonn, deloc stînjenită. Ea nu 
s-a îndrăgostit mai niciodată de oameni, iar felul de-a fi al lui Frith 
şi Frothi au învăţat-o că era o mare greşeală să-l ia pe unul în 

căsătorie. Dar Olaf... adăugă fata cu ochii umeziţi, Olaf era aşa de 
mare şi frumos. 

Jack îşi aminti că Heide spusese şi ea exact acelaşi lucru. 

— Fireşte că el nu voia să locuiască aici. Avea familie în Tărîmul 
de Mijloc. Venea o dată la doi ani, cu daruri. Mie-mi aducea seminţe, 
lui Forath i-a dat un flaut şi o balenă cioplită. Ştia întotdeauna să ne 
aducă exact ce ne plăcea. 

— Lui Frith i-a dăruit vreodată ceva? 

Fonn rise, cu rîsul ei ca un lătrat. 

— Nici un om cu mintea întreagă nu se apropia de Frith. 

— Ştii cum şi-a pierdut părul? 

Fonn nu ştia. După ce Jack îi povesti întîmplarea nefericită care-l 
adusese în Jotunheim, ea rîse şi rîse, pînă ce-i dădură lacrimile. 

— Of, of! Ce mi-aş fi dorit să fiu acolo de faţă! Frith e obsedată de 
păr. A bătut-o mult la cap pe Mama pînă să i-l dăruiască. 

— Regina i-a dăruit părul? 

— Da, printr-o vrajă. Frith îşi poate schimba înfăţişarea, dar, cînd 
şi-a luat chip de om, părul ei arăta exact ca al meu. Mama i-a dăruit 
păr omenesc, ceea ce a ajutat-o şi să-şi menţină înfăţişarea. Cînd 
l-a pierdut, s-a întors acolo unde era — la hotarul dintre lumi. Nu s-a 
înfuriat? 

— Ohoo, zise Jack. Oamenii de la Miazănoapte se căţărau pe pereţi 
de frică. 

— Ce minunat! Furiile lui Frith erau faimoase şi pe aici. 

Una peste alta, ziua se scurse foarte plăcut. Lui Jack ajunsese să-i 
placă de fata cea blîndă, ca şi de sora ei cea tăcută şi melancolică. El 
vizită haremul, unde-l întîmpină Bolthorn, tatăl celor două. Fusese 
prima iubire a lui Glamdis, care încă se purta cu el cu mult respect. 

Jack nu-şi putea imagina cum era să faci parte dintr-un harem, dar 
era limpede că Bolthorn se simţea onorat. 

— M-a luat direct de pe gheaţă şi m-a aruncat în peştera ei, mormăi 
bătrînul jotun, amintindu-şi cu drag de zilele în care i se făcuse curte. 
Toată fruntea mi-era plină de răni. 

Jack îşi îndreptă privirea în altă parte, jenat, fără să ştie exact de ce. 

Hăndrălăii erau pentru el o tovărăşie plăcută, dar curăţenia lor lăsa 
mult de dorit. Li se părea ceva bărbătesc — sau, mă rog, ceva ce 
echivala cu asta în lumea trolilor — să fie murdari şi să nu-şi curete 
niciodată ochii sau dinţii. Poate că asta o atrăgea şi pe Thorgil, pe care 
ei o admirau în mod evident. 

Dintr-o fetişcană posomorită şi nefericită, ea devenise o persoană 
de-a dreptul plăcută. Privind-o cum se juca de-a „Fereşte-te de suliță“ 
cu vreo doi hăndrălăi tineri, lui Jack îi trecu prin cap că era prima dată 
cînd fusese şi ea centrul atenţiei. Soţiile şi copiii lui Olaf o primeau 
printre ei, dar nu ţineau la ea. Nimeni nu era prea mulţumit s-o vadă, 
în afară de Spintecătorul, Muşcă-Lupi, Huiduma şi Măcelărică, dulăii 
cu care crescuse. Era prima dată cînd îşi făcea şi ea prieteni. 


Capitolul 33 


YGGDR ASSIL 


— Să nu vorbiţi, zise Fonn, aşezîndu-i pe Jack şi Thorgil într-un 
colţ. În mijlocul încăperii trona o masă lungă. Împrejur, pe pereţi, 
ardeau torţele înfipte în suporturi de metal, iar lumina lor se reflecta 
într-un set de piese din aur. Jack recunoscu regina — era piesa de liberă 
trecere pe care i-o dăduse Frith. 

— Regina — adică Mama — o să joace şah cu Nornele? 

— Ea găzduieşte partida, zise Fonn apăsat. Nimeni nu joacă şah cu 
Normele. Joacă una împotriva alteia. 

— Nu pare prea distractiv să stai şi să te uiţi cum joacă alţii, zise 
Jack. 

— E ceva foarte serios, zise fata. Voi sînteţi aici ca Nornele să vă 
poată vedea, dar nu aveţi voie să vorbiţi decît dacă vi se pune vreo 
întrebare. V-am lăsat de-ale gurii. Dacă vi se pare că o să vi se facă 
frică, plecaţi chiar acum. 

— Nu ne e frică, zise Thorgil cu hotărtre. Eu sînt Thorgil, fiica lui 
Olaf, iar el e sclavul meu. 

— Fost, zise Jack. 

— Tuturor le e frică de Nome, zise Fonn. N-aveţi ce face. Aveţi 
grijă să nu dărîmaţi ceva şi să nu daţi buzna afară din încăpere. 

Oare ce putea fi atît de înfricoşător să dai ochii cu o făptură care 
aducea cu o femeie, se întreba Jack. 'Thorgil şi cu el ţinuseră deja piept 
unui urs monstruos şi unui dragon. Simţindu-se nelalocul lui, o privi 
pe Fonn plecînd. De-acum rămăseseră singuri în încăpere. Pe masă 

erau castroane cu fructe şi pîine, deci pesemne că Nomele mîncau şi 
ele cîte ceva. 

Thorgil luă o prăjitură cu miere de pe măsuţa aşezată în dreptul 
lor. Părea liniştită, dar îi cam tremura mîna. 

— Cred că pînă vin putem vorbi, zise ea. 

— Ce ştii despre Norne? întrebă Jack. 

— Rună zice că ele hotărăsc cînd vine Ragnarok. 

— Ce-i asta? 

— Ultima bătălie dintre zei şi uriaşii gheţurilor. Atunci moare toată 
lumea şi piere totul. 

— Ce imagine sumbră despre viitor, murmură Jack. 

— Odin îi alege pe cei mai curajoşi războinici pentru această luptă 
finală. Ei se pregătesc în fiecare zi, pînă ce vine vremea să moară. 

— Dar se întorc la viaţă, zise Jack, amintindu-şi ce-i spusese Olaf, 
despre războinicii care mureau şi înviau, apoi petreceau în Valhalla 
cît era noaptea de lungă. 

— După Ragnarok, nu. Atunci se lasă bezna peste tot. 

— Mor pînă şi zeii? 

— Da, cînd spun Nornele, da. 

Thorgil se uita întruna la uşa de la capătul încăperii. Îşi tot ducea 
mîna spre cuțitul prins pe picior, dar numai din obişnuinţă. 

— Ce făptură ar putea fi mai puternică decît un zeu? se întrebă Jack. 

Şi el se uita spre uşă. Torţele dădeau o lumină puternică, iar vîn- 
tul răzbătea în încăpere prin draperiile groase şi albe care astupau 
ferestrele. 

— Timpul, zise Thorgil. Rună spune că Normele sînt chiar Timpul 
însuşi. El nu înţelege prea bine cum vine asta, şi nici eu. Şşşş! 

Jack văzu uşa mişcîndu-se şi îngheţă. Era însă numai Regina 
Muntelui care veni să-şi ocupe locul pe tron. Ea nu se uită spre ei, iar 
lor nici nu le trecu prin cap să-i vorbească. Apoi toţi trei se puseră 
pe aşteptat. 

Încet-încet — Jack nu-şi putu da seama exact cînd — la celălalt ca- 
păt al sălii se adunară nişte persoane. Era o mulţime sau poate doar 
cîteva. Greu de spus. Draperiile fremătară, iar lumina torţelor se 
micşoră. De la mare depărtare se auziră nişte glasuri, care-l făcură pe 

Jack să tremure din tot trupul. Erau ca nişte voci desprinse dintr-un 
vis groaznic. Îi şopteau despre fiecare senzaţie de teamă căreia îi 
căzuse vreodată pradă — să cadă de pe vreo stîncă sau să-şi piardă 
părinţii, sau să se piardă în vreun loc întunecos unde putea să rămînă 
pentru vecie, plîngînd, şi nimeni să nu-l găsească. 

Thorgil îi puse mîna pe braţ. Jack îşi dădu seama că era pe punc- 
tul să facă exact ceea ce i se spusese să nici nu-i treacă prin cap: să 
fugă din încăpere. Thorgil părea trasă la faţă. Era limpede că şi ea se 
confrunta cu propriile ei temeri. 

Era o lume a prăpădului, mai înfricoşătoare decît cîntecele despre 
pierderea Utgardului. Era ceva şi mai groaznic decît distrugerea sa- 
tului lui Gizur Strîmbă-Degete. Era Distrugerea finală. Glasurile 
Nornelor îi şopteau despre dispariţia a tot ce era stălucitor şi cura- 
jos, şi frumos. N-aveai de ales — trebuia să priveşti cum totul murea. 
Nu-ţi mai rămînea decît să pierzi şi să te cufunzi în întuneric. 

Jack auzi un zgomot uşor. Se întoarse şi o văzu pe Thorgil, care-şi 
scosese cuțitul. Era limpede ce voia să spună. Avea de gînd să ţină 
piept morţii cu mult curaj şi, chiar dacă faima murea şi ea, tot n-o să 
se ascundă din faţa sorții. 

Jack îşi încleştă degetele pe rună. Una din Nome ridică ochii. Era 
tînără şi frumoasă. Mergea în fruntea numerosului alai care se foia 
prin încăpere. Înconjurară masa. Una îşi lăsă mîna pe castronul cu 
fructe, care se uscară pe dată. Se aşezară, iar Jack îşi dădu seama că 
erau numai trei, deşi, în jurul lor, aerul se învîrtejea, plin de şoapte. 
Nornele aşezară piesele de şah. 

Una privea, iar celelalte două jucau. Partida dură multă vreme. 
Jack clipi. I se părea că piesele se mişcau singure. Nu se mai aflau 
pe tabla din încăperea întunecată, ci erau în faţa unor case, sau arau 
cîmpurile, sau tundeau oi. Îşi vedeau de vieţile lor, fără să ştie că 
Nornele le vegheau tăcute, iar cînd şi cînd, o mînă se întindea spre 
ele şi le lua. 

Partida dură pînă ce fiecare dintre jucătoare rămase numai cu 
cîteva piese. Una din Nome, cu o gură căscată şi ochii adînciţi în 
orbite, făcu ultima mutare. „Mat“, murmură ea neauzit. 

Cealaltă jucătoare, Norna cea frumoasă şi tînără, plecă fruntea în 
semn de resemnare. Cea de a treia Normnă era mult mai greu de văzut. 
Silueta ei apărea şi dispărea, transformîndu-se, precum umbrele 
dedesubtul unui copac bătut de vînt. 

Apoi toate trei ridicară ochii şi-i făcură semn lui Jack. 

El nu se putea mişca. Picioarele nu-l mai ţineau şi gura i se uscase 
complet. Thorgil îl înghionti, dar el nu-i putu da ascultare. Ea se ridică, 
îl luă de mînă şi-l trase înainte. Cu cealaltă mînă ţinea cuțitul. În lumina 
slabă a torţelor chipul ei era aproape alb. Doamne Dumnezeule, doar 
n-avea de gînd să încerce să lovească o Normă? 

Jack strînse runa în pumn. Spre mirarea lui, aceasta îi răspunse 
printr-un val de căldură. El strînse mîna lui Thorgil şi, prin forţa gîn- 
dului, trimise căldura şi spre trupul ei. 

Îi trecu prin minte că ei nu erau doar nişte pioni într-o partidă care 
se isprăvea printr-un prăpăd. Calea pe care o urmau Normele nu era 
singura posibilă. Mai era şi Bardul, care şedea sub un copac, în 
Insulele Fericiţilor. Mai era şi femeia cu ochi trişti pe care o ucisese 
Olaf în timpul furtunii. Cu siguranţă, ea se afla în drum spre ceruri, 
împreună cu fiica pe care o pierduse. lar Mama credea, deşi pe ascuns 
faţă de Tata, că sufletele se întorceau odată cu soarele şi se năşteau din 
nou în lume. 

„Eu slujesc forţa vitală, se gîndi Jack. Nu cred în Ragnarok.“ 

El şi Thorgil înaintară împreună şi, pe măsură ce se apropiau, 
pereţii de gheaţă dispărură, la fel ca draperiile albe care foşneau. Jack 
îşi simţea chipul bătut de o adiere blîndă, iar un pîrtiaş curgea de-a 
lungul unei văi mici, clipocind dulce. De ambele părți se aflau tufişuri 
încărcate de fructe; pămîntul era plin cu căpşuni dulci de munte. 

— Ne-am întors aici! strigă Thorgil. Oare aici este şi fîntîna lui 
Mimir? 

Găina sălbatică ieşi dintr-un tufiş, cu cei zece puişori în urma ei. 
Ea îşi lăsă capul în jos şi cloncăni uşor, din fundul gîtului. 

— Aşa se pare, zise Jack, şovăielnic. Am simţit ceva şi înainte, dar 
mi-a fost frică să mai caut. 

Amîndoi rămaseră cu ochii la găina care păşea maiestuos spre un 
luminiş acoperit de iarbă. 

— Totuşi, ceva nu s-a schimbat, zise Thorgil. Păsările alea cretine 
vorbesc întruna despre vieţile lor îngrozitor de plicticoase. 

Jack o luă înainte, trecînd de cîmpia în care leşinaseră bufniţele 
cele albe. Gaăsi şi livada de meri, nuci, castani şi peri. 

— Aşadar, de-aici ai luat mîncarea, zise războinica. 

— Ascultă, zise Jack, ridicînd o mînă. În faţa lor se auzea, cînd mai 
tare, cînd mai încet, bizîitul sutelor şi miilor de albine. S-ar fi zis că 
trebuia să le dai la o parte numai ca să-ţi poţi croi drum. 

— Nu-mi plac albinele, zise Thorgil. Odată, cînd am încercat să fur 
miere dintr-un stup, o sumedenie s-au năpustit la mine şi m-au înţepat. 

— Dacă nu le superi, nu-ţi fac nimic, zise Jack. Mama m-a învăţat 
un descîntec cu care să le liniştesc, dacă sînt nervoase. 

— Ştiu şi eu... Nu le înţeleg graiul, aşa cum îl înţeleg pe al păsărilor, 
dar nu-mi par nervoase. Şi sînt prea însufleţite ca să crezi că sînt doar 
mulţumite de ele. Aş zice că şi-au ieşit din minţi. 

— Ca nişte berserkeri? îşi dădu Jack cu părerea. 

— Cam aşa ceva. 

„Tu ştii mai bine“, se gîndi Jack, amintindu-şi de bucuria nebună 
căreia îi căzuseră pradă Olaf şi oamenii lui, înainte să-i măcelărească 
pe locuitorii din satul lui Gizur. Jack şi Thorgil rămaseră multă vreme 
în picioare, ascultînd biziitul neîncetat. 

— Crezi că descîntecul tău merge şi la albinele ieşite din minţi? 
întrebă ea. 

— Habar n-am, răspunse băiatul. 

— Mă rog, tot e ceva, zise Thorgil, scoţindu-şi ambele cuțite. 

— Ce-ai de gînd, să înjunghii toate albinele? întrebă Jack. Sîntem 
aici cu voia Normnelor. Ori ne lasă să ajungem la fîntînă, ori nu. 
Orice-am face, nu le putem schimba hotărîrea. 

Fără tragere de inimă, Thorgil îşi puse cuţitele în teci, îl luă pe Jack 
de mînă şi o porniră amîndoi prin luminiş. Pămîntul începu să se 
înalțe, pînă ce deveni un deal masiv. 

— „Uite!“ strigă Thorgil. 

În vârf se înălța un frasin uriaş — era chiar Frasinul Lumii, 
Y ggdrassil, care se înălța din ce în ce mai sus, pînă ce nu-ţi mai venea 
să crezi că ochii omeneşti pot vedea la o asemenea distanţă. 

Crengile lui se împrăştiau peste tot, pline de viaţă. În braţele lui se 
odihneau toate păsările şi toate gizele lumii. Unele îi sfredeleau 
scoarţa, distrugînd-o. Altele ronţăiau frunzele. Peste tot pe unde se 
întindea copacul, diverse făpturi se hrăneau din el şi îşi făureau 
adăposturi pentru micuţii lor. Jack văzu acolo căprioare cu iezii după 
ele, lupoaice cu puii lor şi bărbaţi şi femei — căci crengile ajungeau şi 
în Tărîmul de Mijloc — şezînd cu copiii printre frunze. 

Rădăcinile se cufundau adînc în pămînt, de ambele părţi ale dealu- 
lui; unele ajungeau în lumea de foc, altele în palatele îngheţate ale lui 
Hel. În adîncuri se încolăcea un şarpe uriaş care-şi înfigea colții în sîn- 
gele Copacului. Dar printre crengile cele mai de sus, un vultur uriaş 
îşi flutura aripile şi dădea din nou viaţă frunzelor. 

Pe trunchiul masiv alerga în sus şi în jos o veveriţă zdrenţăroasă, 
care striga pe limba ei tot felul de necurăţenii. 

— E Ratatosk, şopti 'Thorgil. El poartă birfele prin cele nouă lumi. 

Chiar în vîrf, atît de sus, încît părea să fie dincolo de lună şi totuşi 
atît de aproape, că-ţi venea să întinzi mîna spre el, se afla un gard aurit 
cu stilpi de argint. Dincolo de el era o cîmpie înverzită, minunată, şi 
un desiş de copaci. Deasupra cîmpiei se înălţau multe palate şi turnuri 
mîndre, iar cel mai frumos dintre ele avea o poartă atît de lată, încît 
prin ea puteau păşi o mie de oameni în acelaşi timp. 

— Acolo e Asgard, locul în care trăiesc zeii, iar poarta duce înspre 
Valhalla, şopti Thorgil, uimită. Ah, spune-mi dacă-l vezi pe Olaf. Vai, 
ce-mi doresc să ajung acolo chiar acum. 

— N-ai cum, şopti Jack, ţinînd-o strîns de mînă, în timp ce ea 
tremura ca o pasăre rănită. Pare aproape, dar şi o sută de ani dacă te 
caţeri, tot n-ai să ajungi. Ştiu ce e cu Copacul ăsta. Este forţa vitală în 
stare pură. Cu toţii îi rod frunzele şi-l taie cu topoarele, dar el nu 
moare niciodată, pentru că este însuşi pămîntul. 

— Nu moare? Şi atunci cum rămîne cu Ragnarok? strigă Thorgil. 

— Asta vor de la tine Nornele, să crezi într-un viitor în care nu 
există decît război şi distrugere. Dar viziunea lor e doar o frunză din 
Copac. Mai sînt şi Insulele Fericiţilor, locul în care se duc marile 
regine şi eroii. 

— Acolo unde s-a dus Maeve, zise Thorgil încet. 

— Da, şi mai este şi raiul, pentru creştinii asemenea mie, şi multe 
alte locuri despre care n-am auzit. Y ggdrassil le cuprinde pe toate. 

Peste Copac cădea o ploaie neîncetată, precum un potop de săgeți 
aurii, care însă nu atingea pămîntul. Albinele — iată-le, în sfîrşit, şi pe 
ele — adunau roua cea dulce încă din aer. Faguri mari şi aurii atîrnau 
de crengi ca nişte roade cereşti. Aici nu venea niciodată iarna, aşa că 
albinele nu aveau nevoie de stupi. Zburau cu miile în sus şi în jos, iar 
bîzîitul lor răsunător era expresia bucuriei absolute. 


Capitolul 36 


FÎINTINA LUI MIMIR 


La picioarele copacului, acolo unde Yggdrassil atingea pămîntul 
văii, se afla o fîntînă mică şi simplă, plasată chiar în vîrful dealului, 
cu o găleată prinsă de-o frînghie, la fel ca aceea de lîngă casa Mamei 
şi a Tatu. 

— Pare atît de banală, zise Jack. 

— Uită-te întodeauna în spatele uşii, înainte de a intra în casă, zise 
Thorgil, citînd unul din proverbele favorite ale oamenilor de la 
Miazănoapte. Şi mai e o vorbă: Niciodată să nu ieşi din casă fără 
arme. Vrei şi tu un cuţit de la mine? 

— Misiunea asta e ceva spiritual, zise Jack, puţin iritat. De ce ai tot 
timpul impresia că pe undeva se află ascuns un duşman? 

— Pentru că aşa a fost pînă acum, răspunse simplu fecioara 
războinică. Oricum, trebuie să jertfeşti ceva de foarte mare preţ pen- 
tru tine, înainte să bei. 

— Ştiu şi eu... fîntîna pare mult prea paşnică pentru asta. Poate nu 
trebuie decît să te apropii. 

— Nimic nu se cîştigă fără suferinţă, zise Thorgil. 

— Asta mi se pare o şmecherie de-a voastră, ca să preschimbaţi o 
situaţie absolut firească într-una dureroasă. 

— E aşa de tipic pentru un sclav să fugă de faptele eroice, îşi bătu 
Thorgil joc de el. 

— Pentru tine, faptele eroice înseamnă numai un prilej s-o înca- 
sezi, se răsti şi Jack. Se luaseră iar la ceartă, iar pe băiat îl ardea mîna 

s-o pocnească. Îşi dadea seama că şi ea simţea la fel. Zumzetul 
albinelor deveni aproape asurzitor, iar una dintre ele se izbi de faţa lui 
Jack. El făcu un pas înapoi. În jurul lor se rotea un vîrtej sălbatic de 
albine. Thorgil făcu ochii mari, neliniştită. 

— Şezi, porunci Jack, iar ea se supuse. Respiră adînc. Gîndeşte-te 
la lucruri paşnice. 

— Nu-mi trece prin minte nici un lucru paşnic, zise Thorgil. 

— Mă rog, gîndeşte-te la cum jucai Fereşte-te de suliță cu 
hăndrălăii. La ceva frumos. 

Războinica închise ochii şi, după zîmbetul care i se aşternu pe 
buze, Jack îşi dădu seama că se cufundase într-o amintire plăcută. Cît 
despre el, se gîndi cum şezuse cu Bardul sub un frasin de munte, cu 
multă vreme în urmă. Albinele se întoarseră împrejurul lui Y ggdras- 
sil şi-şi văzură mai departe de adunatul mierii din picăturile de rouă. 

— De ce ne-au atacat? întrebă Thorgil, deschizînd ochii. 

— Încă nu ne-au atacat. Albinele simt cînd cineva e supărat sau 
înfricoşat, zise Jack. Mama nu se ducea niciodată să strîngă mierea 
cînd era supărată. Noi doi tocmai ne certam, şi, se pare, lucrul ăsta 
nu-i îngăduit pe aici. 

Thorgil dădu să-i răspundă, dar zări albinele şi se răzgîndi. 

„Nu trebuie decît să urc dealul, se gîndi Jack; dintr-odată, parcă nu- 
i mai venea nici să se mişte din loc. E simplu. Acasă am fost de sute 
de ori să scot apă din fîntînă.““ 

— Vrei să mă duc eu? întrebă Thorgil, sarcastică. 

— Nu, stăteam doar să mă gîndesc un pic. 

Jack se ridică şi se sili să înceapă. Dealul era mai abrupt decît 
părea. Pe la jumătate, trebui să se oprească şi să-şi tragă răsuflarea. Îşi 
continuă apoi drumul, apropiindu-se din ce în ce mai mult de măreţul 
copac şi de fîntînă. Deasupra lui, o auzi pe veverița Ratatosk care-i 
striga nişte blesteme murdare. Auzi şi miliardele de viermi şi gîndaci 
care rodeau scoarţa. Ajunse la fîntînă. 

„„Şi dacă mă uit în fundul ei şi văd acolo ochiul lui Odin? se gîndi 
el. Dacă se roteşte să se uite la mine?“ Miîinile îi tremurau, dar se sili 
să apuce găleata. De îndată ce atinse lemnul, simţi ceva ca un pumn 
uriaş care veni spre el şi-l azvîrli cît colo, ca pe o muscă sicîitoare. Se 

rostogoli în josul dealului, din ce în ce mai repede, pînă ce se opri, 
lovindu-se cu capul de o piatră. 

— Ţi-am spus că trebuie să jertfeşti ceva de mare preţ, zise Thorgil. 

— Nu mai sta acolo aşa mulţumită de tine şi ajută-mă! strigă Jack. 
El observă că de la rădăcina părului îi picura sînge. Thorgil îşi apăsă 
palma pe rană, pînă ce sîngele se opri. Îşi täie şi o fişie din tunica cea 
nouă, pentru a-l bandaja. 

— Te pricepi să îngrijeşti rănile, văd, zise Jack, cam fără voia lui. 

— Am făcut-o de sute de ori. Deci, ce-ai de gînd să jertfeşti? 

— Nu am nimic la mine, zise Jack. 

— Ei, fireşte că ai. Poţi să-ţi tai o ureche — te ajut şi eu, bineînţeles — 
sau să-ţi sfărîmi degetele de la o mînă, ca să nu mai poţi cînta nicio- 
dată la harpă. Lucrul ăsta ar fi numai bun pentru un skald. 

— Numai oamenii de la Miazănoapte se taie singuri în bucăţi, eu 
sînt un saxon sănătos la cap şi cu bun-simţ! zbieră Jack. Nu pot să 
cred că forţa vitală îmi cere aşa ceva. 

— Dar trebuie să dovedeşti că-ţi pasă! îi răspunse Thorgil, tot 
printr-un zbieret şi gata de ceartă, ca întotdeauna. Aici nu eşti la iar- 
maroc — să cîştigi premiul pentru că ai lovit cu nuca drept la ţintă. 
Asta-i Y ggdrassil. Nici măcar Odin nu s-a apropiat de el fără o jertfă. 

— Atunci înseamnă că Odin e un tîmpit. 

— Nu-i adevărat! Retrage-ţi cuvintele! 

— Nici nu mă gîndesc! Odin e un zeu rău, căruia îi place să-i 
chinuie pe alţii, la fel ca şi celor care cred în el. El le obligă pe 
războinice să servească la mese, în Valhalla. 

— Nu-i adevărat! ţipă Thorgil, cu glasul ascuţit; albinele veniseră 
din nou spre ei şi le dădeau tîrcoale cu un zumzet puternic şi înne- 
bunitor. Odin reprezintă curajul şi onoarea, ceva ce un sclav nu poate 
să priceapă. 

— Atunci tu cum de pricepi? Ai fost şi tu sclavă, pînă acum trei ani! 

De îndată ce termină vorba, lui Jack începu să-i pară rău că o spu- 
sese. 'Thorgil se clătină de parcă ar fi lovit-o cu un topor. În ochii ei se 
aprinsese scînteia adevăratei nebunii. Era berserker, din neam de 
berserkeri şi crizele o apucau fie că voia, fie că nu. 

— Îmi pare rău! strigă Jack. Nu eşti sclavă! Eşti războinică! Odin 
te iubeşte şi n-o să te pună să serveşti la masă! 

Dar era prea tîrziu. 

— Jur, zise Thorgil, tremurînd de mînie, să mă omor după ce scot 
apă din fîntîna lui Mimir. Îmi jertfesc viaţa pentru a-i aduce apa lui 
Jack, pentru ca el s-o vindece pe regina Frith şi să-şi salveze sora. Jur 
pe Yggdrassil, Odin şi pe Nome! 

— Nu face asta! strigă Jack, dar Thorgil se năpustise deja în susul 
dealului, fără să ţină seama de albinele care făceau zid între ea şi fîn- 
tînă. Se roteau cu miile în jurul ei, dar n-o înţepau. Păreau scoase din 
minţi, înnebunite de bucurie. 

Jack o urmări pe războinică urcînd cu greu dealul abrupt. Nici 
măcar nu se opri să se odihnească, ci ajunse la fîntînă şi dădu să ia 
găleata. 

Acelaşi pumn nevăzut o azviîrli şi pe ea înapoi. Thorgil se rosto- 
goli pe deal, în timp ce albinele i se dădeau la o parte din cale. Şi ea 
se lovi de aceeaşi piatră. De data asta, Jack trebui să-i oblojească rana. 
Thorgil părea năucită, mai mult ca el. Îl privea parcă fără să-l vadă. 

— N-au primit jertfa, izbuti ea să spună, în cele din urmă. Normele... 
Odin... Y ggdrassil. N-au vrut să primească viaţa mea. Oare... pentru 
că m-am născut... sclavă? 

— Nu, nu, fireşte că nu, zise Jack, ţinînd-o în braţe aşa cum o ţinuse 
pe Lucy după ce scăpaseră de la înec. Olaf te-a eliberat şi te-a numit 
fiica lui. Jotunii te slăvesc. Nimeni nu te crede sclavă, pentru că eşti 
mult mai mult decît atît. Nu plînge, te rog, nu plînge, continuă el, 
mâîngîindu-i părul şi simțind cum suspinele ei i se răspîndeau în tot 
trupul. Cred că nu ţi-au primit jertfa pentru că trebuie să jertfeşti ceva 
de foarte mare preţ, iar pentru tine viaţa nu înseamnă nimic. 

— Acum chiar că nu mai înseamnă nimic, zise Thorgil. Oricum o 
să mă omor. Nu mai am de ce să trăiesc, acum că Olaf a pierit. 

— Să nu faci asta! El a vrut să trăieşti. Şi eu vreau să trăieşti. 

— Prea tîrziu, zise Thorgil. 

Ea scoase unul dintre cuțite, iar Jack făcu singurul lucru care-i 
trecu prin minte. Nu era la fel de iscusit în luptă ca ea şi nici la fel de 
hotărît, deşi în timpul petrecut cu oamenii de la Miazănoapte devenise 

la fel de puternic. Îşi scoase de la gît runa de apărare, care deveni pe 
dată vizibilă. 

Era un pătrat din aur masiv, pe care se afla incrustată o imagine — 
ca un soare, numai că fiecare rază se ramifica, precum crengile unui 
copac înmugurit. De-abia acum, Jack îşi dădu seama că acel copac era 
chiar Y ggdrassil. 

— Deci asta ţineai ascuns la gît, zise Thorgil, oprindu-se cu cuțitul 
în aer. M-a ars ca focul. 

— Pentru că ai încercat să mi-o iei cu forţa. Runa poate fi doar 
dăruită de bunăvoie. 

Jack se simţea trist şi gol pe dinăuntru. Era singura legătură cu 
Bardul. Îl păzise cu credinţă în timpul tuturor primejdiilor şi clipelor 
de disperare, iar de-acum nu va mai fi alături de el. O petrecu pe după 
gîtul lui Thorgil. 

— Cred că oricum o să mă ardă de vie, zise ea. O să sufăr groaznic, 
dar nici nu merit altceva. 

Sub ochii lui Jack, medalionul dispăru. Băiatul se simţea răvăşit. 

— Mama, şopti Thorgil, lăsînd jos cuțitul. O văd cu ochii minţii. 

— Regina Glamdis? 

— Nu... mama mea adevărată. Allyson. Am fost aşa crudă cu ea! 
O făceam în toate felurile şi nu m-am purtat niciodată frumos, nici 
cînd plîngea. 'Tata o bătea. Spunea că nu-i bună de nimic, pentru că 
nu-i făcuse un fiu. 

— Dar îi făcuse un fiu. Ai avut şi un frate mai mare, dar tatăl tău 
l-a omorît. 

— Eu trebuia să-i iau locul, dar n-am izbutit, zise Thorgil, cu ochii 
scăldaţi în lacrimi. 

— Cum adică n-ai izbutit — numai pentru că te-ai născut fată? 

— Mama îmi făcea mîncăruri speciale cînd Tata nu era prin preajmă. 
Îmi pieptăna părul şi îmi cosea tunici frumoase şi încălţăminte. Nicio- 
dată nu i-am mulţumit. 

— Olaf spunea că ea nu scotea nici o vorbă. 

— Mie-mi vorbea, în saxonă, zise Thorgil. Iar eu mi-am bătut joc 
de ea că vorbeşte în graiul sclavilor. De-atunci n-a mai zis nimic. Şi 
apoi... şi apoi a fost jertfită, ca să-l însoţească pe Tata în Valhalla. 

— Ştii ce? Eu nu cred că a ajuns pînă la urmă în Valhalla. Lim- 
bă-de-Dragon spunea că poţi să-ţi alegi viaţa de apoi. Cred că ea s-a 
dus cu Maeve în Insulele Fericiţilor. 

— Sper, zise Thorgil. Vai, tocmai mi-am amintit. Unul din ultimele 
lucruri pe care i le-am spus lui Olaf a fost: „Ie urăsc“. Cum de-am 
putut să fac asta? 

Şi ea izbucni din nou în lacrimi. 

— După părerea mea, lumea îi spunea lui Olaf că-l urăşte cel puţin 
o dată pe zi, zise Jack cu vocea răguşită. 

— Aşa-i, zise Thorgil, înseninîndu-se la loc. Dar apoi îşi aminti alte 
fapte rele din trecut. Avea o rezervă care părea nesfîrşită. Îi sfarîmase 
războiul de ţesut lui Heide, după ce aceasta îi făcuse o rochie. Îşi 
bătuse joc de vocea lui Rună, cînd el încerca să-i cînte un cîntec de 
laudă. Le legase laolaltă cozile celor patru cîini — Spintecătorul, 
Muşcă-Lupi, Huiduma şi Măcelărică, pentru a-i face să se lupte între 
ei. lar cîinii erau poate singurele făpturi care o iubeau. 

Jack nu pricepea cum putuse Thorgil să ţină în ea atîta răutate. 
Poveştile curgeau ca puroiul dintr-o rană. Părea că e prima dată cînd 
Thorgil îşi dăduse seama că făcuse ceva rău. 

— Mă simt aşa ciudat. Parcă-mi lipseşte ceva. 

Ea luă din nou cuțitul, iar Jack se temu că va încerca să se omoare. 

— Ştii... parcă nu-mi mai vine să-mi iau viaţa. 

— Foarte bine. 

— Nu, nu-i bine. Parcă nu mai sînt eu însămi. Nu mai vreau nici să 
cad în luptă. 

Ea se ridică brusc, privind sălbatic împrejur. 

— Acum ce mai e? întrebă Jack. 

— Mi-am pierdut dorinţa să spintec şi să pîrjolesc! Nu mai vreau 
să omor oameni! Nu-mi mai amintesc cum să mă îmbăt de vraja 
luptei! Nu mai sînt o fecioară războinică! 

Şi cu asta, Thorgil îşi pierdu complet stăpînirea de sine şi se ros- 
togoli pe jos, smulgînd iarba în pumni, suspinînd, gemînd şi văică- 
rindu-se din răsputeri. Jack nu putea decît s-o privească. Nici nu ştia 
cum să aline o asemenea jale. 

După o vreme, ea se potoli. Zăcea pe spate, printre smocurile de 
iarbă smulse din pămînt, albă la faţă şi stoarsă de puteri. În timp ce 
plîngea, reuşise şi să sape cîteva gropi în pămînt, cu cuțitul. 

— Cred că ştiu ce s-a-ntîmplat, zise Jack, după ce Thorgil se linişti 
îndeajuns ca să-l poată asculta. Pentru mine, runa de apărare era lucrul 
cel mai de preţ din lume. Şi acum ţi-am dăruit-o ţie. Pentru tine, lucrul 
cel mai de preţ era să fii berserker. Runa te-a făcut să preţuieşti viaţa 
mai mult decît moartea, aşa că nebunia luptei te-a părăsit. Eşti tot 
războinică — nu, ascultă-mă, continuă el, în timp ce Thorgil dădea 
să protesteze. Acum eşti ca Skakki. El nu-i berserker şi nu va fi 
niciodată. Bunul-simţ al lui Heide îi curge şi lui prin vine. E un 
războinic curajos şi inteligent şi o să trăiască mult pentru a-şi apăra 
familia şi satul. 

— Bine, am pierdut amîndoi cîte ceva. Şi ce-i cu asta? întrebă 
Thorgil. 

— Păi, acum putem bea amîndoi din fîntîna lui Mimir, zise Jack, 
ajutînd-o să se ridice. 

— Dacă beau, poate devin şi eu skald, şi-ncă mai bună ca tine, zise 
Thorgil, cu o urmă din vechea ei răutate. 

— N-aş crede. Din cîte îmi dau seama, fîntîna îţi dă cunoaşterea de 
care ai nevoie. Odin a cerut stăpînirea şi a primit-o. Eu am nevoie de 
poezie, pentru a desface vraja pe care i-am făcut-o lui Frith. Dar habar 
n-am de ce ai tu trebuinţă. 

Urcară dealul mînă în mînă. De data aceasta nu mai părea abrupt, 
iar cînd ajunseră în vîrf îşi puseră amîndoi mîinile pe găleată — repede, 
înainte să fie azvîrliţi cît colo. Nu se întîmplă nimic. Jack oftă uşurat. 

— Vezi? Am avut dreptate. 

— Au plecat şi albinele, observă Thorgil; într-adevăr, acestea se 
retrăseseră din jurul lor. Le puteau vedea dănţuind în văzduh, adunînd 
mierea din roua lui Yggdrassil. 

— La treabă, zise Jack. 

Auzi un pleoscăit, undeva foarte jos, şi trase la suprafaţă găleata 
din care se revărsau picături de apă. Răspîndea un miros minunat, ca 
de flori şi de cîmpuri înverzite, de păduri de pin şi de miere. 

— Mirosul vieţii, zise Jack, zîmbind. 

El bău primul. Apa era dulce, dar nu ca dulceaţa grea a miedului 
care te îmbia la somn. Mai degrabă, te făcea să-ţi revii în simţiri. Jack 
se gîndi că are gustul luminii prinse în apă. Prin minte îi trecură zeci 
de amintiri. Era încă un băieţel şi-şi privea tatăl înălțînd casa. Stătea 
în faţa stupilor, ascultînd cîntecele mamei sale. Şedea cu Bardul la 
umbra frasinului de munte. Îşi aminti de fiecare miros de verde şi de 
fiecare adiere caldă. Fiecare nor sclipitor care plutea peste vîrful unui 
munte, fiecare peşte care sărea din apă ca să prindă o muscă, fiecare 
rîndunică ce plutea prin aer îi apărură în faţă. Totul era minunat şi plin 
de viaţă. 

— A mers? şopti Thorgil. Poţi s-o vindeci pe Frith? 

— Încă nu ştiu cum, zise Jack, dar o să ştiu cînd va veni vremea. 

Apoi bău şi Thorgil. Paloarea de moarte care i se aşternuse pe chip 
cînd se aflau jos pe cîmpie dispăru. Obrajii i se îmbujorară. Ochii ei, 
atît de trişti şi deznădăjduiţi, se umplură de un viu interes. 

— Păsările! strigă Thorgil, lăsînd găleata jos. Sînt chiar interesante, 
în felul lor prostesc. Şi florile — numai uită-te la flori! — sînt roşii şi 
albastre, şi galbene, şi roz. N-am văzut niciodată aşa culori. Şi lumina 
de sub copac. Se mişcă fără încetare, ca valurile mării. 

Thorgil o porni în josul dealului, strigînd de bucurie la fiecare 
nouă descoperire. Era copleşită de uimire în faţa splendorii din valea 
aceea mică. 

Jack scoase sticluţa în care fusese sucul de mac. Licoarea se ter- 
minase şi o rugase pe Fonn să o curețe. Băiatul o cufundă în găleată. 

— Nu, zise un glas plin de umbre. 

Jack o văzu pe cea mai tînără dintre Norne stînd lîngă Copac. Ea 
întinse mîna după sticluţă. „E pentru Rună, zise Jack în gînd. El e prea 
bătrîn ca să mai vină aici, dar şi-a cîştigat dreptul să bea. Şi-a jertfit 
glasul în slujba neamului său. Iar cel mai reuşit poem mi l-a dat mie.“ 

Norna rămase tăcută. Ea se apropie de Copac şi, după o vreme, 
Jack nici nu mai reuşi s-o deosebească de umbrele adînci şi de 
şanţurile săpate în scoarță. 

— La ce te uiţi? îl întrebă Thorgil. 

— La găina sălbatică, zise Jack, rîzînd, căci pasărea cea caraghioasă 
jeşise din aceleaşi umbre în care dispăruse Norna, cu puii săi bălţaţi 

care se înghesuiau şi ţopăiau pe urmele ei. Îşi ridică sprâncenele spre 
el, şi trecu mai departe. Jack vărsă apa care mai rămăsese în găleată 
la rădăcina lui Yggdrassil. 

— Toți copacii au nevoie de apă, chiar şi acesta, zise el. 

Apoi, el şi cu Thorgil străbătură pădurea. Peste copaci plutea o 
lumină aurie, căci se apropia apusul, şi umbrele albastre se prelingeau 
de pe dealurile din jur. Merseră pînă ce se întunecă. Între timp, Thorgil 
traducea discuţiile de noapte ale păsărilor. Avea ea dreptate, hotări 
Jack. Păsările chiar erau foarte prostănace. 

După ce trecură printre doi fagi, băiatul şi fata ajunseră într-o 
încăpere întunecată, cu pereţi de gheaţă. Cărbunii din vase aproape că 
se prefăcuseră în scrum, iar draperiile albe şi mari de la ferestre tremu- 
rau în bătaia vînturilor de munte. Regina Muntelui însăşi sforăia pe 
tronul ei, cu gura deschisă, de i se vedeau colții. Fructele şi pîinea din 
fiecare vas de pe masă se prefăcuseră în mizgă şi praf. 


Capitolul 37 


DARURILE REGINEI 


— Hrrrrrrrr... ce? Ce s-a-ntîmplat? întrebă Regina Glamădis, 
trezindu-se. 

— Măreaţă regină, ne-am întors, zise Jack. 

— 'Ţi-am spus să mă scuteşti de treaba asta cu ,„Măreaţă regină“, 
zise Glamdis îmbufnată. Spune-mi Mamă. 

— Da, Mamă, spuseră Jack şi Thorgil într-un glas. 

— Ei? Aţi reuşit? Aţi găsit fîntîna lui Mimir? 

— Da, măreaţă... Ăăă, Mamă, zise Jack. 

— Bun. Nu se ştie niciodată ce au de gînd Nomele. Uneori te trimit 
să rătăceşti printr-o pădure întunecoasă. 

— De ce le primeşti pe Norne în ospeţie? întrebă Thorgil. Nu poate 
fi prea interesant să le priveşti jucînd şah. 

— Habar n-ai tu, zise Regina Muntelui. Aflu tot felul de lucruri 
despre ce urmează să se-ntîmple. Cele mai multe sînt triste, fireşte. 
Lumea moare. Insule întregi dispar sub ape. Am senzaţia că, în felul 
ăsta, dobîndesc un soi de stăpînire asupra viitorului. Am văzut 
moartea lui Olaf cu mult înainte să aibă loc. 

— Chiar aşa? întrebă Thorgil, făcînd ochii mari de uimire. 

— Unul ca el nu putea ajunge la bătrîneţe, oftă Regina Muntelui. 
Era prea măreț şi incredibil de încăpăţinat. Ei, văd că de-aici n-am ce 
să vă ofer de mîncare. Haideţi în harem, şi o să-i rog pe hăndrălăi să 
vă găsească ceva de-ale gurii. 

z A 


Străbătură încăperea cea lungă, cu regina Glamdis în frunte şi Jack 
şi 'Thorgil pe urmele ei. Piesele aurite de şah erau întinse pe tablă. 

— De ce le serveşti mîncare Normnelor? Nu pare să le fie vreodată 
foame, zise Jack, trăgînd cu ochiul la castroanele pline cu praf. 

— Le place să facă lucrurile să putrezească, răspunse Glamdis. Pen- 
tru ele, a mucegăi pîinea şi a preschimba fructele în noroi este ca un 
ospăț. Am renunţat de mult să mai încerc să le-nţeleg pe Nome. 

Masa din harem se dovedi una dintre cele mai plăcute amintiri cu 
care Jack plecă din Jotunheim. Bolthormn conducea sărbătoarea, iar 
Ţepi-Aurii şi Îndrăzneţul luară şi ei parte. Doi hăndrălăi cîntau un cîn- 
tec tremurător, mai mult îngînat, în timp ce ceilalți dansau Cadrilul 
din Jotunheim. Era zgomotos şi vesel, cu multe bătăi din picioare. 
Fonn le prezentă o piesă, regizată de ea, despre trolii care plecaseră 
din Utgard, străbătînd gheaţa care se topea. 

Mîncară prăjituri, surprinzător de bune, plăcinte cu carne şi bu- 
dincă — din cea mai bună, cu nucşoară şi smîntînă dulce. La fiecare 
fel nou, Thorgil era în extaz. 

— Habar n-aveam că există mîncăruri aşa gustoase! exclamă ea. 
Totul este nemaipomenit. 

— A păţit ceva? îi şopti Regina Glamdis lui Jack. 

— A înnebunit într-un alt fel, şopti Jack drept răspuns. 

Plecară a doua zi dimineaţă, foarte devreme, în timp ce zorile 
scăldau în roşu palatul Reginei Muntelui. Glamdis şi familia ei îi 
însoţiră prin lungile tuneluri pînă la poalele muntelui. Jack se minună 
să constate cu cîtă tristeţe se despărţea de nişte fiinţe care-i bîntuiseră 
atîta vreme visele urite. 

— Nici nu-mi vine să cred că unul dintre voi i-a smuls piciorul 
dintr-o muşcătură lui Picior-de-Copac, zise el, după ce ieşiră în curtea 
rece, bătută de vînturi, care dădea în valea în formă de U. 

— Ba chiar aşa e, zise Fonn. Oamenii şi troli au fost multă vreme 
în război. Deocamdată am încheiat un armistițiu, în cinstea lui Olaf 
Sprîncenatul, dar ne luptăm pentru aceleaşi pămînturi. Cînd iarna 
stăpînea lumea, eram şi noi la putere. Acum vara vine din urmă, iar 
noi sîntem slăbiţi. Dar nu vom ceda niciodată. 


314 œ NANCY FARMER 


— Şi nici noi, strigă Thorgil, care era îmbrăcată în blănuri de her- 
mină, cu nişte cu încălțări noi şi foarte elegante şi cu o sabie nouă la 
cingătoare. Nici pentru unii, nici pentru alţii, nu ar fi un lucru de 
onoare să nu primească lupta. 

— Ne vom întîlni la Ragnarok, zise Fonn, serioasă. 

— La Ragnarok! strigă şi Thorgil, cu voce ascuţită. 

Îndrăzneţul, aşezat pe umărul lui Jack, croncăni şi clătină din cap. 

— La despărţire, iată ce vă dăruiesc, zise Regina Muntelui, fă- 
cîndu-i semn unui hăndrălău tînăr, care aduse două pelerine tesute 
dintr-un material necunoscut lui Jack. Ele sclipeau precum lumina 
reflectată dintr-un ghețar şi răspîndeau un miros pătrunzător şi dulce 
în acelaşi timp. 

— Sînt ţesute din mătasea pe care o adunăm de la păianjenii din 
pădurile noastre, zise regina. 

„Cum să aduni mătase de la păianjeni?“ se întrebă Jack, care nu 
înţelegea decît tunsul oilor. 

— Pesemne că aţi băgat de seamă draperiile din palatul nostru. Şi 
ele sînt tesute din aceleaşi fire, şi sînt îndeajuns de solide pentru a ţine 
piept celor mai puternice furtuni, şi îndeajuns de uşoare pentru a fi cu 
uşurinţă purtate pe umeri. Mătasea aceasta are puterea de a se colora 
la fel cu împrejurimile. Pelerinele vă vor ascunde de dragon. 

Glamdis ridică veştmintele. Erau lungi şi confortabile. Glugile le 
puteau ascunde cu uşurinţă chipul. Jack văzu cum pelerinele îşi 
schimbă culoarea, de la albul gheții la albastru-închis al rochiei 
Reginei Muntelui. 

— Îţi mulţumim, Mărită regină... adică, Mamă, zise Jack, cu o 
plecăciune. Este cu adevărat un dar măreț. 

— Sînt extrem de onorată, zise şi Thorgil, înclinîndu-se la rîndul ei. 

— Nu vă apropiaţi de stîncile de pe nici o parte a văii. Mergeţi pe 
lîngă rîu. Călătoriţi noaptea şi ziua, ascundeţi-vă. Cînd ajungeţi la 
pădure, ocoliţi cîmpul cu flori pe la miazănoapte. Elanii şi-au croit 
cărări pe acolo. Aşa puteţi ajunge la fiord ca să vă întâlniți prietenii. 

Jack era îmbrăcat cu haina lui din blană de jder şi cu încălţările din 
piele de vacă, pentru a nu aluneca pe gheaţă. Ducea cu sine piatra 
soarelui, pentru Skakki, şi sticluţa cu miedul cîntecelor din fîntîna lui 

Mimir pentru Rună — le avea într-o traistă atîrnată de gît. Thorgil purta 
ciocanul de argint pe care i-l dăruise Olaf. Amîndoi aveau saci cu 
provizii şi felurite arme. 

La urmă de tot, regina îi făcu semn lui Bolthorn, care se apropie 
cu toiagul lui Jack, învelit într-o pînză. 

— Ia-l, zise Bolthorn, ţinîndu-l cu multă grijă, de parcă ar fi fost un 
şarpe otrăvitor. 

— Mi-a trecut prin cap să-l arunc în hăul de sub fereastra mea, zise 
regina. Apoi m-am gîndit să ţi-l păstrez. Este toiagul unui vrăjitor care 
stăpîneşte focul. N-am mai văzut unul ca ăsta de cînd a fost Limbă- 
de-Dragon pe la noi — şi habar n-ai tu cîte necazuri ne-a făcut atunci. 
Totuşi, ar fi nedemn să furi de la un oaspete. Ia-l acasă, dar ia aminte 
la ce-ţi spun. Dacă te mai întorci vreodată cu el asupra ta, ai să afli de 
îndată dacă noi, trolii, chiar putem să smulgem picioarele oamenilor 
dintr-o muşcătură. 

Ea rînji, arătîndu-şi colții — cocheţi, dar sănătoşi. 

— Făgăduiesc, zise Jack, cu o altă plecăciune, şi înşfăcă toiagul. Se 
înnegrise, dar nu era ars. Chemase flăcările din inima ținutului Jotun- 
heim şi, din acest motiv, trecuse dincolo de foc, devenind mai tare şi 
mai solid. Cînd îl atinse, Jack simţi un uşor ecou în lemn. 

Apoi îşi luară rămas-bun, mulţumindu-le din nou jotunilor pentru 
dămicia lor. Jack îl îmbrăţişă pe Ţepi-Aurii cum putu mai bine, ţinînd 
cont că băiatul avea braţele scurte, iar mistrețul — un gît uriaş. 

— La revedere, purceluşule, zise el. Mi-ar plăcea să vii şi tu cu noi, 
dar n-ai fi prea bine primit în Tărîmul de Mijloc. 

Mistreţul grohăi înfundat şi-şi vîrî botul în părul lui Jack. 

După aceea, Jack, 'Thorgil şi Îndrăzneţul plecară prin valea în formă 
de U spre pădurea cea îndepărtată. O vreme o auziră pe Forath, cîntînd 
un cîntec de-al balenelor în semn de adio. „Mai bine n-ar face-o, se 
gîndi Jack. Mă face să mă simt îngrozitor de trist.“ După vreo milă se 
întoarseră şi priviră înapoi. Muntele de gheaţă părea de nerecunoscut. 
Nu mai vedeau nici ferestre, nici uşi, nici turnulețe sau pasarele, de 
parcă jotunii dispăruseră în adîncurile lui, iar ghețarii şi văgăunile ar 
fi fost părăsite. 

— Pelerina asta miroase ciudat, zise Thorgil. 

Se adăpostiseră într-un şanţ de gheaţă, foarte adînc, de pe mar- 
ginea rîului. Trebuia să stea întinşi pe un morman de nisip acoperit cu 
gheaţă. Vîntul biciuia pămîntul chiar deasupra capetelor lor, dar măcar 
erau la adăpost de dragon. Jack le împărţise şi celorlalţi plăcinte cu 
carne şi cidru. 

— E ţesută din mătase de păianjen. Poate ăsta-i mirosul lor. Nu m-am 
apropiat niciodată de unul şi nu ştiu, zise el. Îndrăzneţul era ghemuit 
lîngă el, ciugulind bucățele de carne din palma băiatului. 

— Mă tot aştept să fie lipicioasă. 

— Atunci ai grijă să nu treci pe lîngă un roi de muşte. 

— Ce plictiseală, se înfurie Thorgil. De ce nu putem merge peste 
zi, dacă pelerinele ne pot ascunde? 

— O fi avut regina vreun motiv să ne spună să rămînem ascunși. 

— Dragonul nu ne poate zări şi nu mai e nimic altceva pe acolo. 
Uită-te, se vede la o mare distanţă. 

Thorgil îşi mototoli pelerina şi o aruncă în nisip. O vreme, 
văzuseră dragonul, ca o pală de fum pe timp de zi şi ca o flacără roşie 
pe timp de noapte. Din cînd în cînd, fiara îşi desfăcea aripile şi plutea 
pe deasupra văii, în căutarea prăzii. Pînă acum, nu găsise nimic. 

„Mă întreb dacă a mai făcut ouă“, se gîndi Jack. Se simţea uşor 
vinovat pentru că-i omorîseră puii, numai că nu avuseseră de ales. 

— Mă plictisesc, zise Thorgil. Noua Thorgil era aproape la fel de 
nesuferită ca şi cea de dinainte. N-o mai apucau crizele cumplite de 
furie — cu toate că era încă în stare să se enerveze — în schimb, era 
însetată de experienţe noi. În fosta ei viaţă pierduse atît de multe 
lucruri, încît fiecare piatră şi fiecare petic de muşchi o captivau. Voia 
din ce în ce în ce mai multe distracţii, ca să-şi scoată pîrleala pentru 
timpul pierdut. Să stai cu ea cîteva ore pe loc era un adevărat chin. 
Ce-ar fi să vedem dacă dragonul ne poate zări? sugeră ea. Dacă se 
întîmplă ceva, ne putem întoarce aici. 

— Nu, zise Jack, pentru a zecea oară în acea zi, căci, dacă ne 
zăreşte, n-o să mai renunţe la noi. O să caute prin fiecare şănţuleţ şi 
scobitură. 

— Ar putea Îndrăzneţul să-i vorbească. Să-i spună că avem gust rău 
sau altceva. 

— Doar n-o să-l creadă tocmai pe el, zise Jack. Îndrăzneţul le 
povestise — şi Thorgil tradusese — că-i îndrugase fiarei cum că avea un 
rival la celălalt capăt al văii. O înfuriase aşa de tare, că se şi năpustise 
la luptă. Apoi îl stîrnise pe puiul cel verde să-şi omoare surorile. 

— Mda, aşa s-ar zice, mormăi Thorgil, pipăindu-şi runa din jurul 
gîtului. 

Jack o privi, simțind un fior de amărăciune, cu gîndul la ce pier- 
duse. 

— Ai grijă să n-o scoţi de la gît, zise el, altfel n-ai s-o mai poţi pune 
înapoi. 

— Mi-ai spus-o de o mie de ori. N-o s-o scot niciodată. Mă face să 
mă simt în siguranţă. 

„Ştiu““, îşi spuse Jack cu tristeţe, netezind penele de pe capul 
Îndrăzneţului. Corbul îi ronţăi degetele. Vîntul şuiera şi urla, iar în 
depărtare se auzi şi strigătul dragonului. Fiara scotea cu regularitate 
astfel de strigăte, poate de furie sau poate numai din obişnuinţă. Dacă 
se lăsa tăcerea, aveau toate motivele să fie îngrijoraţi. 

— Mă plictisesc. Spune-mi o poveste, zise Thorgil. 

În zilele cât străbătuseră valea, Jack îşi terminase toată rezerva. Îi 
povestise toate istoriile sîngeroase ale 'Tatii despre martiri, toate cele 
auzite de la Bard şi chiar poveştile cu care adormea Lucy. Îi descrisese 
fiecare colţişor al fermei şi fiecare piatră de pe plaja de acasă. Aproape 
că nu-i mai rămînea decît să-i prezinte şi oile cu botul negru. El se 
ridică şi privi peste malul rîului. 

Pădurea nu mai era chiar aşa departe. După strigătul pe care-l 
auzise, dragonul părea că se întoarce la cuib. Îşi duse mîna streaşină 
la ochi şi crezu că vede o pală de fum înălţindu-se de pe stînca 
îndepărtată. 

— S-ar putea să reuşim să trecem, zise el. 

— Ce? Zău? strigă Thorgil, ițindu-şi capul să privească şi ea în vale. 

— Acolo a fost rugul lui Olaf, şi uite şi cărarea care duce în pădure, 
zise Jack. N-ar trebui să facem mai mult de două ore. Nu ştiu ce să 
zic. Poate e mai bine să aşteptăm apusul. 

Dar Thorgil deja îşi luase desaga pe umeri şi se îmbrăcase cu pele- 
rina. Înainte s-o poată opri, era deja pe drum. 


318 © NANCY FARMER 


— Stai! Niciodată nu te gîndeşti la ce faci? 

Jack se grăbi pe urmele ei, luptîndu-se cu propriile sale bagaje şi 
cu pelerina. Îndrăzneţul zbura în faţa lor. 

Jack trebui să recunoască faptul că era mult mai plăcut să călăto- 
rească ziua. Pe întuneric, se tot izbeau de cîte ceva şi alunecau pe 
gheaţă. Lumina soarelui îl înveselea, şi nici vîntul nu era aşa de rău, 
mulţumită veştmintelor groase. Jotunii fuseseră cu adevărat generoşi. 
Pentru prima dată, Jack se întrebă cum de aveau haine pe măsura 
copiilor din neamul omenesc. „Nu, se gîndi el, nu se poate să fi avut.“ 
Dar n-avea de unde şti. Jotunheim şi Tărîmul de Mijloc erau în război. 
Se prea putea ca un copil să nu fie în mai mare siguranţă aici decît fu- 
seseră cei din satul lui Gizur. 

— Aşa-i că-i frumos? ciripi Thorgil. 

Jack de-abia putea s-o zărească, pe sub pelerina de mătase. Părea 
transparentă, ca o bulă de săpun. Se gîndi că, pesemne, şi el era la fel 
de bine ascuns, cu excepţia mîinii în care ţinea toiagul de frasin, în 
privinţa căruia era mereu nehotărît. Putea să-l ţină la îndemînă sau 
putea să şi-l atîrne pe spate, bizuindu-se pe faptul că vor rămîne 
ascunşi. Acum alese cea de-a doua cale. Nu era convins că poate 
chema focul în grabă şi, oricum, ce conta focul pentru un dragon? 

Din cînd în cînd, băiatul privea în urmă, ca să vadă dacă dragonul 
se mişcase din loc. Văzînd trimba subţire de fum, se simţea mai 
liniştit. 

— Bolovanii ăştia au nişte culori aşa de interesante, zise Thorgil. 
Credeam că sînt cenuşii cu toţii, dar nu-i aşa. Unii arată ca scoicile, 
alţii precum ceața, iar alţii sînt pătaţi ca un ou de prigor. Şi umbrele! 
Ai zice că sînt toate la fel, dar unele sînt mai întunecate, altele mai 
strălucitoare şi... ia, uită-te la aia... e violetă! 

„„Izbăveşte-mă de entuziasmul lui Thorgil““, se rugă Jack în tăcere. 
Nu crezuse că avea să ajungă să-i fie dor de furiile ei şi de momentele 
în care stătea bosumflată. Măcar atunci tăcea din gură. 

Se apropiau tot mai mult de pădure, iar dragonul părea să stea 
liniştit în cuib. „S-ar putea chiar să izbutim““, se gîndi Jack. Mergeau 
încă pe lîngă rîu, iar la dreapta lor, la marginea văii, acolo unde 
aceasta începea să urce spre dealurile care o înconjurau, se afla un 

bolovan uriaş, de culoare deschisă. În jurul lui era o grămadă de pietre 
de aceeaşi culoare. 

— Ce drăguţ, ciripi Thorgil. Parcă ar fi o mamă-bolovan cu co- 
pilaşii ei. 

„Minunat, se gîndi Jack. Acum o să ne oprim să mîngîiem copi- 
laşii bolovanilor.“* Pe deasupra văii răsună un țipăt îndelung. 

— Fugi, Thorgil! S-a trezit dragonul! strigă Jack. 

Ea reacţionă pe dată. Chiar dacă părea cu capul în nori, rămăsese 
aceeaşi fată războinică. 

— Ascunde-te printre stînci, spuse Thorgil. N-o să putem ajunge la 
copaci. 

— Stai! ţipă Jack, încercînd să se ţină după ea. Regina ne-a spus să 
nu ne apropiem de ele. 

— Nu-i timp! 

Ea ajunse prima la stînci şi se ghemui la pămînt. Pe dată, pelerina 
luă culoarea albicioasă. Thorgil era chiar şi de mărimea potrivită, deşi 
ceva mai neregulată decît celelalte. Jack se aruncă lîngă ea. Amîndoi 
se chinuiau să-şi tragă răsuflarea în timp ce dragonul — judecînd după 
strigătele pe care le scotea — dădea tîrcoale pe deasupra văii. 

— Nu ne vede. Ţi-am zis doar că nu ne vede, şopti Thorgil. 

— Sper să plece repede. Nu stau bine, zise Jack. 

— Spnijină-te de stînci... Ei, poftim! 

— Ce-i? 

— Asta-i moale, zise Thorgil. 

Jack pipăi suprafaţa de lîngă el. Era chiar moale. Ţipetele dra- 
gonului se îndepărtară în susul văii, spre muntele de gheaţă. Băiatul 
dădu puţin la o parte pelerina, ca să poată privi. Pietrele erau toate de 
aceeaşi mărime, ceea ce era destul de ciudat, şi răspîndeau un miros 
care-l ameţea. 

— Aici miroase ca... 

Dar, dintr-odată, bolovanul cel uriaş se ridică pe opt picioare 
mari şi începu să adune cu repeziciune pietrele mai mici, într-un 
sac de mătase. 


Capitolul 38 


MUZICA PĂIANJENILOR 


Disperat, Jack încercă să-şi apuce toiagul, dar nu putea s-o facă 
fără să-şi scoată pelerina. Păianjeniţa îşi aduna ouăle cu viteza fulgeru- 
lui, luîndu-l pe fiecare cu ajutorul celor două membre ciudate de lîngă 
cleşti şi punîndu-l cu grijă în sac. Ajungînd la Thorgil, rămase uimită 
de forma fetei ghemuite. Îşi întinse două dintre picioare şi scoase la 
iveală un fir lung de mătase, pe care-l înfăşură în jurul lui Thorgil pînă 
ce aceasta ajunse să arate exact ca un ou. Blestemînd de zor, fata 
dispăru la rîndul ei în sac. 

Mulțumită, păienjeniţa se întinse spre Jack, care-i simţi colții 
pipăindu-l cu blîndeţe, iar apoi fu rostogolit pe toate părțile, în timp 
ce firul de mătase îl înconjura. Fu ridicat cu ajutorul acelor mem- 
bre înfricoşătoare de lîngă cleşti şi aşezat pe un pat moale de ouă 
de păianjen. 

Păienjeniţa o porni la drum. Jack simţea fiecare pas pe care-l făcea 
ea, căci sacul cu ouă tresălta şi se clătina. De-abia mai putea respira, 
iar aerul pe care-l trăgea în piept era îmbibat de acel miros puternic şi 
dulce, care-i făcea greață. Se zbătu să apuce cuțitul de la cingătoare. 
Toiagul de frasin îi zdrobea spatele. 

Mama păianjen nu se opri multă vreme din alergat, dar apoi păru 
să se arunce prin aer şi se lăsă la pămînt cu o bufnitură răsunătoare. 
Apoi începu să se mişte mai încet, alegîndu-şi cu multă grijă drumul, 
pînă ce se opri şi lăsă sacul la pămînt. Jack auzi vîntul vuind pe afară. 
Încercă să taie pînza cu cuțitul, dar mătasea păianjenilor, în ciuda 

înfăţişării sale fragile, era tare ca pielea. Jack tăie şi împunse pînă ce 
ameţi. Inima-i bătea nebuneşte şi pielea îi devenise alunecoasă din 
cauza sudorii. 

Văzu vîrful unui colţ sfişiind mătasea. 

— Poţi măcar să-mi dai o mînă de ajutor, se plînse Thorgil. Doar 
n-o să fac eu toată treaba, în timp ce tu stai ca boierul. 

— Eşti minunată, murmură Jack. 

Nu era un colţ. Era sabia lui Thorgil. De îndată, el se puse să 
lărgească gaura făcută de ea. După ce reuşi să se strecoare afară, 
rămase uimit de ce văzu în faţa ochilor. 

Se aflau undeva sus, într-un baldachin alcătuit din coroanele unor 
copaci uriaşi. Un vînt plăcut biciuia crengile, alungînd mirosul de 
păianjen. Suprafaţa pe care stăteau se umfla şi se clătina, aşa că tre- 
buiau să se ţină de sac, ca să nu cadă. 

— Ce-o mai fi şi asta? întrebă Thorgil. 

Jack îşi miji ochii. Cu fiecare mişcare, culorile se schimbau şi ele, 
dar în cele din urmă reuşi să-şi dea seama. 

— Cred că-i o pînză uriaşă, zise el. 

Cum mătasea se colora în funcţie de ce era în jur, unele părţi ale 
pînzei păreau transparente ca aerul, iar altele erau verzi-închise sau 
maronii, datorită copacilor de dedesubt. Sacul era agăţat de un brad 
foarte înalt care pătrundea prin pînză. 

Într-o parte erau numai copaci. În alta, Jack văzu pînze rotunde, 
care acopereau pădurea cît putea vedea cu ochii. Ici şi colo, păianjeni 
uriaşi, albicioşi, stăteau cu picioarele desfăcute. Unii aveau alături saci 
cu ouă, precum cel de lîngă Jack şi Thorgil. Alţii şedeau lîngă nişte 
grămezi sumbre, semn că acolo se prinsese în plasă vreun animal. 
Unele din acestea erau chiar pe punctul de a fi mîncate. 

— Şi-acum ce facem? întrebă Thorgil. 

Jack se văzu silit să recunoască faptul că, în timp ce alţi oameni ar 
fi tipat sau leşinat, războinica era mereu gata de luptă. Băiatul privi în 
jos. Erau atât de sus încît pămîntul era cufundat în beznă. Ca să ajungă 
jos, ar fi trebuit să treacă prin pînză, iar dacă aceasta era lpicioasă — 
şi probabil că aşa şi era — nu ar fi putut ajunge prea departe. 

— Poate c-ar trebui să urcăm, propuse el. 

Îşi luară mâîncarea şi burdufurile cu apă din sacul în care fuseseră 
aduşi. Urcuşul n-ar fi fost prea greu dacă nu bătea vîntul — dar, fireşte 
că bătea. Jack nu se simţi prea încîntat nici de înălțimea la care se 
aflau. Se căţărară cu chiu cu vai printre crengi, pînă ce ajunseră într-un 
loc în care puteau şedea, aproape de vîrf. 

Păienjeniţa dormita în centrul pînzei sale. Jack îi vedea umflătura 
uriaşă a pîntecelui şi colții cu care îşi ţesea pînza. Măcar nu era cu 
ochii înspre ei. 

— Cum de nu ne-o fi mîncat? se întrebă Thorgil, cu picioarele pe 
pămînt, ca întotdeauna. 

— Mirosul, răspunse Jack. Datorită pelerinelor, aduceam cu nişte 
pui de păianjen. 

— Încerc să văd partea bună a situaţiei, zise fata, apucînd runa de 
la gît. Din cîte îmi dau seama, lucrurile stau în felul următor: sîntem 
atît de sus, încît nu putem scăpa cu viaţă dacă ne prăbuşim. Însă mai 
devreme sau mai tîrziu, n-o să ne mai ţină puterile să rămînem aici. 
Sau poate ne găseşte mai întîi păienjeniţa şi ne mănîncă ea. Sau, dacă 
stăm îndeajuns de mult pe-aici, vreo sută de pui vor ieşi din ouă, vor 
urca pînă la noi şi ne vor mînca ei. 

— Asta-i partea bună? întrebă Jack. 

Thorgil. N-ai putea să-ţi foloseşti toiagul ca să chemi focul? 

Jack îşi luă toiagul. Spatele îl durea, în locul în care acesta i se 
înfipsese în carne. ÎI aţinti spre păianjenul mamă şi-l simţi fremătînd. 
În jurul lui, copacii foşneau. 

— Nu-l prea pot stăpîni, zise el. Dacă dau foc la toată pădurea? 

— Înseamnă că trebuie să fii puţin atent, zise Thorgil, îmbufnată. 

Jack întinse din nou toiagul. 

— Nu mă simt bine făcînd asta. 

— Te-ai simţi mai bine dacă ţi-ar suge tot sîngele din trup? 

— Cred că mai e şi o altă cale. 

— Off, pe Freya! blestemă Thorgil. 

Jack văzu un vultur uriaş, asemănător cu cel care-i atacase pe 
podul de gheaţă, plutind pe deasupra lor, apoi întorcîndu-se şi încon- 
jurînd copacul. Thorgil îşi scoase sabia. Vulturul se îndepărtă, scoţind 
un strigăt ascuţit, dar se întoarse cu ghearele pregătite — şi nimeri drept 
în pînza de păianjen. Pasărea cîrîi şi încercă să se elibereze, dar nu 
izbuti decît să se împotmolească mai tare în pînză, rămînînd acolo pri- 
zonieră. 

Păienjeniţa se năpusti şi-şi înfipse colții în trupul vulturului, care 
încercă s-o lovească, cu ghearele şi cu ciocul, dar nu-i putu ţine piept. 
În scurtă vreme, era complet înfăşurat în mătase, iar păienjeniţa se 
trase înapoi, aşteptînd ca veninul ei să-şi facă efectul. După un timp, 
pasărea încetă să se mai zbată. Jack şi Thorgil se înghesuiră unul în 
celălalt, ascultînd zgomotul monoton scos de gîngania uriaşă în timp 
ce se ospăta. După ce termină, ea aruncă rămăşiţele dedesubt, în 
pădure. 

— Ce zici, acum ai de gînd să chemi focul? întrebă 'Thorgil. 

— Stai, răspunse Jack. 

Păienjeniţa se apropie de sacul cu ouă. Jack se încordă, ţinîndu-şi 
toiagul pregătit, în caz că ea s-ar fi năpustit în sus printre crengile 
copacului. Dar n-o făcu. În schimb, rămase acolo, şi începu să repare 
gaura din pînză, făcută de vultur. Se mişca înainte şi înapoi, scoţînd 
fire lungi din cleştii cu care ţesea. După ce întindea un fir, se lăsa cu 
burta în jos şi depunea acolo o grămăjoară de clei. Apoi, cu multă 
grijă, ciupea firul cu o gheară. Pe dată, cleiul se răspîndea de-a lungul 
acestuia, picătură cu picătură. 

Jack privea cu mare atenţie. Totul era teribil de interesant. Nu toată 
pînza era lipicioasă. Dacă ai fi putut păşi printre picăturile de clei, nu 
te-ai fi lipit de loc. Din cînd în cînd, păienjeniţa se dădea înapoi şi 
privea în sus, spre copacul în care se aflau Jack şi Thorgil. La capătul 
trupului avea o umflătură cu opt ochi negri, strălucitori, şi cu toate 
acestea nu părea să-i vadă pe cei doi copii, ghemuiţi printre crengi. 

Apoi, păienjeniţa mai făcu un lucru interesant — se întoarse la sa- 
cul cu ouă şi-şi lăsă colții pe el, părînd copleşită de bucuria de a se şti 
mamă. Jack era convins că asta şi făcea. Putea să-i simtă şoaptele 

gîndurilor şi răspunsurile minuscule ale celor o sută şi ceva de ouă 
dinăuntru. Ea ciupea ritmic coarda care susţinea sacul, iar şoaptele se 
înteţeau, devenind mai vesele. 

— Ştii... cred că ăsta-i un cîntec de leagăn, zise Jack. 

— Păianjenul ăsta e uriaş, urît şi mănîncă oameni, zise Thorgil. Nu 
te înduioşa. 

— Doar tu eşti cea care nu mai putea după puişorii de stîncă. 

— Nu ştiam ce sînt de fapt. Arde-i pe toţi. Ne sînt duşmani. 

Thorgil părea îndeajuns de hotărîtă pentru a ataca şi o sută de 
păianjeni. 

— M-am uitat cu atenţie la mamă. Pare aproape oarbă. Nu ne-a 
văzut, deşi se uita drept la noi. Cred că vulturul a trebuit să se apropie 
binişor înainte ca ea să-şi dea seama de primejdia care-i ameninţa puii. 
Şi nici nu aude bine, pentru că te-ar fi prins chiar de-atunci de cînd 
erai în sac şi blestemai aşa de tare. 

— Bun, deci are şi ea slăbiciuni. E cu atît mai uşor de omorît. 

Dar Jack nu se putea hotărî s-o facă. Atunci cînd băuse din fîntîna 
lui Mimir, îşi amintise de clipele în care totul i se păruse a fi exact aşa 
cum trebuia să fie. Cînd Mama le cînta albinelor sau cînd Tata con- 
struia casa, o făceau cu multă dragoste şi cu atîta pricepere încît şi cele 
mai simple treburi se umpleau de farmec şi de forţă vitală. La fel se 
întîmpla şi acum, cu ceea ce făcea mama păianjen. 

Pentru a te hrăni sau a-ţi ocroti familia şi pe tine însuţi, era nevoie 
să ucizi. Asta făcuse păienjeniţa cu vulturul. Dacă-i ataca şi pe ei, Jack 
s-ar fi văzut silit s-o omoare. Dar băiatul înţelese şi că, dacă o omora 
fără să fie nevoie, îşi va pierde puterea şi nu va mai putea cînta. Lăsă 
toiagul în jos. 

— Eşti atît de prost, se înfurie Thorgil. Îl blestemă cu sîrg, în 
timp ce amîndoi se agăţau de trunchiul copacului, în bătaia vîntu- 
lui. Ar trebui să cobor eu acolo jos s-o omor şi să străpung şi toate 
ouăle alea. 

Jack ştia că n-o s-o facă. Crizele de nebunie care puneau în trecut 
stăpînire pe Thorgil dispăruseră. Era foarte curajoasă şi îndrăzneață, 
dar nu mai avea de gînd să-şi irosească viaţa. 

Pe la începutul după-amiezii, păienjeniţa îşi reluă veghea în 
mijlocul pînzei. Vîntul se opri, iar Jack se simţi îndeajuns de sigur 
pentru a împărţi ultimele plăcinte cu carne şi înghiţituri de cidru pe 
care le mai aveau. 

— Ultima noastră masă, zise 'Thorgil, sarcastică. 

— Uită-te, zise Jack, arătînd cu degetul. 

În depărtare, văzură un punctuleţ care se apropia în zbor. Deveni 
din ce în ce mai mare, pînă ce văzură că era un corb care zbura încoace 
şi încolo. Jack se ridică şi-i făcu semn cu braţele. 

Îndrăzneţul se repezi drept în vîrful copacului şi rămase acolo, în 
echilibru, croncănind pe mai multe tonuri. 

— Şi eu mă bucur să te văd, zise Jack. Vezi şi tu în ce încurcătură 
am intrat. A1 grijă să nu te apropii de pînză. 

— Spune-i lui Jack să omoare păianjenul, porunci Thorgil. 
Îndrăzneţul croncăni ceva drept răspuns. Pasăre tîimpită, continuă 
Thorgil. Zice că nu trebuie să-l omori. Că poţi să-l adormi. După 
mine, ar trebui să fie somnul de veci, dar nimeni nu mă bagă în seamă. 

— Bine, zise Jack, întrebîndu-se cum s-o facă. Atunci cum rămîne? 
Coborîm? 

Îndrăzneţul îi răspunse cîrîind îndelung pe felurite tonuri. 

— Zice să aşteptăm aici. Ne vin ajutoare, zise Thorgil. 

— Nu se poate să fi spus doar atât. Sînt convins că nu mi-ai tra- 
dus totul. 

— N-ai să ştii niciodată, zise Thorgil, îngîmfată. 

Îndrăzneţul îşi luă zborul, iar Jack cobori pînă în dreptul sacului 
cu ouă. Păienjeniţa trona în mijlocul pînzei. Pesemne că nu se sătu- 
rase dintr-un singur vultur, căci părea gata să-şi ia şi desertul. Băiatul 
îşi scoase toiagul din legătura de pe spate, ca măsură de precauţie, 
Şi-şi drese vocea. Începu să cînte, cu glasul şovăitor. Parcă nu 
izbutea să găsească melodia potrivită. Cum să-i cînţi serenade unui 
păianjen surd? 

După o vreme, Jack se opri. Era pierdere de vreme. Păienjeniţa 
nu-l băga în seamă şi nu mai avea ce să-i cînte. Undeva departe, o 
pasăre mare căzu din greşeală într-o pînză şi se trezi, pe dată, atacată. 

„„Pesemne că păianjenii ăştia trăiesc cu carne de pasăre“, se gîndi Jack. 
Gîngăniile nu le-ar ajunge nici pe o măsea. 

Cum să-i Cînţi serenade unui păianjen surd? 

„La fel cum păianjenul le cîntă puilor.“ Fireşte. Jack luase şi lecţii 
de harpă de la Bard, dar nu progresase prea mult. Vocea era înzes- 
trarea lui principală, dar aici nu-i era de nici un ajutor. Îşi lăsă toiagul 
la o parte. Avea nevoie de ambele mîini pentru ce-i trecuse prin cap. 

„Păianjenii sînt aproape orbi şi surzi, dar sînt sensibili la orice atin- 
gere şi tremurat din pînză“, îşi spuse Jack. Minunat. Dar trebuia să 
găsească un ritm care să sugereze muzică şi nu cină. Îşi aminti cum 
cîntase mama păianjen cînd îşi alinta ouăle. Fiind înzestrat cu talent 
muzical, băiatul reţinuse totul din instinct. „Cred că pot să cînt şi eu 
la fel, se gîndi el. Dacă greşesc, o să aflu imediat. Şi eu care credeam 
că oamenii de la Miazănoapte sînt greu de mulţumit...“ 

Jack se întinse peste marginea sacului cu ouă. Cu ceva greutate, 
izbutea să zărească firele lungi care alcătuiau pînza. Dacă te gîndeai 
la ele într-un anumit fel, puteai să-ţi închipui că sînt corzile unei harpe. 
Se culcă pe burtă şi începu să le studieze. Trebuia să ciupească firele 
atingîndu-le în locurile în care nu ajunseseră picăturile de clei, care 
erau şi ele greu de observat. De fapt, toată pînza era greu de observat. 
Fireşte, aşa şi trebuia. 

Jack zări două dungi verde-închis care se întindeau pe deasupra 
unor brazi, şi i se păru că zăreşte pe ele şi o porţiune sigură. Se întinse 
să le atingă. 

„Zbîrrrr!““ Păienjeniţa se ridică într-o clipă pe cele opt picioare. 
Parcă stătea pe vîrfuri. Jack îngheţă. Era limpede că izbutise să-i 
atragă atenţia. 

— Vin eu să te apăr! strigă Thorgil. 

— Rămii acolo! Ştiu ce am de făcut, răspunse Jack. „Cel puţin aşa 
sper““, se gîndi el. Măcar păienjeniţa nu reacţionase în nici un fel la 
auzul glasului său. Însemna că era cu adevărat surdă. „Trebuie să mă 
mişc repede, se mai gîndi băiatul. Orice-ar face ea, nu trebuie să mă 
opresc. Singura speranţă este să-i cînt cîntecul de leagăn exact ca ea. 
Trebuie să fie perfect şi fără ezitări.“ 

Apoi, Jack începu cel mai important recital de muzică din viaţa 
lui. Îşi goli mintea de toate gîndurile, lăsînd în loc numai ritmul. 
Începu să ciupească, cînd mai încet, cînd mai tare, iar între timp cîntă 
şi colindă, şi chiui, şi doini, şi se jelui. Avea nevoie de zgomot pentru 
a-şi menţine degetele în mişcare. 

Păienjeniţa veni aşa de aproape încît mai că nu ajunse la el. 
Arunca o umbră înfricoşătoare deasupra lui. Băiatul simţi că-i vine să 
leşine, dar nu se opri. Putea să-i zărească pînă şi colții sclipitori, şi 
gura care i se tot închidea şi deschidea. Dar nu se opri. O simţi tre- 
murînd — mişcarea ajungea pînă la el prin intermediul pînzei, şi simţi 
şi o uşoară vibraţie venind de la ouăle de dedesubt. Toţi puişorii de 
păianjen dansau în interiorul adăposturilor lor. 

Deodată, păienjeniţa se prăbuşi pe o parte. Trupul i se întinse pe 
pînză, ca o grămadă de picioare în neorînduială. Jack îşi dădu seama 
că nu murise, pentru că-i vedea vîrfurile ghearelor mişcîndu-se. Visa! 

Băiatul se căţără în copac cît putu de repede. 

— Unde-i Îndrăzneţul? strigă el. Unde-i ajutorul promis? Nu ştiu 
cîtă vreme o să rămînă adormită. Pe cerurile cele milostive, nu vreau 
să mai fac asta niciodată în viaţa mea. 

Şi izbucni în suspine. 

— Uite acolo, zise Thorgil, arătîndu-i cu degetul. 

Jack zări patru păsări albe, uriaşe, şi una mică şi neagră, plutind în 
zbor pe deasupra pădurii. El tremura aşa de tare că i se păru că o să 
cadă din copac. Îi clănţăneau pînă şi dinţii. 

— Gata, gata. Ai izbutit, zise Thorgil, înconjurîndu-l cu braţul. 
Bufniţele au spus că nu vin pînă ce nu adoarme păianjenul. Dar tre- 
buie să-ţi spun că a fost muzica cea mai groaznică pe care am auzit-o 
în viaţa mea. 

— D-de un-nde ş-ştii? T-tu n-nu eş-şti păi-ian-njen, zise Jack. 

— Slavă zeiţei Freya! răspunse Thorgil. 

Bufniţele se apropiară împreună. „Uuu-huu, uuu-huu, uuu-huu, 
hu, hu, hu,“ strigau ele. Şi huhuiau aşa, ba mai aspru, ba mai răguşit, 
ba mai ascuţit, ba într-un soi de şuierat. 

— Spun că trebuie să plecăm de îndată. O să te ducă mai întîi pe 
tine, traduse 'Thorgil. 

Jack nu înţelese ce voia să spună, pînă ce bufniţele îl apucară de 
braţe şi de picioare şi-şi luară zborul. „Nu mai pot îndura prea mult“, 
se gîndi el, în timp ce pădurea luneca în urmă. În scurtă vreme, 
bufniţele îl lăsară pe o pajişte şi plecară. Apoi se întoarseră cu Thorgil. 

— Pe Thor! Ce chip minunat de a călători! exclamă ea. De ce nu 
putem dresa nişte păsări să ne care? Ne-am putea ataca duşmanii 
din văzduh. 

„„Uuu-huu, hu, hu, hu,“ zise o bufniţă. 

— Vrea să-ţi mulţumească pentru că le-ai salvat vieţile. De asta nu 
ştiam, zise Thorgil. 

— S-a întîmplat în valea cea mică, după ce am scăpat de dragon. 
Era cît pe ce să moară de foame, iar eu le-am scos de-acolo ca să poată 
să vîneze din nou, zise Jack. Cu foarte multă plăcere, completă el, 
făcînd o plecăciune în faţa păsărilor. Îndrăzneţul se aşeză pe un tufiş 
din apropiere şi scoase un croncănit. 

— Îndrăzneţul spune că a aflat de la ele care este drumul cel mai 
sigur spre fiord, zise Thorgil. 

„Uuu-huu! Uuu-huu! Huff-uf-uf-uf!“ strigară bufniţele. 

— Asta ce-a fost? întrebă Jack. 

— Asta-i părerea lor despre păianjeni. Mai bine n-o traduc, zise 
Thorgil. 

Jack şi Thorgil le făcură cu mîna bufniţelor albe, apoi, luîndu-se 
după Îndrăzneţ, găsiră o potecă făcută de elani pe la marginea pajiştii. 
Pe drum adunară afine, mari cît nişte prune şi, la prînz, sparseră nişte 
alune uriaşe. Pe seară, ajunseră la fiord. 

Jack făcu focul — unul obişnuit, folosind cremenea şi oţelul, pen- 
tru că nu avea încredere în toiagul magic; acesta ar fi iscat probabil o 
pălălaie. În curînd, văzură corabia care se apropia peste ape. La prova 
atîrna ceva uriaş. Era un cap solzos şi verde, cu o creastă de ţepi şi 
mustăţi lungi. Eric Drăgălaşul le zbieră urări de bun venit şi toţi cei- 
lalţi războinici izbucniră în urale. 

„Ca să vezi. Sînt de-a dreptul fericit să-i văd pe oamenii de la 
Miazănoapte.“ 

Corabia cea lungă se apropie, iar războinicii săriră din ea ca s-o 
țină dreaptă. 

— BINE AŢI VENIT! tună Eric Drăgălaşul. AŢI IZBUTIT? 
V-AŢI BĂTUT CU TROLII? IA UITAŢI CE ŞARPE-DE-MARE 
AM PRINS! 

Iar Rună spuse: 

— Unde-i Olaf? 


Capitolul 39 


DESPĂRŢIREA DE JOTUNHEIM 


— Aşa a fost scris, zise Rună în noaptea aceea, în timp ce stăteau 
ancoraţi în fiord, căci plecaseră prea tîrziu pentru a mai ajunge la locul 
în care începea marea. Am ştiut dintotdeauna că Odin o să-l cheme pe 
Olaf în floarea vîrstei. Războinicii ca el sînt prea măreţi pentru 
Tărîmul de Mijloc. 

— I-am văzut rugul, zise Sven Răzbunătorul. Atunci nu ştiam ce-ar 
putea fi. 

— S-a înălţat drept în Valhalla. Eu am crezut că sînt doi dragoni 
care se luptă, zise şi Eric Nechibzuitul. 

— Era şi un dragon, completă Jack, care era mort de oboseală, dar 
simţea că le datora prietenilor lui Olaf măcar o parte din poveste 
chiar în seara aceea. O femelă. Zbura în sus şi în jos pe deasupra 
flăcărilor, ţipînd. 

— Cred c-am şi auzit-o, zise Sven. 

— Îl cinstea pe Olaf, zise apăsat Thorgil. Plînsese, cu ceva întreru- 
peri, aproape toată seara. Acum că nu mai era nici o primejdie care 
s-o ţină ocupată, putea să se lase pradă jalei. 

— Nu-i aşa că a fost ceva minunat? zise Sven, oftînd cu invidie. Şi 
zici Că avea şi un urs uriaş la picioare. 

— Da, zise Jack. 

— O ÎNMORMÎNTARE CLASA-NTÎI, declară Eric Drăgălaşul. 

— Te-am prevenit să nu mai vorbeşti după ce se lasă noaptea, 
amice Eric, zise Rună. N-o să fum în siguranţă pînă ce nu ieşim din 
Jotunheim, aşa că liniştea este importantă. 

— OF, BINE. 

Oamenii de la Miazănoapte şedeau tăcuţi în lumina stelelor, care, 
pînă şi ele, păreau ceva mai mari în Jotunheim. Apa era liniştită, ca o 
pojghiţă de gheaţă întunecată. Unul cîte unul, războinicii se întinseră 
să se culce, în afară de Rună care era de veghe şi care, oricum, nu prea 
dormea mult. Îndrăzneţul îi tinu companie o vreme, dar în curînd 
începu să picotească la fel ca şi ceilalţi. Cu toată oboseala, lui Jack 
nu-i venea uşor să se liniştească. Se întîmplaseră atîtea. Viaţa lui se 
schimbase cu totul. În sătucul său de pe coasta engleză, nu visase 
niciodată să întîlnească făpturi precum dragonii sau trolii. Acestea 
trăiau undeva, foarte departe. Şi iată că tot acolo ajunsese şi el: 
undeva, foarte departe. 

Jack aranjă sacul de grîu pe care-l folosea drept pernă. Puntea era 
tare, iar apa de pe fundul corăbiei mirosea la fel ca întotdeauna. 
Şoaptele copacilor, ale păsărilor şi animalelor din Jotunheim îi tot 
răsunau în minte. Băiatul îşi acoperi urechile, conştient că nu-i va fi 
de nici un folos. 

Încă nu ştia cum să facă s-o vindece pe Frith. Dar fîntîna lui Mimir 
îl învățase să nu încerce să preschimbe ordinea firii. Frunzele şi flo- 
rile se desfăceau atunci cînd le venea vremea. Tot aşa, cunoaşterea o 
să-i fie dată la momentul potrivit. 

Aproape de zori, se trezi şi-l văzu pe Rună care stătea lîngă capul 
şarpelui-de-mare, atîrnat la prova. Pe apă plutea o lumină argintie. 
Jack se ridică şi-şi croi drum printre trupurile cufundate în somn. 

— Asta o să-nceapă să pută în cîteva zile, zise Rună, pipăind solzii. 
Totuşi, nici prin cap nu-mi trece să-i cer lui Eric Drăgălaşul să-l 
arunce. E aşa de mîndru că l-a ucis! Monstrul ne-a urmărit încă din 
ziua cînd v-am lăsat pe voi la mal, făcîndu-şi curaj ca să ne atace. 
Vezi? Era încă tînăr. Cei mari sînt de două ori pe atît. 

— Înţeleg, zise Jack, observînd că numai capul monstrului atîrna 
de două ori cît Eric Drăgălaşul. 

— Ne-a atacat ieri, a încercat să se încolăcească în jurul corăbiei şi 
să ne tragă la fund. Mare greşeală. 

— Runā, zise Jack. 

— Da? 

— Am găsit fîntîna lui Mimir. 

— Ce noroc! Speram că aţi găsit-o, dar ceva mai devreme vorbeam 
de Olaf şi nu am vrut să schimb subiectul, zise bătrînul războinic cu 
tristeţe în glas. 

— N-am vrut să vorbesc despre asta de faţă cu ceilalţi. Cel puţin, 
nu încă. Nu cred că ar fi bine. 

— O să le închid eu gurile, zise Rună cu hotărîre. O să le spun că 
are de-a face cu magia. Ai băut? 

— Da, şi Thorgil la fel. 

— Zău? Mi s-a părut mie că e cam schimbată. N-a încercat nici 
măcar o dată să facă rău cuiva. Spune-mi, ce gust avea apa? 

Aleanul din glasul bătrînului era aproape de nesuportat. 

— Spune-mi dumneata, zise Jack, dîndu-i sticluţa în care fusese 
sucul de mac. 

Rună oftă din adîncul sufletului. 

— Nu-i nici o problemă. Le-am spus Normnelor că ţi-ai jertfit glasul 
pentru a-ţi apăra prietenii şi că mi-ai dăruit mie cel mai reuşit poem. 
Din cîte mi-am dat seama, au fost mulţumite cu asta. 

— Ai văzut şi Nornele? Ce minunat! 

— Nu prea mi-au plăcut, zise Jack. 

— Şşş. Niciodată nu-i bine să jigneşti puterile care ne stăpînesc 
vieţile. Chiar pot să beau asta? 

Jack încuviinţă. Rună desfăcu sticluţa şi bău. Ochii i se luminară, 
iar el se îndreptă din umăr, devenind mai înalt decît îl văzuse Jack pînă 
atunci. 

— Aşadar, ce gust are? întrebă Jack. 

— Ca soarele care răsare după ce se termină iarna. Ca ploaia care 
cade după o lungă secetă. Ca bucuria care te cuprinde după ce-ai 
fost trist. 

— Ţi-a revenit glasul! strigă Jack. 

Caci bătrînul nu mai vorbea în şoaptă. Vorbele se auzeau tare şi 
răspicat. Rună nu mai avea glasul unui tînăr. Nu avea să mai fie nicio- 
dată cîntăreţul acela extraordinar care fusese în tinereţe, dar acum 
glasul îi răsuna mai puternic şi mai emoţionant. 

— De ce ţipă toată lumea? mormăi Sven Răzbunătorul. Nu m-am 
odihnit nici pe jumătate cît mi-aş fi dorit. lar vorbeşti în somn, Eric 
Drăgălaşule? 

— EU NU, zise Eric Drăgălaşul. 

În acea dimineaţă, ajunseră la gura fiordului. Stîncile de pe ambele 
părți erau pline de păsări, iar de ele atîrnau mii de cuiburi. Apa era 
argintie din pricina bancurilor de cod şi de somon. Îndrăzneţul puse 
pe fugă cîţiva pescăruşi care încercaseră să se aşeze pe capul şarpe- 
lui-de-mare. 

— Plecăm din Jotunheim, zise Jack, cu un oarecare regret. 

— Şi intrăm în Tărîmul de Mijloc, zise Rună. 

Păsările se învîrteau prin aer şi strigau. Thorgil se ghemui pe fundul 
punţii, cu mîinile la urechi. 

— Le înţelege graiul, şopti Jack. 

Ajunseră în larg şi se întoarseră spre miazăzi, plutind pe marea 
strălucitoare, verde-cenuşie, împinşi de un vînt puternic. Eric 
Drăgălaşul şi Eric Nechibzuitul înălţară pînza. 

Jack se simţi de parcă i se ridicase o greutate care-l apăsase de la 
intrarea în Jotunheim. 

— Locul ăsta ne urează bun venit, zise el, minunîndu-se, în timp ce 
privea coasta care aluneca prin stînga lor. 

— Aici ne e locul, zise Rună. În Jotunheim, prezenţa noastră nu era 
văzută cu ochi buni. 

Jack se întoarse şi privi în depărtare, peste întinderea oceanului, 
către locul în care fusese Utgard. Stră-stră-străbunica lui Fonn plecase 
de acolo pe jos, atunci cînd totul era o mare de gheaţă. Dar, cu fiecare 
an, vara se apropia din ce în ce de inima lumii uriaşilor de gheaţă. 

— Nu mai înţeleg ce spun pescăruşii, zise Thorgil. Mă rog, adică 
nu mai înţeleg, chiar fiecare cuvînt. 

— Şi ce nu-ţi convine? Parcă nu-ţi plăcea să-i asculţi, zise Jack. 

— Nu-mi plăcea... dar tot era, pe undeva, drăguţ. 

— În Jotunheim, magia este mai aproape de suprafaţă. Sînt convins 
că nu ţi-ai pierdut talentul. Doar că trebuie să te străduieşti mai mult. 

Şi Jack simţea că forţa vitală se mutase mai în adînc. Era încă 
acolo, dar nu mai răspundea cu atîta uşurinţă chemării sale. Şi nici nu 
era rău, hotărî el, strîngînd în mînă toiagul înnegrit de frasin. I se 
făcuse şi frică să-i invoce puterea în Jotunheim. Focul era prea sălbatic 
şi neprevăzut. 

Caălătoriră spre miazăzi, oprindu-se noaptea pe nişte plaje mici. 
Jack şi 'Thorgil le povestiră războinicilor cele mai multe din cîte li se 
întîmplaseră, în afară de Norne şi de fîntîna lui Mimir. Oamenii de la 
Miazănoapte se arătară foarte impresionați de faptul că Thorgil uci- 
sese puiul de dragon, ca şi de isprava lui Jack cu păianjenul. Nici ei nu 
stătuseră deageaba. Pe lîngă lupta cu şarpele-de-mare (care de-acum 
puţea îngrozitor), se luptaseră şi cu o ştiucă uriaşă şi rea. 

— Încerca să mă prindă de cîte ori mă duceam să scot apă, zise 
Sven Răzbunătorul. Pînă la urmă, i-am arătat eu cum stăteau lucrurile. 

— AM GĂTIT-O CU AFINE, ŞI A AVUT UN GUST FOARTE 
BUN, comentă şi Eric Drăgălaşul. 

Apoi fusese şi o luptă cu două hermine uriaşe, atunci cînd răz- 
boinicii plecaseră pe țărm să cerceteze, şi o întîlnire cu un linx gigan- 
tic, şi o după-amiază în care Eric Nechibzuitul se culcase sub un copac 
ŞI, cînd se trezise, descoperise că un vierme îi mîncase aproape toată 
cămaşa şi o bună parte din pielea de dedesubt. 

Pe măsură ce se apropiau de intrarea în fiordul regelui Ivar, întîl- 
neau alte corăbii. Pescarii izbucneau în urale la trecerea lor şi-i implo- 
rau să-i primească să se uite şi ei mai de-aproape la şarpele-de-mare. 
Eric Drăgălaşul îşi umfla pieptul de mîndrie. „Totuşi, n-o să ajungă 
niciodată la fel de mare ca Olaf Sprîncenatul, îşi spuse cu durere în 
suflet. Nici unul dintre ei.“ 

Cînd intrară în fiord, zgomotul mării se stinse. Apa se linişti, iar 
ICI Şi Colo, pe țărm, Jack văzu cerbi şi iepuri — cerbi de dimensiuni 
normale şi iepuri cu totul obişnuiţi. Departe, spre miazănoapte, se 

întindeau munţii înalți, acoperiţi cu zăpadă. „Jotunheim'“, se gîndi 
Jack. Părea un tărîm de legendă. Poate că aşa şi era. 

În scurtă vreme, începură să zărească fermele aflate sus, pe dealuri, 
şi pajiştile abrupte pe care păşteau oile. Văzură şi docul, care se 
umplea de lume, iar dincolo de el, pe un pinten de piatră albastră-în- 
chisă, sumbră şi lipsită de viaţă ca metalul, palatul lui Ivar. Heide, 
Dotti şi Lotti cercetau îngrijorate corabia. 

„Pe ceruri! Cum să le dau vestea?“ se întrebă Jack. Dar, pînă la urmă, 
nimeni nu mai trebui să le spună. Dacă Olaf nu se vedea, însemna că 
nu-i acolo. Nu putea rămîne ascuns. Dotti şi Lotti ţipară şi începură 
să-şi rupă hainele. Heide plîngea în linişte, aşa cum era felul celor din 
neamul ei. Skakki îi conduse pe toţi la casa lui Olaf. 


— I-am sspuss, zise Heide, stînd în faţa vetrei lungi din mijlocul 
încăperii. Dacă-i duci pe băiat şşi pe ssora llui lla pallat, o ssă-ţi 
găsseşşti pieirea. L-am văzut zăcînd într-o pădure întunecată, cu ssîn- 
gele sscurgîndu-i-sse în pămînt. Bietull Cap-de-Bou. 

— N-a fost chiar aşa, zise Jack. 

— Viziunille nu ssînt niciodată precisse. Dar era llimpede ce urma 
ssă sse întîmplle. 

Dotti, Lotti şi copiii stăteau solemni în jurul vetrei, cu prietenii şi 
tovarăşii lui Olaf. Skakki luase scaunul cel mare al lui Olaf. Era prea 
mare pentru el, şi aşa avea să fie întotdeauna. La şaisprezece ani, 
Skakki era de-acum capul familiei. 

— A murit în luptă, aşa cum şi-a dorit, zise Rună, cu glasul lui cel 
nou şi puternic. 

— Şi a avut o înmormîntare vrednică de un rege! strigă Thorgil, 
începînd apoi să cînte: 


Jumătate din pădure a căzut peste el, ca să-l țină, 

La picioare îi zăcea ursul, fiara aducătoare de moarte 
Ce nu i-a putut ține piept celui îndrăgit de Odin. 
Valkiriile îl strigau de pe dealuri, 

Porţile Valhallei s-au deschis larg 
Și chiar Regina Muntelui a plîns la moartea lui. 


În încăpere se lăsă liniştea. O clipă, nimeni nu se mişcă. Apoi 
Rună spuse: 

— Ăsta a fost un poem. 

— Femeile nu pot compune poeme, zise Sven Răzbunătorul. 

Cu toţii se întoarseră spre Thorgil, aşteptîndu-se să izbucnească 
într-o criză de furie. În schimb, ea se aşeză la loc, părînd năucită. 
Îndrăzneţul zbură de pe bîrna pe care stătea, i se aşeză pe umăr şi 
începu să-i ciripească la ureche. 

— Nici eu nu ştiu cum am făcut-o, zise Thorgil, dar îţi mulţumesc 
pentru vorbele bune. 

— Vorbeşte cu păsările, şopti unul dintre copiii cei mici. Asta nu 
înseamnă că-i vrăjitoare? 

Dotti îi făcu semn să tacă. 

— Înseamnă că e vrăciţă, zise Jack. 

— Dar face şi poezie. Asta precis e ceva nefiresc, insistă Sven. 

Din nou, toată lumea se întoarse spre Thorgil, aşteptînd-o să 
îşnească din loc. Nu se întîmplă nimic. 

— Thorgilll, zise Heide, lungindu-i numele, te ssimţi bine? 

— Dar n-a păţit nimic! strigă Jack. Thorgil, fiica lui Olaf, poate face 
tot ce pofteşte. El a acceptat-o. Voi de ce nu puteţi? S-a luptat cu ursul 
alături de el. A omorît un pui de dragon, i-a înghiţit sîngele din 
greşeală, la fel ca Sigurd. De-asta acum se înţelege cu păsările. Şi a 
băut din fîntîna lui Mimir. De-asta acum poate compune versuri. De 
ce nu puteţi să vă-mpăcaţi cu gîndul? 

Focul din vatra cea lungă trosnea şi fremăta în bătaia vîntului care 
intra pe sub streaşină. Animalele pe care Olaf le cioplise pe stilpi 
păreau să se mişte. 

— Ne faci să ne fie ruşine, murmură Skakki. 

— Nu... nu asta am vrut, se bilbîi Jack. Numai că... 

— Nu, ai dreptate, zise băiatul, ridicîndu-se — şi acum Chiar semăna 
cu Olaf. Thorgil, fiică a lui Olaf, te numesc sora mea şi-ţi urez bun 
venit în familie. 

— Şşi eu te numessc fiică, zise Heide. Şşi lla fell şşi Dotti, şşi 
Lotti, adăugă ea, aruncîndu-le o privire piezişă celor două neveste 
mai tinere. 

Era prea mult pentru Thorgil, care se obişnuise să fie mereu 
respinsă. Atâta prietenie o copleşi, iar ea izbucni în lacrimi şi fugi din 
casă. 

— Unde s-o fi ducînd? se întrebă Jack. 

Dar nimeni nu părea îngrijorat de dispariţia fetei. 

— Pe deal, la cîinii regelui, zise Rună, liniştit. Spintecătorul, 
Muşcă-Lupi, Huiduma şi Măcelărică vor fi încîntaţi. Încă n-au 
văzut-o. 

— Şşi-acum, zise Heide cu glasul ei răguşit, sspune-mi desspre cum 
pllîngea Regina Muntellui după Olaf. 

Din cîte se părea, Heide cunoştea cîte ceva despre isprăvile lui 
Olaf. Băgase de seamă călătoriile soţului ei, care pleca de-acasă 
încărcat de daruri, şi ajunsese să creadă că el mai avea o soţie pe 
undeva. 

— Bine, bine, dar chiar una din neamul l trolilor? exclamă ea. Chiar 
n-avea Nici un pic de gust? 

— Regina e chiar simpatică... uuff! suspină Jack, cînd Rună îi 
trase un cot în stomac. Dar urîtă. Foarte urîtă, sfîrşi el. 

La insistenţele lui Heide, le descrise cum arăta Glamdis. 

— Păr portocalliu? Înalltă de nouă picioare? Cu collţi? Oare 
Cap-de-Bou înnebunisse? şuieră vrăciţa. Dotti şi Lotti păreau oare- 
cum înveselite de supărarea lui Heide. 

Apoi, Jack le explică cum femeile-trol îi luau prizonieri pe cei 
cu care urmau să se mărite, şi cum Regina Muntelui avea un 
harem cu şaisprezece hăndrălăi. În faţa publicului, care rămăsese 
cu gura căscată, povesti şi despre nenorocitul care le fusese tată 
lui Frith şi Frothi. 

— A zugrăvit pe pereţi imaginile familiei sale din tărîmul nostru, 
zise Jack. Măcar Olaf n-a avut parte de asta. Putea să vină şi să plece 
cînd poftea. 

— Ei, da, Cap-de-Bou nu putea fi sstăpînit de nimeni, zise Heide, 
ceva mai împăcată. 

— N-a fost vina lui că a fost prins, remarcă Lotti. 

— Nu, nu, ssigur că nu, zise Heide, clătinînd din cap. Şşi era atît de 
mare şşi de frumoss! 

Toate trei nevestele oftară. Cît despre prietenii şi tovarăşii lui Olaf, 
ei erau încîntaţi de poveste. 

— A FĂCUT O REGINĂ DE-A TROLILOR SĂ SE-NDRĂ- 
GOSTEASCĂ DE EL! CE MAI ISPR AVĂ! zise Picior-de-Copac, şi 
rămase cu gura căscată. 

— Ce mai bărbat! adăugă şi Egil Suliţă-Lungă. 


Capitolul 40 

— Dacă ai de gînd să fii skald, trebuie să arăţi aşa cum se cuvine, 
zise Rună, dîndu-se cu un pas înapoi ca să cerceteze roba albă pe care 
o purta Jack. Era chiar roba lui Rună, scurtată pe măsura băiatului. 
Vestea despre întoarcerea lor ajunsese la regele Ivar de o săptămînă, 
dar nu fuseseră poftiţi la palat pînă în seara aceea. Urma o noapte cu 
lună plină, iar a doua zi avea să i se aducă jertfa zeiţei Freya. 

Pe Jack, întârzierea îl îngrijora, dar nu avea ce face. Din cîte se 
părea, nimeni nu intra la Frith fără voia ei. „Aş fi crezut că e nerăb- 
dătoare să-şi recapete părul, se gîndi el. Dar pesemne că-i face plăcere 
să mă chinuie." 

— Nu-mi pare potrivită, zise el, strîngîndu-şi roba cu o cingătoare, 
ca să nu-i cadă. Era încă prea largă pentru el. Ştia că barzii adevăraţi 
erau bătrîni, mîndri şi înspăimîntători. Dar Jack nu se simţea 
înspăimîntător. Mai degrabă înspăimiîntat. 

— Şşş. De undeva, tot trebuie să începi. Frith o să-ţi facă necazuri, 
iar tu trebuie s-o impresionezi. Ştii ce ai de făcut? 

— Nu, zise Jack, nefericit. 

— O să-ţi vină o idee, zise Rună. 

Thorgil şedea lîngă uşă, bătînd nerăbdătoare din picior. Era 
îmbrăcată cu haina de hermină primită din Jotunheim. Încălţămintea 
îi fusese curățată de praf, iar sabia, lustruită. Pînă şi ea era curată, căci 
fusese tîrîtă cu forţa la saună în după-amiaza respectivă. 

— Vin şşi eu cu voi, zise Heide. 

— Crezi că-i o idee bună? întrebă Rună. 

— Poate că nu, dar o ssă fie interessant, zise femeia. O ss-o nelli- 
nişşteasscă pe Frith, şşi assta ar putea înssemna mullt. 

Heide era îmbrăcată cu o rochie bleumarin, brodată cu păsări şi 
peşti. Îşi împletise părul în două cozi, de o parte şi de alta a capului, 
care aduceau cu coarnele vreunui animal fantastic. Purta un colier din 
amulete de argint — ochi, picioare şi alte membre. Pînă şi pe Jack îl 
neliniştea. 

— Haideţi odată, zise Thorgil. 

Îndrăzneţul se hotărîse să se aşeze pe umărul ei. Jack se simţea 
puţin gelos, dar avea probleme mai mari decît o pasăre necredin- 
cioasă. Îşi luă toiagul şi ieşi, în urma lui Rună. 

Noaptea se apropia. Corurile nocturne ale păsărilor începuseră 
deja, iar în calea lor se aşterneau raze de lumină aurie. Luna plină 
răsărise. Era aproape la fel de mare ca luna din Jotunheim, se gîndi 
Jack, zărind-o printre copaci. Se auzi huhuitul unei bufniţe — dar era 
o pasăre mică şi maronie, nu una care te putea lua pe sus. 

Skakki mergea în frunte, în calitate de şef al gospodăriei. Apoi 
veneau 'Thorgil şi Heide, care vorbeau între ele ca două bune pri- 
etene. Thorgil se mai liniştise de la plecarea din Jotunheim, dar tot 
mai ţipa de încîntare la vederea unor lucruri pe care, cu siguranţă, le 
mai zărise de multe ori. Heide o asculta cu răbdare şi, din cînd în 
cînd, îi explica despre foloasele vreunei flori sau despre făpturile 
care se tîrau prin iarbă. 

Jack înainta greu, pentru că nu era obişnuit cu robele. 

— Aşteaptă, zise Rună, cînd trecură prin dreptul unui stejar. 

Bătrînul războinic tăie o creangă lungă şi subţire, pe care o răsuci 
sub forma unei coroniţe şi i-o puse băiatului pe creştet. 

— Limbă-de-Dragon obişnuia să poarte frunze de stejar cînd se 
pregătea să facă vreo vrajă. Nu ştiu de ce. 

„Nici eu. Să facă vrăji? Dar cele mai multe dintre cîte făcuse fuse- 
seră doar din greşeală. Iar celelalte îi scăpaseră de sub control. Nu sînt 
bard. Sînt numai un ţînc de doisprezece ani, de la o fermă. Treaba cea 
mai importantă pe care am avut-o de făcut acasă a fost să curăţ graj- 
durile de mizerie.“ 

— Eşti de-a dreptul uimitor, zise Rună încet, de parcă-i putea citi 
gîndurile. 

Rămăseseră în urma celorlalţi. Jack o auzea pe Thorgil vorbind cu 
glas ascuţit despre o ciupercă pătată şi pe Heide care-i povestea cît era 
de veninoasă. 

— Întâi l-ai impresionat pe Limbă-de-Dragon, apoi pe Olaf — mă 
rog, Olaf nu era chiar omul cel mai ager din lume, zise Rună. Ai ple- 
cat într-o misiune în Jotunheim şi te-ai întors în viaţă. Ai scăpat de un 
urs uriaş şi de un dragon. Te-ai împrietenit cu Regina Muntelui. Ai 
băut din fîntîna lui Mimir şi te-ai arătat mai deştept decît un păianjen 
uriaş. Mulţi războinici şi-ar jertfi braţul în care ţin sabia ca să aibă 
asemenea înfăptuiri. 

— Te rog, încetează, zise Jack, roşind. Nu sînt cu nimic deosebit. 
Sînt un ţînc de la o fermă, îmbrăcat cu nişte veştminte mai neobişnuite. 

— Ascultă-mă bine: unul dintre primele lucruri pe care le înveţi 
cînd devii skald este că nu trebuie să minţi. 

— Dar nu mint, zise Jack, uimit de supărarea bruscă a lui Rună. 

— Puterea ta depinde de cunoaşterea a ceea ce eşti, fie bun, fie 
rău. Să ştii că tot ce ţi-am spus despre tine este adevărat. Dacă spui 
că nu-i aşa... înseamnă că puteai la fel de bine să şi scuipi în fîntîna 
lui Mimir. 

Bătrînul războinic porni înainte cu paşi mari şi li se alătură celor- 
lalţi. Jack îl urmă, uimit de ceea ce tocmai se-ntîmplase. Chiar era un 
băiat de la ţară. Dar era şi tot ceea ce-i spusese Rună. Să-şi nege 
înfăptuirile părea cu adevărat o minciună. „Ce să zic... cred că sînt 
aproape un erou.“ Jack o porni la drum, cufundat în gînduri. 

Cînd ieşiră din pădure, soarele apusese. Palatul regelui Ivar era 
luminat şi pe dinafară şi pe dinăuntru, căci erau aşteptaţi. O mulţime 
de curioşi se adunase să vadă cum o să-i redea Jack părul lui Frith. Ei 
se dădură, cu respect, la o parte, iar Jack auzi o femeie spunînd: 

— Nu-i aşa că arată măreț? E un skald adevărat, de dincolo de 
mare. A fost ucenicul lui Limbă-de-Dragon. Ce n-aş da să-l facem pe 
Egil al nostru să fie mai atent la muzică. 

— Egil e tot atît de talentat ca şi pisicile zeiţei, zise soţul ei, cu un 
aer resemnat. 

Jack se îndreptă de spate. Era un skald de dincolo de mare. Era 
moştenitorul lui Limbă-de-Dragon. Păianjenii uriaşi cădeau pe spate 
cînd le cînta el. 

Cînd intră în palatul regelui Ivar, rămase mut de uimire. Podeaua 
era acoperită cu paie murdare. Peste tot zăceau oase de la ospeţele tre- 
cute, iar cineva vomitase într-un colţ şi nimeni nu-şi bătuse capul să 
curețe. Puricii săreau pe picioarele lui Jack în timp ce mergea, iar 
peste tot se simţea un miros amar, ca de mucegai. Îndrăzneţul strînse 
puţin mai tare umărul lui Thorgil. 

La capătul sălii, regele şedea pe tron, cu faţa buhăită şi părînd 
de-a dreptul bolnav. Avea barba încîlcită, iar hainele pătate cu 
grăsime. Lîngă el, regina Frith se uita urît la musafiri. Arăta mai rău 
decît ultima dată — mai buboasă şi cu totul nefirească. Nu avea nici 
măcar urîţenia decentă a unui trol. 

„Doamne, păzeşte! Oare nu s-au mişcat de aici?“ se întrebă Jack. 
Părea că stătuseră cocoţaţi acolo de săptămîni întregi, aşteptîndu-l să 
se întoarcă. Preoţii zeilor Odin şi Freya stăteau alături, arătînd de parcă 
de-abia aşteptau să fugă din încăpere. 

— Misiunea a fost îndeplinită, zise Rună. 

Ivar ridică ochii, care aproape că i se afundaseră în orbitele 
umflate. 

— Zău? Ce frumos! Ai auzit, floricica mea de munte? S-a întors 
băiatul. Acum o să-ţi poţi lua înapoi părul tău frumos. 

— Era şi vremea, zise regina, cu un glas răutăcios, ca un nechezat. 
Treci aici şi fă-mă la loc! 

— Amintiţi-vă care ne-a fost învoiala, zise Rună. 

— Da, da. Mita. Băiatul şi soră-sa pleacă liberi. 

— Şi trebuie duşi acasă, zise Rună. 

— Ştiu care ne-a fost învoiala. Da” nu prea v-aţi grăbit. Aţi stat să 
petreceţi în Jotunheim. Acum, mişcă-te şi fă vraja! 

Jack înaintă cu toiagul în mînă. Simţi o undă de căldură străbătînd 
lemnul înnegrit. 

— Unde-i Lucy? întrebă el. 

— Cine? Nu ştiu de nici o Lucy. 

Regina se prelinse pe tron, ca un aluat pus la copt într-o tavă. 

— Sclava pe care v-am dăruit-o, zise Thorgil, venind lîngă Jack. 
Avea mîna pe mînerul sabiei. Jack nădăjduia că n-o s-o scoată din 
teacă sau, cel puţin, nu încă. 

— Ah, aia. Ce dezamăgire. Nu mai vorbea, nu se mai uita la mine. 
Nu făcea decît să geamă. 

— Unde e? strigă Jack. Simţea toiagul pulsînd de putere. Ştia că 
acum poate scoate foc din pămînt fără nici o greutate. Mînia îl aducea 
la lumină. 

Thorgil îi puse mîna pe braţ. 

— Mărită regină, copilul făcea parte din învoială. Fără ea, nu vei 
mai fi vindecată. 

Era un lucru foarte curajos din partea lui Thorgil. Dacă ţineai la 
viaţa ta, nu-i spuneai „nu“ verde în faţă unui trol corcit care-şi putea 
schimba înfăţişarea. Frith se înălţă amenințătoare de pe tron, cu toate 
umbrele fierbînd în spatele ei. 

— Este în carul zeiţei Freya, zise repede preoteasa zeiţei. A stat 
multă vreme acolo, aşteptînd jertfa. 

— Atunci trebuie ssă mă duc la ea, zise Heide. Frith observă pen- 
tru prima oară că era şi ea acolo. 

— Tu? Zgripturoaico! scrişni ea. Ce cauţi în palatul meu, cu toate 
farmecele şi vrăjile tale ticăloase? 

— Încerc ssă nu mă murdăressc, zise Heide. Peştii şi păsările de pe 
rochie îi străluceau, iar ochii erau întunecaţi şi ameninţători. 

— Afară! Şi ia şi iscoada aia croncânitoare a lui Odin cu tine! 

— Cu mare pllăcere, răspunse Heide, întinzînd braţul către 
Îndrăzneţ. Mai bine roagă-te ca fetiţa ssă nu fi păţit nimic, adăugă ea, 
cu glasul ei răguşit. N-aşş vrea ssă fiu în locul tău, dacă nu-i aşşa. 

— Afară! Afară! zbieră Frith, începînd să arunce cu diverse obiecte — 
o cupă, farfurii, un scăunel pentru picioare. 

— Hai, hai, floricico, zise Regele Ivar. 

— Unde este părul Maiestăţii Voastre? întrebă Jack, simțind că tre- 
buie să preia conducerea. O să am nevoie de el ca să desfac vraja. 

— Acolo! strigă Frith, trăgînd un picior într-un coş care se rosto- 
goli spre el. Din coş se scurse un fel de noroi dezgustător. 

— Nu aduce a păr, zise Thorgil. 

— Nici nu e! După ce-aţi plecat, s-a stricat! Mama mi l-a făcut, iar 
acum s-a preschimbat în noroi. Uite ce s-a ales de vraja ei tîmpită! 

Frith îşi ieşise atît de tare din fire, încît de-abia mai putea respira. 

— Atunci va trebui... va trebui să găsesc un înlocuitor, zise Jack. 
Avusese o idee despre cum să-i descînte părul ca să i se lipească la loc 
de cap, dar acum era limpede că nu se mai putea. „Ce să fac? Ce să 
fac?“ se gîndi el. Mintea ameninţa să-i fie copleşită de panică. În 
noaptea aceea era sărbătoarea recoltei, iar a doua zi — jertfa pen- 
tru Freya. 

Lucy avea să fie tîrîtă pe pajiştea zeiţei, locul în care se celebra 
jertfa, de către pisici. Acolo i se vor pune ghirlande la gît şi i se va da 
o mică efigie a zeiţei. Apoi, mîinile îi vor fi legate de car. Preoteasa o 
va împinge în mlaştina ceţoasă, să plutească şi, în cele din urmă, să se 
scufunde în apele sale întunecate. 

Jack trase adînc aer în piept. Cu ochii minţii, văzu pajiştea sacră, 
luminată de lună. Apoi ştiu ce trebuia să spună. 

— Iată cum îţi va fi redată frumuseţea! strigă el. 

Rună, Skakki şi 'Thorgil tresăriră şi se întoarseră uimiţi către el. 
Jack ştia că glasul îi suna altfel. Vocea sa umplu încăperea şi putu să 
vadă teama oglindită în ochii prietenilor săi şi ai regelui Ivar. Nu mai 
era doar un băiat, ci o unealtă a Normelor. Ele vorbeau prin inter- 
mediul lui, din văgăuna în care se ascundeau, lîngă fîntîna lui Mimir. 

— Taie păr de la pisicile zeiţei Freya — dar nu prea mult. Ia a treia 
parte şi lasă restul pisicilor, ca să se-ncălzească. Te vei duce pe pajiştea 
zeiţei şi vei aşterne pe jos o pînză albă în care să se prindă lumina 
lunii. Pe ea vei pune părul şi te vei întinde şi tu. lar cînd luna va fi în 
punctul cel mai înalt, frumuseţea îţi va fi redată. 

Jack o privi pe Frith în lumina fumurie a lămpilor cu seu de peşte. 
Nu-i era frică. Nu simţea nici ură, ci doar o siguranţă liniştită, izvorîtă 
din adevărul a ceea ce tocmai rostise. Frith pălise. 

— Arăţi ca... începu ea, apoi se opri să-şi adune gîndurile. Mama 
obişnuia să găzduiască o partidă de şah jucată de făpturi care aduceau 
cu tine. 

Clătină din cap şi continuă: 

— Ei, nu contează. O să încerc şi şmecheria asta. Dacă nu merge, 
tot mai pot să-ţi jertfesc sora. 

Se duse cu paşi mari către Regele Ivar, care-l privea pe Jack cu 
gura căscată, şi-i strigă: 

— Trezeşte-te, nevolnicule! Cheamă-ţi războinicii! Spune-le sâ-mi 
aducă pisicile! 

Cîteva clipe mai tîrziu, războinicii lui Ivar aduseră pisicile, legate 
cu nişte frînghii. Le legaseră şi picioarele şi boturile, dar pisicile izbu- 
tiră să se elibereze şi începură să muşte, să zgîrie, să miorlăie şi să 
scuipe. Bărbaţii ţipau, blestemau şi 7e tundeau. La poruncile lui Frith, 
ei tăiară fiecare firicel din frumoasa blană roşie-aurie a animalelor, 
pînă ce obţinură un sac plin ochi cu păr şi nouă pisici cu totul ieşite 
din fire şi golaşe. 

— Acum ştiu de unde provin fiarele astea, îi spuse Jack lui Thorgil, 
care gusta fiecare clipă din umilirea la care erau supuse animalele. Din 
Jotunheim. Sînt pisici de-ale trolilor. 

— Mai curînd şobolani, după cum arată, zise Thorgil. 

— Of, vai de mine şi de mine, gemu preoteasa zeiţei Freya. Le-a 
luat toată blana. N-o să mă ierte niciodată. 

— El şi cu ea să vină cu mine pe pajişte, porunci Frith, arătînd spre 
Jack şi Thorgil. Şi aduceţi şi carul. Dacă se întîmplă ceva rău, vreau 
ca băiatul să-şi vadă sora murind! 

— Nu-i de mirare că Regina Muntelui a izgonit-o, murmură 
Thorgil, în timp ce ea şi Jack erau conduşi prin pădure de către 
războinicii lui Ivar. Skakki şi Rună fuseseră siliți să rămînă la palat. 

— Măcar dac-ar fi măritat-o cu un căpcăun, zise Jack. 

— Pînă şi căpcăunii sînt mofturoşi. 

În spatele lor, carul se hurducăia pe drumul din pădure. Jack îşi 
dorea nespus să vadă cum se simţea Lucy, dar războinicii nu-i 
îngăduiră. Reuşi doar s-o zărească, în braţele lui Heide. Pisicile, 
înhămate la car, arătau livide în lumina lunii. Erau moarte de supărare 
şi-şi scoteau ghearele la toţi cei care se apropiau. 

În spatele lor venea Frith, cu o ceată de sclavi din casă şi cu regele 
Ivar, care era atât de slăbit, încît de-abia putea să meargă, şi trebuia să 
se sprijine pe doi dintre oamenii săi. 

Bufniţele micuţe şi maronii din copaci huhuiau. În depărtare se 
auzi ţipătul unui linx. Mirosurile răcoroase şi verzi ale pădurii înmires- 
mau noaptea, iar drumul era luminat de luna plină. 

Ajunseră la un luminiş plin de flori albe — pajiştea zeiţei. Era ca o 
grămadă de stele, căzute la pămînt, iar dincolo de el, la capătul pajiştii, 
nişte copaci pricăjiţi se înălţau deasupra unor ape întunecate şi 
noroioase. Acolo era mlaştina zeiţei Freya. 

Carul se opri la marginea pajiştii. Patru dintre sclavii lui Frith 
aşternură o pînză albă peste flori. Alţi doi împrăştiară pe deasupra 
părul roşu-auriu, care părea negru în bătaia razelor de lună. Văzînd 
aceasta, pisicile începură să scuipe. 

— N-o să mă ierte niciodată, se jelui preoteasa. 

— Taci din gură sau îţi tai limba! strigă Frith. 

În rîndul războinicilor se înălţă un murmur: 

— Ar îndrăzni să atace o preoteasă? şopti unul dintre ei. 

— Tăceți sau vă tai tuturor limbile! Hai, cu toţii, duceţi-vă înapoi 
printre copaci, dar nu prea departe. Băiatul şi 'Thorgil să rămînă aici. 

Oamenii de la Miazănoapte se retraseră, aproape cărîndu-l pe braţe 
pe regele Ivar, căruia i se umflaseră picioarele de la mers. 

Apoi, sclavii îi scoaseră reginei veştmintele. Jack închise ochii, 
dar Thorgil îl înghionti. 

— Uită-te. E interesant, zise ea. 

Şi chiar era. Oribil, dar interesant. Trupul lui Frith era alb, scăldat 
în razele de lună, iar pielea ei părea moale, ca o ciupercă crescută pe 
o bucată de carne stricată. Îşi tot schimba înfăţişarea, umflîndu-se pe 
ici pe colo — nu era nici pe de-a-ntregul trol, nici om cu adevărat. Pe 
braţe îi apăreau solzi, care apoi cădeau. Degetele de la picioare i se 
întindeau, cîte şase sau şapte pe fiecare picior, apoi se micşorau şi 
reveneau la normal. Una peste alta, era un tablou înfricoşător. 

Sclavii adunară veştmintele şi le aşezară în ordine la marginea 
pajiştii. Deasupra, scînteia colierul din frunze de argint la care Thorgil 
jinduise atît şi la care fusese silită să renunţe. Jack văzu mîna fetei 
încleştîndu-se pe mînerul sabiei. 

— Nici prin cap să nu-ţi treacă să mă ataci, fato, se auzi glasul rece 
al lui Frith. Sînteţi înconjurați de războinici. Dacă faci o mişcare, pun 

să ți se taie braţul. Ce zici? Să fii pe vecie schiloadă şi să nu mai lupţi 
niciodată. 

Jack o auzi pe fată scrîşnind din dinți. În trecut ar fi sărit la bătaie, 
fără să-i pese de urmări. Dar fîntîna lui Mimir o învățase să aibă 
răbdare. 

Frith îşi îndepărtă sclavii, aşa că acum rămăseseră numai ei trei în 
mijlocul pajiştii. Luna aproape că ajunsese la zenit. Frith se întinse 
peste părul pisicilor, care foşni uşor sub greutatea ei. Era foarte mult, 
adunat de la nouă pisici uriaşe şi blănoase de-ale trolilor. De-acum, 
Frith urma să dobîndească un păr de care să se minuneze tot Tărîmul 
de Mijloc. 

Încetişor, luna se ridică pe cer, pînă ce ajunse chiar deasupra. Din 
mlaştină se auzi ţipătul unui cufundar şi un pleoscăit. Cîteva valuri 
mici se sparseră de mal. 

— Ia uite, şopti Thorgil. 

Ici-colo, apoi peste tot, blana începu să se mişte. Firele se uneau, 
alcătuind plete lungi, care se răsuceau şi şerpuiau spre creştetul lui 
Frith, lipindu-se acolo. În scurtă vreme, ea şedea întinsă pe un covor 
de păr lung şi frumos, iar apoi începu şi ea să se preschimbe. Trupul 
1 se lungi şi i se subţie. Chipul luă formă de inimă, un chip care l-ar fi 
făcut pe orice rege să-şi arunce coroana. Jack înţelese acum de ce se 
îndrăgostise regele Ivar de ea. Nici Freya nu putea fi mai frumoasă. 

Dar părul continua să foşnească. Lui Frith i se spusese să ia a treia 
parte, dar ea luase tot. Restul i se lipi de trup şi apoi de faţă. Frith 
părea năucită sau poate că nu-şi dădea seama de ce i se întîmpla. 
Rămăsese cu ochii holbaţi la lună, în timp ce blana o acoperea din ce 
în ce mai mult, pînă ce ajunse la fel de păroasă ca o fiară sălbatică. 
Trupul i se preschimbă din nou, devenind mare şi lătăreţ, ceva 
nemaivăzut pînă atunci. 

Ea îşi duse o mînă la faţă şi zbieră. Era un strigăt sălbatic care 
n-avea în el nimic omenesc şi nu aducea nici cu graiul trolilor. Frith 
sări în picioare şi sfîşie pînza cea albă cu uşurinţă, ca şi cum ar fi fost 
o pînză străvezie de păianjen, plutind în roua dimineţii. O rupse în 
bucăţi, zbierînd necontenit. Nu rostea nici un cuvînt. Poate că, sub 
noua ei înfăţişare, nu mai putea vorbi. Apoi se arcui şi începu să urle 
de mînie către lună. 

Jack se năpusti la car să le elibereze pe Lucy şi Heide. Războinicii 
se întorseseră, dar văzînd noul chip al lui Frith, se opriră sub copaci. 
Pisicile înnebuniseră. Îşi dezveleau colții şi miorlăiau sălbatic. Dacă 
ar mai fi avut păr, acesta li s-ar fi zbîrlit pe spinare. Thorgil îşi scoase 
sabia şi tăie frînghiile cu care erau legate. 

Ele se năpustiră pe pajişte. Pe dată, Frith văzu primejdia şi fugi. 
Ea ţîşni în mlaştină, zbierînd întruna, cu cele nouă pisici pe urmele ei. 
Jack le auzi picioarele plescăind prin apă, iar strigătele se pierdură în 
depărtare. 

Existau şi locuri sigure în mlaştină, pe unde puteai păşi, spusese 
Rună. Numai dacă le cunoşteai. Poate că Frith şi urmăritoarele ei le 
ştiau. Poate că nu. 

— Vai, Jack, zise Thorgil, sprijinindu-se de car cu un oftat. Ăsta a 
fost lucrul cel mai grozav pe care l-am făcut vreodată. 

Iar preoteasa zeiţei Freya umbla în sus şi în jos pe malul mlaştinii, 
strigînd;: 

— Hai, pis, pis, pis. Hai, pis, pis, pis. 


Capitolul 41 


ÎNTOARCEREA LUI LUCY 


Jack o ridică pe Lucy din car. Era mai mică şi mai uşoară decît îşi 
amintea şi se lăsă moale în braţele lui. 

— Lucy, eu sînt, şopti băiatul. Acum eşti în siguranţă. Putem merge 
acasă. 

Dar ea nu-i răspunse. 

— Mintea ei rătăceşşte, zise Heide, sărind jos din car. Ss-ar putea 
ssă fie mai bine aşşa. N-a fosst făcută să ţină piept uneia ca Frrithh. 

Unul dintre războinicii lui Ivar se oferi s-o ducă pe fetiţă în braţe, 
iar Jack merse alături de ei, ţinînd-o de mînă. Regele Ivar fu urcat în 
car — era mult prea greu pentru a fi dus pe braţe. Acum, carul era tras 
de doi bărbaţi. Regele părea năucit de ce se-ntîmplase, chiar după ce 
1 se explicase de mai multe ori. 

— Floricica mea ar trebui să fie aici, se plînse el, în timp ce carul 
înainta scîrţiind. Nu-i place să rămînă afară aşa de tîrziu. Frith a mea 
trebuie să-şi facă somnul de frumuseţe. 

— Uite încă unull căruia i-a pllecat mintea cu sorcova, zise Heide. 

Skakki şi Rună izbucniră în strigăte de bucurie la întoarcerea lor 
şi, pe măsură ce veştile despre dispariţia lui Frith se răspîndeau, Jack 
auzi şi uralele celor adunaţi la ieşirea din palatul lui Ivar. Jack era prea 
zguduit pentru a se putea bucura prea tare şi se simţi mulţumit cînd 
plecară din palat şi se înapoiară la casa lui Olaf. 

Dotti şi Lotti o luară pe Lucy din braţele războinicului şi, pe dată, 
se apucară s-o spele. Rochiţa ei era aşa de murdară încît trebui arsă, 

iar părul era într-o stare jalnică, încît se văzură silite să i-l taie. Acum 
părea şi mai nefericită, ca un şoricel înecat. 

— Oare se va întoarce vreodată? spuse Jack, după ce Heide o înveli 
cu o pătură şi o aşeză lîngă foc. 

— Poate, dacă o chemi şi tu, răspunse aceasta. Aşş putea încerca şşi 
eu, dar glassull meu nu ajunge aşşa departe. Pe tine vrea ea să te-audă. 

Heide aduse o tavă cu mîncare şi băutură şi o aşeză lîngă ei, apoi ea 
şi ceilalţi îi lăsară singuri. Jack privi chipul surorii sale la lumina flăcărilor 
care dănţuiau. Vorbi cu ea vreme îndelungată, pînă ce i se păru că tre- 
cuseră mai multe ore. Din cînd în cînd îi pipăia faţa, ca să se asigure că 
mai era caldă. Lucy stătea nemişcată, iar Jack se temea să nu fi murit. 

— Mergem acasă, îi spuse el de mai multe ori. Mama şi Tata ne 
aşteaptă. Ce fericiţi o să fie! Ţi-aduci aminte de scăunelul cioplit de 
Tata, pe care obişnuiai tu să stai, lîngă foc, în timp ce Mama încălzea 
cidrul pentru masa de dimineaţă? 

Şi aşa pomeni despre mai multe lucruri din trecut, încercînd să 
ajungă în locul în care se ascunsese Lucy, dar fără nici un rezultat. 

Jack se ridică şi făcu cîţiva paşi prin încăpere. Trupul îi amorţise 
Şi-i era frig, în ciuda focului. Îndrăzneţul tresări printre bîrnele între 
care se cuibărise, semn că se apropiau zorii. Jack se împiedică de o 
grămadă de jucării lăsate de copiii lui Olaf şi văzu patru figurine una 
peste alta: o vacă, un cal, un bărbat şi o femeie. Erau jucăriile pe care 
Olaf le cioplise pentru Lucy, cu multă vreme în urmă. Jack le adună 
şi îngenunche lîngă fetiţă. Îi puse calul în palmă, strîngîndu-i degetele 
peste el, iar pe celelalte i le aşeză în braţe. 

— Ţi-aduci aminte cum te jucai cu astea pe plajă, iubito? Ai făcut 
un gard din bețe şi ai construit o casă din nisip. În loc de găini, 
foloseai scoici, pentru că Olaf nu-ţi cioplise nici una. 

Îndrăzneţul veni în zbor şi se lăsă pe podea, privind cu mare 
atenţie jucăriile. 

— Da, tu le-ai furat, nu-i aşa? îi spuse Jack. Nu puteam să-mi dau 
seama dacă într-adevăr te jucai. Dar părea un joc prea deştept pentru 
o pasăre. 

Corbul se repezi şi luă calul din mîna lui Lucy. 

— Termină! strigă Jack. 

Îndrăzneţul lăsă calul jos şi chicoti din fundul gâtului. 

— Cum poţi să furi de la un copil neajutorat? zbieră Jack şi puse 
calul la loc în mîna lui Lucy, dar Îndrăzneţul fugi cu vaca. 

— Vino îndărăt, hoţule! ţipă Lucy. 

Ea se ridică, învelindu-se cu pătura, şi strînse la piept celelalte trei 
jucării. Jack rămase cu gura căscată. Era prea tulburat ca să mai vor- 
bească. Îndrăzneţul ţopăi îndărăt şi, cu multă nepăsare, lăsă vaca jos 
într-un loc în care Lucy nu putea ajunge. Ea se întinse şi o luă. Cor- 
bul ţopăi în sus şi în jos, croncănind şi piuind. 

— Vai, Lucy, zise Jack. 

— Crede că scapă, dar las” că am eu grijă, zise fetiţa. 

— Ştii cine sînt? 

— Ei, sigur, zise Lucy în bătaie de joc. Eşti Jack, iar ăla e Îndraz- 
neţul. A venit la noi din Insulele Fericiţilor. Ia zi, cînd mergem odată 
acasă? M-am cam săturat de aventura asta. 

— În curînd, zise Jack, simțind un nod în gît. Apoi îi arătă lui Lucy 
tava cu mîncare. Pe dată, ea înşfăcă un castron cu fiertură rece şi 
începu să mănînce, folosindu-şi degetele. Jack rupse bucăţi de pîine 
şi-i tăie un măr. Lucy mîncă şi mîncă, şi mîncă. La urmă, bău şi o cană 
de lapte bătut. 

— Ce foame mi-era! strigă ea. Of, of. Acum mă doare burta, dar 
mă simt aşa bine! 

Apoi se ghemui la podea şi adormi. Jack privi neliniştit spre 
Heide, care tocmai intrase. 

— Doarme ca ssă sse facă bine, îi spuse vrăciţa; ea o înveli din nou 
pe fetiţă cu pătura şi o aşeză într-un colţ, în spatele războiului de ţesut. 
Aici nimeni n-o ss-o calce, zise ea, în timp ce Dotti, Lotti şi o duzină 
de copii se revărsau înăuntru, ca să se-ncălzească lîngă foc. 

Anul se apropia de sfîrşit şi trebuia ca Jack şi Lucy să ajungă 
acasă înainte să se stirnească de furtunile iarnă. Skakki scoase cora- 
bia tatălui său ca s-o cerceteze. Urma să fie prima sa călătorie în cali- 
tate de căpitan, dar, pentru că nu avea decît şaisprezece ani, ceru 
ajutorul unor corăbieri experimentați ca Rună, Sven Răzbunătorul şi 
Eric Drăgălaşul. Cei mai mulţi dintre bărbaţii pe care-i rugase să se 
alăture expediției erau războinici obişnuiţi, nu berserkeri. Trebuia să 
fie o călătorie de negoţ, nu de pradă. 

Jack nu mai trebui să se întoarcă în palatul lui Ivar, lucru pentru 
care se simţi recunoscător. Skakki îi spuse că palatul trebuia curăţat 
de sus pînă jos, deşi urma să mai treacă multe luni pînă să poată fi 
scăpat de orice urmă a prezenţei lui Frith. Ea avusese obiceiul să 
ascundă oase în crăpăturile din pereţi, pentru a le roade cînd i se făcea 
foame. De-asta mirosea a putreziciune în palat. 

Cu multă mîndrie, Skakki îl aduse acasă pe Coamă-de-Nor. 
Regele Ivar spusese că el îi aparţinea de drept moştenitorului lui Olaf, 
iar calul, după cum se putea limpede vedea, îl plăcea pe băiat. Veni de 
bună voie la el şi-şi vîri botul în palma lui. 

— Tatăll llui a venit de pe tărîmull ellfilor, zise Heide, cercetînd 
trăsăturile fine ale animalului. Caii ellfilor ssînt mici, repezi, credin- 
CIOŞŞI şşi nu-şşi trîntessc sstăpînull joss din şşa. 

— Ai văzut vreodată vreun elf? întrebă Jack. 

Heide zîmbi, dar nu răspunse. 

Regele Ivar înapoie şi comoara pe care i-o dăruise Olaf, iar Skakki 
îi dădu cîte ceva din ea şi lui Jack. 

— Măcar atît să primeşti pentru cîte-ţi datorăm, zise el. Faptul că 
ne-ai scăpat de Frith a readus viaţa în acest regat. 

Cu mult respect, Jack primi monedele de argint. N-avea cum să 
ştie de unde proveneau. În ţinuturile oamenilor de la Miazănoapte, 
argintul curgea peste tot ca apa. 

Porniră la drum într-o dimineaţă însorită, cu un vînt uşor care le 
umflă pînzele. La mal se adunase o mulţime de oameni care îi acla- 
mau. Jack le urmări cu privirea pe Heide, Dotti şi Lotti, care deveneau 
din ce în ce mai mici, pînă ce se topiră în strălucirea care se întinsese 
peste apă. Războinicii trăgeau de vîsle, cu Thorgil la cîrmă, iar 
Îndrăzneţul şedea la prova, sfidînd pescăruşii cu ţipetele sale. Capul 
împuţit al şarpelui-de-mare fusese dus acasă la Eric Drăgălaşul. 

„Chiar mergem acasă“, se gîndi Jack, temîndu-se că vor întâlni fur- 
tuni care-i vor îndepărta din drum. Dar vremea se dovedi nemaipo- 
menită. Nu o luară pe acelaşi drum — oamenii de la Miazănoapte nu 
erau corăbieri chiar atât de pricepuţi pe cît îi lăsau pe ceilalţi să creadă. 
Pur şi simplu o apucau în direcţia în care doreau să meargă şi pluteau 
aşa pînă ce dădeau peste pămînt. De cele mai multe ori le mergea. 

Aşa că Jack nu mai zări coastele lui Marcus Măciucă sau ale lui 
Einar Strînge-Urechi, nici cenuşa satului lui Gizur Sfarmă-Degete. El 
şi Thorgil jucau Lupii şi oile, încercînd s-o înveţe şi pe Lucy, dar 
aceasta era încă prea mică — tot încerca să schimbe regulile, pentru a 
salva o oaie. După ce i se spuse că nu era cu putinţă, ea se enervă şi 
aruncă toate piesele pe fundul corabiei. 

Noaptea, Jack îi cînta şi-i spunea poveşti pe care le-nvăţase de la 
Rună şi altele pe care le inventase chiar el, despre jotuni. Încet, foarte 
încet, băiatul află şi ce se întîmplase cu ea în timp ce el fusese plecat. 

Era o poveste groaznică, despre cum Lucy se ascunsese după 
draperii sau pe sub bănci şi furase mîncare de la pisicile zeiţei Freya. 
Cînd o prindeau pisicile, o duceau în faţa lui Frith. Regina zbiera şi o 
trăgea de păr. Dar, pentru că Lucy nu-i răspundea niciodată, Frith îşi 
pierdea interesul şi o lăsa în pace. 

Astfel, Lucy rămăsese nebăgată în seamă timp de mai multe săp- 
tămîni. Îi urmărise pe Frith şi pe Ivar pierzîndu-şi mințile cu fiecare zi, 
în timp ce mizeria din palat creştea. Noaptea, fetiţa dormea pe o grămadă 
de paie pline de purici, iar în timpul zilei se distra scoțînd firele din tapi- 
seriile de pe pereţi şi, cînd pisicile dormeau, încerca să le lege de cozi. 
Dacă izbutea, pisicile îşi ieşeau din sărite, agitîndu-se să scape de ele. 

În cele din urmă, Frith o prinsese şi poruncise să fie legată în carul 
zeiţei. Acolo, lucrurile merseseră ceva mai bine. Măcar preoteasa o 
hrănea cu regularitate. Dar trecuseră multe zile şi nu se întîmplase 
NIMIC, aşa că Lucy îşi luase tălpăşiţa. 

— Şi unde te-ai dus? întrebă Jack, ţinînd-o în braţe pe întuneric. 

— La regina cea adevărată. A fost bună cu mine, pentru că mă 
iubea. Mi-a dat o încăpere frumoasă. Era acolo şi un copac plin de 
plăcinte cu miere, şi un căţeluş care avea o zgardă verde cu clopoței 
de argint. Puteam să-l aud fugind prin castel. 

Şi Lucy vorbi şi vorbi, repetînd povestea pe care Tata i-o spusese 
de atîtea ori, de cînd se născuse. Jack nici nu încercă s-o contrazică. 
În ţinutul lui Heide, iernile erau lungi şi întunecate. Minţile oamenilor 
plecau să rătăcească, pentru a nu înnebuni, dar se întorceau odată cu 
venirea primăverii. Aşa fusese şi cu Lucy. 


Capitolul 42 


JACK ȘI JILL 


— Nu-mi vine să cred că n-am observat culorile astea pînă acum, 
zise Thorgil, moartă de încîntare, privind valurile care fremătau pe 
lîngă ei. Şi norii! Arată ca laptele proaspăt muls. Şi vîntul miroase 
aşa de bine! 

— N-a mai spus asta şi ieri? bombăni Skakki. El îşi luase în serios 
îndatoririle de căpitan şi verifica pînza, vîslele şi învîrtea piatra soare- 
lui pe toate părţile ca să vadă ce făcea. 

Sven Răzbunătorul privea orizontul, aşteptînd să vadă pămîntul. 

— Ba da, a mai spus-o, zise el, privind cu ochii mijiţi dunga unde 
se îmbinau cerul şi pămîntul. 

— Şi-o s-o mai spună şi mîine, adăugă Rună. Obişnuiţi-vă. 

— Uită-te la locu acela strălucitor de peste apă, zise Jack, ridicîn- 
du-şi surioara în braţe. Acolo sînt Insulele Fericiţilor. 

— De-acolo a venit Îndrăzneţul, zise Lucy. 

— Ce? Da, ai dreptate, strigă Sven. Asta înseamnă că se vede 
uscatul. 

Războinicii trecură la vâsle şi se îndreptară spre ea. În scurtă 
vreme, Jack văzu un țărm sterp, bătut de vînturi, care se înălţă din apa 
verde-cenuşie, însă lumina cea blîndă se îndepărtă pe lîngă el, ca şi 
cum se mai afla ceva strălucitor acolo, dincolo de marginea mării. 

— Astea-ţi sînt Insulele Fericiţilor, zise Sven, rizînd şi arătînd cu 
degetul casele grosolane, făcute din pămînt, care se zăreau printre stânci. 

— N-are dreptate, şopti Lucy. 

— Aşa-i, îi răspunse Jack, tot în şoaptă. 

Vite cu ochii mari şi speriaţi stăteau la mal şi mestecau alge. 
Locuitorii satului ieşiră din case cu topoare şi sape, dar, după ce-l 
recunoscură pe Sven, le lăsară jos. Skakki adusese mărfuri pentru 
negoţ — blănuri, fildeş de mare şi ambră — dar nu-şi pierdu prea multă 
vreme pe acea insulă rătăcită. Era doar un loc în care să găseşti apă 
proaspătă şi să-ţi întinzi puţin picioarele. 

Pentru Jack însă, acesta era punctul cel mai îndepărtat de locul său 
de baştină. Se afla din nou Aici, şi nu Acolo. Fiecare pietricică şi 
fiecare fir retezat de iarbă i se păreau comori. Pe măsură ce înaintară, 
încîntarea lui crescu pînă ce ajunse aproape la fel de ameţit ca Thorgil. 
Amîndoi începeau să se minuneze la vederea unei noi insule, pînă ce 
Skakki îi imploră să înceteze. 

De-acum, ţărmul deveni compact, întrerupt numai de cursurile de 
apă şi de mici golfuri. În vazduh mirosea a buruieni; apărură şi câţiva 
corbi să cerceteze corabia. Îndrăzneţul le vorbi multă vreme. 

— Nu spune nimic important, zise Thorgil. „Ce mai faceţi?“, „Tare 
frumoasă mai e vremea“ şi altele de felul ăsta. 

— Da’ mult îi ia să spună aşa nişte lucruri banale, zise Jack — şi nu 
era prima oară. Nu cumva ai omis ceva? 

— N-ai să afli niciodată, zise Thorgil, fericită. 

Ajunseră la golful cel mare şi la oraşul în care Jack fusese cît pe 
ce să fie vîndut picţilor. El privi cu scîrbă docul cel meşteşugit şi 
casele îmbelşugate. Oamenii de pe acolo făceau negoţ cu sclavi. Nici 
nu întrebau de unde-şi dobiîndeau oamenii de la Miazănoapte pri- 
zonierii. Îi cumpărau, pur şi simplu, ca şi cum ar fi cumpărat mere. 

Nici aici Skakki nu rămase prea mult. El şi cu Sven plecară în oraş 
să întîlnească nişte negustori, în timp ce restul războinicilor făcură 
tabăra. Urmau să plece a doua zi în zori. 

— De ce nu aşteptăm pînă să fie o zi de tîrg? îl întrebă Jack pe 
Rună, în timp ce şedeau cu toţii în jurul focului, frigînd bucăţi de 
carne înfipte pe nişte bețe. 

— Bunurile pe care le avem pot fi vîndute în secret şi grabnic, zise 
bătrînul războinic. N-avem timp de pierdut. Parcă simt deja cum îmi 
fierb furtunile în oase. 

— O să ne scoatem pîrleala data viitoare, se băgă în vorbă unul din- 
tre bărbaţi. 

Jack se uită lung la el. 

— Cum adică, data viitoare? 

— Păi, ăă... zise bărbatul, şovăind să-i răspundă. 

— Adică o să vină iar în expediţii, zise Rună. 

Jack rămase împietrit. Nici nu-i trecuse prin minte un asemenea 
gînd. 

— Nu! strigă el. 

— Sînt războinici, zise Rună. 

— Dar nu-i obligatoriu. Ar putea să se facă fermieri. 

— La noi, pămîntul roditor e aşa de puţin că de-abia ne putem hrăni 
de pe urma lui, într-un an bun. Dar cei mai mulţi ani sînt răi. Trăim 
din negoţ şi din pradă. 

— Sînteţi mai răi decît trolii! strigă Jack. Oamenii de la Miazănoapte 
adunaţi lîngă foc murmurară mînioşi, dar lui Jack nu-i păsa. Se lăsase 
ispitit să creadă că aceşti oameni îi erau prieteni. De fapt, rămăseseră 
tot nişte distrugători mîrşavi şi ticăloşi. 

— Ascultă-mă bine, tinere skald, zise Rună, care căpătase o înfă- 
tişare amenințătoare, în ciuda vîrstei şi a multelor cicatrice. Cînd ai 
fost în Jotunheim, te-ai aflat sub protecţia Reginei Muntelui. Oi fi 
avînd tu o imagine plăcută despre jotuni, dar te asigur că ei sînt în 
stare să măcelărească sate întregi, pînă la ultimul prunc. Ne sînt 
duşmani, chiar dacă au şi ei simţul onoarei. 

— Mă rog, dar voi nu trebuie să faceţi ca ei, zise Jack. 

— Nevoia ne sileşte. Poţi să spui tot ce vrei, şi eu la fel, dar asta nu 
se va schimba. Skakki a jurat să nu facă vreun rău satului tău, dar faţă 
de ceilalţi din neam cu tine nu are nici o obligaţie. 

Jack nu-şi credea urechilor. Blîndul şi amabilul Rună, care-l sal- 
vase de mînia lui Olaf şi-i dăruise cel mai bun poem al său, se pre- 
schimbase într-o fiară. Jack se simţi trădat. 


MAREA TROLILOR ® 357 


— Multă vreme aţi trăit pe insula voastră micuță şi v-aţi crezut în 
siguranţă, continuă Rună. Oceanul vă apăra. Vieţile voastre erau liniş- 
tite şi prietenoase ca o după-amiază de vară. Dar tărîmul vostru era 
prea frumos aşa că, după cum se întîmplă cu orice lucru strălucitor, 
şi-a atras pieirea. 

— Ca palatul lui Hrothgar, murmură Jack. 

— Frothi i-a stricat bucuria lui Hrothgar, iar soră-sa Frith a atras 
prăpădul asupra voastră. Acum că multă lume şi-a îndreptat ochii 
încoace, n-o să se mai schimbe nimic. Poveştile despre bogăţiile din 
Insula Sfîntă au răsunat prin toate ţinuturile noastre, zise Rună. Chiar 
în clipa asta, Magnus Măciucă şi Einar Strînge-Urechi îşi construiesc 
corăbii şi sînt cu gîndul la război. 

— Nu-i cinstit, murmură Jack. 

EI privi în lungul plajei, acolo unde se adunau umbrele nopţii. În 
bezna albastră dintre case i se păru că vede un pict. 

— Viaţa şi moartea se luptă fără încetare. În lumea asta, nu poate 
exista doar fericire, zise bătrînul războinic. 

— Şi ce să facem? 

— Să vă treziţi, răspunse simplu Rună. 

La căderea nopţii, Jack rămase pe corabie împreună cu Lucy. Nu 
voia ca ea să-ntîlnească vreun pict, şi nici nu voia să mai schimbe 
vreo vorbă cu oamenii de la Miazănoapte. Skakki şi Sven se în- 
toarseră, încărcaţi cu o sumedenie de arme noi. Avuseseră o zi 
reuşită. Pînă tîrziu în noapte, Jack îi auzi cîntînd şi bucurîndu-se de 
jocurile lor prosteşti. Thorgil se luă la o întrecere de rigîieli cu Eric 
Drăgălaşul şi cîştigă. 

A doua zi îşi continuară drumul, trecînd pe lîngă turnurile singu- 
ratice ale picţilor. Împrejurul lor nu era niciodată nimeni, iar Jack nu 
văzu nici măcar vreo dîră prietenoasă de fum care să indice că se 
încălzea cineva lîngă foc sau făcea de mîncare. Cele cîteva sate pe 
lîngă care trecură păreau şi ele părăsite. Îndrăzneţul plecă, împreună 
cu un stol de corbi. 

— Ne părăseşte! strigă Lucy, speriată. 

„Nu m-ar mira, se gîndi Jack. Pe-aici, toţi sînt nişte ticăloşi pe care 
nu te poţi bizui.“ Dar Îndrăzneţul se întoarse pe seară. După aceea, 
plecă de multe ori pe continent, spre iritarea lui Thorgil. 

— EI are lucruri aşa interesante de spus, se plînse ea. Nu ca alte păsări. 

— Ghinionul tău, zise Jack, întorcîndu-i spatele. 

— Uite ce copaci frumoşi, acolo, pe mal, zise ea. Cum se numesc? 

Jack n-o băgă în seamă. Îi trecu prin cap ca, la căderea nopţii, după 
ce-şi vor fi făcut tabăra, să cheme focul şi să ardă corabia. Aşa i-ar 
învăţa minte pe oamenii de la Miazănoapte — nu însă şi pe ceilalți, ca 
Magnus Măciucă sau Einar Strînge-Urechi. 

Corabia pluti grabnic spre miazăzi, departe de țărm, ca să nu 
atragă atenţia. Ajunseseră la coasta pe care o prădase Olaf, iar Skakki 
nu voia să aibă probleme. Şi, în sfîrşit, ajunseră în ţinutul lui Jack. 
Acostară pe o plajă pustie, în fapt de seară. Oamenii de la 
Miazănoapte doboriră cîteva gîşte şi le puseră la fript pe foc. 

— Asta-i ultima noapte pe care o petrecem împreună, zise Rună. 
Haideţi să ne bucurăm cu poveşti frumoase şi cu mîncare bună. 

— Vai, ce-mi plac poveştile, strigă Lucy. 

— Avem doi skalzi aici, aşa că o să fie poveşti din belşug. Încep 
eu, zise Rună, şi le povesti despre Loki, pe care Odin îl întâlnise în 
Jotunheim. 

— Credeam că Loki e un zeu, zise Jack, nedumerit, în ciuda 
hotărîrii sale de a nu-l băga în seamă pe bătrîn. 

— Era o făptură corcită, care-şi putea schimba chipul, ca Frith. Era 
născut dintr-un trol şi o zeiţă. Poate crezi că produsul unirii dintre 
jotuni şi oameni e rău, dar să vezi ce se întîmplă dacă zeii se unesc cu 
trolii. Loki părea foarte chipeş şi deştept şi aşa l-a vrăjit pe Odin. 

— MARE GREŞEALĂ, zise Eric Drăgălaşul. 

— Odin l-a numit pe Loki fratele său. S-au crestat la încheietura 
miîinii ŞI şi-au amestecat sîngele, ca să pecetluiască înţelegerea. Aşa, 
sîngele de zeu s-a scurs în venele lui Loki, şi sîngele corcit în cele ale 
lui Odin. Şi nu le-a fost bine nici unuia, nici altuia. După aceea, Loki 
a făcut ce-a vrut în Asgard. Nimeni nu îndrăznea să-l dea afară. Odin 
i-a dat-o de soţie pe zeiţa Sigunn. 

— Mare pierdere, zise Skakki. 

— Sigunn era blîndă şi dulce, aşa că, fireşte, Loki s-a plictisit de ea. 
S-a întors drept în Jotunheim şi a luat în căsătorie o căpcăună. Ea era 
îndeajuns de rea ca să-i fie pe plac. Au avut nişte copii oribili, mon- 
struoşi — un şarpe şi un lup, amîndoi uriaşi, şi pe Hel, ale cărei palate 
de gheaţă îi aşteaptă pe laşi şi pe cei care-şi încalcă jurămintele. 

Jack încerca să rămînă rece la povestea lui Rună. Îşi dorea să-i 
poată urî pe oamenii de la Miazănoapte, dar ei se tot se purtau bine cu 
el. Dacă îi observaseră tăcerea, nu lăsau să se vadă. Pesemne că erau 
obişnuiţi cu oamenii care se supărau şi se bosumflau. 

— Fenris, lupul cel uriaş, era aşa de fioros, că zeii l-au închis pe o 
insulă acoperită de copaci din fier. Dar Fenris a crescut şi, în curînd, 
s-a dovedit că era peste puterea zeilor să-l mai stăpînească, aşa că 
Odin a hotărît că trebuie pus în lanţuri. Greutatea era, fireşte, să 
izbutească să-i pună lanţul de gît. Aşa că l-au făcut să creadă că-i un 
joc. „Hei, micuţule lup, striga Thor. Nu vrei să te joci cu sîrmuliţa 
asta? O fiară puternică şi mare ca tine poate s-o rupă într-o clipă“. 
Fenris s-a lăsat măgulit. Le-a permis zeilor să-i pună lanţul cel greu 
de gît şi, de îndată, l-a rupt în două. 

— Era lanţul cel mai gros pe care-l aveau, completă Skakki. 

— Aşa că a trebuit să le ceară ajutor piticilor, interveni şi Thorgil, 
pentru prima dată. La lumina focului, părea chiar frumoasă — se gîndi 
Jack. Ochii îi străluceau, iar părul — pe care şi-l spălase straşnic în 
seara aceea, îi înconjura chipul ca puful de păpădie. Băiatul îşi dădu 
seama că ea fusese dintotdeauna frumoasă, dar spiritul ei pustiit n-o lăsa 
să se vadă. Acum era fericită. Jack simţi o strîngere de inimă. A doua 
zi dimineaţă, ea urma să plece şi n-avea s-o mai vadă niciodată, nici 
măcar în ceruri. 

— Zeii ştiau că le trebuia o frînghie vrăjită, ţesută din lucrurile 
tainice ale lumii — rădăcinile unui munte, pasul unei pisici, respiraţia 
unui peşte, zise Rună. Numai piticii ştiau să făurească aşa ceva. După 
ce au terminat, i-au adus lui Odin o frînghie care părea o panglicuţă 
de mătase, dar era mai tare decît moartea. „Hei, micuţule lup, a strigat 
Thor, încercînd să-l ademenească pe Fenris. Cu asta ai să te distrezi 

şi mai bine“. Dar lupul nu era prost. Ştia ce puneau zeii la cale, dar 
era pe deplin încrezător în puterea sa. „O să mă las legat cu aia, dacă 
cineva îşi pune mîna în gura mea“, a mîrîit el. Tyr, fiul lui Odin, cel 
mai viteaz dintre viteji, a ieşit în faţă şi şi-a pus braţul între fălcile 
băloase ale lupului. Iar ceilalţi l-au legat pe Fenris cu panglicuţa. 

Rună se opri, iar oamenii de la Miazănoapte se întoarseră spre 
Jack. „Iar începem“, se gîndi el. De cîte ori se făcea o astfel de pauză, 
însemna că era pe cale să se petreacă ceva groaznic. Le făcea mare 
plăcere cînd Jack îi întreba cum se sfîrşeşte povestea, pentru că scîrba 
pe care i-o provocau le dădea satisfacţie. Sven Răzbunătorul părea 
de-a dreptul mort de nerăbdare. 

— Ei, fie, oftă Jack. Ce s-a-ntîmplat după aceea? 

— Fenris s-a zbătut şi a urlat, şi s-a împotrivit, dar n-a putut rupe 
frîinghia, aşa că a rămas prins pe insulă, zise Rună. 

— Dar mai întîi de toate i-a smuls braţul lui Tyr dintr-o muşcătură! 
strigă Sven. 

— Eu trebuia să termin povestea, zise Rună. 

— Şi l-a sfişiat şi l-a înghiţit, zise Sven, care era prea încîntat ca să 
se mai poată opri. 

— Hap! Gogîlţ! Cranţ! zbieră Thorgil. 

„N-o să-i înţeleg niciodată pe oamenii ăştia“, îşi zise Jack. 

— Mă întreb ce gust o fi avut, zise Lucy, care nu părea defel deran- 
jată de sfîrşitul sîngeros al poveştii, aşa că urmă o discuţie animată 
despre gustul braţului lui Tyr. Apoi, Jack le spuse povestea fugii jotu- 
nilor din Utgard şi despre felul în care balenele îi purtaseră în spate 
pe ultima bucată de drum, după ce gheaţa se topise. 

În pauzele dintre poveşti se ospătară cu gâscă friptă şi băură cidrul 
pe care Skakki îl păstrase pentru acest prilej. Se apropia dimineaţa, iar 
Lucy se duse la culcare. În cele din urmă, cînd zorii se arătară peste 
mare, Thorgil spuse: 

— Am făcut şi eu o poezie. 

— Fetele nu pot face poezii, zise Sven, dar nimeni nu-l băgă în seamă. 

— S-o auzim. Elogiul închinat lui Olaf a fost chiar frumos, zise 
Rună. Aş zice că n-ai băut degeaba din miedul cîntecelor. 

— Este despre fîntîna lui Mimir, răspunse ea, iar Jack rămase 
uimit. Hotărîseră să nu vorbească despre ea. Thorgil se ridică şi făcu 
o plecăciune. 


Jack și Jill urcară dealul 
Câăutind s-aducă apă. 

Jack căzu şi-şi sparse capul 
Jill se prăbuşi în groapă. 


Thorgil se opri. 

— Asta-i tot? întrebă Skakki, uimit. 

— Maică-mea mi-a spus Jill, le explică Thorgil. Iar Jack şi cu mine 
am urcat pe un deal şi am căzut. 

— NU-I CINE ŞTIE CE POVESTE, zise Eric Drăgălaşul. 

— Mă rog, dar aşa s-a-ntîmplat, iar o poezie nu trebuie neapărat să 
spună o poveste, strigă 'Thorgil. 

— Ba da, trebuie, zise Sven. 

— E drăguță, zău, zise Rună, văzînd că Thorgil era gata să-şi piardă 
stăpînirea de sine. Nu e un lucru care să rămînă, dar e dulce. 

— Nu e dulce, zbieră Thorgil. Și o să rămînă! Oamenii o să-mi 
recite poezia cu mult după ce versurile voastre vechi şi mucegăite o 
să dispară! 

Ea fugi pe plajă şi se ascunse în spatele unor stînci. Ca de obicei, 
oamenii de la Miazănoapte nu-i dădură nici o atenţie, ci începură să 
strîngă. Jack o urmă. Se lumina şi corabia urma să plece în scurt timp. 
O găsi după o stîncă, suspinînd ca şi cum i s-ar fi frînt inima. 

— Jill, zise el, blînd, îngenunchind lîngă ea. 

— Ai venit să-ţi baţi joc de mine? întrebă ea. 

— Nu, nu! Poezia mi s-a părut minunată şi cred că va rămîne. 

— Faima ei nu va pieri nicicînd? zise ea, privindu-l printre lacrimi. 

— Aşa-i. Sven habar n-are de versuri, iar Eric Drăgălaşul nu 
aude decît pe jumătate ce se vorbeşte. Iar Rună, mă rog, el are 
ideile lui fixe. 

— Crezi că e bună? 

— Sînt skald, ucenicul lui Limbă-de-Dragon, zise Jack, ferm. 
Fireşte că asta cred. 

— Mulţumesc! zise Thorgil, îmbrăţişîndu-l. Rămaseră multă vreme 
îmbrăţişaţi, în lumina lăptoasă a zorilor. Păsările din pădure se 
treziseră şi întîmpinau noua zi. Thorgil se ridică şi-şi scoase de la gît 
colierul din frunze de argint pe care-l recuperase de la Frith. 

— Dă-i asta lui Lucy. 

— Eşti sigură? o întrebă Jack. Credeam că-ţi place cu adevărat. 

— Pot şi eu să fiu darnică, aşa, ca alţii, se răsti ea. Ce, vrei să spui 
C-aş fi zgîrcită? 

— Nu, nu, zise Jack. 

— Ei, foarte bine. Îmi place cu adevărat. Aşa că-i un mare sacrifi- 
ciu pentru mine să renunţ la el. În plus, îmi rămîne ciocanul lui Thor 
ŞI... asta. 

Ea strînse în pumn runa nevăzută. Jack se uită cu mult dor spre 
mîna ei. 

— Cîndva, va trebui s-o dai mai departe. 

— Cîndva totul trebuie să se schimbe. Dar o s-o fac cu bucurie şi 
fără părere de rău, zise cu mîndrie fecioara războinică. 

Se întoarseră la ceilalți. Lucy şedea în capul oaselor, pe jumătate 
adormită, cu Îndrăzneţul în poală. Corabia era deja în apă şi toţi 
oamenii de la Miazănoapte se urcaseră pe punte, în afară de Rună. 

— Poftim, zise el, dîndu-i lui Jack sticluţa în care fusese sucul 
de mac. 

Jack o ţinu sus. Pe fund mai erau cîteva picături de lichid. 

— Miedul cîntecelor! strigă el. 

— Cînd am dat să pun sticluţa la loc, am văzut că nu era goală pe 
de-a-ntregul, zise Rună. Nu ştiu la ce poate fi bună aşa o cantitate 
mică, dar s-ar putea să-ţi fie de folos. 

— Mulţumesc, zise băiatul. Acum că venise cu adevărat momen- 
tul despărțirii, îi trecuse supărarea pe bătrîn. 

— Ție-ți mulţumim. Ne-ai salvat de Frith şi mie mi-ai redat glasul. 
Eşti un flăcău de ispravă. Dac-ai fi puţin mai sălbatic, ar ieşi din tine 
un bun războinic. 

— Nu prea cred, zise Jack. 

Apoi veni şi momentul în care corabia trebui să plece. Thorgil 
şi Rună se urcară pe punte, iar Skakki le porunci tuturor să treacă 
la vîsle. 

— La revedere, Jack. La revedere, Lucy. Îndrăzneţule, poţi veni cu 
mine dacă vrei, strigă Thorgil. Dar corbul îşi scutură penele şi rămase 
pe loc. 

Corabia cea lungă şi meşteşugită despica apa aproape fără zgo- 
mot, şi-şi croia drum înspre largul mării. Apoi dispăru în ceaţă, ca şi 
cum nici n-ar fi fost. 

— Haide, Lucy, zise Jack, ridicîndu-şi surioara în picioare. Mai 
avem cale lungă de străbătut, iar Mama şi 'Tata ne aşteaptă. 


Capitolul 43 


BUN VENIT ACASĂ! 


Ceaţa plutea printre copaci, iar de pe frunze picurau stropi de apă. 
Jack alese o cărare despre care ştia că ducea la calea romană. Avea 
într-o mînă toiagul înnegrit din Jotunheim, iar Îndrăzneţul i se aşezase 
pe umăr. Cu cealaltă mînă o conducea pe Lucy. 

— Vreau să mă întind, se plînse ea. Sînt taaare obosită. 

— O să ne odihnim cînd ajungem la drum. lar fu ai cam terminat-o 
cu călătoriile astea pe spinarea altuia, îi spuse Jack Îndrăzneţului, dar 
corbul îşi înfipse şi mai tare ghearele în umărul său. 

Băiatul înainta cu greu. Sufletul îi era sfîşist între tristeţe şi bucuri. 
Se întorcea acasă, dar, pe de altă parte, îi pierduse pentru totdeauna pe 
Thorgil şi pe Rună. În ultimele luni, nu se gîndise decît la momentul 
sosirii acasă. Acum se simţea părăsit. Gata cu drumurile pe mare, gata 
cu aventurile. Numai că-i era un dor nebun de familie. Măcar să nu fi 
locuit într-un sătuc în care lucrul cel mai surprinzător care se putea 
întîmpla era ca o oaie să fete doi miei gemeni. Cum să se întoarcă 
acum la treburi precum scosul apei din fîntînă, adunatul vreascurilor 
sau fuga după oile cu botul negru? 

— Vreau să mă aşez chiar acum! zise Lucy. 

Jack zări calea romană care începuse să se observe printre ferigi. 
O conduse pe Lucy pînă la pietrele acoperite de muşchi din care era 
făcută şi se odihniră amîndoi o vreme. Băiatul îl alungă şi pe Îndrăzneţ 
de pe umăr, iar corbul se aşeză în preajmă, croncâănind tare şi indignat. 

— Dacă nu-ţi convine, întoarce-te la Thorgil, zise Jack, frecîndu-şi 
umărul în care pasărea îşi înfipsese ghearele. 

Scoase mîncarea pe care i-o dăduseră oamenii de la Miazănoapte: 
giscă friptă şi pîine uscată, pe care o cumpăraseră dintr-unul din satele 
prin care trecuseră. Lucy ronţăi pîinea, iar Îndrăzneţul ciuguli o bucată 
de carne. Împrejurul lor se prelingea apa. Erau aproape muraţi. 

— Cît mai e? întrebă fetiţa. 

— Cam o oră de mers. Poate mai mult. 

— Sînt obosită, zise ea. 

Ca s-o distreze, Jack scoase colierul din frunze de argint. 

— Thorgil ţi-a dăruit asta. 

— Ooo! 

Lucy luă colierul şi şi-l puse la gît. 

— E de la regină, zise ea, pipăind metalul strălucitor. 

— Ba de la Thorgil, o corectă Jack. 

— Nu! Am văzut-o pe regină cu el la gît. Ea m-a dus la palat şi 
mi-a dat prăjituri cu miere şi budincă. 

— Nu-i adevărat, zise Jack, pierzîndu-şi răbdarea. Dormeai pe paie 
murdare şi mureai de foame. 

— Ba nu! Regina mi-a trimis colierul ăsta! 

Jack i-l smulse de la gît. 

— O să ţi-l dau înapoi cînd ai să fii recunoscătoare celei care, într- 
adevăr, ţi l-a dăruit. 

— Kindaskitur ce eşti! 

— N-ai decît să-mi spui „bălegar de oaie“, dar... 

Îndrăzneţul croncăni şi zbură într-un copac. Pe dată, Jack deveni 
atent. 

— Ascunde-te în iarbă, iubito, şopti el. 

Fără nici o vorbă, Lucy se lăsă să alunece peste marginea căii 
romane şi se adăposti sub un tufiş. Pesemne că învățase cum să se ţină 
departe de primejdii. 

Jack rămase în picioare în mijlocul drumului. Auzi paşi şi o voce 
care fredona fals o melodie. Văzu o siluetă ieşind din ceaţă. În aceeaşi 
clipă, şi silueta îl zări. 

— Nu mă lovi! strigă un glas de băiat. Într-o clipită, acesta se 
întoarse pe călciîie şi o luă la fugă îndărăt, pe drum. 

— Colin! strigă Jack, dar fiul fierarului alerga cît îl ţineau picioa- 
rele. Jack se privi. Purta veştmintele pe care i le dăruise Regina 
Muntelui. Pe sub haina din blană de jder avea o tunică verde, ele- 
gantă, şi pantaloni maronii îndesaţi în cizmele din piele de vită. Avea 
o teacă de piele la cingătoare şi tocmai scosese cuțitul pe care încă îl 
ţinea în mînă. 

— Vai de mine, zise Jack. Arăt ca un om de la Miazănoapte. Haide, 
Lucy. Mai bine să ajungem acasă pînă nu trage careva cu o săgeată 
în mine. 

Ea se întoarse şi-l apucă de mînă. 

— Dacă sînt şi eu cu tine, n-o să tragă, zise ea. 

Era o observaţie foarte inteligentă şi curajoasă, aşa că Jack se 
aplecă şi o sărută pe creştet. Îşi continuară drumul, iar Îndrăzneţul veni 
pe dată şi se înfipse în umărul lui Jack. 

După o vreme, auziră multe glasuri venind din depărtare. Ceaţa se 
risipea, iar soarele începuse să străbată, colorînd frunzele de toamnă 
în roşu şi auriu. 

— Uite-l acolo! Stai! Nu trage încă! E şi o fetiţă cu el, spuseră 
cîteva glasuri. 

„Încă?“ se întrebă Jack. Ieşiră într-un luminiş. Acolo se aflau cîţiva 
bărbaţi, ghemuiţi la pămînt şi înarmaţi cu diverse unelte care se puteau 
găsi într-o gospodărie de fermier. John, cel care făcea săgeți, îşi încor- 
dase deja arcul. 

— Tata! strigă Lucy, fugind către el. 

— Lucy? zise Tata, lăsînd din mînă coasa pe care o adusese cu 
el. Jack? 

Pe dată, el o luă pe fetiţă în braţe. John, fabricantul de săgeți, 
cobori arcul. 

— E un berserker! zbieră Colin. M-a atacat cu un topor! 

— Nu te mai prosti, zise căpetenia satului. E puştiul lui Giles 
Şchiopul. Dar uitaţi-vă la el ce-a mai crescut! 

Jack înaintă, cu toiagul său de frasin şi cu Îndrăzneţul pe umăr. 
Ştia că n-avea cum să fi crescut prea mult în timpul care trecuse, dar 

pesemne că arăta cu totul diferit. În orice caz, se simţea altfel decât 
băiatul care, cîndva, fusese luat pe sus de oamenii de la Miazănoapte. 

— M-a salvat de un monstru fioros. Şi s-a luptat cu troli şi cu dra- 
goni, îi spuse Lucy Tatii. 

Tata părea complet năucit. 

— Eşti în viaţă, zise el. Fiule, eşti în viaţă! 

Giles Şchiopul începu să plîngă, iar Jack îi urmă exemplul, ceea 
ce ştirbi oarecum impresia de măreție pe care încercase s-o lase. 

— Ştiu ce s-a schimbat, declară căpetenia. Vedeţi corbul? Auu, zise 
el, cînd Îndrăzneţul dădu să-l ciupească. Asta duc barzii pe umăr. Jack 
a plecat ca ucenic şi s-a întors bard în toată puterea cuvîntului — şi era 
şi timpul. Bătrînul n-a mai fost bun de nimic. 

Atunci, cu toţii îl felicitară pe Jack, iar Tata îl îmbrăţişă. O porniră 
spre sat, în urma lui John, fabricantul de săgeți, care se grăbea să ducă 
vestea cea bună. Cu voce joasă, Jack îi spuse lui Colin: 

— Dacă aş fi fost într-adevăr berserker, ţi-aş fi tăiat capul înainte să 
apuci să faci trei paşi. 

Văzîndu-l pe celălalt pălind, băiatul se simţi mulţumit de sine. 


În faţa fermei lui Giles Şchiopul, aştepta o mulţime nerăbdătoare. 
Văzîndu-i pe Jack şi pe Lucy, oamenii izbucniră în urale. Fetiţa ţopăi 
prin faţa lor, bucurîndu-se de toată atenţia care i se dădea. Rochiţa ei 
era o minune nemaivăzută pînă atunci în sat. I-o făcuse Heide şi arăta 
ca îmbrăcămintea femeilor din neamul ei. Era de culoare albastră-des- 
chisă, cu broderii verzi la gît şi la poale şi înţesată cu flori albe. Lucy 
părea o adevărată prinţesă. 

Cu toţii rideau şi băteau din palme. Fetiţa nici n-o băgă în seamă 
pe Mama care stătea mult în spate, la uşa casei. Jack însă se duse de 
îndată la ea, evitîndu-i pe toţi cei care-l felicitau şi-i urau toate cele 
bune. Tata începuse să le spună scurta poveste pe care apucase s-o afle 
de la Jack, despre perioada cît fuseseră sclavi. 

— Şi a văzut troli şi dragoni, şi păianjeni uriaşi! strigă Tata. 

— Las-o moartă, Giles, cu basmele tale! zbieră cineva. 

Jack şi Mama se strecurară în spatele casei. 

— S-o aduc şi pe Lucy, zise băiatul. 

— Las-o să se simtă bine, zise Mama încet. Ce s-a întîmplat cu 
părul ei? 

— E o poveste lungă. N-o să-ţi vină să crezi ce-am păţit. 

— Ba poate că da. Am bănuit că aţi fost luaţi de berserkeri. Tata 
credea că aţi murit, dar eu n-am crezut-o nici o clipă. Am privit în apă 
şi te-am văzut în mijlocul unui roi de albine. 

Jack se înfioră. Mama era şi ea vrăciţă, deşi se ascundea cu mare 
grijă. Nu ştia exact ce însemna că „privise în apă“, dar o văzuse şi pe 
Heide privind într-un castron, iar toţi ceilalţi aveau mare grijă să n-o 
deranjeze. 

— Ce face Bardul? întrebă el, iar Mama oftă. 

— Mănîncă şi doarme, dar se poartă ca un copilaş. Din cînd în cînd, 
începe să zbiere şi-şi tot flutură braţele. 

— Este la casa romană? 

— Nu, nu poate să-şi poarte singur de grijă, zise Mama cu tristeţe. 
E aşa de greu să te-nţelegi cu el, că Tata a trebuit să-i construiască o 
colibă lîngă gardul din spate. Avem cu toţii grijă de el, pe rînd. Nu ştiu 
ce-o să ne facem la iarnă. 

Coborîră pe o potecă înspre ogoare. Ferma lui Giles Şchiopul arăta 
nemaipomenit. Holdele de grîne gemeau de boabe. Fasolea neagră şi 
cea albă, napii şi ridichile, păstîrnacul şi morcovii creşteau în şiruri 
ordonate. Fusese un an foarte bun, în afară de faptul că fuseseră 
prădaţi de berserkerii setoşi de sînge, veniţi de peste mare. 

— Arăţi chiar ca un bard cu toiagul şi cu corbul pe umăr, zise 
Mama. E domesticit? 

— Uneori mai ciupeşte, zise Jack. 

Dar Mama, fără teamă, îi mîngîie penele şi Îndrăzneţul croncăni gros. 

— Zici că vorbeşte. 

— De fapt, chiar asta face. O fată pe care-am cunoscut-o putea să-l 
ŞI înţeleagă. 

— Vai de mine! Chiar ai avut parte de peripeții minunate! De-abia 
aştept să-mi povesteşti. 

Jack auzi, în depărtare, nişte strigăte, şi duse mîna la cuţit, fără să 
stea pe gînduri. 

— E Bardul, îl linişti Mama. Uneori o ţine aşa ore în şir. Nu ştim 
ce vrea, iar el nu ne poate spune. 

Jack se apropie de colibă cu o senzaţie de teamă. Strigătele aveau 
în ele ceva neomenesc. 

— E violent? 

— Nu, doar foarte înspăimîntat. Tot ce facem noi îl sperie. 

Uşa era închisă cu un zăvor de fier. Jack îl deschise. Înăuntru 
mirosea urît. Bardul se lipise de peretele din fund. Avea părul zburlit 
şi unghiile lungi, ca nişte gheare. Hainele — o tunică grosolană legată 
cu o funie — îi erau pătate cu excremente. 

— Ne străduim să-l ţinem curat, dar devine aşa de furios cînd 
încercăm să-l spălăm, că ne e teamă să nu moară de spaimă, zise 
Mama. 

— Domnule, sînt eu, Jack. M-am întors. Frith, duşmanca dumnea- 
voastră, a pierit. Nu vă mai temeţi. 

Dar bătrînul rămase ghemuit pe stratul de paie care acoperea 
podeaua. 

— V-am adus ceva care v-ar putea vindeca, zise Jack. E miedul cîn- 
tecelor, din fîntîna lui Mimir. Au mai rămas numai cîteva picături, aşa 
că trebuie s-aveţi grijă cu ele. 
ca să se apere. 

„Cum să fac să-i dau asta în gură?“ se întrebă Jack. El făcu un pas 
înainte şi, deodată, Îndrăzneţul îşi luă zborul de pe umărul lui, drept 
spre bătrîn. 

„Cra, cra, cra!“ strigă şi Îndrăzneţul. Cei doi se izbiră unul de 
celălalt şi căzură la podea, ca loviți de trăsnet. 

— Nu! strigă Jack, repezindu-se la bătrîn şi ridicîndu-l. Bardul avea 
ochii ficşi şi nu mai respira! Mama, ce să fac? 

Ea îngenunche de cealaltă parte şi-i căută bătrînului pulsul. 

— 1 s-a oprit inima! 

— Nu, nu, nu, gemu Jack. Fusese cît pe ce să izbutească să-l salveze. 

— 'Toarnă-i miedul ăla sau ce-o mai fi, pe gît, zise Mama. 

Ea descleştă fălcile Bardului, iar Jack goli sticluţa. Cîteva picături 
de lichid limpede căzură în gura bătrînului. Jack clătină sticluţa şi mai 
reuşi să obţină încă o picătură. 

— Gata, asta a fost tot, şopti el. 

Dintr-odată, ca şi cum s-ar fi trezit dintr-un somn adînc, Bardul 
tremură şi deschise ochii. 

— Jack, flăcăule, zise el cu glas răguşit. 

— V-aţi întors! V-aţi întors! 

În spatele lui, Jack auzi o bătaie slabă de aripi. Îndrăzneţul se 
chinuia să se ridice. 

— Puterea lui Frith s-a spulberat, domnule. Sînteţi în siguranţă. 

— Ştiu, zise Bardul. Pe stele, în ce hal sînt! Nu mi-a făcut nimeni 
şi mie o baie? 

— Am încercat, zise Mama, rîzînd şi plîngînd în acelaşi timp. 

Îndrăzneţul se împletici printre paie. Aripile îi atîrnau, ca şi cum 
uitase să le mai folosească. 

— Ce s-o fi-ntîmplat? zise Jack, neliniştit; el întinse mîna spre 
pasăre, care dădu să-l ciupească sălbatic. Îndrăzneţul scoase un țipăt 
şi se înghesui în perete. 

— O fi înnebunit? se întrebă Jack. 

— Nu, e doar o biată pasăre speriată, zise Bardul, ridicîndu-se de 
jos cu ajutorul Mamei. A avut multe de îndurat în ultimele luni. 

— Dar... dar el era prietenul meu. 

— Eu am fost prietenul tău, Jack, zise Bardul. Nu-ţi aduci aminte 
de povestea lui Beowulf? Cum am intrat în trupul unei ştiuci? Cînd 
Frith a venit după mine, n-am avut cum scăpa decît în trupul unui 
corb. Am făcut schimb cu el. Cînd să mă întorc, a fost cam primej- 
dios. Dacă nu m-ai fi ajutat să-mi vin în fire, cu miedul cîntecelor, am 
fi murit amîndoi. 

— Deci dumneavoastră v-aţi luptat cu ursul? Dumneavoastră l-aţi 
convins pe dragon să nu ne mănînce? Dumneavoastră i-aţi adus 
minţile înapoi lui Lucy? 

— Ei, am ceva talente, chiar şi în trupul unei păsări, zise Bardul, cu 
o mîndrie uşor de înţeles. Am minte, asta-i! Dar nu-ţi uita propriile 
merite. Ai dat dovadă de mare deşteptăciune. Mare! 

Jack se umflă în pene auzind cum e lăudat. 

— Şi cînd te gîndeşti că am tot încercat să mă înţeleg cu o pasăre, 
zise Mama. 

— Cu păsările nu te poţi înţelege. Nu sînt îndeajuns de deştepte, 
zise Bardul, dezmorţindu-şi degetele de la mîini şi de la picioare, ca 
şi cum ar fi încercat să se obişnuiască din nou cu ele. 

— Îndrăzneţul, murmură Jack. În ciuda a ceea ce-i spusese Bardul, 
îi era dor de corbul cel obraznic. Era convins că ceva din firea lui 
rămăsese, atunci cînd bătrînul îi luase trupul. 

— Va trebui să înveţe iar să zboare, zise Bardul. O să-l ţin cu mine 
pînă ce izbuteşte să se descurce singur. 

— Iar eu mă duc să încălzesc apă pentru o baie, zise Mama. 

— Aşa-i cu păsările, zise Bardul, strîimbînd din nas. Nu poţi să le 
înveţi unde să-şi facă nevoile. 


Şi acum se aflau aşezaţi la umbra frasinului de munte din mica 
vale. Îndrăzneţul era într-o colivie, la mică distanţă de ei. Bardul îi 
deschisese uşa, dar corbul era prea speriat ca să iasă. 

— Poate zbura şi e îndeajuns de sănătos, zise bătrînul. Numai 
încrederea în sine îi lipseşte. 

În apropiere se afla un pîrîiaş care clipocea, vărsîndu-se într-un 
mic lac. Cîteva albine de-ale Mamei încă mai cercetau crengile cenuşii 
şi netede ale copacului, deşi nu mai era nici o floare. Poate că le plăcea 
să fie într-un loc în care forţa vitală era puternică. 

— Cum m-aţi găsit, domnule? întrebă Jack. După ce fusesem prins? 

— Am întrebat corbii care mi-au ieşit în cale. Mari birfitori mai 
sînt. Ştiu tot ce se petrece. Nu te cunoşteau personal, fireşte, dar un 
lucru neobişnuit, cum ar fi fost acela că o corabie plină cu oameni de 
la Miazănoapte plutea în susul coastei, le atrăsese atenţia. Furtuna 
m-a silit să-mi caut adăpost şi n-am ajuns din urmă corabia decît cînd 
a cîrmit-o spre răsărit, pentru ultima mare bucată de drum. 

— Şi, cu toate acestea, aţi venit după mine peste mare, zise Jack, 
profund mişcat. 

— A fost o prostie. Dacă nu mă chemai la tine, m-aş fi înecat. 


372 œ NANCY FARMER 


În susul văii, bătuse un vînt răcoros, dar, cumva, acolo jos se păstra 
căldura verii. Iarba era încă înţesată cu păpădii şi trifoi, iar broaştele 
se iţeau din peticele mlăștinoase de lîngă iaz. 

— De ce nu v-aţi întors aici? întrebă Jack. 

— Prea primejdios. Cîtă vreme mă aflam în trupul meu, Frith 
putea să mă găsească. Şi ar fi găsit ea o cale să-i omoare pe toţi cei 
din sat. În plus, îmi plăcea îndeajuns de mult să fiu corb. Uneori chiar 
prea mult. 

— Cum adică, domnule? 

— E primejdios să-ţi iei un alt trup. Uneori uiţi cine eşti de fapt. 

— Ca atunci cînd am ajuns prima dată la casa lui Olaf? ghici Jack. 

— Eram aşa bucuros că se terminase călătoria aia îngrozitoare — cu 
furtuni şi ceţuri, şi distrugerea satului lui Gizur — că mi-am luat o 
vacanţă. Am plecat cu un stol şi am uitat complet că eram de fapt om, 
zise Bardul, înfiorîndu-se cînd îşi aducea aminte. După ce mi-am dat 
seama ce făcusem, am avut grijă să nu mai plec de lîngă tine. 

Pe deasupra lor trecu un corb care dădu un ocol şi cobori lîngă 
colivie. 

— Priviţi, şopti Jack. 

Corbul scoase un sunet gros, din fundul gîtului, şi o ţinu tot aşa o 
vreme, ca şi cum încerca să convingă pe cineva de ceva. Îndrăzneţul 
îşi scoase ciocul pe uşiţă. Pasărea străină îi mai spuse ceva, apoi îşi 
luă zborul. Îndrăzneţul mai că nu căzu din colivie, în graba lui de a se 
lua după ea, croncâănind tare. Dispăru peste marginea văii, continuînd 
să o cheme. 

— Cînd slujeşti forţa vitală, vezi tot felul de lucruri care altora le 
scapă, zise Bardul. 

— Şi chiar dacă le spui, tot nu te cred. 

Jack le istorisise sătenilor aventurile sale, iar ei îl ascultaseră politi- 
cos. Dar, după ce isprăvise, îi spuseseră: „Hai, acuma zi ce s-a-ntîm- 
plat cu adevărat. Ne-am obişnuit cu minciunile lui Giles Şchiopul.“ 
Oricît ar fi protestat, nu le putea schimba părerea. 

— Nu fi supărat, zise Bardul. Cei mai mulţi oameni trăiesc înă- 
untrul unei colivii, făurite din propriile lor aşteptări. Aşa se simt în 
siguranţă. Lumea e un loc înfricoşător, plin de splendori şi minunăţii 

dar, după cum am descoperit amîndoi, şi de primejdii. Nu toată lumea 
poate să zboare. 

Jack îşi adunase curajul ca să pună o întrebare care credea că l-ar 
putea supăra pe bătrîn. 

— Domnule... oare am avut dreptate să-i dau runa de apărare lui 
Thorgil? Ea a rămas tot războinică şi tot duşmanca noastră. 

Bardul surîse blînd, privind colivia cea goală. 

— Nici o faptă bună nu este irosită, iar noi nu avem de unde şti ce 
urmări va avea. Era sortit ca runa să ajungă la Thorgil. Forţa vitală o 
cerea. Acum ea, de voie-de nevoie, trebuie să slujească la fel ca noi. 
Precis că o să-şi iasă din sărite cînd va afla. 

— De ce nu i-aţi spus cine sînteţi? 

— Ba i-am spus. Dar căpoasa nu m-a crezut. Regina Muntelui şi-a 
dat de îndată seama. Nu-i prea scapă multe lucruri. 

— Ce mi-ar plăcea să aud cum i-aţi făcut gaura aceea din perete. 

— Nu astăzi, zise Bardul ferm. De-abia mi-a revenit glasul, după 
toate ţipetele pe care le-a scos trupul meu cît am lipsit. Mai bine hai 
să şedem aici şi să contemplăm ultimele clipe de frumuseţe pe care ni 
le oferă vara. 

Şi asta şi făcură. Albinele zumzăiau, dînd tîrcoale florilor care mai 
rămăseseră, pîriiaşul clipocea, iar copacul foşnea, în bătaia unei adieri 
călduţe. Aici, magia era mai în adînc şi mai greu de ajuns decît în 
Jotunheim, dar şi mai umană. Şi Jack hotărî că nu exista nici un alt 
loc de pe pămînt în care ar fi preferat să se afle. 


APENDICE 


INSULA SFÎNTĂ 


Distrugerea Insulei Sfinte, Lindisfarne, care a avut loc pe 8 iunie 
793, i-a îngrozit pe anglo-saxoni, aşa cum evenimentele din 11 sep- 
tembrie i-au îngrozit pe americani. A fost o lovitură absolut neaş- 
teptată, venită dintr-o direcţie total necunoscută. Saxonii se credeau 
apăraţi de mare şi credeau, de asemenea, că nimeni nu va ataca un 
grup de călugări paşnici şi primitori. Dar se înşelau. 

Abația din Lindisfarne a fost fondată în 635 d.H., iar în 793 
ajunsese un centru important de învăţătură şi artă. Cînd au sosit ata- 
catorii, călugării au fugit în întîmpinarea lor ca să-i invite la cină. Ce 
s-a întîmplat după aceea se poate citi în carte; informaţiile sînt luate 
din Cronica anglo-saxonă. În mod miraculos, un manuscris frumos 
luminat a scăpat neatins de foc: Biblia de la Lindisfarne. 

Atacul a fost doar începutul celor două sute de ani în care vikingii 
au prădat insulele britanice. 


OAMENII DE LA MIAZĂNOAPTE 


Viking este un cuvînt care înseamnă „pirat“ sau „prădător“. 
Vikingii puteau sosi din Danemarca, Norvegia sau Suedia; în carte, 
am decis să folosesc pentru ei expresia „oamenii de la Miazănoapte“. 
Limba lor trebuie să fi fost vechea daneză sau vechea norvegiană, iar 
limba lui Jack — anglo-saxona. 

Limbile se modifică în timp. Anglo-saxona s-a transformat în vechea 
engleză, apoi în engleza vorbită azi. Vechea norvegiană s-a transfor- 
mat în islandeză — acesta este graiul folosit în carte de oamenii de la 
Miazănoapte. Kristin Johannsdottir, profesoară de islandeză din Canada, 
a avut amabilitatea să-mi furnizeze traducerile corecte. 


TROLI, JOTUNI ȘI URIAȘI Al GHEŢURILOR 


În legendele din nordul Europei, aceste trei nume par să se refere 
la aceleaşi fiinţe. Erau mari, le plăcea gheaţa şi zăpada şi îi duşmăneau 
atît pe oameni, cît şi pe zei. De cele mai multe ori sînt descrişi ca fiind 
urîţi, dar sînt şi poveşti despre unii foarte frumoşi la chip. 

Conform poemelor epice, jotunii au fost primii ocupanţi ai ţinu- 
turilor din nordul Europei. Cei care-l venerau pe Odin s-au luptat mai 
multe secole pentru a dobîndi controlul asupra Norvegiei şi Suediei. 
Un manuscris din secolul al XI-lea vorbeşte despre jotuni ca despre 
nişte oameni sălbatici care atacau din munţi, cu săniile. Purtau piei de 
animale, iar graiul lor aducea cu mîrñitul fiarelor. 

Un lucru şi mai interesant care apare în poeme este că oamenilor 
nu li s-a permis să se stabilească în Norvegia pînă ce nu s-au căsătorit 
cu jotunii. Există referiri frecvente la personaje istorice care ar fi fost 
pe jumătate troli. Este, aşadar, posibil, ca trolii să fi existat cu adevărat. 
Există (sau au existat) multe triburi neobişnuite care trăiau în nordul 
îndepărtat al continentului, între Norvegia şi Siberia. Este posibil chiar 
ca jotunii să fie o amintire îndepărtată a oamenilor din Neanderthal. 

Sălaşul lor de baştină se spune că ar fi fost Utgardul, undeva în 
capătul de nord al lumii. Eu l-am identificat cu insula Jan Mayen, un 
vulcan singuratic aflat în apropierea Polului Nord. 


IVAR FĂR'-DE-OASE 


Ivar a fost un rege aproape legendar. A trăit, probabil, în jurul anu- 
lui 880 — eu însă l-am plasat mai devreme în timp. Soţia lui, Frith, este 
inventată. Pe tatăl lui Ivar îl chema Ragnar Părosul, şi era un om foarte 
rău şi violent. Pînă la urmă, acesta a fost aruncat de un rege saxon într-o 

groapă cu şerpi otrăvitori — mare ispravă, de vreme ce în Anglia 
aproape că nu există astfel de şerpi. 


BERSERKERI 


Cei mai mulţi dintre războinicii vikingilor erau oameni normali. 
Cîţiva însă erau berserkeri şi erau trimişi înainte pentru a-i demora- 
liza pe duşmani. Berserkerilor nu le era frică de moarte. Scopul lor 
era să ucidă cît de mulţi duşmani puteau, înainte să cadă în luptă şi 
să meargă în Valhalla. Este posibil ca unii berserkeri să fi băut licori 
care să-i înnebunească — la alţii însă era ceva moştenit din neam. Ar 
putea fi consideraţi o specie timpurie de teroriști. Personajul Thorgil 
a fost realizat după o fecioară războinică din Saga regelui Heidrek 
cel Înţelept. 


BARZI ŞI SKALZI 


La momentul cînd se petrece acţiunea cărţii, cultul lui Odin, 
vechiul cult celtic al naturii şi creştinismul existau toate trei în acelaşi 
timp. Preoţii celtici tradiţionali (druizii) fuseseră înlocuiţi de barzi şi 
vrăciţe, despre care se spunea că aveau aceleaşi puteri magice. 

Skalzii erau barzii vikingilor. Nu erau la fel de bine cunoscuţi pen- 
tru vrăjile pe care le făceau, dar aveau multă putere. În vremea de 
dinaintea apariţiei textelor scrise, ei erau singurii care puteau să asi- 
gure faima unui războinic, prin poemele şi cîntecele lor. Şi vikingii 
aveau vrăciţe. 


JACK ŞI JILL 


Poezia pentru copii derivă dintr-o legendă norvegiană, despre 
doi copii trimişi de tatăl lor să aducă miedul cîntecelor din fîntîna 
lui Mimir. Întorcîndu-se, cu o găleată plină cu mied, au fost răpiți 
de zeul lunii. 

Anul 793 i.Hr., intr-un sat saxon în care credința creștină se iptrepătrupde 
cu mitologia păsipă nordică. 

Eroul acestei poi avepturi este Jack, fiul anai fermier crestin pe care Up 
bard l-a ales drept ucenic, și pu este (i) bard oarecare, ci cel mai de seamă 
om al comunității și în același timp Vraci, vrăjitor, poet. Și, lucrul cel mai 
important, este inzestrat cu puteri masice, 

Chiar în Vremea cipd tipăral ucenic intr-ale magiei deprinde meșteșugul, este 
răpit împreună cu surioara lui lucy de către berserkeri, războinici care după 
ce beau niște licori deveneau ucigași pemiloși, 

Primejdii din cale-afară de cumplite ii așteaptă, dar, dintre toate, cea mai 
grozavă îl pipdește cipd trebuie să străbată un tipat fabulos in care au 
de-a face cu făpturi ipspăimiptătoare. 

Va reusi Jack, la capătul acestor grele ipcercări, să devină n bard în 
adevăratul seps al cuviptalui și să-și implipească destipul? 

